
CUVÂNTUL AUTORULUI 


Destrămarea înnegurării care acoperea trecutul 
ținuturilor româneşti a înlesnit ieşirea la lumină a vieții 
lor, mai ales atunci când se aflau în împrejurări de grea 
cumpănă. La începutul evului mediu au apărut unele 
menţiuni scrise în izvoarele istorice care au dovedit că 
oricât de pustiitoare au fost prăvălirile prădalnice 
asupra lor, nu au izbutit să clintească de pe glia 


strămoşească şi din credinţa în mai bine neamul 
nostru. De aceea el s-a înfăţişat ca un tot, când istoria 
l-a chemat să-şi spună voia. 

Un rol deosebit, în această acerbă luptă de vieţuire 
după legile şi firea românească au avut formaţiile 
prestatale închegate de o parte şi cealaltă a Carpaţilor 
Meridionali, în Banat, sud-estul Transilvaniei, Oltenia şi 
vestul Munteniei, care au început să fie amintite îndată 
după marea invazie tătară din anul 1241. 

Pentru preîntâmpinarea altora, la fel de pustiitoare, 
regele Bela al IV-lea de la Buda a dat diploma din 1247 
în favoarea Cavalerilor loaniţi sau Ospitalieri, care ur- 
mau să se instaleze în cetatea Severinului şi să apere 
această cale de pătrundere înspre cursul mijlociu al 
Dunării. Ea cuprinde următoarele indicaţii cu privire la 
formaţiile prestatale româneşti din acele părţi: 

„=. dăruim venerabilului bărbat Rembaldus, 
marele preceptor al casei Ospitalierilor din 
Ierusalim... şi printr-însul numitei case întreaga 
țară a Severinului... cu cnezatele lui loan şi 
Farcaş, până la râul Olt, afară de ţara cnezatului 
lui Litovoi voievodul pe care o lăsăm românilor, 
după cum au avut-o şi până acum... Pe lângă 
aceasta... toată Cumania de la râul Olt şi munţii 
Transilvaniei... afară de [Ţara lui Seneslau 
voievodul românilor, care rămâne acelora, după 
cum au avut-o şi până acum şi întocmai în acele 
conditii rânduite mai sus cu privire la țara Litua..” 

„„.. De asemenea dăruim casei (Ospitalierilor) 
să strângă jumătate din toate veniturile şi 
foloasele ce se vor aduna pe seama regelui de la 
românii ce locuiesc în tara Litua afară de tara 
Hațegului, cu cele ce tin de dânsa”. (Culegere de 
texte pentru istoria României, voi. l., pag. 34). 


Raporturile dintre regele din Buda şi aceste forma- 
ţiuni prestatale româneşti pot fi desprinse din diploma 
de danie a regelui Ladislau pentru magistrul Gheorghe 
din anul 1285: 

„...Voievodul Litovoi împreună cu frații săi, în 
necredinta sa cuprinse pe seamă sa o parte din 
regatul nostru aflătoare dincolo de Carpaţi şi cu 
toate îndemnurile noastre nu s-a îngrijit să ne 
plătească veniturile ce ni se cuveneau din aceea 
parte, l-am trimis împotriva lui pe susnumitul 
magistru Gheorghe care, luptând împotriva aceluia 
cu cea mai mare credință, l-a ucis pe el, şi pe 
fratele lui, cu numele Bărbat, l-a luat în prinsoare şi 
ni l-a adus nouă. Pentru răscumpărarea acestuia 
noi am stors o sumă de bani foarte mare... ” 
(Culegere de texte pentru istoria României, vol. |, 
pag. 35). 

In acest cadru istoric bântuit de năvăliri şi încercări 
de înscăunare străină, neamul nostru s-a menţinut, ca 
şi cu multe veacuri înainte, pe vremea restriştilor 
migraţiei popoarelor, pe deplin neclintit în faţa 
dezlănţuirilor potrivnice, salvându-şi nu numai fiinţa 
naţională, ci şi pământul străbun. Mai mult, el a urcat 
dârz calea propăşirii, găsindu-şi rând între popoarele 
care şi-au însemnat prin măreţia înfăptuirilor locul în 
lume. 

Impreună cu faptele acestor vrednici înaintaşi au 
ajuns până la noi, prin înşiruirea de urmaşi şi numele 
lor. Printre acestea se pot aminti: Bal, Costa, Cânda, 
Litovoi, Bărbat, Danciu, Stanciu, Cândrieş, Basarabă, 
ltul, Neagu, Şerban, Laţcu, Lup, Manea, Nanădra, 
Sundrin, Zaicu, Marcu, Mihai, Jurj şi nenumărate altele. 
lar ca aşezări, în afară de Haţegul cuprins în diploma 
regelui Bela din anul 1247, au mai fost menţionate în 


acele vremuri îndepărtate: Clopotiva 1361, Sântămăria 
Orlea 1447, Râul de Mori 1359, Râul Alb 1398 etc. 
(Ştefan Pascu, Voievodatul Transilvaniei, vol. II, pag. 
463, 471 şi 487). 

Viaţa fremătătoare a românimii de atunci, după 
această prindere din anul 1247, a fost din ce în ce mai 
pe larg cuprinsă în izvoarele istorice scrise. 
Semnificativă poate fi considerată consemnarea unei 
acţiuni judecătoreşti: 

„...Cnejii Dan şi Stanislav din Ţara Hațegului au 
în 1315 un conflict serios pentru moşia hațegană 
Brelhonia. Jara Hațegului cu dependințele sale 
constituia... o formaţie teritorială, probabil un 
voievodat, alcătuit dintr-o serie de sute în frunte cu 
cnezi de genul lui Dan şi Stanislav arătați mai sus”. 
(Const. C. Giurescu, Dinu C. Giurescu, Istoria 
Românilor, vol. I, pag. 230). 

Cu toate că izvoarele istorice nu menţionează 
nume de voievozi ai Ţării Hațegului, totuşi este de 
presupus cu existând un voievodat să fi avut astfel de 
conducători în fruntea lui, pe potriva eroului cărţii 
mele, Mihai Costa. 

Odată cu trecerea anilor, documente de tot felul, 
publice, şi private, se înşiruie şi se înmulţesc cu 
nenumărate referiri la acele vremuri vechi, alcătuind 
suficiente izvoare de inspiraţie pentru diversele forme 
de prezentări literar-istorice. 

Nădăjduim că reconstituirea împrejurărilor în care 
şi-au desfăşurat viaţa generaţiile secolului al XIII-lea 
din  Necilintiţii, care alcătuiesc temelia istorică a 
trecutului, prezentului şi desigur şi viitorului patriei 
noastre, va trezi interesul cititorului. 


1. INVOLBURARE 

Trei călăreţi urcau grăbiţi lunca Jiului, tăind de-a 
dreptul coturile şerpuitoare ca să scurteze cât mai mult 
drumul ce-l aveau de făcut. In mijlocul pădurii bezna 
de nepătruns a nopţii îi învăluia apăsător de deasă. Mai 
mult caii îi trag, decât îi îndrumă ei. Pocniturile 
vreascurilor rupte de paşii lor şovăitori ca şi vuietul 
rostogolirilor de bolovani în căutarea celui mai de 
nădejde loc de sprijin, sperie păsările nopţii. Fâlfâiri şi 
ţâşniri îi fac să se ferească de ceva, ce nici privirile lor 
agere de oameni ai munţilor, învăţaţi cu bungetul, nu 
pot să deosebească. Şi în acest mers neostoit, un glas 
care amestecă cuvintele româneşti cu altele foarte 
asemănătoare, dar oricum, din altă parte a lumii, 
răsună plin de năduf: 

- Grea-i orbecăirea prin fundăturile astea râpoase 
de pădure. Ce întunecime de nu-ţi vezi mâna. Te 
împiedici la fiecare pas. Vouă vă e uşor, că le 
cunoaşteţi. Râdeţi de căzăturile mele. Aşa-i când omul 
ajunge la bunăvoința prietenilor. 

- Ce să-i faci, Nicolo, nu-i ca la Raguza, încearcă 
să-l îmbune Mihai. 

- Ce n-ai da tu să fii acum acasă, întregeşte 
Bărbat. 

- Bine că am scăpat peste Dunăre, Bărbate şi am 
ajuns în părţile voastre. 

- Nu rămâneam pe dincolo, Nicolo, ne sunt doar 
trecerile atât de cunoscute. 

- N-aş fi crezut vreodată să păţesc una ca asta, se 
văicăreşte iarăşi Nicolo. 

- Ai pierdut totul prietene, îl căinează Mihai. 

- Nimic pe lângă ceea ce am văzut că au putut 
pârjoli tătarii. Mare noroc pe mine că am dat peste voi. 

- Dacă nu eram noi, cum ştii româneşte, te 


descurcai cu alţii de-ai noştri. Cunoşti doar cât de 
săritor ne e neamul. Uită de necazul său când vede pe 
altul că se pătimeşte şi-i sare în ajutor, îl lămureşte 
Mihai. 

- Dar nici nu v-am întrebat, voi ce căutaţi atât de 
departe de aşezările voastre? 

- Ne-a trimis tata la căpeteniile bulgare ale 
Vidinului să vedem care-i starea pe la ei, răspunde 
Bărbat. 

- Cine ar fi crezut că tătarii vor putea pătrunde atât 
de fulgerător şi nimeni să nu fie în stare să-i 
stăvilească sau măcar să le încetinească iureşul 
blestemat. 

- luţeşte pasul, Nicolo, ştii doar cât sîntem de 
aşteptaţi. 

- Ce, vreţi să pier sub copitele calului pe coclaurile 
astea după ce mă scăpăraţi de tătari? 

- Avem grijă să ajungi la noi teafăr, că doar ne mai 
poţi fi de folos, glumeşte Bărbat. 

- Dar voi de ce-ţi fi umblând numai împreună de 
parcă aţi fi legaţi unul de altul? 

- Şi sîntem, nu legaţi cum spui tu, ci-nsoţiţi, bote- 
zaţi în aceeaşi apă. Dar ce-nţelegi tu din obiceiurile 
noastre? 

- Cum să nu înţeleg, Mihai. Doar cu tata şi cu fraţii 
mei numai pe la voi umblu. Neguţătoria familiei mele 
prin locurile voastre, în seama mea-i dată. Şi-apoi nu 
uitaţi că  maică-mea-i româncă de prin părţile 
Severinului. Şi-i de neam. Aşa că vedeţi, mă simt şi eu 
un picuţ frate cu voi. 

- Eşti de-adevăratele, Nicolo! Cel puţin aşa te 
socotim după atâtea întâmplări trăite împreună în 
drumurile noastre. 

- Am început să coborâm în valea jiilor. Pe când se 


luminează vremea o s-ajungem la aşezarea voastră 
voievodală, Bărbate! 

- Ajungem! Ce-o fi făcând tata? L-am lăsat cam 
slăbit. E şi bătrân. Mă tem, Mihai, să nu-l doboare mai 
rău grijile. N 

- De ce să-ți faci gânduri? Il are doar pe fratele tău, 
Litovoi, lângă el. Şi-i de nădejde, după cum îl socotim 
cu toţii! L-a păzit de osteneli şi necazuri. 

Ajunşi la loc mai neted şi simțind apropierea 
grajdurilor, caii o iau la galop printre grânele date-n 
pârg. Pătrund în aşezarea de pe Jiu tocmai pe vremea 
prânzului mic. La poartă sunt îmbrăţişaţi cu căldură de 
Litovoi. Bătrânul voievod Liţu, aşa cum a bănuit Bărbat, 
este tras în sus la munte unde aerul răcoros îi uşurează 
răsuflarea. 

Treburile ţării Litua au rămas în seama lui Litovoi 
care, după ce ascultă veştile despre năvălirea tătară 
aduse de ei, le spune ceea ce a aflat el: 

- Nici pe la voi, Mihai, lucrurile nu stau tocmai bine. 
Fugiţii au început s-ajungă până aici. Voievodul Bal a 
trimis pe Vuciu, fecioru-său, după tine şi după 
îndrumări de la taică-meu. | le duci tu şi el rămâne, ca 
om de legătură la noi. Îţi dăm câteva pâlcuri ca ajutor. 
Încercaţi şi voi să-i stăviliţi pe tătari ca hoardele lor să 
nu pătrundă în ţară. Ne vom lipi cu toţii de munţi până 
va trece blestemul acesta, ca şi altele şi tot neclintiţi o 
să rămânem! 

- Cu bine, ştiu ce am de făcut. Aveţi grijă de Nicolo 
să se simtă ca acasă, cum ne-am simţit şi noi când am 
fost la el. Nu-i aşa, Bărbate? 

Se îmbrăţişează ca fraţii şi apoi, fără să mai zăbo- 
vească, Mihai, însoţit de trimişii voievodului Bal şi de 
oamenii daţi de Litovoi, apucă drumul muntelui spre 
tara Hațegului. Innoptează, după ce trece pasul 


Vâlcanului, în valea jiilor de sus. Nu are astâmpăr să 
doarmă şi, o dată cu ivirea zorilor porneşte, peste 
Dealul Babii, înspre valea Streiului. Ca de atâtea ori, 
dar întotdeauna cu alţi ochi, priveşte, furat de măreţia 
cu care se împlineşte în faţa lui, faptul zilei. 

De peste văi, în spuzeala roşietică a zorilor, pâcle 
străvezii de abur se înalţă spre culmile stâncoase. 
Pulberea apoasă răsfrânge în roinde sclipiri minunata 
lumină a răsăritului. Strălucirea dimineţii cuprinde, cu 
felurite tării, cutele pământului. In rotogolul mult 
strâmtat al cerului de cununile împreunate ale 
munţilor, revărsarea luminii se petrece-n valuri, nu 
domol ca în lărgimea văilor ori netezimea câmpiilor. Pe 
spuma lor sclipitoare soarele se şi înalţă peste mai 
plecatul creştet al Surianului. Fiecare după cum se 
frânge sub trecerea lui, înspre plinul cerului, dă o altă 
înfăţişare, un alt chip, o altă însufleţire ţării Hațegului, 
deplin desfăşurată vederii de potopul de raze. Poate 
chiar şi el îşi încetineşte mersul bine măsurat ca să 
cuprindă uimit frumuseţea pe care a scos-o la lumină 
din întunecimea nopţii. Pornite de sus, din înaltul 
cerului,  ţintirile-i dezvăluie ţinuturi foarte bine 
hotărnicite. Ca desprinse din laturile semeţelor înălţări 
ale Retezatului se arcuiesc alte culmi, ca două seceri 
peste seamăn de mari cu mânerele îmbinate. De o 
parte se înlănţuie ultimele poviîrnişuri ale munţilor 
Surianului, iar de cealaltă, tot cam în aceeaşi rotunjită 
rânduire, se încheagă văluririle păduroase ale răsfiră- 
rilor Poianei Ruscăi. În adâncitura lătăreaţă dintre 
crestele ocrotitoare două râuri îşi taie văile. După ce şi 
le lărgesc în câmpii mănoase, în coborârea lor înspre 
miazănoapte, împinse de zăgăzuirea Orlii, Streiul din 
dreapta şi Râul Mare venit din stânga se împreună. Ca 
pe un uluc scapă din strânsoarea Orlii şi Brădoasei, 


într-o altă lărgime, care se împântă-n valea 
strângătoare a Mureşului. Scobitura dintre munţi este 
ca un leagăn pentru doi gemeni. Aproape pe la mijloc o 
împarte coama domoală a Lupoanii. Încreţitura parcă 
anume făcută ca să nu se hârâie legănaţii între ei. În 
frumoasa dimineaţă, totul pare rânduit pentru bucuria 
vieţii. Săgetările înfierbântate ale soarelui sorb setoase 
brobonările sclipinde ale rouăi de prin poienile, 
pajiştile, fânețele, luncile umezite şi zăvoaiele pline de 
frăgezime, verdeață şi răcoare. Florile adăpostite sub 
umbrarele răcoroase ale livezilor şi pădurilor se întind 
cu vioiciune să culeagă din reveneala ţelinii seva dătă- 
toare de vlagă. Pe câmpuri grânele îşi leagănă rodul 
dat în pârg. În loc însă ca oamenii să-şi însemne pe ele 
bucuria secerişului le-au lăsat pustii. Şi totuşi nu-i lipsă 
de mişcare. Dimpotrivă, se simte prea multă, dar altfel 
rânduită decât s-ar cere la această vreme a plinei veri. 

Forfoteala, după cum se lămureşte repede Mihai, 
este mutată de pe drumeagurile lanurilor pe cărările 
aflate sub pavăza pădurii. Pe ele se îndeasă mulţimea 
cu tot te are mai de preţ grăbindu-se înspre 
adăposturile din munte. Abia coborât în vale întâlneşte 
primii fugiţi, unii tocmai de pe Mureş. Mare prăpăd 
trebuie să fie acolo, îşi zice, dacă ei au ajuns până aici. 
Le ascultă cât poate mai stăpânit şi înţelegător 
căinările. Care mai de care vrea să-i înfăţişeze prin 
câte a trecut. Privirea-i se opreşte întrebătoare asupra 
unora de aici, din ţară. Nu-i vine să creadă când îi spun 
că şi în valea Râului Mare s-au făcut simţiţi colții 
năvălirii. Se încruntă când unul mai dăruit într-ale 
povestirii îl lămureşte, cu amănunte, că aspra 
desfăşurare a ciocnirilor este crâncen însemnată pe 
trupul ţării. Cea mai crunt lovită a fost chiar aşezarea 
voievodală de la Haţeg. Se înalţă în scări când aude că 


deasupra curților aşezării se mai învârtoşesc suluri de 
fum dacă pârjolul mai dă de uscăciuni şi parcă le 
desluşeşte dincolo de coama Lupoanii. Fără de nici o 
îndoială că prădăciunea şi focul au pustiit tot ce în anii 
de muncă aprigă harnicii locuitori ai ţării s-au străduit 
s-adune. 

Când îşi dă seama că năpăstuiţii, după ce au 
isprăvit înfăţişarea păsurilor, se pregătesc să plece mai 
departe, îi opreşte: 

- Staţi, oameni buni, unde vreţi să treceţi? ŞI 
dincolo-i aceeaşi ameninţare. Împrăştiaţi-vă în munţi. 
Cei în putere veniţi şi luptaţi alături de noi! 

- Dacă ai şti ce am îndurat noi, n-ai mai vorbi aşa. 

- Potoliţi-vă şi rămâneţi aici, împărţiţi pe la obştiile 
noastre, până vă veţi putea înturna la casele voastre. 

Cum cei care-l cunosc îl ştiu om de nădejde, îi iau 
de bune vorbele şi îi îndeamnă şi pe ceilalţi să-l 
asculte. Insoţit de ei Mihai intră în Băieşti unde se află 
curtea sa cnezială. După câte-i spun ai săi, foiala 
întâlnită în cale-i nu se mărgineşte numai la încercarea 
de scăpare a mulţimii peste pasul Vâlcanului. Este la 
fel de înteţită şi-n cealaltă parte a ţării. Chiar dacă n-o 
poate vedea şi-o închipuie cum trebuie s-arate. 

Intr-adevăr, în acest timp pe drumurile văii Râului 
Mare încep să prindă coajă, sub arşiţa eîmpului, urmele 
proaspăt lăsate de copitele vitelor şi de roţile carelor 
greu încărcate ce, de puţin timp, au intrat sub 
streaşina pădurii. Bolovanii bătuciţi în prundişul de 
nisip al viiturilor, aduse de pâraiele coborite de pe 
povârnişuri, sînt plini de zgârieturi şi  spărturi, 
însemnându-se în piatră graba şi greutatea fugii. 
Şerpuirea de oameni şi vite care urcă din ce în ce mai 
pieptiş se încovrigă pe tăpşanul unde o bisericuţă stă 
de strajă la gura crestăturii, adânc muşcată de apele 


Râuşorului, în buza muntelui. 

Cei de-acum ajunşi în poieniţa lăsată pentru 
praznice mai deosebite se odihnesc în jurul căruţelor, 
obosiţi de atâtea zile şi nopţi de grele încercări. Incă-s 
nedezmeteciţi de pârjolul necruţător care i-a gonit cu 
bruma de agoniseală strânsă, cam fără de alegere, de 
prin casele lor. 

- Grea încercare s-a mai abătut asupra capetelor 
noastre, spune unul dintre bătrânii aşezaţi pe covorul 
pufos al poienii. 

- Şi să vedem cum şi când se va isprăvi, adaugă un 
altul plin de îngrijorare. 

- Bine că doamna, domniţa, femeile şi copiii noştri 
au ajuns cu bine sus, la adăpost, întregeşte un al 
treilea arătând spre munte. 

Privirile li se îndreaptă înspre măgura în coasta 
căreia peste vale, deasupra prăpastiei, se răsfaţă în 
soare, bine înfiptă într-o ieşitură de stincă, zidăria 
suriu-roşiatică a cetăţii Colț. Prin răsfirata verdeață a 
pădurii, se rotunjesc puternicele ziduri de apărare. Din 
loc în loc sunt închegate de turnuri zimţate cu lăcaşuri 
de tragere. De jos, de pe tăpşanul bisericuţii, cetatea 
pare a fi agăţată, peste scobitura prăpăstioasă a 
tăieturii văii, de un tăinuit cârlig. In zadar s-ar căuta un 
loc de ajungere la stâncăria de sus. Colţul cleanţului 
pare înfipt în inima pietroasă a muntelui ca o pană 
grozavă care nu a putut fi bătută în întregime şi i-a 
rămas capătul afară ca un pinten scrijelat de 
straşnicele izbituri care au cioplit povârnişurile vârfului 
Ascuţit. Oricât s-ar sili cineva, nimic nu-i dezvăluie, prin 
pădurea deasă care îmbracă trupul măgurii, drumul ce 
duce la cetate. Urma lui a fost cu grijă ascunsă sub 
aşternutul de cetini. 

Puţini din ţară cunosc deschiderile care înlesnesc 


trecerea.  Răzbaterea prin ele se încheie la 
îngrozitoarea prăpastie a Râuşorului deasupra căreia 
pluteşte cetatea ca priponită de stânca spintecând 
golul  ameninţător.  Cioplirea adâncă a  stanei 
mărturiseşte lupta de zmei pe care au dus-o ziditorii ca 
să-i dea cetăţii faima de legendă, asemănătoare cu cea 
care cinsteşte vârful teşit al Retezatului. Suriul 
stâncăriei se îmblânzeşte în bătaia soarelui sub 
purpuriul brâurilor de mortar roşiatic. Acesta-i alt dar 
preţios al oblăduitorului munte, făcut din sângeriul 
prundiş dezvelit de apele Râuşorului. Acoperişul tot de 
piatră preface lăuntrul cetăţii într-o adevărată peşteră 
zidită cu răsuflători şi deschideri pentru tragere. Partea 
neprimejduită dinspre prăpăstii are ferestre mari 
luminătoare. Cei aflaţi sub pavăza-i ocrotitoare pot să 
înfrunte cu încredere atât duşmanul, cât şi furiile 
dezlănţuirilor furtunoase şi geroase ale foarte sucitei 
vremuiri de pe aici. 

Din depărtare, arămiul zidăriei de-abia se poate 
deosebi, pe răsfrângerea roşcată a mâncăturilor 
râpoase. În cea mai mare parte a anului se lasă peste 
ea perdeaua pădurişului care stăpâneşte coborârea 
unduitoare a muntelui înspre şesul unde-i ţara. 

O primă întărire uşor arcuită închide gâtuirea 
dintre prăpăstiile mărginaşe. Urmează o curte netezită 
cu lespezi care cuprinde şi şanţul de apărare al 
intrărilor cetăţii. Deschizătura boltită de pătrundere în 
această curte se poate înfunda printr-o poartă din 
trunchiuri de stejar, care se mişcă pe roţi de-a lungul 
întăriturii. Când cetatea se desparte de cei din afară, în 
spatele porţii de stejar, cade un grătar din tulpini 
noduroase de sânger. Totul este prins în scoabe şi 
legat prin găurile străpunse în stâlpii împlântaţi în 
rosturile cioplite adânc în stânca susținătoare. 


Clădirea propriu-zisă acoperă cu cele patru colţuri 
ale sale întreaga ieşitură a stâncii. Întăriturile de sprijin 
ale cetăţii se prelungesc, prin prăpăstiile deasupra 
cărora sînt înălțate, până în clocotirea spumoasă a 
apelor vijelioase. Faţa-i cu ziduri mai puternice are de o 
parte şi de alta, în două turnuri pătrate, uşi 
încăpătoare. Acestea pot fi folosite numai prin 
mijlocirea podurilor lăsate peste săpătura care le taie 
de curtea porţii. Pentru apărarea uşilor zidul dintre 
turnuri se îmbină într-o muche uşor ascuţită, care 
deschide câmpuri de tragere înspre podurile ridicate. 
In partea dinspre Retezat, un turn înalt stăpâneşte 
cetatea, valea şi pieptul muntelui. Tencuiala-i de soi îi 
dă înfăţişarea unei aşezări mai deosebite, domneşti. 
Ogivele ferestrelor căptuşite cu tocuri de piatră rotund 
şlefuite, care înlesnesc vederea înspre Retezat şi 
bisericuţă, dovedesc îngrijirea deosebită de care se 
bucură din partea stăpânului. 

Locuinţa turn are jos o încăpere boltită, împărţită în 
pătrate de stâlpii de sprijin. Deasupra ei sunt două 
rânduri de odăi de locuit. O scară răsucită duce din 
dreapta uşii mari a încăperii de jos la odăile de sus, iar 
din stânga ei o scăriţă înlesneşte urcarea pe acoperiş 
la turnuleţul de veghe, care deschide privirii toată 
vederea ţării în partea Râului Mare. 

In turnurile din colţuri şi în legăturile dintre ele sunt 
rostuite odăile pentru ostaşi şi alţi adăpostiţi. Înlăuntrul 
proptelelor din partea mai domolită a stâncii, au fost 
săpate încă de la zidire cămări pentru de-ale hranei şi 
pivniţi pentru păstrarea armelor: suliţi, arcuri, săgeți, 
ghioage, scuturi, securi şi altele necesare apărării. 

Incăperile din susul turnului mare sunt ale 
căpeteniei ţării. De cum se intră în ele se vede că sunt 
de om cuprins. In prima, laviţe şi sipete încărcate se 


rânduiesc pe de margini. O uriaşă blană de urs 
aşteaptă să fie folosită pentru plăcuta odihnire în faţa 
căminului. Pe perete este prins, în două scoabe mari, 
un covor frumos înflorat, având ţesut în mijloc stema 
voievodală. De o parte şi de alta a lui sunt agăţate 
dovezile iscusinţei vânătoreşti. Alt perete este acoperit 
de tăblia aurie a unui iconostas, unde o candelă-şi 
pâlpâie flăcăruia. Peste tot se vede gustul bunei gos- 
podine. Pe mese, pe laviţi, hărnicia mâinilor stăpânei 
este dovedită de cusăturile înflorate. Perinile înfoiate 
de puful moale vârfuiesc scrinurile şi aşa înălțate de 
bogăţia covoarelor. lzbeşte grija cu care s-a îmbinat, la 
înălţare, nevoia apărării cu căldura unui adăpost 
pentru vremuri grele, când primejdia va bate la porţile 
ţării. Cam aşa cum se întâmplă acum. Răspunde foarte 
bine acestei meniri, atât prin aşezarea-i ascunsă, cât şi 
prin potrivirea-i la ceva mai mult decât cerinţele unei 
înjghebări ostăşeşti. 

Într-o lărgitură a stâncii, mai din susul porţii celei 
mari, îşi are locul pândarul, care veghează faţa de 
apus a Măgurii, cu drumul de pătrundere în cetate. 
Acum s-a tras la adăpostul unui pin pitic, să mai iasă 
din bătaia necruțătoare a soarelui. Sub ocrotirea 
privegherii lui şi a pândarului din turnuleţul cetăţii se 
desfăşoară forfota din cele două curţi lăuntrice. 
Ingrămădiţi în ele, bărbaţi şi femei încearcă să şteargă 
urmele lăsate de înfrigurarea sosirilor. Bucatele şi 
celelalte provizii sunt duse spre cămări. Lucrurile şi 
ţoalele strânse, în grabă, iau drumul odăilor. 

Feţele tuturor sunt cuprinse de îngrijorare. Mâinile 
înfrigurate, oricât se zbat, se dovedesc cu mai puţin 
spor ca de obicei. Nici unul nu îndrăzneşte să se uite la 
ceea ce a lăsat în urmă. Şi-ar spori fără de rost 
amărăciunea. Prea sunt vii în mintea lor cele 


întâmplate ca să se fi putut smulge din aspra 
zdruncinătură suferită. Singurii care-şi văd liniştiţi de 
rosturile lor sunt oştenii de pază, dealtfel destul de 
puţini. Şederea îndelungată în cetate le-a dat 
obişnuinţa amenințărilor. Ascut tăişurile topoarelor, 
coaselor, săbiilor. Strunesc întinsul coardelor de pe 
arcuri.  Colţurează  butucii  ghioagelor. incearcă 
alunecarea cozilor pe cuprinsul palmelor bătucite de 
muncă şi lupte. 

Focurile aprinse pentru fiertura de dimineaţă 
răspândesc mirosul plăcut al răşinii arse. Dintr-un izvor 
ascuns, atât vederii oamenilor, cât şi soarelui, pe un 
uluc la fel de bine dosit în crăpăturile prăpastiei, este 
adusă apa care umple hârdaiele şi troacele lungi cât 
trunchiurile nescurtate de plopi. 

Aniţa, soţia voievodului Bal, cu Armina, fata lor, 
sunt prinse cu scuturătura şi primenirea odăilor de sus, 
din tum. Deschid scrinuri şi aşează-n ele haine, blănuri, 
covoare, deocamdată strânse în nădejdea unei 
grabnice reîntoarceri. Cu toate că zarva din curte şi 
treburile gospodăreşti ale cetăţii le cheamă, mama şi 
fata întârzie să coboare. Simt nevoia să mai rămână 
singure să se dezmeticească asupra locului unde se 
află. 

- Cum se vor fi descurcând ai noştri în ciocnirile cu 
tătarii? întreabă mai mult ca pentru sine mama. 

- Fii încrezătoare, mamă. Ştie tata cum să-i 
înfrunte. 

- De ştiut ştie. Numai putere să aibă. Trebuie că-i 
la grea cumpănă de nu primim nici o veste de la el. 

- Nu fi îngrijorată. Are flăcăi de nădejde alături de 
el. Gândul fetei cuprinde mai mult decât pe tatăl şi 
fratele ei. Luând ceva din partea ferestrei, Armina se 
opreşte în faţa deschiderii ei. Privirea-i îmbrăţişează 


înălţarea falnică violet verzuie a crestei teşite a 
Retezatului. Stă cu gându-i tineresc cine ştie unde 
fugit. Cu glasul uşor tărăgănat o cheamă pe maică-sa. 

- Mamă, priveşte! Nu-i păcat că-i atât de plină de 
jale ziua asta frumoasă. Uite cum luceşte ca un şirag 
de mărgăritare Râuşorul. Cum s-adapă razele soarelui 
în el şi ce se mai furişează apa pe sub frunzişul des ca 
să nu fie sorbită! Îl vezi? Intră şi iese din nenumăratele 
cotituri. 

Dar mamei, frământată de alte griji, nu-i arde de 
aiurelile ei tinereşti. Ea vede cu totul altceva pe vale. 
Amărâta fugă a oamenilor ţării, care o face să spună 
dureros: 

- Ce plină-i valea de oameni şi vite. Şi de jale. 

- Se grăbesc, mamă, la ascunzători. 

- Hai să coborâm, Armino. Ne aşteaptă atâtea 
treburi. Câte nu s-au mai putut întâmpla de partea 
cealaltă, şi arată în josul văii, de când am plecat noi de 
acolo. 

Priveliştea care le întâmpină la coborirea scării nu 
prevesteşte nimic a bun. Măsurile de pază sunt 
întărite. Numărul celor aflaţi în cetate este crescut. În 
curte se îngrămădesc, abia descărcaţi, desagi plini cu 
boabe, făinuri, carne, slănină şi altele de trebuinţă unei 
îndelungi apărări. Cneazul ltu din Sibişel, căpetenia 
cetăţii, în faţa nedumeririi lor, le pofteşte în turnuleţul 
de pază să-şi dea singure seama despre ceea ce se 
petrece jos, în ţară. 

Puternicele raze ale soarelui le împiedică la început 
vederea. După ce li se obişnuiesc ochii, încearcă să 
desprindă de unde-i fumul care stăruie departe, în 
zare, uşor legănat deasupra dealurilor din spatele 
Hategului. Tresar, amândouă săgetate de acelaşi gând. 

- Mamă, se ridică de peste casa noastră! 


- Aşa mi se pare, răspunde cu amărăciune mama. 

- Ce va mai fi rămas, mamă, din atâtea lucruri 
strânse în casa noastră? 

- Le vom rostui noi la loc pe toate, numai să ne 
vedem din nou acolo, răspunde mama mai moale 
gândindu-se la tot ce a putut mistui focul din 
gospodăria ei atât de bine închegată. 

- Ceea ce am putut lua i-atât de puţin. Unde ne 
vom întoarce, dacă totu-i ars? 

- O să găsim noi. Acum să coborâm. Jos suntem 
aşteptate. Cine poate şti pentru cât timp va trebui să 
ne ajungă ceea ce avem. Nu se ştie dacă taică-tu ne va 
mai putea trimite ceva. Şi de unde? 

- Nu de asta mă tem, mamă! Aş fi vrut să fiu mai 
aproape de tata. Ce singur trebuie să se simtă fără noi. 

- Nu singurătatea îl doboară pe el, domniţă, ci 
mulţimea grijilor între care trebuie să se împartă, 
răspunde cneazul Itu. 

- Cum stai cu oamenii, cneaze Itu, îl întreabă cu 
întârziere doamna, mai mult ca să zică şi ea ceva. 

- Fiecare este acuma de trebuinţă. Avem încă 
atâtea de cărat de jos, din poiana bisericii, să mânăm 
vitele la ocolurile din stânele din împrejurimi, să 
adunăm fânul. De, ştim noi? Cu toate că suntem în 
crugul verii, vremea se poate uşor schimba. 

- Cneaze, mamă, n-aş putea să stau eu aici un 
timp de pază? Ochii-mi sunt ageri, locurile şi semnele 
primejdiilor le cunosc. Nu-mi vine greu să ghicesc 
străfulgerarea săbiilor, coifurilor şi lăncilor în zbughirea 
lor printr-un luminiş. Nici colbul cailor în goană nu-l 
asemăn cu pete de pământ uscat. Şuierul de trezire 
nu-mi scapă urechilor. Dumnealui, badea Grigore, ar 
putea să v-ajute jos şi în locu-i aş fi eu de mai mult 
folos aici, decât poate în altă parte. 


- Bine domniţă, rămâi, dar fii cu ochii-n patru să nu 
dea năpasta peste noi. Ne încredinţăm cu toţii vieţile 
grijii tale. De-i vedea ceva să ne strigi să luăm aminte. 

Sus, Armina iscodeşte aproprierile şi depărtările ca 
unul dintre pândarii cei mai de frunte. E scăldată de 
acelaşi îmbătător simţământ care a înfiorat-o când, 
doar fetişcană, cu voia părinţilor s-a prins duminica 
pentru prima dată în joc. Ce poate face însă o fată 
tânără în larga desfăşurare de sus? Vrând, nevrând 
încep s-o bată gândurile, aduse parcă de uşoarele 
adieri coborâte de pe înălțimile culmilor. Dă roată 
privirea. În spate se-nalţă zidul de netrecut al munţilor 
cu crescătura tăiată a Retezatului. Nici un prilej de 
teamă din partea asta. Sunt ca o poartă zăvorâtă 
pentru duşman şi primitoare pentru prieteni. Şi-acum îi 
trimit plăcuta răcoare. O simte proaspăt stoarsă din 
zăpada ascunsă în văgăuni. Işi înalţă fruntea ca boarea 
coborâtă să astâmpere nemiloasa arşiţă revărsată de 
soarele ridicat până sus, ca să cuprindă cât mai multă 
ţară sub privirile-i pătimaşe. 

Faţa-i zvântată de  broboanele de sudoare 
se-ndreaptă spre larga câmpie a Hațegului. Asupra ei 
trebuie să-şi pironească  aţintirile  scormonitoare. 
Acolo-i focul care le mistuie rodul atâtor ani de 
osteneli, ca şi locul de furişare al duşmanului. 

Singurătatea nu se potriveşte însă firii ei. Trebuie 
să umple aceste goluri care o stingheresc. Ca să nu fie 
năpădită de simţiri ciudate, deschide drum gândurilor, 
lăsându-se purtată pe aripile lor. Zborul lor nu-i tulbură 
însă păzirea ce-i este încredinţată. Oamenii care se 
zbat jos, în curţile şi odăile cetăţii au încredere în ea. 
Oricât se află de sus, cu atâta zidărie sub picioare, 
simte cât de adânc îi este înrădăcinată fiinţa în această 
glie. Este ca o mlădiţă pornită de la cine ştie care 


strămoş. Se asemuie cu o iederă tânără care caută 
sprijin pe copacii cei mai falnici ai pădurii. Aceeaşi 
zbatere o însufleţeşte, de a ieşi cât mai sus, cât mai la 
soare, ca lumina şi căldura culeasă să întărească-n 
vinele-i seva proaspăt trasă din pământ. 

S-aducă mult aşteptata înflorire a tinereţii. 

Printr-o scuturare şi clipire ageră înlătură repede 
orice lâncezeală coborâtă de îmbietoarea visare. 
înfrânge cu hotărâre slăbiciunea care-i încearcă 
subţierea veghii, nesocotirea datoriei. Este doar fiică 
de voievod şi lumea o priveşte cu drag. Cine n-o 
cunoaşte pe întinsul plaiurilor din munte sau a 
drumurilor de la ţară? Cîţi ochi n-au urmărit-o în 
hărnicia lucrului sau în vârtejul jocului? Işi încordează 
privirile, dar împrejurimile nu-i dezvăluie nimic. Ceea 
ce se petrece în depărtări este greu de bănuit. Se 
întoarnă iarăşi la firul gândurilor ei. li sare în faţă 
sprinten  căluţul năzdrăvan al copilăriei. Dar îl 
struneşte. Alte griji are acum o fată de 17 ani, pusă în 
faţa unei împrejurări atât de neaşteptate. Năvălirea 
este prima răvăşire a vieţii fericite ale cărei cumplite 
urmări începe dureros să le simtă. Părinţii şi cei mai 
vârstnici au învăţat-o să nu nesocotească primejdia, ca 
să nu fie luată pe nepregătite de ea. 

De ce a trebuit să vină această grozavă tulburare a 
limpezimii mulţumirilor care o înconjurau? Se încheagă 
sub imboldul acestei întrebări, plină de răzvrătire, 
chipurile luminoase ale întâlnirilor ei cu aproape întreg 
pământul ţării desfăşurat în faţă-i. Fiecare colţişor 
înspre care îşi îndreaptă privirea, cu toată ascunsa sa 
depărtare şi tăcere, prinde viaţă. Cum o cheamă 
colinele mai domoale ale Slivuţului. Seamănă atât de 
mult în alungirea lor cu un om întins alene la soare. 
Prinde  sclipirile  înşelătoare ale apelor Streiului, 


îndesate-n ciotul colţuros al Orlii. 

Sunt gata toate împrejurimile Hațegului să-i reînvie 
amintirile întreţesute cu atâtea bătăi de inimă. Cât de 
frumos şi plin de nădejdi a fost primul pas, prima 
tremurare a mâinilor prinse sub îndemnul dorului, se 
minunează îndrăgostita. Ca să-şi potolească bătăile 
inimii, trece la vremea când taică-său, voievodul, o lua 
cu el în drumurile-i prin ţară. Câteodată chiar şi-n sus, 
înspre munte. Lăsa în grija ei mâncarea, uneltele şi 
armele de care aveau nevoie. Cât de cunoscut îi este 
fiecare locşor de acolo, de sub streaşină zării unde 
poate se află strânşi tatăl, „el” şi ceilalţi ostaşi gata să 
întâmpine înnoirea invaziei. Ca-ntr-o străfulgerătoare 
luminare îi vine în minte izvoraşul de sub sânul Orlii şi 
zăvoiul năpădit de viorele din cotul plin de arini al 
Galbinei. Inchipuirea-i sare apoi peste ape ca un greier 
năstruşnic. Cât de aproape-i vremea când a trecut cu 
taică-său prin luminişurile Porcăreţului şi s-au aşezat 
pe-o ieşitură, care le aducea Streiul sub picioare. De 
acolo i-a arătat, ca la un băiat, cât de mare-i 
stăpânirea strămoşească. Jos ţara, şi sus hotarele cu 
marginile hotărite de însemnarea trasă peste înălţimi 
de mâna-i grăitor întinsă. Cu câtă răbdare îşi aminteşte 
că a lămurit-o atunci în privinţa iscusinţii apărării ţării. 
Doar munţii se apără singuri, ţara are nevoie de scut. 
Cunoaşte urmele întăriturilor făcute de înaintaşii lor în 
cine ştie ce grea împrejurare. Cu toate că-s surpate, 
înţepenite şi roase de apă, teşiturile în trepte se văd 
destul de bine pe şeaua care leagă Orlea cu Slivuţul. 
De asemeni drumul alb şi prăfuit, bătut cu piatră, care, 
săltat din valea Streiului fuge drept în dărâmăturile 
Grădiştei, câte întrebări nu trezeşte în mintea 
oamenilor. La fel şi cel de la Bar la Grădişte, pe sub 
poala muntelui. Toate-s dovezi despre dârzenia 


strămoşilor, în înfruntarea cu cei care au râvnit la 
pământurile lor. Acum i se dezvăluie înţelesul adânc al 
spuselor tatălui ei despre rostul de odinioară al ruinilor 
văzute. 

Dar parcă pâcila străvezie a fumului, încă nerisipit 
de deasupra vetrelor pustiite îi stânjeneşte vederea. l- 
ascunde oare alte umbre? Spre multumirea ei nu vede 
nimic. 

S-apleacă din nou peste cele petrecute mai în 
urmă. Nu mai departe decât anul trecut, mergea tot cu 
taică-său prin grânăria coaptă a ţării. La trecerea lor 
secerătorii se opreau din lucru să vorbească cu 
voievodul. Parcă-l aude pe taică-său cum îi îndruma că 
prea-s risipite clăile şi la nevoie îngreunează 
strângerea lor şi-i lua la rost că nu şi-au pregătit 
pătulele. Astea erau însă socoteli de gospodar, la care 
încă nu se pricepea. Cu timpul o să înveţe cât mai 
multe, să vadă cei bătrâni de ce este în stare. O 
frământă lipsa lui taică-său. Dar oare numai a lui? De 
ce-i bate inima iute şi i se aşază o uşoară apăsare pe 
piept. | se taie răsuflarea, un fior de nelinişte şi o 
unduitoare fierbinţeală o încearcă. Îi tremură mâinile 
încleştate de zidul turnuleţului. De ce oare? Doar în 
faţă nu se vede nimic îngrijorător. Poate căldura-i prea 
mare. Soarele bate nemilos. Işi scoate pieptăraşul şi 
trece la umbră. De-ar vedea-o maică-sa ce ar mai lua-o 
la rost „soare, soare, dar vântul văii-i răcoros” şi ea-i 
cam în bătaia lui, aplecată cum stă peste marginea 
zidului, numai ca să vadă mai bine! 

Cât o mai fi trebuind să stea? Au uitat de ea luaţi 
de treburi? Nu-i greu să stai să te uiţi la tot ce 
te-nconjoară. Şi aşa, de una singură, se gândeşte pe 
rând la toţi cei dragi. 

„El”, vecinul, care trage nădejde, dealtfel ca şi ea, 


la o curândă însoţire, este tot departe. Când mergea la 
câmp, nu ieşea la răscruce, în calea ei? Dar când 
lărgeau a horii roată nu-şi dădeau cu coatele unele 
bătrâne socotindu-i tare potriviţi? 

Gândurile acestea n-au decât să se înşiruie. Îi 
priesc singurătăţii de aici. O liniştesc. Îl cuprind doar pe 
„el” şi dragostea „lor”. 

Se aşteptau unul pe altul, dar de întâlnit se 
întâlneau ca din întâmplare şi-n trecere. Nu le stătea 
bine să fie văzuţi des împreună. Mai târziu a aflat că 
ochii de prin curţile-nvecinate, vedeau ceea ce voiau ei 
s-ascundă. Doamne, ce aproape i-l aduce dorul în faţă 
chiar aşa cum trecea, în fruntea feciorilor, drept, 
subţire şi totuşi chipeş, cîştigând întrecerile voiniceşti. 
In ce parte a ţării poate fi ceata lui? Prin ce păduri 
aşteaptă sau poate chiar luptă? Uf ! De-ar trece mai 
repede şi cu bine zilele astea grele. Să se-ntoarcă 
acasă cu toţii. Să li se unească din nou căile, şi aşa să 
meargă o viaţă-ntreagă! 

- Domniţă, îţi mulţumim pentru azi. Am venit să te 
schimb. 

Coboară puţin mâhnită. Îi pare totuşi rău că lasă 
locul acesta tihnit, unde a retrăit atâtea întâmplări ale 
tinereţii ei aflate de-abia într-o primă împlinire. Dacă 
n-ar fi fost oşteanul străin de faţă, poate şi-ar mai fi 
ridicat mâna odată să-i facă un semn „celui” pe care-l 
simte, pe undeva, pierdut în revărsarea ţării. Fără 
îndoială că „el”, prinzându-i semnul, i-ar fi răspuns. 

Intră înseninată în odaia lui taică-său unde o 
găseşte, împreună cu mama, pe naşa ei, Dafina, 
de-abia sosită. Se îmbrăţişează cu dragoste. Naşa nu 
are copii şi de aceea o răsfaţă cât poate. S-aşază să-i 
asculte povestirea celor întâmplate în ţară. 

- După ce le-a izbutit prima străpungere, ceata de 


călăreţi duşmani a pustiit Haţegul. Pagubele nu au fost 
mari, dar luptătorii noştri le-au tăiat, deocamdată, în- 
drăzneala. Acum îi ţin ţintuiţi pe valea de jos a 
Streiului. luliu crede că ei îşi păzesc trecerea de pe 
Mureş şi ciupesc ce pot de pe lături. 

- De-ar fi cum spui, adaugă neîncrezătoare 
doamna. 

- Lăsaţi că s-au liniştit. N-am văzut nici o mişcare, 
sare Armina pripit. Se opreşte însă sub privirea mustră- 
toare a mamei. 

- Unii se şi gândesc să se-ntoarcă. 

- Poate-i totuşi prea devreme. Şi acum Armina, jos, 
la treabă! Tu, Dafină, desfă-ţi lucrurile. 

Frământarea de peste zi se înteţeşte până când 
opaiţele încep să-şi împrăştie pâlpâindele lor lumini în 
bezna dintre ziduri. Încetul cu încetul zbuciumul din 
curte şi încăperi se linişteşte. 

2. PREGATIRI 

Pe cea mai împinsă cocoaşă a Orilii, înspre apele 
Streiului, sub coroana deasă a unui stejar, cu un 
început de poieniţă în faţă ca o urmă a unei 
îndepărtate teşiri, voievodul luliu Bal şi-a ales locul de 
îndrumare a bătăliei, dacă ea va izbucni. Abia urcat, de 
jos, din valea Streiului, unde voise să se încredinţeze 
că toate cele hotărâte de el cu privire la închiderea 
drumului de pătrundere în ţară sunt îndeplinite, 
se-ntinde pe patul de crenguţe de stejar din colibă. Nu 
pentru odihnă, ci mai mult ca să-şi limpezească 
mintea. Vrea să judece dacă nu i-a scăpat ceva în 
rânduirea pâlcurilor, care în clipa hotărâtoare ar putea 
să dea peste cap toată apărarea atât de amănunţit 
chibzuită. N-are însă prea mult răgaz căci Dumitru, 
văru-i, îl strigă: 

- luliu! Au sosit trimişii noştri şi-i văd gata să ne 


spună cu ce veşti s-au întors. 

- Atunci hai să ne adunăm. Pofteşte-i, rogu-te, vere 
Dumitre, şi pe cnezii aflaţi aici. 

Destul de sprinten pentru vârsta lui, Voievodul iese 
în poieniţă să cuprindă cu vederea partea de pe Streiul 
de jos a ţării şi să cumpănească asupra folosirii 
dealurilor din jur pentru apărarea celei de sus. Urme de 
întărituri vechi stau ca mărturie cât de încercat a fost 
acest loc, în decursul vremurilor, de vitregia năvălirilor. 
Măgura pe care se află este ca un pumn întins gata să 
izbească-n faţa celui care vine cu gânduri ascunse. 
Poate să socotească şeaua îngustă din spate, drept 
mâna care ţine pumnul. Ea alcătuieşte legătura cu 
celelalte răsfirări ale Orlii. Privită de pe valea Streiului 
de jos, pare o claie neterminată acoperită de cetini, ca 
să nu sufle vânturile finul strâns în ea. 

Cunoaşte şi slăbiciunea sprijinului pe care-l dau 
dealurile. Tot de la strămoşi ştie că ades întăriturile în 
trepte de aici au fost cucerite peste prea deşiratul 
spate al Slivuţului. Se răsuceşte ca să măsoare din ochi 
golul din stânga Orlii pe care la nevoie va trebui să-l 
umple. Privirile-i se ţintuiesc asupra şirului de oşteni 
care urcă-nspre el. Incruntarea-i a nedumerire se 
risipeşte repede, când îşi dă seama că cel aflat în 
fruntea lor este cneazul Mihai din Băieşti. 

După un urcuş destul de pieptiş, Mihai cu 
răsuflarea tăiată răzbate, însoţit de căpetenia oştenilor 
trimişi de Litovoi, sus pe creastă. li vede pe cei strânşi 
în poieniţă. Le face semn cu mâna. Mai are puţin şi 
intră în ea. Ajuns în faţa lor se înclină: 

- Să trăieşti, Voievoade! Mă închin cinstiţi cnezi şi 
juzi. Bun găsit tuturor. 

- La timp aţi venit, cneaze Mihai, Filimoane şi bine 
pentru cumpăna grea în care ne găsim! 


- Foloseşte-ne, Voievoade, după cum ţi-e nevoia. 

- O să hotărâm cu toţii, în sfatul pentru care ne-am 
adunat. 

Voievodul se uită la cei strânşi şi încredinţându-se 
că au sosit toţi cei chemaţi, hotărăşte începerea 
sfătuirii. 

- Poftiţi, aşezaţi-vă să-i ascultăm pe cei întorşi din 
solie şi iscoadă. Incepe tu, Vălene! 

- Mărite voievoade, de la Bălgrad în jos e un şuvoi 
de tătărime. S-a dovedit de nestăvilit în scurgerea-i 
furioasă de-a lungul Mureşului. Ineacă totul. N-alege 
între oameni şi vite; nu cruţă nici copiii; omoară, 
robeşte, jefuieşte, arde totul ce întâlneşte în cale. Din 
aşezările de la Bălgrad, Sebeş, Orăştie, n-au mai rămas 
decât ruine. Cneazul Vasile de la Hundeoara-i fugit 
tocmai înspre Rusca. Puţini de tot au mai apucat să 
plece cu el. l-a ajuns din urmă călărimea tătărească. 
Cruntă şi sângeroasă nu are răbdarea să culeagă rodul 
jafului. Il lasă celor din căruţe şi de pe jos, iar ea 
porneşte ca haita de lupi turbaţi şi răsare cine ştie la 
ce depărtări. Oamenii fug înnebuniţi din calea ei. Işi 
lasă întregul avut, numai să scape cu viaţă. Până şi 
magistrul Ştefan al Bălgradului, împreună cu popimea 
ce era strânsă în jurul lui în cetate au luat drumul 
pădurii, cerând adăpost la românii de pe acolo. Şi-au 
adus aminte la nevoie că sunt şi ei oameni. Altfel îi pun 
în rând cu vitele. Dacă vreo răsfirare de-a lor se va 
abate şi peste pământurile noastre, socotesc, după 
cele văzute şi auzite, că-i bine să le golim locul şi să-i 
petrecem de pe margini până se vor scurge. 

- Îndemnu-i bun, întăreşte voievodul. l-am văzut 
ce sunt în stare să facă chiar aici. Dacă nu i-a putut 
stăvili regele din Buda, cum o să putem noi? Mai ales 
de vor căuta o scurgere înspre ţara ungurească şi vor 


veni din ce în ce mai mulţi. Noi totuşi îi vom aştepta 
pregătiţi. Dar tu, Silviuţ, ce ne spui? 

- Şi prin Bănat stările-s rele, iar oamenii-s pribegiţi 
şi îndesaţi în păduri. In jos, la ţară-i un pârjol şi-un 
cuptor de parcă ar vrea s-adune grânele, de pe holde, 
coapte de-a dreptul în pâine. Tătarii ăştia se năpustesc 
de crezi că vor să şteargă de pe lume neamurile 
locurilor pe unde trec. Nici banul Filip şi comitele 
Mercuţiu de pe Timiş n-au stat năuciţi. S-au unit pe 
vadul Timişului, dar oastea le-a fost spulberată în 
câteva zile. Hoardele merg pe Timiş, în jos, spre ţara 
largă. Nu dau semne să se 
desprindă înspre noi. Poate pâlcuri lăturalnice să caute 
locuri nejefuite şi atunci să se rătăcească şi pe aici. 
Aceasta-i paza pe care o socot ca trebuincioasă. 

- Cunoaşteţi acum ameninţarea de unde vine şi 
care i-ar putea fi tăria. Nu suntem neputincioşi în faţa 
ei, dar trebuie să ştim cum s-o înfruntăm fără să ne 
prăpădească. Rămânem la cele hotărâte mai înainte. 
Deschidem calea hoardei şi-ncercăm să-i strâmtăm 
trecerea. Ne-mpărţim ca să fim peste tot. Cneaze 
Mihai, cu oamenii tăi, cei trimişi de Litovoi şi cei ai 
cnezilor  Dobrotă al  Bărbăteştilor, Niegomir al 
Basarabilor şi Laţcu al Livezeştilor, să apăraţi intrarea 
pe Streiul de sus. Rogu-te, şi cred că cei de faţă n-au 
nimic împotrivă, să fii căpetenia lor. Cneazul Pogan din 
Clopotiva rămâne la poarta dinspre Zăicani. Eu cu 
ceilalţi vom sta de veghe aici, sus, pe Orlea. Avem în 
grijă ţara cuprinsă între Râul Mare şi Galbina. Peste ea 
şi-ar putea croi drum dacă, spre nenorocirea noastră, 
tătarii de pe Mureş vor vrea să se unească cu cei de pe 
Timiş. Mi se pare că vor să izbească din toate părţile 
cetatea de la Timişoara. Dacă vreunul credeţi că ar 
trebui să facem altfel, spuneţi-o răspicat. Vă ascult! 


- Dar noi ce facem? întreabă cnejii Vlad de pe Strei 
şi Vâlcean din Vâlcele. 

- Cu toată părerea de rău va trebui să cădeţi 
la-nvoială cu tătarii. Hotărârea de a vă înţelege cu ei o 
veţi lua când şi unde credeţi de cuviinţă. Alegerea o 
veţi face după împrejurări şi bine ar fi să le nimeriţi pe 
cele mai prielnice vouă. Căpeteniile tătare pun mare 
preţ pe înţelegerea eu cnejii noştri. Se bucură că scapă 
de o mulţime de încurcături cu găsirea celor 
trebuincioase mişcării şi traiului hoardei. Dealtfel mulţi 
dintre ai voştri s-au tras în sus, spre munte. Pentru ei 
să nu duceţi nici o grijă. Cât vă priveşte, o altă ieşire 
mai bună din starea în care ne aflăm nu avem. Prea 
sunt bine întăriţi în largul gurii Streiului, ca să mai 
poată fi clintiţi de acolo. 

- Voievoade Bal, socotesc şi cred că nici ceilalţi 
n-au nimic împotrivă, că cele arătate de tine sunt 
bune, spune cneazul Musina din Densuş. 

- Acum, când cunoaştem soarta care ar putea să 
ne aştepte, să-ncercăm s-o îmbunătăţim printr-o luptă 
dârză. Fiecare după puterile sale. Să nu ne lăsăm 
amăgiţi că unii vom scăpa mai uşor ca alţii. Să căutăm 
să împiedicăm pâlcurile tătăreşti să se împrăştie în 
pădure şi să dea peste stânele, ocoalele şi 
ascunzişurile de acolo. Vă îngrijiţi ca oamenii să ştie ce 
au de făcut. Pe cei mai tineri să-i deprindeţi cum să 
lovească şi să se apere. Să nu creadă că mai e vremea 
frumoasă a întrecerilor voiniceşti, de la nedeile 
noastre. Arătaţi-le că ceasul greu cere minte, hotărâre, 
stăpânire şi putere. Pândarii să deschidă bine ochii. 
Nu-i doar vorba de alţii, ci chiar de ei şi de ai lor. Orice 
greşeală se plăteşte foarte scump, că duşmanul nu 
iartă, dar nici el nu trebuie iertat. 

- Am înţeles, Voievoade, răspund cei de faţă. 


- Eu, câtă vreme mai avem un pic de răgaz, voi 
trece pe la cetate şi prin ţară să văd cum se 
desfăşoară pregătirile. Mă voi întoarce şi tot aici mă 
puteţi găsi. Să ne vedem sănătoşi. Să-nchinăm câte un 
pahar pentru izbăvirea noastră de greaua încercare în 
care ne aflăm. 

După ce se ospătează, aşa cum este obiceiul la 
români când încep o treabă grea, sfatul se sparge. 
Pleacă grăbit fiecare să aducă la îndeplinire hotărârile 
luate. Rămas singur voievodul nu se mai gândeşte la 
odihnă. Mai are atâtea de făcut ca să fie cu cugetul 
împăcat că şi-a îndeplinit îndatoririle cunoscute. Dă din 
cap cu amărăciune. Prea l-au luat evenimentele pe 
neaşteptate. Nu mai are vreme ca să se pregătească 
cum trebuie. Va face însă totul pentru o apărare cât 
mai dârză a pământului strămoşesc. Acum după prima 
izbire îşi dă seama în ce fel e mai potrivită înfruntarea 
năvalei dacă se va dezlănţui din nou şi poate cu mai 
multă tărie. Intră hotărât în colibă. Işi ia armele şi 
gluga. Priveşte cu încredere şi mândrie spada 
strămoşească, însemnul puterii lui voievodale. O va 
mânui cu cinste. Să nu se ruşineze că a ajuns în mâna 
lui. Cu liniştea, de care are atâta nevoie, înstăpânită în 
fiinţa-i, iese în poieniţă. Despriponeşte calul şi-l 
cheamă pe vărul său cu care se ajută: 

- Vere Dumitre, ce-i aici rămâne în încredințarea 
ta. Să urmăreşti pândarii şi dacă se întâmplă ceva ai 
oamenii de legătură să mă înştiinţezi. Intâi trec pe 
acasă, apoi la cetate să văd cum stau lucrurile acolo. 
Mă reped şi până la Zăicani. Am s-o iau peste deal, 
de-a dreptul spre Haţeg. 

- Grăbeşte-te că uite ce vânăt închis este cerul 
înspre Retezat. De n-ar veni ploaie cu piatră! 

- Îl iau şi pe Firu cu mine. Poate o să trebuiască 


să-ţi trimit vreo vorbă şi să am cu cine. Dealtfel el tot 
trebuie să se-ntoarcă la pâlcul lui de la Zăicani. Rămâi 
sănătos! 

- Drum bun, vere! Firule, Firule, ieşi cu calul în 
calea voievodului că-i gata de plecare! 

Pândarului din turnuleţul cetăţii nu-i scapă cei doi 
călăreţi, de cum ies din sălcişul Ostroavelor. Acum îi 
urmăreşte cum străbat luminişurile şi crângurile 
pădurii ori trec vadurile. Cheamă pe cneazul Itu, care-l 
recunoaşte numaidecât pe voievod. La îndemnul lui dă 
o şuierătură pe-nţelesul pândarului de pe scobitura din 
susul bisericii. Îi cere să fie cu băgare de seamă. ÎI 
trezeşte şi pe cel de la poartă care se mişcă greu ca o 
piatră de atâta şedere. Este întâmpinat cu cinstirea 
cuvenită. 

- Bine ai venit la noi, Voievoade! 

- Bine v-am găsit sănătoşi. Am treabă prin partea 
asta a ţării şi n-am putut să vă ocolesc. Am vrut să văd 
cum aţi ajuns şi dacă aveţi cele trebuincioase. 

-Nu de noi s-ai grijă, Voievoade. Gândurile 
noastre-s la răul ce bântuie-n lume şi poate să-i prindă 
şi pe bărbaţii şi feciorii noştri. Vrem s-auzim ce fac ei, 
spun femeile. 

- Până acum nu-i nimic nou. N-am prea multe a vă 
spune. Focurile le-am stins şi vom dura alte aşezări. 
Mai rău să nu fie. Poate va da Domnul ca toate să se 
sfârşească aici. Dacă nu, să n-aveţi teamă că vă vom 
ocroti cu toate puterile noastre. 

- Lăsaţi-l să se odihnească, poate-i obosit de atâta 
drum, se oţăreşte la ele cneazul Itu. Vedeţi-vă de 
treabă! Aveţi doar destulă. 

- Vom mai sta de vorbă că înnoptez aici. Şi acum 
haideţi, cneaze Itu şi tu, Aniţă, să vedem dacă-s toate 
bine împărţite. 


Urcară în odaia voievodală şi începură a socoti: 
câte guri sunt de hrănit; ce se află în cămări; ce se mai 
poate aduce şi cum să ţină legătura cu cei aşezaţi în 
jurul cetăţii. Nu sunt oare prea înghesuiți? In caz de 
atac ce s-ar face cu atâtea suflete de toate vârstele? 
Neîndoios că ar fi mai bine ca o parte din femei şi copii 
şi unii bătrâni neputincioşi să fie duşi în alte locuri 
ferite. Acest lucru se cere şi pentru cazul când hoarda 
ar pătrunde în ţară şi cetatea va trebui să primească 
oştenii care, împinşi de tăria duşmanului, poate vor fi 
nevoiţi să se adăpostească şi să ducă mai departe 
lupta aici. Totodată s-ar putea ca mâncarea să fie mai 
pe măsurate. Femeile mai slabe de înger o să 
se-nspăimânte când se vor simţi strânse ca-ntr-un ţarc, 
asupra căruia, la orice mişcare, se poate dezlănţui 
ploaia de săgeți şi suliţi. Dealtfel îşi dau seama că nici 
ele nu vor să rămână. In prima grabă s-au aciuat aici, 
ca să fie cât mai aproape de casă, crezând că se vor 
întoarce-n curând. Vor fi foarte bucuroase să scape de 
înghesuiala din cetate. 

În timp ce voievodul, doamna şi cneazul ltu sunt 
prinşi cu rânduielile din partea de jos a cetăţii, sus în 
pridvorul rotund al turnuleţului, două perechi de ochi 
scormonesc zările. După vorbele şoptite şi iuţitele bătăi 
ale inimii, acolo se împletesc îndatoririle de apărare ale 
ţării cu mărturisirile dragostei. Toate-s prielnice pentru 
aşa ceva. Soarele s-apropie de asfinţit şi-n liniştea ce 
stăpâneşte înălțimile se aud răsunând din depărtare 
tălăngile vitelor care se strâng la staule, cu răsunetele 
înmulţite de tulnicele văilor. Se-nalţă prelungite şi 
bătăile de utrenie ale clopotului bisericuţei din vale. 
Amurgul scutură peste verdeaţa din ce în ce mai 
închisă a pădurilor o lucioasă poleială auriu-roşcată. 
Din loc în loc se încolăcesc fumurile alburii ale focurilor 


aprinse pentru cină pe vetrele-ncropite-n însufleţitele 
adăposturi din munte. Se simte lipsa lor jos, în ţară, 
unde aşezările făr' de ele, atât cât se văd de la această 
depărtare, par nişte grădişti jalnice, golite cum sunt de 
fremătarea de până mai ieri a vieţii. 

- Să ai grijă de tine, de va începe lupta, murmură 
într-un târziu Armina. 

- Dacă-mi dai ceva, să am de la tine, mă va apăra. 
Voi simţi că tu eşti cu mine, că mă bat pentru doi şi voi 
izbi duşmanii cu puteri înzecite, îi răspunde Firu. 

- Ce pot să-ţi dau? la şi tu cusătura asta. In înflo- 
riturile ei, mi-am cusut gândurile. S-o porţi, în dreptul 
inimii, să-i fie pavăză împotriva tuturor relelor. 

- Arată-mi şi mie, să văd, poţi ghici locul unde ne 
jucam când eram copii? 

- Vezi şerpuirea apei? Saltă-ţi căutarea pe malu-i 
stâng. Aleargă în josul ei, până unde coteşte sub deal, 
şi-acolo ai să mă găseşti ca atunci când eram copii. 
Dar casele noastre unde-s? 

- A voastră îşi păstrează neatins pragul de piatră şi 
pe el o să te primesc mândru, de o aşa mireasă 
frumoasă, când mi te va încredința voievodul. Totul se 
va petrece ca atunci când eram copii şi tu stăteai pe 
bolovanul înfipt, în dunga trasă pe nisip, ca treaptă a 
casei. 

- Drept să spun, nu că n-aş vrea să fie cum zici tu, 
dar prea le socoteşti pe toate ca împlinite, deşi cei care 
ar trebui să hotărască, încă nu şi-au spus părerea. 

- De ce s-ar împotrivi? 

- Frumos ar fi să se-ntâmple precum ne e dorinţa. 

- Bine c-ai spus ne e! 

- Unde o să stăm? Nu vezi că focul a mistuit totul 
până-n temelii. 

- Ridicăm alte case, mai frumoase, în locul celor 


prăbuşite. Cei dinaintea noastră doar au făcut la fel. 

- S-avem atunci răbdare. 

Soarele a socotit că-i mai bine să nu le fie martor. 
Simte că acum e vremea când singurătatea-i mai 
scumpă decât orice şi se lasă-n asfinţit. 

- Vezi că s-aud paşi... coboară! Tot dau peste cel 
care urcă... 

- Am venit, Domniţă, să te schimb! 

- Tu erai, Omule, răsuflă uşurat Firu. Venisem eu 
s-o schimb pe Domniţă, dar dacă ai apărut tu, rămâi. 
Noi coborâm. Ai vorbit cu voievodul? 

- Da, şi merg mâine cu voi. 

- Mă bucur! 

- Ce te faci. Domniţă, fără noi? 

- Mă descurc eu. Purtaţi-vă vouă de grijă! 

- Hai că se-ntoarce voievodul şi cneazul de la 
întărituri! X 
3. INCREDINŢARI 

După terminarea cinei, voievodul iese în curtea clă- 
dirii, unde sunt strânşi toţi adăpostiții în cetate. la loc 
pe treapta de sus a scării şi-i roagă să se aşeze care 
cum poate. După ce se face linişte se sfătuieşte cu 
capul fiecărei familii şi hotărăşte stânile din munte, 
spre care vor trebui să se îndrepte, începând de a doua 
zi. Socotind că toată lumea-i lămurită, se scoală să 
urce spre locuinţa lui. Dar ce poate să scape de femei? 
li aţin calea şi-l înconjoară. Fiecare mai are câte ceva 
de spus. O vorbă de trimis feciorului ori bărbatului. Le 
ascultă răbdător, cu bunăvoință, cunoscându-le focul 
inimilor. Dar când încep să-i spună acelaşi lucru de 
două, trei ori, să nu uite, îşi cere iertare, că mai are şi 
alte treburi, şi o ia pe scară în sus. Pe urmele lui vin 
doamna Aniţa şi vară-sa Dafina. 

Clipirile opaiţelor aprinse prin colţuri împiedică în 


prea mică măsură pătrunderea întunericului care s-a 
lăsat. La lumina roşiatică a pâlpâindelor feştile, 
chipurile celor strânşi în odaia voievodului îi par 
Arminei, pe nesimţite strecurată înlăuntru, cu totul 
schimbate. S-apropie tiptil şi-n tăcere ş-aşază pe blana 
de urs întinsă în faţa căminului, la picioarele lor, îi 
priveşte pe rând şi aşteaptă ca vreunul să înceapă 
vorba. 

Văziînd atâta înnegurare, cu o scăpărare tinerească 
de zâmbet în priviri, Armina ar vrea să spargă gheaţa 
tăcerii. Dacă nu i-ar vedea atât de posomoriţi, cum i-ar 
mai face să râdă ca altă dată. Prinsă-n mrejele tăcerii 
lor gânditoare, îmboldită de dragostea-i în plină 
izbucnire, se pomeneşte spunând, cu gândul dus la 
Firu, dar cu potrivirea vorbelor la împrejurarea de faţă: 

- Tare-i greu să ne despărţim iarăşi, tată. De-abia 
aştept s-ajungem din nou acasă, şi-mpreună să 
străbatem ţara întâlnind feţele vesele ale oamenilor 
încântați de bucuria pe care o dă viaţa scuturată de 
ameninţări. 

- Ai dreptate, Armina! Nu-i vremea tăcerilor grele 
şi a gândurilor negre. Ele o să ne năpădească după ce 
vom fi împrăştiaţi de-a lungul şi de-a latul ţării. Acum 
însă, când plec, cui aş putea să-ncredinţez pe 
maică-ta, decât ţie, când fratele-ţi e departe, şi pe 
amândouă, naşei tale. Una veţi îngriji de cealaltă şi 
toate trei vă veţi îngriji de cei aflaţi în cetate aşa cum 
se cuvine din partea unei soţii, fete şi rude de voievod. 

- Noi ne descurcăm, mai greu va fi pentru 
dumneata şi cei care sunt cu dumneata. Aici zidurile 
groase ne feresc de vânt, de ploaie, de săgeți, de 
securi ori suliţi, şi de alte rele. In schimb pe dumneata 
şi... ceilalţi, ar fi vrut să zică „el”, numai puterea 
braţului şi agerimea minţii vă apără. 


- la te uită ce fată cu judecată am. Ferice de cine 
te va lua de nevastă. 

- Nu mă-ndoiesc c-o s-o faceţi şi pe asta ca să scă- 
paţi de mine. De va ieşi bine însă, şi eu nădăjduiesc din 
toată inima că va ieşi, o să fim mulţumiţi cu toţii. 

- Cât o să-ţi pară de rău după vremurile acestea 
ale tinereţii îi spune, uşor înseninată, maică-sa. 

- Mai ştii? 

- Hai, Armina, să plecăm să-l lăsăm pe taică-tău să 
se odihnească, că mâine se scoală devreme. 

- Ai dreptate, năşico. Mâine, tată, am să fiu de faţă 
la plecarea voastră. 

Obosiţi de întâmplările zilei, somnul îi prinde 
repede pe cei din cetate. Doar în odaia voievodului 
opaiţele rămân toate aprinse. Oricât le este trupul şi 
sufletul de ostenit, înaintea odihnei se cer anumite 
rostuiri care nu pot fi lăsate la voia întâmplării, aşa că 
voievodul începe să-i spună soţiei: 

- Aniţo, dacă vremea aceasta de aşteptare şi poate 
de luptă, uşoară ori crâncenă, s-ar prelungi, o să fii 
silită să te mai încarci cu unele din treburile care încă 
mai sunt în seama mea. Va trebui să preiei 
gospodărirea a ceea ce a mai rămas din averea 
noastră, pe lângă îndrumarea celei de aici. lţi spun 
aceasta fiindcă ştiu cât de pricepută eşti. Anii, şi mai 
buni şi mai răi, pe care i-am dus împreună, mi-au 
arătat ce reazim de nădejde ai fost pentru mine şi cât 
de multă înţelepciune şi suflet ai pus în strădania ta ca 
să ne înflorească şi lumineze căminul. 

- Inţelegerea dintre noi, bunăstarea casei şi 
binecuvântarea căsniciei noastre cu copii buni, prin 
tine şi-au găsit împlinirile, eu încercând doar să te ajut 
cu puterile-mi slabe de femeie. Gândesc că nu va fi 
mai rău acum ca altă dată. După cum v-aţi înţeles cu 


regele ungurilor, o să vă înţelegeţi şi cu căpetenia 
tătarilor. Totuşi mi se pare că vorbele tale ascund o 
îngrijorare, care  izbucneşte, oricât încerci s-o 
stăpâneşti. 

- Vâlvătaia-i mare în jurul nostru şi noi putem fi 
mulţumiţi că am fost doar pârliţi de ea şi dacă am 
rămas numai cu atât ne putem socoti nişte oameni 
norocoşi, faţă de grozăviile prin care au trecut cei din 
alte părţi. 

- Ducă-s-ar pe pustii sălbaticii ăştia, ca să ne 
putem reface gospodăriile. 

- Tocmai despre acest lucru vreau să-ţi vorbesc. 
Cunoşti averea pe care am strâns-o şi cât am scăpat 
din ea. Mai trebuie însă să ştii ceva. 

- Lasă că mi-ajunge câte ştiu. Celelalte-i de ajuns 
că le ştii tu. 

- Nu, te rog urmează-mă. 

O duce în faţa iconostasului, care acoperă peretele 
dinspre răsărit şi-i arată icoana arhanghelului Mihai. 
Vâră mâna printr-o deschizătură de sub braţul înarmat 
şi apasă o pârghie. Aniţa urmăreşte cu privirea mirată 
învârtirea iconostasului, lăsând la vedere peretele din 
spatele lui. Apoi se apropie de icoana sfântului Petre, 
unde împinge de una din capetele cheii raiului care se 
dovedeşte a fi tăiată pe sub vopseaua-i groasă. Învârte 
cu mâneru-i un cui din spate. Răsună o scârţăitură de 
zăvor tras. In urma unei uşoare opinteli a genunchiului, 
în faţa lor se crapă o uşă în zid. la un opaiţ mare şi 
îndemnându-şi nevasta să-l urmeze, intră pe uşă şi 
coboară treptele săpate în temelia cetăţii. Ajunşi într-o 
mică hrubă, lumina cade pe un scrin de lemn afumat, 
bine ferecat. Îl deschide. Aniţa priveşte uimită la 
mulţimea de bani, argintării şi aureturi îngrămădite-n 
el. Ca s-o înveţe o pune să-i mânuiască închizătoarea 


de mai multe ori. Tremurând toată îl roagă să se 
întoarcă sus. i 

- Încă mai trebuie să ştii ceva. În deschizătura asta 
neagră este un drum tăinuit de scăpare, care iese la 
cleanţurile Ursului din cotul vâltorii Râuşorului. 

- Hai să ne întoarcem. Mi-ai arătat destul. Am să 
mă rog ca necazul să nu mă împingă până acolo încât 
să fiu silită să umblu la scrin. li veni tu şi o să-l găseşti 
aşa cum l-ai aşezat. Nouă nu ne trebuiau prea multe 
nici înainte. Fără de tine cu atât mai puţin. Numai de 
aţi izbuti să le vedem pe toate trecute ca un vis urât. 

les din ascunzătoare, după ce ea zăvoreşte totul la 
loc. Sus, el îi spune: 

- Ce-i al nostru în moşia strămoşească, din 
cnezatul Hațegului, ştii. Cunoşti şi pe cei care ne sunt 
prieteni şi pe cei care ne duşmănesc, că pizmă şi 
răutate este destulă în lume. Unii-s mai cinstiţi, alţii, 
chiar dintre cei socotiți prieteni, făţarnici. Dintre 
neamuri, doar în văru Dumitru am încredere deplină. 
Nu-l uita la nevoie mare nici pe cneazul Mihai Costa din 
Băieşti. Cu toate că-i tânăr e un om dintr-o bucată şi 
săritor. 

- Acum, te rog, odihneşte-te. Despre cele ce mi-ai 
spus poate nu-mi strică să le ştiu. De făcut însă cele 
trebuincioase ţării şi nouă, tot tu le vei face. Şi când 
n-o să mai poţi, de bătrâneţe, ai cine să te înlocuiască. 
Avem doar copii cu care ne putem mândri! 

- Unde ai dreptate, ai. Şi acest fapt mă întăreşte. 
Fără de vreo altă îndemnare fiecare încearcă să prindă 
cât mai mult din unduirea somnului întremător. 

În zori, cei trei călăreţi se pierd, ca nişte umbre, în 
scurgerea de abur de pe valea Râuşorului, lăsând cu 
ochii înceţoşaţi pe Armina şi pe maică-sa. Despărțirea 
aceasta pe pragul cetăţii, oricât de stăpânite ar fi fost 


ele, în greaua împrejurare de acum, îndrituieşte 
lăcrimarea. Cneazul Itu şi străjerul de la poartă se 
muncesc cu închiderea grelelor apărări. Mama şi fata 
tresar când zăvorul alunecă smucindu-se în balamale şi 
cade cu o pocnitură seacă, în scoaba uşorilor. Ca un 
vaier scârţâie învârtirea drugului împlântat în lăcaşul 
ruginit al încuietorii. Cei plecaţi nu prind nimic din 
aceste semne ale ruperii cetăţii de lumea de dincolo de 
zidurile sale. Dar în urechile celor două femei ele 
răsună ca scrâşniturile de măsele ale unor făpturi în 
afară de fire. 

Infiorate, cu o scuturătură ca de frig, urcă scările 
înspre odaia voievodului. Se cuibăresc în patul ce mai 
păstrează urma călduroasă a locului unde a dormit 
soţul şi tatăl. Lipite strâns se străduiesc să recheme 
somnul. Un timp stau amândouă nemişcate. Una să n-o 
tulbure din somn pe cealaltă. Armina adoarme cu 
uşurinţa desprinderii din încleştarea gândurilor. După 
ce-i simte înmuierea trupului cotropit de somn, 
încearcă şi maică-sa să adoarmă. Nu i se lipesc însă 
genele şi privirile-i scormonesc adumbrirea din odaie. 
Zarva dimineţii nu le-a lăsat însă mult timp sus şi le 
cheamă în curte, unde viaţa de toate zilele a cetăţii 
şi-a reluat cursul obişnuit. 

In acelaşi timp voievodul cu însoțitorii săi au 
răzbătut până la trecătoarea Zăicanului. De pe buza 
curmăturii care-nchide spre apus căldarea ţării îi vin 
semnele unui voinic tăind zarea ca o arătare din 
poveşti. L-aşteaptă înfipt în ciobitura parcă anume 
făcută ca gură pentru un larg uluc de scurgere. Il 
priveşte cu încântare şi un surâs îi destramă 
încruntarea. Falnic ca un gorun şi de nădejde în toate. 
Cu oameni ca Pogan, se scoate la drum bun căruţa 
ţării. Nici nu se apropie bine de tăietura aspră a porţii 


în stânca muntelui, ca închiderea să-i fie uşoară, că şi 
aude tunetul glasului cneazului Pogan. 

- Bine ai venit, Voievoade! 

Voievodul îi răspunde când ajunge sus unde se 
pomeneşte îmbrăţişat, cu o putere de urs, dar cu o 
căldură adânc omenească: 

- Bine te-am găsit, Cneaze! Linişte-i pe aici? 

- Linişte! Te aşteptam. 

- La moş Zaicu? 

- Ca de obicei. Sunt acolo căpeteniile pâlcurilor 
ce-şi au colibele prin rariştile de pe o parte şi cealaltă a 
văii. 

Cei adunaţi la moş Zaicu, judele Zăicanilor, de cum 
îi văd că se-ndreaptă înspre ei, se scoală în picioare, cu 
capetele descoperite, urându-i călduros bun sosit. Le 
răspunde bucuros de întâmpinarea care i se face. Este 
mândru că ţara are parte de astfel de apărători acum, 
şi clăditori cu spor mâine, când se vor termina toate 
aceste încercări. 

Îi pofteşte să se aşeze pe laviţele pregătite de moş 
Zaicu în odaia cea mare. După rânduirea pâlcurilor, la 
întrebarea pe care o pune, fiecare căpetenie spune 
numărul oamenilor săi, armele pe care le au, cum se 
pregătesc să întâmpine atacul de se va dezlănţui şi de 
ce socot că mai au nevoie, ca puterea lor de luptă să 
fie deplină. 

- Cneaze Pogan, avem în cetatea Colţului arme şi 
merinde destule. Cereţi tot ce aveţi nevoie. Mai bine să 
prisosească decât să le duceţi lipsa. 

- Acum avem de toate. Nu ne lipseşte nimic. 

- Să ştiţi că eu sunt pe măgura Orlei, ca să-i 
întâmpin pe tătari de vor mai încerca să pătrundă în 
inima ţării. Partea de jos a Streiului încă-i în mare 
primejdie. Urmăresc de acolo mişcările tătarilor. Poate 


se scurg pe Mureş în jos şi au intrat la noi doar ca să-şi 
lărgească drumul spre unguri. 

- Numai să nu se-ntoarcă de pe valea Timişului, îşi 
dă cu părerea unul din cei de faţă. 

- Dar noi de ce crezi că suntem aici, îl înfruntă 
cneazul Pogan. 

- Tocmai, adaugă ceilalţi. 

- Nici eu n-am zis că-i lăsăm să treacă, doar m-am 
gândit că şi aşa ceva se poate întâmpla. 

- l-adevărat că puteţi fi prinşi ca-ntr-un cleşte. 
Totul e să fiţi în stare să vă desprindeţi de-i simţiţi că-s 
în putere să vă-nece. Să vă ţineţi pe sub poalele 
muntelui. Acolo voi sunteţi înzeciţi. Pe ei să-i împingeţi 
înspre vale, la cât mai multă îngrămădeală. Când vă 
hotărâți însă să-i loviți, şi asta numai cu îndrumarea 
cneazului Pogan, atunci să izbiţi cu sete şi cu nădejde 
în izbândă. 

- Mai ales să nu se-nfierbânte înainte de vreme. S- 
ar putea ca tocmai când trebuie să-i ardă pe tătari să 
se mistuie ei ca un foc de paie, glumeşte cneazul 
Pogan. 

- Are dreptate cneazul! Să nu vă risipiţi. Nu vă iro- 
siţi puterile în zadar. Nu trebuie să pierim noi, ci ei, 
năvălitorii. 

- Poţi să ai încredere în noi, Voievoade, îl încredin- 
ţează Firu, vorbind în numele pâlcului său. Puterea 
tinereţii noastre o să se supună înţelepciunii şi 
hotărârilor cneazului. 

- Măi, măi Firule, începi să mă uimeşti cu vorba şi 
purtarea ta. Mă bucur pentru taică-tău că are un fecior 
ca tine. Poate vi s-a povestit câte au păţit moşii cu cu- 
manii. Dar despre asta îl las pe cneazul Pogan să vă 
povestească atunci când vi se urăşte cu aşteptarea. 

- N-ajung ei să-i cuprindă urâtul. Sunt destule de 


învăţat în viaţa ostăşească, îl linişteşte pe voievod 
cneazul Pogan. 

- Uiţi, Cneaze, că mai sunt şi eu pe aici? Lasă-i pe 
mâna mea că-i strunesc eu pe mânijii ăştia care zburdă 
de-a surda. Toţi se laudă că-s nepoţii mei! De mă va 
face vreunul de ruşine, vai de mama lui şi numele ce-l 
poartă, se zbârleşte moş Zaicu, făcându-i cu ochiul 
voievodului. 

- Se poate să ne zici aşa, moş Zaicu? Noi să te 
facem de ruşine? Asta nu-i cu putinţă, sar ca arşi 
tinerii. 

- Atunci ia poftiţi colea să pecetluim înţelegerea cu 
un pic de vinaţ şi mâncare, aşa după puterile mele mai 
slabe, bătrâneşti. Dar să nu-mi goliţi totul. 

- Mai bine să golim noi decât tătarii! 

- Bate-te peste gură mucosule! Cum s-ajungă 
tătarii până la mine cu voi aici? 

- Numai cei legaţi de noi, moş Zaicu. 

- Voievoade, trimite alţii, că-n ăştia n-am 
încredere, glumeşte moş Zaicu. 

- Moşule şi cneazule, cum îi veţi struni aşa îi veţi 
avea că alţii-s încă mucoşi şi le mai trebuie destui ani 
să se ridice. Doar i-am adunat pe toţi de la curajoşi la 
fricoşi, de la tari la slăbănogi, ca să-i pregătiţi pentru 
luptă. 

Terminată cina, se-mprăştie cu toţii la pâlcurile lor. 
Firu îl ia şi pe Onu în pâlcul lui. 

După ce mai tăinuiesc despre oamenii din sat şi 
locurile de adăpost hotărâte, cneazul şi cu moş Zaicu îl 
lasă pe voievod să se odihnească. Îl cuprinde repede 
somnul. Nici nu apucă bine să se întindă pe cojocul 
aşezat de moş Zaicu că şi-ncepe să sforăie. De, ca 
omul care-i rupt de oboseală, după două zile de mers şi 
o noapte mai mult ameţită decât dormită. Se vede că 


împăcarea adusă în sufletul lui, de faptul că a izbutit să 
se îngrijească de toate cele care ar putea să 
se-ntâmple, îi uşurează odihna. 

La ivirea zorilor, când aude nechezatul calului 
gata-nşeuat, se scoală fără urmă din osteneala care-l 
doborâse seara. Imbucă în grabă ceva şi pleacă. 

- Drum bun, Voievoade, şi s-auzim numai de bine! 

- Îţi mulţumesc moşule. Sănătate să ai, că pe 
celelalte le rostuieşti dumneata pe toate! 

- Cât m-or ţine puterile să trăiesc, apoi las locul. 
Nimic nu mă întristează mai rău decât copacul doborât. 
Pe cât este de falnic în picioare, înălţat spre soare, pe 
atât e de jalnic doborât, despuiat şi rostogolit în 
buştean. Să ne ferească sfântul de-o aşa soartă! 

- Şi pe nepoţii mei o să ţi-i dau în grijă, moşule! 

- Şi n-o să-ţi pară rău, Voievoade. 

- Hai, Voievoade, că nu mai terminăm cu el, îl în- 
deamnă cneazul Pogan. 

- Nu rămâi cu mine, Pogane? 

-Vai de urechile mele. Mi s-ar înfunda cu 
împuierile dumitale moşule. 

- Şi de vinaţul meu. Vezi fiecare cu ce are! 

- Bine că până la urmă vă-nvoiţi. 

- Poţi altfel? Cu el n-o scoţi nicicând la capăt! 

- Uite ce-mi zice. Nepot de soră. L-am făcut om. 
Stăpân pe averea mea, pe dreptul meu. Ţi-l tai. Gata! 

- Să treacă mai întâi tătarii, unchiule! 

- Tu eşti mai rău de pagubă ca ei! 

Îl lasă pe moş Zaicu să bombănească şi o pornesc 
înspre Grădişte. Ajunşi între ruinele măreţei aşezări 
latine cu scrieri pe marmuri şi pietre de căpătâi, 
cneazul Pogan şuieră puternic de trei ori. Voievodul se 
vede dintr-odată înconjurat de un pâlc răsărit ca din 
pământ. 


- Nici dracul nu-i dibăceşte pe vulpoii ăştia, de cum 
Han tătar, îi laudă voievodul pe oştenii cneazului 
Pogan. 

La semnul acestuia, se desprind din pâlc doi feciori 
şi se înfăţişează voievodului. 

- Îți dau, Voievoade, pe feciorul lui Faur, 
mai-marele  făurarilor din  Clopotiva şi  Mărilă, 
fecioru-meu. Să-ţi întăreşti pâlcul cu ei, ca oşteni de 
legătură cu mine. 

- Pe tine te cunosc de la taică-tău, Domete. lar tu 
Mărilă, ai crescut de mai să nu te recunosc. Potrivit eşti 
cu numele, zice voievodul uitându-se în sus cât este de 
înalt. 

- Îmi vine să cred, ca oricărui părinte, Voievoade, 
că are şi vrednicia şi iscusinţa pe care o cere o putere 
ca a lui. Să fii umbra voievodului, dacă-i face plăcere 
şi-i poţi fi de trebuinţă. Să veghezi asupra lui ca asupra 
ochilor din cap. Ai înţeles? Cred că altceva nu-i nevoie 
să-ţi mai spun. 

Voievodul îi mulţumeşte cneazului pentru grija ce 
i-o poartă şi, după o frăţească îmbrăţişare, pleacă 
urmat de cei doi flăcăi. 


A treia zi de la încheierea legăturilor cu cei din 
cuprinsul ţării Voievodul stă pe marginea crestei 
măgurii şi urmăreşte mişcările tătarilor. Ziua trece c-o 
încetineală îngrozitoare. Pe la miezul ei, i se aduc 
primii călăreţi tătari, mai hrăpăreţi, care au fost prinşi. 
Supuşi întrebărilor, nu ascund dorinţa lui Surai, 
căpetenia lor, de cotropi ţara, ca să-şi deschidă mai 
departe drum spre regatul ungar. Îi râd în faţă când le 
spune că le va sta de-a curmezişul trecerii lor. Nimeni 
şi nimic nu i-a oprit până acum şi se găseşte tocmai el, 
un biet nevolnic, sa pună piedică mersului hoardei. 


Scrâşneşte mânios din dinţi, dar văzându-i pe tătari 
legaţi se stăpâneşte să nu-i izbească cu latul săbiei 
peste gură. Apoi porunceşte sa fie opriţi pentru un 
schimb cu prinşi de-ai lor. 

Se lasă înserarea. Tătarii poposesc chiar la poalele 
măgurii în zăvoiul crescut pe gâtul deşirat al scurgeri 
Streiului, după ce scapă în jos pe Mureş. Este 
încredinţat că ai lui mai au în faţă doar o singură 
noapte liniştită şi poate pentru mulţi dintre ei ultima. 
Incearcă să ghicească puterea tătărimii după mulţimea 
şi răspândirea focurilor de tabără care pâlpâie în faţa 
lui. Spada şi calul sunt pregătite. Coliba, din care totul 
a fost cărat mai spre mijlocul pădurii, i se pare rece şi 
neprimitoare. Numai serveşte la nimic. Trecută-i 
vremea odihnii. Veghea, pirotitul, somnul pe furate, 
iepureşte, este tot ce le va îngădui duşmanul cu 
începere chiar de mâine. 

lnălbirea zorilor îi prinde pe pândarii voievodului 
cocoţaţi în vârful copacilor la locurile dinainte 
pregătite. Prin lărgirile făcute în coroana îndesată a 
pădurii, zeci de perechi de ochi urmăresc orice mişcare 
a taberei tătăreşti. Din alte ascunzişuri asemănătoare, 
alţi ochi mai mici şi piezişi încearcă să dezlege ce 
ascunde întinsa pădure prin care hoarda trebuie să 
răzbată. Lumina plină a zilei îi găseşte pe toţi pregătiţi, 
pe unii pentru atac şi pe alţii pentru apărare. 

Şuiere ascuţite vestesc pornirea primilor călăreţi 
tătari de pe locul de popas din timpul nopţii. Tabăra se 
ridică. Corturile sunt strânse în grabă, poverile 
aruncate pe cai şi-n căruţe, vitele adunate, caii 
despriponiţi şi hoarda se pune în mişcare. Călăreţii 
înaintează pâlcuri pâlcuri, pe sub marginea pădurii, 
prin mijlocul luminişurilor, ferindu-se de orice desiş de 
unde pot fi luaţi pe neprevăzute. Caii lor mărunţei de 


stepă se strecoară cu multă uşurinţă printre bolovanii 
şi lemnele îngrămădite peste drum şi sar hârtoapele, 
într-un iureş uimitor. Hărmălaia gloatei este auzită 
desluşit de apărătorii risipiţi prin zăvoiul Bălanului. 
Acolo unde Streiul se zbate să desfacă încleştarea 
stâncoasă a dealurilor şi să-şi croiască drum de 
scurgere, sunt rânduiţi oştenii cei mai de nădejde. De o 
parte cei ai voievodului, de cealaltă cei ai cneazului 
Mihai. 

Ceata tătărească se opreşte grijulie la intrarea văii. 
Se vede că Surai, căpetenia ei, a învăţat ceva din 
prima ciocnire. Alege, după câte i se pare voievodului, 
cele mai îndrăzneţe pâlcuri pentru deschiderea 
drumului. Locul strâmt le sileşte să se înşiruie oricât 
caută să se ţină strânse. Fac tocmai pe voia sa, aşa că 
şuieră pregătirea de cum îi vede pe tătari că s-avântă 
peste înfundări care le taie calea. Caii acestora, după 
primul salt, dau semne de codire, presimţind primejdia. 
Aspra biciuire îi scoate din fire şi nebuneasca goană a 
năvalei se înteţeşte. Incordarea apărătorilor nu este 
mai mică şi creşte, creşte întruna cuprinzându-le toată 
făptura odată cu apropierea călăreţilor. Parcă i-ar purta 
pădurea să înfrunte tătărimea în dezlănţuirea ei. 
Dintr-odată însă pădurea se opreşte şi, proptită pe 
muchiile Orlei şi Brădoasei, se înţepeneşte să spargă 
izbitura. Răsunetele tropotului şi ale îndemnărilor 
înspăimântătoare se revarsă primele peste apărători. 
Apăsarea-i asurzitoare le înfundă urechile, atât este de 
crescută de înfierbântarea aşteptării. Ocrotiţii pădurii 
încearcă să-şi recâştige stăpânirea de sine. Unii-şi 
zbârnâie întruna coarda arcului. Alţii-şi netezesc coada 
lăncii şi a toporului. Mulţi strâng prăselele cuţitului, ba-l 
scot, ba-l aşază la loc în teacă. Fiecare în felul lui 
aşteaptă, pe după trunchiuri sau dâmburi, să apară 


tătărimea. Privirile sfredelitoare cercetează încă o dată 
buna alegere a locurilor de ţintire, ca lovitura pornită 
să fie hotărâtoare. 

Călărimea tătară-i ca o săgetare. Incearcă printr-o 
străpungere fulgerătoare să-i năucească pe apărători 
şi să iasă la lumină din îngusta vale. Sunt poate chiar 
miraţi că nimeni nu le taie calea. Înc-o întindere şi 
subţiere a rândurilor lor. Ajung la cotul cel mai 
primejdios, oarecum îngrămădiţi. Se răresc însă repede 
sub ploaia de săgeți şi suliţi abătută asupra lor. Dau 
înapoi. Nu pot însă prea mult. Îi împing cei veniţi peste 
ei din spate. După o cumpănire dau pinteni cailor. 
Răbufnesc în toate părţile cât de cât deschise ale 
pădurii. Hăuieşte valea de zarva strigătelor şi 
poruncilor de năvală. Călăreţii se îndeamnă, doar, doar 
vor răzbi prin pânza încrucişată de săgeți. N-o fi chiar 
de netrecut. Şi totuşi aşa pare. Este ca o grozavă leasă 
unde poticniţii se zbat făr de scăpare ca peştii pe 
uscat. Unii o zbughesc în albia pietrosă şi iau pieptiş 
şipotul spumos al Streiului. Trag chiote că au dat în 
sfârşit peste o cale deschisă. Amarnică amăgire cu 
prea târzie deşteptare. 

Ascunşii din sălcişul malurilor iute-l prefac într-un 
necruţător vad al încheierilor de destine. Neputinţa 
răzbirii de-a dreptul, împinge  tătărimea la 
împrăştierea-n pădure. Calcă de-a valma luminişuri şi 
cotloane să-i di-buiască apărării slăbiciunea. 

Potrivnicii sunt acum faţă-n faţă. Ciocnirile 
la-nceput luate pe seama fiecăruia ajung repede pe 
pâlcuri. Intră în hora izbiturilor toate armele: suliţi, 
săbii, securi, ghioage, orice se poate apuca în mâini. 
Folosul se dovedeşte repede de partea celor care 
trăsnesc din ascunzişuri. Năvălitorii, după un salt 
înainte, acum bat pasul pe loc. In schimb, apărătorii 


înaintează pe pârtiile însemnate de trupurile tătărimii 
căzute. Pădurea răsună de chiotele înverşunării, 
răgetele  încleştaţilor, vaietele răniților şi  icnirile 
loviturilor. 

Stavila se dovedeşte mai puternică decât a 
socotit-o căpetenia hoardei. Ca să iasă din încurcătură 
încetează atacul. Nu ca un semn de slăbiciune, ci mai 
mult ca să-i scoată pe români cât mai la lumină, unde 
lupta deschisă ştie că-i de partea lui. Îşi rânduieşte în 
zid călăreţii retraşi, încercarea de ademenire dă însă 
greş. Românii nu ies de sub aripa ocrotitoare a pădurii 
şi rămân nevăzuţi. Doar câţiva copilandri prea încălziţi 
de luptă şi încăpăţânaţi cad în cursă. Jalnicul lor sfârşit 
e plin de învăţăminte pentru ceilalţi. Nu mai ies din 
vorba celor mai încercaţi şi căliţi în lupte. 

Răsfirarea de pe Strei a hoardei nu poate însă sta 
pe loc. Căpetenia reia atacul hotărât să spargă zăgazul 
acesta de o tărie de necrezut. Dezlănţuieşte o nouă 
năpustire care ia la rând întreaga vale a Streiului, 
dintr-o muchie a dealurilor până-n cealaltă. Lupta se 
desfăşoară crâncenă. Până seara toată lunca-i pătată 
de sângele scurs din presărarea de hoituri de cai şi 
trupuri omeneşti hărtănite de numărul şi puterea 
loviturilor primite. 

Haţeganii izbutesc o zi-două să-i împingă îndărăt 
şi-apoi vreo câteva să-i hărţuiască, dar la urmă tătarii 
răzbesc la culme. Ceata voievodului este toată ciuruită 
de atâtea ciocniri. Golurile din zidul făcut de ea încep 
să se simtă. Tătarii, buni luptători, le ghicesc din ce în 
ce cu mai multă uşurinţă. In fiecare din aceste goluri 
înfig câte o pană. Apoi despică legătura dintre pâlcuri 
şi lărgesc spărtura. Apărarea se prăbuşeşte, oricât de 
îndârijită-i împotrivirea de care este însufleţită. Voie- 
vodul luptă când cu spada, când cu lancea ori securea 


şi încearcă să astupe, cu puţinii oameni care i-au mai 
rămas, ba o spărtură, ba alta. N-apucă însă să 
îndepărteze primejdia dintr-o parte, că ea răbufneşte 
mai amenințătoare în alta. După nenumăratele 
opinteli, după câteva zile de sângeroase ciocniri, tătarii 
lui Surai izbutesc să pătrundă în ţară, la Haţeg. l-a 
trebuit pentru asta să aducă călărime multă şi de soi, 
care să câştige prin luptă dârză, nu prin răspândirea 
fricii şi spaimii, cum crezuse la început. 

Voievodului nu-i rămâne altă cale decât să-şi tragă 
oştenii pe care-i mai are spre malul înălţat al Râului 
Mare. Şi astfel este deschisă poarta pentru cotropirea 
ţării şi tăierea trupului ei în două, după cum o împarte 
drumul de trecere. Căţărat pe o ieşitură mai înaltă a 
coastei Lupoanii, stă încovoiat cu bărbia sprijinită de 
pumnii strânşi pe genunchi. Pare o stană prăvălită. 
Ochii lui atât de ageri nu mai au ce să cerceteze. 
Privirile-i sunt împlântate-n pământ. In faţa lui se 
răsfiră peste ţară scurgerea hoardei. In spatele său se 
dezlănţuie plânsul şi jalea femeilor, mamelor şi copiilor 
după pieriţii soţi, fii şi taţi ori nenumărați schilozi, 
purtaţi cu greu prin păduri, de-abia scăpaţi de 
urmărirea cotropitorilor. 

Oare acesta-i sfârşitul libertăţii lor? Se judecă pe el 
însuşi dacă cele făcute până acum sunt bune şi n-au 
rupt toate punţile scăpării. Dar oare numai plâns 
găseşte dacă îşi roteşte privirea? Se îndreaptă şi se 
întoarce. Dă cu ochii de cele două „umbre” ale lui, cum 
le place lui Mărilă şi lui Faur să-şi zică. Sunt împlântaţi 
ca nişte mărturii ale încrederii. Unul, o grăitoare 
întruchipare a puterii şi iuţimii, iar celălalt, a stăpânirii 
de sine şi îndemânării. Amândoi fii ai acestei ţări. Şi ca 
ei mai sunt atâţia alţii. Dincolo, pe Strei, e cneazul 
Mihai, mai sus Pogan, peste Haţeg, Silvănuş şi încă 


destui. Dar în munte? Copiii, nădejdea zilei de mâine. 
Ei au nevoie de ocrotire. 

Sunt jalnice mormintele proaspete semănate prin 
lunci şi poieni, abia-nsemnate ca să poată fi totuşi 
găsite. Dar tot pământul acesta al ţării cuprinde 
morminte. Dacă ar aşeza cineva gropile una lângă alta, 
i-ar umple câmpiile ei de n-ar mai rămâne loc pentru 
arături. Dar nu-i vorba de faţa bătută de soare, ci de 
sânu-i adânc. Mormintele sunt jos. Viaţa este deasupra 
şi bate. Bate puternic în plămădeala zămislită din 
pământ. Şi-n juru-i simte peste tot această viaţă 
românească pe care cea tătărască a rănit-o, dar nu i-a 
tăiat suflarea. Pentru ca ea, suflarea românească, să 
vieţuiască trebuie să lupte! 

Cu această hotărâre voievodul se-napoiază la 
restrânsul său pâlc şi trimite oamenii de legătură să 
cheme la sfat cnejii şi juzii din apropiere. Sfatul ce se 
ţine face amănunţita socoteală a puterii care i-a mai 
rămas ţării. Destulă ca să îndemne la ducerea mai 
departe a luptei de apărare. Tătarii trebuiesc 
hotărniciţi pe o fâşie cât mai îngustă, însemnată de 
drumul de trecere dintre Mureş şi Timiş. Socoteşte că 
lupta hotărâtoare cu aceştia nu-i încă dată. Pe cât îi stă 
în putinţă se fereşte să-i iasă hoardei, pe faţă, în cale. 
Îşi dă seama că ar fi nimicit ca de un grozav tăvălug. 

După ce-i aţâţă se trage repede în pădure unde 
lupta îi este mai prielnică. Insăşi căpetenia tătarilor, 
marele Surai, se încredinţează că are de-a face cu un 
om hotărât să se apere şi în acelaşi timp bine pregătit. 
Când îl pun pe gânduri, când îl înfurie pierderile pe 
care le suferă în oameni sau lucruri. 

În timpul unei uşoare astâmpărări a luptei, când 
Surai îşi desăvârşeşte aşezarea la Haţeg, voievodul Bal 


A 


se pomeneşte cu prima lui solie. Il cheamă să 


se-nţeleagă. Cere ca oamenii să se întoarcă la vetrele 
lor şi să-l servească. O să le ia doar atât cât are nevoie 
pentru traiul cetelor sale. Altfel prinşii vor fi omorâţi, 
iar focul şi moartea va cuprinde toate aşezările ce le va 
întâlni în cale. 

Când aud despre sosirea solului, în inimile 
haţeganilor încep să mijească nădejdile. Poate că vor 
putea ajunge la o înţelegere atât pe voia lor cât şi pea 
tătarilor. După ce ascultă însă cererile lui Surai, 
părerile se împart: 

- Voievoade, poate ar fi mai bine să cădem la în- 
voială cu ei. Ne vor lua, ce vor lua şi se vor duce în 
plata Domnului, iar noi o vom porni-o de la capăt. E 
păcat să ne prăpădim cu toţii şi să pierdem tot ce 
avem, îngăima câte un bătrân, trecut şi prin alte 
vremuri vrăjmaşe şi grele. 

- Ba, Voievoade, să ne apărăm, s-avântă cei tineri. 
Până avem putere, de ce să ne lăsăm? 

- Aşa o să facem! Ţara şi aşa-i pustiită în partea 
asta. Noi însă suntem teferi în munţi şi de acolo nu ne 
vor putea scoate. Nu trebuie să ştie nici care-i puterea 
noastră, nici care-i mărimea aşezărilor noastre necotro- 
pite. Neavând la ce pofti, poate o să fie îmbiaţi de alte 
locuri mai pe gustul lor. 

- Ai dreptate, Voievoade, întăresc mai mulţi din 
jurul lui. 

Solul se întoarce oţărât de îndrăzneala acestor 
nemernici, cu răspunsul cel mai neaşteptat pentru 
Surai. Acesta-i ameninţă că o să se răzbune cumplit, de 
cum va primi întăririle aflate de-acum pe drum. 
Voievodul, susţinut de ţară, rămâne însă neclintit în 
hotărîrea lui de a se apăra. Ca să nu-i scape nici o 
mişcare a tătarilor, stă mai tot timpul la pândă. Alături 
de el mai ia pe cineva. Două perechi de ochi sunt doar 


mai pătrunzători decât una, în jocul înşelător de umbre 
şi lumini al zilelor de plină vară. 

- Vere luliu, tătărimea asta parcă izvorăşte din 
pământ, îşi varsă amărăciunea Dumitru, aflat acum 
lângă el. 

- Da, Dumitre! Şiruri suie pe valea Streiului de nu 
se mai sfârşesc şi se-ngrămădesc pe câmpurile ţării. 
Numai de i-ar putea ţărcui cneazul Mihai. Să nu-şi 
deschidă drum şi pe acolo. 

- Socot că ar fi bine să-i mai ceri nişte oameni lui 
Litovoi. 

- Da, ar fi bine să vie Vuciu cu ei. 

- Înţelege-te cu el la noapte când vine! 

- Aşa am să fac. Măcar să ferim cât mai mulţi de 
prăpăd şi să-nchidem bine drumul peste trecătoarea 
Vâlcan, pe unde i-ar prinde între două năvale pe ai 
noştri de dincolo de munţi. 

- S-ar putea, după cât sunt de mulţi. Se miră 
oamenii cum de-i poate cuprinde vălişoara noastră pe 
toţi şi ce Dumnezeu caută pe aici? Uite cum îşi aprind 
focurile de seară. Parcă de fiecare dată când te uiţi la 
ele-s mai multe. 

Cneazul Mihai răspunde-n grabă la chemarea 
voievodului. Acesta-i vorbeşte despre hotărârea sa de 
a cere noi ajutoare voievodului jiilor ori lui Litovoi care-i 
căpetenia oştilor sale. 

- Crezi că ei sunt mai puţin apăsaţi? 

- Da, Voievoade, şi sunt încredinţat că ne vor 
ajuta. Până acum noi am ţinut bine coama Lupoanii. l- 
adevărat că nici tătarii n-au prea bătut în ea. Bănuiesc 
însă că după aşezarea lor, dacă aceasta se va 
întâmpla, o s-avem destul de furcă cu ei şi-n partea 
aceea. 

- Nădăjduiesc că Vuciu va veni cu întăriri. 


- Nu ne lasă ai noştri, de dincolo de munte, să ne 
perpelim pe jăraticul nevoii fără să ne sară în ajutor, 
dacă le stă în putere. 

- Nu mă îndoiesc de asta! 

Cu cât zilele se scurg, cu atât sporeşte 
strâmtoreala apărătorilor. Nici ploile, nici arşiţele, nimic 
nu potoleşte tătărimea poposită în inima ţării, în 
căutarea-i după jaf şi pradă. Incepe să se strecoare în 
pâlcuri subţiate prin primele desişuri, şi se apropie 
îndeajuns de primejdios de aşezările pierdute între 
pădurici. A mirosit că acolo mai are ce jefui. Câmpia 
Hategului geme de mulţimea îngrămădită în ea. 
Gloatele se înşiră şi se împing una pe alta înainte. 
Războinicii din faţă se îndreaptă bătăioşi înspre poala 
muntelui să dibuiască calea de ieşire şi aşezările 
ascunse acolo. Văzându-i cum se apropie, voievodul îl 
cheamă pe cneazul Pogan. Îi cere să-şi tragă oamenii 
înspre Furcătura Clopotivii. Cei din aşezările trecătorii, 
până-n sus la Bucova şi Bouțari trebuie încunoştinţaţi 
să fugă în munte. 

- Cneaze Pogan, socotesc că-i mai bine să scoţi 
dopul de la butoiul în care vinul îi pus la fiert, decât să-l 
laşi să-l arunce el, ori să te pomeneşti că-ţi crapă 
vasul. 

- Ai dreptate, voievoade Bal, tătarii scurşi prin 
Severin sunt departe, pe Timiş în jos. Am ştiri că-i 
caută pe cei ai lui Surai. Ar fi trebuit ca şi ei să fie 
acum acolo. 

- Teamă mi-e ca zănaticii ăştia să nu încurce 
cumva drumurile şi să nimerească peste noi aici, la 
Râu de Mori, în loc să iasă la poarta Zăicanilor. 

- Trebuie să fim pregătiţi şi pentru o astfel de îm- 
prejurare. S-ar putea să-i îmbie Văile Râului Mare şi 
Râuşorului. Nici n-au de unde să ştie că ele se înfundă 


în munte. Pentru a-i întâmpina, de vin voit ori din 
greşeală, cred că-i bine să ştim fiecare, din vreme, ce 
avem de făcut. 

- Hotărăşte, Voievoade! 

- În grija dumitale, cneaze Pogan, rămân făurăriile 
de la Clopotiva. Vei ţine legătura cu cnejii Bile din 
Peşteana, Muşina din Densuş şi Silvănuş din Silvaş că, 
după cum vezi, drumurile drepte ne sunt tăiate. Cât 
mă priveşte, ţin legătura cu cneazul Mihai din Băieşti şi 
cneazul Beroiu din Ostrov. 

- Voievoade, mă ierţi că-ţi tai vorba, dar Domete 
Faur îţi cere îngăduinţa să ţi se înfăţişeze de îndată. 

- Să intre! 

De cum se iveşte Domete, îi face semn să 
vorbească. 

- Voievoade, m-a trimis cneazul Beroiu cu ştirea că 
pâlcurile tătăreşti se îndreaptă înspre Ostrov. Grosul 
cetei urcă pe valea Râului Mare şi o să nimerească aici 
crezând, după câte bănuieşte cneazul, că se îndreaptă 
spre poarta de ieşire a munţilor. 

- De ceea ce ne temeam, n-am scăpat, spune cu 
necaz voievodul. 

4. JALEA 

Fără să mai pregete voievodul iese, urmat de 
ceilalţi şi se caţără în copacul de pândă. Prin golurile 
tăiate în coroana pădurii vede norul de praf pe care-l 
ridică trapul călăreţilor din fruntea şerpuitoare-i 
înşiruiri de războinici tătari. Cheamă căpeteniile de 
pâlcuri şi oamenii de legătură cu cnejii din apropiere. 
De-abia adunaţi le spune: 

- Acum începe lupta pe viaţă şi pe moarte. Nici 
unul să nu daţi înapoi, decât atât cât vă trebuie ca să 
vă avântaţi mai tare peste duşman. Am încredere în 
voi! După cum vedeţi v-am cam ales pe cei din jurul 


meu. Noi suntem ghioaga care izbeşte acolo, unde 
se-ndeasă furnicarul tătărimii. Trebuie să-l stăvilim şi 
strivim. Altfel vom fi striviţi noi. Flăcăi, aveţi îngăduinţa 
mea să v-arătaţi voinicia, vrednicia şi destoinicia. Nu 
rămâneţi însă niciodată despărțiți. Intotdeauna să-l 
simţiţi aproape pe cel din dreapta şi stânga. Dar mai 
ales să nu părăsiţi pădurea. Şi-acum, la locurile 
voastre! 

- O să-i alungăm, Voievoade! 

- Nici nu mă îndoiesc c-o veţi face! 

După câteva rostogoliri ale soarelui înspre mijlocul 
cerului, ciocnirile încep. Câteva pâlcuri înaintaşe de tă- 
tari cercetează drumul să vadă dacă-i deschis pentru 
grosul oastei şi strânsura care-o urmează. Săgeţile se 
dovedesc prea slabe ca să-i facă să se-ntoarcă şi 
trebuie ca lăncile şi săbiile să-şi ia vama de sânge. Cu 
deosebire oamenii cneazului Cânda sunt greu încercaţi. 
Se află în primele rânduri şi primesc izbirile în plina lor 
tărie. Cunosc însă mai bine, decât ceilalţi apărători, 
locurile. Folosesc cu îndemânare această cunoaştere, 
de-i fac pe tătari să-nnebunească de felul neprevăzut 
cum s-arată şi s-ascund. Numai noaptea aduce o 
oarecare molcomire a tăierilor şi împunsăturilor mai 
mult sau mai puţin dătătoare de moarte. Ea înlesneşte 
însă apropierea tătărimii. 

Dimineaţa apărătorii se trezesc c-o puzderie de 
tătari porniţi pe toate potecile şi de-a dreptul peste 
lanuri. În depărtare, pe drum, gloata, pe jos şi din 
căruţe, se află de cu zori în mişcare, strămutându-şi 
întruna vatra, aşa cum s-a pomenit făcând de când se 
ştie. Inşi care nu-s legaţi de un anume pământ, cum 
sunt ei, românii, de ţara unde îşi au aşezările ohabnice, 
veşnice, gândeşte voievodul. După puţină vreme de la 
luminare lupta reîncepe, dar de data asta cu o furie de 


se cutremură pădurea sub straşnica încleştare care-i 
răvăşeşte poala. Când se uită unul la altul, oştenii 
voievodului se miră ce schimbaţi sunt. Aproape că nu 
se mai recunosc unii pe alţii. Toţi au feţele împietrite şi 
mâinile încleştate. Cu primele săgeți slobozite, au 
înlăturat din ei tot ce nu-i ostăşesc, întreaga lor fiinţă 
este închinată izbirii şi-apoi apărării după cum o cere 
lupta. 

Tătarii descalecă. Prea li se-ncurcă caii în lăstărişul 
pădurii şi-i face uşor de doborât. Răsar de peste tot în 
faţa românilor. Mărunţei cum sunt, sar ca veveriţele 
printre copaci. Multe rânduri dintre ei se-nfrăţesc cu 
pământul. Următoarele calcă în picioare pe loviţii care 
nu mai au putere să se scoale. Sunt destui căzuţi şi-n 
rândurile pâlcului voievodului. Cel al cneazului Cânda 
este pur şi simplu măcinat. Moartea-i pândeşte la fie- 
care pas şi-i culege, fie că sunt nimeriţi în ascunzişurile 
pădurii, fie că sunt copleşiţi de tătărime în înfruntarea 
pe faţă. Cei mai mulţi luptă cu înfocare până cad 
istoviţi cu armele rupte-n mâini. 

Cu cât se întăreşte ziua, cu atât creşte învârtoşeala 
încleştării. Spre miezul ei, şi ce lungi sunt zilele 
acestea de vară, nu se vădeşte din nici o parte vreo 
slăbire, după cum nu pare să se limpezească nici 
partea spre care înclină biruinţa. 

Oricât se zbat românii, nu pot măcelări chiar toată 
tătărimea mereu roindă. De unde ar fi putut ei să fie 
atâţia încât să ţină în frâu o gloată atât de numeroasă? 
Nici ea nu se lasă datoare şi loveşte cu o putere şi cru- 
zime de nebănuit, muşcând ca fiarele cu dinţii, atunci 
când armele îi cad din mâini. 

Voievodul urmat de Mărilă este nevoit să sară când 
în ajutorul unora, când într-al altora. Se vâră acolo 
unde-i încăierarea mai mare şi golurile încep să se 


vadă. Închide spărturile prin care tătarii încearcă să se 
strecoare. Răsar tot mai deşi în spatele oamenilor lui, 
mai ales după risipirea cetei lui Cânda pe malul drept 
al Râului Mare. S-avântă în vârtejul primejdiei fără să 
se ferească. Dealtfel fierbinţeala sângelui este 
într-atâta crescută că nimeni nu-i în stare să cugete la 
altceva decât să fie acolo unde-i mai mare nevoie de 
el. Nici nu s-ar putea ca voievodul să se cruţe, când 
ceilalţi se iau după el. El trebuie să fie, şi-i în fruntea 
înfruntării necruțătoare. Este acum un ostaş al ţării ca 
oricare altul. Mai încercat însă şi de aceea i se cere mai 
mult. În fiecare clipă este prins în înmănuncherile din 
faţa neobositei cosiri a morţii. Poate ursita lui, poate 
veghea credinciosului Mărilă i-au fost până acum 
paveze bune. 

Tătarii sunt încredinţaţi că au dat peste locul cel 
slab şi încep să se îngrămădească peste Râu de Mori 
ca să lărgească spărtura. Izbutesc să se reverse peste 
livezile de la poalele măgurii Zimbrilor. Apărătorii sunt 
împărţiţi în două. De o parte cei de pe Râuşor şi de alta 
cei de pe Râul Mare. Cânda, care făcea legătura, abia 
mai răsuflă înghesuit, cu ultimii-i oameni, în fundătura 
Gurenilor. Voievodul îi răsfiră cât poate pe cei din juru-i 
ca să ţină piept pe Râuşor şi pleacă grăbit cu 
ajutoarele sale în sprijinul acestuia. De-abia coborât 
înspre Gureni, se pomeneşte el însuşi între tătari. 

Prins din coastă, izbeşte c-o forţă de-l minunează şi 
pe puternicul Mărilă. Atât le trebuie flăcăilor, să-şi vadă 
voievodul încolţit. Se năpustesc şi dau peste cap roţi 
de tătărime cu loviturile lor necruțătoare. Porniţi din 
urma lui, îl depăşesc repede. În frunte cu Mărilă se pun 
stavilă între el şi tătărime, care, călcată în picioare, 
începe să dea înapoi. Voievodul se opreşte o clipă ca 
să-şi recapete răsuflarea tăiată de tăria sforţării şi-şi 


priveşte cu mândrie flăcăii. Şi-această clipă este 
tocmai cea blestemată din ursita lui. Un tătar rămas în 
urmă, ca mort, printre ferigile tăvălite, se-nalţă cu 
ultimele-i puteri şi-i înfige pe la spate cuțitul, între 
umăr şi gât, până în prăsele. 

Voievodul se întoarce fulgerător, dar sabia-i taie-n 
vânt neputincioasă. Se prăbuşeşte peste tătarul 
străpuns de lancea mult prea întârziată a lui Mărilă. 
Încearcă să se ridice însă nu mai poate şi sângele 
gâlgâind îl îneacă şi-i înroşeşte haina. 

- Nu vă lăsaţi flăcăi, îngână abia auzit de cei din 
apropiere şi se rostogoleşte fără de suflare, sub ochii 
îngroziţi ai lui Mărilă. 

- Lăsaţi-l că-1 scot eu. Voi luptaţi înainte, urlă el ca 
ieşit din minţi de-nfioară şi tătărimea cu răsunetul 
răcnetului lui plin de deznădejde, ură şi răzbunare. 

ÎI cuprinde în braţe şi-i trage trupul moale mai în 
plinul pădurii pe dâmburi. De acolo, câţiva oşteni mai 
bătrâni îl iau şi-l poartă pe braţe până la un adăpost 
aflat ceva mai în sus de Râu de Mori. Din crengi, în 
grabă tăiate, îi încropesc un pat de cetini. Tot mai 
nădăjduiesc că poate-i numai greu rănit şi fără de 
cunoştinţă. 

Cneazul Cânda, auzind urletul lui Mărilă, vine 
alergând. Când îl vede pe voievod întins se opreşte ca 
trăsnit. După ce-şi recapătă cumpătul, îngenunchează 
grăbit să-i vie-n ajutor. Dă însă de trupul înmuiat şi 
ochii încremeniţi. S-aplecă să-i simtă bătăile inimii. C-o 
mână grea şi privirea întunecată, trage pleoapele 
peste ochii care se-nchid pe veci. 

Mărilă, cu capul în mâini, nu-şi poate ierta clipa de 
uşurinţă când s-a avântat înaintea lui, şi hohotind se 
blestemă ca de ceasul morţii. 

- Mărilă, nu-l tulbura. Locul tău nu-i aici să boceşti 


ca femeile. l-acolo între cei care luptă. Pleacă şi 
răzbună-l, îl îndeamnă cneazul Cânda. 

Aşa a şi făcut Mărilă. Dezlegat de orice grijă, dă 
iama în tătărime şi până seara nu scapă nici unul de 
ura lui dezlănţuită. 

Peste noapte sosesc cneazul Pogan şi cneazul 
Beroiu din Ostrov, care hotărăsc să-şi unească 
oamenii, împărţindu-şi între ei şi Cânda greutatea 
apărării de la Râu de Mori. Socotesc că se cere şi 
grabnica înştiinţare a cneazului Mihai, pe care-l ştiu de 
asemeni tare încleştat. Aflaseră păgânii că mai e acolo 
o jumătate de ţară şi acum pâlcurile lor se întrec care 
s-o cuprindă şi s-o jefuiască. 

Vestea morţii voievodului se întinde destul de 
repede sub oblăduirea nopţii. Oamenii se îngrozesc la 
aflarea ei. Durerea lor prinde glas în fel şi fel de 
chipuri. 

Patru feciori voinici pun pe umeri patul de crengi 
pe care este întins Voievodul şi pornesc în tăcere, pe 
cărările ascunse din munţi înspre cetate. Ajunşi, îl 
aşază la uşa bisericii de pe tăpşanul spălat de apele 
Râuşorului. Părintele lustiniu sosit şi el dintr-o parte a 
luptei, zăpăcit de jalnica veste, se încurcă ca un 
învățăcel în ceea ce trebuie să facă pentru grijirea 
creştinească a sufletului celui pierit. 

Sus pe colţul ei de stâncă, cetatea cufundată în 
întuneric şi singurătate de-abia se ghiceşte ca o 
umbră. Cei din ea, în aceste ceasuri ale celor mai 
negre neguri, dorm istoviţi de munca şi apăsarea de 
peste zi. Luptele se dau atât de aproape încât sunt 
gata oricând să primească pe ostaşii care-i apucă 
drumul, împinşi de necruţătoarea putere a duşmanului. 
Acum nu se mai cară nimic în cetate, afară de răniții în 
stare să fie purtaţi până sus pentru o primă îngrijire. 


Sunt coborâte însă neîncetat armele cerute de 
încrâncenarea luptei. Odihna se împlineşte sub 
privigherea pândarului, care, de când a pătruns 
tătărimea la Râu de Mori, stă în turnuleţ şi noaptea. 

Uşoara clipire, mai mult scăpărare a lumânărilor, 
abia fluturată pe ferestrele înguste ale bisericuţii, 
cuprinde-n ea ceva neliniştitor, dar nu este un semn de 
primejdie. Pândarul ştie că tătarii îşi înseamnă trecerea 
prin făclii mari, aprinzând tot ce poate arde ca să ştie 
unii de alţii. Ori cele de la bisericuţă sunt doar nişte 
pâlpâiri firave, a rugă. Chiar şi şuierele care răzbat din 
pădure, sărind din loc în loc, de-a lungul lanţului de 
pândari, sunt scurte şi jalnice, oarecum potrivite cu 
starea luptei, de liniştire cu ochii trezi, fără să cheme 
însă la apărare. 

La auzul înlănţuirii lor pândarul îşi înteţeşte ascul- 
tarea să prindă mai bine rostul şuierăturilor. Simte cum 
pune pe el stăpânire o temere ciudată, că dimineaţa 
care se însăilează, cu zorii scăldaţi în înroşirea 
vântoasă, este prevestitoare de amărăciuni. Această 
îngrijorare i se întăreşte când vede cum s-apropie de 
poartă omul trecut de-acum prin îngrăditura de 
apărare a cetăţii. Pândarul de jos, pus în mişcare şi el 
de jeluitul şuierelor, fără să-l aştepte, fuge să-l scoale 
pe cneazul Itu. 

Sositul, ajuns la poartă se prinde de grătare ca să 
nu se prăbuşească. Un ultim zvâcnet de voinţă-l mai 
face să-şi stăpânească sfârşeala trupului. Tocmai el, îl 
scoate din minţi gândul, care urcase de atâtea ori la 
cetate cu veşti şi mai bune şi mai rele, spulberând 
neliniştea aşteptării, să fie pedepsit de Dumnezeu s-o 
aducă pe cea mai groaznică. Toată vremea cât iuţise 
ori încetinise pasul, ca s-ajungă mai degrabă sau mai 
bine mai târziu, îşi frământase mintea să găsească 


felul cel mai potrivit cum şi-ar putea descărca povara 
chinului de a fi trimisul morţii, la cea mai de cinste şi 
îndrăgită familie a ţării. Cum dă cu ochii de el cneazul 
tresare mirat de înfăţişarea lui. II întreabă, cuprins de 
nelinişte, după ce intră în curtea a doua a cetăţii: 

- Ce s-a-ntâmplat, Miroane? 

- A pierit voievodul, Cneaze! 

- Cum? 

- Da! S-a stins. 

- Cum s-a-ntâmplat? 

Fără să-i mai ceară învoire cneazului, aşa cum s-ar 
fi cuvenit faţă de starea şi vârsta lui, Miron se lasă ca 
prăbuşit pe un buştean din curte. Cu glas moale 
povesteşte tot ce ştie de la cei care l-au dus în 
bisericuţa de jos. 

- Rogu-te, Cneaze, spune-le dumneata dumnealor 
că eu nu pot. 

Sosirea neaşteptată a lui Miron trezeşte cetatea. 

- Ce s-a întâmplat cneaze, întreabă domniţa Aniţa 
tulburată, neştiind nici ea de ce. 

- A căzut voievodul, murmură cu capul plecat 
Miron ca unul care-şi cere iertare că a greşit. Ne-a 
părăsit... pentru totdeauna. 

- Nu! Nu se poate, murmură Armina înecată în la- 
crimi, strângându-se lângă mama-i rămasă încremenită 
şi mută de durere. 

- Este jos, în biserică. 

Cât de schimbată li se pare celor trei femei, pe 
ziua de azi, lumina ce se-mprăştie peste culmi, 
alungind negurile începutului de toamnă. Fără să mai 
întrebe ceva urcă sus în odaia lor, amuţite de cumplita 
întorsătură a sorții, lacrimile curg în voie, acum când 
sunt între ele, ferite de lume. Clipirile pleoapelor li 
se-ndesesc de parcă privirile n-ar avea puterea lor 


obişnuită de pătrundere. 

Prea-i îngrozitoare prăpastia ce se deschide în faţa 
lor. E ca şi cum s-ar cutremura şi prăbuşi cetatea din 
temelii. Poate ar fi mai bine să se-ntâmple grozava 
prăbuşire, sa-ntrerupă necurmatul fir al gândului şi să 
oprească această horă înnebunitoare a răzvrătirii: nu e 
cu putinţă, nu e cu putinţă. Mintea lor năucită caută o 
cât de câtă nădejde de care să se agaţe în încercarea 
de a crede că poate totul nu-i decât doar urmarea unui 
vis urât. Câte nu se-nvolbură în fiinţele lor răvăşite de 
durere şi copleşite de spaimă. Naşa Dafina se 
stăpâneşte prima. Caută să le îndemne la îndeplinirea 
îndatoririlor creştineşti care le aşteaptă: 

- Să ne pregătim să coborâm cu cele trebuincioase 
până jos. Văd că în curtene aşteaptă cneazul Itu. 

- Ce-i mai trebuie lui acum. zise pierdută doamna. 

- Hai, mamă. Trebuie să coborâm! 

Pornesc sub ochii înlăcrămaţi ale femeilor din 
cetate, pe drumul afundat în pădure, însemnând cu 
primii paşi începutul unui necruţător calvar. Ce lung li 
se pare acest drum. De ce l-au croit oare cu atâtea 
întortocheri? Cât le necăjesc multele piedici cu ocoluri 
silite, căţărări şi treceri prin strecurători şi pârleazuri 
abia întrezărite. Nici una nu se mai gândeşte la 
primejdia pe care ar putea-o întâlni în cale. Singurul lor 
gând este să ajungă fără întârziere. Nimeni nu 
vorbeşte, doar câte o mână întinsă le ajută la trecerea 
unui loc mai greu. Din vale, urcuşul pe tăpşan ajunge o 
adevărată fugă. Apoi vine clipa dureroasă a prăbuşirii 
peste năsălia din crengi, pe care este întins trupul 
voievodului, între lumânări. Părintele lustiniu îngână, 
pierdut şi el, cântările morţilor, cu privigherea celor 
câţiva oşteni mai bătrâni, în frunte cu moş Zaicu, care 
şi aşa n-ar fi fost de prea mult ajutor în luptă. 


După prima izbucnire sfâşietoare, întâlnirea de pe 
hotarul dintre viaţă şi moarte se preface în surdă 
răzvrătire împotriva întorsăturii de neînțeles a sorții. 

Părintele lustiniu se opreşte şi-n adumbrirea din bi- 
sericuţă domneşte o tăcere deplină. Nu se aud decât 
suspine scurte şi-năbuşite. O lină mângâiere a feţei, 
părului, mâinii, uşoare neteziri ale hainelor, o crenguţă 
îndreptată, sunt singurele mişcări ale acestor femei 
încă buimăcite de moartea asta atât de năprasnică. 

Vremurile sunt însă mult prea vitrege şi nu dau nici 
măcar răgazul cerut de rânduielile bisericeşti şi cele 
omeneşti, în astfel de împrejurări. Oricând valul 
duşmanilor poate s-ajungă până aici, să tulbure odihna 
celor adormiţi pentru vecie. Sub această aspră 
ameninţare totul este făcut astfel ca înspre seară, în 
poieniţa din susul bisericii, o nouă cruce cioplită în 
grabă, din trunchiul alb al unui mesteacăn, să se 
adauge celorlalte care însemnau pe alţi poposiţi înainte 
de vreme, în sânul primitor al pământului. 

După săvârşirea îngropăciunii, începe greul drum 
al reîntoarcerii înspre cetatea purtând pecetea 
mândriei voievodului. 

Toţi au de spus câte ceva bun despre cel plecat din 
fruntea lor. Începutul îl face moş Barbu, unul dintre cei 
care l-a privegheat toată noaptea. Vorbeşte cum sub 
conducerea bravului răposat, oamenii erau ca nişte 
mănunchiuri de nuiele. Când apăsarea era mare îi 
îndemna să se îndoaie. Apoi unul câte unul, îi lăsa să 
scape izbind tătărimea, făcând-o să urle ca o 
sălbăticiune turbată. De asemenea, înţeleptele vorbe 
ale lui moş Gliga, fruntaşul oamenilor buni şi bătrâni 
din sfatul voievodului, coborât şi el în grabă de sus, din 
munte, sunt ascultate cu sfințenie şi aduc 
îmbărbătările şi îndemnările trebuitoare inimilor lor 


îndurerate. Sunt încredinţaţi cu toţii că pentru cinstirea 
faptelor celui plecat dintre ei este neapărată nevoie ca 
oamenii ţării să fie înconjurați de grija căpeteniilor 
rămase: cnejii, juzii şi oamenii bătrâni şi buni. Mulțimea 
nu trebuie lăsată să se împrăştie înfricoşată, ca oile 
lipsite de păstor, când turma-i hăituită de lupi. Lupta 
nu poate fi oprită. Încă nu-i pierdută. Cnejii aflaţi în 
fruntea oştenilor trebuie să rămână uniţi în ducerea ei 
mai departe. Să nu se certe între ei pentru putere şi 
mărire. Uitarea nu trebuie să acopere faptele marelui 
voievod. Exemplul lui să-i călăuzească pe toţi oamenii 
ţării. Să nu încerce vreunul să se-mpace cu tătarii, pe 
spinarea altora, pentru foloase proprii. Acum nu-i 
vremea să se gândească la cel ce va ocupa scaunul 
voievodal. Va veni şi timpul pentru înscăunarea celui 
socotit vrednic urmaş al voievodului luliu Bal. 

Cei de rând, mulţimea ţării, risipită pe locurile de 
bătaie şi-n munţi, n-are de ce să se grăbească la 
alegere. Dealtfel nici nu poate să se adune pentru aşa 
ceva, când focu-i peste ea, îşi dau cu părerea alţii. Spre 
norocul ţării chiar şi cei care trăgeau nădejde să fie 
aleşi, încă în viaţă fiind voievodul luliu Bal, când se va 
împlini sorocul domniei lui, sunt acum prea prinşi de 
grija zilei de mâine, care le taie pofta de uneltiri 
pierzătoare pentru 
toţi. 

Încercările tătarilor de a pătrunde înspre gurile 
văilor din munte se dezlănţuie cu aceeaşi tărie ca 
la-nceput. Apărătorii sunt însă hotărâți să nu se lase 
covârşiţi nici de numărul mai mare de războinici 
îndrumați de însuşi Surai nici de recunoscuta dibăcie a 
acestora în luptă. Se împotrivesc cu tărie şi chiar le 
astâmpără îndrăzneala şi cruzimea. Răsplătesc pe 
atacatori cu vârf şi îndesat pentru orice pierdere 


pricinuită. Surai nu are însă timp de pierdut. Aici nu are 
nimic de câştigat. li ajunge că are deschisă trecătoarea 
Zăicanilor. Fără să mai pregete îşi grăbeşte cetele să 
iasă în valea Bistrei spre Timiş. Lasă-n grija celui care 
vine după el, Bogodai, să se răfuiască cu haţeganii. 

Vârtejul unui iureş cuprinde cea mai mare parte 
din cetele de frunte care-s prinse în luptele de la 
poalele muntelui. Slăbeşte totodată şi apăsarea asupra 
apărătorilor ţării. 

Se mai prăpădesc şi după aceea destui în lupta 
care-şi urmează desfăşurarea, i-adevărat, scăzută ca 
ascuţime, dar totuşi aspră. Porunca pieritului voievod 
Bal este adusă cu îndârjire la îndeplinire. Tătarii nu 
izbutesc, cu toate opintirile lor îndrăzneţe, să pătrundă 
nici în partea dinspre Streiul de sus şi nici înspre 
aşezările ascunse-n munte. Din vârfurile pădurii, de pe 
coasta muntelui, pândarii urmăresc şi vestesc bucuroşi 
scurgerea  puhoiului. Se mai desprind călăreţi în 
nădejdea găsirii unor aşezări nejefuite, dar puţini 
dintre ei mai ajung din urmă grosul cetelor lui Surai. 
Sporesc numărul prinşilor şi al morţilor. 

Cei din cetate, cocoţaţi în turnuleţ, privesc cum 
trec tătarii şi nu se mai isprăvesc. Din când în când 
pâlcurile înşiruite se-mpiedică unele de altele, semn că 
undeva li s-a tăiat calea înaintării spre Buda, capitala 
regatului ungar. Ştirile sosite din ţinuturile cotropite 
despre prădăciunile săvârşite sunt înspăimântătoare. 
Dealtfel mărturia lor o aduc cirezile de vite şi oamenii 
robiţi, mânaţi de călăreţi aprigi. Se găsesc între cei 
prinşi destui haţegani. Cât îi împinge inima pe oştenii 
ţării să-i scoată din mâinile aspre pe care au intrat. 
Incercările nu lipsesc. Câteodată sunt fericit terminate. 
Aceasta cu deosebire când se dezlănţuiesc pe la coturi 
şi strâmtori unde tătarii nu se pot mişca în voie. Alteori 


însă sfârşesc rău, după cum e croită soarta şi norocul 
fiecăruia. 

Inlesniţi de uşoara potolire a luptelor, cnejii şi juzii 
din apropiere s-adună la cetate. Sub îndrumarea cnea- 
zului Itu, cel mai bătrân, hotărăsc câte ceva, de mare 
grabă, pentru bunul mers al obştiilor. Se sfătuiesc 
dacă-i bine să treacă la alegerea noului voievod. 
Socotesc s-o amâne pentru vremea când se vor putea 
strânge toţi cei îndreptăţiţi s-o facă. Cu acest prilej se 
trece şi la socoteala celor rămaşi în stare să mai lupte. 

Armina coboară de sus, unde s-au tras pe timpul 
sfatului, să vadă dacă nu e cumva nevoie de vreun 
ajutor din partea lor. În trecerea-i prin curte, ajunge 
lângă un oştean venit tocmai din părţile Clopotivei, 
care vorbeşte cu alţii despre luptele de acolo, amintind 
pe cei norocoşi, scăpaţi din sângerosul măcel, ca şi pe 
cei pieriţi din pâlcul lui. Oprită aproape de el, ca să 
mângâie o prietenă care-şi plânge fratele mort, aude 
un nume care-o pironeşte. Oşteanul povesteşte 
nepăsător înainte, ca omul scăpat azi de nenorocire, 
cum a pierit, în jurul făurăriilor Clopotivei, aproape tot 
pâlcul de frunte din ceata cneazului Pogan. 

- Şi cu Firu, căpetenia lor ce s-a-ntâmplat, întreabă 
ea cu inima strânsă. 

- l-a urmat pe ceilalţi Domniţă, şi doarme sub fagii 
Hobiţei de vreo săptămână. 

- Cum? Şi el, îngăimă cu durere Armina. 

- Şi el, Domniţă! 

Strângându-şi toate puterile, urcă în fugă scara. De 
cum ajunge în odaie se trânteşte hohotind peste patul 
care pe lângă deznădejdile de acum, tăinuia şi unele 
visuri pentru însoţirea-i cu Firu. Era încrezătoare că aşa 
o să le fie uşurată trecerea prin încercările care-i mai 
aşteaptă. Acum şi visurile sunt spulberate. 


- Cum ai putut fi atât do crud să-i seceri pe 
amândoi, izbucneşte plină de răzvrătire împotriva Celui 
care a hotârât şi-această aspră pedepsire. 

Maică-sa şi naşa auzind-o de alături cum plânge 
vin s-o mângâie, crezând că a reizbucnit durerea abia 
alinată a pierderii tatălui, fără să bănuiască noua 
sfâşiere suferită de inima-i tânără. Această a doua 
lovitură, o adânceşte nemăsurat pe prima şi îi taie 
orice poftă de viaţă. l-atât de puternică durerea încât 
cu greu se mai poate ridica din pat. Ar dormi întruna să 
nu se mai trezească. 

Mama şi naşa încearcă toate leacurile cunoscute 
ca să îndepărteze răul cuibărit în trupul ci. Spre 
marea-i deznădejde, mama vede că nu i-a mai rămas 
decât puterea şoptirii câtorva dureroase cuvinte de 
încurajare: 

- Fata mea dragă, suntem crunt lovite, poate mai 
mult ca altele, dar nu-ţi pierde firea. Fii fata mândră a 
tatălui tău. Nu-i îngreuna prin deznădejdea ta odihna 
sufletului. 

Cuvintele mamei sunt însă o mângâiere cam slabă 
pentru o inimă tânără atât de zdrobită. Inserarea ce se 
lasă domoală peste cetate le găseşte pe toate trei 
tăcute  strânse-ntr-acelaşi pat.  Fiecare-şi toarce 
gândurile şi-şi dospeşte durerea. Mama continuă să 
mângâie blând tâmplele arzânde ale Arminii. „Oare ce 
le mai pregăteşte viitorul copiilor mei?” se-ntreabă ea, 
înghiţindu-şi greu lacrimile. Cu pleoapele lăsate Armina 
este în aceiaşi stare de desprindere de lume. Viitorul 
pentru ea nu mai are nici o însemnătate. | se 
înfăţişează searbăd şi întunecos după ce ultimul opaiţ, 
pâlpâind în inima ei, a fost stins de vântul stârnit de 
aripa necruțătoare a morţii. 

Nestăvilitul şuvoi al vieţii ţării şi cetăţii îşi urmează 


însă cursul, umflat cu frământările şi nădejdile tuturor. 
Cnejii şi juzii, sfârşind sfatul, se grăbesc să plece. În fel 
şi chip este răstălmăcit de mulţime faptul că încă nu-s 
hotărâți să sprijine pe cineva pentru a fi ales voievod. 
Locul de cinste rămas prea înainte de vreme gol îşi va 
mai aştepta sortitul. Cine va fi? Când va veni timpul 
alegerii? Sunt întrebări la care, azi, nimeni din ţară nu 
poate răspunde! Legătura dintre căpetenii, cneji şi juzi 
urmează să se facă şi pe mai departe prin bătrânul 
cneaz ltu, aflat în cetate unde fiecare îl poate găsi ori 
de câte ori va împinge nevoia. 

5. IZBAVIREA 

Aproape fără să bage de seamă, prinşi, cum sunt 
cu luptele, se şi pomenesc cu toamna venită peste ei. 
Cum de cules slabă nădejde, grija întâmpinării iernii îi 
cuprinde pe toţi. Despuierea pădurii aduce vremelnica 
slăbire a scutului ei. Duşmanul îşi are vederea lărgită şi 
mişcarea mult mai uşurată. Apărătorii trebuie să-i 
cumpănească această nouă tărie prin altceva decât 
număr. Înmulțirea oştenilor nu mai este cu putinţă. S-a 
ajuns, cu împrospătările cerute de luptele sângeroase, 
până la înarmarea copilandrilor. 

Nu le rămâne cnejilor Itu, Mihai, Pogan şi Cânaa, 
aflaţi în fruntea oastei ţării de pe lăsările Lupoanii, 
măgurii Colţului şi măgurii Zimbrilor, decât să îndese 
rândurile în partea unde ameninţarea-i mai crescută. 
Cneazul Pogan se trage, cu ceea ce a mai rămas din 
ceata sa, pe piciorul măgurii Zimbrilor mai sus de Râu 
de Mori. Acolo îşi uneşte oamenii, cu cei ai cneazului 
Cânda, subţiaţi de tot, în urma necruţătoarelor izbituri 
abătute asupra lor. De cealaltă parte a Râuşorului sunt 
strânşi oamenii trimişi de cneazul Mihai, întăriţi cu cei 
sosiți de pe Jii, de la voievodul Litovoi, având drept 
căpetenie pe Vuciu, feciorul fostului voievod luliu Bal. 


Ca să fie mai pe aproape, descoperind într-o măsură 
apărarea văii Streiului de sus, cneazul Mihai urcă şi el 
înspre rădăcina din munte a coamei Lupoanii. 

Ceilalţi cneji de pe valea de sus a Streiului nu-şi 
ascund nemulţumirea şi cîrtesc împotriva desprinderii 
atâtor luptători. Cu răbdarea pusă din greu la încercare 
cneazul Mihai izbuteşte, după multă osteneală, să-i 
liniştească. Le dovedeşte, nu numai prin vorbe, ci chiar 
purtându-i la faţa locului, că ruptura care s-ar face la 
cetate ar deschide calea năvalei şi peste aşezările lor, 
până acum scăpate. 

Mişcările de acum ale tătarilor arată în mod destul 
de lămurit că ei ştiu că-n partea Râului de Mori este 
ascunsă inima îndârjirii cu care se apără acest popor 
atât de îndărătnic în recunoaşterea atotputerniciei lor, 
şi atât de greu de învins chiar şi în lupta din câmp 
deschis. Măsura de strângere a pâlcurilor luată de cneji 
nu-i de loc pripită. Se întemeiază pe cunoaşterea 
faptului că nici tătarii nu mai au luptători de frunte. 
Aceia-s de mult trecuţi de hotarele ţării şi se află prea 
departe şi-n locuri mai pline de ispite decât fundătura 
asta atât de bine ferită de pavăza puternică a pădurilor 
şi atât de puternic sprijinită pe coastele de necucerit 
ale munţilor. 

Poate nici pe cei de aici, înşiraţi cu nemiluita de-a 
lungul drumului năvălirii, nu-i atrag locurile. Sunt însă 
împinşi de setea lor de jaf, de iarna care-i ameninţă cu 
ţintuirea şi mai ales de credinţa nestrămutată că nu li 
se poate împotrivi nimeni. Totuşi, faţă de cum era 
înainte, îndrăzneala le este mai stăpânită. Apărătorii 
simt la ei o oarecare teamă în felul cum se apropie de 
pădure. O fac numai în pâlcuri foarte bine-ntărite şi 
când vremuirea nu le stânjeneşte mişcarea. 

Pe neaşteptate, vântul toamnei îşi schimbă jocul ca 


un răspuns care împlineşte nevoia tătarilor. Înteţit 
până-n seară, mătură norii şi împinge ceața dincolo de 
culmi. Apărătorii nici pe departe nu se bucură de 
luminarea adusă. Nu-i ca altă dată, când pe o astfel de 
vreme, soarele îşi scurgea dulceaţa mângâierii-i în 
boabele brumate ale strugurilor. Acum vrejii butucilor 
traşi de bogăţia ciorchinilor se sprijină ca-ntr-o doară 
pe aracii răvăşiţi de nemiloasa frământare a copitelor. 

Câteva zile se mai scurg în linişte fără ciocniri mai 
de seamă. Cam atâtea câte le trebuie tătarilor să-şi 
strângă îndeajuns puterile pentru lovitura hotărâtoare. 
Dar într-o dimineaţă o pornesc împânzind cărările, 
luncile şi luminişurile, să găsească locurile unde-şi duc 
viaţa fugiţii aceştia care se dovedesc atât de dârzi. 

Atacul ţinteşte cetatea, cheie cu care socotesc că 
vor deschide toate  ascunzătorile unde-s dosite 
bogăţiile acestui harnic popor, după cum arată 
rostuirea gospodăriilor părăsite. 

Săgeţile sunt neputincioase ca să-i întoarcă din 
iureş, chiar de-i rănesc. Tolbele se golesc repede şi 
reumplerea lor cere timp, pe care-l câştigă atacatorii. 
Caii le sunt ca zvârlugile şi-aduc iute lupta corp la corp. 
Puțin câte puţin apărătorii sunt împinşi peste şi în sus 
pe valea Râului Mare. Pe măsură ce ei slăbesc 
împotrivirea, tătărimea întăreşte atacul. Sunt înşiruiţi 
toţi cei care pot mânui vreo armă. Orice slăbire a 
vârfului lor de atac este neîntârziat reîntărită. 

Inspre seară, când vede cât de mare-i primejdia, 
cneazul Itu trimite după cneazul Mihai, rugându-l să vie 
de-ndată la cetate. Se întâlnesc la bisericuţa din vale, 
pe la miezul nopţii. Li se alătură şi cneazul Pogan care, 
blestemându-i pe tătari, dă cep furiei sale. Ajuns la 
capătul înşiruirii tuturor sfinţilor şi a canoanelor se 
linişteşte şi începe să-şi spună limpede părerea în 


privinţa mersului luptei: 

- N-o să-i putem opri mai mult decât două-trei zile, 
după puterea cu care vin peste noi. Şi asta cu ce jertfă! 
Nu mai avem timp de pierdut. Se cere o hotărâre 
grabnică. Altfel s-a zis cu noi. Au căzut ai mei seceraţi 
sub cumplita năpustire tătară. Mai, mai să piară şi 
Vuciu. Noroc de Domete a lui Faur care i-a sărit în 
ajutor. Şi ca el câţi n-au făcut la fel scăpându-şi ortacii. 
Mâine, poimâne, dacă tătarii o vor ţine tot aşa, nu va 
mai fi nici unul dintr-ai noştri să sară în ajutorul 
celuilalt. Fiecare va trebui să ducă lupta de unul singur. 
Îi vor năpădi blestemaţii aceştia. Ce-i de făcut, fraţilor? 

Nici unul din cei doi întrebaţi nu se grăbeşte să-i 
răspundă. 

- Ce zici, cneaze Mihai? întreabă Itu. 

Acesta socoteşte că e mai bine ca el, cel mai 
bătrân, să-şi spună părerea după ce o ascultă pe a lor. 

- M-am gândit tot timpul pe drum ce-i de făcut. Să 
venim cu toţii aici, tot n-ajungem. Apoi s-ar putea ca 
tătarii să se întoarcă, de cum vor simţi schimbarea 
înspre partea slăbită. Dealtfel suntem şi aşa atât de 
subţiaţi. Noroc că ei nu ştiu asta. 

- Să ne strângem înspre cetate şi să ducem lupta 
sub zidurile ei? întreabă cneazul Pogan. 

- Încă nu, răspunde cneazul Mihai. 

- Poate o zi, două, dar după aceea? 

- Dar dacă am încerca să-i lovim pe la spate, chiar 
la tabăra lor? Să-i silim să fugă în ajutorul celor lăsaţi 
acolo, spuse cneazul Mihai. 

- Cu cine şi cum s-ajungem acolo? 

- De ajuns, ajung eu. N-am nevoie de mulţi însoți- 
tori. Să fie însă iuți şi hotărâți. 

- ŢIi-l dau pe Mărilă, se grăbeşte să spună cneazul 
Pogan. 


- Nu! Nu pe el. Prea-i voinic, cneaze. Ţintă mare, 
uşor de lovit şi urmărit. 

- Cum, cneaze, te lipseşti de un luptător, ca puţini 
alţii, în stare să se ia de piept cu zece tătari deodată? 
Se poate să te-ndoieşti de el? 

- Nu! El e mai folositor aici. Cu pieptu-i închide 
toată valea Râuşorului. Nu-i un altul de-o potrivă cu el. 
Mie însă-mi trebuiesc sprinteni şi ageri. 

- Atunci poate Domete Faur? 

- E bun, întăreşte Itu. 

- Uite ce zic eu. Îl iau pe Faur cu vreo zece inşi şi 
plec deîndată, spre Clopotiva şi Grădişte. Acolo, ca-n 
zbor trecem peste drumul tăiat de tătari până la 
Peşteana. Apoi îi caut pe cei rămaşi înspre Silvaş. Cu ei 
atac tabăra tătărască de la Haţeg. De mult coc eu 
gândul ăsta! 

- Şi cu oamenii tăi cum rămâne, îl întreabă cneazul 
Pogan, crezând că-i dă lui. 

- O parte vin cu mine. lar pe ceilalţi îi încredinţez 
lui Vuciu, care mă va înlocui. 

- Nu-i rău ce spui, cneaze Mihai, întăreşte însufleţit 
cneazul Itu. 

- Cneaze Itu, trimite-i pe toţi luptătorii din cetate în 
vale. Impreună cu ai cneazului Pogan şi Cânda, încer- 
caţi oricum să-i ţineţi pe loc pe tătari cel puţin 
două-trei zile, cât socotesc eu că-mi trebuie să ajung în 
dreptul Hațegului. 

- Numai de-ai ajunge, zice cam neîncrezător cnea- 
zul Pogan. Nu-i uşor să treci peste tătari. 

- Totu-i legat de ajutorul ce mi-l daţi, cneaze 
Pogan. Cheamă-l şi pe Mărilă să vorbesc cu el. Ştiu că 
unde-l împlânt, cu firea şi forţa lui uriaşă, de acolo, nici 
puterile iadului nu-l clintesc. 

- Cneaze, întotdeauna ai o vorbă bună de spus. Am 


deplină încredere în tine şi ca să ţi-o dovedesc voi 
ţintui cu preţul vieţii mele, aici, tătărimea. 

Fără să mai pregete, fiecare trece să-mplinească 
hotărârea luată. Revărsarea zorilor îl găseşte în plin 
mers pe cneazul Mihai cu aleşii săi, buni cunoscători ai 
potecilor din această parte a ţării. După ce trece apele 
spumoase şi ca de gheaţă ale Râului Mare, pe la 
Gureni, se furişează în susul Clopotivii. De la marginea 
pădurii urmăreşte mişcările tătărimii aşezate, pentru 
paza trecătorii, în apropierea Grădiştii. 

- Cum o să putem trece Cneaze prin atâta 
tătărime, spune Tatul din Peşteana. Întreb nu că mi-e 
frică, dar cum să scăpăm şi să împlinim cele ce ne-ai 
spus. Mi se pare că e ca şi cum am încerca să trecem 
prin apă pe celălalt mal fără să ne udăm. 

- De va fi nevoie, Tatule, vom zbura ca păsările 
cerului şi tot vom ajunge. Aveţi curaj şi voinţă? 

- Cneaze, avem de amândouă şi te ascultăm! 

- Aveţi grijă, noi trebuie să trecem, nu să ne 
batem. Va trebui să-ntrecem zborul săgeţii în iuţime. 

- Cine cunoaşte mai bine valea? 

- Eu, s-avântă Faur. 

- Şi eu, îl urmează Tatul. 

- Voi veţi fi în fruntea a două săgeți şi eu la a treia. 
Suntem la o întrecere voinicească! Cei care ajung 
primii, cu toţii, fără să-i trezească pe tătari şi-şi pierd 
urmele la dâmbul Peşteanului, aceia vor câştiga! 
Impărţiţi-vă în trei. Faure, du-te la 50 de paşi în 
dreapta. Tu, Tatule, 50 în stânga. Când şuier, porniţi şi 
să nu vă gândiţi la nimic decât la dâmbul Peşteanului. 
Nu vă uitaţi în nici o parte numai în faţă! Plecaţi şi fiţi 
cu urechea la şuier! 

Când se încredinţează că toţi sunt încălecaţi, gata 
să se azvârle, cneazul Mihai şuieră dând pinteni calului. 


La început se strecoară ca nişte râşi lunecoşi prin 
pădure. Ajunşi la marginea ei, pornesc în galop nebun. 
Caii simțind pe grumazurile lor întinse, ca o coardă, 
alipirea  feţii călăreţilor cu răsuflarea fierbinte a 
încordării şi îndemnările prietenoase suflate în ureche, 
se dezlănţuiesc ca nişte năluci. Sar şanţuri, gropi, 
îngrădiri, zboară peste livezi şi câmp de parcă sunt 
mânaţi de cine ştie ce furii de la spate. Când ajung în 
dreptul primelor corturi tătăreşti dau un chiot, ca de 
nuntă, trecând vijelios printre ele. Vitele ţărcuite în jur 
se sperie de vârtejul tropotelor şi fug ca lovite de 
streche. Caii priponiţi se zbat înnebuniţi de frică până 
rup frînghiile şi o iau razna. 

În faţa acestei fulgerătoare navale _care o 
depăşeşte pe-a lor tătarii nu ştiu ce să facă. Inlemniţi, 
privesc cum scapără copitele cailor. Aceştia parcă-s 
una cu călăreţii în goana lor din afara firii. Săbiile tăind 
vântul stârnit lucesc în soarele dimineţii ca nişte 
plesnituri de  văpăi. Când se  dezmeticesc din 
buimăceală, tătarii pun mâna pe săbii, lănci, ce găsesc 
la îndemână. Se strâng s-aştepte pe călăreţii care vor 
urma. Mulţi aleargă după cai, încalecă în fugă. Panica 
cuprinde toată tabăra tătărască înşirată de-a lungul 
drumului. Un vânt de nebunie suflă peste ea. Unii fug 
să scape, în timp ce alţii încearcă să-i liniştească. 

Ca nişte săgeți vii într-o răbufnitoare vijelie 
călăreţii se pierd sub sălciile luncii. De-acum văd 
Peşteana. Mai au de trecut apa, un câmp, câteva livezi 
şi-i aşteaptă să-i îmbrăţişeze ocrotitoare pădurea. Caii 
plini de spume, cu ochii bulbucaţi, saltă peste viiturile 
albiei des schimbate. 

Inima lui Tatul bate cu putere, i-atât de aproape de 
casă. Dacă s-ar înălţa-n şea, ar putea-o vedea. A rămas 
oare-n picioare ori a mistuit-o focul? Nu se poate 


stăpâni. Se ridică în plină galopare a calului, ţinându-se 
de frâie. Calul neştiind ce se-ntâmplă, speriat, iese din 
galop şi sare. Nimereşte în prundişul moale. Picioarele 
din faţă s-afundă până dincolo de genunchi. Se 
poticneşte şi-şi aruncă, în iuţeala răsturnării, călăreţul 
peste bolovanii ieşiţi din loc în loc pe de-asupra apei. 
Un strigăt deznădăjduit şi o răbufnire surdă îi face pe 
cei apropiaţi să-ntoarcă uşor capul. Zadarnice-s 
zbaterile calului de a ieşi din mâlul lipicios, picioarele-i 
sunt frânţe. Nici Tatul nu izbuteşte să se ridice. Urme 
de sânge încep să-nroşească apa tulbure de atâtea 
ploi. Nu se opreşte nici unul din cei care l-au văzut 
prăbuşindu-se. Porunca este s-ajungă cine şi câţi vor 
putea dincolo. Cu inima frântă de durere îl părăsesc pe 
cel căzut. Dealtfel tătarii sunt în goană sălbatică pe 
urmele lor. Îndeamnă cât pot caii şi urcă pieptiş 
colnicul. 

Cneazul Mihai împreună cu ceilalţi ajunşi pe 
dâmbul Peşteanului îşi şterg caii de spume, după care 
scoţându-şi cojoacele le întind, pe spatele lor, să nu-i 
prindă răceala. li mângâie drăgăstos pe frunte, ca 
mulţumire, pentru oboseala, înţelegerea şi credinţa lor. 
Sunt cu ochii în patru doar, doar o să-l vadă pe Tatul 
venind. Tac îndureraţi de întâmplarea nefericită care 
poate a curmat viaţa unuia dintre soţii lor. Ce-ar fi să 
se pomenească cu el ivindu-se din vreo parte a văii? 

- Cneaze, pot să cobor până la marginea pădurii să 
văd dacă n-o fi prin apropiere? 

- Du-te, Faure, şi mai ia pe cine crezi, dar nu ieşiţi 
din pădure şi nu întârziaţi mult. Trebuie să ne grăbim. 

- Luaţi-o înainte, cneaze. V-ajungem până-n susul 
Densuşului. Noi o tăiem mai de-a dreptul. Cunoaştem 
toate scurtăturile şi ne ferim de tătari. 

Faur împreună cu doi clopotiveni se îndreaptă spre 


locul pe unde ar fi putut veni Tatul, în timp ce cneazul 
Mihai împreună cu ceilalţi o iau înspre Densuş. Merge o 
bună bucată de drum şi nu dă peste nimeni de-ai lor. 
Incepe să se îngrijoreze de această tăcere aţâţătoare 
de nelinişti. De-abia după aprinderea stelelor primeşte, 
de pe un colnic, răspuns la şuieratul atât de cunoscut 
tuturor românilor. 

Un pândar, după ce se încredinţează că sunt de-ai 
lui îi întreabă: 

- Ce-i cu voi pe bezna asta pe aici? Cine sunteţi? 

- Cneazul Mihai din Băieşti. 

- Acum te recunosc, Cneaze! Bine ai venit! 

- Bine te-am găsit, Bucure. Unde-i cneazul Muşina? 

- De la Densuş în sus, spre găvanul Şteilor. 

- Ne-ndrepţi într-acolo? 

- Vin cu voi. 

Odată cu dimineaţa ajung şi ei la Ştei. Cneazul 
Muşina le iese în cale cu Faur sosit cu puţin înaintea 
lor. N-a aflat nimic din cele întâmplate lui Tatul. Cei doi 
cneji, Mihai şi Muşina, se înţeleg repede. Prea-i împinge 
nevoia de la spate, ca să se piardă în vorbe. Pornesc la 
drum neîntârziat peste dealul Făgetului, apoi al Ciulii, 
prin Vălioara la Curpenii Silvaşului, unde-l găsesc pe 
cneazul Silvănuş, cu oştenii lui. Cneazul Bâlc al Peştenii 
este în sus, înspre Poieni. Pe înserat se află cu toţii pe 
dealurile care adăpostesc Haţegul. În scurtul sfat ce-l 
ţin hotărăsc ca pâlcul lui Faur să plece primul şi să se 
apropie vulpeşte de tabără. Ajuns lângă ea se va 
năpusti cu făclii aprinse înspre ocolul cu fânul şi paiele 
strânse pentru iarnă. Va da foc nutreţului astfel ca 
flăcările să izbucnească din cât mai multe părţi. Când 
focul se va înteţi cneazul Mugşina se va prăvăli dinspre 
Tuştea, cneazul Silvănuş va cobori dinspre Silvaş, iar 
cneazul Mihai se va furişa prin vii, de-a dreptul, în 


inima taberii tătăreşti. Reîntâlnirea va fi tot aici după 
ce vor fi încheiate cele hotărâte. Cneazul Mihai ţine să 
mai amintească odată că totul este să nu se prindă în 
luptă. Numai astfel tătarii nu le vor putea afla tăria. 
Trebuie speriaţi să stea eu frica-n sân şi să ceară 
ajutoare. Să aducă pagubă multă, cu luptă puţină. 

La miezul nopţii, când tabăra tătară se adânceşte-n 
somn, Faur începe să se lase pe coastă în jos. Ajuns la 
câteva sute de paşi de Haţeg face ca dintr-odată să 
izbucnească flăcările mănunchiului de făclii. După o 
repezită tăiere dreaptă a câmpului de sus, limbile de 
foc se-nalţă şi cad fulgerător peste clăile îngrămădite-n 
ocol. Pentru o clipă întunericul se reîncheagă. Făciliile 
înăbuşite sfârâie, apoi ţâşnesc ca şi focurile iadului, 
înroşind cerul şi umplând de fum Haţegul. Tătarii treziţi 
din somn fug de-a valma înspre foc, încurcându-se unii 
pe alţii. Faur înteţeşte aprinsul, în timp ce ceilalţi 
coboară asupra taberei şi izbesc din plin în ea. Atacul 
este atât de neaşteptat încât spaima şi neorânduiala 
pun repede stăpânire pe tabăra răvăşită de năpustirile 
celor trei cneji. Cei mai mulţi prinşi îşi desfac legăturile 
şi fug. Femeile şi copiii strigă cât îi ţine gura. Corturile 
cad prăbuşite şi ţarcurile de vite sunt vraişte. Zorile îi 
găsesc pe tătari îngroziţi, nedezmeticiţi de îndrăzneala 
loviturii. Încearcă o strângere a rândurilor ca să-nfrunte 
duşmanul mai mult simţit decât văzut. Când lupta 
începe să se-nteţească, sub lumina ce creşte, cneazul 
Mihai şuieră retragerea. Scapă de urmărirea tătarilor 
afundându-se-n pădure. 

Până la prânz, vestea atacării taberei lor de 
căpetenie ajunge la cetele prinse în încleştarea pentru 
cucerirea cetăţii. Fără prea multe-ndemnări, pe-nserat, 
numeroase pâlcuri se desprind şi încep să galopeze 
înspre cotropita aşezare voievodală. A doua noapte cei 


trei cneji atacă din nou. Tătarii ajunşi înspre dimineaţă 
au ce să vadă. Peste Haţeg plutesc, sub ploaia care se 
cerne, nori de fum şi cenuşă. Căpetenia lor, Bogodai, 
ajutorul lui Surai cel dus înainte înspre Buda, vine în 
grabă cu întăriri. Încearcă să-i găsească pe atacatori şi 
să-i pedepsească. Aceştia însă se topesc de parcă-i 
înghite pământul. 

Cneazului Pogan îi tresaltă inima de bucurie când 
vede cum se lărgeşte deschizătura înspre ţară. lar 
cneazul Itu, urcat în turnuleţul de pândă, urmăreşte cu 
fruntea descreţită goana înspre Haţeg a nogailor. 
Câteva nopţi în şir cnejii Mihai, Muşina şi Silvănuş 
hărţuiesc tătarii scoşi din minţi. Aceştia nu izbutesc, 
oricât se zbat, să-i prindă în luptă deschisă. De cum 
văd românii că se îngroaşă gluma pier în pădure, unde 
tătarii nu îndrăznesc se afunde. 

Vremea se schimbă. Ploaia începe să dea în 
fulguială. Când se mai deschid zările, românii rămân 
uimiţi. Văd pregătirile de plecare ale tătarilor şi nu le 
vine să creadă. Până-n seară le vine ştirea că Bogodai 
a primit îndrumarea să pornească pe urmele lui Surai. 
Îşi grăbeşte, cât poate, oamenii să plece. Este 
nerăbdător să iasă odată la lărgime din văile astea 
întunecoase, pline de ameninţări unde până şi ziua-i 
mai scurtă. N-ar fi vrut ca popasul de iarnă să-l prindă 
aici. După cum îşi întăreşte paza se vede că-i 
încunoştinţat de primejdiile care-l pasc. Scuturată 
prima fulguire, vremea se limpezeşte aducând câteva 
zile mai călduţe. N-a fost însă decât o înşelare a vremii, 
care într-o noapte se-ncruntă şi se porneşte pe-o iarnă, 
de pare că vrea să rămână de pomină. Apele îngheaţă, 
poienile se albesc şi drumurile se netezesc sub troiene. 

Oameni şi vite sunt împinşi în adăposturi. Cneazul 
Mihai, însoţit de cnejii Muşina şi Silvănuş, se întoarce 


înspre cetate fără grabă. Tătarii sunt prea îngropaţi în 
zăpadă şi necazurile lor ca să mai vadă de ei. Ocolesc 
pe la Zăicani, unde se mai răfuiesc cu câţiva întârziaţi. 
La Clopotiva îi întâmpină tatăl lui Faur. După ce-i ospă- 
tează destul, faţă de cât îi dă mâna în strâmtoarea de 
acum, le urează s-ajungă cu bine la cetate, unde-s 
aşteptaţi de cnejii Pogan, Itu şi Cânda. Intrarea lor în 
cetate este ca de zile mari. Toţi vorbesc că numai 
datorită destoiniciei cneazului Mihai a fost îndepărtată, 
cel puţin până în primăvară, urgia tătărească. Şi, din 
toată sărăcia, cneazul Itu întinde masa mare. Aşa-i 
românul, chiar de rabdă mai mult, dar când se bucură 
o face din toată inima. 

Doamna, Armina şi naşa, după ce îşi îndeplinesc 
treburile, urcă la ele sus. Socotesc că nu se cuvine 
să-şi arate durerea în faţa altora. Cnejii, în frunte cu 
Mihai, le cer însă învoirea să vie să li se închine după 
cum este datina. Camera răsună de vorbele frumoase 
de preamărire a celui care a fost voievodul luliu Bal. Nu 
ca să le facă pe cele trei femei să lăcrămeze din nou, ci 
pentru cinstirea numelui său cu laudele care i se cuvin 
pe deplin. Cum dă cu ochii de Armina, cneazul Mihai 
tresare: 

- O cât te-ai înălţat, Domniţă! Mai, mai să nu re- 
cunosc în tine pe codana de acum doi-trei ani, când ai 
fost cu fie iertat taică-tău, pe la cneazul Vlad la Strei. 
Îţi mai aduci aminte? 

- Cum să nu, cneaze. Râdeai de mine cum mă iau 
la întrecere, în tragerea la ţintă, cu feciorii cneazului 
Vlad. Ei ce vor fi făcând oare? 

- Prea bine nu. Domniţă. Dar vor trece toate 
acestea şi ne vom bucura iarăşi de pământul ţării, 
spulberând orice urmă tătărască. 

Mulţumindu-le de primire, cnejii se retrag. Cneazul 


Mihai, la coborâre, se întoarce s-o mai vadă o dată pe 
domniţa, care-i însoţise până la capătul de sus al scării. 
Rămâne cu privirile aţintite la chipul din deschizătura 
uşii, prins în cununa aurie a soarelui de iarnă, 
scăpătând peste lucirile zăpezii munţilor. Fără de vreun 
gând ascuns, ci plin de admiraţie, murmură: Fată fără 
de pereche. 

Dimineaţa pleacă cu toţii la  pâlcurile lor. 
Înstăpânită iarna peste meleagurile ţării şi ale muntelui 
îngreuiază peste măsură mersul oamenilor şi al vitelor. 
Oştenii din pâlcuri, socotiți de prisos, sunt trimişi acasă 
ori în partea necotropită a ţării de pe Streiul de sus. 
Veghea va fi făcută cu schimbul la marginea dinspre 
tabăra tătărască. Toţi îşi dau seama că până la 
primăvară, cu o pază bună, nu se mai pot întâmpla 
prea multe. Strânşi în adăposturi, ca buni gospodari ce 
sunt, se pun pe treabă, să îndulcească, pe cât 
le-ngăduie împrejurările, asprimea iernii. 

De cum începe soarele să-şi arate mai din plin faţa 
şi înmoaie cât de cât gerul, uşurând mişcarea 
oamenilor, reîncep ciocnirile dintre cele două tabere. 
Adeseori albeaţa sticloasă a zăpezii se pătează-n roşu, 
trezind adulmecările sălbătăciunilor. 

Neaua nu mai scârţâie. Pe întinsul ei crusta 
strălucitoare se găureşte. După atâta timp de ascunziş, 
faţa pământului îşi dezvăluie iarăşi creţurile. Se mai 
întâmpla să se zburlească vremea ca dezgheţul de 
peste zi să capete noaptea o pojghiţă nouă. Desubtu-i 
este însă găunos şi apa mustind îi lăţeşte topirile. 
Pâraiele ies la lumină. Se umflă-n albii şi nu mai suferă 
opreliştea zăpoarelor prăvălite din fundurile unde 
soarele ajunge mai pieziş. Stavilele pârâie sub pornirea 
lor  vijelioasă.  Reînsufleţirea  şipotelor cristaline 
coborâtoare din munte, în ţară, este semnul ţâşnirilor 


de sub apăsarea amorţitoare a iernii. Cei bolnavi, slabi, 
neputincioşi se bucură că le-a fost dat să prindă 
această reînviorare a puterilor pământului. O socotesc 
ca o încredințare că vor mai apuca încă un an le viaţă. 
les afară să culeagă şi ei. din primul suris al soarelui 
primăvăratic, puterea pe care-o toarnă în frăgezimea 
lăstarilor şi verdele luminos al armindenilor. 

Apărători şi năvălitori sunt treziţi din lâncezeala 
iernării. Unii coboară odată cu apele şi curăţă totul în 
calea lor, ca şi ele. Ceilalţi le ies în întâmpinare pe fâşia 
unde câmpia se-nfrăţeşte cu dealul, hotărâți să 
mântuiască odată cu aceşti nevolnici, care înfruntă pe 
cei care-s de-a dreptul stăpânii lumii. Reîncepe 
pregătirea cuceririi cetăţii şi a supunerii. Pornirea 
vijelioasă a tătarilor, c-o uşoară pătrundere la început, 
slăbeşte încetul cu încetul şi pare chiar înţepenită. Sunt 
sleiţi de puteri tocmai când ar fi trebuit să le fie mai 
proaspete. Siliţi să recoboare-n ţară, caută scăparea în 
lărgimea câmpului, de care sunt mai mulţumiţi, că-l 
simt sub picioare. Se destramă, spulberată de 
îndârjirea apărătorilor, nădejdea tătarilor de a urca 
muntele, măcar până la cetate. 

În schimb primăvara le-o ia înainte. Cucereşte 
coastă de coastă, până când se statorniceşte tocmai 
pe culmile muntelui. Suflul ei călduţ dezveleşte 
creştetele stâncoase de iernatica-ncărunţire. Oamenii 
şi vitele, scăpaţi din strânsoarea rece a zăpezilor, nu-şi 
mai găsesc astâmpăr, chiar dacă pe ici pe colo se mai 
păstrează  sloiuri ca de sămânță, în umbra de 
miazănoapte a colibelor, bordeielor şi stânelor de 
munte. Ele nu mai sunt însă decât ţurţuri care-şi picură 
propria lor alcătuire. 

Cu cât jind privesc refugiații la aşezările din ţară, 
unde pământul îşi cere partea din munca lor. Plăcută-i 


boarea care ridică până la ei fumegarea miloasă sub 
reveneala adusă de ploile calde de aprilie. Câmpurile 
trebuiesc arate, grădinile săpate, livezile curăţite şi 
câte altele, pentru care orice-ntârziere este o pagubă 
ce nu mai poate fi întoarsă. 

Bătrânii  lăcrimează şi femeile mai bătăioase 
blestemă, ca să se răcorească, păgânii aceştia care au 
adus asupra capului lor atâtea nenorociri. Numai 
copiii-şi găsesc jocuri noi, potrivite locului unde se află. 

Şi într-o binecuvântată dimineaţă, când poate se 
aşteptau mai puţin şi când erau cuprinşi de 
deznădejdea neputinței lor de a scăpa din încleştarea 
cu această putere sugrumătoare, apărătorii văd ceva 
chiar asemănător cu o minune. Privesc cu gura căscată 
la viitura de călăreţi, oaste de strânsură şi căruţe care 
se prăvale dinspre Zăicani şi se scurge pe drumul din 
mijlocul ţării spre Strei în jos. In tabăra de la Haţeg 
totul este strâns în grabă şi gata de plecare. Tătarii de 
aici sunt pregătiţi să se prindă-n şuvoiul venit din sus. 
Trebuie să aştepte câteva zile până când le vine 
rândul. După vreo două săptămâni nu mai rămâne nici 
urmă de tătar şi nici din părţile Timişului nu mai sunt 
semne că se vor scurge. 

Cneazul Mihai cheamă pe ceilalţi cneji să se 
întâlnească Hațeg, pentru luarea măsurilor de 
curățirea drumurilor de orice primejdii şi uşurarea 
înturnării acasă a adăpostiţilor din munte. Cu o 
strângere de inimă străbate ruinele Hațegului, pe care, 
în parte, chiar el le-a pricinuit în nopţile grele de luptă, 
care au scăpat cetatea Colţului din strânsoarea 
tătarilor. 

Pe locul aşezării voievodale, înjgheabă cu oştenii 
săi, flăcăi de pe Strei şi Jii, primele adăposturi de 
primire a reîntorşilor. Tot cu ei îi ajută pe cei nevoiaşi, 


bătrâni lipsiţi de ajutoare tinere, ca fiecare să poată 
trece, cât mai în grabă, la reînălţarea caselor şi 
gospodăriilor părăginite şi părăsite de aproape doi ani. 

Prinşii, scăpaţi în învălmăşeala şi graba plecării 
tătarilor, îi povestesc că Hantătarul a dat ortul popii şi 
acum căpeteniile hoardei se grăbesc să se adune, în 
părţile lor de baştină, ca să aleagă un altul nou. 

- Păcat că nu i-a venit rândul mai devreme. Poate 
scăpăm şi noi de atâta năpastă, zic oamenii când aud 
cărui fapt îi datorează reîntoarcerea. 

Nu este insă timp de pierdut. La îndemnul 
cneazului Mihai, oştenii lasă deoparte armele şi pun 
mâna pe unelte. 

- Oameni buni, lăsaţi blestemele, amintirile, 
încruntările şi scrâşnirile şi apucaţi-vă de treabă, îi 
îndeamnă cneazul pe cei mai neajutoraţi. 

- Cu ce să-ncepem? Nu vezi că n-a mai rămas 
nimic? Nu-i ca-n partea ta a ţării! Ţie-ţi este uşor să 
vorbeşti. 

- Punem umărul cu toţii. Măcar faceţi voi loc 
s-avem unde ajuta. 

- Asta-i greul! 

- Atunci lăsaţi-ne pe noi, le-o taie înfuriat de 
îndărătnicia lor. 

Peste tot se simte răbdarea şi îndemânarea lui. Nu 
se lasă şi, mai cu binele, mai cu răul, repune ţara pe 
roate. Se înhamă la orice treabă, fără alegere. Prin 
neobosita-i zbatere întăreşte faima de oameni de 
inimă, harnici şi gospodari, pe care o au cei din obştea 
lui de la Băieşti. Şi ţara, după multă vreme, reintră în 
făgaşul obişnuit al vieţii. Munca, destoinicia şi voioşia 
înăscută în firea poporenilor din cuprinsul ţării 
reclădesc destul de repede, peste dărâmăturile lăsate 
de hoardă, strămoşeştile aşezări. Astfel se reîncheagă 


dăinuirea sănătoasă a părţii neamului românesc aflat, 
în braţele ocrotitoare ale Retezatului. 

De pomină rămân însă, în scurgerea vremurilor 
aceşti doi ani 6749 şi 6750 de la facerea lumii ori 1241 
şi 1242 de la naşterea lui Hristos. l-a fost dat groazei şi 
pustiirii adusă de năvălirea tătară să rămână neştearsă 
în amintirea oamenilor, ceea ce face ca în scurtă 
vreme să prindă cheag înfricoşatul blestem „Lua-te-ar 
Hantătar!” cu care sunt blagosloviţi răii şi netrebnicii, 
copii ori oameni în toată firea, fără de nici o alegere. 

6. REAŞEZAREA 

De sus, din turnuleţul care nu mai este însufleţit de 
veghea ageră a pândarului, cneazul Itu şi cu Vuciu pri- 
vesc la fumurile ce împânzesc câmpia scânteindă de 
verdeață, sub soarele în plină putere a primăverii. 

- Se curăţă ţara, Vuciule. Ard gunoaiele acestor 
amarnici ani de jale, ca nici o urmă să nu mai rămână 
din năprasnica trecere a tătarilor. 

- Până-n vară, îşi recapătă vechea-i faţă curată. 

- Poate nu chiar atât de repede, Vuciule. Prea a 
fost lovită rău. Şi apoi, prea-s rărite rândurile celor care 
trebuie iarăşi s-o ridice. 

- Dac-am apucat noi iarăşi pe moşiile noastre 
primăvara asta, de care nu poţi zice, moş Itu, că nu-i 
cu adevărat înviorătoare, o să facem ca ţara să fie 
potrivită cu ea. 

- O să vedem şi cred că aşa va fi cum zici tu. Asta 
nu ca să te împac! Aşa s-a întâmplat de când ne ştim. 
De câte ori am fost trântiţi la pământ, întotdeauna 
ne-am ridicat. Am zăcut, ne-am zvârcolit şi mai ales 
ne-am încleştat de el. Oricât ne erau de zdrelite 
palmele de mânuirea armelor apărării şi a uneltelor 
muncii, dar nu l-am părăsit. Acum însă mă întorc la 
ohaba mea de pe Sibişel. Un pas de aici. O fi nevoie şi 


de mine acolo, în cnezatul meu. Tu rămâi căpetenia 
cetăţii, să păzeşti cea mai de frunte înfăptuire a tatălui 
tău. Il ai ca ajutor pe Onu, ceva mai înzdrăvenit. N-are 
unde se duce, bolnav cum e, până când ai lui de pe 
Mureş vor da de veste ori neamurile de jos, de la 
Haţeg, îşi vor face un rost oarecare unde să-ncapă şi 
el. 

- Nici eu n-o să stau prea mult pe aici, moş tu. 

- Asta cum se va hotărî şi-ţi va fi voia. Te voi spri- 
jini oricând pe drumul cel bun. 

- Să coborâm, moş Itu. De nu-ţi e cu supărare, te 
voi însoţi până acasă. 

- Mai stai un picuţ. Să mai dau odată roată 
pământurilor noastre. Cine ştie dacă voi mai apuca să 
le cuprind aşa, pe toate, dintr-odată şi atât de pline de 
viaţă. Acum sunt gata de plecare. Singur însă. Nu 
vreau să zică ai mei că am... îmbătrânit. 

Sărutându-l pe frunte îşi şterge o lacrimă mai pe 
furiş. Se rupe de el şi coboară sprinten scara, de nu i-ar 
fi dat nimeni cei 74 de ani pe care-i poartă drept, 
nelăsându-i să-l încovoaie. 

Doamna Aniţa, Dafina şi Armina se întristează la 
plecarea cneazului Itu. Văd cum toţi sunt plini de 
nădejdi şi se grăbesc să înnoade firul pe care se-nşirau, 
până la aspra lui rupere, pricinuită de năvălirea 
tătarilor ce a învălmăşit rosturile mulţumirilor traiului 
lor pe acest colţ de pământ. Au simţământul că sunt 
dintr-odată părăsite între aceste ziduri, unde în locul 
năvalnicei vieţi ce fremăta începe să domnească 
singurătatea şi tăcerea înălțimilor. Împreună cu Vuciu, 
caută o cale să-şi reaşeze şi ele viaţa. Cântăresc cum 
să treacă prăpastia ce s-a crăpat în faţa lor, prin 
moartea voievodului atât de timpurie. 

- Până când o să putem ridica o casă nouă şi avem 


cu ce, pe temeliile rămase tefere a celei care a fost 
clădită pentru noi cu atâta plăcere şi mândrie de tatăl 
vostru, cred că cel mai bun lucru ar fi ca eu să rămân 
aici. Cetatea-i tot ca o casă a noastră. El a adus-o în 
starea în care-i azi. Voi să vă duceţi la neamuri, ca 
ajutaţi de obştea noastră, să vedeţi ce este de făcut. 

- Mamă, eu voi fi nevoit, poate în curând, să mă în- 
torc la Litovoi, după cum a hotărât, pe când trăia, tata. 

- Dacă-i aşa, rămân eu cu mama. Cum o s-o las 
singură aici? 

- Dar eu unde sunt? sare naşa Dafina. 

- Lasă, Armina, locul meu i-aici, lângă mormântul 
care l-a înghiţit pe tatăl vostru. Tu te duci la unchiul 
Dumitru, vărul lui taică-tu. El o s-aibă grijă şi de tine şi 
de drepturile noastre. 

- De ce să plec numai eu? 

- Eşti singura care poate pleca acum. Înţelege şi 
ascultă-mă, Armina. Nu putem lăsa cetatea ca pe o 
casă pustie, până când va hotărî noul voievod soarta 
ei. Până atunci e de datoria noastră să păzim cele 
orânduite de taică-tu. Imi pare rău că pe Vuciu îl bate 
gândul plecării. Te supui şi după ce-ţi faci datoria, te 
întorci. Drepturile tatălui tău sunt ale tale, nu numai 
îndatoririle, cum văd că socoteşti tu. După cât mi se 
pare, cu toate că tu n-o spui desluşit, despre o fată-i 
vorba. 

- Ea-i singură şi părinţii n-o lasă să plece. 

- Şi eu nu sunt singură? 

- Tu o ai pe Armina, care într-o bună zi îţi va mai 
aduce un fecior în casă. Numai câţi ştiu eu c-ar dori 
să-ţi fie gineri! 

- Nu vorbi tu pentru mine, i-o tăie scurt Armina. Eu 
nu mă mărit şi pace! 

- O să vedem noi asta. Dar chiar şi aşa, tot cu 


mama rămâi şi aveţi toate drepturile tatii în obşte şi 
cnezatul Hațegului. Ele-i vor reveni celui ales de tine, 
de va fi vrednic. Pe mine, dincolo, m-aşteaptă unele la 
fel. 

- Bine, să fie cum zici tu, primeşte mama, iar 
Armina nu mai adaugă nimic. 

împrejurarea hotărăşte însă pe neaşteptate să 
rămână, dintr-odată, fără amândoi. De dincolo, din 
voievodatul Jiilor soseşte vestea jalnică a morţii 
voievodului Liţu. Fiul său cel mai mare, Litovoi, trimite 
chemarea ca ţara Hațegului, care face parte din acelaşi 
trup al pământului românesc, din această parte a 
Carpaţilor, să-şi trimită solia care să fie de faţă la 
alegerea voievodului ţării Litua. 

Grabnicul sfat, căci numai de vorbe nu era timp, al 
cnejilor şi juzilor, hotărăşte ca în numele ţării 
Hațegului, la alegerea noului voievod al jiilor, să fie de 
faţă cneazul Mihai. De asemenea întăreşte măsura ca 
Vuciu să rămână şi pe mai departe omul lor de 
legătură pe lângă noul voievod, nu numai ca o cinstire 
a amintirii tatălui său, dar şi pentru faptul că el a mai 
avut această împuternicire şi cunoaşte ce are de făcut. 
Poate unii, printre care în primul rând moş ltu, se 
gândesc când îl sprijină şi la dorinţa lui de a-i revedea 
pe cei de acolo. Au auzit şi ei de familia cneazului 
loniţă de prin părţile Tismanei, unde-l ştiu bine primit, 
aproape ca şi aşezat, cu Maria, fată harnică, frumoasă 
şi singură la părinţi, cu stare-ndestulătoare. 

Până la Haţeg, Armina şi Vuciu merg împreună. 
Armina rămâne la unchiul Dumitru, iar Vuciu pleacă la 
Băieşti, unde-l aşteaptă cneazul Mihai Costa să 
pornească amândoi dincolo de munţi, în ţara Litua. 

Pentru Armina începe o viaţă nouă. Câtă 
schimbare, faţă de cea pe care a trăit-o până acum. 


Poate această răsturnare îi înlesneşte intrarea mai 
uşoară în ea. Cât de îndepărtate sunt treburile plăcute 
pe care i le da voievodul. Şi acum îndeplineşte cât 
poate mai bine tot ce i se cere. Dar, oricât de frumos 
se poartă neamurile, că de-ndrăgit toţi o-ndrăgesc şi o 
socot ca fata lor, totuşi simte că nu-i în stare să prindă 
rădăcini. Deznădejdea aspră pune stăpânire pe fiinţa-i 
stoarsă de vlagă. Se lasă în voia întâmplării. Săptămâni 
de-a rândul nimic nu însufleţeşte viaţa-i lăuntrică. 
Luată de vâltoarea în care-s prinşi cei din juru-i, încetul 
cu încetul, se scutură de această  amorţeală 
nesănătoasă. lIncearcă să răspundă, aşa cum se 
aşteaptă cei din preajma ei, la chemările şi îndemnările 
lor. Se prinde în vârtejul sleitor al lucrului, părtaşă la 
greutăţile şi bucuriile familiei unchiului Dumitru, spre 
marea lui durere, nebinecuvântată cu copii. Nu se 
fereşte de greutăţi. infruntarea şi înlăturarea lor o fac 
să uite de prăbuşirile semănate, prea devreme, în viaţa 
ei. 

Cel mai mult o frământă grija şi dorul de maică-sa. 
Până acum n-a fost niciodată despărțită de ea. Începe 
să aibă parte şi de unele bucurii, mai ales atunci când 
cnejii o cheamă şi o întreabă despre anumite lucruri 
privitoare la treburile obşteşti, dinainte de năvălire. Ea 
le cunoaşte mai mult sau mai puţin, după cum se afla 
sau nu în preajma lui taică-său, când se săvârşeau. Și 
această mulţumire o simte parcă mai crescută când 
întrebările-i vin de la cneazul Mihai. Abia întors de 
peste munţi, le aduce veşti bune de la Vuciu. A fost şi 
la nuntă la Tismana, ca la un apropiat de al lui. 
Singurul dealtfel din ţară. Ele tot n-ar fi putut merge 
atâta drum. Nici nu erau pregătite pentru aşa ceva. 
Armina tresare când îi simte privirea pătrunzătoare 
oprită asupra ei. 


- Armină, dar tu te faci din ce în ce mai frumoasă. 
Dacă mie-mi iei ochii, ce va fi cu ceilalţi mai tineri? 

- ŢI se pare, cneaze Mihai. Zici şi dumneata aşa ca 
să mă îmbunezi, ştiindu-mă cât sunt de necăjită. 

- Ba deloc! Tu ştii că, mică, te purtam în braţe. Nu 
eram nici eu cine ştie ce fecior dar, de ce să n-o spun, 
îmi făcea plăcere. [i-aminteşti doar că părinţii ni 
se-ntâlneau destul de des, înainte ca ai mei să fie 
seceraţi de molima de dinaintea năvălirii tătăreşti. 
Poate de aceea am şi fost atât pe drumuri. 

- Intr-un fel suntem înfrăţiţi în durere, cneaze 
Mihai. 

- Da, Armina! Ar trebui să-ţi spun domniţă acum, 
când eşti atât de mare; dar mă ierţi, mi te-ar îndepărta 
această chemare. 

- Zi-mi Armina, cneaze, că-mi face plăcere. 

- lartă-mă că trebuie să plec. Dacă aveţi nevoie de 
ceva, tu sau doamna, să nu pregetaţi să-mi spuneţi. ŞI 
pe mine m-a mângâiat voievodul, tatăl tău, când am 
fost înecat de deznădejde. 

- Nu vom pregeta, cneaze Mihai! 

Se mai văd de câteva ori, dar tot aşa numai în 
fugă. Cneazul este mereu grăbit, cu multe treburi pe 
cap. Intr-o zi însă, sora lui îl roagă, fiindu-i în drum, să 
treacă pe la mătuşa Arminei ca să lase nişte pânză. 
Oprit la poartă, descalecă şi-şi leagă calul de o ieşitură 
a gardului. Casa mai ferită a unchiului Dumitru nu a 
avut prea mult de suferit. A fost cu destulă uşurinţă 
refăcută, mai ales că nu este nici prea mare, nici prea 
arătoasă, însă pentru el şi nevastă-sa Lidia, foarte 
mulţumitoare. 

Îi iese în întâmpinare Armina, însoţită de o codană 
de prin vecini, care venise s-o ajute la treburile casei. 

- Bine te-am găsit, domniţă! 


- Ai ajuns cneaz cu adevărat, nu prieten, cum 
ne-am înţeles. 

- De ce? întreabă el nedumerit. 

- Mi-ai zis domniţă. 

- Oricum, tot cu drag am spus-o! 

- Oare-i aşa, Cneaze? Dar nu intri? 

S-apropie de el şi alintă gâtul lucios al calului, 
care-şi întinde capul să fie cât mai bine mângâiat. 

- Sunt grăbit, Armina. Uite ce-a trimis soru-mea 
Eugenia pentru mătuşi-ta Lidia. 

- Pofteşte totuşi, Cneaze, să te răcoreşti cu ceva 
pe căldura asta. 

Cu greu, dar până la urmă izbuteşte să-şi ţină în 
frâu imboldul puternic de a intra în casă. Işi dă seama 
că dacă ar face-o ar trimite codana după ceva şi, 
rămas singur cu Armina, nu s-ar putea stăpâni să n-o 
îmbrăţişeze. Şi apoi cine ştie ce-ar zice ea când i-ar 
cuprinde aşa, dintr-odată, mijlocul şi ar strânge-o la 
piept. Poate altă dată nu se va mai sfii. Totuşi i se pare 
că-i oprit la o poartă, pe care dacă ar îndrăzni s-o 
deschidă, şi-ar găsi fericirea, prea-i însă târziu să 
treacă în fapt îndemnul inimii. Armina-i zice cu destul 
de multă părere de rău în glas: 

- Nu-i nimic, Cneaze, intri altă dată. 

Cu o uşoară smucitură calul porneşte înspre 
Băieşti. Şi astfel Mihai a întors spatele răsăritului şi a 
mers mult, mult, pe urma soarelui ce apune, fără să-l 
mai întâmpine ceva, care să-i lumineze viaţa 
asemănător cu această fugară întâlnire. Afundat din ce 
în ce mai mult în beznă, reîntruchipează cu plăcere, din 
amintirea răscolită, chipul unei fete care-i mângâie 
calul. Şi-atunci în semn de gând bun, trimis ei, îl bate a 
răsfăţ cu palma-i în aceiaşi parte a gâtului. 


Lunile se scurg trudite din greu. Pe măsură ce ele 
îndepărtează vremea năvălirii, ţara-şi recapătă tot mai 
mult înfăţişarea dinainte. Bucuria  reînfrăţirii cu 
pământul şi a culegerii roadelor aduce şi liniştirea 
sufletelor. Celor duşi li se fac pomenirile de an. 
Mormintele sunt acoperite cu cetini, pregătite pentru 
iarnă şi cu cruci noi, mai trainice. 

Odată cu toamna-mbelşugată se-ncheie şi anul de 
jelire în cele mai multe familii. Cei tineri tot aduc vorba 
că-i timpul să se facă auzite învoirile celor bătrâni 
asupra însoţirilor. De data asta dezlegările vin şi spre 
norocul celor mai mulţi, hotărârile părinţilor întăresc 
uniri din dragoste. Nu lipsesc nici cele unde cumpăna o 
ţin alte socoteli decât îmbinarea inimilor. Ca la un 
îndemn, îndelung aşteptat, ţara se împânzeşte eu 
peţitori şi, între posturi, încep nunțile. Fiecare familie 
strânge ce poate da, pentru tineri, ca noua lor căsnicie 
să fie de la-nceput cât mai sub semnul belşugului. 

În cetate viaţa se deapănă liniştită, sub îndrumarea 
lui Onu, aproape pe de-a-ntregul însănătoşit. Din când 
în când vin oamenii care se îngrijesc de buna-i 
întreţirere, precum şi cei, puţin numeroşi, de rând la 
paza ei. Într-o sâmbătă, Armina, sosită s-o vadă pe 
maică-sa, o găseşte stând de vorbă cu Onu. Are o 
uşoară tresărire când vede cum seamănă cu văru-său 
Firu. La ivirea ei se scoală grăbit şi-i iese-nainte. 

- Bine-ai venit, Domniţă! De când te aşteptăm. 

- Cum mă aşteptaţi, spune ea mirată, uitând să-i 
mai răspundă la bineţe. 

- N-ai mai venit de mult. Eu îi mai ţin de urât 
doamnei, ca să-i treacă vremea mai uşor. Mi-a părut 
tare rău că am fost plecat când ai fost ultima dată aici. 
De-atunci n-am mai plecat duminica. 

- Şi de ce? 


- Ca să te primesc, Domniţă, aşa cum se cuvine. 

- Hai sus, Armina, să te odihneşti un pic până la 
cină. Ne vedem atunci cu toţii, spuse doamna. 

La cină, cei aflaţi în cetate fac de-abia o mână de 
suflete, faţă de snopul stufos pe care-l cuprindea pe 
timpul năvălirii. Maică-sa vorbeşte cu Onu. | se pare 
Arrminei că mai spun câte ceva şi despre ea. Dar nu le 
urmăreşte vorbirea. Răspunde pe scurt, mai din vârful 
limbii, la întrebările ce i se pun. Ca să zică în sfârşit 
ceva îl întreabă pe Onu cum îi merge sănătatea. 

- Sunt sănătos, n-am a mă plânge. Aş fi vrut să fac 
drumul până acasă sau măcar să cobor jos, la neamuri, 
dar sunt încă prins cu paza cetăţii. Nădăjduiesc ca 
peste puţin timp să pot pleca la ai mei. O să-mi pară 
tare rău după locurile şi oamenii de aici. M-am învăţat 
cu ei şi i-am îndrăgit. 

- S-au liniştit, lucrurile şi pe Mureş în sus, după cât 
se vorbeşte la Haţeg, cu toate că oamenii tot greu o 
duc şi mai sosesc fugari ori alungaţi. 

- Ai mei mi-au trimis vorbă că m-aşteaptă. La ei 
toate-s bune. Până la urmă s-au înţeles cu căpeteniile 
tătăreşti şi acum cu cele ungureşti şi bisericeşti de la 
Bălgrad. Şi-au refăcut curtea. Au oameni de muncă mai 
putini ca-nainte, dar cu câţi sunt îşi fac treaba. S-au 
bucurat că am scăpat din vâltoarea năvălirii şi-mi simt 
lipsa La moşie este nevoie şi de ajutorul meu, mai ales 
că oamenii de rând cam cârtesc că nu-s drepte noile 
stări. 

- Cum? Acolo nu sunt obştii şi cnezate ca la noi? 

- Nu chiar aşa. Obştea-i a noastră şi-n cnezat 
suntem stăpâni. Ceva mai bine decât învălmăşeala 
care-i aici. 

- Cine ştie? Nu-mi dau seama. Dar găsesc că la noi 
oamenii-şi muncesc „sesiile” şi ce-i al tuturor îl 


foloseşte după trebuinţă. 

- Domniţă, aşezările-s după oameni şi locuri. 

Armina grăbeşte urcarea ca să ajungă mai repede, 
cu maică-sa, sus, în odaia voievodală. La despărţire, 
Onu le cere învoirea ca să le însoţească, a doua zi 
dimineaţa, la slujba de la bisericuţa de pe tăpşan. 

Aflat mereu în preajma Doamnei, Onu se 
străduieşte să se facă cât mai de folos şi plăcut. Incă 
de la prima vedere Armina i-a înflăcărat inima. Numai 
existenţa lui Firu l-a făcut să se stăpânească. Acum 
însă  piedica-i înlăturată, poate chiar de soartă, 
gândeşte el. Ce ar fi să-şi încerce norocul? Ori, firul 
care ar putea face legătura prins în caierul din furca 
bunăvoinţii doamnei. Poate izbuteşte, intrându-i în 
voie, s-o înduplece să-l toarcă pentru el. De câte ori 
are prilejul picură în vorbirea-i laude despre voievod, 
înflorind puţinele amănunte pe care le cunoaşte despre 
împrejurările căderii lui. Se înfăţişează şi când ar fi fost 
de faţă şi ar fi încercat să se jertfească pe sine pentru 
a-l feri de lovitura blestemată. Stăruinţa-i este destul 
de iute răsplătită prin câştigarea încrederii doamnei. Işi 
caută astfel vorbele încât ele să cuprindă tot mai des 
numele Arminei. Dacă ar fi trăit voievodul n-ar fi avut 
îndrăzneala să se gândească la ea. Dar acum starea-i 
schimbată. El desprinde din spusele mamei că-i 
îngrijorată de viitorul fetei. Doar a spus limpede, cu un 
oftat, că în curând va trebui să se mărite cu cineva. Şi 
acel cineva de ce n-ar fi el? Nu întârzie să sosească 
prilejul ca să înceapă pe departe, cu mari ocolişuri, 
dezvăluirea dorinţei lui de a se aşeza, dacă şi-ar găsi o 
pereche potrivită. Se poate şi el lăuda cu taică-său, 
cneazul Bâra, care-i un nobil de frunte de pe Mureş, în 
jurul Bălgradului. Acasă-i loc destul şi bun pentru doi. 
Nu-i trebuieşte mult doamnei să simtă unde bate. 


Împreună cu naşa Dafina nu văd nimic rău în 
înflăcărarea lui. Şi când, într-o seară, îşi înfăţişează 
cererea, o găseşte pe doamna pregătită. Primeşte 
îndrumarea să câştige şi vrerea Arminei că ea n-are 
nimic împotrivă. 

Lucrurile ajunse aici şi cunoscute de toţi este firesc 
să aducă o schimbare şi în viaţa Arminei. In casa 
unchiului Dumitru nu aude decât mustrări cu privire la 
nehotărârea ei. La cetate maică-sa îi aminteşte întruna 
de timpu-i care trece. Sătulă de atâtea îndemnări, ca 
să-i împace pe toţi, se hotărăşte să nu se mai 
împotrivească. Facă-se voia lor! Pentru ea-i tot una. 
Întâmplă-se orice. Numai să-i uşureze pe ceilalţi de 
grija ei. S-ar putea să fie şi bine, după câte a înţeles de 
la Măda, mama lui Firu. Aceasta-şi laudă nepotul de 
soră pe toate cărările. Fecior chipeş este, familia-i de 
frunte, cu bună avere. Într-o zi o opreşte pe Armina-n 
drum şi-o întreabă de-a dreptul de ce mai stă pe 
gânduri, acum când şi codanele se-nghesuie să fie cât 
mai devreme măritate? 

Când aude cneazul Mihai că nunta Arminei cu Onu 
este de-acum ca hotărâtă, nu-i vine să creadă. 
Întăririle primite din mai multe părţi îi pricinuiesc o 
mare nemulţumire. Nici el nu-şi poate lămuri pentru 
ce. Are simţământul că i se ia ceva din ceea ce i se 
cuvine. 

În ziua nunţii, oricât încearcă, nu se poate afunda 
în revărsarea de voioşie a celorlalţi nuntaşi. Nu ştie de 
ce, dar altfel ar fi vrut el să aibă loc nunta Arminei şi 
poate altcineva să fie mirele ei. De-ar fi întrebat ce 
anume vrea, i-ar veni greu să dea un răspuns lămurit. 
Nu crede ca totul să pornească numai din dorinţa 
izbucnită odată, la o poartă, când i-a venit s-o cuprindă 
în braţe. Altceva mai adânc trebuie să răscolească 


amărăciunea aceasta ce i se răspândeşte ca o fiere în 
sânge. 

Spre mulţumirea lui şi a nuntaşilor totul a mers 
bine. Doar că acum, a doua zi, o cruntă durere de cap, 
ca de deochi, îi aminteşte că a băut cam fără de 
măsură, ceea ce nu-i prea era în obişnuinţă. După ce-şi 
freacă tâmplele arzânde cu apă rece, pleacă 
posomorât la treburile lui prin ţară. 

Pe drumurile pe care merge îşi dă seama că poartă 
cu el chipul Arminei, că ea a rămas numai pentru el 
„domniţa”. Pentru ceilalţi i-acum nevasta unui fiu de 
cneaz de prin alte ţinuturi, necunoscute celor mai 
mulţi. După isprăvirea lucrului îl cuprinde iarăşi 
frământarea istovitoare, care-i naşte întruna aceeaşi 
întrebare. Cum de a putut să-şi nesocotească pornirile 
inimii? Să le lase atât de încurcate, încât să vie altul să 
i le limpezească, luându-i însă tot ce-i mai de preţ în 
ele! 

Armina se străduieşte, în acest început de căsnicie, 
să nu-i dezamăgească pe cei care s-au bucurat atât de 
mult de întemeierea căminului ei. In sufletu-i, surâsul 
fericirii pasului făcut este mai mult răsfrângerea 
mulţumirii celorlalţi că în sfârşit o văd şi pe ea aşezată, 
decât împlinirea unora dintre dorinţele izvorânde din 
adâncurile fiinţei sale. Ar fi nedreaptă dacă n-ar 
recunoaşte că toţi o înconjoară cu dragoste şi o sprijină 
ca să pornească cât mai bine pe acest nou făgaş al 
vieţii. 

Îşi doreşte să aibă alături de Onu, care pare blând 
şi bun, o viaţă liniştită şi fără zbuciumări. Nici nu tinde 
spre mai mult. Când stă câteodată şi judecă 
întorsătura luată de viaţa ei, i se pare de necrezut la ce 
adâncă împăcare a ajuns. Ea, fata plină de viaţă, pe 
care taică-său o înconjura cu tot ce ajuta să-nflorească 


năvalnica-i fire, nu cere altceva decât să fie lăsată în 
pace. Se-ntreabă mai mult mirată decât amărâtă 
unde-i fata mândră care străbătea voioasă cu tatăl ei 
plaiurile ţării? Anii grei, veniţi tocmai când lăstărişul 
fraged al tuturor avântărilor îşi lărgea ieşirea la lumină, 
au avut o urmare nimicitoare. Au tăiat ţâşnirea 
viguroasă a înmuguririi, lăsând tulpina fără de coroana 
măreaţă a împlinirilor. 

Este tot frumoasă, tot plăcută, cu mlădierea 
trupului neatinsă. În ochii-i stăpâneşte însă mai mult o 
undă de duioşie, decât de voioşie, potrivită cu vârsta şi 
cu starea ei de nevastă tânără. lzbuteşte să 
îndepărteze în parte simţâmântul născut după moartea 
lui Firu, că este ca o floare scoasă din fereastră, de la 
soare, şi împinsă-n umbră, oprindu-i-se lumina care-i 
da strălucire  petalelor. În  liniştirea dobândită 
singurătatea şi stinghereala, oricât de stăruitor îi dau 
târcoale, nu izbutesc s-o tulbure. Le socoteşte ca pe 
nişte ecouri îndepărtate ale prăbuşirii viselor ei de fată. 
Primeşte schimbarea purtării celor din jur ca pe o 
răsfăţare mângâietoare şi aducătoare de bucurii. 
Totuşi i se pare că veselia pe care i-o aţâţă lasă-n ea, 
după domolire, o undă amăruie şi nefirească de 
mohorâtă presimţire. 

Cât de mişcat este Mihai când o parte, i-adevărat 
mică, mică de tot, din aceste lăuntrice ascunzişuri i se 
dezvăluie privirii sale pătrunzătoare. Mirarea lui, nu 
întru totul stăpânită, nu-i spune însă Arminei nimic. 
Nici pe departe nu bănuieşte simţămintele care-i 
frământă inima. Dealtfel nici cneazul nu-şi dă seama că 
măritişul acesta n-a fost altceva pentru ea decât 
capătul unei lungi apăsări, care trebuia într-un fel 
încheiată, ca să n-o zdrobească. In fiinţa lui este 
deosebit de vie dorinţa de a o ajuta ca mulţumirea şi 


fericirea-i să fie cât mai deplină. Înfrânge durerea că 
nu-i el cel care să i le dea, aşa cum le presimte că ar fi 
potrivite sufletului ei. 

După ce se liniştesc apele tulburate de nuntă, 
tinerii căsătoriţi urcă la cetate unde-i aşteaptă doamna 
ca să-şi ia ceea ce socotesc că le este de trebuinţă 
mutării la părinţii lui Onu. Aceştia, veniţi la nuntă au 
fost tare mulţumiţi de încuscrirea cu care i-a fericit 
feciorul lor cel mai mic. O îmbătătoare mânarie îl 
cuprinde pe Onu, când după lăsarea femeilor sus, 
coboară să stea de vorbă cu oştenii, în noua sa stare 
de ginere al pieritului voievod Bal. De, este cam un fel 
de stăpân al cetăţii. Oştenii pun pe seama tinereţii 
aerele pe care şi le dă. De ce să-şi pună mintea şi să-şi 
răcească gura cu el? Mâine pleacă. Păcat de domniţa, 
gândesc ei. Şi acest gând îi doare. 

Doamna şi Armina strâng de zor sus, în odaia 
unde-s îngrămădite lucrurile lor. Pe cele mai de preţ le 
îndeasă când una, când alta în desagi. Sub înserarea 
lină care se lasă socotesc că azi au făcut destul. Pentru 
mărunţişuri este timp şi mâine. Se aşază alături pe un 
sul gros de covoare ca să se odihnească. Armina-şi 
lasă capul în poala mamei, ca odinioară când era 
copilă. Doamna începe s-o mângâie cu dragoste. 
Socoteşte că este potrivit prilejul să-i spună care sunt 
drepturile şi averea ce i se cuvine din moştenirea 
lăsată de fie-iertatul taică-său: 

- Tot ce este aici i-al tău, pe lângă partea ce ţi se 
cuvine din stăpânirea  cnezatului Hațegului şi 
posesiunea ohabei lui. Vuciu are cât îi trebuie şi nu se 
mai întoarce ca să-şi muncească pământurile ce i se 
cuvin, nici să strângă foloasele şi veniturile la care are 
dreptul. 

- O să ne descurcăm noi, mamă, nu-ţi fă gânduri. 


Suntem tineri şi tinereţea nu cere multe. Mai las din 
lucruri aici. 

- Nici eu n-aş mai rămâne aici. Cu ajutorul 
cneazului Mihai, Dafina naş-ta şi-a refăcut casa şi-o să 
ne cuibărim amândouă-n ea. Ne ajunge cu prisosinţă. 

- Cât aş fi vrut să te iau cu mine. Nu pot şti însă ce 
mă aşteaptă acolo. 

- Să nădăjduim că bine! 

- S-ar putea şi bine. S-ar putea şi rău. 

- Să fii tu îngăduitoare, până se-nvaţă cu tine şi tu 
cu ei. 

- Dac-ar fi numai asta, mă aştept la bine. Dar cine 
ştie ce fel de oameni sunt? 

- Ca şi noi. 

- Cu această credinţă plec şi eu. 

- Tu ştii cât s-a zbătut tatăl tău ca noi să putem 
trăi cât mai bine. A lăsat anumite lucruri pe care 
trebuie să le cunoşti şi tu, mai ales că tot ţie şi 
bărbatului tău o să vă rămână. Vezi dacă-i bine închisă 
uşa. Trage-i zăvorul. Aprinde un opaiţ. Bine. la acum 
straiţa aceea! 

Cu ochii măriţi de uimire Armina priveşte cum 
maică-sa apasă şi răsuceşte cheia pe care o are în 
mână sfântul Petru zugrăvit pe iconostasul care 
acoperă peretele. Aude o scrâşnitură şi o uşiţă se 
taie-n zid, care sub împingerea ei se crapă, lăsând să 
se vadă o scară. La îndemnul maicii sale coboară 
treptele săpate-n stâncă. Opaiţul cu flacăra întărită îi 
dezvăluie o ascunzătoare tăinuită, în fundul căreia 
într-o scobitură, spre care i se îndreaptă privirile, vede 
un scrin ferecat destul de mare. Urmăreşte cum îl 
deschide maică-sa şi apoi, încremenită de mirare, cum 
îi umple straiţa cu bogăţiile strinse în scrin. Dacă n-ar 
simţi greutatea straiţii totul i s-ar părea că este un vis 


ciudat. De-abia când ajunge iarăşi în odaie, cu 
iconostasul aşezat la loc, se dezmeticeşte să prindă 
firul spuselor mamei, care pentru mai bună cunoaştere 
a căii de ajuns în ascunzătoare, îi mai dă câteva 
îndrumări folositoare. Numai după ce se încredinţează 
că ea se va putea descurca singură, la un caz de mare 
nevoie, deszăvoreşte uşa şi o deschide să audă ce se 
întâmplă jos. Onu-i tot în curte. l-aud iarăşi neplăcutul 
răsunet al râsului. 

Armina sprijină straiţa pe pat, îi înnoadă cu putere 
băierile şi apoi le învârte în jurul gâtului ca să fie cât 
mai cu nădejde legată. Simt amândouă nevoia să se 
aşeze. Sunt tare, tare obosite. Ochii mamei joacă-n 
lacrimi, aduse de amintirea acelei nopţi îndepărtate, 
când presimţirea sfârşitului apropiat l-a făcut pe 
voievod să-şi pună în rânduială socotelile vieţii. 

- Aceasta-i o primă parte din ceea ce vă dau. S- 
aveţi şi voi pe ce să vă sprijiniți la început. Să nu fiți la 
mâna altora. Cheamă-l pe Onu să se afle de faţă când 
le primeşti. 

- Mamă oare n-ar fi mai bine să rămână totul aici? 
Numai dacă ne va împinge nevoia să venim să-ți 
cerem. 

- Nu fata mea. Ce-i al vostru, la voi să fie. Altfel vă 
vor primi şi privi noile neamuri de mergeţi încărcaţi, 
decât dacă veniţi numai cu ce aveţi pe voi. In afară de 
aceasta, câte răsturnări nu se pot întâmpla şi poate 
tocmai atunci, când vă arde nevoia, să nu le aveţi la 
îndemână şi eu să fiu împiedicată să vi le dau. 

- Bine, mamă. 

Se duce şi-l strigă pe Onu. Acesta vine fără grabă 
şi intră în odaie descoperindu-se. Aşteaptă încordat. 
Presimte că se va petrece un fapt însemnat şi bun 
pentru el. Doamna-l pofteşte să se aşeze. li arată 


straiţa doldora de bogăţiile luate din scrinul tăinuit. 

- Luaţi-o şi stăpâniţi-o sănătoşi. Este din partea 
celui care s-ar fi bucurat să binecuvânteze unirea 
voastră. O fac eu şi pentru el, dorindu-vă din toată 
inima să vă poarte noroc. 

Onu ia straiţa. Desface nodul şi slăbeşte băierile. | 
s-aprind privirile când vede ce-i în ea. li răscoleşte um- 
plutura şi-o preţuieşte. Cu întârziere voită, ca să poată 
ticlui bine cuvintele spune: 

- Îţi mulţumim, mamă. Ştiam eu că o fată de voie- 
vod trebuie s-aibă ceva pus de-o parte de taică-său. 
Şi-ai mei mi-au spus-o. Cât de bine o să ne prindă. 
Mare nevoie au ai mei acum de bani să-şi lărgească 
şi-ntărească moşia. Ha! Ha! 

- Aveţi grijă, ce faceţi să fie în folosul vostru, spune 
cu îngrijorare mama socotind, în împrejurarea de faţă, 
cu totul nepotrivit hohotitul lui Onu. 

- Nu te teme, mamă. O să-mi măresc partea din 
moşie. Strâng oamenii şi-i pun să muncească de o să 
scot de pe ea, până vârfuiesc straiţa. 

- Să v-ajute Dumnezeu să vă găsiţi şi fericirea, 
spune mama. 

- E ceva mai uşor de găsit decât ceea ce-i în 
straiţa, râde Onu, socotind că face o glumă bună. 

- Ai grijă de ea, Armina, că bărbatul câştigă, dar 
femeia-i cea care păstrează, îi zice ca o prevenire. 

Se întinde să ia straiţa de pe pat de lângă Onu şi 
să i-o dea Arminei. Onu pune însă stăpânire pe ea. La 
privirea mirată a Doamnei, încearcă s-o liniştească: 

- Las-o, mamă, că-i pe mâini bune. 

Se scoală şi se duce la lucrurile strânse. Desface, 
mai să le rupă, băierile celei mai bune desagi şi 
îndeasă cât mai la fund straiţa ca să se piardă printre 
celelalte lucruri. Acum, când ceea ce a fost mai de 


seamă s-a făcut, nu mai are nici un rost să-şi piardă 
vremea aici, la cetate. Mai ales Onu le grăbeşte. Fără 
să pună mâna la treabă, le repede că se moşmondesc 
atât ca s-adune „ia, nişte lucruri”. Cum dă însă de ceva 
mai de preţ la îndemână, îndeasă el. Este nerăbdător 
să se vadă odată plecat înspre ai săi. 

Plecarea lor din ţară scoate în drum şi pe la porţi 
tot Haţegul. Fiecare, nu numai neamurile, ţine să le 
ureze ca binele şi fericirea să le lumineze calea. 
Cneazul Mihai, aflat printre cei din faţă, priveşte din 
când în când lung la Armina. Ai lui sunt „feciorii” care-i 
vor însoţi până la noua lor locuinţă de pe Mureş. Dacă 
ar fi fost după el nu i-ar fi lăsat să plece. Doar este loc 
destul în ţară şi pentru ei. Apoi partea voievodului Bal 
le poate împlini nevoile cu prisosinţă. Prea se 
îndepărtează şi înstrăinează Armina de ai ei. Nu poate 
însă să le împiedice plecarea, atât de pripit hotărâtă de 
Onu. 

Inainte de a-şi lua rămas bun le mai spune odată 
să nu pregete să se întoarcă, dacă nu se vor simţi bine 
acolo. Oricând vor fi primiţi cu braţele deschise. 
Mulţumindu-i, ea îl încredinţează că n-o să uite 
cuvintele-i bune. Bărbatu-i încăpățânat nu scoate nici o 
vorbă. N-are el gânduri de întoarcere. Strigă 
încălecarea şi porneşte pe drumul Orlei ca să iasă în 
josul Streiului. Sunt însoţiţi cu urări şi lăcrămări până la 
marginea aşezării unde Armina prelungeşte cât poate 
oprirea. Onu însă-i strigă răstit să nu mai piardă timpul. 
Să isprăvească cu îmbrăţişările astea fără de sfârşit şi 
să-şi vadă de drum! Priveşte mirată la el, neştiind cum 
să înţeleagă asprimea acestei ieşiri. Nu găseşte cu cale 
să-i răspundă de faţă cu atâţia din sat şi-şi îndeamnă 
calul să pornească. Se înşiruie cu Onu în frunte pe 
drumul ce se îndreaptă spre valea Mureşului. Îşi 


întoarce tot mai des capul să mai vadă o dată şi încă o 
dată căciula Orlii, aşezată cam într-o parte pe 
sprânceana Streiului. La ieşirea din ţară, după Batiz, 
oricât încearcă să se stăpânească, i se umezesc ochii. 
Drumul apucă pe după un colnic şi cununa Retezatului 
s-afundă-n zare. Işi duce sărit mâna la sân parcă să-şi 
sprijine inima, să nu se prăbuşească şi ea. Pe seară 
poposesc la Orăştie. A doua zi după amiază ajung la 
lnuri, ceva mai jos de Bălgrad, satul unde-i curtea 
cneazului Bâra. 

Priveşte casele mai sărăcuţe decât cele de pe la 
Haţeg. Stau strânse, mai bine-zis pitite, la umbra unei 
curţi bine întărite şi înstărite. Răsuflă uşurată că au 
ajuns. Onu îi pricinuise destule îngrijorări. Se vedea că 
nu era încă înzdrăvenit şi îl obosise drumul. În sfârşit 
se înseninează când îi vede pe tata socru şi mama 
soacră cum se grăbesc să le iasă în întâmpinare cu 
urări de bun sosit care-i merg la inimă. In faţa casei 
sunt strânse neamurile chemate la a doua nuntă a 
feciorului, care se face aici. De asemenea se înghesuie 
să-şi vadă noua stăpână servitorimea şi mulţimea 
sătenilor, dornică să se înfrupte din dărnicia socrilor. 
Se bucură de călduroasa îmbrăţişare din partea noii 
sale familii. Socoteşte ca un semn bun veselia cu care 
se petrece la nuntă. O încântă nădejdile pe care le 
trezeşte sosirea-i, spuse atât de înflorat, dar şi cu rost, 
mai ales de săteni, în oraţiile de fericire şi noroc. După 
cum o văd de tinerică şi încrezătoare, socotesc că o 
să-i mai îmbune pe cei din familia Bâra, care prea 
repede s-au dat pe brazda trasă de nobilimea ungu- 
rească, uitând de sănătoasele şi bunele obiceiuri 
pământeşti ale românilor. 

Ospăţul ţine până târziu în noapte. A doua zi înspre 
prânz însoțitorii daţi de Mihai se înfăţişează să-şi ia 


rămas bun. Mulţumesc tuturor pentru buna primire de 
care s-au bucurat şi pornesc pe drumul de înapoiere 
spre Haţeg. Armina-i urmăreşte până când îi înghite 
cotitura drumului. Din nou o cuprinde simţământul 
părăsirii într-un loc câinos, plin de pânditoare primejdii. 
Ar fi vrut să-l simtă pe Onu lângă ea, să-i strângă mâna 
ca o încurajare. El însă râde hohotind cu ai lui, pe 
undeva, prin aşezarea care ei îi este încă străină. 
Locuinţa socrilor este destul de încăpătoare, aşa că 
tinerii au de unde alege. Hotărârea o ia Onu pentru 
amândoi. Oamenii din părţile locului i se par buni, cu 
toate că viaţa lor s-arată ceva mai aspră decit cea cu 
care-i obişnuită. 

Plină de bunăvoință intră cu destulă uşurinţă în şu- 
voaiele vieţii de aici. Firea-i blânda şi-ncrezătoare 
sparge repede gheaţa stingherelii noii ei ursite. Dacă 
n-ar fi simţit din când în când dorul după ai săi, mai 
ales după maică-sa, s-ar putea crede că a trăit aici de 
când s-a născut. 

Întreaga-i zi şi-o umple cu îndatoririle gospodăreşti 
de pe lângă casă. În sat va merge mai târziu, când va 
ajunge să cunoască locurile şi obiceiurile de la Inuri. 

Câtă bucurie îi aduc puişorii lăsaţi în grija ei, 
împreună cu mieii şi iezii care zburdă-n voie în livada 
din fundul curţii, alungită înspre pădurea de la 
marginea satului. Ce mult doreşte să-şi arate 
priceperea şi îndemânarea de bună gospodină, 
învăţate de la maică-sa. Mai repede decât ar fi crezut 
ajunge să cunoască şi împrejurimile şi mai ales 
oamenii cu bucuriile şi necazurile lor. Chiar dacă 
venirea ei n-a schimbat cu nimic purtarea celor din 
familia Bâra, totuşi se simte privită cu bunăvoință. Să- 
tenii, dându-şi seama că-i altfel decât ceilalţi, vin cu 
mai multă încredere s-o roage pentru câte-o uşurare a 


apăsării îndatoririlor. 

Cum însă viaţa nu-i făcută numai din mulţumiri şi 
bucurii, oricât îi sunt de scăzute dorinţele, începe să fie 
tulburată de mici ciudăţenii familiale ce se prefac grab- 
nic în neînţelegeri. Nu le poate trece chiar pe toate cu 
vederea mai ales când încep să devină înţepătoare. Ca 
să nu învenineze totuşi cu nimicuri buna înţelegere, pe 
multe le face uitate şi se afundă în treburile sale. 
Îndesindu-se însă, ajung supărătoare şi o împing să fie 
mai cu grijă la ceea ce se petrece în jur. 

Cu durere simte anumite schimbări chiar şi în 
purtarea lui Onu. Între ai săi a devenit parcă cu totul 
altfel de om decât oşteanul pe care l-a cunoscut în 
cetate. Este lovită în mândria-i când vede că-i privită 
de sus de femeile din familia Bâra. Intre ele o socotesc 
ca pe o oaie râioasă, miluită c-o înălţare prin măritiş. 
Aşa ceva nu mai poate răbda. Înfuriată le aminteşte 
că-i fiică de voievod şi că greşesc dacă cred că prin 
venirea-i aici s-ar fi ales cu vreun folos. Starea-i de 
acasă este mai bună decât cea a întregii familii Bâra. 
Jignită, încearcă să se plângă lui Onu. Acesta-i însă de 
nerecunoscut. Pe cât se arătase de blând la Haţeg, aici 
îşi dă aere de stăpân. Nu-l simte deloc ca pe un sprijin. 
Dimpotrivă, i se pare alăturat celorlalţi în murdarele lor 
porniri de a o înjosi. N-o iartă mai ales una dintre 
cumnate, care în repetate rânduri, o tot împunge, cu 
vorbe cu două înţelesuri. La început nu şi-a dat seama 
ce vrea să spună. Apoi a priceput că este vorba deo 
legătură mai veche a lui Onu cu fata unui nobil din 
împrejurimi. La un moment dat această cumnată nu se 
mai poate stăpâni şi izbucneşte: 

- Tâmpitul de frate-meu trebuia să rămână la 
Marghit, că-l aştepta doar un copil născut. Când colo se 
înfăţişează cu o neisprăvită ca tine! 


Armina rămâne o clipă înmărmurită. Se reculege 
însă repede, nevrând să-i dea mulţumirea loviturii atât 
de bine ţintite şi răspunde aspru: 

- Ar fi fost mai bine într-adevăr, dar pentru mine! 
Numai după ce ajunge în odaia „lor” îşi dă drumul la 
plâns. Când se mai linişteşte încearcă să se mângâie 
cu gândul că poate adevărul este altul, iar cele auzite 
nu sunt decât scorniri pline de răutate. Scurgerea 
vremii, în loc să-i aducă liniştirea zbuciumului din 
suflet, i-l sporeşte şi mai mult. Când vede că sătenii 
s-arată din ce în ce mai duşmănoşi îl întreabă pe Onu 
care poate fi pricina, în loc s-o lămurească el o ceartă 
că se amestecă printre nespălaţi, că l-a făcut de râsul 
nobilimii din jur, neştiind să se poarte potrivit stării cu 
care a învrednicit-o, prin aducerea ei în sânul familiei 
de mate cinste Bâra. 

Rămâne cam nedumerită asupra rostului acestei 
înfruntări. Este pe deplin lămurită în privinţa duşmăniei 
cu care este înconjurată familia Bâra de către săteni şi 
din care, după datul sorții, face parte şi ea. Îi este tare 
teamă că această duşmănie nu se mărgineşte numai la 
ocolirea lor de către aceştia. Imprejurarea care-i limpe- 
zeşte totul soseşte şi mai degrabă şi mai primejdioasă 
decât se aşteptase. 

La hotărnicirea unor locuri devălmaşe cu ale 
satului, Onu-şi iese din fire şi ciomăgeşte cu servitorul 
lui pe judele sătenilor. Furia acestora se dezlănţuieşte 
cu toată tăria amenințând să-i dea foc curții şi chiar 
să-l omoare. Nemulţumirile mocnite izbucnesc vijelios 
împotriva încercării de neîncetată tăiere a pământurilor 
strămoşeşti, prin fel de fel de înşelăciuni josnice. 

Armina trece prin clipe grele, de groază. Ca să se 
liniştească oamenii şi să se mai uite întâmplarea, după 
o tăinuire de o noapte întreagă, părinţii lui Onu îl 


îndeamnă să plece pentru câtăva vreme de la Inuri. Cel 
mai bun lucru ar fi să se ducă la Haţeg să vadă de 
veniturile ce i se cuvin nevestei din moşia părintească. 
Tare o mai apasă această primă despărţire. 
Amărăciunea-i este sporită şi de faptul că vede cum cei 
din familie se feresc de ea. Nu-i chemată niciodată la 
sfătuirile lor. O lasă să-şi macine în singurătate 
frământările. | se pare că o socotesc chiar pricina 
necazurilor de acum, fie prin căsătoria cu Onu şi întoar- 
cerea lui acasă de la Haţeg, fie prin prietenia arătată 
pe faţă sătenilor. 

Răzvrătirea izbucnită pe moşia cneazului, mai bine 
zis a nobilului Bâra, nu este însă dintre acelea care se 
sting de la sine. Dimpotrivă, se întinde şi la celelalte 
moşii din vecinătate. Sătenii nu se mărginesc numai la 
plângeri şi împotriviri. Pun mâna pe coase, ţepuşe, 
securi şi ameninţă. Mai mult chiar, înfruntă şi lovesc, 
fără să le pese că vor fi nevoiţi să apuce calea codrului. 
În faţa primejdiei, în plină creştere, nobilii îşi trimit în 
grabă femeile şi copiii la adăpost, în cetatea 
Bălgradului. Pe neştiute se topeşte şi din curtea de la 
Inuri aproape întregul muieret al familiei Bâra. 

De soarta Arminei nu se îngrijeşte nimeni. Şi 
tocmai când se aştepta mai puţin, soseşte ziua marii 
bucurii. La rugămintea doamnei, Mihai, în drum cu 
treburi la Bălgrad, se abate pe la Inuri şi o înştiinţează 
că la întoarcere o va lua cu el la Haţeg. li spune că Onu 
nu poate să vină s-o ia şi o aşteaptă acolo. Oprirea lui 
la Inuri este foarte scurtă. Dealtfel nu-l pofteşte nimeni 
să rămână. Cneazul Bâra îl priveşte de-a dreptul 
chiorâş când înţelege, din vorbele lui, că înclină să le 
dea dreptate sătenilor. 

Pleacă foarte tulburat de cele văzute la Inuri şi mai 
ales de ciocnirile dintre sătenii şi nobilii aşezaţi pe 


valea de sus a Mureşului. Pe drum înspre Bălgrad 
gândurile şi simţămintele lui învăluiesc cu duioşie 
chipul Arminei. | s-a părut mai frumoasă, mai împlinită. 
| s-a topit sfiiciunea-i de fată. O astfel de nevastă şi-a 
dorit el. Ce s-ar mai fi potrivit amândoi. Dacă ar fi 
întâlnit-o în tinereţe ar fi fost scutit de atâtea rătăciri, 
din care s-a ales cu îndeajunsă amărăciune. li este 
dragă chiar dacă nu-i a lui. Şi-ascunde însă cu grijă 
pornirile inimii ca ea să nu le afle. Să ştie doar că 
oricând şi în orice împrejurare îl va găsi alături ca s-o 
sprijine la greu. 

Armina nici pe departe nu bănuieşte dragostea 
care-l însufleţeşte. Nu vede în el decât pe prietenul de 
nădejde. Dealtfel, prea-i copleşită de frământările 
care-i apasă ochii-n pământ şi-i cuprind toată puterea 
de înţelegere, ca să mai fie în măsură să le cerceteze 
pe ale.altora. 

7. INDRAGIRI 

Ajuns la  Bălgrad, Mihai se grăbeşte să-şi 
isprăvească treburile negustoreşti care îi iau vreo două 
săptămâni. luţeşte calul să mai scadă din lunga-i 
zăbovire. De-abia aşteaptă s-o vadă pe Armina pornită 
spre Haţeg. In sfârşit va putea fi două zile numai cu ea. 

Dar bucuria-i este înjumătăţită de cum ajunge la 
Inuri. Aici îl găseşte pe Onu venit în ajun ca să 
astâmpere cearta care izbucnise între Armina şi părinţii 
lui. 

Un servitor trimis de taică-său l-a chemat acasă 
fără de nici o întârziere. De cum a auzit despre ce-i 
vorba, Onu a călărit fără oprire, uitându-şi de boală, 
numai să ajungă înainte de plecarea Arminei cu Mihai. 
Nu vrea nici în ruptul capului ca acesta să ştie ce se 
petrece-n casa şi familia lui. Cearta, care i-ar fi dat pe 
ai lui de gol cât de hrăpăreţi sunt, a luat naştere din 


împotrivirea cneazului Bâra de a-i înapoia Arminei 
straiţa de zestre primită de la maică-sa. Acesta i-a spus 
răspicat că cele aduse nu mai sunt ale ei, ci ale întregii 
familii, din care doar i s-a făcut cinstea să facă parte. O 
dată cu sosirea lor la Inuri tot ce au adus a fost folosit 
pentru mărirea moşiei comune. Aureturile şi argintăria 
au fost repede vândute şi cu banii au fost cumpărate 
noi pământuri. Cu ce să reumple straiţa dacă întreg 
cuprinsul ei a fost înghiţit de mărirea puterii familiei 
lor? Cneazul Bâra a încercat s-o potolească, dar 
neizbutind l-a chemat pe Onu. De faţă acum cu acesta 
o îndeamnă: 

- N-aveţi decât să rămâneţi aici şi să vă luaţi 
partea care vi se cuvine din foloase. Noi v-o 
recunoaştem! 

- Ştiţi că aceasta nu se poate. E prea primejdios 
pentru Onu. Vreţi să plecăm goi, goluţi, când am venit 
atât de încărcaţi? 

- Lasă, Armina, nu te amesteca tu în moşia 
noastră! Eu hotărăsc, nu tu. Ar fi mai bine să-ţi vezi de 
ale tale la bucătărie ori unde vrei şi lasă-ne în pace! 

- Bine, Onule, dar dac-o s-avem şi noi nevoie să ne 
încropim în ţară o gospodărie cu ce vrei s-o facem, 
încearcă să-l ia cu duhul blândeţii, să-l potolească şi 
să-l îmbune. 

- Mai are mama de unde să ne dea. Doar taică-tu a 
fost un om avut. Mi-a spus el unchiul şi mătuşa că aveţi 
comori ascunse în cetate. Să le scoată! Ce-am adus 
aici rămâne. Eu nu mă despart doar de-ai mei. Plec 
acum mai mult de pofta ta. 

- De pofta mea? Cum poţi să spui una ca asta? 
Nu-ţi crapă obrazul de ruşine, sare ca arsă, când vede 
ce mic este la suflet. Ştii doar ce era să păţeşti şi ce te 
paşte dacă te prind singur sătenii. 


- Taci, că acum te pocnesc. Să-ţi intre bine-n cap 
că ne întoarcem să ne scoatem drepturile care ni se 
cuvin din moştenirea lăsată de taică-tu! Ai înţeles? 

- De aceea, spune uluită Armina. 

Ochii ei mari nu pot să cuprindă toată prăpastia 
deznădejdii care se crapă în faţa ei. Mârşava 
ameninţare cu lovirea îi răsună-n urechi şi se preface-n 
ţiuit prelung. Onu îşi dă seama după felul cum a rămas 
de împietrită că a întrecut măsura prin izbucnirea-i 
nestăpânită. S-apropie şi încearcă s-o _ liniştească, 
mângâindu-i mâna a părere de rău. Ea se scutură şi se 
fereşte de atingerea lui. El stăruie cu vorbe mieroase, 
doar, doar o va îmbuna. Toate-s însă de prisos. Prea-i 
adânc rănită ca să i se domolească amarul doar cu 
câteva mângâieri şi vorbe. Văzind că nu izbuteşte, Onu 
izbucneşte iarăşi ca un scos din minţi: 

- Dar pentru ce altceva? De ce să le folosească alţii 
acolo şi noi, aici, să cheltuim din ce-i al nostru? M-am 
sfătuit eu cu ai mei, când am pornit la drum. Nu voiam 
să-ţi spun. Dacă mă sileşti, ce să-ţi fac? Am să durez 
aici o curte nouă de o să trăsnească de ciudă până şi 
baronul Chirian din Brănişca. Ce o să se mai mire toţi! 
Cu ceea mai pot scoate de la bătrâna o să ne rotunjim 
partea. Şi-atunci, bogaţi şi puternici cu numeroşi servi 
şi oameni de curte, poate chiar un pâlc de călăreţi, o 
să fiu şi eu în rând cu nobilimea înaltă de pe aici. O 
să-mbrăţişăm chiar credinţa catolică. Copiii în ea-i 
botez, de-i fi în stare să faci! 

- De ce să-i faci cu mine? După câte mi-a spus 
soru-ta, ai unul! 

- Ce a fost e treaba mea, că de ales tot pe tine 
te-am ales. Acum să vedem de zestrea ta! 

- Deci, i-adevărat! O, Doamne, ce greu ţi-ai mai 
arătat urâta-ţi faţă! Ca să nu-ți pierzi „foloasele” 


grăbeşte-te să plecăm. Rămână aici ce am adus şi 
praful să se aleagă de tot şi de voi toţi! 

Până să se dezmeticească Onu, Armina iese 
trântind cu putere uşa. Dă să fugă furios după ea ca 
să-i ardă vreo câteva. Taică-său îl opreşte: 

- Stăpâneşte-te! Ne mai este de folos pentru 
zestrea ei. Du-te şi te pregăteşte de plecare. Să nu-l 
văd pe aici pe acel cneaz Mihai! 

Pornesc din Inuri înainte de a se lumina bine. „Ca 
furii”, gândeşte nemulţumit Mihai, aflat în fruntea micii 
lor înşiruiri. Călăreşte posac, înfundat în gluga ridicată 
sub ploaia ce se cerne rece şi tăioasă. Singurele vorbe 
care i se aud sunt îndemnările de grăbire a pasului 
când vreunul îl înmoaie. Dealtfel toţi sunt tăcuţi şi 
posomoriţi. Fiecare îşi cunoaşte necazul. Din când în 
când, la câte o cotitură a drumului, mai trage cu ochiul 
la Armina. Se închide şi mai mult în el când o vede cât 
este de înnegurată. Onu se ţine numai în apropierea ei. 
O veghează îndeaproape, împiedicându-le orice 
apropiere. Este limpede că se teme că va da pe faţă 
cele întâmplate înainte de plecarea lor, după cum 
desprinde din felul aspru cu care-i taie orice vorbă. 
Bănuieşte că suferă. Căsnicia-i nu pare să meargă 
chiar aşa cum trebuie. Ar fi avut dreptul la o soartă mai 
bună! Cum de au putut ai ei s-o îndemne să-l ia pe 
acest pripăşit prin părţile lor, în împrejurări destul de 
neclare. „De ce nu le-am deschis ochii?” se învinuieşte. 
„Doar auzisem destule despre isprăvile cneazului 
Bâra!” Un ahtiat după putere, avere şi mai ales după 
mărire! Vrea s-ajungă şi el printre nobilii de frunte ai 
comitatului. Să-şi deschidă calea spre „baronie”. 
Pentru asta este în stare să-l vândă şi pe taică-său. 
Bietul moşneag, s-a retras ca ursul în bârlog de ruşine. 
A aflat însă printre ultimii despre nuntă. Era mai mult 


pe drumuri. Au socotit poate, cei care ştiau, că pe el 
nu-l priveşte şi nu i-au spus nimic. Acum însă-s toate 
prea târzii, îşi încheie el gândurile, cu o scuturătură ca 
s-alunge răceala şi amorţeala adusă de înteţirea vremii 
rele. 

Fac numai popasurile cerute de odihnirea cailor, 
fără să se oprească, oricât îi poftesc cunoscuţii de prin 
satele prin care trec. După două zile pline de mers, pe 
înnoptate, intră în Haţeg. A potrivit vremea acestei 
sosiri, ca s-o scutească pe Armina de anumite întrebări 
nepotrivite, în legătură cu întoarcerea ei şi a lui Onu, 
cam pe nepusă masă. „Am pornit-o ca hoţii, la fel 
trebuie să şi isprăvim”, murmură el supărat. 

Ciuda i se risipeşte când vede izbucnirea de 
bucurie cu care sunt întâmpinați de mamă şi naşă la 
deschiderea porţii. Nici nu ştiu ce să facă, atâta sunt 
de zăpăcite. O îmbrăţişează când una, când alta şi nu 
se mai satură. Nu se aşteptau să sosească încă în 
această seară. Cel mult a doua zi pe la prânz. Il poftesc 
să intre şi să guste ceva după atâta drum şi osteneală. 
Le roagă să-l ierte că-l aşteaptă ai lui. Va veni altă 
dată. N-are însă încotro când îl invită Armina şi intră. În 
timpul cinei tăcerea de pe drum este ruptă. Cu chiu cu 
vai se încropeşte câte o glumă. Socoteşte că-i păcat să 
strice voia bună a mamii şi naşii. Apropiindu-se miezul 
nopţii pleacă însoţit de Onu până, la poartă. Acesta nu 
scapă prilejul să-i ceară sprijinul: 

- Cneaze, să m-ajuţi să-mi capăt drepturile ce mi 
se cuvin ca bărbat al Aminei. Destul le-au folosit 
neamurile. Să mi se împlinească totul. 

- Onule, se va face dreptate. La noi legea 
hotărăşte, legea strămoşească a românilor. Nu cel mai 
mare şi mai tare. 

Nu-i trebuie Arminei decât vreo câteva zile ca să 


reintre în obişnuitul vieţii de aici. Îi place căsuţa naşei 
Dafina, refăcută cu ajutorul lui Mihai. Ajunsă din nou în 
lucrurile ei, între cei care o îndrăgesc, se simte iarăşi 
fiica voievodului Bal. Nu mai este o „fată de curte” cum 
şuşoteau cumnatele, „baborniţele” de la Inuri. Nimic 
n-o mai stânjeneşte. Şi regăsindu-şi puterea voinţii 
poate trece să-şi reclădească viaţa. 

Incepe hotărâtă căutarea drepturilor moştenite. 
Vrea să muncească pe glia strămoşească. Părtaşii 
obştei o primesc bine. Este doar spiţa cea mai de 
seamă dintre ei. Fără doar şi poate îl va da şi pe Onu 
pe brazdă. Nu se va lăsa până nu-i va zgândări 
mândria de a se afla şi-n fapt, nu numai ca moştenitor 
al unor largi drepturi, în fruntea obştei. De nu va izbuti 
cu el, se va zbate singură. . 

Nu se va face de râs. Il va acoperi că-i bolnav. Va 
trudi ca pentru amândoi. Numai de nu şi-ar arăta 
prea-n graba firea şi gândurile şi să strice totul. Este 
singurul lucru care o îngrijorează. 

Mihai îi sprijină în recăpătarea drepturilor şi 
primirea veniturilor cuvenite încă din trecut. Tot mai 
multe din treburile ţării apasă pe umerii lui. Când vine 
la Haţeg, oricât de scurt i-ar fi popasul, îşi face vreme 
să treacă şi pe la casa naşei Dafina. Atunci glumele şi 
râsetele mai risipesc mohorârea încuibată acolo. În 
timpul acestor trecătoare întâlniri se pomeneşte că-i 
rămân privirile aţintite pe chipul ei mult mai prelung 
decât ar cere simpla vedere. La fel se întâmplă şi cu 
ceea ce spune. Cuvintele-i o caută anume. Uită cam 
des că mai sunt şi alţii de faţă. 

Armina însă nu găseşte nimic deosebit în purtarea 
lui. Este adevărat că uneori, pe lângă marea bucurie de 
a-l avea în casă, simte şi o oarecare tulburare 
ameţitoare. Il priveşte cu aceiaşi ochi mari, luminoşi şi 


cu zâmbetul înflorit pe buze, aşa cum se priveşte un 
prieten drag. Atât şi nimic mai mult. 

După cum era de aşteptat soseşte şi ziua de 
neînlăturat când Mihai îşi pierde cumpătul şi nu se mai 
poate stăpâni. În toiul unei clăci Armina-i cere s-o ajute 
să coboare ce pe o claie de fân. Mijlocu-i încăput în 
furca mâinilor sale este cuprins strâns ca într-o 
îmbrăţişare. 

- Tare-mi eşti dragă, Armina. 

Ea-l priveşte mirată. Aşteaptă ca să-i spună încă 
odată ce vrea. Nu l-a auzit prea bine în hărmălaia 
stârnită de clacă. Cine ştie ce a vrut să spună. Nimic 
prea de seamă, dacă nu găseşte cu cale s-o 
lămurească. 

- Îţi mulţumesc, Cneaze, că m-ai ajutat. 

Îl apucă de mină şi-l trage spre un buştean 
aşezându-l mulţumită lângă ea. 

- Ce-ai spus? îl întreabă ea cu întârziere. 

- Când? 

- Adineauri. 

- O, ia nişte vorbe de răsfăţ. 

Aceste şoapte, chiar aşa nelămurite, înseamnă cu 
învârstări de foc începutul unei noi părţi a vieţii lor. 

A doua zi vremea se strică. Numai înspre prânz 
norii negri, grei, care trag cerul în jos de-l fac să 
hârşuiască vârfurile mai răsărite ale pădurii, încep să-şi 
slăbească  îndesarea. Privirile sătenilor cercetează 
zările, neîncrezătoare că totul s-a isprăvit atât de 
repede. Muntenii învăţaţi cu sucirile vremii doinesc 
nepăsători pe cărările târlelor. Braţele oprite de ploaie 
se-ncordează din nou şi îşi reiau mişcările-i sprinţare, 
înviorate de răcoarea plăcută, domolitoare a arşiţii de 
plin cuptor. 

Prins de furtună, Mihai se adăposteşte într-o colibă 


anume făcută de tăietorii de lemne, în inima pădurii, 
împotriva ploii. Când răpăiala picăturilor nu se mai 
aude iese să-şi urmeze drumul, să nu-l apuce o nouă 
stoarcere a norilor. Merge cu calul de căpăstru până în 
rariştea tăierilor. Este silit să se oprească şi să-şi frece 
ochii, orbiţi de străpungerile luminoase ale soarelui 
scăpate prin coroana rărită a frunzelor. Se obişnuieşte 
repede cu lumina orbitoare. Incalecă şi o ia pe cărarea 
şerpuită care taie pădurea ca să iasă în holdele 
mănoase ale câmpurilor Hațegului. Părăseşte gânditor 
falnicul tulpiniş al făgetului şi s-afundă-n vălurirea 
aurie a grânelor, amestecată cu fâşiile ţepoase a 
miriştilor, unde secerişul îşi luase vama. 

Faţa i se luminează. Il înveseleşte un gând poznaş 
care asemuia furtuna dezlănţuită afară cu cea care a 
bântuit în inima lui. Seninul care străluceşte acum 
peste oameni şi pământ îşi are fratele geamăn şi-n 
fiinţa lui. Hopul hotărâtor îl socoteşte trecut. Nu are 
însemnătate că Armina nu i-a prins şoaptei lui 
înţelesul. Începutul a fost făcut. Zăgazul ridicat de el 
însuşi în inima lui ca să nu-i tulbure viaţa a fost spart şi 
izvorul ţâşnit îşi va urma cursul. O doreşte şi o vrea a 
lui. Cum? Încă nu a venit timpul răspunsului la această 
întrebare. La vârsta lui nu-i va fi greu să-l găsească. 
Dar ea ce răspuns va da? 

Niciodată n-a trecut printr-o astfel de stare de 
încântare. Ce simţământ plăcut îi naşte această primă 
mărturisite că-i este cineva drag. Cum să nu surâdă 
când purtarea-i este ca aceea a unui copil care se află 
în faţa împlinirii unei aprinse dorinţi pe care a avut 
curajul s-o spună părinţilor. Ce bine-i să se mai poată 
simţi ca un copil chiar crescut. Dar ca mulţumirea-i să 
fie deplină trebuie să găseaseă-n el puterea să sară 
peste vârste ca să ajungă la cea de azi. Se smulge din 


visare şi îşi trezeşte judecata lui de cneaz chemat 
acum să se aplece cât mai neîntârziat asupra unor 
îndatoriri obşteşti care-l aşteaptă. Noroc că sunt pe 
locurile unde bănuieşte că-i dusă Armina. Vrea s-o 
întâlnească ca să întărească prima-i mărturisire. S-o 
invăluie cu dorinţa lui, ca prin dragostea ce-i poartă 
să-i uşureze şi lumineze viaţa. Să-i fie un purtător al 
mulţumirii şi fericirii. Va fi oare cu adevărat dragostea 
lui un izvor de fericire pentru Armina? îl săgetează 
întrebarea. l-ar aduce oare cunoaşterea dragostei lui o 
bucurie? E înspre binele ori răul ei? lată ce răspuns i se 
cere, nu cneazului puternic şi îndrăzneţ, ci omului care 
întinde mâna spre ceea ce nu este alui. 

Este adevărat că până acum dragostea lui a 
însemnat un sprijin pentru ea. L-a îndemnat s-o 
înţeleagă şi să o uşureze de unele greutăţi. Dar 
mărturisită, nu va strica liniştea-i sufletească? Năpădit 
de astfel de-ntrebări se opreşte şi intră într-o livadă. 
Lasă calul să pască în iarba încă umedă, bogat 
crescută până mai sus de genunchi. S-aşază pe un 
trunchi răsturnat. Rupe un fir băţos şi-i suge sucul 
zemos, ca şi când prin asta ar putea desface nodul 
frământării sale. 

Priveşte spre vârtopul unde-i dusă azi să vadă de 
culesul, uscatul şi topitul cânepii şi inului. II vede destul 
de bine de pe dâmbul livezii. De-ar ieşi mai la margine 
fără îndoială că ar zări-o. Pe cât îl mână dorul înspre 
vârtop, pe atât îl opreşte judecata. Prea-i deschis locul 
şi guri rele-s destule. Dă să se ridice, dar încărcat de 
gânduri rămâne pe loc. Firul lor nu se lasă rupt, aşa 
că-şi apleacă fruntea şi cu faţa prinsă în palmele 
mâinilor dă frâu depănării acestora. Nu poate să nu 
împărtăşească laudele altora pentru munca şi 
îndemânarea care o însufleţeşte în înjghebarea noii 


sale gospodării. A nedreptăţit-o cu adevărat soarta prin 
această nepotrivită însoţire. Doar numai cine-i orb nu 
poate să vadă că Onu, ori cu firea şi boala lui, ori cu 
neamurile lui i-au amărât tinereţea şi oţelit viaţa. 

De mândră ce-i, tace, suferă şi-l acoperă. Cum 
altfel i-ar putea înţelege purtarea? Poate împăcare în 
faţa faptului împlinit. Chiar şi-acum când vede că nu 
poate să răspundă, în rând cu ceilalţi din obşte, 
muncilor cerute şi iscă nemulțumiri şi duşmănii prin 
faptul că se-nfige doar la porunciri, sare să-l uşureze. 
Îşi sporeşte strădania şi îndreaptă asupra lui o parte 
din bunăvoința cu care o înconjoară toţi. Dar nu poate 
pricepe cum merge chiar atât de departe încât să-i 
asculte îndemnul de a se reîntoarce la Inuri? Oare vrea 
ca să stingă astfel înmulţirea vorbelor răutăcioase 
spuse despre bărbatu-i? Doar toţi zic că mai mult trage 
a boală, decât este bolnav. Cât încearcă să acopere şi 
înclinările lui de a-şi însuşi mai mult decât i se cuvine. 
Sare şi îndreaptă înşelăciunile prin care îşi ia în 
stăpânire de la unii mai neisprăviţi, sau prinşi cleştele 
nevoilor, drepturi strămoşeşti. 

Ochii lui, aţintiţi cercetător asupră-i atunci când au 
dezbătut împreună ceea ce ar fi mai bine să facă-n 
viitor, n-au fost deloc orbi. Dimpotrivă, au văzut prea 
bine cum îi ia apărarea şi-l crede, când el se plânge 
că-i socotit de cei de aici ca un străin. De asemeni, 
cum se zbate şi încearcă să-l împace când el face, cu 
făţărnicie, pe deznădăjduitul, ca să stoarcă de la ea 
încredințarea c-o va mai ruga pe maică-sa să le dea 
ceea ce a lăsat taică-său ca moştenire. E limpede că 
ţinteşte să stoarcă toată zestrea care i se cuvine 
Arminei. 

l-adevărat că atunci când îşi pierde răbdarea 
oftează din greu. A auzit-o spunând că „dacă ăsta-i 


bărbatul de care a avut parte, trebuie să stea alături 
de el”. 

In aceste împrejurări ce bine i-ar putea aduce 
mărturisirea dragostei lui? Cum nu s-a gândit? l- 
adevărat că i-a scăpat cam pe nevrute. Bine că n-a 
înţeles-o. Cel mai bun lucru este să rămână pentru ea 
prietenul puternic, un ocrotitor, cum îl şi socoteşte. Nu 
poate însă s-o lase să plece. Nu mai încape îndoială că 
ar face o prostie mai mare decât prima dată. Nu 
dragostea, ci judecata-i sănătoasă îl sileşte s-o 
oprească. l-a dibuit gustul lui Onu pentru mărire şi 
bogăţie. Poate săturându-l, într-o măsură care n-ar 
supăra pe alţii, ar putea să-l îndemne spre o mai 
strânsă legătură cu ţara? Ce ar fi dacă i s-ar da în grijă 
cetatea şi făurăriile de la Clopotiva? Bun cunoscător al 
armelor este. La cetate a fost căpetenie. Poate acolo ar 
fi de ajutor pentru toţi. Ar avea „foloase” destule. Cei- 
lalţi cneji şi juzi n-ar avea de ce să se împotrivească. Îi 
scapă pe ei de o împovărare şi îi lasă să-şi vadă de tre- 
burile lor. O să le spună că sănătatea-i şubrezită este 
urmarea luptelor crâncene pentru apărarea ţării. Nu 
era îndatorat să se avânte în ele, fiind un scăpat de pe 
Mureş care-şi putea vedea de fuga lui. 

Cu această hotărâre ia grăbit drumul Hațegului. Pe 
seară, se îndreaptă spre casa naşii Dafina. Auzindu-l că 
întreabă de ei îl poftesc să intre. Onu îi deschide 
poarta, Armina-l întâmpină pe treptele prispei. Privirile 
lui îi caută ochii. Par bucuroşi, chiar foarte bucuroşi că-l 
văd, însă altceva nu poate să desprindă din ei. 

- Stai cu noi la cină, cneaze? 

- Cu plăcere, doamnă, că viu de pe drumuri şi mi-e 
foame. 

- Cu ce s-o găsi, poate vom izbuti să ţi-o 
astâmpărăm. 


După cină îl întreabă pe Onu: 

- Ei, cum te-mpaci cu viaţa de la noi? 

- Aşa şi aşa, cneaze. Mă gândesc că totuşi îi mai 
bine să mă trag din nou la ai mei, la Inuri. 

- Avem şi acolo drepturi, cumpărate cu zestrea 
mea, dată de mama. 

- Lasă, nu-i tot da înainte cu ea. E nimic pe lângă 
ce-i al meu din moşia părinţilor. 

- Totuşi, nu cred că este bine să vă rupeţi din nou 
dintre noi. 

- Cneaze, noi nu ţinem neapărat să plecăm. Să 
vezi însă, aici unii nu prea încap de noi. De ce să nu ne 
ferim din calea răutăţii lor? O să ne facem un rost 
acolo, unde suntem bine primiţi. 

Armina-l priveşte cam lung, văzându-l cu câtă seni- 
nătate minte. Doar n-au plecat de plăcere de la Inuri, ci 
aproape alungaţi. Cu ura pe care a aţâţat-o în inimile 
sătenilor, nu se ştie ce nenorocire se mai putea 
întâmpla dacă rămâneau acolo. Doar asta o ştie şi 
Mihai, de ce o fi încercând să-l ducă de nas ca pe un 
copil, îl judecă aspru, dar numai în gând. 

- Împrejurările nu-s chiar aşa de rele şi grele. Se 
poate găsi, Onule, şi pentru tine o muncă potrivită. De 
ce să vă stricaţi din nou rosturile şi s-o porniţi pe dru- 
muri, când aveţi atâtea drepturi şi aici. Ce zici, Armina? 

- Dacă el vrea, să plece, eu îl urmez. Doar el e băr- 
batul. l-adevărat că aş fi mai bucuroasă să rămânem 
aici. 

- Eu cred că totuşi e mai bine să rămâneţi. Aveam 
nevoie de tine, Onule. Ai putea primi încredințarea 
bunei păstrări a cetăţii şi grija făurăriilor Clopotivii, de 
care eu răspund faţă de sfatul ţării. Partea care-ţi vine 
pentru ceea ce vei face socotesc că-i bună. Ce zici? 

- Să văd mai întâi cum e starea pe la noi pe acasă, 


unde sunt aşteptat să viu cu drepturile şi foloasele zes- 
trei, ca să sporim moşia. De acolo putem scoate mult 
mai mult decit de aici. 

- E bine totuşi să te mai gândeşti. Să vii să stăm de 
vorbă. 

Onu lasă să treacă vreo câteva zile, tot dându-i 
doamnei Aniţa să înţeleagă că ar fi bine să-i mai ajute. 

- Onule, nu pot să merg acum la cetate. Aveţi 
timp, de ce să vă grăbiţi? Nu vezi ce bolnavă sunt? 

- Lasă mamă, merg eu cu Armina, numai să ne 
spui ce şi de unde să luăm. 

- Ei, înţelege că trebuie să fiu şi eu acolo. 

Mânios, Onu o înjură printre dinţi. la dintr-odată o 
altă hotărâre: 

- Armino, eu mă repăd până la Inuri, să văd ce mai 
e nou pe acolo. Mă întorc în grabă! 

Se întoarce într-adevăr în grabă, însă tare opărit. 
Pufneşte supărat şi arţăgos foc, de nu-i poate intra 
nimeni în voie. Ca să-l îmbune şi să-l însenineze îl 
întreabă drăgăstoasă: 

- Nu-i bine pe-acolo, de ai venit atât de necăjit? 

- Nu! Puturoşii ăia de săteni s-au răsculat. Curtea-i 
înconjurată de răzvrătiți. Nici nu m-am putut apropia 
de ea. Ai mei îs fugiţi la Bălgrad după ajutoare. Oastea 
regească-i în drum spre ei. O să le arate blestemaţilor 
de sărăntoci cum trebuie să se poarte cu cei care nu-s 
de-o seamă cu ei. 

- Şi-acum, ce facem? 

- Rămânem! Primesc învoiala cneazului. 

- Înseamnă că n-avem altă ieşire? 

- Să stoarcem din învoială cât putem. Când nu ne 
va mai folosi o luăm din loc. 

- Onule, să nu-l încurcăm pe cneaz. 

- Nu-i treaba ta asta. Aşa-mi trebuie că mă pun 


mintea ta şi-ţi spun mai multe decât ţi se cade. 

- Cum socoti tu! 

Mihai se ţine de cuvânt, cu toate că a avut de 
întâmpinat destule împotriviri, chiar în propria lui 
familie, fiind mulţi doritori să li se încredinţeze cetatea 
şi făurăriile. Este mulţumit că a izbutit cu această 
momeală să-i oprească aici. Prea ţine la Armina ca s-o 
lase să plece. Ce să caute din nou în mijlocul unor 
oameni atât de deosebiți ca gânduri şi firi de cei de pe 
aici, între care a crescut? i 

Ea însă nu bănuieşte nimic. li este recunoscătoare 
pentru ocrotirea-i largă pe care o simte plutind asupra 
vieții sale. Pentru ea-i un om în care are mare 
încredere. La mai mult socoteşte că nu-i firesc să se 
gândească. Poate unele nelinişti, unele întrebări 
rămase fără de răspunsuri, care răzbat din adâncurile 
inimii, i-aduc amintiri luminoase din vremea când nu 
era măritată. Poate chiar în nebunia-i tinerească s-a 
gândit că ar fi singurul bărbat care i-ar fi putut place, 
după Firu bineînţeles. Alungă însă toate aceste răscoliri 
fără noimă şi s-apleacă asupra stării aspre de acum. S- 
a măritat cu Onu, fără ca să-l iubească. Vremea care 
s-a scurs i-a întărit obişnuinţa traiului în doi. Inima-i nu 
doreşte şi nu mai aşteaptă nimic. Il socoteşte bun ca 
pe orice bărbat şi-l ia aşa cum este. l-a iertat până şi 
faptul că i-a ascuns că are cu alta un copil. Nici 
sufleteşte, nici trupeşte, el nu înseamnă ceva pentru 
ea. Tot ce-i dă lui izvorăşte din datoria pe care şi-a 
luat-o prin căsătoria cu el. Că a făcut bine sau nu 
atunci, asta nu mai are nici o însemnătate. În juru-i 
sunt destule femei care-şi duc viaţa măritate cu sila, 
fără să se întrebe cum le-ar fi fost căsnicia cu alesul 
inimii lor. Odată cu pieirea lui Firu şi-a luat doar gândul 
de la aşa ceva. 


La fel a crezut şi Mihai că pentru el dragostea este 
un lucru mort, ce nu va mai prinde viaţă niciodată. ŞI 
tocmai când poate se gândea mai puţin, atunci s-a 
pomenit sub stăpânirea ei. Şi într-atât de mult încât n-a 
mai fost în stare să-i înăbuşe izbucnirea. Nu i-au fost 
de ajuns oare suferinţele pe care i le-a adus prima-i 
tinereţe în depărtata Dalmaţie? In lunga-i şedere acolo, 
a trecut doar prin toate încercările. Să-i mai fie oare 
ursit să urce acelaşi calvar? Inceputul nu-i prevesteşte 
altceva. O simte din purtarea Arminei. Totuşi, peste 
puterea-i de înţelegere de acum i se pare că faptele-şi 
sapă făgaşe pe care ar putea să alunece vieţile lor. 

A venit însă şi ziua când Arminei i ş-a părut, după o 
întâlnire cu Mihai, că purtarea lui este mai deosebită. 
Parcă i se deschid ochii înţelegerii care-i arată că pune 
mai mult suflet în ceea ce face pentru ei, decât e cerut 
numai de prietenie sau chiar îndatorire. Fără să-şi dea 
seama de ce, începe să se ferească într-un fel de el. Se 
simte stingherită când mâinile li se ating fără voie. Tot 
mai adesea apropierea lui o tulbură. Socoteşte totuşi 
că nu trebuie să-şi facă griji din pricina acestor păreri 
ori închipuiri. Prea pare Mihai mulţumit de viaţa lui ca 
să-l creadă frământat de schimbarea ei. 

Zilele trec cu rare întâlniri întâmplătoare. Cele 
anume căutate de Mihai sunt ori ocolite, ori aduse de 
Armina în văzul tuturor. Totul pare liniştit în jurul lor. 
Fiecare îşi vede stăruitor de treburile în care-i prins. 

Fără să aducă ceva deosebit, vremea se scurge şi-i 
poartă până în frumoasa dimineaţă de cireşar, când 
Haţegul străluceşte sub năvalnica înflorire. 
Îmbietoarele căpşoare de petale se răsfaţă peste tot, 
pe feţele proaspăt văruite ale caselor ori în viţele 
măiestrit împletite ale fetelor sau în mănunchiuri pe 
pălăriile flăcăilor. Aşa se cer toate astăzi, de ziua 


nedeii. Casele să fie arătoase şi primitoare, fetele 
surâzătoare şi atrăgătoare, iar flăcăii plini de voioşie şi 
sprinteneală. De când se pregătesc haţeganii pentru 
această sărbătoare. Duminica asta aleasă din strămoşi 
numai pentru ei, care au în mijlocul lor aşezarea 
voievodală, este un plăcut prilej de întâlnire şi 
petrecere cu neamurile şi prietenii răsfiraţi pe 
câmpurile ţării ori văile şi tăpşanele din munte. 

Mesele întinse în case ori pe sub umbrare îşi 
aşteaptă oaspeţii să se înfrupte din belşugul de 
mâncare şi băutură. 

Toaca şi clopotele vestesc începerea slujbei. Toată 
suflarea satului, împreună cu neamurile venite, se 
îndreaptă înspre biserică. 

Ca oaspe de seamă, Mihai este poftit în faţa 
împreună cu ceilalţi fruntaşi ai ţării. De loc din Băieşti, 
numai prin treburi este socotit haţegan. Oprit în faţa 
stranei cântăreților, în dreapta sfeşnicelor împărăteşti, 
o caută din ochi pe Armina în pronaosul înţesat de 
femei. Nu vede însă decât pânzele albe întinse de 
coarnele  împletite-n părul strâns pe ceafă al 
bătrânelor. Se îndreaptă un pic să-şi salte privirile 
peste primul rând. Mai spre fund, se rânduiesc frunţile 
bătute de vânt, ploaie şi soare, ale tinereţii, cu obrajii 
fragezi, mai mult lăsaţi vederii. Acolo dă peste chipul 
căutat. Ce să mai urmărească predica furat cum este 
de gânduri. Noroc că părintele Eustaţie, atât cât îi 
înlesnesc canoanele, mai scurtează din ea. De cum 
isprăveşte trece la împărţirea anafurii şi le urează 
petrecere frumoasă. Fiecare haţegan este însoţit de 
rude şi prieteni. Mihai cu ai lui din Băieşti sunt luaţi de 
doamna Aniţa, naşa, Onu şi Armina, să le cinstească 
masa, la care au venit şi Vuciu cu Maria. Doamna 
Aniţa, însănătoşită, este tare bucuroasă că-i are pe 


amândoi copiii aşezaţi ca lumea. 

După ce mântuiesc cu lungul şi îmbelşugatul 
prânz, se pregătesc să meargă la locul nedeii de pe 
luncă. Pleacă cu toţii în afară de Armina care rămâne în 
urmă să strângă masa şi să pregătească cele 
trebuitoare pentru cină. Pe drum s-adaugă şi alţii, încât 
până la urmă, scurgerea lumii înspre luncă se preface 
de-a dreptul în şuvoi omenesc. Mihai e oprit când de 
unul, când de altul, aşa că rămâne fără să vrea mult în 
urma celorlalţi. Este chiar silit să se-ntoarcă din drum 
şi să intre în casa unora, ca să nu-i supere. Cu greu 
scăpat din casa judelui Cosma, iese grăbit să-i ajungă 
din urmă pe ai lui. Se aude strigat de o voce 
cunoscută. Se întoarce voios şi aşteaptă. 

- Te-ai lungit la vorbă, Cneaze, şi ai cam rămas în 
urmă. Unde-s ai noştri? 

- Ce să-i faci, Armino, aşa-i de nedeie. Trebuie doar 
să-i împaci pe toţi! 

- Dacă n-ai isprăvit, rămâi. Eu te las că şi aşa-i 
târziu. 

- Viu şi eu! 

- Cum ţi-e voia! 

- Stai, s-o tăiem mai de-a dreptul, pe cărarea 
dintre arini, că-i mai scurtă. 

Mihai se trezeşte alături şi-n pas cu Armina. 
Apropierea-l îndeamnă să o prindă cu mâna pe după 
umeri, ca să le îngăduie mersul pe acelaşi fir 
desţelenit. Sunt ca doi prieteni buni şi vechi, care 
sporovăiesc ca să scurteze timpul cerut de drum. 

Intortocherile  cărării,  nuielele  sălcişului şi 
răchitişului îi cer o mai grijulie ocrotire a Arminei. 
Cuprinderea mâinii lui, abia simțită la început, se 
întăreşte şi se preface într-o caldă alipire. Înfiorat, nu 
se mai poate stăpâni. Mângâie umărul rotund cu mâna 


uşor tremurândă. 

Intraţi sub frunzarul bogat al arinilor face un pas 
mai mare şi se opreşte în faţă-i. Sub privirea ei 
întrebătoare, o cuprinde mai cu putere şi o strânge la 
piept, murmurând: 

- Armino! Cât de dragă-mi eşti! Bănuieşti oare ce 
însemni tu pentru mine? î 

Armina, încurcată, nu ştie ce să-i răspundă. |! pri- 
veşte neîncrezătoare cu ochii mari în care se revarsă 
bucuria. 

- Armina,  primeşte-mi dragostea cu toată 
încrederea, îngână Mihai sărutând-o. 

- Hai să mergem, Mihai, îl roagă cu glasul scăzut, 
aud unii venind în urma noastră. 

Pleacă ţinându-se de mână. Nici unul nu simte 
nevoia să spună ceva. Sunt prea copleşiţi de fericirea 
nespus de mare pe care au găsit-o în această primă 
neîndoielnică mărturie a dragostei. Fiecare îşi 
păstrează înfiorarea, pe care a răscolit-o împlinirea. 

Ajunşi la lunca nedeii s-amestecă-n mulţimea 
răsfirată pe pajişte. Sunt repede despărțiți de cei ce 
doresc să stea de vorbă cu ei. Ochii lor se caută însă şi, 
de izbutesc se întâlnească, îşi vorbesc ca-n scurta 
oprire dintre arini. Îi cuprinde apoi înfierbântarea 
petrecerii. Bucuria care le luminează inimile este 
întărită de voioşia celorlalţi. 

Vremea zboară pe nesimţite şi asfinţitul soarelui le 
aminteşte gospodinelor că mai au îndatoriri de împlinit 
penru cină. Printre cele grăbite să plece se află şi 
Armina. Mihai, care o urmărea cu privirea, ar fi vrut s-o 
însoţească, dar nu scapă de ceilalţi şi nici n-ar fi fost cu 
cale s-o facă. O să mai aibă un moment prielnic să-i 
mai spună odată astă seară cuvinte dragi. Cele câteva 
priviri schimbate în timpul cinei îi sunt de-ajuns să-şi 


dea seama că dragostea Arminei îşi pâlpâie flăcăruia-i 
de început. Inserarea grăbeşte neamurile din Băieşti şi 
odată cu ele pleacă şi el, mai mulţumit însă decât în 
serile de până acum. 
8. ZBUCIUMARI 

După terminarea treburilor în seara destul de 
târzie verii, Armina cade toropită de înfiorări care o 
trec pe îndelete din starea-i de legănătoare visare în 
cea de vis adevărat. Dar spre deosebire de alte dăţi, 
somnul o părăseşte cu mult înainte de deşteptarea-i 
obişnuită. Se trezeşte cuprinsă de o stânjenitoare 
înfrigurare. O năpădesc altfel de gânduri decât cele 
care o stăpâneau când s-a culcat. Ceea ce ieri i se 
părea nespus de frumos, acum i-apare adumbrit. l- 
adevărat că s-a bucurat de mărturisirea pe care i-a 
făcut-o Mihai şi s-a socotit toată ziua, după ce a 
ascultat-o, drept cea mai fericită femeie. Uitase însă de 
faptul că nu-i liberă. Şi acum o năpădesc părerile de 
rău pentru slăbiciunea ei. „Cum de m-am lăsat dusă de 
uşurinţă. Şi acum ce se va întâmpla?”, murmură şi dă 
să se ridice în capul oaselor ca să poată să-şi adune 
mai bine gândurile. In zvârcolirea-i dureroasă îl 
trezeşte însă pe Onu, care mormăie supărat că n-are 
astâmpăr nici noaptea. Se face mică la marginea 
patului. Aşa o prind zorile care vin cu încetineală, ca 
niciodată. 

Ce îngrozitor o doare capul. la însă hotărârea să se 
lămurească cu Mihai. Să-l roage să n-o înţeleagă greşit 
şi s-o lase în pace. Sunt doar atâtea femei în calea lui. 
De ce s-o piardă pe ea, care nu i-a greşit cu nimic. 
Chiar o să-l înfrunte de va fi nevoie, ca să-i taie pofta 
pe viitor de astfel de prostii. Spre deznădejdea-i el nu 
se arată, ci de la Băieşti le trimite chemarea să-l 
cinstească venind la nedeia băieştenilor. „S-aştepte 


el”, îşi zice întărâtată. 

Şi totuşi cu cât s-apropie ziua reîntâlnirii cu atât îi 
creşte nerăbdarea. O pune pe socoteala dorinţii de a 
limpezi lucrurile, nu însă chiar aşa de aspru cum i-a 
fost îndemnul la început. Îl ştie doar cinstit şi cu 
judecată. Poate a avut şi el o scăpare? li va spune cu 
frumosul şi el o va înţelege şi vor fi din nou prieteni 
cum au fost până acum. 

Soseşte şi mult aşteptata duminică. Cu unele 
codeli supărătoare ale lui Onu, o pornesc la drum. 
Când îl vede pe Mihai cu câtă plăcere şi bucurie îi 
primeşte în poarta gospodăriei sale părinteşti, fără să-i 
amintească prin nimic deosebit despre cele petrecute 
între ei, dârzenia i se înmoaie. Este repede prinsă de 
voia bună care domneşte în casa bătrânească. Mătuşa 
Leonora şi unchiul Vitan îi întâmpină cu inimile 
deschise. Nu i se iveşte prilejul schimbării vorbelor 
pregătite. Pentru asta ar trebui să rămână singură cu 
Mihai. Nu este chip de aşa ceva. Sunt prea înconjurați 
de băieşteni, de cum ies în sat şi se îndreaptă înspre 
biserică. Trece şi prânzul şi vine jocul de pe dâmbul 
nedeii. În vârtejul lui, tocmai când caută cuvintele 
potrivite ca să înceapă, se pomeneşte zicând: 

- Mihai, nu mă strânge atât de tare. Ne vede 
lumea. Uită-te la băieştenii tăi, sunt cu ochii numai pe 
noi. 

- Nu numai ei, ci toţi! Le ghicesc gândul. Zic: „iacă 
în sfârşit o pereche neasemuit de potrivită, cum nu s-a 
mai văzut de mult. De ce oare nu se vor fi luat?” 

- Mihai, a fost să fie altfel. 

Atât poate răspunde, sugrumată de încântare cu 
un val de sânge izbucnit în obraji şi o uşoară ameţeală 
care o face să se prindă de el ca să nu cadă în focul 
învârtitei. Când îşi revine şi-i simte privirile 


duios-mângâietoare cum o învăluie se încurcă mai 
tare. Se stăpâneşte însă. 

Pe drumul de înapoiere la Haţeg mergea ca în vis, 
făurind răspunsuri la întrebarea „luării lor” spusă de 
Mihai. Se vedea alături de el şi rămânea mirată ce bine 
se potrivesc. 

Adoarme învinsă de dragostea cu adevărat 
izvorâtă în inima-i pe cât de tânără, pe atât de 
amărâtă, cu toate vajnicile-i hotărâri de a o îndepărta 
ori fereca în adâncurile fiinţei sale. 

După câteva zile, când Mihai vine la Haţeg 
înserarea îl găseşte la poarta Arminei. Ea, că Onu este 
plecat la cetate, îi deschide, nespus de bucuroasă de 
venirea lui. Cum o să-l lase să plece tocmai la vremea 
cinei? Plini de bunăvoință şi cu larga dărnicie 
sufletească a îndrăgostiţilor prind pe doamna şi naşa 
Dafina în hora voioşiei lor. Făcându-se târziu, Mihai se 
scoală să plece. Armina îl îndeamnă să stea încă puţin 
pentru ea. Vrea să plece cu părere de rău din casa-i şi 
să fie îndemnat să vină cât mai des. Dorinţa aceasta 
nouă i-aduce pe buze un zâmbet şăgalnic. 

Oricât amânată, soseşte vremea plecării. Armina îl 
însoţeşte până la poartă. Când el o întreabă ce gând 
i-a adus atrăgătorul surâs, ea-i dă răspunsul care 
sfarmă şi picul de îngrădire pe care izbutise să-l mai 
păstreze ca o apărare împotriva năvalnicelor valuri ale 
dragostei. 

- Prefacerea pe care ai adus-o în mine. Lângă tine 
mă simt ca şi când aş fi o fată în aşteptarea... măriti- 
şului. Uit că sunt măritată şi încă de doi ani. 

Îmbrăţişarea de despărţire îi face să simtă fericirea 
şi tristeţea în forţată îngemănare. 

Nu întârzie însă să vină remuşcarea pentru 
purtarea-i necontrolată spunîndu-şi: „Este ultimul meu 


păcat”. 

Cu această hotărâre de nestrămutat se culcă. 
Adoarme pe deplin încredinţată că se va feri de-acum 
din calea lui, oricât va suferi. 

Cu totul alte simţăminte îl stăpânesc pe Mihai. De 
bucuros ce este îi vine să îmbrăţişeze pe toţi cei care-i 
intâlneşte şi-i urează noapte bună. Ajuns acasă o 
cuprinde-n braţe pe mătuşa Fira. Aceasta, mirată, îl 
întreabă ce i s-a întâmplat. Nu poate fi ceva rău. Prea-i 
râde mulţumirea pe faţă. Parc-a dat peste- mult 
căutata comoară din poveste a lui Decebal, îngropată 
între apele de sub coasta Orlii, atât este de bucuros. 
De unde să bănuiască mătuşa că el a găsit într-adevăr 
o comoară nespus de prețioasă? 

O linişteşte că toate sunt bune. li cere iertare că i-a 
stricat somnul cu intrarea-i viforoasă şi-o roagă frumos 
să se ducă-n pace la culcare. Aşezat pe marginea 
patului, fluieră, şuieră, îngână frânturi de cântece 
împerecheate, ca după o petrecere grozavă, care-şi 
cere urmarea. Pică de somn. Dar nu vrea să taie 
belşugul norocoasei zile de ieri, că-i trecut de miezul 
nopţii. Prea plin de fericire sare în leagănul ametitor al 
pregătirii viitorului. Lumina născută-n el creşte. 

Zgâlţăit de mătuşa Fira, se trezeşte cu greu din 
somnu-i pe furate. Işi freacă ochii orbiţi de năvalnica 
strălucire a dimineţii, revărsată de soarele ridicat 
destul de sus. 

Răcoarea apei i-alungă orice urmă de moleşeală şi 
după un prânz luat în grabă s-avântă în vâltoarea 
grijilor şi necazurilor noii zile. Nevoile-l poartă înspre 
Băieşti, să vadă de bunul mers al moşiei părinteşti, 
care-l fac să stea departe de Haţeg câteva zile. 

La întoarcere, mătuşa Fira îi spune că printre cei 
care l-au căutat a fost şi Onu. A trecut pe-acolo de 


câteva ori. Tresare fără să vrea. Oare pentru ce o fi 
venit? Întâlnirea cu el nu-l bucură deloc. Nu poate însă 
s-o înlăture. Ea-i doar poarta care-i deschide calea 
înspre Armina. Doamne, ce poartă grea de trecut. Prea 
scundă, prea îngustă pentru dragostea lui falnică. Il 
sileşte să se aplece, şi să se strângă, încât îi preface 
intrarea în furişare. Ce-ar mai sparge-o, chiar cu 
toporul, să-şi facă loc, dacă de bună voie nu se dă lao 
parte. Îşi înghite furia. Nu va izbi oare în Armina, din 
nefericire aflată în umbra acestei şubrede şi nepotrivite 
porţi? Ca să nu-şi mai lungească frământarea cu cea 
vrut Onu şi neastâmpărul de a o vedea cât mai de 
grabă pe Armina, pleacă de-a dreptul la ei. 

Toţi îl, primesc cu bucurie. Noroc că numai 
Armina-i simte înfrigurarea. Onu-l căutase să-i ceară 
anumite îndrumări cu privire la îndatoririle ce-i revin la 
cetate şi făurării. Doar pe el îl aşteptase ca să se poată 
întoarce la însărcinările care-l mulţumesc. Purtarea 
Arminei este stăpânită, îndatoritoare. Bine că nu-i 
drăgăstoasă faţă de Onu, judecă Mihai în împrejurarea 
destul de puţin plăcută de acum. Hotărăsc ca a doua zi 
Onu să treacă pe la el în drumu-i spre cetate şi să ia 
lucrurile după care a venit. 

De dimineaţă calul de povară aşteaptă pregătit de 
plecare în curtea lui Mihai. Se luminează la faţă când îl 
vede pe Onu că vine însoţit de Armina. Fără prea multe 
vorbe pleacă cu toţii. Mai are să-i dea lui Onu unele 
lămuriri asupra felului cum trebuiesc rânduite armele şi 
merindele în cămările şi pivnițele din cetate. Fac 
împreună o bună bucată de drum după care Onu o ia 
înspre Toteşti, iar ei doi se întorc prin Fărcădin. 

Rămaşi singuri, pluteşte între ei o oarecare 
stânjeneală care-i face să vorbească despre nimicuri. 
Nu trece mult însă şi-n mersul liniştit al cailor, pe 


drumul nu prea înţesat de trecători, soseşte şi prilejul 
potrivit să înceapă cu ceea ce-i frământă pe amândoi. 
Doar că fiecare şi le ştie pe ale lui. Armina caută să-şi 
întărească hotărârea să-i vorbească deschis despre 
neapărata nevoie de a tăia această necuvenită 
înlănţuire a simţămintelor lor. Vrea însă s-o facă cu 
grijă să nu-l jignească. Cum Mihai începe să vorbească 
înaintea ei se străduieşte să se stăpânească şi să-l 
asculte liniştită. Peste vrerea sa este însă furată de 
farmecul spuselor lui şi vorbirea le alunecă pe cu totul 
alt făgaş decât cel pe care-l pregătise ea în gând, cu 
atâta judecată şi vreme înainte: 

- Armino, de-abia acum simt cât este de frumoasă 
dragostea. 

- Numai dacă-i dată şi primită din toată inima. 

- Pun în ea tot ce am mai sfânt în mine. Nici nu-ți 
închipui cu câtă tărie doresc ca să-ţi aducă numai feri- 
cire. Aş minţi dacă aş spune că nu mi-au plăcut în viaţă 
femeile. Am şi suferit mult, destul de mult, de pe urma 
lor. Dar de la a place şi până la a îndrăgi este o cale 
nespus de lungă. Una este ca o fluturare trecătoare a 
unei înfiorări, cealaltă-i o-nvăluire ce te poartă înspre 
soarele vieţii. 

- Poate-i tot numai o înfiorare? 

- Nu, Armino. Este o cuprindere a întregii-mi firi. 
Am tot cules din viaţă roua frumuseţii şi n-aveam cui s- 
o dăruiesc. Nu era cine s-o guste, să-i simtă mireasma 
stoarsă-n ea de visurile şi zbuciumările mele. Cu anii a 
crescut ca o pânză de apă zăvorâtă de stâncă. Tu, cu 
învolburarea pe care ai născut-o-n mine, i-ai dat 
puterea şuvoiului să ţâşnească. Am făcut palmele cupă 
şi mi-am înmuiat obrajii dogoriţi de para focului 
lăuntric ce mă mistuia şi m-am liniştit. 

Ascultă ce spune privindu-l cu uimire şi încântare. 


Întotdeauna a avut ea o părere bună despre „cneazul 
Mihai”. Acum însă este peste măsură de cuceritoare 
înflăcărarea cu care vorbeşte. El se opreşte şi aşteaptă 
să-i răspundă ceva. 

- Te ascult, Mihai, urmează te rog, dacă mai vrei 
să-mi spui ceva. 

- Mi-aş striga dragostea tuturor. O spun pădurii. 
Ascultă, vuietul ei o duce departe peste tot pământul. 
Acum se-ntoarce-n răsunet ca un vârtej care ne ia pe 
amândoi. Ajunşi uşori ca nişte fulgi ne înalţă şi 
dezlipeşte de măruntele socoteli pământeşti. Suntem 
ridicaţi într-un joc ameţitor şi duşi spre înălţimi. 

- Chiar dacă nu-s toate aşa cum le spui tu, totuşi 
vorbeşti atât de frumos, încât mă cucereşte 
întotdeauna îndemnul tău spre vis, bunătate 
şi-nţelegere. Sunt atât, atât de fericită că am norocul 
să te ascult. 

- Prea-mi sunt firave cuvintele faţă de ceea ce aş 
vrea să-ţi înfăţişeze ele. 

- Cum de ai ajuns Mihai să ştii atâtea? Să vorbeşti 
aşa încât să ţi-i apropii pe toţi? In casa tatălui meu am 
văzut mulţi oameni perindându-se şi i-am ascultat, dar 
nici unul nu vorbea ca tine. 

- Necazul, necazul Armina. În nici un caz binele! 
Eram copilandru, că-i mult de atunci. Poate-ţi aduci 
aminte de molima care a bântuit? 

Ea îi face semn cu capul că da. N 

- Era Înainte de a ajunge până la noi. Intr-o zi însă 
ai mei se pomenesc cu un negustor însoțit de un copil 
de vârsta mea. Copilului îi era tare rău. Nu mai putea 
merge mai departe. N-a vrut nimeni să-l primească de 
frică. Deznădăjduit, a încercat şi la noi. Mama l-a poftit 
să intre. Nu putea lăsa un suflet de creştin să se 
prăpădească-n drum la poarta ei. Negustorul a trebuit 


să plece. A lăsat în grija ei copilul, pe Nicolo. Şi Nicolo a 
scăpat. Dar ai mei... s-au dus. Când s-a întors 
negustorul şi-a văzut jalea din casa noastră, m-a 
întrebat dacă nu vreau să merg cu el să mă înveţe 
negustoria lui. Molima se întindea. Unchiul Vitan ca să 
mă scape, m-a încredinţat lui. Şi-am stat la ei câţiva 
ani, într-o cetate mare, mare de tot. O cheamă Raguza 
şi este la marginea mării, o apă nesfârşită pe care 
plutesc nişte luntri mari. Acolo am învăţat întâi limba 
lor, care este aproape la fel ca a noastră. Apoi 
împreună cu copiii negustorilor am fost pus la 
învăţătură. Am prins cât am putut din latinească şi 
grecească, scriere, socoteală şi vorbire frumoasă. 
Nu-mi ardea mie chiar de toate. Tot auzindu-le mi-au 
rămas multe în minte. 

- Mihai, să-mi povesteşti toate prin câte ai trecut. 

- O să ţi le povestesc. 

- Când? 

- N-avem înainte o viaţă-ntreagă ca să-ţi tot spun 
la poveşti? 

- Avem şi o să te ascult cu plăcere. 

- Să nu crezi însă cumva, că ne vom umple viaţa 
doar cu poveştile trecutului. Poate-s bune şi ele 
câteodată. Bat la uşă cele noi, ale noastre, pe care o să 
mă zbat să le fac minunate, pline de lumină şi fericire. 

- Nu mă îndoiesc că aşa vor fi! 

Nici n-au băgat de seamă că au ajuns la Fărcădin, 
unde au de lămurit unele încurcături mai vechi în 
stăpânirea devălmaşă a unor desţeleniri făcute încă de 
pe vremea fie iertatului voievod, tatăl Arminei. Sunt 
aşezaţi acolo nişte fugiţi dinspre Cluj cu familiile lor. 

Unii din părtaşii obştei, îndemnați de Onu, se 
împotrivesc ca acestor fugiţi să li se recunoască 
aşezarea şi cer scotarea lor de pe moşie. Mihai şi 


Armina caută calea cea mai potrivită pentru a-i linişti 
pe toţi, fără să se ajungă la duşmănie ori judecată. 
După ce lămuresc lucrurile pornesc spre Haţeg. Este 
atât de mulţumit că se află alături de ea nu numai la 
bine, ci şi la greu. Işi dă seama că şi asta-i o cale spre 
cucerirea inimii femeii iubite şi poate înlătura pe 
nepoftitul adus de nefericita împrejurare a năvălirii 
tătare. Nu are ce face, trebuie să fie necruţător 
de-acum înainte şi s-o dezlege de Onu. Nu mai poate 
îngădui s-o împartă cu altul, Armina însăşi găsindu-se, 
prin dragostea împărtăşită, de partea lui. 

Cu această hotărâre se desparte de ea, odată 
ajunşi la Haţeg. Intemeiat pe dovezile de dragoste pe 
care le are, crede că toate căile înfăptuirilor îi sunt 
deschise. Este încă mult prea tânăr ca să cunoască tot 
păienjenişul de porniri ale inimii de femeie. Curând, 
curând după mulţumirea de-abia simțită îl amărăsc 
schimbările prin care o simte că trece. In loc de 
apropieri dă peste o rupere de punți. O găseşte 
copleşită de zilele întunecate şi apăsătoare ale vieţii. 
Simte cutremurarea care-i preface firea. Aproape că 
n-o mai recunoaşte, atât s-a asprit. N-are de unde să 
ştie că ea şi-a dat seama că nu se mai putea împotrivi 
prea mult puternicei încântări cu care o învăluie 
apropiere lui. Cântărirea împrejurării a încredinţat-o că 
nu are o altă ieşire decât ca într-adevăr să se ferească 
de a mai fi singură cu el. Oricât o frământă dorul, se 
stăpâneşte. 

In scurtele răgazuri pe care i le lasă zilele vârfuite 
de treburi, din această primăvară vestitoare de rod 
bogat, Mihai s-adânceşte în judecarea stării în care au 
ajuns. Împarte dreptatea între el şi Armina. Oricât îi 
găseşte de întemeiată purtarea, amărăciunea îl face 
s-o învinuiască de starea lor de acum. Fără să se poată 


stăpâni se întreabă îndărijit: unde-i domniţa mândră 
care înfrunta potrivniciile când se încrâncenau s-o 
îngenunche? După ce-i trece prima răbufnire a 
necazului se îmbună şi o căinează înduioşat că piea 
multe au trecut peste capul ei şi prea vitreagă i-a fost 
soarta. Cum să nu-i sape mândria şi voinţa? La urma 
urmei ce i-a dat viaţa? O mulţumire găsită în propriile-i 
năzuinţe tinereşti şi aceasta frântă de înjosiri şi loviri 
cu nemiluita, date de stăpânul, prea puţin părtaşul ei 
de viaţă. Până la urmă chiar el ce i-a dat? Dovezi de 
dragoste cuprinse doar în vorbe? Nu s-a înclinat şi el 
sub apăsarea greutăților? Îndreptăţiri se găsesc uşor. 
Oricâte şi doveditoare. Dragostea însă nu lămuriri 
aşteaptă. De vreme ce el însuşi se supune 
împrejurărilor şi oamenilor, cum poate să-i ceară 
Arminei să fie altfel? Îngrozitor mai e să fii oprit, atunci 
când vezi ce trebuie să faci şi chiar ai putea face, ca 
s-atingi fericirea şi totuşi ceva din afara ta te ţintuieşte 
la poarta împlinirii. 

Propriile-i frământări sunt, pe neaşteptate, 
covârşitor crescute de cele ale ţării. Orice şovăire-i 
primejdioasă. Judecata-i sănătoasă trezeşte-n el pe 
cutezătorul cneaz pentru ţară şi pe Mihai pentru 
Armina. Înlătură temerile nebune. Îşi întăreşte credinţa 
în dragostea curată a Arminei. Cu mintea şi sufletul 
limpezite porneşte la servirea ţării, care îi cere 
îndrumarea. 

Străbate, pentru scurte sfătuiri cu fruntaşii ţării, 
cele mai însemnate aşezări. Toţi cei întâlniți îi vorbesc 
de nădejdea pe care şi-o pun în sfatul şi îndrumarea lui 
înţeleaptă şi hotărâtă ca să se facă faţă unei de-acum 
simţite primejdii. Ca să împlinească pagubele aduse de 
năvala tătară, regele de la Buda şi nobilimea regatului 
caută să găsească noi căi de creştere a veniturilor lor. 


Încearcă să umple ei golul lăsat de retragerea hoardei. 
Să nu rămână popoarele fără de stâpân. De aceea îşi 
împing oastea peste cei care pină acum sunt de sine 
stătători, iar celor pe care îi au în puterea lor le sporesc 
dările şi îndatoririle. 

Amenințarea este îndreptată atât împotriva ţării 
Hategului de dincoace de munte, cît şi a voievodatului 
lui Litovoi de dincolo. 

Aceste părţi de pământ românesc împreună cu 
Ţara Românească a lui Seneslau de pe Argeş se află 
sub ocrotirea regelui ungur, nu însă sub „stăpânirea” 
sa. După lămuririle date de judele Cosma din Haţeg 
sfatul hotărăşte ca Mihai să plece de îndată pe jii la 
Litovoi ca să afle şi părerea lui în privinţa primejdiei 
care-i paşte, precum şi a măsurilor ce trebuiesc luate 
pentru stăvilirea ei. 

În frământarea care cuprinde ţara, Mihai este atât 
de năpădit de treburi încât seara îşi simte capul prins 
ca într-un vârtej. Inainte de orice trebuie să astâmpere 
fierberea care i-a cuprins pe oameni. Cu binele nu 
poate face prea mult. Este silit să se folosească de 
puterea pe care o are la îndemână. Credinciosul Lie, 
ajutorul său în cele ostăşeşti şi cu „feciorii” de sub 
porunca sa trec, de cum le dă dezlegarea, la fapte. 
Incep cu semănătorii de spaime şi-i silesc să se 
potolească. li scutură pe îndărătnicii care nu vor să ştie 
decât de nevoile lor chiar dacă le încalcă pe cele ale 
tuturora şi-i trezesc pe cei fricoşi ca să-şi dea seama şi 
unii şi alţii pe ce lume trăiesc. 

Caută să o întâlnească pe Armina folosind orice 
prilej care ar fi putut să i-o aducă în cale. In zilele care-i 
trebuiesc pentru pregătirea plecării, nu izbuteşte însă 
să o întâlnească oricât se învârteşte prin Haţeg. Necăjit 
de zbaterea-i zadarnică ia hotărârea de a merge la ea 


acasă. Are doar îndatorirea ca înainte de plecare să-şi 
ia rămas bun de la familia doamnei. Poate vrea să-i 
trimită ceva lui Vuciu. Norocul îi este iarăşi potrivnic. 
Tocmai atunci se nimereşte plecată prin sat şi nu se 
întoarce cât timp şi-a putut rupe s-o aştepte. Il mai 
însufleţeşte o ultimă şi slabă nădejde. Nu se poate să 
nu iasă pe uliţă, aşa cum se obişnuieşte în astfel de 
împrejurări, când întreaga aşezare se strânge să le 
ureze celor care pleacă, adică lui şi însoţitorilor săi, 
drum bun. 

A doua zi dimineaţa, oricât îşi întârzie plecarea, 
Armina nu se iveşte. Până la urmă, înghiţindu-şi 
amărăciunea porneşte înfuriat. Cel puţin atâta putea 
face! Ce ar fi pierdut dacă era de faţă în mijlocul 
mulţimii. O să se lămurească cu ea la întoarcere. 
Starea asta ajunsă aproape duşmănoasă trebuie 
neapărat înlăturată dintre ei. 

Cu tot îndemnul stăruitor al inimii-i, Armina se 
stăpâneşte şi nu iese în drum. Dimpotrivă, ca să 
înfrângă orice imbold la slăbiciune, pleacă în lunca atât 
de dragă a arinilor unde Mihai i-a mărturisit dragostea. 
S-aşază pe marginea Galbinei, eu capul sprijinit în 
mâini. ŞIi-l ridică cu greutate când aude cornul sunând 
plecarea. Acum poate să-i dea drumul plânsului ca 
să-şi uşureze pleoapele de lacrimile strânse-n ciorchini 
ca de rouă. Câte bobiţe nu-şi vor cere strivirea, ca 
nimeni să nu bănuiască durerea ei. Intr-un târziu îşi 
spală faţa cu apa limpede şi rece ca să se poată 
întoarce acasă. De-acum cine ştie până când i se va 
cuibări aşteptarea în inimă. Da, Mihai îi este mult mai 
drag decât ar fi crezut! 

Mihai, chiar ca-n zbor, vrea să treacă munţii, 
s-ajungă cât mai degrabă la aşezarea voievodală a lui 
Litovoi, de pe Jii. Arşiţa, abia simțită la plecarea-i de 


acasă, se înteţeşte cu năvala-i de aer fierbinte. Îi 
stânjeneşte mersul. Până sus spre creste, cuptorul de 
jos, de pe şesuri, îşi suflă flăcările care sorb din ce în 
ce mai lacome izvoarele subţiate-n dâre prin fundurile 
văilor. Umbra pădurii nu izbuteşte să zvânte de pe 
spatele călăreţilor şiroinda sudoare a urcării. Işi 
îndeamnă feciorii înspre răcoarea pe care bănuieşte că 
o vor întâlni sus, la trecătoare. Nici acolo pripirea 
soarelui nu-i mai domoală. Nu se simte nici o adiere 
înviorătoare. De unde să vină? Toate zăpezile 
văgăunilor sunt topite. Apele s-ascund pe sub stânci, 
iar când scapă la vale se pierd în albiile ajunse prea 
încăpătoare. 

Nu-i a bine arşiţa asta, gândeşte el, privind 
pădurea uşor aburindă ce-şi păstrează încă verdeata 
sub potopul de foc. Se simte însă printre rariştile ei 
pătrunderea de fier înroşit a soarelui. Pârjolirea începe 
de jos, unde aerul cald în loc să se primenească, 
încremeneşte. Numai de n-ar aduce foamete şi 
molime. De la Vâlcan în jos, dogoarea-i mai asmuţită 
asupra pădurii. Se vede că de aici se scurge şi dincolo 
în ţară. 

În cătunul unde înnoptează la gura jiilor, lângă 
Lainici, oamenii sunt îngroziţi. Nu-s frământaţi de 
teama vreunei năvăliri, se simt în stare la nevoie s-o 
înfrunte. Îi stăpâneşte frica molimilor pe care le poate 
coace această încingere. De se sparge buboiul colcăind 
prin cine ştie ce peşteri, răul se va întinde ca o 
pecingine. 

Coborâţi la şes, pălirea soarelui i-atinge drept în 
creştet, de-i împinge ca din hainele scoase până la 
piele să-şi facă scut capului, să nu li se aprindă creierii. 
Bieţii cai sunt adevărate izvoare de năduşiri spumoase. 
Nu mai aleg drumul. Bun, rău, îl urmează neîndemnaţi 


numai să fie în preajma apei şi pe sub umbra, chiar 
caldă, dar netăioasă a luncii. 

Pe-nserat s-aproprie de poarta bine păzită a 
aşezării voievodale a ţării Litua. După repetate 
recunoaşteri i se dă voie să răzbată printre puternicile 
întărituri până la casa voievodului. Înştiinţat, Litovoi îi 
iese în cale. Se îmbrăţişează ca nişte prieteni buni care 
nu s-au mai văzut de multă vreme. Il pofteşte să-i 
rămână ca oaspe de cinste în casă.-i. li mulţumeşte. Nu 
vrea să-l stingherească. Poate sta foarte bine la un loc 
cu oamenii săi, în tabăra ostăşească. Ştie că-n casa 
voievodală se mai află şi alţi oaspeţi. In glumă, Litovoi 
îi aduce aminte că aici nu-i la Haţeg unde când întră 
unii trebuie să iasă ceilalţi, şi-i închide gura. Mihai se 
înclină în semn de primire. Nu se cade însă să rămână 
dator, nici pentru buna cinstire şi nici pentru glumă. 
Socoteşte că-i prilejul cel mai potrivit ca să-l poftească 
pe Litovoi să vadă cum i s-a refăcut ţara şi să te 
încredinţeze de lărgimea care-i la Haţeg. Tare 
bucuroasă va fi ţara să-l primească. Numai să se mai 
limpezească lucrurile şi-i va răspunde poftirii cu 
plăcere. 

După ce iau cina pregătită cu grijă de doamna 
Opreana, nevasta lui Litovoi, bărbaţii ies în pridvorul 
dinspre Jii ca să stea de vorbă. După ce schimbă 
câteva păreri despre nenorocirile pe care le-ar putea 
aduce zăpuşeala asta înăbuşitoare, trec la îngrijorarea 
pe care a trezit-o în ţările lor mişcările oastei regale 
ungureşti. Începutul îl face Mihai: 

- La noi s-aude că regele Bela iarăşi ne caută râcă. 
Bieţii oameni, de-abia mai uitară de năvălirea tătară şi 
acum sunt îngroziţi de asuprirea regală. 

- Şi oamenii mei mi-au adus veşti neliniştitoare. 
Regele din Buda ne socoteşte pe toţi ca pe nişte supuşi 


de-ai lui. Vrea să tragă de pe noi o mie de piei. Se 
înşală însă amarnic dacă crede că va mai putea scoate 
ceva. 

- Aceleaşi griji i-au împins şi pe cei din sfatul ţării, 
adunat la Haţeg, să mă trimită să stau de vorbă cu 
tine. Căpeteniile ungare s-avântă tot mai adânc în 
pădurile şi pe văile munţilor noştri. 

- Încă nu s-au apropiat prea mult, dar vin spre noi. 
Ca să le ghicesc gândurile am pregătit soliile care să le 
înfăţişeze vorbe frumoase. De rest o s-aibă de grijă 
oastea pe care o pregătesc să fie gata, cât mai cu 
grabă. Mă stânjeneşte însă arşiţa asta. 

Tac amândoi. Litovoi se scoală şi coboară în pivniţă 
în nădejdea că acolo unele din ulcioarele ceruite vor 
aduce în ulcele înflorate pregătite de Opreana, pe 
lângă mireasma tămâioasă a vinului, şi răcoarea din 
borta pământului. Nu este rece chiar cum ar trebui, dar 
merge. Inchină fiecare pentru izbândă. 

- Dar ceilalţi ai noştri ce fac? întreabă Mihai. 

- Mâine plecăm la voievodul Seneslau. Se strâng 
toate căpeteniile românilor liberi la curtea de pe Argeş. 
O să încercăm să ne înfăţişăm cât mai uniţi în faţa 
regelui Bela. Să vedem ce vom izbuti să facem. 

- Este chiar neapărată nevoie să merg şi eu? 
întreabă Mihai, descumpănit de hotărârea lui Litovoi 
care-l va ţine atâta timp departe de ţară şi Armina. 

- Trebuie, Mihai. Bărbat i-acolo şi ne aşteaptă. 
Bănuia că ai să vii să te sfătuieşti cu mine. 

Mersul la Curtea de Argeş, sfătuirea de acolo şi 
apoi reîntoarcerea la aşezarea lui Litovoi de pe Jii îi ia 
destul de multă vreme lui Mihai. Este bucuros de felul 
cum s-a desfăşurat întrunirea îndrumată de Seneslau. 
Toate căpeteniile românilor strânse acolo au fost de 
părere că nu mai trebuie lăsat nimic să cadă în mâna 


regelui, fie că sunt pământuri, fie că sunt venituri, 
foloase ori servicii. In schimb este tare îngrijorat, ca 
dealtfel şi ceilalţi, de repeziciunea şi tăria cu care s-a 
întins şi lăţit molima. 

Nu are răbdare nici pentru timpul de odihnă al 
cailor şi oamenilor, după venirea la aşezarea de pe Jii. 
Grăbit, îşi ia rămas bun de la Litovoi şi Bărbat, 
rugându-i să-i ceară iertare doamnei că n-o poate 
vedea şi porneşte cu noaptea-n cap. Este mai cu spor 
drumul pe răcoare. Nu-i nici un pic de boare să 
împingă dogoarea într-altă parte. Vrea s-ajungă sub 
poalele muntelui, înainte ca soarele să-şi reia plina-i 
bătaie. Nu numai chinul arşiţii-l zoreşte. Îşi tot face 
socoteala şi se miră cât de repede se adună 
săptămânile. Oricât s-ar grăbi, nu poate ajunge la 
Haţeg decât cu o zi sau două înainte de praznicul cel 
mare al sfintei Mării. 

De cum păşeşte pe drumul muntelui nădăjduieşte 
să întâlnească oameni din ţară pe care să-i poată ispiti 
asupra stărilor de acolo. Cărările sunt însă pustii. 
Numai după ce trece şaua de la dealul Babii, pe 
coborâşul răsucit al văii Streiului, dă de cîţiva 
cunoscuţi, gata s-o cotească înspre plaiurile Drăcoasei, 
pentru a ajunge la stânele de acolo. 

Cei întâlniți numai veşti bune nu-i dau. Ţara este 
din nou răvăşită, aproape ca pe vremea năvălirii 
tătare. Oamenii sunt traşi cu vite cu tot spre văile 
adinci din munte. Acolo doar apa scăpată printre 
crăpăturile găvanelor apărate de învelişul gros de 
piatră îşi mai face auzit gâlgâitul întremător. Jos, în 
ţară, seceta a uscat totul. Pământului i s-a crăpat faţa 
până la adâncimi nemaipomenite. Frige sub picioare. 
Chiar şi ţelina-i înroşită de atâta potop de jar, ca şi 
când ar fi pârlită. Prin sate rătăcesc câini turbati. 


De-abia sunt în stare oamenii să-i omoare. Ba se 
zvonise, chiar, că şi unele din sălbăticiunile ieşite la 
drumul mare, după apă şi mâncare, dau semne de 
turbare. 

Ţara-i ca părăsită. Fiecare după cum a crezut şi a 
putut şi-a căutat adăpost la munte. Sfatul cnejilor şi al 
juzilor întrunit la Haţeg, în afară de a fi arătat cât de 
mare-i neorânduiala, altceva n-a putut face. 

Lămurit şi îndurerat, Mihai dă pinteni calului. | se 
pare că orice zăbovire-i aducătoare de năpastă. Satele 
prin care trece, chiar şi Băieştiul, sunt ca lipsite de 
suflare omenească. Nu se opreşte decât să schimbe 
câteva vorbe cu nişte bătrâni ieşiţi la strigarea lui. Ca 
făr de capăt i se pare drumul pe care îl mai are de 
făcut până la Haţeg, frământat de răul care l-ar putea 
aştepta acolo. Nu se poate ca Armina, doamna şi naşa 
să nu se fi tras la munte, sus la cetate, unde-i doar Onu 
căpetenie. 

Ajuns în dreptul Orlei smuceşte frâiele calului. Se 
ridică-n scări să nu se înșele. II vexle pe Onu cum trage 
caii, gata s-apuce în jos, spre Strei. O săgetare cruntă-i 
îndurerează inima. Nu o vede însă pe Armina. Doamne, 
ce s-a întâmplat? se întreabă el, cu un amestec de 
teamă şi nedumerire. Suie pe tăpşan şi-l strigă: 

- Ce-i cu tine, Onule? 

Onu tresare ca un om prins asupra unui fapt 
neîngăduit şi caută să vadă cine-l strigă. Când dă cu 
ochii de el răspunde morocănos, după ce acesta 
coboară în drum: 

- Nimic, ce să fie! Arşiţa-i mai domolită acum. 
Peste noapte-i mai uşor mersul! 

- Dar unde te duci? 

- La ai mei, la Inuri! 

- Dar cele de aici ce fac? 


- Bine, să rămână sănătoase! 

- Cum vine asta? 

- Eu am plecat şi nu mă mai întorc. Au mărturia de 
despărţenie. Le las, că nu mă mai pot înţelege cu ele. 
Am indurat şi aşa destul! 

- Ce ai îndurat? 

- Auzi năroadele! Să nu vrea să plece din iadul 
acesta de boleşniţă. Şi să mă ţie şi pe mine. Să mă 
curăţ! Le-am dat o bătaie bună. Au tăbărât neamurile 
că strigau blestematele... Eu vreau să trăiesc! Când 
stau şi mă socot, ce mă leagă de voi? Cât am mai vrut 
să mă trag dincolo! Cu ce are ea ce mai proprietate 
încropeam pe spatele nevolnicilor de la noi. Dar acum 
s-a sfârşit. N-am omorât pe tata ori pe mama să fiu 
înfruntat o viaţă întreagă de două muieri. Să mai am în 
spate şi pe cumnatu-meu. Abia venit mă şi judecă. Nu-i 
bun de nimic şi ar vrea ca altul să-i dea numai 
foloasele. S-a dus vremea când erau copiii voievodului 
şi starea lor de atunci. 

Mihai îl ascultă uluit. Incearcă să-l oprească, dar nu 
izbuteşte. Ca o moară hodorogită, Onu îi dă înainte cu 
trăncăneala. | se-ncurcă în gură îngrămădirea de 
jigniri: 

- Baborniţa bătrână s-amestecă în toate. Auzi 
scorpia, să nu vrea să-mi arate unde-i comoara 
voievodului şi nici s-o lase pe fii-sa să-şi vândă 
drepturile. La ce mai sunt eu bărbat? M-aşteaptă la noi 
doar fata lăsată în drum cu pruncul meu. Asta din 
pricina pripelii şi prostiei făcută aici. Acolo am avere 
şi-i pentru mine. Toată ziua să mă toace la cap că 
le-am mâncat zestrea lăsată de voievod. Şi ce zestre? 
N-a ajuns nici pentru câteva lanuri, pe când la noi se 
cumpără şi stăpânesc sate. Rămână amândouă. Poate 
le loveşte molima, dar n-am eu grija lor, 


Mihai nu-i poate asculta împroşcăturile nesăbuite. 
S-apropie de Onu şi-i strigă înfuriat: 

- Termină odată! Lepădătură ! 

Onu suflând ca un apucat, îi dă însă înainte: 

- Se descurcă, pacostele. Nu le plâng. Rămâi tu că 
doar se au bine cu tine. Nu se dau peste cap când vii 
să-ţi facă tot ce-i mai bun? Spală-te pe cap cu ele! 

Se stăpâneşte cu mare greutate să nu-l pocnească. 

Nu vrea să se facă de râs faţă de oştenii lui. Ce l-ar mai 
fi învăţat minte cum să vorbească. 
N-are însă nici chef, nici timp de ceartă. L-a ascultat, 
chiar prea mult. Totuşi, i se pare ceva curios în spusele 
sale. Fereala ochilor, tăierea întrebărilor, tremur nu 
numai de grabă ori furie, ci şi de teamă. Ca să 
sfârşească cu el îi spune dispreţuitor: 

- Pleacă! Mai bine-i aşa. Niciodată n-ai fost de 
vreun folos. Nu tu ai îndurat, ci ele. Nu pentru tine a 
fost greu, ci pentru ele. Şi-acum vezi-ţi de drum, că aici 
nu mai ai ce căuta! Du-te acolo, unde-ţi este cu 
adevărat locul, şi însoţeşte-te cu cine ţi se potriveşte! 
Tot e bine c-ai venit gol, goluţ şi pleci încărcat. Cară-te! 

Frânge furios cu piciorul o creangă uscată căzută 
în drum. Orice vorbă mai mult i se pare de prisos. Fără 
să mai pregete îşi reia goana înspre Haţeg. O nouă 
frământare i se adaugă la cele dinainte. Ce s-a 
întâmplat cu Armina şi doamna? Din spusele încâlcite 
ale lui Onu n-a putut desprinde prea multe. 

9. DESCATUȘŞARI 

Haţegul se înmoaie în lumina de jar a apusului, 
uşor învăluit în prăfăria spulberată de peste zi. Nu se 
înalţă decât puţine încolăciri din obişnuitele fumuri ale 
înserării, vestitoarele pregătirii cinei. Intr-un vârtej de 
praf se opreşte la poarta casei sale. Nu-i nici o mişcare 
în curte. Intră şi de-abia în fund o găseşte pe mătuşa 


Fira cu nişte găini în braţe, cărându-le spre pivniţă. Se 
sperie când dă cu ochii de el, de mai să-i scape găinile 
din mână: 

- Bine te-am găsit, mătuşă! 

- Bine-ai venit, maică. Toţi au plecat şi m-au lăsat 
singură. Sunt duşi în sus, înspre Vaideni, sub munte. 
Acolo prăpădul secetei şi al molimei se zice că-i mai 
mic. Eu, cu găinile astea, le bag în pivniţă, să se mai 
răcorească. E greu, tare greu pe aici. 

- Ne descurcăm noi, mătuşă Fira. 

- Să-ţi fac ceva de mâncare? Că eu, ca-n zi de post, 
abia de îmbucai ceva acum la răsăritul stelelor, 
c-olecuţă de apă. 

- Nu mi-e foame, mătuşă. O să vie feciorii care au 
fost cu mine, să lase ce trebuie aici, iar ei să se 
împrăştie pe la casele lor. 

- Le-oi spune, maică, numai să vie. 

- Eu mă duc să văd ce-i prin sat. 

- Du-te, maică. Bine n-ai ce vedea. Numai jale şi 
paragină. 

În satul aproape pustiu, cei câţiva pe care-i 
întâlneşte se jeluiesc. Nu ştie cum să scape mai iute de 
ei. Se grăbeşte s-ajungă la căsuţa Arminei. In înserarea 
ce se îngroaşă, curtea este scufundată în întuneric. Să 
fi plecat şi ele? N-ar fi avut când, de vreme ce de-abia-l 
întâlnise pe nepricopsitul acela de Onu. Încearcă 
poarta. Nu este zăvorâtă. O împinge. Se deschide 
scârţâind. Ursu, trezit, începe să latre. Sare 
despărţitura ogrăzii şi se repede la el. II recunoaşte de 
cum îl cheamă. Liniştit, se gudură schelălăind a 
bucurie. Ridicat în două picioare îi cere, pe capu-i ajuns 
până la pieptul lui, obişnuita-i porţie de mângiiere. Uşa 
casei se întredeschide şi-n lumina slabă a nopţii fără de 
lună apare o formă albă, pe care o recunoaşte fără 


greutate. 

- În sfârşit te-ai întors, atât a putut să spună şi, cu 
ochii plini de lacrimi, Armina se frânge în braţele lui. 
Am crezut că n-ai să mai vii niciodată. 

Sunt adânc tulburaţi de sosirea neprevăzută a 
acestei clipe. Topite-s toate în bucuria revederii. 
Durerile pot s-aştepte, iar îndoielile sunt risipite. Au 
simţământul că împreună sunt în stare să înfrunte 
orice. Înlănţuiţi ocolesc casa şi se aşază pe laviţa de 
sub nucul bătrân, care prin bogăţia coroanei ia 
jumătate din cerul curţii. 

- Când ai sosit, Mihai? 

- Chiar acum. Am trecut în grabă pe la mine. Însă 
în afară de mătuşa Fira toţi ceilalţi sunt plecaţi la 
Vaideni. Doar mi-am deşăuat calul şi-am venit la tine. 
Mi-era tare teamă că n-o să te găsesc. 

- Cei mai mulţi au plecat. Noi însă am rămas. 
Ne-am tot socotit unde să ne ducem şi... Dar tu ştii că 
suntem singure? 

- Da! L-am întâlnit pe drum. 

- O, Mihai, tu poate-i fi flămând? Să-ţi pregătesc 
ceva de mâneare, cu ce s-o mai găsi prin cămară. Să 
scol pe mama şi pe naşa. 

- Lasă, Armina. Nu mi-e foame. Mai bine stai aici şi 
povesteşte-mi ce s-a întâmplat în lipsa mea. 

- De ce să ne tulburăm liniştea cu necazurile mele. 
Acum când sunt cu tine nu vreau să mă gândesc la ele. 
Dar ştiu eu? Poate-i mai bine să le afli de la mine decât 
de la alţii. 

- E mai bine, Armina. Te ascult. 

Armina se strânge mai aproape de el şi-şi ascunde 
faţa ca să nu i-o vadă. O cuprinde un fel de ruşine, 
pentru ceea ce trebuie să spună, poate chiar teamă să 
nu scadă în ochii lui. Îi vine greu, tare greu să-i 


înfăţişeze bărbatului pe care-l iubeşte înjosirile prin 
care a fost silită să treacă. 

Mihai îi simte stânjenirea, şi caută s-o încurajeze. 
Nu intră în amănunte. Doar el cunoaşte care i-a fost 
viaţa înainte de plecarea lui peste munte. După aceea 
a venit arşiţa şi apoi molima. Oamenii cădeau pe 
drumuri. Nu este casă neatinsă. Onu speriat s-a 
hotărât să plece la ai lui pe Mureş, numai cu ea, şi să ia 
toată partea care li se mai cuvine din moştenirea 
voievodului. S-o lase pe mamă şi naşă-n voia soartei. 
Ce-i păsa lui de ele! Aşa ceva i-a fost peste putinţă să 
facă. Se ducea mai toată ziua să se sfătuiască, la 
mătuşă-sa Măda. De acolo venea întărâtat şi o ţinea 
numai într-o ceartă. Cu vreo două săptămâni în urmă 
părea că s-a potolit. Clocea însă ceva. Pe neaşteptate 
i-a spus că vor pleca la cetate cu toţii. A adunat de prin 
casă tot ce socotea că-i mai de preţ. Acum câteva zile 
a văzut-o pe mama ei că umbla la o straiţă. S-a repezit 
să i-o ia. Ea se afla afară în curte, când urechile i-au 
fost sfâşiate de nişte ţipete şi izbituri înfundate. Aici se 
opreşte. Nu-i mai vine să povestească mai departe. 
Trebuie însă ca Mihai să ştie tot, îi spune cum a intrat 
şi l-a văzut pe Onu cu straiţa în mână şi pe maică-sa 
gemând. S-a repezit la straiţă. A primit şi ea vreo 
câteva lovituri. Prăbuşită, l-a urmărit cum încarcă 
desagii şi pleacă. În straiţa era o. parte din moştenirea 
cuvenită lui Vuciu pe care acesta n-a vrut s-o ia. După 
un suspin adânc de uşurare continuă: 

- După câteva zile am auzit că a plecat sus la 
cetate. Nu ştiam ce are de gând să facă. Ne-a lămurit 
însă mătuşă-sa Măda. A venit să ne spună, cu gura 
mare, că nepotu-i s-a săturat de noi. Se desparte de 
mine şi se întoarce la ai săi. Alaltăieri, unchiul Dumitru, 
auzind cele întâmplate, a coborât din munte. Cu toţii 


ne-am înfăţişat părintelui Eustaţie, care ascultând 
hotărârea de a ne despărţi, a socotit că încercarea de a 
ne împăca nu-şi are rostul şi ne-a desfăcut căsnicia, 
fiecare fiind liber să ne alegem calea pe care vrem s-o 
urmăm. El a plecat la ai lui, iar eu te-am aşteptat pe 
tine. 

- Mult ai mai avut de suferit, Armină. Am să te fac 
să uiţi totul. 

Ca să îndepărteze apăsarea adusă de reamintirea 
dureroaselor zile abia scurse, ştergându-şi pe furiş 
ochii înlăcrimaţi, Armina reînnoadă firul vorbelor cu un 
glas în care începe să răzbată luminarea voioşiei 
tinereşti: 

- Chiar şi faptul că tu, dragul meu, ai trecut pe 
lângă mine fără să mă bagi în seamă, atunci când 
puteam să fiu de la început a ta? 

Mihai surâde. Înţelege că de-acum înainte cel 
plecat nu mai are ce căuta în viaţa lor. Mângâind-o, îi 
răspunde în acelaşi chip glumeţ: 

- N-am îndrăznit nici măcar să mă gândesc că tu ai 
să mă îndrăgeşti vreodată. 

- Lasă că te ştiu destul de îndrăzneţ. 

- N-am fost tocmai atunci când a trebuit şi uite câţi 
ani de viaţă am irosit. Nu ne rămâne decât să încercăm 
să scoatem din cei care vin cât mai mult. Nu mă voi da 
înapoi de la nimic ca să te fac fericită pe voia ta! 

- Aşa spuneţi voi bărbaţii până ne aveţi. După 
aceea vă vedeţi de ale voastre. Ştiu eu, şi nu-mi fac 
visuri deşarte. 

- Oricum, tu vei fi din nou în ţară domniţa şi eu 
prea credinciosul tău serv. 

- Nu de serv am eu nevoie, ci de un soţ care să mă 
iubească şi preţuiască. 

- Şi ce-i rău în faptul că eu voi fi şi unul şi celălalt? 


- Du-te acum, dragule, de te odihneşte. Să nu se 
trezească mama şi să mă caute. Vii mâine la noi. 

- Mai stăm puţin şi-apoi plec. 

- Atunci spune-mi şi tu cât ţi-a fost dor de mine, 
să-mi faci şi mie o plăcere. 

- Nu-i nevoie, c-o ştii. Avem altele mai de seamă. 
să împărţim în două. Unele pe care trebuie să le ştim 
numai noi doi şi altele pe care le pot afla şi alţii. 

- Tu să-mi spui acum doar ceea ce trebuie să ştiu 
numai eu. Mâine poţi să povesteşti pe celelalte. 

- Ca să vorbim numai de noi nu ne-ar ajunge toată 
noaptea. De-a lungul drumului te-am simţit alături. Nici 
nu-ţi poţi închipui cât de prețioasă mi-ai fost. Când mă 
găseam în mare cumpănă tu îmi arătai calea cea bună. 

- Astea-s iarăşi vorbe. Treci la fapte. 

- Am plecat pe nepusă masă de la Litovoi, să ajung 
cu ceva mai devreme. 

- Graba n-a fost pentru mine, ci pentru treburile 
ţării. 

- Cum de nimerii, abia descălecat, la tine, în loc să 
tăinuiese cu vreun jude ori cneaz de frunte? . 

- Prea era târziu pentru aşa ceva şi-ţi veni mai uşor 
mă trezeşti pe mine una, decât să scoli tot satul. 

- Tu cum de ai putut dormi? N-ai simţit apropierea 
ea? 

- Ba bine că nu! Nici nu te-am întrebat cine eşti. 
Ştiam că numai tu poţi fi! 

- Şi eu când te-am văzut m-am pierdut cu firea. 

- Mihai, cum a trecut vremea. Noaptea păleşte. Se 
ridică zorile. Du-te şi te odihneşte. Vino mâine când îţi 
găduie treburile. Eu te aştept. 

Cu greu, dar până la urmă se desprind unul de 
altul mulţumiţi, că neaşteptata întorsătură a sorții, 
după atâta zbucium, le aduce în sfârşit liniştirea pe 


căile de împlinire a nădejdilor. 

De-abia a doua zi Mihai îşi dă seama de starea 
îngrozitoare în care se găseşte aşezarea voievodală. 
Nu-i vine să creadă cât de înfricoşaţi sunt oamenii de 
întinderea molimii şi urmările secetei. Este zadarnică 
zbaterea-i de a aduna juzii şi cnejii care locuiesc în 
Haţeg ca să se sfătuiască împreună cu privire la 
treburile ţării. Sunt împrăştiaţi pe la îndepărtatele 
ocoale pe care le au prin văgăunile munţilor. 
Se-nvârteşte cât se-nvârteşte prin sat, dar se 
încredinţează că orice osteneală-i fără rost. De unul 
singur nu prea are ce face. Puţinii pe care-i găseşte 
nu-i pot fi de nici un ajutor. Mai bine se-ntoarce acasă 
să-şi vadă de treburile lui şi să se gândească la cele 
ce-l aşteaptă în viitor. După o îndelungă socotire îşi 
cheamă  „feciorii” aflaţi în Haţeg, ca oameni de 
legătură, şi-i trimite să înştiinţeze pe toţi cnejii şi juzii 
din sfatul ţării că le dă întâlnire peste o săptămână la 
cetate, să le spună ce a isprăvit în drumu-i peste 
munte. După ce ei pleacă se îndreaptă spre casa 
Arminei. 

Se lasă amurgul şi soarele, ca o uriaşă vâlvătaie, 
începe să coboare după pădurile ruginite înainte de 
vreme. Este atât de cald, încât celor care-i privesc 
bulbucăt ra înroşită li se pare că aud apa sfârâind 
acolo, unde se va fi scufundat, după abureala 
roşietic-aurie ţâşnită-n urma lui. 

Când îl zăreşte că se apropie, Armina îi iese în cale. 
Se opreşte o clipă s-o privească. Nu-şi aduce aminte să 
o fi văzut vreodată atât de pârlită de soare. Faţa-i 
smeadă este numai un surâs pornit de pe buzele roşii, 
uşor întredeschise a aşteptare, până la ochii plini de un 
licărind joc de lumini de parcă s-ar răsfrânge-n ei 
pâlpâirile asfinţitului oglindite-n negreala lucioasă a 


pinilor. Nu se poate stăpâni şi privirea îi alunecă spre 
sâni şi mijlocu-i subţire. 

- Ce te-ai oprit aşa din drum, Mihai? 

- Mă uit la tine, Armina, şi nu mă satur. 

- Nu-ţi sunt pe plac? Sunt neagră ca fundul tingirii 
de atâta soare. Dacă nu-ți plac am să-mi întorc faţa. 
Intră te rog, nu sta pironit acolo. Mamă, s-a-ntors 
cneazul Mihai. 

- Mă bucur foarte mult că vă găsesc sănătoase. Am 
fost îngrijorat de cele ce se-ntâmplă aici, când s-a 
vestit lăţirea molimii sub necruţarea arşiţei. 

- Ai tăi au plecat de mult. Şi noi ne gândim să 
plecăm. N-am vrea însă să cădem pe capul nimănui. 
Toţi sunt înghesuiți în munte. 

- De ce n-aţi plecat la cetate, Doamnă? Aveţi doar 
asupră-i un drept ohabnic. Acolo credeam c-o să vă 
găsesc. 

- Mi-e greu. Acolo-s ostaşii, iar noi nu mai 
suntem... 

- Nu trebuie să vă socotiți în afara celor ce vi se 
cuvin de plin drept. 

- Ei, nu judecă toţi la fel ca dumneata! 

- Peste câteva zile va sosi Vuciu şi peste o 
săptămână se ţine sfatul ţării la cetate. Mi-ar face mare 
plăcere dacă v-aţi învoi să mă lăsaţi să vă însoțesc 
până acolo. Aveţi oamenii mei pentru purtarea celor de 
trebuinţă.. 

- iți mulţumesc. 

- Dealtfel sunt atâtea de pus la rând acolo. După 
câte am auzit, multe au fost lăsate în părăsire. Cine 
ştie când vom avea nevoie iarăşi de ea. Şi dacă n-o 
îngrijim nu ştiu ce ne vom face. 

- Mamă, nu vrei să-l poftim la cină pe cneazul 
Mihai să ne povestească ce-a făcut pe unde a fost? 


- Dacă n-ai nimic împotrivă, cneaze, mie-mi face 
mare plăcere să te ascult. 

- Rămâi? întreabă Armina privindu-l cu înţeles. 

- Da! Mai încape vorbă? Sunt multe de povestit 
dintr-o călătorie atât de lungă şi despre atâtea 
întâmplări de aici. 

Rămâne până seara târziu, căci atunci când te 
simţi bine undeva, nici nu-ţi dai seama cum se 
deapănă timpul. La plecare, îl însoțesc până la poartă. 

- Atunci mâine seară să fiţi gata, ca poimâine când 
se va lumina de ziuă să putem porni. Dacă suntem 
harnici, vom izbuti să-i luăm înainte soarelui. Vreau să 
nu ajungă să ne bată-n creştet şi să intrăm sub poala 
muntelui când el şi-arată faţa. 

Le mai spune odată noapte bună şi se pierde în 
întuneric, însoţit de câinele care saltă-n jurul lui. 

De-abia aşteaptă să le scoată pe Armina şi pe 
doamna Aniţa din iadul acesta de foc şi boală. Lungă-i 
mai pare ziua. Seara le strigă de la poartă ca mâine să 
fie gata, fără să le mai stingherească din treabă. 
Dealtfel lucrurile adunate în curte aşteptau să fie 
încărcate. Pleacă mulţumit. 

Încă de cu noapte îl trimite pe Lie, omul lui de în- 
credere, la cetate să pregătească totul pentru a doua 
zi seara, când vor sosi ei. Işi închipuie ce dezordine au 
putut face acolo oştenii rămaşi de capul lor. Oricât de 
neprielnică este împrejurarea în care sunt siliţi facă 
acest drum, nu li se pare greu. Plăcerea de a fi 
împreună şi mai ales fără de nici o stingherire le 
uşurează mersul de nici nu ştiu când se întunecă şi 
ajung la poteca de la brâul cetăţii. 

Armina se gândeşte la atâtea visuri spulberate la 
care i-au fost martore aceste locuri. Aproape că-i este 
teamă ca şi acesta să n-aibă soarta celorlalte. Ajunşi 


sus, pe pragul care deschide vederea spre cetate, se 
opreşte mirată, aşezându-se pe o buturugă de stavilă 
ca să privească în voie. 

- Mihai, parcă ar fi o biserică luminată de Paşti! 

- Este cetatea strămoşilor care-şi aşteaptă 
Domnița, îi şopteşte Mihai, apoi tare către doamna: 
Oamenii mei au luminat-o să vă primească cu cinstea 
care vi se cuvine. N 

- iți mulţumim, cneaze. Intotdeauna cauţi să-i faci 
pe cei amărâţi să-şi uite necazurile. Ne prilejuieşti o 
bucurie mare, care îndulceşte mult, mult de tot amără- 
ciunea noastră. Cu inima strânsă am pornit pe drumuri, 
părăsindu-ne casa care, aşa mică cum este, ne-a adus 
mulţumirea. 

- Vor veni vremuri mai bune pentru toţi, doamnă, 
s-avem numai răbdare să le aşteptăm. 

Arminei nu-i mai vine să se scoale. Priveşte 
fermecată la acest izvor cald, primitor, de lumină, 
răsărit atât de pe neaşteptate din întunecimea văilor. 

Harnicul Lie a întrecut în înţelegere gândurile lui 
Mihai, făcând dintr-un fapt gospodăresc obişnuit un 
prilej de deosebită încântare. A aprins toate făcliile ca 
de mare sărbătoare până în cele mai ascunse cotloane 
şi nu le-a stins, ca strălucirea zbaterii sale să 
zâmbească-n bun venit. 

- Mihai, de-ar fi toate atât de frumoase ca acest 
început. 

- Nu mă opresc aici, Armină. Cred că voi putea 
creşte acest mugure de mulţumire în creangă înflorită, 
ale cărei înmănuncheri de petale să le scutur asupră-ţi. 
Nu însă înainte ca rodul să se fi prins! 

- Mihai, cum ţi se nasc ţie gândurile şi faptele 
acestea uimitoare? Nu se prea văd multe 
asemănătoare în jur. Mi se pare că viaţa grea îi 


înăspreşte pe oameni. Cum de eşti atât de deosebit, de 
parcă n-ai fi întru totul din acelaşi aluat cu noi? 

- O, Armina, sunt la fel cu voi. Poate ceea ce am de 
la ai noştri bun s-a mai întărit cu ceea ce m-au 
îmbogăţit călătoriile, dar mai ales, scurta şi plina de 
învăţăminte şedere la Raguza. 

- Cum ştii tu să le faci pe toate spre mulţumirea 
celor dragi din jurul tău. Ori dragi îţi sunt aproape toţi. 

- De-aş şti să fac întotdeauna ceea ce te poate 
face pe tine fericită, m-aş socoti un om norocos, 
deştept şi mai ales cu inimă, un om întreg. De nu voi 
izbuti, voi fi un om pierdut. 

Cetatea adormită de câteva luni se trezeşte din 
nou la viaţă. La adăpostul ei, toţi cei dinlăuntru se simt 
apăraţi de orice rele, nu numai de năvălitori. Cina este 
scurtă. Sunt osteniţi, unii de pe drum, ceilalţi de 
treburile de aici. Una câte una, făcliile mistuite şi 
opaiţele secătuite, îşi sting flăcările, cufundând cetatea 
în întuneric. Numai în odaia Arminei licăreşte o 
lumânărică de ceară. Somnul nu-i vine cu toată 
toropeala care-i stăpâneşte trupul. 

Întâmpină cu mintea limpede şi cu o mulţumire 
cald învăluitoare începutul acesta de viaţă nouă. Işi dă 
bine seama că aceasta înseamnă venirea împreună cu 
Mihai la cetate. Ceea ce se desăvârşeşte acum este 
plămădirea unor fapte ale sorții dorite şi mult 
aşteptate, dar şi de neînlăturat în viaţa lor. Cărările ei 
s-au limpezit şi aşteaptă să fie urmate cu îndrăzneală 
şi dragoste. Au ajuns, în sfârşit, sub acelaşi 
acoperământ, de data asta al lor. 

A doua zi Vlaicu, unul din oamenii de încredere, 
aduce un grec, vestit tămăduitor de boli. E trimis de 
Litovoi, care, după cum îl încunoştinţează, a fost tare 
mulţumit de el. Îi face o primire de mare cinste, ca 


pentru un om de seamă. S-au înţeles greu cu el, căci 
Mihai ştia prea puţin greceşte. Până la urmă însă l-au 
adus pe părintele lacov din Clopotiva ca mijlocitor, căci 
el fusese ani îndelungaţi la una din mănăstirile 
greceşti. 

Alergăturile pe la ocoalele din munte îi iau multă 
vreme. Vrea să-şi dea seama în ce ape se scaldă nu 
numai potrivnicii, ci şi prietenii. Se reîntoarce în ziua 
sorocită întrunirii, o dată cu cnejii şi juzii chemaţi. De 
cum se adună le arată care-i starea ţării şi a lumii din 
jurul ei şi cum înţelege el ca treptat să se treacă la 
îmbunătăţirea ei. Cu toată murmurarea unora, după 
ce-l ascultă şi-i cer unele amănunte în privinţa 
planurilor sale, cei mai mulţi îi dau împuternicirea să 
lucreze în numele lor, ca un voievod pus la încercare 
înainte de a fi uns ca atare. Hotărăsc ca alegerea 
voievodului să se facă numai după ce se vor mai 
îndrepta timpurile. Dealtfel, dacă-l au pe Mihai, de ce 
să-şi mai facă griji şi să pună ţara, şi aşa destul de 
aprinsă, pe focul alegerii omului celui mai potrivit? Se 
poate amâna acest fapt şi pentru mai târziu. 

10. NERABDARE 

Într-o dimineaţă, când cei mai mulţi pierduseră 
orice nădejde în astâmpărarea arşiţii, babele, 
cunoscătoare ale tainelor firii, vorbesc în gura mare că 
se vădesc semne de schimbare. Nu le trebuie prea 
multe ca s-o ştie. Se mulţumesc doar cu felul răguşit 
cum au cântat cocoşii, ca să prezică, fără de îndoială, 
sfârşitul secetei. Nu râde nimeni de ele, să nu sperie 
vestea bună. Dimpotrivă, unii se pregătesc s-o 
întâmpine, gata de coborit în câmpia arsă a ţării unde-i 
aşteaptă atâtea de făcut. Nici nu-i ajunge amiaza că 
printre gâturile înfierbântate ale vârfurilor, încep să se 
strecoare nişte mogâldeţe plutitoare albe. Chiar dacă 


primele rânduri sunt repede destrămate de zidul de foc 
al soarelui, următoarele care năvălesc se-ncheagă de 
îneacă ştirbirile custurilor. Alburiul lor fulguitor se tot 
închide pe măsură ce se întăreşte cuprinderea zării. 
Răscolirea din spatele de cremene a muntelui trimite 
peste culmi un vânt vijelios care, pe măsură ce se 
înteţeşte, suge din căldările Bucurei şi a Zănoagei 
negreli grele de ploaie. Ciocnirea cu crestele este 
grozavă.  Văzduhul este deodată prefăcut într-o 
țesătură de foc şi o răbufnire de tunete. Culmile sunt 
înghiţite de întunecimea de-nnoptare prăvălită asupra 
lor. Drumul de sus, de pe vârfuri, nu-i decât o 
alunecare uşoară, aşa că primii stropi s-abat iute peste 
cetate. les cu toţii, bătrâni şi tineri, copii şi femei, 
căpetenii şi oşteni să primească botezul picăturilor din 
ce în ce mai înteţite. 

Începe o ploaie de nădejde. Pâraiele încep să se 
umfle. Cât de plăcut e vuietul lor asurzitor! Pământul, 
secătuit de orice umezeală, înghite pe săturate 
răsturnarea ulcioarelor cereşti. Oamenii îngenuncheaţi 
în ploaie se închină şi apoi se pornesc pe un joc nebun, 
fără să le pese de alunecuşurile noroioase. 

Înseninarea care-i urmează ploii aduce slăbirea 
molimii care se stinge cam tot aşa după cum a venit. 
Poate leacurile grecului sau descântecele babelor a 
stârpit-o, dacă nu cumva chiar moartea a obosit să tot 
secere. Pe întrecute mulţimea îşi face pregătirile de 
reîntoarcere jos, în ţară, la gospodăriile care-o 
aşteaptă. Dealtfel şi timpul îi împinge. Vitele se cer 
coborâte din munte, culesul slab cum e trebuie făcut, 
iar arăturile de toamnă nu mai pot fi întârziate. 

Mihai nu ştie cum să împace cerinţele ţării cu 
imboldurile inimii. Unele-l cheamă la Haţeg, celelalte-l 
opresc la cetate. 


- Armina, în curând ne vine rândul să plecăm şi 
noi, cu toate că zilele frumoase de care ne-am bucurat 
aici cu greu o să le regăsim la Haţeg. 

- Nici aici nu mai putem sta, Mihai. Vine iarna 
peste noi şi ne ţintuieşte. Altfel ar fi dacă ar fi venit aşa 
dintr-odată. Ne înzăpezea şi rămâneam împreună, 
alături, o iarnă întreagă. Ce frumos ar fi fost! 

- Trebuie să ţinem seamă şi de ceilalţi, nu numai 
de noi. Am şi început pregătirile pentru reîntoarcerea 
voastră la Haţeg. 

- Şi mă rog de ce-s de trebuinţă chiar atâtea 
pregătiri? 

- Ca să fac din tine domniţa mea şi a ţării, aşa cum 
meriţi. 

- lar spui vorbe mari. Mai bine chiar fapte mici, dar 
la timp şi cu rost. Acum pleci şi eu iarăşi rămân 
singură. 

- Lipsesc puţin şi vin să te iau! Spune mamii şi 
naşii cele cuvenite şi să te găsesc plină de dor. 

- Nu-i nevoie să mi-o ceri. Pe tine să te aducă el. 

După ce-l pierde din ochi pe brâul coastei, Armina 
se urcă în turnuleţ, să-i mai primească odată semnul 
de rămas bun cu mâna, pe care i-l va face din valea 
Râuşorului. Cât doreşte să se căsătorească cu el. Ce 
cămin atrăgător i-ar face. O răscoleşte gândul că, în 
sfârşit, adevărata fericire şi-a croit drum până la ea. Şi 
e pregătită s-o primească. Trecutul este aproape şters, 
iar ceea ce dăinuie din el nu poate umbri luminoasa 
cale a viitorului, pe care merge acum. Nici o fluturare 
de îndoială nu-i adumbreşte pârtia. Dimpotrivă, totul îi 
întăreşte strălucirea. Coboară după ce-l pierde din 
ochi, murmurând un cântec de dragoste, care o 
însoţeşte toată ziua cu voioşia lui, uşurându-i 
împlinirea îndatoririlor gospodăreşti. 


Pe drumul înspre Haţeg, împotriva obiceiului său, 
Mihai merge tăcut, fără să glumească, adâncit în 
gânduri. Îl aşteaptă atâtea de făcut. Şi toate-i cer 
sforţări mari. Frâiele ţării trebuiesc bine strânse. Altfel 
nu vor putea fi şterse în grabă urmele molimei şi 
secetei. Fiecare, după putere şi iscusinţă, trage turta 
pe spuza lui. Unii huzuresc, alţii-s înecaţi de lipsuri. 
Certurile şi judecăţile de pe urma lor se ţin lanţ. De 
apărarea ţării, nimănui nu-i pasă, de parcă căpeteniile 
regatului ungar ar râvni la alte pământuri nu la ale lor. 

Nici viitorul Arminei şi-al lui nu poate fi lăsat la voia 
întâmplării. Trebuie să-l aşeze pe o temelie trainică. 
Numai astfel va putea da temeinicie fericirii pe care 
vrea s-o clădească pentru noua sa familie. Toate i se 
învolbură în minte. Încearcă să le rânduiască după 
însemnătatea nevoii şi nu se poate hotărî la care să se 
oprească mai întâi, că prea multe se îndeasă în frunte. 

Însoţitorii-i, „feciorii” săi, cum îi place să se laude 
cu ei, învăţaţi şi îngrijiţi de el ca să fie de cinste, 
omenie, hărnicie şi curaj, îl privesc pe furiş cum se 
frământă. Nu vor să-l tulbure. Se înţeleg bine unii pe 
alţii şi ţin la multumirea fiecăruia şi a tuturor. Insoţirea 
lor şi-n zile rele şi-n cele bune îi uneşte de parc-ar fi o 
familie numeroasă cu fraţi de felurite vârste. Capul, 
cum este şi firesc, după obiceiurile ştiute din bătrâni, 
rămâne fratele mai mare. După limpezirea gândirii 
izbucneşte-n fiinţa-i neastâmpărul faptei. luţeşte calul 
până la galop. Feciorii îl urmează voiniceşte. Ştiu doar 
că această grăbire a mersului înseamnă trecerea 
neîntârziată la înfăptuirea hotărârilor luate. Cheamă la 
el pe cei mai de încredere: 

- Tu, Vlaicule, o să trebuiască să cercetezi cum 
stau oamenii cu sănătatea, bucatele şi vitele, ca să 
vedem cine-o poate duce până-n primăvară cu ce are 


şi cine nu. De la cine putem lua atât pentru nevoile 
obşteşti, cât şi pentru ajutorul celor lipsiţi? Să ţii bine 
răbojul socotirilor, să n-ajungem la nemulțumiri. Ştii 
cum e lumea, fiecăruia i se pare că-i mult când dă şi-i 
puţin când capătă. Mai ales să nu te aprinzi! Să-ţi ţii 
firea, când vei fi înfruntat şi întrebat de unii ce 
amestec am eu în treburile lor. Să-i iei cu domolul că te 
alegi cu mai mult. La cine vezi că-i prea crescută 
îndărătnicia, lasă-mi-l mie. 

- Cneaze, neorânduiala-i mare, după cum am văzut 
pe unde am trecut. Mai crescută ca după plecarea 
tătarilor. Pustiul se întinde. Unii au pierit, alţii şi-au 
lăsat aşezările şi cei rămaşi dau iama-n ele, de parcă-i 
ţară părăsită. 

- O să-i strâng pe cei mai răsăriţi şi nădăjduiesc că 
unind umărul lor cu al nostru o să urnim carul ţării să 
treacă peste hopul unde s-a înglodat. Ai din parte-mi 
întărirea să faci cele care-s de trebuinţă, ca totul să 
meargă bine. Nu mă îndoiesc că ai să izbuteşti să le 
scoţi la capăt, spre mulţumirea tuturora. Te-am ales 
pentru eşti iscusit şi de neam şi lumea o să te asculte. 
Să începi însă cu obştea mea şi a ta, să nu ne arunce 
nimeni vina că vedem paiul din ochii altora şi suntem 
nesimţitori la bârna din ochii noştri. 

- Am înţeles, cneaze! Mă voi zbate să-ţi implinese 
gândul. 

- Ce o să-ţi spun ţie, Adame, să nu te mire. Nu 
suntem chiar aşa de secătuiţi încât să nu mai putem 
face şi lucruri mari. Aş vrea să reclădesc aşezarea 
voievodală şi să-i redau strălucirea pe care a avut-o în 
trecut. Nu pentru ca aş trage a voievod. Voi mă 
cunoaşteţi. O doresc însă pentru cinstea ţării şi să vadă 
oamenii că atunci când este tragere de inimă şi din 
puţin se poate face mult. 


- Cneaze, ne ştii bine, noi suntem în toate una cu 
tine. Părinţii noştri, oamenii cu stare şi minte 
bătrânească, au ştiut pe ce mână ne dau, când ne-au 
trimis să-ţi fim ajutoare. 

- După cum ţi-am spus, cu ceea ce am strâns, mai 
ales din negustorie, putem să facem un lucru care să-i 
bucure şi pe alţii, şi pe noi. Aş vrea să fie o fală pentru 
toţi, afară de pizmaşi, că şi dintre aceştia sunt destui. 
Să cântăreşti tu cum este mai bine să începem. 
Socotesc că oamenii acum au mai puţină treabă. N-au 
ce brumă strânge de pe ţarini şi de prin livezi. În loc să 
stea şi să se jelească să le dăm o treabă, plătindu-le 
munca aşa cum e obiceiul din bătrâni. 

- Da, cneaze! Acum putem strânge piatra, scoate 
nisipul, arde varul şi poate chiar cărămizi s-ar mai 
putea face. Din pădure cărăm lemnele, ca să fie 
cioplite de dulgheri. De vor fi toate bune în primăvară o 
să-ncepem săparea temeliei. 

- Te-am ales pe tine fiindcă ştiu că vă pricepeţi din 
tată-n fiu la ridicarea bisericilor şi a caselor de zid. 

- Nu zic că va merge totul cum vei vrea, dar până 
la urmă o să-i îmboldim pe toţi cu dârzenia noastră, de 
a face în clipe grele un lucru atât de măreț. Unii mai 
apropiaţi nouă ni se vor alătura. Alţii, mai hapsâni şi 
duşmănoşi vor murmura. Am să încerc să-i mulţumesc 
cât mai pe de-a-ntregul pe fiecare. Ce ciuleşti aşa 
urechile, Lie? 

- Să ştii, cneaze, că toată ţara aşteaptă să fie 
refăcută vechea aşezare, pomenită acolo de când 
povestesc bătrânii. În ea s-au strâns de atâtea ori capii 
noştri, fie pentru veselie, fie pentru uşurarea 
greutăților ce-i apăsau. As i că sunt încredinţat, ca şi 
Adam, că gândul tău o să se împlinească-n faptă. In 
mai puţin de un an, urmele pustiirilor vor fi şterse. 


Noile ziduri pe care le vom ridica vor sta ca o dovadă 
că niciodată năpastele nu pot să ne acopere, chiar 
dacă ne zguduie din când în când din temelii. 

- Adame, am toată încrederea că vei face în aşa fel 
ca să se strângă cât mai mulţi în jurul nostru. Vezi că 
atât cât ne mai îngăduie vremea să lucrăm din plin. 
Poli să le spui că şi noi vom avea grijă de ei, de cum 
ajung aici negustorii străini, prietenii noştri, cu carele 
încărcate de lucruri folositoare oricui. 

- Cneaze, oamenii sunt săritori când este vorba de 
tine şi nu se dau îndărăt de la osteneală. Ştiu că 
oricând, la nevoie, găsesc deschisă uşa casei tale. Nici 
unul doar n-a plecat cu mâna goală, când ţi-a trecut 
pragul. 

- Pe tine, Culiţă, am să te pun să îngrijeşti de 
cetate şi făurăriile Clopotivei. Starea armelor nu mi s-a 
părut prea bună şi vei avea ce face. Vezi ca doamna şi 
domniţa să nu ducă lipsă de nimic. Le laşi să-ţi fie de 
ajutor, că-l vei simţi ce folositor este. 

- iți mulţumesc, Cneaze, că m-ai ales. 

- Nu de ochii tăi frumoşi, Culiţă. Eşti fratele mai 
mie a lui Faur Domete din Clopotiva. De i-ai călca pe 
urme, nu ţi-ar merge rău. 

- Să încerc, Cneaze, că doar am eu cine semăna, 
nu ziseşi dumneata? 

- Nu merg eu cu tine la-ncercare, Culiţă, ci drept la 
ţintă. 

- Cneaze, o să pun rânduială în faurăria noastră. O 
să recâştigăm ceea ce-i rămas în urmă. Dacă nu la 
altceva, chiar la vânatul jivinelor o s-avem nevoie de 
arcuri, săgeți, ghioage şi securi bune. 

- Ce bine ne-a prins când am avut arme din belşug, 
din grija fie iertatului voievod Bal. Multe primejdii am 
înfrânt cu ele. N-aş vrea ca „nobilimea” ungară să 


creadă că oastea noastră-i destrămată de tătari şi că 
suntem o pradă uşor de mistuit. 

- N-ai grijă, Cneaze, nu mă voi odihni până când nu 
vor merge toate ca pe roate. 

- Măi Lie, mă, cu tine ce să fac? 

- Ce crezi, Cneaze! 

- Te ţin lângă mine, că de vă trimit pe toţi, singur 
cum o să mă descurc? 

- Stau, Cneaze, că-mi place. Aşa cere şi nevoia. 
Pentru astâmpărarea ei îţi trebuie o dreaptă mai 
cuprinzătoare, că numai a dumitale nu le poate prididi 
pe toate. 

Trecând prin satele şi aşezările singuratice din 
drum, Mihai stă de vorbă eu oamenii despre ceea ce se 
mai poate face. Nu le va fi uşor să înfrunte iarna care 
bate la uşă apăsată de sărăcia acestei veri atât de 
neprielnice. De-abia pe înserat ajunge la Haţeg. 
Găseşte lume destulă pe uliţi care-l primeşte cu 
bucurie. Peste tot s-aud răsuflete de uşurare. Bătrâni şi 
tineri vorbesc că se simte nevoia unui om de frunte în 
care ţara să aibă încredere. Trebuie bine scuturată ca 
să iasă din delăsarea care a pus stăpânire pe ea. Or, el 
este socotit cel mai potrivit cu împrejurarea grea de 
acum. Poate-i singurul care-i ascultat. Chiar dacă unii 
murmură împotriva lui, până la urmă-i fac pe voie. 

Cu astfel de treburi pe cap, vremea trece repede şi 
iarna se aşterne. Impinsă de apropierea Crăciunului, 
Armina, sus la cetate, este în fierberea pregătirii sărbă- 
torilor şi în aşteptarea sosirii lui Mihai. Peste zorul ei, 
i-adevarat cam pe terminate, prin îngustele ferestruici 
ale încăperii mari se scurge înnegurarea de afară. 
După ce cuprinde ungherele, întunericul îşi tot lăţeşte 
domnia. Pentru stăvilirea-i, Armina dă îndemnul 
aprinderii opaiţelor şi a făcliilor. Aşteptarea-i se preface 


într-o răscolire furtunoasă. Ca să se liniştească iese pe 
prag. Afară ninge, mai repede viscoleşte, după cum 
răbufneşte vântul în golul curţii dinăuntru. Intră 
zgribulită. De-abia acum aude zgâlţăielile ferestrelor. 
Ce s-a întâmplat oare cu Mihai de n-a sosit? O 
frământă această întrebare. Nu se poate stăpâni şi se 
duce la bucătărie. 

- Mamă, oare ce-i cu Mihai de nu mai vine? Mâine-i 
ajunul şi el nu s-arată. După cum mi-a spus la plecare, 
tnebuia să fie de acum aici. Să nu i se fi întâmplat 
ceva. 

- Poate n-a putut pleca azi, chiar aşa de dimineaţă 
ca s-ajungă. Doar ştii câte treburi avea şi bietul 
taică-tău înainte de sărbători. 

- Era altceva atunci. Tata era lângă noi. Îşi îndepli- 
nea şi îndatoririle de voievod şi îşi făcea timp să treacă 
pe acasă de vreo două trei ori pe zi. Mihai este însă de- 
parte şi nu ştim nimic de el! 

- O să pice. Nu te teme. 

- Numai să poată veni. 

Şi chiar atunci se auzi vorbă şi mişcare pe afară. La 
chiotele aduse de vânt, cei din cetate sar în calea 
aşteptaţilor. Armina iese în prag surâzătoare să-i 
întâmpine. Intraţi înăuntru, îl cheamă deoparte pe 
Mihai şi-l întreabă: 

- Cine sunt cei cu care ai venit? Nu-i cunosc. 

- Nişte zidari de laudă din Bălgrad. O să ai prilejul 
să-i cunoşti bine, chiar foarte bine. Uite-i că s-apropie 
de noi. Cinstiţii oaspeţi vor să-şi cunoască mai bine 
domniţa! 

- Ne plecăm cu plăcere în faţa mândreţii, dacă 
umila noastră plecăciune-i bine primită. 

- Vorbele spuse vă deschid uşa căminului nostru 
de astăzi, răspunde cu căldură Armina. Cel de ieri, era 


mai aproape şi nu v-ar fi pus atâta pe drumuri. 

- Am primit cu mare bucurie poftirea cneazului. Ne 
socotim nu numai cinstiţi, dar şi încântați de a petrece 
sărbătorile ca oaspeţi ai dumitale. Tare-i greu pentru 
omul străin, ca de un praznic atât de mare să se simtă 
singur şi stingher. 

- V-aşteptăm să coborâţi după ce v-aţi aşezat, că 
după obiceiurile noastre sărbătorirea începe de cum se 
înnoptează. 

Seara se desfăşoară pe plăcerea tuturor. După 
cină, toţi cei aflaţi în cetate se strâng lângă foc, în jurul 
părintelui lustiniu. Se dezlănţuie o înfocată întrecere 
între însoţirile alcătuire pe familii care fac să răsune 
încăperea mare de colindele moştenite din bătrâni. 
Câte o vorbă de duh, aruncată între cântece, stiîrneşte 
veselia. 

Aşezat în faţa Arminei, Mihai urmăreşte jocul 
răsfrângerilor roşcate ale flăcărilor pe chipul ei. Acum îl 
luminează din plin. Se topesc apoi şi scăzute, îl lasă 
furat de adumbririle însăilate. Ca-ntr-o rotire fluturândă 
îl înveselesc de la-nvolburarea de floare de mac a 
răsăritului până la  ruginiul  scăpătării de pe 
povârnişurile din spatele munţilor. Privirea lui Mihai îi 
întăreşte credinţa că viaţa le va rodi fericirea. 

Osteneala de peste zi nu întârzie însă să se arate. 
Părintele lustiniu, văzînd că mulţi de-abia îi mai ţin 
isonul, le dă dezlegarea să plece. Fără să se lase prea 
mult îndemnați, toţi se-ndreaptă spre locurile de 
odihnă hotărâte. Urcând treptele înspre odăile lor de 
sus, Armina îl întreabă pe Mihai: 

- N-ai vrea să-mi spui cam ce rost au zidarii aceştia 
„de laudă” cum i-ai botezat? Tu învârteşti ceva acolo, 
jos, despre care mie nu-mi spui nimic. Mi se pare că 
vrei chiar să mă ţii departe! Crezi oare că cetatea-i 


chiar atât de sus şi atât de groase-s zidurile sale, încât 
nu răzbate până-n lăuntru ceea ce se petrece în ţară? 
Te-nşeli! Aflăm până şi ceea ce gândeşti tu, cu toate că 
eşti la depărtare de o zi şi mai bine de noi. 

- Dacă ştii, ce-ţi mai pot spune? 

- Poate mai e ceva ce încă n-a ajuns, pe drumuri 
ocolite, la mine. Deocamdată văd cu toată părerea de 
rău că te socoteşti unic stăpân pe gândurile tale. 

- Nu-i adevărat. Mai degrabă tu eşti, că ale mele 
numai în jurul tău se învârt. Cât priveşte lucrările de 
jos de la aşezarea voievodală, dacă ai răbdare până 
mâine, că astăzi n-a fost timp, o să ţi se ceară părerea. 
Şi ea va fi cea hotărâtoare! 

- Aşa mai merge. Dar de ce n-ai spus-o de la 
început? 

- De unde-ţi veni dorul acesta de a le-nvăţa pe 
toate? 

- Şi ţie de a lucra pe ascunse! 

- Din dragostea ce-o am pentru tine! Vreau să te 
răsfăţ c-o împlinire care să-ţi vină pe neaşteptate. 

- Mihai, mă cred în vis. Apoi mă cuprinde frica, să 
nu fi fost cu adevărat numai vis şi mi-e teamă să nu se 
destrame. 

- Dimpotrivă, Armină, este în plină închegare. Visul 
începe să treacă-n fapte. Sunt toate atât de apropiate, 
încât de-ţi înteţeşti puţin privirea, vezi că-i în drum 
spre noi colţul de rai care ne cuprinde fericirea. 

- Acum însă nu te superi, Mihai, că mă topesc pe 
această uşă lăsată întredeschisă de mama ori naşa, ca 
semn că încă pe acolo trebuie să intru. Noapte bună, 
dragul meu. 


După amiaza premergătoare Crăciunului aduce 
liniştea deplină în cetate. Toate pregătirile prăznuirii 


de-a doua zi sunt terminate. Fiecare familie se ocupă 
de ale ei. Îşi pregăteşte straiele care urmează să arate 
o altă hărnicie şi iscusinţă a binecuvântatei mâini 
femeieşti. Numai în încăperea mare voievodală răsună 
vorbă multă. Mihai şi cu zidarii din Bălgrad îi 
înfăţişează Arminei cum urmează să arate viitoarea lor 
aşezare de la Haţeg, peste temeliile celei arse şi 
năruite de urgia tătărască. 

Pe cât îi stă în putere se străduieşte să nu 
trezească în inima Arminei amintiri dureroase. Totuşi, 
pe ocolite, caută să pună în lumină tot ce se poate lua 
din trecut. Vrea să simtă că noua aşezare cuprinde 
însuşirile bune ale celei vechi, că îmbină în armonia-i 
tot ce a fost trainic şi măreț în clădirea care a adăpostit 
bucuriile copilăriei şi ai primilor ani din tinereţea ei. 
Încearcă s-arunce o punte, care să-i uşureze trecerea 
de la anii frumoşi, peste petele întunecate ale 
prăpăstiilor săpate de dureri, până la anii de acum, pe 
care el vrea să-i prefacă în trepte ce urcă spre 
adevărata fericire. 

- Vă mulţumesc pentru tot ce mi-aţi spus şi arătat. 
Sunt într-adevăr în afara celor obişnuite. Totu-i atât de 
măreț, încât mă-ntreb, în cât timp va putea oare prinde 
viaţă acest gând îndrăzneţ? 

- La toamnă, o parte va fi gata pentru locuit şi-n 
doi ani, tot ce-i mai de seamă prevăzut a se înălța, se 
va face, o lămureşte Groza, cel mai bătrân dintre 
zidari. 

- Mihai, ai tot ce-ţi trebuie? Braţe trebuincioase 
pentru lucru? . 

- Am, Armina! Le-am chibzuit pe toate în amănunt. 
Sunt pregătit ca să grăbesc înălţarea aşezării pe cât 
îmi îngăduie mersul zidirii. Urmăresc ca prin această 
terminare să-ncheiem o altă aşteptare a împlinirilor 


noastre. 

- Totuşi e nevoie de atâta timp. 

- Pentru a clădi temelii solide şi ziduri trainice 
avem într-adevăr nevoie de timp, Domniţă. 

- Vă urez izbândă deplină! Acum însă lăsaţi 
treburile şi pregătiţi-vă pentru sărbătoarea de mâine. 

- Domniţă, te ascultăm. Şi mai târziu, de ne 
primeşti, o să venim să-ţi colindăm una frumoasă, 
răspunde Mihai pentru toţi. 

- Întotdeauna primim cu plăcere colindătorii şi-i şi 
răsplătim bine. Colacii v-aşteaptă. Să vedem însă dacă 
vă dovediţi vrednici şi colinda va fi într-adevăr 
frumoasă. 

- Nădâăjduiesc că da! 

- Numai să nu vă ia alţii înainte şi să se înfrupte din 
cele pregătite pentru voi. 

- N-ai grijă, Domniţă, nu trece nimeni peste noi, ca 
să intre primii. 

Mihai îşi însoţeşte cuvintele cu o înclinare de supus 
credincios. Vrea ca toţi cei de faţă să vadă cât 
preţuieşte el cinstirea care i se cuvine Arminei, atât 
pentru înfăţişarea-i mai deosebită, cât şi ca fiică a unui 
mare voievod. 

Armina înţelege mărinimoasa dovadă a dragostei 
lui. Se miră de prefacerea care are loc în fiinţa ei. Parcă 
firea-i trece pragul unei renaşteri. Se regăseşte pe ea 
însăşi, după  împotmolirea pe care i-a adus-o 
nefericitu-i măritiş cu Onu. Dragostea îi întăreşte 
încrederea în viaţă, îi deschide ochii asupra menirii pe 
care o are între ceilalţi din juru-i şi-o fac să-şi găsească 
puterea ca să răspundă rostului ei. Pentru aceasta îi 
este, pe deasupra îubirii-i, recunoscătoare, îndatorată. 
Prin necontenita-i strădanie de a o pune alături, ba 
chiar înaintea lui, a făcut-o să-şi dea seama că poate 


însemna ceva prin ea însăşi. Se bucură din plin de 
această îmbolditoare înălţare. A gustat doar destul din 
amărăciunea înjosirii. Ceea ce s-a zbătut să calce în 
picioare celălalt, mândria că face parte dintr-o familie 
care a tras o brazdă adâncă în viaţa ţării, Mihai s-a 
străduit să-i redea cuvenita-i strălucire. 

Cu câtă răbdare i-a trezit şi întărit dorinţa să fie 
socotită iarăşi semeaţa fiică de voievod de altă dată. 
Tot el i-a arătat că nu se poate sprijini numai pe slava 
trecutului. L-a înţeles că pentru păstrarea vie a 
amintirii tatălui, trebuie să ia parte ea însăşi la marile 
înfăptuiri pe care le cere împrejurarea de faţă. Acum îşi 
dă seama de înţelesul mult mai adânc al glumeţelor 
vorbe ale lui, când îi înfăţişa vrerea ca trăinicia 
viitorului să fie întemeiată pe fapte izvorâte din propria 
lor voinţă şi zbatere. De n-ar fi fost maică-sa s-o 
trezească din tihnita reamintire a desfăşurării vieţii-i, 
de când i-a păşit pragul Mihai, ar fi întârziat, fapt de 
neiertat astă seară. Dealtfel şi aude îngrămădirea a tot 
ce-i suflare omenească în cetate, în încăperea mare şi 
pe trepte-n sus până la uşa odăii voievodale, unde 
după terminarea pregătirilor au urcat mama şi naşi-sa. 
Nu după mult timp pătrunde de după uşă întrebarea lui 
Mihai: „Să vă colindăm una frumoasă?”. „Da, da”, se 
grăbeşte Armina să răspundă. 

Cu toţii le colindă şi le urează sănătate şi noroc. 
După cum sunt colindătorii aşa-i şi răsplata. A celor 
mici din dulciuri şi poame, iar a celor mari din 
chemarea la masă a doua zi. Când socotesc că-i cu 
cale să dea rândul altora, coboară în încăperea mare. 
Acolo se perindă cei sosiți de la Râu de Mori, Gureni, 
Clopotiva, Ohaba Sibişelului şi Nucşoara, satele mai 
apropiate de cetate. Vremea friguroasă nu i-a oprit pe 
flăcăi să vină să le colinde şi să le aducă daruri, 


chemându-i în numele cnejilor şi juzilor de sărbători în 
mijlocul lor. Toată noaptea n-a dormit nimeni, nici chiar 
copiii. 

În zilele următoare de plină sărbătoare, Armina, 
Mihai, şi cu cei din cetate se împart cum pot ca să 
răspundă poftirilor primite. Timpul şi-l rup din cel de 
odihnă, că poftă de petrecere au destulă. Până la urmă 
nu rămâne nimeni neîmpăcat. 

Fiecare din aceste plăcute zile însă a tot apropiat 
pe cea care aduce reîntoarcerea la Haţeg a celor veniţi 
de Crăciun la cetate. 

- O, Mihai, din nou rămân singură şi-mi vine tare 
greu. M-am învăţat să te am lângă mine. 

- Şi pe mine mă doare lipsa ta, crede-mă, Armino! 

- Te cred, Mihai. Du-te sănătos. 

învelită în blana călduroasă de vulpi, îi urmăreşte, 
sub biciuirea crivăţului, până se pierd în troienişul ce 
înălbeşte coasta. După plecarea lui şi a oaspeţilor săi, 
viaţa la cetate îşi ia mersul obişnuit din timp de iarnă. 
Vremea rea care ţintuieşte lumea în case o face pe 
Armina să simtă cu tărie lipsa lui Mihai. Este ştiut că 
femeile de pe aici, mai ales cele tinere, când 
vremuieşte atât de nemilos, să le ceară bărbaţilor 
strângerea de pe drumuri. Să-i ţină lângă ele. Să-i 
simtă că-s ai lor. Ei mai toată vremea „frunzelor” 
vântură ţara şi muntele, lăsându-le să-şi astâmpere 
dorurile şi înfiorările îngrijind şi crescându-şi copiii. 

Spre deosebire de ele, iernarea la cetate nu-i 
aduce  Arminei decât amărăciunile prea deselor 
despărţiri. Orice „fugă” a lui, până la ea sus, îi 
stârneşte bucuria, ca după prea grăbita plecare, 
tristeţea să se aştearnă iarăşi grea peste lungile zile de 
aşteptare.  Naşi-sa care-i urmăreşte frământarea 
încearcă întruna s-o îmbune. „N-o să ţină doar nici 


iarna asta o veşnicie”. Ei însă i se pare că nu mai are 
capăt. Dintre femeile aflate-n cetate se bucură cel mai 
mult când, în sfârşit, primele semne ale primăverii 
încep să se arate. 

Nici în ruptul capului nu mai vrea să rămână 
singură. Când vine Mihai, aducându-i primii ghiocei şi 
mâţişori, se miră ce voioasă o găseşte. De-abia la 
plecare vede mulţimea cailor din curte pregătiţi de 
coborâre şi pe toate femeile din cetate, afară de cea a 
lui Culiţă care-i statornicită cu bărbat cu tot aici, gata 
să-l însoţească. N-are timp să zică ceva, că i-o şi taie: 
„Te-ai ars, băiete! S-a zis cu umblatul creanga, de unul 
singur. Şi vouă celorlalţi!” Face cu ochiul suratelor să-i 
vadă cum rămân „dumnealor bărbaţii” cu gurile 
căscate.  „Dumnealor” se dezmeticesc repede şi 
bucuroşi ca şi ele, să le vadă acasă, se prefac că nu 
pricep despre ce-i vorba. Le lasă să guste din plin 
bucuria izbutitei încurcături iscată de neaşteptata 
punere la cale a plecării lor. Glumele se-nlănţuiesc 
până la Haţeg pe socoteala şi a unora şi a altora fără 
să mai simtă greutatea drumului şi scurgerea vremii. 

Când intră pe poarta căsuţei lor din Haţeg, Armina 
răsuflă uşurată. Privirile-i, care cuprind deschiderea 
primăvăratică, vioaie, a câmpiei se întorc totuşi a 
mulţumire înspre cetatea, i-adevărat mai întunecată, 
dar la fel de primitoare. In câteva zile îşi reia treburile 
gospodăreşti obişnuite de aici şi lucrul la obşte. Şi 
acum Mihai este mereu pe drumuri, dar îi simte mai 
puţin lipsa căci nu pleacă pentru mai mult de o zi-două. 
In ţară domneşte mulţumirea. Din partea regelui din 
Buda nu se vădeşte nici o ameninţare, iar anul se 
dovedeşte de cu primăvară rodnic, potrivit în soare şi 
ploi. Vara care-i urmează se desfăşoară c-o dărnicie de 
mană cerească. Toamna astfel pregătită împarte 


belşugul cu mâinile-i afundate ca să prindă cât mai 
mult din şuvoiul de rod. Nimic, nici un picur nu s-a 
pierdut din tăria verdeţii câmpurilor, grădinilor, 
livezilor, pajiştilor, poienilor, fâneţelor ţării. 

Au mai rămas doar viile să-şi întărească sub brumă 
dulceaţa. Pătulele şi hambarele gem. Coşarele şi 
zăcătorile trebuiesc lărgite şi-nălţate ca să ajungă mai 
încăpătoare. 

Fericirea Arminei şi a lui Mihai se-nfruptă din acest 
belşug, socotit de ei ca un semn bun pentru împlinirea 
visului lor. 

Adeseori, pe înserat, trec să vadă cum merg 
lucrările „casei' lor. Zidurile aşezării au crescut în pas 
cu încolţirea, înmugurirea, înflorirea şi întărirea rodului. 
Acum, în iureşul culesului, ca munca de un an să fie 
cât mai repede pusă la adăpost, căpriorii aşteaptă ca 
pe  şipcile bătute să fie prins  acoperământul 
adăpostitor al prăştilei. E grabă mare şi aici ca să nu-i 
prindă neînveliţi ploile dese şi mărunte, care au 
şi-nceput să-ncerce feţele mai înălțate ale măgurilor. 

Cu câtă înfrigurare intră în aripa dreaptă. Acolo, 
unele încăperi de locuit sunt aproape gata. Îşi şi fac 
socoteli cum să le-mpartă şi folosească. Dacă nu i-ar 
stânjeni pe lucrători n-ar mai pleca de acolo. Armina nu 
scapă nici un prilej să-i laude pe pricepuţii zidari din 
Bălgrad şi iscusiţii oameni de încredere ai lui Mihai, 
care se ţin de cuvânt şi înalţă o clădire cu adevărat 
măreaţă, să fie de cinste ţării şi lor. 

11. INCUNUNARI 

Odată cu culesul viilor toamna îşi socoteşte 
încheiată măsura îndatoririlor sale. A revărsat asupra 
ţării atâta rod încât culegătorii de-abia au prididit cu 
strânsul. S-au găsit destul leneşi şi nevolnici care, puşi 
din greu la muncă, blestemă bogăţia care le tulbură 


liniştitele ape ale trândăvelii. Mihai îi cunoaşte şi nu-i 
iartă. Când murmură şi se răzvrătesc că sunt oameni 
liberi, nu robi, el îi scutură din amorţeală fie de-a 
dreptul, fie prin obştii, fie mai cu spor prin neveste. Le 
spune şi-i îmboldeşte să nu se lase pe tinjală, că pentru 
iarnă nici nu poate fi vorba de vreo ajutorare. 

Armina tremură de grija lui, că sunt destui dintre 
cei mai înrăiţi care îl pândesc să-l pălească pe 
neaşteptate. Unii se laudă că i-o coc şi o să-l 
astâmpere. Cât de curând o să-i plătească pentru 
aerele de stăpân pe care şi le dă. La drept vorbind nu-i 
cu nimic mai mult decât ceilalţi cneji. 

Înciudată că n-o ascultă să nu se mai istovească 
pentru alţii şi să-şi facă duşmănii, îl ceartă fără de 
cruţare. 

El râde când o vede aşa pornită, ceea ce o întărâtă 
şi mai mult. Când însă încep să răsară roadele 
zbaterilor lui în foloasele pe care le trag cu toţii, atât ea 
cât şi cei care l-au înfruntat, se îmbună şi fac uitate 
cuvintele grele, dacă s-a ajuns la ele. 

Mihai şi Armina socotesc că a sosit timpul să 
cheme sfatul ţării pentru a da seamă de toate cele 
făcute până cum, precum şi pentru înfăţişarea celor ce 
trebuiesc acute în viitor. 

Căpeteniile cnezatelor şi obştiilor, împreună cu juzii 
bătrâni şi buni ai satelor, se adună la Haţeg de ziua 
Sfântului Mucenic Dumitru, în partea terminată a 
„casei Domniței”,  reînsufleţitoarea vechii aşezări 
voievodale. Cei de față vorbesc deschis că a sosit 
momentul alegerii căpeteniei țării. Numele lui Mihai 
este cel mai des rostit legătură cu această alegere. 
Dealtfel cei mai mulţi cunosc că-i singurul îndreptăţit, 
prin dovezile pe care le-a dat până acum, să râvnească 
la înălţarea pe scaunul voievodal, rămas de atâta 


vreme gol. Armina şi prietenele ei cresc cât pot şuvoiul 
laudelor lui Mihai ca să-i cuprindă şi pe cei socotiți de 
ele mai nehotărâţi. Nu se lasă mai prejos nici „feciorii” 
săi care-i sunt credincioşi cu trup şi suflet. Bătrânii lor 
surâd când îi văd cât de înfocaţi sunt în această 
sprijinire. Nu pot trece nici ei chiar cu uşurinţă peste 
vrerile tineretului. N-au dealtfel nimic împotriva 
alegerii lui. Dimpotrivă, sunt mulţumiţi că-şi văd 
întărite şi pe această cale bunele păreri pe care le au 
despre el. Sunt destui şi cei care cer să nu se ia o 
hotărâre pripită. Alţii i se împotrivesc pe faţă, pentru 
cine ştie ce veche duşmănie. Socot că prea li s-a urcat 
pe cap Mihai ăsta şi prea le sunt împuiate urechile cu 
osanalele aduse virtuţilor pe care le-ar avea. El însă, 
după cum îl îndeamnă şi Armina, se ţine deoparte de 
toată această vâltoare care-nconjoară sfatul ţării. Nu 
se amestecă-n ciocnirea dintre cei care-l sprijină şi cei 
care i se împotrivesc. Mai bine să-i lase pe duşmani 
să-şi dea arama pe faţă. De apărători dârzi nu duce 
lipsă. 

Deschiderea adunării îi linişteşte dintr-odată pe 
toţi. Cei din afară sunt numai urechi să prindă cât mai 
iute şi mai bine ceea ce se petrece înlăuntrul ei. 
Răbufnesc repede cele spuse şi Armina-i printre cei 
care le află întâi. Primii care au vorbit s-au arătat 
mândri şi mulţumiţi de ceea ce s-a făcut pentru ţară, 
cu osteneala lui Mihai bineînţeles. Sunt încredinţaţi că 
şi în viitor ţara, cu el frunte, va avea parte de înfăptuiri 
mai de seamă decât cele de până acum. Nimeni nu se 
poate plânge că la împărţirea îndatoririlor nu ţine 
seama de puterea obştiilor şi a fiecăruia. Nu apasă pe 
nimeni, după cum nici nu uşurează. Belşugu-i satură pe 
toţi spre mulţumirea lor. Cu voievodatul lui Litovoi, de 
care-s legaţi, înţelegerea frăţească-i întărită. Din 


partea regelui Bela este linişte. Plăţile datorate 
acestuia pentru veniturile şi foloasele cerute în 
schimbul „ocrotirii” lui sunt făcute la timp, ca să nu fie 
pricini de amestecare în treburile lor. Aducerea sării şi 
a celorlalte lucruri trebuincioase, din alte părţi mai 
apropiate ori îndepărtate ale lumii, de către neguţătorii 
cunoscuţi, a crescut pe măsura nevoilor. Sprijinitorii 
înfocaţi a lui Mihai arată că el, aflat în slujba ţării, a pus 
nu numai multă osteneală, dar şi pricepere şi suflet ca 
ei să poată să-şi vadă în pace de treburile lor. 

Potrivnicii dau semne de nerăbdare că se 
prelungesc atâta „tămăierile”. Prin şopotiri hotărăsc pe 
cei care să vorbească în numele lor, când le vine 
rândul. O iau la început mai pe ocolite arătând că nu-i 
nici o grabă să se aleagă voievodul. Să se mai 
gândească asupra celui pe care îl socotesc potrivit. 
Apoi, ca să facă pe isteţii, încearcă, pe un ton glumet, 
să slăbească tăria laudelor aduse lui Mihai. Spun că 
sprijinitorii-i cam înfloresc faptele. Nu-i chiar atât de 
greu să faci cele arătate, când ai puterea în mână şi 
ajutorul celorlalţi. Poate mai sunt şi alţii la fel de 
vrednici şi pricepuţi. Ar trebui lăsaţi să-şi dovedească 
virtuțile. Dacă se stă şi se cântăreşte, în multe Mihai a 
cam tras spuza de partea lui. Chiar la înălţarea aşezării 
a cam urmărit, atrăgând-o pe domniţa de partea sa, 
să-şi întărească „drepturile” la voievodat. 

Tăbărâră însă ceilalţi pe aceste guri rele care, ca 
să învenineze buna înţelegere din adunare, încearcă 
prin vorbe îndoielnice să sape bunul renume câştigat, 
în largul ţării, de Mihai. Judele Gliga din Haţeg, cel mai 
în vârstă, aflat în fruntea adunării, socoteşte că s-a 
vorbit destul. Cei mai mulţi sunt de aceeaşi părere. 
Cere să se treacă la alegere. Să-şi spună de îndată 
fiecare, după rânduirea cnezatelor, vrerea. 


Nu se aude decât numele lui Mihai. Nu îndrăzneşte 
nimeni să înfăţişeze pe un altul să nu se facă de râs. 
Până la urmă, ca să nu fie huliţi, puţinii potrivnici 
recunosc că dacă-i nevoie să se aleagă un voievod, tot 
Mihai este omul cel mai potrivit acum. 

După ce află părerea fiecăruia în parte, judele 
Gliga pune întrebarea pentru toţi. Lasă astfel celor care 
nu sunt de acord un ultim prilej ca să-şi spună 
cuvântul. Nu se mai împotriveşte nimeni. Cu aceasta 
Mihai este ales voievod. 

- Să ne trăieşti, Voievoade, răsună în încăperea 
adunării urarea care-i întăreşte alegerea. 

Judele Gliga îl ia de mână şi-l duce la locul de 
cinste din fruntea adunării. Îl sărută părinteşte şi-l 
pofteşte să ia loc. 

La îndemnul lui Mihai se aşază cu toţii pe laviţele 
din încăpere. El se ridică şi după ce le mulţumeşte 
pentru cinstea şi încrederea pe care i-au arătat-o 
alegându-l le spune: 

- Cinstite feţe, juzi bătrâni buni şi fraţi cneji, vă 
încredinţez că am să mă străduiesc ca binele nostru al 
tuturor să crească. Voi păzi şi întări legea noastră stră- 
moşească şi datinele lăsate moştenire de străbuni. 

- Dacă n-aveţi nimic împotrivă, spune judele Gliga, 
cred că de sfinţii Mihail şi Gavril s-ar putea aduna ai 
noştri să prăznuim alegerea noului nostru voievod aşa 
cum se obişnuieşte din bătrâni! 

- Sfatu-ţi este bun, cinstite jude. Chemaţi pe cei 
din ţară şi de la munte. Sunteţi cu toţii oaspeţii mei. 
Rămâne-n seama mea chemarea celor de pe jii. 

Când să se încheie adunarea, judele Mang, glumet 
cunoscut de toţi, îi potoleşte să mai stea un pic. Are şi 
el de spus o vorbă. 

Cu prefăcută stângăcie roagă să i se dea ascultare. 


- la spune, Voievoade, ca bucuria să ne fie deplină, 
pe când ne faci cinstea de a ne chema şi la celălalt 
ospăț, că vezi lumea ar vrea să te ştie aşezat şi toţi 
sunt dornici de petrecere. Acum când toate-s din 
belşug, mulţi sunt porniţi pe încuscriri. Ei aşteaptă doar 
să se facă începutul. Şi ce frumos început ar fi cu tine 
şi Domnița! 

- Să trăiască, să trăiască amândoi! 

- Moş Mang, de ce mi-o iei înainte. La timpul 
cuvenit voi face şi asta. Voi căuta să fie spre 
mulţumirea tuturor. 

Cu aceasta adunarea se împrăştie. Fiecare se 
grăbeşte înspre satul şi casa sa, ca omul mulţumit de 
treaba bună pe care a făcut-o. 

Cu toată silinţa lui Lie, ştirea bună a alegerii lui 
Mihai ca voievod ajunge la Armina înaintea sosirii lui. 
Bucuria cu care este primit îl face să înţeleagă că altul 
sau alta a fost mai iute de picior ca el. Armina totuşi îi 
mulţumeşte şi-l roagă să-i dea amănunte asupra felului 
cum s-au desfăşurat faptele. Lie spune din cele auzite 
câte ceva, socotind că-i mai bine să-i lase voievodului 
plăcerea  înfăţişării celor petrecute în adunarea 
obştească a ţării. Dar cum îşi dă seama că-i în 
primejdie, faţă de întrebările Arminei să-i povestească 
tot ce ştie, să cadă pradă limbuţiei, trece grăbit la cea 
de-a doua parte a însărcinării primite. O roagă să-i 
îngăduie să se-nfăţi-şeze doamnei Aniţa. Ridicând 
mirată din sprâncene, că trebuia doar să se facă că nu 
ştie nimic, fără să-l mai întrebe ceva, îl pofteşte să 
intre în casă, unde se află mama şi naşa ei. Lie 
se-nclină în faţa lor. Cu un surâs de mulţumire că-i 
aducătorul unei încunoştinţări plăcute, îşi drege glasul, 
să-i spună doamnei rugămintea „voievodului Mihai”. 

- Doamnă Aniţă, doamnă Dafina, Domniţă, „voie- 


vodul” Mihai Costa ar dori pe-nserat să vă vadă. Dacă 
nu vă este cu supărare şi doriţi să-l primiţi, vine 
împreună cu neamurile lui unchiul Vitan şi mătuşa 
Eleonora, care i-au ţinut loc de părinţi, de când ai lui 
s-au prăpădit. 

- Să poftească! l-aşteptăm, îi răspunde doamna. 

- Vă mulţumesc pentru ei, spune Lie înclinându-se, 
în timp ce iese. O ia, fluierând săltăreţ, spre casa lui 
Mihai. 

Armina este gata devreme cu toate pregătirile. 
Ştie, că doar se înţeleseseră amândoi, cum urmează să 
se desfăşoare venirea lui şi a rudelor sale apropiate. 
Cu toată această încunoştinţare din timp şi a aşteptării 
liniştite care o stăpânise, acuma când ei trebuie să 
sosească o cuprinde un tremur, prin tot trupul. Se 
învârteşte prin casă, fără să-şi dea seama ce ar fi vrut 
să facă. 

- Vai de mine, Armina, parcă ai fi zăpăcită. Doar 
eşti femeie în toată firea! Te pierzi ca o fetişcană. 
Parcă n-ai avea douăzeci şi ceva de ani, o ia maică-sa 
la zor. 

- Las-o că se linişteşte, spune naşa cu duhul 
blîndeţii. Să-i mulţumim cerului că i-a dat fericirea să 
treacă prin fiorii unei aşteptări destul de îndelungate, 
poate odată socotită ca pierdută. Ei, Aniţo, parcă noi 
n-am fost la fel. Am primit cu braţele încrucişate 
această unică clipă a vieţii? Mi-aduc aminte că nu 
ştiam ce să fac cu mâinile şi-mi venea şi să râd şi să 
plâng de atâta bucurie. 

- Mamă, naşă, prima dată, că aşa-mi fu ursita să 
trec prin atâtea, am zis „fie ce-o fi, puţin îmi pasă”. 
Acum însă doresc să mi se-mplinească visul de a fi 
împreună cu el. 

Mai liniştită, Armina se împlântă în dreptul ferestrei 


să vadă orice mişcare la poartă şi-n susul drumului de 
unde trebuie să se ivească Mihai cu ai săi. Oaspeţii 
sosesc pe vremea cinei. Poftiţi cu cinstea cuvenită în 
casă, după obişnuitele întrebări şi răspunsuri despre 
sănătate şi mersul gospodăriei, se aşază la masă. La 
mijlocul cinei, unchiul Vitan se scoală, ridică ulcica în 
semn de închinare şi lăsând la o parte înfloriturile, atât 
de obişnuite în astfel de împrejurări, întreabă 
netezindu-şi mustăţile şi barba: 

- Tinerilor, vreţi să vă cununaţi? 

- Da, unchiule Vitan! 

- Cuscră, dacă ei vor, vrem şi noi, nu-i aşa? 

- Să fie într-un ceas bun! 

Lăsându-i pe cei bătrâni să hotărască asupra 
amănuntelor, aşa cum e obiceiul, Armina şi Mihai îşi 
pun pe umăr cojoacele şi ies din casă. Se îndreaptă 
înspre locul lor ştiut din livadă. 

- Mihai, dragul meu, iată-ne ajunşi şi aici! 

- Dacă am dorit-o din toată inima, nici nu se putea 
altfel! 

Celelalte spuse se pierd printre ramurile 
desfrunzite, drumul fiindu-le deschis, până-n sus, 
înspre stelele ce clipesc a înţelegere. Când socotesc că 
s-apropie vremea plecării lui Mihai, revin în casă. 
Unchiul Vitan înroşit şi încălzit de băutura de care nu 
s-a ferit deloc îi întreabă: 

- Da pe când hotărâți nunta? Ce zici, Mihai, că tu 
eşti de-acum capul? 

- Incă nu, unchiule. Mai avem un pic de aşteptat! îi 
răspunde Armina. 

- Nu mult, Armino! Până la duminica dinaintea 
sfinţilor voievozi Mihail şi Gavril. O s-o facem sus la 
cetate. 

- Bine gândit, socoteşte unchiul Vitan, două săr- 


bători îngemănate c-o singură cheltuială. Noi suntem 
cei păgubiţi. Petreceam şi noi de două ori. 

-O să-ţi împlinim paguba, unchiule, glumeşte 
Armina. 

- Acum rămâneţi cu bine. Ne vom vedea peste o 
săptămână să pregătim cele trebuincioase înainte de a 
merge la cetate, răspunde doamna Aniţa. 

Pe măsură ce se apropie sorocita zi a nunţii, creşte 
uimirea Arminei de îndemânarea cu care Mihai le potri- 
veşte pe toate, după cum se cere. Oamenii lui aduc 
întotdeauna ceea ce lipseşte. Prinde ca din zbor 
părerile, dorinţele ei şi peste noapte le înfăptuieşte. Nu 
orice năzbâtie ori năzărire. Alege pe cele cu folos, cu 
greutate. Spiritul gospodăresc al Arminei, moştenit de 
la maică-sa, nu se împacă în multe cu măreţia 
deosebită pe care o doreşte Mihai, cu toate că o 
încântă şi pe ea. Incearcă să-l astâmpere, dar faţă de 
înflăcărarea lui molipsitoare, începuta mustrare se 
preface în răsfăţ: 

- Mihai, dragule, oare nu-i prea mare risipa? O să 
te vorbească lumea de rău. 

- De ce, Armina? Toţi se bucură de petrecere şi o 
vor cât mai aleasă. Din tot ce se face ce luăm noi? Cât 
ciuguleşte o pasăre. Partea cea mai mare se întoarnă 
la cei care-l aduc. Ei se înfruptă şi ne sunt 
recunoscători că le-am înlesnit acest prilej. 

- Fie cum zici tu, Mihai, îi dă până la urmă Armina 
dreptate. 

- Mai presus de orice ţin ca strălucitoarea ta înfă- 
ţişare să-i cucerească pe toţi. Să mă simt fericit şi 
mândru de norocul meu de a fi fost ales de tine. 

- Eu sunt încântată că te am. Această mulţumire-i 
de nemăsurat şi-i mai presus de tot ce se petrece în 
jurul nostru. 


- Trebuie şi asta, Armina. S-avem ce vorbi la 
bătrâneţe şi povesti nepoților. 

Timpul se scurge repede în această fierbere a 
pregătirilor, când oboseala se lasă învinsă de 
mulţumire. Dimineaţa nu-şi mai aminteşte nimeni de 
istovirea de ieri şi-o iau de la capăt, cu o râvnă de 
parcă ar avea de răsturnat toată pietrăria muntelui. 
Când forfota creşte în bucătăria, sala de jos şi curtea 
cetăţii, Armina şi Mihai se urcă în încăperile de sus ca 
să hotărască amănuntele celor două sărbătoriri: a 
ungerii sale ca voievod la Haţeg şi a nunţii de aici. Işi 
împart cele ce sunt de făcut şi văd de alergăturile care 
i se cer lui ca să împace atât nevoile ţării cât şi pe ale 
lor. 

Zilele următoare nimeni nu le mai dă vreun răgaz 
pentru socotiri, treburile venite la rând privindu-i de-a 
dreptul. Prinşi de ele, numai seara îi mai strânge la un 
loc. Luni dimineaţa Mihai se întoarce la Haţeg să vadă 
de pregătirile de acolo şi să-şi primească naşii. Trebuie 
să sosească voievodul Litovoi, cu nevastă-sa Opreana, 
însoţiţi de Bărbat, prietenul său. li vor fi naşi în numele 
pieritului voievod Liţu care l-a botezat. Ei vin şi ca 
împuterniciţi ai ţării Litua, să fie de faţă şi la 
încredințarea  cârmuirii ţării Hațegului voievodului 
proaspăt ales. 

Armina se zoreşte să-şi termine găteala-i de 
mireasă, în jurul ei roiesc tinere şi bătrâne, eu acele 
care împung de zor pânzeturile învârstate cu fire de 
aur şi argint. Toate o voiesc cât mai mândră. Bucuria ei 
este bucuria tuturor, iar norocul ei, sprijin bun 
norocului celorlalte. Se rânduiesc fetele ca fiecare 
s-atingă strălucitoarea îmbrăcăminte, încredințate că 
vor îmbuna soarta şi înspre aşezarea lor. Cufundate în 
isprăvirea gătelilor nici nu bagă de seamă că mijlocul 


săptămânii a şi trecut şi se pomenesc în preziua nunţii. 
Când aud că se apropie de cetate o mulţime de 
călăreţi, care îi însoțesc pe naşii veniţi de dincolo, din 
ţara Litua, năvălesc cu toate, ba în turnuleţ, ba în 
brâiele de pază ale zidurilor să-i vadă pe chipeşii 
călăreţi, între care poate-i şi viitorul ales al inimii lor. 
Câte nu se pot întâmpla la o astfel de mare şi sărbăto- 
rească întâlnire? Până şi cunoscătorii şi cunoscătoarele 
de datini ies să vadă ce se întâmplă de-i atâta 
frământare. Se opresc din dezbaterea pe care o duc de 
vreo câteva zile ca să nu se facă de pomină cu vreo 
încălcare tocmai de nunta domniţei şi voievodului lor şi 
se alătură celor care privesc în jos, înspre drumul mare 
al ţării, împânzit de lume. 

Călăreţii, în urma cărora se ţine mulţimea, sunt 
aproape de poalele măgurii. Cei din urma lor încep să 
se răspândească prin curţile celor de la Râu de Mori, 
Gureni, fiece pe unde apucă sau este îndrumat, la 
neamuri, prieteni, cunoscuţi sau chiar necunoscuţi, toţi 
fiind bucuroşi să-i primească. Mihai, cu pâlcul lui de 
flăcăi, se desprinde din îngrămădirea de jos şi îi aduce 
sus, în cetate, pe naşi şi pe ceilalţi oaspeţi de seamă, 
cneji şi juzi dinlăuntrul ţării şi din afara ei, printre care 
şi Nicolo, neguţătorul raguzan. Primirea şi aşezarea lor 
este făcută aşa cum se dă obiceiul la români, cu 
veselie, înfruntare în vorbe, glumă, joc şi voie bună. 
Seara, Mihai şi Armina urcați în turnuleţ privesc 
încântați valea presărată de lumini, altă dată atât da 
întunecoasă şi rece, sub îngrămădirea de focuri aprinse 
în jurul carelor, ce nu încap în adăposturile pregătite. 
Câtă plăcere, nu numai grijă, le aduce de data asta 
molcoma înşiruire a celor ce sunt de făcut în atât de 
aşteptatul „mâine”! 

Înălbirea dimineţii de duminică găseşte valea 


Râuşorului înecată în ceața faptului de zi. Oamenii nu 
sunt îngrijoraţi. Ştiu că ea nu-i decât vălul fluturător pe 
care noaptea şi-l trage pe faţă, ca să nu se vadă cum 
strânge hoţeşte covorul cu luminătoarele cerului şi o 
şterge tiptil din calea copleşitoarei ţâşniri a răsăritului. 
Răcoarea mai aspră a dimineţii începe să se împrăștie, 
odată cu topirea ceţii sub pătrunderea razelor în 
adâncurile văilor. Aerul încălzit dezmorţeşte oamenii şi 
vitele rămase peste noapte afară pe sub cojoace şi 
cergi. Rar au mai fost văzute hărnicii, în zile de 
sărbătoare, cum sunt cele de acum de pe valea 
Râuşorului. Toţi sunt grăbiţi să fie gata cât mai 
devreme. Socotesc că-i mai bine să aştepte liniştiţi 
decât să-şi facă pregătirile în fugă. Când clopotul şi 
toaca îşi trimit chemările la utrenie, tăpşanul şi curtea 
bisericuţii gem de lume adunată, în straie de mare săr- 
bătoare. 

Părintele lustiniu începe slujba devreme, ca să lase 
timp pentru cea atât de aşteptată. Işi scurtează 
predica să nu-i ţină pe oameni prea mult. 

Pe la amiazi, de pe drumul din josul văii se aud tro- 
pote de cai. Sunt nuntaşii mirelui, porniţi să ia mireasa. 
Coborâţi mai devreme din cetate, după ce fac un larg 
ocol pe spinarea Lupoanei ca să pară nişte călători 
veniţi de departe intră în valea Râuşorului. Copiii le 
deschid calea. Cu glasul lor piţigăiat strigă mulţimii să 
se taie-n două ca să lase drumul liber celor care vin. 
Primii care se apropie, cu caii ţinuţi de căpestre, sunt 
feciorii din pâlcul de cinste al voievodului. Sunt 
alăturaţi trei câte trei atâţi cât îngăduie lăţimea 
drumului. După cinci rânduri de flăcăi apare Mihai între 
Litovoi şi Bărbat. În urma lor se înşiruie alte cinci 
rânduri de feciori. Urări de voie bună şi sănătate îi 
întâmpină, se încrucişează peste ei şi îi urmăresc, căci 


mulţimea se împreună şi-i însoţeşte pe urcuşul măgurii 
Colţului. 

În cetate au rămas numai femeile gătite ca de 
alesul mirelui. Sunt însă hotărâte să ţină zăvorâtă 
poarta şi să nu închine cetatea cu prea multă uşurinţă 
în faţa bărbaţilor, care vin voinicoşi ca la lucru gata 
făcut. 

Cei care suie sunt nerăbdători să ajungă cât mai 
repede. Celor care-i aşteaptă li se par că vin cu paşi de 
melc. Pădurea-i un vuiet şi se descoperă mai mult, 
scuturându-şi cele câteva frunze uscate, rămase 
nesmulse de vânt. Chiotele şi chemările se amestecă 
în glasuri de clopote. Răsunetele lor sunt purtate-n sus 
şi-n jos de gâturile văilor. Ajunşi la brâul care înseamnă 
domolirea urcuşului, după o scurtă odihnire, rânduirea 
sărbătorească a flăcăilor, în faţa şi spatele mirelui şi a 
naşului, se reface în porneşte, tot cu caii de căpestre, 
înspre povârnişul pintenat al măgurii. In apropierea 
porţii zăvorâte feciorii se înşiră de o parte şi alta a 
drumului. Printre ei ies în faţă Litovoi, Mihai şi Bărbat. 
Când dau cu ochii de semeaţa cetate, se opresc uimiţi 
de răpitoarea privelişte care-i întâmpină. 

Pe creştetele turnurilor de la coturile zidului de 
apărare sunt agăţate cununi late de cetini, legate între 
ele prin lanţuri de împletituri verzi, prinse din loc în loc 
de dinţarea apărărilor. În clinurile unduite ale tiviturii 
verzi s-albeşte presărarea bogat înflorată a arcaşelor, 
privind trufaşe din cuiburile lor înălțate la cei ţintuiţi de 
încântare la picioarele lor. Chiar şi lui Mihai îi vine greu 
să se dezmeticească cu toate că el ştia ce-i pregătesc 
feciorii-i şi fetele, pentru întâmpinarea sosirii lui cu 
nuntaşii. Este deosebit de mulţumit de ceea ce vede. 
Va trebui, când vor cobori la bisericuţă să facă un 
popas aici, ca şi Armina să vadă această neasemuită 


împodobire. Litovoi, Bărbat şi ceilalţi se opresc miraţi 
surâzând. Agăţătoarea verdeață ascunde îmbucarea 
împintenatei temelii în tăria de piatră a muntelui. Are 
semeţia coroanei unei iedere crescute parcă în afară 
de fire, cu rădăcina  înfiptă tocmai în vale. 
Numeroasele-i braţe vânjoase îmbrăţişează zidurile şi 
ridică în sus cetatea ca o adevărată minune născută în 
plină bătaie a soarelui. 

Tăcerea domneşte şi de o parte şi de alta a porţii 
zăvorâte. După un scurt răstimp de înfruntare a priviri- 
lor care se vor cât mai tăioase, Litovoi face un semn cu 
mâna. Cornurile de vânătoare sună de trei ori. Este 
astfel făcută chemarea pentru încheierea învoielii de 
închinare a cetăţii. Nici nu se gândesc că li s-ar putea 
împotrivi. În despicăturile lăsate pentru vedere şi 
tragere de deasupra porţii, după câtva timp de la 
pieirea  răsunetului cornului în gurile căscate ale 
prăpăstiilor, apar capetele mirate ale unor prea 
frumoase fete. 

- Ce doriţi de la noi, prea cinstiţi drumeţii? întreabă 
cu glas vioi cea de pe boltitura porţii. 

- Da, ce doriţi, întăresc celelalte prelungind în 
cântec vorbele. 

Din rândurile feciorilor lui Mihai se desprinde un 
vornicel, care s-apropie cu paşi măsuraţi de poartă şi-i 
strigă fetei aflată sus: 

- Drăgălaşa-ţi faţă de-ar vrea 
Ascultare ca să-mi dea! 

Am venit să căutăm 

Cu daruri multe s-o-ncântăm 
S-o luăm cu noi acasă 

Pe o prea frumoasă mireasă! 
Nu ştii oare cumva 

Unde-am putea-o afla? 


Răspunsul nu se lasă aşteptat şi un cântat ca de 
ciocârlie 51 încredinţează că-i aici ceea ce caută: 
lL-adevărat la noi se găseşte 
Precum în lume se vesteşte 
O prea mândră domniţă 
Dulce ca o porumbiţă! 

După această întărire plină de mândrie, cântatul se 
înăspreşte, cuprins de îndoială în privinţa potrivirii, în 
cinstire şi neam, a celor doi miri: 

Voi nu prea-mi păreţi 
Cale-nspre ea s-aveţi; 
Vorbele vă sunt sărace 
Din desagi, ce desface? 
Aşa că n-am ce vă face 

la lăsaţi-ne în pace! 
Drumu-i larg şi ţara-i mare 
Întoarceţi-vă pe cărare 
Şi-n altă parte cătaţi 
Măsură să vă căpătaţi! 

Vornicelul se înalţă în şa şi-i răspunde surâzător, 

punându-i înfruntarea pe seama necunoaşterii lor: 
Eşti gureşe frumoasă fată! 
Iti arăt acum pe dată, 
Ca să-ţi ieşi şi tu din fire, 
Chipeşul şi mândrul mire 
Pentru voi, de noi adus! 
la să te văd ce-ai de spus? 

Se dau în lături din faţa mirelui şi naşului. Fata-l 
măsoară pe Mihai şi ceilalţi. Se face că-i cântăreşte. Se 
sfătuieşte cu celelalte şi se vede că se înţeleg destul 
de iute asupra răspunsului: 

Mândru e n-avem ce zice 
O-ncercare n-o să-i strice: 
Ca zăvorul să-l ridice! 


Să vedem şi voinicia, 

Poate mai mult, dibăcia, 
Că noi l-am priponit 
Şi-ncuietoare-am azvinrlit 

În oala cea de lut, 

Parul vă e cunoscut! 

Cu săgeata-i de-o doboară 
Zăvorul din teacă-i zboară; 
Pe poartă n-o să mai apese 
Şi-n lăuntru-o să vă lese, 
să vedeţi atunci fata aleasă 
Ce mândreţe de mireasă! 

Un şuier de săgeată şi oala spartă împrăştie apa-i 
roşie, stropind a bucurie fetele, dornice şi ele de 
măritiş. 

Acum suntem mulţumite, 
Vă deschidem liniştite. 
Poftiţi şi v-apropiaţi 

Ca dragi oaspeţi intraţi 
Mireasa să v-o luaţi. 

Coboară de deasupra porţii şi o deschid larg, 
trăgându-se înspre podul lăsat al intrării principale. 
Feciorii lui Mihai îşi lasă caii în grija flăcăiandrilor care 
le sunt daţi ca ajutoare, pătrund în prima curte a cetăţii 
şi se împart pe două rânduri. Litovoi, Mihai şi Bărbat 
intră pe calea deschisă de ei. Lumea care-i urmează se 
îndeasă în spatele feciorilor uşor răriţi ca să-i 
înlesnească mulţimii vederea uşii, încă închisă. 

Când cei care au încăput înăuntru se mai 
astâmpără, uşa se deschide. Pe pragu-i răsare un 
mănunchi de fete, care se răsfiră în curcubeu între cei 
doi uşori pe trepte şi pod. Ochii tuturor sunt aţintiţi la 
deschizătura  înflorată din faţă. Mirele, naşul şi 
însoțitorii lui rămân înmărmuriţi în faţa minunăţiei care 


apare în prag. Armina, însoţită de Opreana, naşa de 
cununie, şi de doamna Aniţa, păşeşte surâzătoare de 
sub arcada împodobită a uşii. 

- Frumoasă mireasă, n-am ce zice. Ce noroc pe 
capul tău, îi şopteşte lui Mihai, glumet, Bărbat. 

Armina-i priveşte cald, strălucind în 
îmbrăcămintea-i albă plină de vinişoare de argint şi aur 
cu râuriri scăpărătoare în bătaia soarelui. Pe umeri şi 
spate, până jos, se revarsă o mantie din blănuri albe, 
amestec de spumă şi puf, cusute pe o țesătură 
lucioasă vânătă ca şi cerul. Pare ca o zină coborâtă din 
poveste, în sărbătoreasca împodobire a cetăţii. Se uită 
toţi la ea cu un fel de frică să nu piară ca o zburdalnică 
închipuire. In creţurile ce-i subţiază mijlocul par ţesute 
razele de argint ale lunii, în brâurile inelate de jos în 
sus, aurul din soare. Mantia-i ca un mijloc de cer, tivit 
de clăbucii albi ai norilor. Şi-n jurul ei adunate toate 
florile rare ale gliei strămoşeşti, copile, codane, fete 
bune de măritat şi neveste tinere. 

Nu mai puţin uimită a rămas şi Armina cu fetele ei 
când a văzut năvala aceasta de voinici în curtea 
cetăţii. Toţi feciorii din pâlcul de cinste par plămădiţi 
din neprihănita nea a crestelor. Toate sunt albe pe ei 
de la căciuli până la opinci. Din pieptăraşele înflorate 
răsar cămăşile cu pui strălucitori la gât, pumnaşi şi la 
încreţiturile de sub curea. Cojoacele prinse-n băieri sub 
bărbie le atârnă pe spate, iar cioarecii strâmţi îi 
subţiază şi înalţă. „Aceasta-i tânăra pădure de 
mesteceni cu care te mândreşti, dragă Mihai” îi spun 
privirile încântate care se opresc din nou asupra lui. Se 
vede că toate sunt îmbrăcate pentru prima dată, 
dovedind cinstirea împrejurării deosebite care-i aduce 
în faţa unei atât de mândre domniţe. 

După ce Mihai trece bărbăteşte podul şi se înclină 


în semn de poftire să i se alăture, Arminei i se pare că 
se deschid cerurile şi vestitorii-i anunţă, în sfârşit, 
împlinirea a ceea ce, nu cu prea mult în urmă, i se 
arăta ca un vis ce nu putea fi trecut în viaţă. Tremură 
şi aproape nu are puterea să prindă mâna pe care i-o 
întinde. Ce răsunet minunat au în fiinţa ei cuvintele lui: 

- Armina, totul este gata jos să te primească cu 
cinstirea cuvenită. Vrei să cobori alături de noi? 

Strângându-i mâna ca un sprijin îşi adună puterile 
răsfirate în tot trupul şi-i răspunde la început 
şovăielnic, apoi mai hotărât: 

- Sunt gata, Mihai, să rămân alături de tine dacă 
aceasta Îți este voia! Mamă, te rog dă-ne 
binecuvântarea ta. 

Îngenuncheaţi, Doamna îi binecuvântează de două 
ori şi pentru tatăl mort. Le întinde braţele să se ridice. 
La un semn al naşului, feciorii şi-aduc caii ţesălaţi şi 
împodobiţi după priceperea şi gândul fiecăruia. Naşul îi 
ajută Arminei să urce în şa şi-i dă frâiele lui Mihai. Pe 
fiecare şa feciorii înalţă câte o fată, fie după alegerea 
inimii, fie după cum s-a nimerit. Cu Mihai şi Litovoi în 
frunte, ţinând friiele în mână, nuntaşii ies din cetate şi 
pornesc în jos, spre bisericuţa din vale. 

Sunt întâmpinați de un sobor de preoţi, în frunte cu 
bătrânul părinte lustiniu. El îi pofteşte să se apropie de 
altarul ridicat afară, ca toată lumea să audă şi să vadă 
slujba. Îndeplinirea rânduielilor hotărâte de canoanele 
bisericeşti iau timp destul. Până când se isprăvesc şi 
nuntaşii ajung să dea glas voioşiei şi bucuriei lor, 
soarele începe să scapete. Cei din jurul mirelui şi 
naşului cu greu izbutesc să stăpânească mulţimea 
înghesuită să-şi spună urările. Alături, Armina, naşa 
Opreana şi mama de-abia prididesc cu îmbrăţişările. 

Acum cei care şi-au făcut datoria de nuntaşi se 


învârt pe lângă butoaiele şi bucatele aşezate la piciorul 
tăpşanului ca să prindă putere pentru suitul măgurii. 

Inserarea se aşterne treptat peste munţi. Primele 
stele încep să şi mijească. Aprinse ca de mâini 
nevăzute, o împestriţare de făclii apar pe vale şi focuri 
mari înseamnă culmile dealurilor înconjurătoare. Şi-n 
lumina jucăuşe a flăcărilor, la fel cum au venit, nuntaşii 
se reîntorc la cetate. Armina, înălţată pe bălanul lui 
Mihai, priveşte fermecată ca şi ceilalţi dealtfel, la 
stâlpările de limbi de foc care, înşiruite prin desişul 
pădurii, le luminează drumul. Nici o adiere nu tulbură 
revărsarea luminii, păstrând neîmprăştiată mireasma 
uşor înţepătoare a răşinii arzânde. 

- Spune-mi, bărbate al meu, de unde apărură 
aceste nemaivăzut de mari făclii arzânde, căci la 
coborâre nu le-am zărit! 

- Nevastă a mea, se găseau culcate pe patul de 
frunze, asteptând întoarcerea ta. Acesta-i darul lui Lie. 
De când se pregăteşte el cu feciorii pâlcului meu să-ți 
aştearnă în faţă o cale cum n-a mai fost alta pe aici. Au 
curăţat trunchiurile de brad, le-au zvântat şi apoi le-au 
înmuiat în răşina topită, adunată zile întregi. Au săpat 
gropi cu proptele. Pe ramuri au împletit vreascuri 
uscate. Şi acum scăpărând amnarele pe inimi de 
cremene aprind iasca şi aleargă din brad în brad, să le 
dea foc ca prin jocul „înflăcărat” pe care ţi-l înfăţişează 
să piară dinaintea ta întunericul şi să triumfe 
întotdeauna lumina. 

- Cum. pentru mine au făcut ei toată minunăţia 
asta? Mihai, priveşte înaintea şi în urma noastră. Nu ţi 
se pare că cineva merge, pe jos, cu noi prin pădure, 
purtând nişte sfeşnice nemaivăzut de mari, cu zeci şi 
zeci de lumânări? Sunt măgulită, mişcată şi mândră că 
ai feciori atât de credincioşi şi isteţi în jurul tău. Le sunt 


recunoscătoare şi te încredinţez cu toată nădejdea 
grijii lor. 

- Ascultă, Armina, cum peste vuietul mulţimii şi 
trosnetul vreascurilor răsună glasul cântăreților pădurii 
treziţi şi ei de lumina sărbătoririi tale. Alungate de 
strălucitoarele  fulgerări,  vestitorii relelor,  cobele 
croncănitoare, au fugit în întunecimea de dincolo de 
culmi, ca nimic rău să nu poată pătrunde în viaţa 
noastră. 

- Dragul meu drag, lasă calul să meargă singur. 
Cunoaşte ca şi tine drumul. Doar l-aţi bătut împreună 
de atâtea ori. Vino aproape de mine! Vreau să-mi 
sprijin mâna pe umărul tău. Doamne, de aş avea 
puterea şi înţelepciunea de a te putea face fericit în 
aceeaşi măsură în care îmi eşti de drag. 

- Nu-ţi mai bate capul acum cu aşa ceva. Sunt în- 
credinţat că vom străbate amândoi o cale minunată. 

Când cotesc ca să se îndrepte înspre cetate, se 
pomenesc dintr-odată pe un drum întunecos, de parcă 
s-ar fi terminat cu vâlvătaia făcliilor. Nu este decât o 
dibăcie a oamenilor lui Lie. Ca să-i lase să guste din 
plin o nouă vrajă, au tras înaintea ei un văl de 
întuneric. Şi nu s-au înşelat. Nuntaşii ajunşi la 
deschizătura ce coboară înspre cetate se opresc ca să 
poată cuprinde cu privirea frântura de soare culeasă 
parcă-n cupa unor pumni uriaşi şi prinsă într-o 
nemaipomenit de mare lumânare cu flacăra apărată de 
orice fluturare de vânt. Cu cât se uită mai îndelung cu 
atât li se pare mai mult că cetatea pluteşte peste 
adâncimi, desprinsă de stâncă, luminată de nişte 
flăcări venind dintr-o gură de foc, ascunsă vederii lor. 
Se lămuresc de îndată ce intră pe poarta cetăţii unde îi 
întâmpină un brâu de foc aprins la adăpostul zidului de 
apărare. De aici ţâşneşte lumina care susţine cetatea 


între cer şi pământ. Totodată prin el se încălzeşte 
curtea, lăsată liberă pentru nuntaşii care se îndeasă în 
ea. 

Incăperea mare de jos îi primeşte luminată ca ziua, 
bine încălzită şi cu mesele încărcate. Naşii, mirii, 
oaspeţii străini, cnejii şi juzii mai de frunte se aşază la 
masa din mijloc, iar ceilalţi se împart în jurul lor. 
Mesele sunt întinse în toate încăperile de jos. Peste tot 
unde s-a găsit un cât de mic, dar potrivit loc, a fost 
folosit pentru primirea nuntaşilor. 

Nu trece mult timp după ce naşul îmbie nuntaşii să 
se aşeze că petrecerea se şi încinge-n lege. Şi a durat, 
pentru cei care au putut să-i ţie pasul, trei zile. Se 
perindară nenumăraţii chemaţi din toate părţile ţării. 
La început tinerii, apoi bătrânii şi la urmă neamurile, 
după cum hotărăşte obiceiul. 

A patra zi toţi cei rămaşi în cetate, în frunte cu 
tinerii căsătoriţi, naşii şi oaspeţii străini pornesc spre 
Haţeg, ca să se sărbătorească, potrivit tot datinei, 
alegerea lui Mihai ca voievod. În toate satele prin care 
trec sunt întâmpinați cu voioşie şi urări de viaţă lungă 
şi fericită. 

In faţa aşezării voievodale, mulţimea, abia întoarsă 
de la cetate, îi întâmpină cu bun venit. Mihai le 
mulţumeşte călduros şi-i pofteşte la sărbătoririle care 
urmează. 

Oaspeţii mai rămân de vorbă în faţa aşezării, în 
timp ce Mihai cu Armina se îndreaptă spre poarta cea 
mare a intrării din faţă, care-i aşteaptă larg deschisă. 

- Armină, ia-ţi în primire căminul, dar mai întâi 
lasă-mă să te trec pragul în braţe. 

Apoi se întorc şi poftesc oaspeţii să intre: 

- Voievoade Litovoi, naşă, vă rog, intraţi, iar voi 
dragi oaspeţi lăsaţi-vă în grija celor care vă înconjoară, 


pentru odihna de noapte. 

Fiecare haţegan îşi ia în primire pe cei care le vor 
face cinstea să mâie peste noapte şi cele câteva zile 
cât stau aici, în casele lor. A fost chiar o mică ceartă pe 
ei, fiecare păzindu-şi oaspeţii să nu-i ia altul. 

Armina îşi primeşte naşii bucuroasă. Fetele îi iau în 
primire şi-i însoțesc conducându-i la odaia de cinste 
unde vor sta. 

Nicolo şi Bărbat pornesc spre casa lui Mihai unde-i 
aşteaptă în poartă, nerăbdătoare să-i primească, 
mătuşa Fira. Vuciu cu ai săi se duce acasă la naşa 
Dafina. Maică-sa este nespus de mulţumită că a apucat 
să-şi vadă nora, în aşteptarea primului nepot. 

Nu rămâne nimeni neadăpostit, dar cei hotărâți 
să-i primească tot se mai învârt prin faţa aşezării să nu 
sosească vreunul întârziat. 

După ce-i vede pe toţi găzduiţi, Mihai se întoarce 
acasă unde Armina şi naşii îl aşteaptă la cină. Osteniţi 
cum sunt termină repede masa şi se duc să se culce. 
Armina se opreşte pe pragul odăii lor. Mihai deschide 
uşa. Se prind unul pe altul de mijloc şi strânşi păşesc 
amândoi deodată pragul cu dreptul. 

- Să-mi uşurez puţin răsuflarea, că-mi bate inima 
de mă îneacă. 

- Odihneşte-te, Armino, că mâine începe din nou 
petrecerea, cu ostenelile ei şi după aceea lumea-i a 
noastră. Până când te pregăteşti tu eu mă reped să 
văd ce s-a mai întâmplat în lipsa mea. 

- Du-te, Mihai, dar vino repede! 

Se aşază pe pat de parcă acum ar simţi oboseala. 
Mâna-i îl mângiie aproape în neştire, în timp ce câteva 
picături de lacrimi îi umezesc ochii. Sunt picurii fericirii 
despre care-i spunea Mihai că sunt singurii care mai 
trebuie să-i scalde faţa. Cum să nu fie fericită când i-a 


fost dat să trăiască totul ca într-un vis minunat. Acuma 
e rândul ei să-l prelungească până la capătul vieţii lor. 


În ziua de sfinţii arhangheli Armina-l găteşte pe 
Mihai ca să fie un mire cum n-a mai fost altul. Să se 
vadă că a nimerit pe mâini bune. Este doar prima dată 
când se-nfăţişează lumii sub îngrijirea ei. La rându-i, ea 
intră pe mâinile fetelor să o dichisească. Când în sfârşit 
este gata fetele-l cheamă. Oprit în prag o priveşte 
încântat, atât de bunu-i gust în alegerea podoabelor 
cât şi în înclinarea pe care a arătat-o pentru cele care-s 
pe placul lui. 

Între timp fruntaşii şi juzii împuterniciţi să 
întărească alegerea s-au strâns în încăpătoarea sală de 
sfat a aşezării voievodale. Un murmur de uimire 
însufleţeşte toată adunarea la intrarea şi rânduirea lor, 
în faţa scaunelor aurite care poartă pe spătare stema 
casei Costa a Băieştenilor, chipul vulturului bărbos 
înfipt semet pe o stâncă. 

În uralele tuturor, judele Gliga îi pofteşte să 
cinstească adunarea şi să se aşeze pe scaunele 
voievodale, pe care după cum au judecat cu toţii, sunt 
cei mai îndrituiţi să stea. Mişcat, Mihai le mulţumeşte. 
Armina-i simte înfrigurarea care răzbate în glasu-i mai 
puternic ca de obicei. 

Urările care le merg la amândoi la inimă i-acoperă 
ultimele cuvinte de mulţumire şi încredințare că-şi va 
face cinstit datoria. Adunarea îl întăreşte ca voievod. 

În acelaşi timp la biserică părintele Eustaţie 
împreună cu soborul de preoţi ai ţării dă ultimele 
îndrumări. 

Mulțimea, în frunte cu judele Gliga şi cnejii mai 
bătrâni, întâmpină pe Mihai cu Armina şi oaspeţii lor de 
frunte, Litovoi, doamna Opreana, Bărbat şi Nicolo. 


Judele Gliga aşază pe altar spada voievodală cu mâner 
de vultur aurit bătut în pietre preţioase. 

După cuvenita binecuvântare a Domnului, Mihai 
este poftit de părintele Eustaţie să îngenunche. 

În auzul mulţimii jură cu mâna pe spadă că va 
cârmui ţara după obiceiurile din bătrâni şi o va apăra 
cu toate puterile lui spre binele tuturor. 

Trece la rând din nou judele Gliga. Prinde de 
mijlocul lui Mihai cingătoarea bogat înflorată, mândria 
Arminei, ale cărei mâini ţesuseră în ea mărgăritare şi 
dor. Apoi îi înmânează, îmbrăţişându-l părinteşte, 
spada venită de la cine ştie care rând de strămoşi de-ai 
lor. Şi astfel cneazul Mihai Costa devine voievodul ţării 
Hategului şi Domnița Armina Bal, întâia doamnă a 
cuprinsului ei. $ 
12. DANIA REGALA 

Nici nu trece bine anul şi Mihai crestează pe grinda 
de răboj a casei sale părinteşti din Băieşti semnul 
naşterii lui Sandrin. Vrea ca botezul celui care îi va fi 
prim urmaş să aibă loc în ohaba de baştină a familiei 
sale, aşa cum ştie că au făcut şi cei dinaintea lui. Şi tot 
după cum s-a creat obiceiul, îşi pune din nou pe drum 
naşii de cununie, voievodul Litovoi şi doamna Opreana, 
poftindu-i să treacă munţii. Dealtfel, datorită unei alte 
împrejurări tot ar fi trebuit să se întâlnească, atât 
amândoi, cât şi cu fruntaşii voievodatului Litua şi ai 
tării Hațegului. 

Când soseşte Armina cu Sandrin la Băieşti unde 
n-a mai fost de vara trecută rămâne uimită de 
prefacerile pe care le vede în curtea bătrânească întru 
totul reînnoită: 

- Ce-ai mai făcut şi aici, măi bărbate? 

- Mă străduiesc să ţin cald acest cămin părintesc, 
să fie primitor, dacă ţara va vrea, ori va avea nevoie de 


un alt voievod. Să putem reveni în sânul obştei 
noastre, cneaz de mă vor socoti vrednic, sau părtaş ca 
oricare. De cununat nu sunt decât cu tine, nu şi cu 
cinstirile pe care vreau să le păstrez, dar nu stă numai 
în puterea mea ţinerea lor. Cu tine-i altceva. Ştiu şi pot 
să te păstrez. Şi nu voi precupeţi nimic să te fac 
fericită. 

- O simt, Mihai, şi-ţi sunt recunoscătoare. 

Mihai a poftit aşa cum este datina, ca să fie 
botezați, o dată cu Sandrin, toţi copiii născuţi cam în 
aceeaşi vreme. Mai sunt doi băieţi şi o fată: Litinoi, 
Bărbat şi Călina. După săvârşirea botezului, de către 
părintele Blasiu din Băieşti, voievodul Litovoi pune 
lângă fiecare băiat câte o punguţă zornăitoare de bani 
şi la fată, două. Primii să aibă cu ce începe ca să-i 
înmulțească şi ultima să-i păstreze ca zestre, pe lângă 
cerceii dăruiţi de naşa Opreana. Şi apoi, jos, în livadă, 
începe luarea amiezii din bunătăţile aşezate de-a 
valma de cele patru case. Inchinările pentru sănătatea 
şi norocul celor botezați prelungeşte voia bună până pe 
înserat când îndatoririle gospodăreşti îi cheamă pe 
băieşteni la casele lor. 

Primirea a doua zi la Haţeg a voievodului Litovoi şi 
a însoţitorilor săi se deosebeşte de cea făcută de 
rudele de sânge de la Râu Bărbat şi de cele sufleteşti 
de la Băieşti. Acum voievodul de pe Jii este întâmpinat 
de împuterniciţii ţării, cneji şi juzi, în frunte cu judele 
Gliga, cel mai bătrân dintre ei, aflat în capul adunării 
obşteşti. După schimbul de urări de bun sosit şi 
mulţumiri, cei veniţi se amestecă printre haţegani şi 
începe regăsirea vechilor prietenii. Inainte de a se 
împrăştia pe la casele lor, Mihai îi roagă pe juzi şi cneji 
să fie de faţă la adunarea obştească pe care voievodul 
Litovoi doreşte s-o ţină după prânz. Acesta şi îi 


îndeamnă: 

- Gândiţi-vă la felul cum am putea strecura mai cu 
folos căruțele noastre româneşti pe marile drumuri ale 
lumii, fără să-i stingherim pe alţii, dar nici ei să nu dea 
peste noi. 

După prânz, mulţumiţi că înnourarea s-a mai spart 
şi pironirile soarelui sunt mai crescute, Litovoi, Bărbat 
şi Mihai, însoţiţi de fruntaşii veniţi de peste munte, 
intră prin ograda aşezării voievodale în livada din 
spatele ei. Se îndreaptă spre o vatră netezită unde un 
gorun străjuieşte domolirea colinei. De jur împrejurul 
vetrei, cioplite în trunchiuri încheiate în butuci, se prind 
în roată locurile de şezut până la tulpina îngroşată a 
gorunului, în aşa fel ca aşezaţii pe ele să se vadă unii 
pe alţii. Încredinţându-se că sunt de faţă toţi cei 
chemaţi, Mihai socoteşte că este bine să înceapă 
sfătuirea. Sunt rânduiţi de la dreapta la stânga 
gorunului, după cum se rotesc cnezatele în brâu în 
jurul Hațegului, nefiind nici un cneaz ori jude socotit 
înaintea ori în urma altuia: Silvaş, Densuş, Peşteana, 
Clopotiva, Râu de Mori, Ostrov, Sibişel, Paroş, Băieşti, 
Râu Bărbat, Livadia, Vâlcele şi Strei. Litovoi şi însoțitorii 
săi sunt poftiţi pe lavita mai înălţată de sub gorun. Aşa 
după cum se cuvine primul care vorte este Litovoi: 

- Avem multe de vorbit şi de hotărât ca în partea 
noastră de lume, a românilor, strânşi laolaltă de când 
ne-am pomenit în jurul acestor munţi, să domnească 
pacea, înţelegerea şi traiul bun, întrucât din nou cei de 
afară nu ne lasă liniştiţi. Râvnesc întruna la moşia 
noastră. Ar vrea ca noi să muncim şi ei să culeagă 
roadele. Nu ne întorc nimic în schimbul „censului” pe 
care-l plătim. Ba mai mult ni-l cresc mereu căutând în 
mod vădit de a-l preface în dare de „supuşi”. 

- Rogu-te, spune-ne pe faţă, voievoade Litovoi, 


fără fereală, să cunoaştem primejdia dacă ne paşte. 
Poate că unind frământarea ta de a o îndepărta cu a 
noastră întărim mai bine stavila pusă în faţa năvalei, 
astfel ca adăpostirea din spatele ei să fie cât mai 
trainică, se avântă în vorbă Niegomir Băsărabă tânărul, 
cneaz de Paroş, care-i însurat cu o vară de a lui Litovoi. 

- Aşa am să vă spun, Niegomire! Ca întotdeauna 
deschis şi pe înţelesul tuturora. Regele Bela din Buda a 
hotărât să aşeze la Dunăre, în coasta noastră, în 
cetatea Severinului, nişte luptători de ai crucii care 
s-au întors din locurile sfinte unde iarăşi au năvălit 
necredincioşii. Este încredinţat că, fiind oameni ai 
armelor şi luptători încercaţi, vor putea fi străji bune 
împotriva celor care vor mai încerca să-şi deschidă 
drum înspre ţara ungurească, pe la Dunăre, ori peste 
noi. De aceea ne cere să-i ajutăm să ţină calea închisă. 

- Poate asta n-ar fi chiar aşa de rău, că un sprijin la 
strâmtoare nu strică. 

- Nu te grăbi, jude Sfârlea. Eu care-s mai bătrân 
mi-amintesc că, de mult, a mai fost vorba de nişte 
cavaleri numai zale şi cruci care însă spre norocul 
nostru au fost aşezaţi destul de departe de noi. 
Trebuiau să apere părţile noastre şi regatul ungar de 
duşmani. Însă în loc să păzească locurile ce li s-au dat 
în grijă s-au înscăunat acolo, încât i-a trebuit regelui 
putere să-i scoată. Este vorba de cavalerii teutoni din 
tara Bârsei, de acum vreo douăzeci şi cinci de ani, 
spune judele Gliga. 

- Să nu păţim şi noi la fel cu aceştia. Sunt de 
aceeaşi seminţie? 

- Nu, cneaze Izu, sunt frânci. 

- Poate vor fi mai cu frica lui Dumnezeu şi-şi vor 
vedea de treabă. Până una alta rogu-te, voievoade 
Litovoi, a ne spune ce ştii despre învoiala lor cu regele 


Bela, în afară de cele ce ai spus, întreabă cneazul 
Beroiu din Ostrov. 

- In schimbul păzirii trecătoarei de pe Dunăre 
împotriva tătarilor, regele le-a dăruit drepturi asupra 
ţării Severinului, cnezatul lui loan de la Celeiu şi sărind 
peste voievodatul Litua şi ţara Hațegului, ia la rând 
cnezatul lui Lup, lasă de o parte ţara lui Seneslau de 
peste Olt şi ia în socoteală ţinuturile pe unde-s aşezaţi 
acum cumanii, la rândul lor aflaţi sub tătari. Pentru 
ţara Severinului, cnezatul lui loan şi cel al lui Lup, de 
pe Olt, cum şi pentru Cumania, veniturile din vămi, 
treceri de vaduri şi strânsuri de la tirguri se împart 
între rege şi cavaleri. Foloasele mai mărunte trase de 
la oamenii locurilor rămân numai ale cavalerilor. Şi nu 
se opresc aici. Cavalerii au dreptul să se amestece în 
judecăţile mai mari şi numai dacă vor fi pricini cu 
vărsare de sânge între ei de o parte şi cnejii şi juzii 
pământului de altă parte, românii se vor putea înfăţişa 
la scaunul regesc pentru dreptate. Afară de toate 
acestea, cavalerii pot cere să fie slujiţi, fie în cetatea 
de la Severin unde va sta mai marele lor, fie pe unde 
se opresc în drumurile pe care le fac prin locurile 
arătate. 

- Dar noi, noi, cum o să stăm cu ei, întreabă judele 
More din Breazova, că după cât am înţeles vorbeşti 
numai de alţii. 

- Cu noi n-au nimic! De vin ca oaspeţi, îi primim. 
Dacă se vor purta cu omenie le va fi bine. Dacă nu, o 
să ne simtă puterea. 

- Bine, bine, Voievoade, n-au nimic a face cu noi, 
dar pare-mi-se că ne-au cuprins în braţe atât pe noi cât 
şi pe cei ai voievodului Seneslau. Un braţ prin ţara 
Severinului şi altul prin cnezatul lui loan şi cel al lui 
Lup. Şi dincolo de Olt la fel. Oare n-o să ne strângă la 


pieptul lor de fier, întreabă judele Lup din Valea 
Lupului. 

- N-au ei braţe să ne cuprindă! Avem cu ce să le 
retezăm, de se vor încumeta. 

- Totuşi regele din Buda a mai înfipt despicătoare 
pene în trupul românimii noastre. Doar peste tot 
suntem numai şi numai neamuri. Aproape fiecare din 
noi, de îşi mai păstrează răboajele şi ţine minte ce ne 
spuneau bătrânii, simte cum se trage dinspre aceiaşi 
moşi, cu familii când mai lărgite când mai îngustate, 
după câtă bunătate ori năpăstuire a vărsat Dumnezeu 
asupra lor, adăugă cu cumpătare judele Gliga. Şi 
aceasta nu numai în părţile noastre, ci peste tot între 
munţi şi câmpie unde ni se lăţeşte în aşezări 
strămoşeşti neamul. 

- Dar pe  mai-marele frâncilor l-ai văzut, 
Voievoade? Ai stat de vorbă cu el? Doar pe la noi 
trebuie să treacă înspre bunătatea de pământ care s-ar 
zice că-i dat lor, cere să fie lămurit moş Zaicu. 

- Nu, încă nu s-au făcut simţiţi. Stau tot pe lângă 
Buda. 

- Poate se răzgândesc, sau nu le vor place locurile, 
oamenii, vecinătăţile şi-şi iau tălpăşiţa! 

- Cui nu-i plac locurile altora, „tună” ca-n tinereţe 
cneazul Pogan, când e vorba de căpetenii ahtiate după 
bogăţie, mărire şi viaţă uşoară. 

- Parcă regele şi nobilii unguri sunt altfel? Nu 
vedeţi că toţi râvnesc la bunul altuia, de nu găseşti pe 
nimeni să fie mulţumit cu ce are, adaugă judele Chira 
din Măceu. 

- Bine ar fi să fie ca noi! Nu ne ducem peste alţii. 
Stăm liniştiţi în bârlogul nostru şi nu stricăm rosturile 
nimănui dacă suntem lăsaţi în pace, rosteşte cu multă 
judecată moş Gliga. 


- Ei, noi suntem dintre aceia statorniciţi de Domnul 
pe un loc, adică aici, pe când alţii-s făcuţi să n-aibă 
astâmpăr ca vânturile, tălmăceşte ca din biblie 
părintele Claudiu din Haţeg. 

- Şi ce socoteşti, voievoade Litovoi, că e mai bine 
să facem? 

- Eu aş spune, jude Mang, că după ce se mai 
limpezesc lucrurile şi ajungem să ne întâlnim cu noii 
noştri vecini, care poate se gândesc să ne fie odată şi 
stăpâni, cel mai bun lucru ce-l avem de făcut este să-i 
lămurim fără de nici o îndoială că pe aici nu sunt sate 
fără de câini şi nu pot face orice vor. Socotesc că-i bine 
să vedem şi ce gândeşte voievodul Seneslau precum şi 
banul Laurenţiu al Severinului şi cnejii Lup şi loan. Cred 
că va trebui să încercăm să-i facem să înţeleagă că 
uniţi putem să mai scădem, pentru cei loviți, din 
apăsările daniei regeşti. 

- Nu-i rău gândul! N-am nimic împotrivă. S-o faceţi 
când veţi socoti că a sosit ziua potrivită, îl îndeamnă 
judele Gliga. 

- Şi acum când cunoaşteţi schimbarea ce se pune 
la cale în jurul nostru şi cât trebuie să dăm „cens” 
regelui pentru a trăi în linişte pe pământurile noastre, 
se cere să ne facem şi socoteala banilor, atât cât şi 
cum îi strângem, ca şi felul cum îi cheltuim. 

- Nu pricep, aţi vrea să schimbaţi cele statornicite 
până acum? se ridică cneazul Cânda. 

- Nu! Bătrânii noştri au socotit voievodatul ca o 
obşte mare. În ea sunt adunate celelalte, ale familiilor, 
fie că-s însoţite într-un cnezat ori voievodat mai mic, 
fie că sunt de sine stătătoare. Fiecare dă după starea 
şi puterile sale, în aşa fel ca până la urmă să nu fie nici 
câştigaţi, nici păgubiţi. Doar căutarea noastră-i ca 
umerii fiecăruia să sprijine atât cât pot, nu pe unii să-i 


încovoaie şi pe alţii să-i înalțe, se străduieşte să-l 
lămurească judele Gliga. 

- Ştim asta, jude Gliga, şi tocmai de aceea să nu 
schimbăm rânduielile cunoscute, ca nu cumva prin 
schimbarea lor să se înalțe vreunii prea mult, susţine 
Cânda. 

- Nu de asta-i vorba, cneaze Cânda, şi mă ierţi că-s 
mai tânăr şi oarecum te înfrunt, se ridică cneazul Jurca 
din Strei, urmaşul lui Vlad, dar ai mei sunt întotdeauna 
primii care primesc izbiturile şi nu pot să le răzbească 
singuri. Avem nevoie de mari ajutoare. Nu vrem să fim 
pustiiţi. Suntem trup şi suflet alături de voievozii noştri 
Litovoi şi Mihai şi vrem ca ei să fie în măsură să ne 
apere. Ori asta cere putere şi suntem datori să le-o 
dăm, mai ales că pe Mureş stările sunt în mare 
schimbare! 

- Apoi, rânduielile de acum au fost făcute sub alte 
vremi, care s-au schimbat, întăreşte voievodul Mihai 
cele spuse de cneazul Jurca. 

- Cum, dreptatea-i după vremi? Ori e dreptate, ori 
nu e, stăruie Cânda. Apoi nu ne e chiar atât de frică de 
căpeteniile regale şi nobiliare. Nu mănâncă oameni. 
Neamurile mele de pe Mureş în sus văd că s-au înţeles 
foarte bine cu ei şi trăiesc în pace şi prietenie, ba s-au 
şi încuscrit. 

- De ce nu te duci acolo, cneaze Cânda, îl ia peste 
picior judele Mang. Dealtfel, te cam împiedici de mulţi 
de pe aici. 

- Numai de cei care mi se încurcă între picioare, 
răspunde cu răutate Cânda. 

- Nu, dreptatea din vechi rămâne bună şi nu mă 
duce gândul să-i cer schimbarea. Trebuie însă să 
sporim partea de dat. 

- Îngăduie-mi, voievoade Litovoi, îl roagă Mihai, să 


adaog şi eu câteva vorbe în această privinţă. S-a văzut 
din cele spuse de tine că trebuie să ne pregătim să 
preîntâmpinăm şi poate chiar să înfruntăm primejdii 
din ce în ce mai mari. După cum vedeţi ele pot veni fie 
de-a dreptul din partea regelui, ale cărui oşti se tot 
apropie de noi, fie prin prepuşii lui, aceşti frânci care 
într-adevăr ar urma să se întindă asupra noastră ca o 
cuprindere de braţe. Şi această cuprindere numai 
prietenească nu-i. Dimpotrivă, s-ar putea ca ea să ne 
trosnească oasele. Ori faţă de această ameninţare, ca 
să ne apărăm bătrânii, femeile, copiii, avem nevoie de 
o oaste bună, numeroasă şi bine înarmată ca să poată 
ţine piept izbiturilor de oriunde ar veni ele. Ca ţările 
noastre unite să aibă putere, trebuie să le dăm o parte 
din cea a fiecăruia. După socotelile făcute, la ce am dat 
până acum, mai trebuie să adăugăm încă o a patra 
parte. 

- Aşa cum e lăsat, tot din bătrâni, cei aleşi dintre 
noi vor vedea care vă sunt socotelile şi noi nu vom sta 
împotrivă a ceea ce hotărăsc ei că-i spre binele ţării, 
spune cneazul Laţcu din Livadia. 

- Apoi cinstiţi voievozi, după câte m-am înţeles din 
ochi şi vorbe cu cei de faţă, ca „bătrânul” din fruntea 
lor, zic s-aveţi puterea să înfăptuiţi cele gândite şi 
spuse, că noi vă vom fi în sprijin cu toţii, încheie judele 
Gliga. 

- Aşa-i, aşa-i, răspund toţi, chiar şi Cânda. 

Cu această pecetluire a unei înţelegeri bine 
încheiate, locul vorbelor pline de judecăţi îl iau glumele 
şi voioşia, care ţin până seara târziu în casa 
voievodală. 

Peste noapte vremea se schimbă. Dealtfel, 
picurările au început încă înainte de miezul nopţii. 
Dimineaţa se înfăţişează cu pământul umezit şi cu o 


piclă îndesată peste munte, până în poalele lui. Nașii 
se pregătesc pentru întoarcerea acasă. După ce se 
ivesc semne de oarecare limpezire şi soarele izbuteşte 
să-şi arate faţa, Litovoi dă semnalul de plecare şi 
alături de Mihai ia loc în fruntea pâlcului de feciori care 
alcătuiesc însoţirea de cinstire ce i se cuvine. Când ies 
din valea Râului Mare şi pun piciorul pe primele 
ridicaturi ale Lupoanei, la capătul satului Orlea, Mihai 
se opreşte şi îi arată lui Litovoi un dâmb împădurit 
aducând cu o ţuguiată căpăţână, de parcă ar purta o 
cetăţuie, care stăpâneşte împreunarea apelor şi între- 
tăierea drumurilor Ţării Hațegului. li şopteşte că 
socoteşte locul tare nimerit pentru înălţarea unei case 
a Domnului. Ar vrea să-i dea rostul unei ţinte pentru 
toţi cei care se află răspândiţi pe întinderile din jur ori 
străbat marile drumuri care fac legătura cu vecinii. Să 
aibă în calea lor un lăcaş de închinare. Nu-i grăbit, 
întrucât vrea să facă un lucru deosebit. Nu i se 
desluşeşte încă înfăţişarea care ar fi mai potrivită 
gândului său. De câte ori trece însă pe aici simte un fel 
de tulburare care-l îndeamnă să urce dâmbul şi să dea 
roată țării. Incearcă o nemulţumire când vede 
părăginirea orliştii din jur. 

Litovoi, câştigat de căldura spuselor sale, îl 
încurajează să-şi înfăptuiască dorința, într-adevăr 
măreaţă. 

O străfulgerare bucuroasă aprinde ochii lui Mihai, 
luminându-i chipul, ca semn că un gând venit pe 
neaşteptate îi dă dezlegare unei îndelungi căutări. Il 
roagă şi părintele Blasiu al Băieştilor, care se întoarce 
cu ei să, să se apropie. Cu glasul de astă dată hotărât, 
îi împărtăşeşte frământarea ştiută până acum doar de 
Armina şi auzită mai înainte de Litovoi. Le spune la toţi 
că vrea să înalțe aici o biserică. lar pentru ca să 


rămână neştearsă în minte întâlnirea de acum, prin 
care legăturile frăţeşti dintre cele două voievodate au 
primit o nouă întărire a puterii şi dârzeniei păzirii gliei 
strămoşeşti, socoteşte că cea mai potrivită zi de hram 
ar fi sărbătoarea Adormirii Maicii Domnului. 

- Ca să nu se uite, fine, eu tot fiind încă în chip de 
naş, botez acest loc ca „tăpşan al sfintei Mării”. 

- Aşa i se va zice de acum înainte. 

Cu împăcarea în suflet de înălţătoarea hotărâre 
luată, voievozii grăbesc mersul ca să nu-i prindă 
vremea rea pe drum. Nu mai fac popasuri, ci în scurte 
opriri îşi iau rămas bun de la băieşteni şi rudele din 
Râu Bărbat. De cum ajung şeaua Dealului Babii, 
Parângu-şi arată vârfurile înălbite printre vălătucirile de 
ceţuri şi nori. Ploaia măruntă începută de pe la Livadia 
se preface în fulguială. Pasul Vâlcanului li se deschide 
bine albit în faţă. Işi iau rămas bun unii de la alţii sub 
învolburarea de zăpadă. După ultimele semne de 
frăţietate şi prietenie, coborâşul îi mână în fugă, pe 
cele două povârnişuri, înspre casele lor. 

Acum sub ploaia măruntă şi deasă, pe calul care se 
străduieşte să n-alunece, dorul de Armina şi Sandrin îl 
împinge pe Mihai să se grăbească. In aceste zile pline 
de sfaturi, alergături, sărbătorire şi petrecere apucase 
doar pe furate să-şi vadă copilul şi nevasta. Oricât îl 
stânjeneşte înrăutățirea vremii lasă frâu liber calului 
care porneşte avântat. Inserarea-l prinde la Merişor, 
unde se adăposteşte peste noapte. În zori reia galopul 
pe valea lărgită a Streiului. De prânzul mare intră în 
Haţeg. Casa-i primitoare îşi deschide larg uşile. Pe prag 
îl aşteaptă familia-i mărită, poftindu-l să se aşeze pe 
locul obişnuit la masa ajunsă iarăşi a lor. Nimic nu l-a 
putut scoate, până a doua zi, din „minunata împărăție 
a căsniciei sale”. 


13. O NOUA AMENINȚARE 

Plecările lui Mihai sunt din ce în ce mai dese şi 
lipsurile de acasă mai prelungite. 

Isprăvind partea de jos a Streiului urmează să urce 
pe Râul Mare în sus. În ajunul plecării la Râu de Mori, la 
cnezatul şi obştea Cândeştilor, i se pare Arminei că 
Mihai este puţin îngândurat. Ştie că are ceva cu cei de 
acolo şi se stăpâneşte să vorbească despre asta, să nu 
scormonească prin vreo întrebare nepotrivită 
întărâtarea care mocneşte în adâncurile fiinţei lui. 
Dimineaţa, după o noapte cam frământată, porneşte 
devreme la drum. Se reîntoarce tocmai a doua zi pe 
înserat, cu prea puţin chef de vorbă. Ca să-l uşureze de 
gândurile care-l zbuciumă Armina îl întreabă cuprinsă 
de îngrijorare: 

- De ce eşti atât de întunecat? Nu merg bine 
treburile pe unde ai fost? Uite-l pe Sandrin cum face 
zâmbre să-l iei în braţe. l-a fost dor de tine. 

Aşteptând parcă această dezlegare a cuvintelor 
care se i cereau spuse, Mihai îi povesteşte felul cum a 
decurs împărţirea „seziilor” în obştea Cândeştilor. Nu-i 
place deloc cum învârte treburile pe acolo Cândrieş cel 
tânăr, întors acasă de la neamurile-i de pe Mureşul de 
sus, după prăpădirea fratelui mai mare sub năpasta 
molimii. A venit de prin locurile unde s-a băgat ginere 
cu nişte apucături care nu se potrivesc cu ceea ce-i pe 
aici în ţară. Îi dă la o parte pe cei mai bătrâni, ori îi 
sileşte să hotărască aşa cum vrea el. Asupreşte 
cumnatele văduve îndemnându-le să-şi ia copiii şi să 
se întoarcă la obştiile părinţilor unde le spune că-şi au 
partea. Unora dintre părtaşi le cumpără drepturile, cu 
banii scoşi, zice el, din zestrea nevestei. Aşa sunt 
întocmirile pe la Cluj, aflate acum sub stăpânirea 
regească şi nobilitară ungurească. Averea-i a unuia şi 


mulţimea-i supusă celui care o are. Strânge mărturii 
că-i sunt lăsate ori cuvenite părţi şi din alte obştii 
mărginaşe, pe care vrea să le alăture celor pe care le 
are. Este ahtiat să-şi rotunjească întruna moşia. 

Armina se miră cu glas tare „ce o fi vrând cu atâta 
pământ, că din cât are ţara de-abia au puterea să 
lucreze o mică parte?” 

Auzind întrebarea firească a Arminei fierberea 
dinlăuntru se dezlănţuie: 

- Şi-a umplut moşia cu oameni de prin locurile din 
susul Mureşului intrate sub noile rânduieli nobiliare 
care au înlocuit pe cele ale obştiilor noastre. Şi nu se 
mulţumeşte numai cu ei, ci îi adună şi pe fugiţi şi-i 
îndeasă pe obştei să-i spargă întruna marginile. 
Ţinteşte să cuprindă cât mai mult din ce nu-i încă bine 
hotărnicit, lovindu-se când de cneazul Itu, când de 
Beroiu, că înspre Pogan nu îndrăzneşte să se întindă. 

- Juzii şi ceilalţi cneji aşezaţi împrejurul lui doar n-o 
să-l lase să sară calul. 

- Dar dacă vremurile nu le vor mai da puterea să-l 
stăvilească, rău vor ajunge. Rânduielile de aiurea, cele 
nobiliare şi mai ales regale, aşa cum le ştiu şi mai ales 
le-am văzut, după mâinile arse ale fugiţilor din părţile 
Oradiei, supuşi probei focului pentru a-şi dovedi 
nevinovăția ori drepturile, şi după chipurile lor 
înfricoşate, nu pot însemna, împământenite aici, decât 
începutul pieirii noastre. 

- Nu mai cobi şi tu aşa. Nu vor fi lucrurile duse 
chiar atât de departe. 

- Nu cobesc. Încerc să sugrum răul din faşă, până 
nu se întăreşte şi nu face pui, altfel toată buna noastră 
rânduială se duce pe copcă. După cât am auzit 
vorbindu-se despre stările din jurul nostru, în puţine 
colţuri din pământul acesta plin de românimea trasă 


mai înspre păduri au rămas în picioare îndreptările 
născute din înţelepciunea atâtor rânduri de bătrâni 
dinaintea noastră. 

- Bine că este al nostru printre ele! 

- De câte ori nu le spun cnejilor şi juzilor că 
întocmirea noastră, cu puterea unită în mâna celui mai 
vrednic dintre noi, anume Litovoi, ne apără de duşmani 
şi de înrobire. Numai dacă te gândeşti la daniile făcute 
cavalerilor, despre care ţi-am vorbit, vezi că de noi nu 
se atinge nimeni. Valul regesc al cotropirii a fost tras 
de Mureş în jos şi nu ne-a izbit şi cuprins. 

- Pe vremea lui tata nu erau atâtea ameninţări şi 
nu se cerea atâta „oaste” ca azi. Oamenii sunt luaţi de 
la lucru şi se slăbesc obştiile în sporirea avutului. 

- Să nu vie vremuri şi mai grele, care să mă 
silească să adun şi mai mulţi feciori pe lângă mine. 
Atunci nădejdea muncii cade în seama voastră, a 
femeilor, a bătrânilor şi copiilor. 

- Ce vor fi vrând cu noi care nu le cerem nimic! 

- Setea de putere, mărire, de a stăpâni pe alţii, unii 
să muncească şi alţii să huzurească! 

- Văd că tu ai puterea în mână, de tine ascultă 
feciorii pe tine te întreabă juzii şi nu vrei s-o iei cu 
nimic înaintea celorlalţi. 

- Sunt unul „dintre” şi nu „peste” ei. Mă stăpânesc 
ca nu cumva mâine, când nu mă vor mai vrea ca 
voievod, eu totuşi să mă agăţ morţiş de voievodat. Aş 
face atunci pârtie pe un drum lunecos şi tare 
primejdios pentru toţi care, i-adevărat, m-ar face 
„stăpân” dar cu un „preţ” pe care eu nu vreau să-l 
plătesc, cuprinzând „sânge” şi „îngenuncheri”. 

- Mihai, nu va fi oare acesta mersul lumii? După 
câte aud că spun străinii care trec pe la noi, sau cei 
fugiţi, în alte părţi unul este stăpân şi-n juru-i se strâng 


ceilalţi, ca să trăiască împreună ca într-un stup. 

- Se pare însă că se înmulţesc prea repede 
trântorii din stup, sau le creşte prea iute şi mare 
foamea, că mierea nu mai ajunge aşa încât stupul, ca 
să nu moară, trebuie mereu lărgit pe seama altora. 

- Şi chiar dacă-i lărgit, partea hărnicuţelor albine 
este tot mai împuţinată. Eu ca gospodină ştiu că atunci 
când te îndulceşti cu mierea ai vrea tot mai mult din 
ea. 

- Această lărgire a stupului vreau s-o împiedic. Tă- 
tarii au strâns în graba trecerii lor doar ceea ce au 
întâlnit în cale, aşa că locurile mărginaşe, lăturalnice, 
pe care n-au apucat să le calce au scăpat, neavând 
timp să scormonească toate ascunzişurile. Acum însă 
este vorba de înscăunare. De oameni care se aşază şi 
se pun pe trai. Şi aceasta o fac pe seama altora, fără 
de gânduri de plecare. De asta mă tem şi vreau să-i 
întâmpinăm aşa încât să le piară pofta căutării mierii 
noastre. Păzirea de ei am învăţat-o din bătrâni. 

Descărcat de încordarea care-l stăpânise, Mihai îşi 
regăseşte voia-i bună şi cina la care se strâng ai casei 
este împănată de glumele lui, care-i înveselesc pe toţi. 
Afară se lăsase noaptea şi gerul se întărise într-atât, 
încât cu toată necontenita înteţire a focurilor, nu i se 
poate stăvili strecurarea. 

Domolita răsuflare a lui Mihai îi dovedeşte că a 
scăpat de sâcâitoarea întrebare a felului cum se va 
descurca cu Cânda şi-a intrat în făgaşul odihnei. Simte 
cum o toropeşte şi pe ea potolitoarea învăluire a 
somnului, îndesându-i, sub pleoapele grele, fumegări 
de vise legănate de sfârâitul plăcut al jeraticului, unde 
butucul aruncat de Mihai încearcă să reînsufleţească 
flăcările. 


După o primăvară şi o vară plină de rodnică 
osteneală, tocmai înspre toamnă, când mulţumirea 
adusă de ea ar fi trebuit să însenineze feţele, Armina 
urmăreşte cum pe cea a lui Mihai surâsurile silite 
revarsă o undă din ce în ce mai învârtoşată de 
îngrijorare. L-a lăsat câtva timp fără să-l întrebe în 
nădejdea că dacă este ceva trecător se va destrăma 
de la sine, iar dacă s-a petrecut vreun fapt deosebit, îi 
va vorbi despre el. Când însă îi vede din ce în gce mai 
întărite cutele care-i prefac chipul de parcă ar fi cioplit 
din piatră, nu se mai poate stăpâni şi-l întreabă. 
Răspunsul este cel pe care l-a bănuit. Inrăutăţirea stării 
din afara ţării. Aceasta-i prea puţin în mâna lor. Cea 
dinlăuntru nu naşte răsturnări. Au doar puterea s-o 
stăpânească şi să-i aducă îndreptarea dacă se 
întâmplă vreo stricare. Încunoştinţările primite de 
Mihai, mai ales de la prietenii săi neguţătorii raguzani, 
sunt întărite nu după mult timp de chemarea sosită de 
peste munţi de la Litovoi. Este rugat să vină să se 
sfătuiască asupra măsurilor ce-ar trebui luate dacă s-ar 
dezlănţui o nouă năvălire tătară. Semnele arată că 
pregătirile sunt în toi. Pleacă fără să mai pregete, 
pătruns de însemnătatea împrejurării. 

Mihai îşi potriveşte sosirea la aşezarea voievodală 
de pe Jii în aşa fel ca să ajungă cu o zi înaintea 
celorlalţi chemaţi. Vrea să aibă timp să asculte pe 
îndelete felul cum s-a desfăşurat înfăţişarea lui Bărbat 
la regele Bela al Ungariei, pentru a primi îndrumări în 
privinţa noii primejdii tătare. În afară de doamna 
Opreana nu i-a văzut nimeni aproape toată ziua. 

A doua zi pe la prânz încep să sosească, de parcă 
s-au înţeles să nimerească toţi deodată, voievodul Ţării 
Româneşti, Seneslau, banul de Severin, Laurenţiu, 
cneazul loan şi cneazul Lup, însoţiţi de ceilalţi 


împuterniciţi ai poporului aflat sub îndrumarea lor. Ca 
şi altă dată se adună în curte, unde se ţineau până 
acum adunările lor, dar sunt poftiţi de Litovoi, spre 
mirarea lor, în lunca jiilor, pe un loc anume pregătit. 
Oamenii lui au bătucit bine un grind veche viitură 
bolovănoasă şi l-au înţelenit cu iarbă pufoasă de pare 
un mare covor verde. Au aşezat apoi în roată trunchiuri 
groase de stejar în care se rânduiesc locuri de şezut 
scobite în speteze cu piepturi rotunjite. La mijloc, 
înspre malul mai ridicat, ales cu tâlc de Litovoi, sunt 
locurile mai înălțate şi mai cu îngrijire cioplite ale 
„fruntaşilor”. După grija şi lucrul de nădejde care se 
vede din toată întocmirea, Mihai îşi dă, de îndată, 
seama că acesta încearcă să pună temelia unei noi 
rânduieli care să dea o anumită tărie adunării 
căpeteniilor poporului românesc din părţile acestea, 
prin faptul că ele au de acum un loc de întrunire 
anume hotărât. Aflându-se cu toţii în voievodatul lui, 
este firesc să-i aducă un fel de întâietate faţă de 
ceilalţi chemaţi de el. 

Abia aşezaţi, Litovoi îi cere lui Bărbat să înfăţişeze 
adunării cum şi-a îndeplinit solia pe care i-a 
încredinţat-o, în numele tuturor, la curtea regală din 
Buda, ca să afle ce se întâmplă, în aceste clipe de 
restrişte, cu cavalerii frânci, care nu se ivesc deloc. In 
cuvântarea sa, Bărbat arată pe larg cum a fost primit 
de rege şi ce răspunsuri i-a dat. Cei de faţă înţeleg că 
regele nu va mai trimite cavalerii frânci la Severin şi că 
Litovoi este sfătuit să încerce întocmirea unei apărări 
comune, spre folosul tuturor, al românilor şi regelui. 
După câteva răspunsuri lămuritoare, trec vorba de la 
solie la felul cum se poate înfăptui sfatul regelui în 
privinţa strângerii puterii lor pentru o mai bună înfrun- 
tare a tătarilor. Aici părerile sunt foarte împărţite. 


Primul care şi-o spune este cneazul loan, de la Celeiul 
din părţile de jos ale Oltului. 

- Bine că am scăpat de năpasta cavalerilor frânci 
pe care numai de stăpâni i-am fi avut pe cap, că de 
ajutor prea puţină nădejde de la ei. S-ar fi mulţumit să 
se închidă în cetăţile de pe Dunăre, lăsându-ne pe noi 
pradă năvalei. Dar dacă regele-i prins cu alţii, 
înseamnă că nu se teme de ea. Cred că lucrul cel mai 
cuminte ar fi să ne vedem acum fiecare de ale noastre. 
lar dacă va fi să se întâmple ceva să ne apărăm tot 
fiecare partea. 

- Nu cred că judeci prea drept, cneaze loane, sare 
Seneslau. În cotlonul dumitale dosit după Olt şi 
revărsările Dunării de la Celeiu ai pe alţii apărători şi 
dacă s-ar întâmpla ca sorții de izbândă să fie de partea 
acestora, cnezatul tău culege numai roadele, fără de 
nici o jertfă. Dar pe noi ceilalţi, în spatele cărora stai 
dumneata, ne zdrobeşte tăvălugul navalei. 

- Trebuie să vedem care sunt vadurile pe unde pot 
pătrunde, ca să ne împărţim în apărarea lor, reia 
cneazul Lup părerea cneazului loan de a-şi împărţi 
povara împotrivirii. 

- Cred că trebuie să ne gândim să avem sprijin în 
spate, ca fără să părăsim locurile hotărâte să putem 
ajuta pe cei mai rău înfundaţi, socoteşte banul 
Laurenţiu al Severinului. S-ar putea ca năvălitorii să se 
îngrămădească înspre mine unde-i cea mai căutată 
poartă a Dunării pentru pătrunderea spre inima 
regatului ungar. Mă vor înăbuşi ori îneca, dacă nu sunt 
ajutat. Ce ziceţi, oameni buni, am sau n-am dreptate? 

- Doar ne-am înţeles bine în toamnă, că după cum 
se cârmuieşte oricare din obştii, trebuie să încercăm să 
facem şi cu voievodatele şi cnezatele noastre. Rămâne 
pe seama fiecăruia partea sa de sine stătătoare. Acolo 


însă unde necazurile ni se întâlnesc şi se fac nod, 
trebuie să ne alăturăm puterile. Numai aşa o să fim în 
măsură să le răzbim. De aceea am umblat doar de cu 
toamnă să vedem ce avem fiecare şi cât putem să 
adunăm la un loc, lămureşte cu hotărâre Litovoi. 

- Eu am fost la voievodul Seneslau, adăugă Bărbat, 
şi ne-am înţeles că, în caz de nevoie, el să se adune 
împreună cu cneazul Lup prin părţile de munte ale 
Oltului. 

- Cneazul loan urmează să-şi unească oamenii cu 
ai mei la Severin, spune banul Severinului, iar 
voievodul Litovoi va avea grijă de mijloc, de o parte şi 
alta a munţilor, tot el făcând legătura între noi. Lui i se 
cade să hotărască unde să încline cumpăna puterii 
noastre. Se înţelege de la sine c-o va face în partea 
unde zbaterea-i mai mare. 

- Ca să zicem aşa, voievoade Litovoi, după cum 
înţeleg eu, încearcă să se lămurească Stoica, cel mai 
bătrân dintre juzi, ar fi ca şi cum am trece peste o 
prăpastie şi trebuie ne ţinem unul de altul, ca să ne 
sprijinim şi să putem urma drumul cel bun. Unul dintre 
noi, cel mai destoinic şi îndrăzneţ, trece înainte să taie 
dâra pe care ceilalţi s-o urmăm. Cred că dumneata, 
voievoade, eşti foarte potrivit pentru asta! 

Chiar dacă la început nu sunt cu toţii de aceeaşi 
părere cu judele Stoica, până la urmă Litovoi este 
împuternicit cu drepturi de căpetenie de oaste a 
tuturor românilor. O dată cu aceasta rostul adunării se 
socoteşte îndeplinit şi se hotăreşte încheierea ei. 

Nu trece nici o săptămână de la ţinerea adunării şi 
ştiri îngrijorătoare cu privire la o nouă năvălire tătară 
încep să se adune la curtea de pe jii. După ce le cerne 
prin sita folosului obştesc, Litovoi hotărăşte măsurile 
ce trebuiesc luate. Lăsarea românilor, de acum strânşi 


în jurul lui Litovoi, de către regele din Buda, pe propria 
lor socoteală în faţa primejdiei tătare, îi împinge să se 
apropie unii de alţii. Astfel că se însoțesc şi se înfrăţesc 
într-atât, încât paşii lor amestecați bat plaiurile, 
fluierele lor învaţă aceleaşi cântece, fără să se uite 
încuscririle care sunt adumbrite doar de faptul că nu 
pot să aibă întreaga bogăţie a ospăţului. Dacă-i vorba 
despre ele, gurile rele spun că unul care s-abate cam 
des şi întârzie poate mai mult decât îi cer treburile pe 
la curtea de pe Argeş şi cu deosebire în casa lui 
Seneslau, unde-i fată împlinită de măritiş, ar fi chiar 
Bărbat. Dealtfel i s-ar şi potrivi. Este un pic crescută, 
faţă de graba fetelor de a se vedea cât mai de tinere la 
casa lor. Lipsită de maică-sa, dusă de tânără dintre cei 
vii, îl are în grijă pe taică-său şi nu s-a ivit nimeni care 
s-o îmbie să se însoţească. Dar acum se pare că nici 
tata, nici fata, nu ar sta pe gânduri, dacă el ar spune 
ceva. Ea s-ar împărţi între ei, ca nici unul să nu sufere. 
Numai vremurile de ar fi mai potrivite. 

Spre bucuria tuturor, aceste vremuri, cu cât se 
scurg, cu atât se dovedesc mai potolite. Nu se vădesc 
semne despre vreo mişcare îngrijorătoare în Cumania 
neagră, subjugată de tătari. Iscoadele aduc veşti din ce 
în ce mai liniştitoare. Cum se apropie toamna fără ca 
nimic de seamă să se întâmple, oamenii încep să se 
adune pe la casele lor, bucuroşi că se pot pregăti în 
voie de iarnă. Scurgerea se face pe nesimţite, 
începând cu ostaşii de strânsură. Rămân doar vreo 
câteva tabere, toate aşezate în josul Oltului şi lăsate în 
grija lui Bărbat şi a cneazului loan. Celelalte căpetenii 
îşi îndreaptă îndemnurile ca să nu se piardă nimic din 
vremea prielnică ce le mai rămâne în faţă şi să fie mai 
bine folosită până la coborârea iernii. 

Toate ar fi mers bine, dacă într-o bună zi n-ar fi 


sosit strigătul deznădăjduit al banului Laurenţiu şi al 
cneazului loan că în locul tătarilor, ţarul din Vidin 
încalcă pământurile Banatului Severinului şi stânga 
Dunării, tocmai acum în plinul culesului. Acesta, 
văzând încurcăturile pe care le are regele Bela cu 
cumanii şi sârbii din propria-i ţară, socoteşte că-i 
potrivită împrejurarea ca să se răfuiască cu el pentru 
nişte înfrângeri mai vechi. Începe să-şi împingă cetele 
din dreptul Vidinului tot mai sus, pe malul drept al 
Dunării, înspre cetatea Severinului. 

Cuprins de îngrijorare, cneazul loan vine în fugă la 
Litovoi, şi-i cere ajutorul în numele lui şi al banului 
Laurenţiu. Este tare înfricoşat de primejdia care-l 
paşte: 

- Voievoade Litovoi, de cum va îngheţa Dunărea 
cetele ţarului bulgar o vor trece, dând peste ţara 
Severinului şi cnezatul meu. Avem nevoie de ajutorul 
vostru. 

- Când erau alţii în primejdie, cneaze loane, mi-ai 
părut mai puţin săritor şi voiai să rămâi de unul singur. 

- Socoteam că n-o s-aveţi nevoie de ajutorul meu, 
dealtfel chiar aşa cum s-a şi întâmplat. 

- În schimb ai ajuns dumneata, cneaze, la 
înghesuială şi ne ceri să te uşurăm. 

- Până la urmă oamenii mei se-nfrăţiră cu ai 

voştri. 

- Nu chiar pe măsura în care ar fi trebuit. Dar ce 

vină au ei? 

- Voi mai da oaste şi cele de trebuinţă! 

- În primul rând, oamenii dumitale să fie pregătiţi 
şi să aştepte la Celeiu gata să pornească. Ştirile despre 
încercarea ţarului bulgar de a se răfui cu regele Bela, 
tocmai acum când e la mare strâmtoare, ne-au sosit şi 
nouă. M-am gândit să-l trimit pe Bărbat să-şi aşeze 


tabăra, împreună cu ceata banului, în părţile din faţa 
Vidinului. Te rog şi pe Domnia ta să te alături cu toţi 
ostaşii pe care îi ai. Vreau să ne înţelegem însă, chiar 
dacă-i mai tânăr, cuvântul hotărâtor, când vedeţi că 
aveţi păreri potrivnice în înfruntarea cetelor ţarului, îl 
are Bărbat. După câte ştiţi, el s-a lovit, dintre noi, cel 
mai mult de necazurile ostăşeşti. Aşa că va trebui să 
ascultați de el! 

- Din partea mea nu va fi nici o greutate, 
Voievoade. Ştii că eu sunt om bâtrân şi mă mişc mai 
greu, mai ales daca încep şi asprimile iernii. Chiar te 
rog să mi-l încredinţezi pe fratele tău mai mic Văsiluţ, 
care dealtfel îmi vine după nevastă nepot, să-mi fie 
ajutor şi la o împrejurare, urmaş în fruntea cnezatului. 

O dată cu întoarcerea cneazului la Celeiu pentru 
pregătirea pâlcului său, porneşte şi Vuciu peste munte, 
la Mihai. Acesta, aflat la moşia-i părintească de la 
Băieşti, rămâne mirat când se pomeneşte cu el. După 
ce trece peste obişnuitele întrebări şi răspunsuri 
despre sănătatea celor de acasă, care se pot spune de 
faţă cu toţii, îşi iau ziua bună de la cei care se strâng în 
jurul lor şi pornesc înspre Haţeg. Lie cere învoirea să 
le-o ia înainte. Mihai îi face semn să plece. A înţeles că 
vrea să-i lase singuri ca să vorbească în voie. 

De îndată, Vuciu îi înfăţişează chemarea lui Litovoi 
ca toţi să sară în ajutorul banului Laurenţiu şi cneazului 
loan, de-a dreptul ameninţaţi de ţarul bulgar din Vidin. 
Au tot timpul, până la Haţeg să hotărască amănuntele 
plecării, ale drumului şi tăriei cetei pe care Litovoi a 
luat-o în socoteală. Faţă de bucuria care a cuprins casa 
la sosirea lor, lui Mihai nu-i vine să-i spună Arminei de 
ce a venit atât de pe neaşteptate Vuciu. Vestea aflată 
de la Mihai, seara când rămân singuri, naşte 
împotrivirea ei plină de amar: 


- Cum să pleci iarăşi? Acum când toată lumea 
răsuflă uşurată că s-au astâmpărat primejdiile care ne 
păşteau şi tocmai unde? 

- Fii înţelegătoare. Nu mi-e uşor nici mie. Trebuie 
să plec. Nu-i în mâna mea alegerea. Chiar dacă ar fi, 
n-aş putea să rămân surd dacă mi-ar veni chemarea. 
Îmi pare rău că iarăşi las pe umerii tăi o bună parte din 
greutăţile mele. Fii tare, să faci faţă cu bine atât 
zbuciumului tău lăuntric cât şi frământărilor ce se vor 
isca în jurul tău. Nu vrei să fiu mândru de tine? Să fiu 
plin de nădejde că aici toate vor merge bine sub 
îndrumarea ta? Cel puţin din partea asta să fiu liniştit! 

-Nu amesteca îndatorirea mea de soţie de 
voievod, care nu va suferi, cu durerea mea de femeie 
de a rămâne iar singură. Vrei să ţi-o ascund? 

- Nu, nu, Doamne fereşte. 

- Lasă femeia să-şi verse propriu-i amar ca unit cu 
al tău să te îndemne pe tine, dragul meu, nu pe 
voievod, să-ţi fie aprig dor de mine şi copil. Să te 
ferească, pentru noi, de rele şi să-ţi grăbească 
întoarcerea! 

- Pot eu să fiu în urmă când „trebuie” să fiu în 
faţă? 

- Şi eu te înţeleg tot fiindcă „trebuie”. De aceea te 
învelesc în dorul meu ca să te apere în orice 
împrejurare rea. Să te însoţească şi să-ţi amintească 
de noi, îndepărtând din calea ta orice îndoială că aici 
n-aş fi aşa cum aştepţi tu să fiu. Aş vrea să mai adaug 
ceva. Să nu stai mult pe acolo ca să fii aici când din 
nou... 

- Cât de fericit mă faci tu, Armino! 

- Tare aş vrea să fie fată şi s-o botezăm Grina. 

Până târziu sau mai bine zis până înspre zorii din 
dimineaţa plecării şi-au tot povestit şi au socotit ce-i 


bine de făcut. Se cer multe de pregătit. Nu se poate şti 
cât va fi de îndelungată lipsa lui Mihai. Amândoi 
nădăjduiesc că ţarul bulgar, văzând cum este 
întâmpinat, se va astâmpăra. Dar aceasta nu-i decât o 
dorinţă nemărturisită de-a lor. Starea de fapt poate 
însă fi cu totul alta. Mai bine-i să fie prevăzători, să nu 
regrete mai târziu uşurinţa de care s-au lăsat stăpâniţi 
acum. R 
14. INFRAŢIREA 

După înduioşătoarea despărțire de la Haţeg şi 
îndreptarea pe drumul Vâlcanului, Mihai se bucură 
când îşi vede feciorii că zburdă întocmai ca şi mânjii 
lăsați să cunoască singuri întinsul câmpiei. Prin oprirea 
lui Lie la întărirea pazei de acasă au rămas pe mâna 
nepotului său Nandra. Ca să nu-l stingherească, se 
face că nu-i vede aerele de om „învechit” în cele 
ostăşeşti pe care şi le dă. Ese în schimb mulţumit 
pentru faptul că se face ascultat şi că toţi îi recunosc 
întâietatea. Surâde când l-aude cum vorbeşte ca un 
om „umblat” amintindu-le „începătorilor” faptul că a 
mai străbătut acest drum în afară de cel „mare” de la 
rege, când l-a însoţit din partea lui Mihai pe Bărbat. 
Schimbă câte o glumă pe socoteala lui şi a celorlalţi cu 
cei câţiva oşteni mai copţi, strânşi în jurul său. Cu 
ajutorul lor vrea să-i înveţe pe aceşti cârlani atât 
strunirea ostăşească, începând cu mânuirea armelor, 
cât şi înfruntarea „cu cap” nu „nebunească” a 
duşmanilor. Pâlcu-i se prăvăleşte ca un şuvoi de 
tinereţe pe povârnişul care le deschide, în faţă, larga 
desfăşurare a voievodatului lui Litovoi şi al fraţilor săi. 
Într-un suflet, mântuiesc cu coborâtul. După un scurt 
popas cerut de odihnirea cailor, prin vioiciunea 
mersului, reînsufleţesc drumul mai puţin umblat acum 
în toamna târzie, care-i duce spre marea aşezare de 


căpetenie a voievodatului Litua. Vestea venirii lui a 
ajuns de mult la tabăra de pe Jii, trecută din om în om, 
pe lanţul de pândari care străjuieşte drumul. 

Când s-apropie de trecerea lăsată liberă printre 
primele apărări ale aşezării voievodale, Mihai se ridică 
în scări să vadă mai bine cine sunt călăreţii care 
i-aşteaptă. Îl recunoaşte pe Niculae, căpetenia taberii, 
ieşit în întâmpinarea lui ca să-i ureze bun sosit şi să-l 
însoţească până la curtea lui Litovoi. Cu o mândrie care 
i se cuvine pe deplin, Mihai străbate satul jiilor. 
Trecerea lui stârneşte mirările şi laudele localnicilor. 
După ce feciorii-i se rânduiesc în curte, la semnu-i, un 
puternic „să ne trăieşti, voievoade!” cutremură 
aşezarea. După răspunsul de bun sosit, Litovoi îi dă în 
grijă lui Niculae pentru adăpostire în tabără. Mihai este 
poftit să intre în casă, unde doamna Opreana s-a 
îngrijit de cele trebuincioase. Aşezaţi la masă, după ce 
sfirşesc ce au de povestit despre familiile lor, trec la 
treburile ostăşeşti. 

- Nici de data asta nu te-ai lăsat aşteptat, Mihai. 

- Am socotit să vin când mai sunt flăcări de stins 
ca să pot scăpa ceva din ele. Dacă totul ar fi fost 
mistuit de foc, ce rost ar mai fi avut osteneala mea. De 
ajutor cred că-i nevoie, nu de mângâiere! 

- Bună judecată! Dealtfel o întăreşte şi fapta! 

- Nu mi-a fost chiar aşa de uşor să-i fac pe toţi să 
înţeleagă rostul plecării tocmai la cetatea Severinului. 
Cei mai nedumeriţi au fost unii bătrâni învăţaţi de 
vremuri să se apere numai pe ei. Până la urmă tot am 
izbutit să-i lămuresc că-i spre folosul nostru, al tuturor. 

- Ce se întrebau? 

- De ce să nu stea feciorii s-apere partea noastră 
de moşie, iar cei din Severin s-o apere pe-a lor? 

- Uf,  pacostea aceasta a  fărâmiţării, câte 


neajunsuri ne-aduce! Poate a fost bună odată. Acum 
însă nu mai ţine. Dacă ne-am lua după ea s-ar putea să 
nu pierim, dar nici bine nu ne va merge. 

- Nevoia-i mare. Cetele ţarului bulgar sunt multe şi 
îndârjite. Lovesc în noi şi zic că dau în regele Bela. Ai 
tăi o să stea în cetate. In frunte, răsfiraţi pe Dunăre, 
sunt oamenii banului Laurenţiu, ai cneazului loan şi ai 
lui Bărbat, mai buni cunoscători ai locurilor şi vadurilor. 
Voi ori îi întăriţi de vor fi încleştaţi prea rău, ori apăraţi 
cetatea dacă va fi atacată. 

- N-aş vrea să stau în cetate. 

- Trebuie! Oamenii tăi sunt de la munte şi se simt 
bine când îl ştiu în spatele lor, decât să se vadă în 
câmp deschis unde atacul poate veni din toate părţile. 
Cobori pe Jii şi apoi pe Motru, de unde o tai pe dreapta 
şi ieşi tocmai la Severin. Când vă vor vedea bieţii 
severineni, care-s înspăimântați de moarte, vor fi tare 
bucuroşi că le-au venit apărători ca voi. 

- Mulţumesc, Litovoi, pentru vorbele-ţi bune. Mâine 
în zori voi pleca împreună cu oamenii pe care mi-i 
alături. 

S-a înnoptat de-a binelea când Litovoi şi Mihai se 
scoală de la masă. leşiţi pe pridvor ascultă răsunetul 
cântecelor, râsetelor şi glumelor care  înfierbântă 
tabăra. Inainte de a se aşeza pentru odihnă socotesc 
că nu strică să treacă prin mijlocul ostaşilor. Se opresc 
când la unii, când la alţii, mulţumiţi de strădania lor de 
a dovedi că sunt buni şi de luptă şi de petrecere. 

- Aşa-i românul, aude Mihai o frântură din 
răspunsul dat de Litovoi, unei glume venite de la 
feciorii săi: petrece de-i naştere, petrece de-i nuntă şi 
petrece de-i moarte. 

- Mai bine-i ca... petrecerea să fie, Voievoade, la 
altul decât la tine, adaugă unul mai glumet. 


- Cum, măi grozavule, nici la însurătoarea ta n-ai 
petrecut? 

- Ba da, Voievoade, că după cum nu ştii când te 
naşti, ce te aşteaptă în viaţă şi nici ce te aşteaptă după 
moarte, tot aşa nu ştii ce te aşteaptă când îţi iei soacră 
pe cap. 

- Nevastă, mă, hâtrule! 

- Numa-n noaptea nunţii. După aceea se socreşte 
ea repede! 

- Aşa vorbiţi, nepricopsiţilor, de soaţele voastre? 
Vă credeţi singuri şi vă voiniciţi? 

Mihai se întoarce dintr-o dată înspre partea de 
unde vine acest glas de femeie voit înăsprit. Nu vede 
pe nimeni din cauza mulţimii de oşteni strânsă în jurul 
lor şi al focului. Când cercul se desface este uimit de 
mândreţea femeii care-i înfruntă. Celelalte din urma ei, 
cunoscute din casa lui Litovoi, se topesc parcă-n umbra 
strălucirii sale. Litovoi, văzându-i mirarea, îi şopteşte: 

- E Ileana, fata voievodului Seneslau. A adus ea, că 
urmaş bărbătesc n-are, oştenii care ţi se alătură, ca 
să-i duci lui Bărbat. 

Abia apărută Illeana şi toată vorbăria bărbaţilor se 
întoarce înspre lauda femeilor. Ponegritorul de mai adi- 
neaori nu pridideşte să le aducă osanale. Dacă ziua de 
mâine n-ar fi prea scurtă pentru câte treburi mai au 
s-ar mai întinde cu toţii la vorbă. Litovoi dă îndemnul 
trecerii la odihnă şi o roagă pe Ileana să le îngăduie s-o 
însoţească până la casa unde a „cerut” să fie 
adăpostită. După ce se despart de ea Mihai izbucneşte: 
„Straşnică fată”. „O să-l strunească pe zvânturatul de 
Bărbat”, adaugă râzând Litovoi. 

Dimineaţa, ceva mai luminoasă decât cea de ieri, îi 
găseşte la datorie atât pe cei care rămân, cât şi pe cei 
care pleacă. Sub privirea cercetătoare a lui Niculaie, 


călăreţii se rânduiesc, pâlcurile se înşiruie şi ceata se 
încheagă. La şuierul lui frâiele sunt scuturate şi caii 
pornesc spre curtea voievodală. Se opresc în dreptul 
porţii, pe care ies tot călări Litovoi, Ileana şi Mihai. 

În faţa tuturor, Mihai primeşte din partea lui Litovoi 
şi a llenii încredințarea conducerii ostaşilor din ţările 
lor. După un ultim rămas bun de la cei lăsaţi pe loc, el 
trece în fruntea oastei. Ridică spada şi, o dată cu 
coborârea ei, şuieră pornirea pe Jii în jos, să iasă de la 
cotul Rovinarilor în valea Motrului, pe care o trece şi 
după trei zile de mers întins dă de apa de curând 
îngheţată a Topolniţei. De aici îi urmează fără abateri 
cursul. Cercetează întruna domolirile dealurilor şi după 
fiecare prag coborât i se pare că trebuie să dea de 
ţinta lungii călătorii făcute. Îl ajunge însă din urmă 
iarna care nu se împiedică de orice ridicătură, în 
coborârea-i de la munte. Ca o veche prietenă-i aşază 
pe căciulă şi umeri fluturaşii-i albi, trecând spre câmpia 
care începe să se desfăşoare în faţa lui. In sfârşit, 
privirea-i dă de Dunăre. Pe malul ei, uşor retrasă pe o 
colină teşită, i se înfăţişează cetatea Severinului. 
Răsuflă uşurat, căutând din ochi un loc potrivit pentru 
popas. Găseşte o dâlmă dezgolită, destul de împinsă 
înspre lunca plină de sălcii a Dunării. Se dovedeşte 
deosebit de potrivită, pentru că le deschide larg 
vederea în toate părţile. Işi îndeamnă oştenii să rupă 
rândurile, ca răsfiraţi în voie fiecare, să poată vedea 
nestânjenit mulţimea învârtoşată de apă ce se scurge 
lată, de aproape nu i se vede prin ceţuri celălalt țărm. 
Surâde înţelegător la uimirile lor. 

- Acesta-i hotarul pe care trebuie să-l apărăm, ca 
să nu-l încalce ţarul de la Vidin. 

- Cum de pot să treacă peste atâta întindere de 
apă oşti întregi, Voievoade, întreabă Gruiţă. 


- O să vedeţi, când apa îngheaţă nu-i greu de 
trecut. 

- Uite şi picioarele dărăpănate ale unui fost pod! 
Ce-i cu ele, Voievoade? 

- Cine poate şti de cine şi când a fost făcut, că 
urmele-i par tare vechi. Fără de nici o îndoială că de 
unii din strămoşii noştri! 

- Să fi fost chiar un pod atât de mare? 

- Doar îi vedeţi picioarele. Poate dacă ar fi cineva 
să întindă grinzile de lungimea la care se cere, mai că 
ar fi bun pentru trecere şi azi. O s-avem timp destul 
să-l privim şi să vorbim despre el. Şi-acum pregătiţi-vă 
pentru odihna de noapte! 

Numai a doua zi vor intra în cetate. Sunt însă 
văzuţi de cei de acolo. Bucuroşi de sosirea lor, juzii 
cetăţii se grăbesc să ajungă până la ei. Mihai le iese în 
cale. Nu se cuvine să lase să se ostenească nişte juzi 
bătrâni, cum par să fie cei care se apropie. 

După obişnuitele urări, juzii îl roagă să poftească în 
cetate unde-i aşteptat de către doamna banului. 
Acesta n-a putut să-l întâmpine fiind plecat, de mai 
bine de două săptămâni, cu oastea în părţile mai de jos 
ale Dunării, dar sunt pregătite toate cele de trebuinţă 
pentru adăpostirea lui şi a oştirii sale. 

- Dumnealui, nobilul Balotă, este împuternicit de 
ban să-i ţină locul, ca ajutor al doamnei, îl lămureşte 
cel mai bătrân dintre juzi asupra rosturilor din cetate. 

După înfăţişare Mihai nu-şi face o părere prea bună 
despre el. Este îmbrăcat mai mult după portul nobilimii 
regale. | s-a părut cam semeţ felul în care îi tot 
măsoară cu privirea şi cam îngâmfată înclinarea 
capului când s-au aflat faţă în faţă. Îl simte că ar fi fost 
mai încântat să-i primească pe cavalerii frânci, decât 
pe aceşti oameni „de rând” coborâţi din munte. Dar 


mai bine-i să nu se pripească în judecarea lui. S-ar 
putea să fie doar o părere înșelătoare. l-ar jigni şi pe 
aceşti bătrâni plini de bunăvoință cărora bucuria le 
râde pe faţă. De-abia trece poarta că mulţimea din 
cetate îl ia aproape pe sus, ca să-şi arate bucuria pe 
care i-a adus-o sosirea lui. Feţele tuturor mărturisesc 
încrederea pe care o au în ocrotirea oastei sale. 
Intrarea în casa banului Laurenţiu capătă însă o altă 
faţă. Când îl vede doamna, rămâne mută pe prag, iar 
el ca înţepenit pe prima treaptă a scării. Nici unul nu 
sparge tăcerea apăsătoare. Văzând încurcătura, nobilul 
Balotă face prezentările. Ca om de lume şi de al casei 
se înclină, înfăţişându-i doamnei pe noul venit: 

- Acesta-i voievodul Mihai Costa, căpetenia 
oştenilor trimişi de Litovoi. 

- Bine ai venit, Voievoade, în casa mea, îşi 
regăseşte glasul, uşor cântat, doamna. 

- Mă măguleşte cinstea pe care mi-o faceţi de a 
mă primi ca oaspete, cu toate că şederea-mi va fi 
poate mai îndelungată. 

- Totul este, Voievoade, să te simţi bine! 

- Voi încerca, pe cât îmi stă în putere, să nu vă 
tulbur rosturile. Mă mulţumesc cu foarte puţin şi voi fi 
mai tot timpul în mijlocul oamenilor mei. 

- Aş dori ca după îndeplinirea îndatoririlor ostăşeşti 
să te simţi la mine ca „acasă”. 

- lţi mulţumesc, Doamnă! 

- Şi-acum, rogu-te, voievoade Mihai, pofteşte la 
cină. 

- Mă iartă, doamnă Demiana, nu-mi pot părăsi oa- 
menii până nu-i văd aşezaţi peste noapte. Sunt doar în 
afara cetăţii. 

- Lasă-mi mie, Voievoade, această îndatorire în 
seara asta, se înclină curtenitor nobilul Balotă, şi 


dumneata rămâi. Cu învoirea dumitale, doamnă 
Demiana, pot să plec? 

- Da, după cină, cavalere. Ce să faci, voievoade 
Mihai, trebuie să rămâi aici. 

- Sunt bucuros că mă primeşte cu atâta cinste 
casa banului Laurenţiu, poate-i prea mult pentru mine. 

- Nu fii modest, voievoade Mihai. Ştii şi ştiu cât de 
mult însemni pentru mine. vreau să zic pentru cetatea 
noastră, pe care ai venit s-o ajuţi în vremuri atât de 
grele. 

- M-aş bucura să-i fie de folos banului Laurenţiu 
venirea oamenilor mei. 

- S-aşteptăm ştiri de la banul nostru şi apoi să 
vedem cum vom folosi oaspeţii, s-amestecă Balotă, 
supărat că nu-i luat în seamă. 

- Aş fi foarte mulţumit să fi venit până aici ca să vă 
fim numai oaspeţi, prea cinstite nobile Balotă, îi 
retează Mihai, de data asta necruţător, necuviinţa. 

- Se răcesc mâncărurile. Poftiţi cu toţii, încearcă 
astfel Demiana să potolească înfruntările. 

Se aşază cu ai casei să cineze. Focul împrăştie o 
căldură plăcută. Afară ninge şi frigul se strecoară ori de 
câte ori se deschide uşa de la intrare. La rugămintea 
lui Mihai, doamna Demiana îi vorbeşte despre ştirile pe 
care le are de la soţul ei, plecat împreună cu Bărbat. 
Veştile i-au sosit de vreo câteva zile. De-acum urmează 
să le primească însuşi Mihai, în afară de cele privind 
casa şi localnicii care rămân tot în grija ei. Din ce în ce 
mai întărâtat că-i nesocotit, nobilul Balotă încearcă, 
prin tăieri de vorbe şi glume nesărate, să învenineze 
pacea care ajunse să domnească între cei strânşi în 
jurul mesei. 

Într-un târziu, nobilul Balotă, amintindu-şi că şi-a 
luat îndatorirea de a se îngriji ca tabăra oastei lui Mihai 


A 


să nu ducă lipsă de nimic, îi cere doamnei învoirea să 
plece. Nici Mihai nu mai întârzie mult socotind pe 
deplin lămurite stările de pe aici. Se ridică împreună cu 
juzii,  împotrivindu-se cu tărie, dar nejignitor, 
stăruinţelor Demianei de a mai rămâne. Oprit în 
mijlocul curţii juzii îl lămuresc, mai pe ghicite, ca 
noaptea, asupra împărţirii apărărilor cetăţii, ca a doua 
zi să ştie cum să-şi împartă oamenii. 

În dimineaţa următoare alege pentru oştenii săi 
turnurile de colţ ale cetăţii. Pe cele mari dinspre 
Dunăre pe încredinţează cetei sale şi celei date de 
Litovoi. Cetele cneazului loan şi a voievodului Seneslau 
iau în primire celelalte două mai puţin primejduite. În 
tot acest timp cerut de preluarea apărării, Mihai nu se 
vede decât în treacăt cu Demiana. Se zbate să-şi 
apropie oştenii lăsaţi de ban şi să statornicească 
legături de bună înţelegere cu localnicii. Cinstirea pe 
care o arată juzilor şi bătrânilor, aşa după cum este 
rânduiala în voievodatul său, le aminteşte severinenilor 
de alte vremuri, socotite ca bune, dar cam uitate. Cei 
tineri n-au avut parte să le cunoască. Pe aici banul şi 
ajutoarele sale au cuvântul hotărâtor în treburile cele 
mai însemnate. 

Izbuteşte să facă legătura cu Banul, cneazul loan şi 
Bărbat. Oamenii pe care-i trimite i-aduc o seamă de în- 
drumări socotite de cei doi ca bune pentru apărarea 
cetăţii. Cum iscoadele vestesc că oastea ţarului bulgar 
ieşită din cetatea Vidinului se răsfiră în susul Dunării, 
banul îi porunceşte nobilului Balotă să aducă 
neîntârziat oştenii severineni, înlocuiţi la paza cetăţii 
de cei veniţi cu Mihai. 

În ziua plecării toată cetatea îi petrece câtăva 
vreme cu  plânsete. Despărţirea-i grea, dar de 
neînlăturat. 


De-abia reîntors Mihai se şi pomeneşte cu una din 
fetele de casă ale Demianei venită cu rugămintea să 
poftească pentru a-i spune ce-i mai face soţul plecat 
de atâta timp de acasă. Este nerăbdătoare să afle cum 
şi pe unde a umblat. Nădăjduieşte că nu se va lăsa 
aşteptat. Cum ştie că-i o îndatorire de la care nu poate 
da înapoi, merge odată cu fata. Intră în casa banului cu 
o strângere de inimă. Se află pentru prima dată de la 
sosirea lui singur cu Demiana. A căutat întruna să 
înlăture această rămânere în doi. Este hotărât să se 
mărginească la înfăţişarea stării de acum, fără vreo 
alunecare în trecut. Prima întrebare a Demianei îl 
linişteşte. Pare să dorească acelaşi lucru şi ea. 

- Cum se simte banul? 

- Bine, Doamnă, dorindu-ţi la fel. N-ai nici un prilej 
de îngrijorare! 

- Dar nici nu te-am poftit să stai jos. Doamne, ce 
neîndemânatică stăpână a casei sunt. Astă seară o să 
cinăm împreună. 

Descumpănită de încruntarea împotrivirii văzută pe 
faţa lui Mihai, îşi găseşte repede stăpânirea. Ridică 
mâna ca semn că n-a sfârşit tot ce are de spus. Cu 
multă grijă încearcă să-l liniştească asupra opririi-i: 

- Aş dori să-mi spui mai pe îndelete cele ce se 
întâmplă prin părţile de jos ale Banatului. N-ai să te 
superi că în acelaşi timp şi mâncăm. Fetele din casă au 
pregătit totul. Aşteaptă să ne aşezăm ca să servească. 

Mihai se ţine însă tare, rugând-o să amâne pe a 
doua zi înfăţişarea amănuntelor. Este prea târziu azi şi 
are multe treburi în tabără: 

- Doamnă, zău, m-aşteaptă oamenii mei. 

- Şi eu te-am aşteptat. 

Cuvintele sunt spuse cu voce joasă, lăsându-l pe 
Mihai să aleagă din cele două înţelesuri date. Fie ca să 


afle veşti de la bărbatul ei, fie ca să rămână singuri 
amândoi. Ca să nu-i mai dea timp să iasă din 
încurcătura în care-l vede că se frământă, deschide uşa 
şi porunceşte: 

- Sabina, aduceţi la masă! 

Neavând ce face, Mihai ia loc în faţă-i, prins în 
revărsarea de foc a privirilor ei. Acum socoteşte că-i 
potrivit să i-o ia el înainte, ca să fie stăpân pe 
împrejurare. Începe să înşiruie, în cele mai mici 
amănunte, înştiinţările şi îndrumările banului. Izbuteşte 
astfel să ţină discuţia lor pe făgaşul vremii de acum, 
nedându-i păs s-apuce pe altul înspre care simte cum 
vrea s-o tragă Demiana. Mănâncă grăbit şi nu bea 
aproape deloc, cu toate stăruinţele ei. Când fede că 
fetele se pregătesc de plecare, se scoală şi, înclinându- 
se, mulţumeşte pentru cină. 

- Stai! N-am terminat încă, spune cu acelaşi îndoit 
înţeles. Pentru fete că mai are de vorbit cu Mihai şi 
acestuia că mai este ceva de servit. Se scoală şi le 
spune fetelor să se ducă la odihnă. Le ajunge şi lor pe 
ziua de azi. După ce le lasă să-i ureze noapte bună lui 
Mihai, iese împreună cu ele. Rămas singur, caută să se 
folosească de această împrejurare. Vrea s-o pună în 
faţa faptului împlinit. Se grăbeşte să se îmbrace ca la 
întoarcerea-i Demiana să-l găsească gata de plecare. 
Pândeşte uşa ca de îndată ce intră să-i mulţumească şi 
luându-şi seara bună să plece. Simte nevoia aerului 
rece de afară. Căldura din odaie îl face să-şi scoată din 
nou cojocul. Îl sâcâie faptul că nu mai vine odată să 
scape de apăsarea neplăcută care-l cuprinde. 

În sfârşit, uşa se deschide. Cum se află aproape dă 
să se încline. Demiana intră însă schimbată la 
îmbrăcăminte şi încărcată de bunătăţi. Într-o mână ţine 
un coşuleţ cu aluaturi şi în cealaltă un ulcior. Rămâne 


pironit, neştiind ce să facă. Ea-i face semn s-o ajute. 
Lasă cojocul şi îi ia din mâini cele aduse şi le aşează pe 
masă. Aude cum zăvorăşte uşa. Când se întoarce şi o 
vede în bătaia dreaptă a luminii deschide ochii mari ca 
s-o cuprindă toată. Imbrăcată mai uşor, ca pe vremea 
fragedei lor tinereţi, apare, ca şi atunci, deosebit de 
atrăgătoare. 

jocul flăcărilor jeraticului de pe vatră şi ale 
pâlpâirilor opaiţelor şterge de pe faţa ei urmele lăsate 
de anii de viaţă din plin trăită, care au trecut. | se pare 
că-i tânără, aşa cum a cunoscut-o. Trupu-i mlădios i se 
desprinde, printre pânzeturile fine, ca dintr-o vălătucire 
de abur. Oare să fie înrâurirea băuturii şi căldurii 
molatice din odaie? Cum îl mai ard aceste priviri 
pătimaşe care urmăresc să prindă orice undă de 
înflăcărare născută în el. Sub tăioasa lor pătrundere 
pocnesc carapacele zăgăzuitelor dorinţi. 

Cu toate puterile adunate se descleştează din vrajă 
şi se dă un pas înapoi şi încă unul. Sunt de ajuns ca 
să-şi regăsească cumpătul. Dezmeticirea care urmează 
numaidecât i-arată că totul n-a fost decât o nălucire. O 
încercare deznădăjduită a femeiii care se căzneşte 
să-şi recâştige prada prin reînvierea unui trecut cu 
desăvârşire mort. Indepărtează îmbietoarea vedenie cu 
o îndesată clipire a pleoapelor. Buzele-i se dezlipesc 
închegând un zâmbet, ca semn al reîntăririi încrederii 
în sine. Demiana îl ia însă drept o încurajare, fără să-i 
desprindă  răsfrângerea de silă abia stăpânită. 
Socoteşte că poate să treacă făţiş la reapropierea lor. E 
rândul cuvintelor să lărgească deschiderea pe care 
crede că a făcut-o înflăcărarea privirilor. 

Se arată cu o mişcare a mâinii cât mai plină de 
nevinovăție copilărească, în timp ce cu o intonaţie 
parcă ruşinoasă îşi cere iertare că s-a schimbat: 


- Nu te superi, Mihai, că mi-am pus ceva mai uşor 
pe mine, dar s-a făcut atât de cald aici. 

- Da, doamnă! Este cu adevărat foarte cald! 

il priveşte mirată. Nu se aşteptase ca el să rămână 
atât de indiferent în faţa drăgălăşeniei sale. După 
câteva clipe de gândire îi spune cu hotărâre: 

- Mihai, cred că acum, când suntem numai noi, ai 
putea să-mi spui pe nume. 

- Cred că nu e cazul, Doamnă! 

Se face că nu bagă de seamă reținerea lui pe care 
o pune pe socoteala mândriei de bărbat, părăsit 
odinioară. S-apropie şi-i spune cât poate mai 
drăgăstos: 

- De când te-am revăzut de-abia am aşteptat să 
rămânem în doi. Nu vrei să fie iarăşi ca altă dată? 

- Nu, Doamnă! 

Răspunsul lui rece, vădit plin de asprime voită, 
aduce tăcerea în odaie. Intărindu-şi voinţa, stăpâneşte 
amintirile care-l năpădesc. Revede cum altădată ea l-a 
amăgit căutând să-i înfăţişeze în lumini cât mai 
atrăgătoare viaţa pe care o ducea pentru împlinirea 
primelor sale visuri de dragoste şi nădejdi în viitorul 
amândurora. L-a lăsat ca, în naivitatea lui, fiinţa ei să-i 
apară ca o întruchipare înălţătoare a tuturor virtuţilor. 
De-abia când l-a văzut prins în mrejele ei şi-a arătat 
adevărata faţă. S-a folosit de el şi de curăţia 
sentimentelor sale, ca de o unealtă pentru scopurile ei 
ambiţioase de câştigare a unuia care putea să-i dea 
multă putere şi mai ales bogăţie. Numai după ce s-a 
măritat, fără ca el să bănuiască ceva sau să-l 
încunoştinţeze cineva în lumea străină în care trăia, 
şi-a dat seama de înlănţuirea primejdioasă ţesută în 
jurul său. Pus în faţa tristei realităţi s-a lămurit atât în 
privinţa prăbuşirii groaznice a însufleţitoarelor porniri 


ale inimii sale, cât şi a jignitoarei situaţii, pentru 
demnitatea sa, în care alunecase. Inainte de a ajunge 
să se prăbuşească cu totul în prăpastia decăderii, a 
regăsit în el tăria de a se smulge din starea înjositoare 
în care ajunsese şi sa se rupă din farmecul înşelător 
care pusese stăpânire, până atunci, pe el. 

Întărâtată de tăcerea prelungită şi de împietrirea 
feţei lui, Demiana, cu o voce în care răzbate 
nerăbdarea, încearcă să-l îmblânzească: 

- Hai, Mihai, nu fi ţepos ca un arici. Ce naiba! Nu-ţi 
mai aminteşti de frumoasele clipe de odinioară? 

- Prea au avut în ele multă amăgire, aşa că s-au 
împrăştiat ca şi fumurile unui foc care s-a stins şi 
vatra-i a rămas rece. 

- Am putea să-l reaţâţăm. Să-i încingem din nou 
vatra! 

- Noi nu avem ce încinge şi nici pentru ce! 

- Să încercăm, Mihai! 

- Pentru ce? Avem fiecare ceea ce ne-am dorit. Eu 
mi-am găsit dragostea pe care am căutat-o atâta şi 
căminul care-mi împlineşte toate năzuinţele. Prea sunt 
curate şi frumoase ca să le mânjesc prin minciună şi 
făţărnicie. Tu, la rândul tău, ţi-ai împlinit visul. Eşti 
soţie de ban, care-i prietenul, fratele meu, nu uita asta! 
El îţi dă mărirea, curtea îmbelşugată şi arătoasă. Eşti 
înconjurată cu dragoste. Ai împlinite orice dorinţi. Ai 
starea potrivită firii tale! 

- La Raguza îţi plăcea firea mea năvalnică. 

- Fereşte-te de primejdia pe care-o aţâţă. Te poate 
prăbuşi. Prea-i înrădăcinată în tine setea de a întărâta 
şi  dezlănţui patimi. Cu o poftă diavolească te 
năpusteşti s-aduni robi, cât mai mulţi, ca să-ţi aducă 
răsfăţ şi bogăţie. Nu-ţi pasă pe cine calci în picioare. Pe 
unde treci, usuci totul. Dar să ştii că nu poţi trezi 


altceva decât porniri înjositoare. Îţi este tăiată calea 
înspre cele ce-s bune în fiecare. Acelea-ţi rămân as- 
cunse, nesupuse şi-n ele dospeşte împotrivirea contra 
domniei tale. Fii, cel puţin acum, mai cumpănită. Eşti 
doar mai „coaptă” şi ţi se cere mai multă minte. Nu 
întinde coarda prea mult. S-ar putea rupe. Răul născut 
de firea-ţi demonică se poate întoarce asupră-ţi prin 
răzbunarea amarnică a celor atinse de valurile lui. 

- Cât mă urăşti. Şi aceasta-i bine. Înseamnă că nu 
m-ai uitat deloc. 

- Greşeşti! Dacă doreşti să afli adevărul, iată-l: te 
dispreţuiesc pentru că vrei să-i înşeli pe toţi! 

- Prea fierbe-n tine părerea de rău că m-ai pierdut. 

- N-am putut pierde, ceea ce nu am avut. Acum 
însă mi-aş destrăma fericirea. Şi nu vreau. Pentru mine 
ea nu-i lucru de târguială. Te rog să mă ierţi, dar mâine 
mă aşteaptă atâtea treburi, şi-i târziu. Cu bine, 
Doamnă! 

Trântirea uşii de vântul care începuse afară se 
păstrează neplăcut până târziu, în noapte, în urechile 
Demianei. Prea aduce cu o pălire neaşteptată peste 
obraz. Oare într-adevăr începe să se treacă? Ea, care-i 
stăpânea pe toţi, să fie astfel respinsă. O să-l 
răsplătească pe netrebnicul ăsta după înfruntarea lui. 
Incordarea care o stăpâneşte nu mai ţine şi izbucneşte 
în plâns de necaz şi deznădejde. 

Scăpat de povara atât de stânjenitoare a 
încercărilor Demianei de a-l robi din nou firii ei 
ambiţioase, Mihai se dedă cu totul pregătirilor cerute 
de apărarea cetăţii. Este prins zile în şir cu cercetarea 
împrejurimilor. Vrea să-şi dea seama bine pe unde pot 
trece Dunărea cetele ţarului. Frământat de treburi, uită 
de Demiana şi de măruntele-i socoteli femeieşti. Bine 
că-l lasă în pace. După câte-i cunoaşte firea, este 


încredinţat că nu va mai umbla după ceva care nu-i 
poate fi de nici un folos. Răspunde totuşi chemării ei 
când o primeşte. Are dreptul să ştie care-i starea 
apărării cetăţii. Ca soţie a banului, în lipsa lui, este 
căpetenie a cetăţii. 

Ştirile care-i vin lui Mihai arată, destul de limpede, 
că ţarul şi-a schimbat gândurile. Văzând ce împotrivire 
puternică îl întâmpină la trecerea obişnuită din dreptul 
Vidinului, socoteşte că românii sunt adunaţi acolo şi au 
lăsat descoperită apărarea cetăţii. li ghiceşte judecata 
pe care şi-o face, că-i prea multă oaste scoasă în calea 
lui ca să mai fi rămas şi la Severin. Trebuie deci să se 
aştepte la un atac hotărâtor, însoţit de ciocniri de 
hărţuire în părţile unde se află banul Laurenţiu, cneazul 
loan şi Bărbat. 

Când este chemat în grabă de pândar ca, în 
dimineaţa pâăcloasă, să urmărească salturile unor 
mogâldeţe cenuşiii îşi dă seama că se află în ziua 
dezlănţuirii bătăliei pentru cetate. Din priviri Nandra-i 
înţelege îndemnul şi pleacă să ia măsurile ştiute. Mai 
rămâne o bună bucată de vreme până când o răbufnire 
mai înteţită a crivăţului vântură bura cleioasă şi-i arată 
faţa celuilalt mal. Fără să se mai ferească, oastea 
ţarului se desfăşoară pe gheaţa de pe margine, gata să 
pornească. Locul de trecere-i bine ales. Tocmai în 
dreptul marelui pod care a fost cândva pe aici. În 
îngustimile dintre picioarele-i rămase deasupra apelor 
s-a închegat un mare zăpor. Printre îngrămădirile 
acestuia vede cum cei trimişi să cerceteze calea fac 
semne că n-au dat de piedici. Ceaţa i-a acoperit din 
nou şi, bucuroşi de adăpostirea-i binevoitoare, încep 
răzbaterea înspre cetate. 

Coboară de pe zid şi urmăreşte cum, în tăcere, 
oştenii se rânduiesc în curte şi urcă înşiruiţi înspre 


locurile lor de luptă din dosul zimţuirii apărărilor, la 
ochiurile de tragere şi întăriturile porţii, după cum au 
fost împărţiţi dinainte în atâtea zile de deprindere a 
celui mai bun fel de apărare. După ce îi sunt aşezaţi 
oştenii, trece la trezirea cetăţii. Oricât s-a zbătut să-i 
pregătească pe localnici pentru această zi de grea 
cumpănă, de cum află despre ce este vorba încep 
văicărelile, tânguirile, alergăturile fără de rost. De ce 
să nu recunoască, acum, ajutorul Demianei îi este de 
mare folos. Venită în grabă îi înţelege încurcătura în 
care se află. Vede că i-ar lua prea mult timp lămurirea 
gloatei adunate, aşa că, fără să pregete, i se alătură 
şi-o potoleşte amintind, cu hotărâre, supunerea ce i se 
datorează în lipsa banului. Prinde repede ce are de 
făcut şi, prin juzii care s-au strâns în juru-i, izbuteşte 
să-i pună pe toţi în mişcare după rosturile socotite ca 
potrivite bunei apărări a cetăţii. Despovărat de această 
grijă, îi mulţumeşte cum se cuvine şi pleacă la oştenii 
săi. 

Sub lumina care se întăreşte şi-i cere stăpânirea 
întregii sale puteri de îndrumare a luptei, se scutură ca 
să înlăture orice urmă de moleşeală. Sprijinit pe mâini, 
cu gâtul întins, se încordează să cuprindă, cât mai pe 
deplin, mereu lărgitul câmp de vedere din jurul cetăţii. 
Ceaţa destrămată i-arată, în sfârşit, închisul cerc al 
oastei ţarului în aşteptarea semnalului de atac. Roteşte 
privirea-i peste ai săi şi le face semnul „fiţi gata”. 
Urmăreşte cum se desprinde o solie care se apropie de 
poartă. Ca să-i priceapă vorba Mihai coboară din turn şi 
vine la streaşina întărită a porţii. Solul ajuns la cîțiva 
paşi le strigă: 

- Predaţi-vă marelui Sventislav, puternicul ţar al 
Vidinului. 

- Îi cerem îngăduinţa să nu se ostenească cu noi. 


Cetatea-i lipsită de bogății, răspunde Mihai. 

- Deschideţi porţile! 

- Asta niciodată! 

- Va fi vai de voi! 

- Vom vedea! 

Urmăreşte întoarcerea solului la Sventislav. La 
auzul răspunsului, îl vede cum scoate mâniat spada 
şi-o vântură ameninţător, în timp ce căpeteniile strânse 
în jurul lui se risipesc. Ştie ce urmează, aşa că se 
grăbeşte să-şi reia locul din turn, de unde poate 
cuprinde puternica desfăşurare a oastei ţarului precum 
şi aceea a oştenilor săi. Nu mai are nici o îndrumare de 
dat. Aşteaptă, unit în încordare cu toată suflarea din 
cetate, începerea atacului. Ca un tunet îi bubuie în 
urechi dezlănţuirea de răcnete înspăimântătoare cu 
care-şi fac cunoscută duşmanii pornirea. Primii se 
apropie târâş sub ocrotirea scuturilor. Vede că au 
menirea mai mult să deschidă pârtii pentru cei aflaţi în 
spate. Îi lasă să ajungă în bătaia săgeţilor. Privirile-i se 
pironesc pe dârele care încep să brăzdeze crusta albă 
a zăpezii. Asupra lor şi-a învăţat oştenii să-şi îndrepte 
ochirea. Pe ele înaintează în număr mare arcaşii. Acum 
este prielnică izbirea. 

Îşi dă seama că ţarul, văzând că nu-i întâmpinat, 
grăbeşte apropierea. Aceasta începe să ajungă 
primejdioasă mai ales pentru poartă. Măsoară încă o 
dată întinderea de zăpadă acum tăvălită şi înnegrită de 
cercul tot mai micşorat al împresurării. Se întoarce şi 
ridică mâna. Arcurile se întind. Când, odată cu şuierul 
de începere, coboară mâna, săgețile izbesc cu 
nemiluita pe cei de jos. Zvâcnetul acestora ca şi 
înroşirea zăpezii  i-arată îndemânarea  ţintirilor. 
Aşteaptă răspunsul care nu întârzie să vină. Vârtejul de 
săgeți îl sileşte să se adăpostească. In faţa atacului 


dezlănţuit în toată legea, îşi îndeamnă „feciorii” să 
folosească orice au la îndemână şi să izbească cu forţă. 
Furia bătăliei se revarsă peste poartă. Aici primejdia-i 
crescută peste măsura puterii apărătorilor. l-adună pe 
localnici şi-i trece la rostogolirea pietroaielor şi 
întărirea apărărilor. După o luptă necurmată, ca într-o 
silnicie de iad, ziua începe să se stingă, aducând 
potolirea ciocnirilor. Uşurat, se uită cum Sventislav îşi 
strânge furios cetele ţipând la oşteni. Se simte cu 
adevărat mulţumit de felul cum cetatea, îndrumată de 
el, l-a înfruntat pe temutul ţar. O socotea doar o pradă 
uşoară. Ce înciudat trebuie să fie de împotrivirea peste 
care a dat. 

O dată cu căderea nopţii, atât de grabnică în toiul 
iernii, părăseşte zidul să vadă de cei căzuţi. Morţii sunt 
puţini, dar răniţii-s destui şi se îngrijeşte de oblojirea 
lor, apoi de odihna celorlalţi, uitând până târziu de 
oboseala lui. 

În zori, trezit de Nandra, se grăbeşte în sus pe 
ziduri. Vrea ca luminarea dimineţii să-l găsească cu 
apărarea refăcută. Nici nu se risipesc bine negurile, că 
Sventislav  dezlănţuie atacul. Inverşunării cu care 
loveşte îi răspunde c-o îndârjire de-l uimeşte pe ţar. 
îngrijorarea creşte însă spre miezul zilei, când bagă de 
seamă că-n jurul cetăţii se ivesc, în partea din care 
bate vântul, strânsuri pentru foc. Nu trece mult şi 
temerile-i sunt întărite. Ilzbucnesc flăcări şi apoi, mai 
repede decât se aştepta, cetatea se îneacă în fum. Sub 
adăpostul lui, săgeți purtând şomoioage aprinse cad 
peste tot, iar spre părţi sunt azvâărlite făclii aprinse. 
Ici-colo lemnăria începe să ia foc. Toţi cei din cetate, la 
chemarea lui, fără să le peste de săgețile care plouă ca 
grindina, se zbat să înăbuşe întinderea pâlpâirilor 
începute. Dejoacă şi de data asta încercarea lui 


Sventislav de a-i sili să se predea. 

Noaptea care vine nu-i mai îngăduie răgazul 
odihnei. Trece pe la „feciori” să-şi dea seama de 
pierderile pe care le are. Să-i laude pentru dărzenia de 
care au dat dovadă. Să le mulţumească pentru felul 
cum au luptat uniţi şi au umplut golul lăsat de cei 
căzuţi. Îi simte că se vor ţine tari şi pe mai departe. 

ÎI minunează însă liniştea zilei a treia. Cercetează 
în jur. | se pare pustiu. Nu se lasă însă stăpânit de 
bucuria celor din cetate care se văd gata scăpaţi. 
Noaptea următoare-i întăreşte bănuiala. Sventislav s-a 
pitit prin văi, în credinţa că vor ieşi ei din cetate. Nu 
uşurează cu nimic îndatoririle apărătorilor. li lasă pe 
toţi să afle de la iscoade jalea care a cuprins aşezările 
învecinate unde s-au răspândit pâlcurile puse pe jaf. 

După un sfat ţinut cu cei care-l ajută, pregăteşte, 
ca peste noapte, câţiva oameni, buni cunoscători ai 
locurilor, să încerce să ajungă până la banul Laurenţiu, 
cneazul loan şi Bărbat ca să-i încunoştinţeze despre 
cele ce se petrec aici. 

Când se întorc trimişii-i cu veşti de la ban, află că 
Sventislav şi-a retras cetele înapoi, pe malul drept. Se 
luminează când aude că banul, cneazul loari şi cu 
Bărbat şi-au dat seama repede ce urmăreşte 
Sventislav cu hărţuirea prin care încerca să-i ţină pe 
loc. Hotărăsc să atace ei. Nu se mărginesc însă numai 
la cetele de strânsură, pe care le risipesc cu uşurinţă, 
ci atacă însăşi inima aşezărilor lui Sventislav şi anume 
Vidinul, care rămăsese foarte slab apărat. Cei din 
cetate nu s-au aşteptat la o lovitură atât de 
îndrăzneață şi bine dusă la îndeplinire. Încunoştinţat, 
Sventislav se întoarce în goană spre cetatea lui, 
nevenindu-i să creadă cele întâmplate. Până la urmă 
cere pace şi se îndatorează să nu mai calce 


pământurile româneşti. 

La masa acum plăcută, servită de Demiana, Mihai 
îl ascultă bucuros pe banul Laurenţiu, reîntors 
împreună cu Bărbat şi oastea lor în cetate, povestind 
cele întâmplate şi mai cu seamă cum l-a înfruntat pe 
tar: 

- Nu cu regele din Buda ai avut de-a face, ci cu 
poporul românesc, care-i stăpânul acestor pământuri. 
De vrei să-l găseşti pe rege, caută-l în altă parte. Aici 
întotdeauna ai să dai peste noi! 

În dimineaţa plecării, strânşi cu toţii în curtea de 
mijloc a cetăţii, ascultă căpeteniile care le vorbesc. 
Începutul îl face banul Laurenţiu: 

- Pentru prima dată, de când îmi amintesc, am 
simţit ce înseamnă ajutorul de frate, când eşti cotropit 
de duşmani. Vă mulţumesc şi să nu vă îndoiţi că la fel 
voi răspunde şi eu de-mi va veni chemarea voastră. 
Cinste vouă, oşteni! Să n-aveţi nici o teamă, 
mormintele înfrăţite vor fi grijite după datina noastră 
strămoşească. 

La fel le mulţumeşte şi cneazul loan tuturor, pentru 
ajutorul dat: 

- De nu eraţi voi o păţeam iarăşi cu Sventislav. Ar 
fi prefăcut cnezatul nostru de pe Oltul de jos într-o vale 
a prăpădului şi plângerii. Ne-ar fi silit să împărţim cu 
urşii bârlogurile lor. Vă sunt recunoscător şi vă doresc 
s-ajungeţi cu sănătate şi voie bună la casele voastre. 

- Aţi făcut un început bun, care o să dea roade 
minunate. Prin voi se adeveri zicătoarea: păzind casa 
vecinului, ţi-o păzeşti pe a ta, mai ales când acest 
vecin ne este frate, adaugă Bărbat. 

- De-acum înainte, mereu aşa o să fie, întăreşte 
Căpăţână, căpetenia oamenilor cneazului Lup. 

- Să nădăjduim, încheie bătrânul cneaz loan. 


- Plecăm acasă cu inimile împăcate că am putut să 
vă fim de folos. Nu v-am apărat, în partea care ne-a 
venit, numai pe voi, ci şi pe noi. Ne pare rău de cei 
pieriţi. Ei sunt însă adormiţi în glia noastră românească 
rămasă liberă prin jertfa lor. Infrăţirea prin sângele 
vărsat acum de românii din părţile necotropite 
întăreşte legământul ca oricând să fim cu toţii acolo, 
unde primejdia-i mai mare pentru oricare dintre noi. 
Puterea noastră unită şi-a dovedit tăria. Să-i dăm şi 
trăinicia de trebuinţă. Să nu uităm asta niciodată! Să 
jurăm că mormintele semănate aici să nu fie nicicând 
călcate în picioare de străini, spune Mihai. 

- Jurăm, răsună, până departe peste pământurile 
Severinului, tunetul glasurilor închegate ale oştenilor şi 
localnicilor. 

Porneşte alături de Bărbat urmând drumul pe care 
a wenit la începerea iernii. Bărbat e mai grăbit ca ei. 
Are ostaşii lui Seneslau care trebuiesc duşi tocmai pe 
Argeş şi până acolo-i destulă cale de străbătut. Ca să 
ajungă mai pegrabă, se vâră mereu în frunte şi spune 
că vrea să tragă după el cât mai iute pe cei domoli. Se 
preface că-l crede, dar ştie cât îl mână dorul spre 
Ileana. 

Până la Jii, timpul se scurge repede. Au multe de 
vorbit acolo. Mai ales că Litovoi le cere întruna şi 
despre toate amănunte. O zi de şedere i-ajunge lui 
Mihai ca să fie gata să ia drumul muntelui. Inainte de a 
se despărţi, Bărbat ţine să-i repete poftirea făcută pe 
drumul de întoarcere de la Severin: 

- Să nu uiţi de nuntă! Să ştie domniţa Armina c-o 
vrem de naşă. 

Drumurile desfundate prin văi şi cele troienite de 
pe înălţimi îl stânjenesc, dar nu încetinesc mersul vioi 
al pâlcului său. La coborâre vremea bate a moină. Sunt 


umflate toate pâraiele. Zăpada se topeşte văzând cu 
ochii, stoarsă de pumnii înfierbântaţi ai soarelui. 
Bucuria revenirii îi este adumbrită de faptul că nu-s 
printre ei toţi cei care au plecat. Cât se înnegurează 
atunci când privirile părinţilor nu-şi găsesc fiii în şirurile 
de călăreţi! Cu greu poate îngăima amănuntele asupra 
împrejurării şi locului unde sunt înmormântați, şoptind 
„odihnească-se în pace”. 

Amărăciunea nu i se şterge de pe faţă nici când 
ajunge acasă şi îi îmbrăţişează pe cei dragi ai lui. 
Durerile strigate la început de bătrâni şi mame, sub 
apăsarea timpului prielnic lucrului de primăvară, se 
retrag în fundul inimilor. Acolo vor mocni, ca nişte 
candele, până când sânul primitor al pământului îi va 
înfrăţi cu dispăruţii de acum. 

Vrednicia oamenilor ţine bine pasul cu zvâcnetul 
primăverii. Să nu se întârzie nimic din cele ce trebuie 
făcute. Pe măsură ce vremea păşeşte înspre vară 
slăbesc urmele durerilor prin care au trecut. Anul se 
desfăşoară bine şi din nici o parte nu se simte vreo 
tulburare. Toate braţele şi voinţele scăpate de sub 
apăsarea primejdiilor se unesc cu întreaga lor vigoare 
în strângerea roadelor acestui pământ, care nu cere 
decât să fie cinstit cu hărnicia muncii şi înţelepciunea 
minţii. i 
15. NUNTA PE ARGES 

Armina nu se mulţumeşte cu înştiinţarea glumeață 
a lui Mihai că Bărbat îi doreşte ca naşi tocmai la curtea 
de pe Argeş. Vrea mai multe lămuriri pe care acesta 
însă nu i le poate da. O linişteşte că are timp destul să 
se pregătească până când se va ţine nunta. Nu o 
lămureşte acest răspuns în doi peri şi după câtva timp 
îl pisează din nou cu întrebările. Doar nu o să se ducă 
acolo ca nişte neisprăviţi. Pentru naşi ca ei se cer din 


timp multe rostuite. Ca s-o împace tot la credinciosul 
Lie îşi găseşte scăparea. li face vânt peste munte mai 
mult cu nişte treburi căutate decât de vădită nevoie, 
ca să vadă cum stau lucrurile cu Bărbat şi Ileana. Toată 
noaptea dinaintea plecării a fost dădăcit de Armina şi 
Mezinca, nevastă-sa, ca să ştie ce trebuie să afle şi mai 
ales cum să aducă vorba despre nuntă. 

Lie vine încărcat de veşti, printre care cele 
aşteptate îşi au locul de frunte. 

Dezgheţul care deschide încuietorile troienelor şi 
ale gheţurilor îmbie şi pe vorniceii Ilenei şi ai lui Bărbat 
să treacă munţii şi să-i poftească pe Mihai şi Armina să 
le fie naşi. Pentru aceasta sunt aşteptaţi de Paşti la 
Curtea de pe Argeş, ca în duminica Tomii să-şi ducă la 
altar finii. 

Trec şi pe la aşezarea de pe jii a lui Litovoi unde-s 
strânşi banul Laurenţiu şi cneazul loan cu nevestele 
lor, ca să pornească împreună spre Olt. Bărbat, însoţit 
de Vuciu, plecase cu o săptămână inainte, încărcat 
cum se cuvine, ca să pregătească primirea mulţimii 
oaspeţilor. 

Oricât nu-i este pe plac lui Mihai tovărăşia 
Demianei, doamnă de frunte şi soţie de ban, nu are ce 
face, trebuie s-o îngăduie. Se străduieşte s-o ferească 
pe Armina cât mai mult de apropierea ei. Totuşi nu 
poate s-o ocolească chiar de tot, că ar fi ajuns 
bătătoare la ochi această purtare nepotrivită cu 
prietenia dintre el şi ban. Întrunirea tuturor familiilor în 
casa lui Litovoi îi uşurează trecerea grelelor clipe ale 
cunoaşterii care s-a făcut destul de la repezeală cam la 
grămadă, faţă de mulţimea oaspeţilor. Are grijă ca 
Armina să fie întotdeauna în altă parte decât cea unde 
se află Demiana. Totuşi, când banul Laurenţiu le 
îndeamnă să fie prietene la fel de bune ca şi ei, nu 


poate decât să se arate bucuros de această firească 
dorinţă a lui. Răspunzând chemării lui Litovoi ca să se 
înţeleagă asupra plecării spre Argeş, le lasă singure. 
De la uşă trage cu ochiul să vadă, ce fac. lese liniştit. 
Doamna Opreana are grijă ca toate să se simtă bine, 
aşa că, aşezată între ele, vorbeşte despre viitoarea-i 
cumnată lleana, pe care celelalte abia aşteaptă s-o 
cunoască. A doua zi, pe drum, află părerea Arminei 
despre Demiana. li povesteşte ce au vorbit, când au 
rămas singure, despre sprijinirea Ilenei în pregătirea 
primirii şi ospătarii nuntaşilor. 

- Tare-i „nu ştiu cum” Demiana, nevasta asta a 
banului Laurenţiu. Frumoasă şi nu pare de anii pe 
care-i are. Am stat mult de vorbă. Are însă ceva în 
privire care mă stinghereşte. Am prins-o de câteva ori 
că mă măsoară. Mă cântăreşte de parcă ar căuta ceva 
la mine. 

- De, ca orice femeie-i curioasă şi poate chiar 
invidioasă că totuşi tu eşti „fruntea”. 

- S-ar putea să fie şi asta. Nu-s încrezută deloc, ce 
zici? La urma urmei tu ai spus-o. 

- S-o lăsăm în plata Domnului. Are şi ea 
ciudăţeniile ei. 

- Ai dreptate. Tare-i frumos pe aici. 

- Ai să vezi locuri şi mai frumoase. Nu ţi se pare că 
suntem la noi înspre Nucşoara? 

- Da! Vezi tu însă satele sunt totuşi mai altfel decât 
pe la noi. Cu văruiri mai înflorate. Şi ce mai de olărie 
frumoasă. Uită-te cum stau înciorchinate înflorituri 
peste tot în lemn, de la uşorii porţilor până la stâlpii 
pridvoarelor. 

- Aici au stejar mult. Lemn tare în care prind mai 
bine cuțitul şi dalta. Avem şi noi cioplitorii noştri, dar îti 
piatră. Ce mai stâlpi de poartă fac. 


- Fiecare cu îndemânarea lui. 

Drumul mai strâmtat de îngustimea strecurării 
printre frământările deluroase, scăpate din piciorul 
muntelui,  lungeşte mult  înşiruirea  nuntaşilor, 
înlesnindu-le celor care vor plăcerea desprinderii din 
mulţime şi a mersului în doi. Armina alături de Mihai 
gustă din plin farmecul acestui drum atât de 
îmbelşugat în noutăţi şi privelişti pitoreşti. Armina 
oprită se ridică în şa ca să vadă mai bine ceva care i-a 
stârnit mirarea: 

- Ce-i turnul cela ţuguiat pe colină, de parcă ar fi 
cetate începută şi neterminată? 

- O culă. În vremuri de restrişte, aici se închid ce 
dintr-o familie, mai ales femei, bătrâni şi copii, să fie 
adăpost de cotropiri. Bărbaţii luptă afară, în jurul ei, 
adăpostiţi de pădure. 

- Dar de ce nu ridică cetăţi adevărate? 

- Sunt prea risipiţi, n-au nici puterea care se cere 
unei zidiri atât de mari şi-apoi nici nu se simte nevoia. 

Peste noapte poposesc la curtea cneazului Lup, a 
cărei culă o uimeşte pe Armina prin înfăţişarea-i 
semeaţă. La coborârea în valea Oltului, a doua zi 
dimineaţa, tot Armina şi Mihai se dovedesc a fi cei mai 
harnici, ca în tot drumul dealtfel. Pe cind ceilalţi nu 
s-au hotărât nici să se urnească, ei au şi trecut vadul 
Oltului cu brodul. Oricât se străduiesc ceilalţi să-i 
ajungă, de-abia pe la prânz izbutesc să se adune cu 
toţii sus pe culmea care le înfăţişează, în plină 
strălucire a soarelui, frumoasa vale a Argeşului. Aici 
sunt întâmpinați de fruntaşii ării Româneşti. Cu 
mândrie pe deplin întemeiată voievodul Seneslau, 
întinzând mâna înspre aşezarea din mijlocul ei, le 
spune: 

- Aici este inima Ţării Româneşti! 


- De-abia aşteptăm s-o simţim cum bate. 

- Foarte tinereşte, cneaze loan, că-i pregătită să 
ctitorească o căsnicie nouă, în care bătrâneţele mele şi 
mulţimea poporului care se bucură cu mine îşi pune 
mari nădejdi. 

- Şi n-o să fie dezminţite, tată! 

- Vezi, Bărbate, feciorul meu, că acesta-i ca un 
jurământ spus în fata tuturor. Eu nu ţi l-am cerut că am 
avut încredere în tine, dar dacă-l făcuşi, întărindu-mi 
această încredere faţă de toţi, să-ţi ajute Dumnezeu să 
izbuteşti în tot ce porneşti cu inimă bună şi dreaptă. 

- ÎI sprijinim cu toţii! 

Coborâşul se face repede. În fundul larg al văii, pe 
o ridicătură netezită, se înalţă curtea lui Seneslau, 
voievod Ţării Româneşti şi hertog de Amlaş şi Făgăraş, 
cum îl numesc învoielile încheiate cu regii Ungariei. 

Ochii scormonitori ai lui Mihai văd că şi aici vatra 
nouă-i aşezată peste una veche. Fără de îndoială, dacă 
ar dezveli-o ar da peste alta şi iar alta şi alta cam la fel 
cum se întâmplă când se sapă o temelie de nădejde în 
Ţara lui, a Hațegului. 

Dacă până acum s-au ţinut în frunte de plăcerea 
lor, acum îi împinge acolo puterea obiceiului care face 
din ei stăpânii curţii pe tot timpul cât vor sta aici. De 
cum se apropie de intrarea cea mare, porţile se dau în 
lături şi buciumaşii cheamă toată lumea la ascultare. 

Vorniceii sunt înşiruiţi de o parte şi de alta până la 
pridvorul casei. Pe prispa acesteia îi întâmpină lleana 
înconjurată de fetele şi femeile care o ajută la buna 
gospodărire a aşezării voievodale. 

Fina şi naşa sunt urmărite cu duioşie de privirile 
celor bătrâni. Una-i floarea ajunsă în deplinătatea 
puterii-i de îmbiere şi vrajă, iar cealaltă-i bobocul ce se 
desface la lumină, dezvăluind tainele farmecului ei. 


După Paşti faţa curţii se schimbă. Din liniştită şi 
tihnită ca de sărbătoare, ajunge frământată, răscolită, 
zorită. Nu mai e de văzut ori auzit făptură femeiească 
umblând sau vorbind ca lumea. S-au iuţit toate de nu 
le mai poate intra nimeni în voie. Forfota creşte de n-o 
mai încap zidurile aşezării. Cuprinde drumurile şi 
cărările care o leagă de celelalte sate ale Ţării 
Româneşti. De când se înserează până în zori, focurile 
care împânzesc lunca şi cu cele suite până în poienile 
de pe coastele dealurilor zădărnicesc încercările 
întunericului de a pune stăpânire pe neostoita fierbere 
a curţii voievodale. 

Mihai împreună cu ceilalţi bărbaţi cu greu pot 
scăpa de vârtelniţa dezlănţuită de atâtea femei de care 
se lovesc fiecare pas. Noroc cu blândul tată socru 
care-i adăposteşte când în pivniţă, când prin coşare, 
dar mai ales îi duce să-i cunoască aşezarea. Înainte de 
a-i purta la cele lumeşti le arată biserica. Mihai nu se 
mai satură cercetând-o din toate părţile şi pe toate 
feţele. Caută să pătrundă măiestria ridicării ei. Ce 
bine-i prind lămuririle date chiar de ctitor. Trec mai 
departe la apărările şi întăriturile rămase din vechi, 
precum şi la cele care de-abia-s isprăvite. Voit lasă la 
urmă locul de adunare al aleşilor ţării. Aici îi pofteşte 
să hodinească şi să se răcorească cu vinul din 
butoiaşul atunci săltat din undele reci ale unui şipot, 
îndreptat cam pentru aşa ceva în această parte mai 
ferită de vâltoarea curţii de jos. După ce se aşază cu 
toţii, începe să le vorbească despre întinderea ţării şi 
de drepturile pe care le are dincolo de munţi. 

- Eu sunt bătrân şi aş vrea să ştiţi tot ce las în 
mâinile acestor tineri când Domnul mă va chema le el. 
Vă rog să fiţi chezaşi pentru întărirea în faţa oricui a 


drepturilor cu care îi dăruiesc. Pentru ai mei întăreşte 
spusele-mi judele Manea, pe care-l ştiţi cel mai 
apropiat sfătuitor al meu. El şi cu fiii lui le vor apăra cu 
toate puterile lor. Şi-s încredinţat de acest lucru! 

- Mai sunt încă mulţi dintr-ai noştri rămaşi în afara 
celor strânşi lângă noi. Să nu-i uite, că stăpânirea 
străină n-o ţine cât veacul, în părţile noastre şi peste 
munţii care mai mult ne înfrăţesc decât ne despart. 

- Dacă i-am lua, jude Manea, după limbă, port, 
obiceiuri şi simţămintele lor faţă de noi, ar trebui să ne 
întindem hăt departe în jos, până în Dunăre şi peste 
ea, până la mare. Cu asta cuprindem toată stăpânirea 
cumană. lar după cum mereu ne-a spus voievodul 
Mihai, pe cei de peste munţi îi ştim până sus departe, 
în Carpaţii de miazănoapte şi a câmpiilor care îi 
inconjoară. Şi acolo fiinţează voievodate şi cnezate ca 
ale noastre. 

- Ai dreptate, Litovoi, e bine ca ei să ştie cât ni s 
întinde neamul. Gândişi bine şi dumneata, jude Manea, 
că-s vremelnice aşezările străinilor pe pământurile 
noastre şi o să izbutim să le redobândim. Bărbate, 
dragul meu fecior, că aşa îmi eşti de-acum, să faci tot 
ce-ţi stă în putere fără să primejduieşti ce ai, ca să 
strângi cîţi mai mulţi dintre ai noştri la un loc. De nu-ți 
va fi ţie prielnică împrejurarea să-mi creşti nepoţii în 
acest îndemn! 

- Martor mi-e Dumnezeu şi toţi oaspeţii cinstiţi 
care-s de faţă că-ţi voi ţine voia! 

- Aşa să fie, pecetluiesc ceilalţi jurământul lui 

Bărbat. 

Cu aceasta, socotind treburile ostăşeşti încheiate, 
voievodul Seneslau îi lasă pe bărbaţi pradă soțiilor 
care-i îndeamnă să le ajute, că treburile-s multe şi 
timpul zboară. În dimineaţa nunţii aşezarea geme de 


lume: 

- Nici la un târg de ţară nu-i atâta înghesuială, 
s-aude zicându-se prin mulţimea venită, chemată şi 
nechemată. 

- Târgu-i în fiecare an, dar nuntă ca asta mai rar, 
răspund alţii. 

Tot ce au mai frumos şi mai bogat poporimea, 
familiile voievozilor şi cnejilor, veniţi din atâtea părţi 
ale pământului românesc, străluceşte pe ei. Fiecare 
vrea să sporească cu ceva de a lui măreţia sărbătorii. 
Mirii, naşii, nuntaşii de-abia pot răzbate prin mulţimea 
îndesată în drum ca să-i vadă. În jurul bisericii, colinele 
şi-au schimbat culoarea. Peste verdele tare, 
primăvăratic, se aştern revărsări alburii în care se 
vălătucesc pânzele  îngemănate ale tuturor 
curcubeielor arcuite peste strămoşeştile ţări ale 
românimii. 

După ce taina căsătoriei este săvârşită, se înfiripă 
cântecul şi jocul, care, pe măsură ce nuntaşii se 
ospătează, cresc în tărie, înfierbântând întreaga vale. 
Pe ţolurile, covoarele, velinţele îngemănate, străchinile 
sunt întinse în chip de poftire la prânzire. Pe pânzării 
alăturate, se revarsă desagii, coşurile, spenele, 
străiţele amestecându-se bunătăţile ca fiecare oaspete 
să vadă cum e traiul celorlalţi. Nici nu isprăvesc bine 
femeile cu aşezatul că bărbaţii şi încearcă gustul 
mâncărurilor, şi peste tot, în livezi, pajişti şi poieni, 
sunt aşezaţi roată lângă roată, înfruptându-se din toate 
bunătăţile, ca să îi dea fiecăruia mulţumirea, 
încântarea, pe care o doreşte. O astfel de înfrățire de 
culori şi inimi nu s-a mai văzut niciodată prin aceste 
părţi. Portul argeşean se amestecă, sub unduirea 
fluierelor, cimpoaielor, trâmbiţelor şi altor sunătoare, în 
iureşul jocului, cu cel jienesc, vâlcean, haţegan ori se- 


verinean, ieşind din ele o împestriţare de-ţi ia ochii. 
Când răsare în plin roşul, când se lăţeşte negrul, când 
totul se îneacă în vineţiu, după cum se rânduiesc la joc 
cei veniţi din atâtea părţi. 

Petrecerea ţine, aşa cum e datina, trei zile. Pe 
măsura domolirii ei creşte graba întoarcerii acasă. 
Pământul, vitele, nu iartă întârzieri în această vreme 
de plină primăvară. Se întorc plini de voie bună la 
muncile care-i aşteaptă. Cei rămaşi pe acasă, mai mult 
bătrâni care de-abia se poartă, nu pot înlocui atâta 
tineret cât s-a strâns aici. Feciorii şi fetele rămân mai 
în urmă, învoindu-se pentru însoţirile din toamnă. 

Printre ultimii, după cum se şi cade, pleacă naşii. 
Mihai îşi trimite însoțitorii cu darurile primite pe drumul 
de la venire. Opreşte doar pe Lie şi Mezinca. Împreună 
cu ei, după dorinţa Arminei şi nevoile lui neguţătoreşti, 
care-şi au rosturi destule în părţile Sibiului şi 
Bălgradului, iau drumul Oltului. Se bucură că Illeana şi 
Bărbat îi însoțesc până la Arefu, ohaba familiei lui 
Seneslau. A prins gândul ascuns care l-a îndemnat pe 
Seneslau să-şi trimită ginerele acolo. Îi laudă 
înţelepciunea. Este foarte bine că vrea ca Bărbat, 
care-l moşteneşte prin Ileana, să cunoască moşia 
strămoşească. Să se împământenească în locurile unde 
statornicirile din bătrâni dăinuie de când îşi pomenesc 
strămoşii. E o adevărată împlinire a datoriei faţă de 
aceşti vrednici înaintaşi de a încredința ceea ce a venit 
de la ei unor mâini de nădejde atât la muncă, cât şi la 
luptă, ca niciodată paragina să nu ajungă a-l cuprinde. 
Vrea să-l împingă pe Bărbat ca să nu se mulţumească 
să fie socotit de cei de aici că a ajuns de ai lor, ci să-l 
facă, pe el însuşi, să se simtă înrădăcinat pentru vecie. 

Scursă ziua rămânerii la Arefu, Armina şi Mihai, în- 
soţiţi de Ileana şi Bărbat, urcă pe domoala încreţituriă 


deluroasă care desparte valea Argeşului de cea a 
Topologului. Luarea rămasului bun se lungeşte destul. 
Când unul, când altul găseşte câte ceva de adăugat 
tocmai în ultima clipă şi schimbul vorbelor se 
reînsufleţeşte. Până la urmă, aproape fără să-şi dea 
seama, finii coboară cu naşii în valea Topologului. 
Chiar şi aici le vine greu să se despartă. Numai scurtul 
răstimp rămas până seara pentru buna bucată de 
drum ce o au de făcut ca să înnopteze la Titeşti îl face 
pe Mihai să dea îndemnul de plecare. Noroc că marele 
drum al neguţătorilor care leagă curtea de pe Argeş cu 
cetatea Sibiului este drept şi croit prin luminişuri, aşa 
că îşi pot face semne de rămas bun până când se 
depărtează bine. Numai după ce nu se mai văd, atât 
unii cât şi alţii iuţesc paşii cailor. 

înoată de-a dreptul prin verdeaţa bogată a 
Loviştei. Ajunşi din urmă de picăturile răcoroase ale 
unei scuturături de nor, se simt învioraţi. Jucăuşa 
apariţie a soarelui în faţă sclipirea domolirii Oltului. 
Apele obosite de înverşunarea care li s-a cerut ca să 
răzbată prin prea strânsa înfrățire a muntilor 
Făgăraşului şi Lotrului caută să-şi recâştige puterile 
pentru înfruntarea încleştării pietroase dintre coastele 
dezvelite ale Coziei şi pletele de stâncă ale Căpățânii. 
Mihai, care până atunci cercetase şi îi arătase Arminei 
numai înălțimile, la o poticnire a calului nu-şi mai ridică 
ochii. Armina-l urmăreşte să vadă ce caută. 

- Ce vrei să găseşti în pietrăria drumului? 

- Tare seamănă cu cel care-i la noi. Ca să poată 
străbate sălbatica vale a Oltului l-au ocolit pe după 
vârful Coziei. Dealtfel iată-ne ajunşi la „vechiul pod” 
din preajma aşezării de la Genune, loc tare potrivit 
pentru vamă. N-are nici o deschidere ocolitoare. 

Mutaţi pe partea dreaptă a Oltului trebuie să fie 


mai cu băgare de seamă la drumul ajuns prăpăstios în 
prea strâmtata vale. Coboară de pe cai ca să poată 
trece mai uşor peste unele surpături care-i împing 
până la buza prăpastiei scobită de vâltorile strecurate 
dedesubt. Armina nu-şi întoarce privirea înspre 
prăbuşirile înfricoşătoare. 

Ploile de primăvară, mai bogate ca în alţi ani, au 
semănat peste tot prundişuri încă nebătucite de 
drumeţi. Sunt siliţi întruna, fie să coboare până când 
i-acopere bura rece împrăştiată de prăvălirile grozave 
ale apelor de-i asurzeşte mugetul lor sălbatic, fie să 
urce până înspre vârfuri de li se pare că sunt cocoţaţi 
pe nişte acoperişuri mişcătoare faţă de negreala 
spumoasă care se joacă de-a ascunsul cu ei. 

-De la ieşirea din Loviştea soarele se tot 
străduieşte să spargă îngrămădirea duşmănoasă de 
culmi, dar nu izbuteşte. 

- Când ai să le vezi din faţă o să-ţi schimbi părerea. 
Ai le asemuieşti cu cele ale Retezatului nostru. 

- Parcă m-apasă această aprigă ciocnire dintre apă 
şi stâncă în umbra deasă ce se strânge peste noi. Şi ce 
mai de întortocheli, de nu mai ştii, dacă n-ar fi cursul 
apei, care-i faţa şi care-i spatele, că mereu tăierile de 
stânci îşi schimbă locul. 

- Bănuiesc că mai avem de trecut doar câteva 
couturi şi ieşim în Ţara Amlaşului şi a Făgăraşului, 
stăpânirile de dincoace de munţi ale lui Seneslau. 

După al treilea cot valea se deschide. In sfârşit 
răsuflă uşuraţi. Au scăpat de „sugerea” Oltului. Tot 
timpul cât au răzbătut împotriva cursului li s-a părut 
că-i trage înapoi. Bine că se despart de el. Cotesc la 
stânga şi intră pe valea mai primitoare a Cibinului. Nu 
însă înainte de a se odihni la Boiţa. Scăparea de sub 
aspra stăpânire a Oltului şi numele satului îi deschide 


Arminei pofta de glume: 

- Mihai, dacă suntem la Boiţa, am ajuns acasă. 

-E o azvârlitură de piatră. Dai peste munte şi 
nimereşti în ea! 

- De ce s-au luat după noi când şi-au botezat satul? 

- Ei după noi, ori noi după ei? 

- Ce mai potriveală! 

- Şi câte nu sunt pe tot cuprinsul locurilor pe 
unde-s ai noştri împrăştiaţi. Până şi-n această înfrățire 
de nume se vede cât suntem de înrudiţi. Peste tot 
încrengături ale unei puternice tulpine. 

- Zău, mă „uimeşti” cu judecăţile tale. 

- Acum să te „uimesc” cu gustul şi îndemânarea 
boiţenilor. Între noi fie vorba, să nu te superi, că sunt 
din obştea ta, dar ştii cojocarii noştri nu-s de laudă, 
faţă de ce îţi este dat să vezi aici. 

- Poate îmi vine şi mie rândul să mă leg de 
băieştenii tăi. Dar să văd despre ce-i vorba. 

Nu se mulţumeşte doar să vadă. Trec repede la 
ales şi apoi la cumpărături. Desagii lui Lie înghit nişte 
mândreţe de cojocele moi şi pufoase, nu scorţoase 
cum le nimeresc destul de des lăudăroşii din „ceilaltă” 
Boiţă. Trecută vremea pentru odihnă, nu mai au de ce 
zăbovi. 
l-aşteaptă chiar destul drum de făcut până la cetatea 
Sibiului. Cărarea pe care merg îi scoate, peste o colină, 
tocmai în adâncitura văii Sadului. Ca să se ferească de 
delurimea numai creţuri, care tiveşte poalele alungite 
ale culmii Cândrelului, caută să iasă înspre Cibin. Chiar 
dacă apele acestuia se dovedesc cam nehotărâte în 
privinţa alegerii albiei, prundăria de pe maluri, ajunsă 
umplutură, uşurează răzbaterea spre ceva mai în sus 
aflatele şesuri sibiene. Nu se mai opresc în nici unul din 
satele întâlnite. Dimporivă, se grăbesc cât pot să se 


vadă, înainte de a insera, inraţi pe poarta cetăţii ca 
să-şi găsească un rost ca lumea noapte. 

Cele două zile cât stau, petrecute mai mult prin 
târg, trec pe nesimţite. Aflaţi în a treia zi în plin mers 
pe drumul care trebuie să-i scoată la Poiana, Armina 
simte nevoia să se lămurească în privinţa celor văzute 
şi auzite în Sibiu. 

- Îmi vâjâie şi acum capul de atâta înghesuială şi 
hărmălaie. Zău dacă-mi dădeam seama ce se întâmpla 
cu mine. 

- Lasă că te-ai dezmetecit destul de repede. M-ai 
potopit cu întrebările, de nu pridideam să-ţi răspund. 

- Mă rog, mă rog, tu eşti un om umblat, dar mie ce 
poţi să-mi ceri? Eu eram în mijlocul Sibiului, ca şi noul 
născut care dă pentru prima oară de lumina zilei. 

Nu-i sunt lămurite lucrurile, dar încearcă să le pă- 
trundă rostul. 

- Ce limbă vorbesc oamenii din Sibiu? De unde-s 
veniţi? 

- Oho! Tocmai de departe. Sunt flăndrezi şi-s aduşi 
pe aici de mult de regii din Buda ca să le apere regatul. 
Au ridicat case de piatră ascuţite ca pe la ei şi lucrează 
de toate cu o îndemânare uimitoare. 


La Poiana se simt mai bine. Sunt din nou între ai 
lor. În schimb la Sebiş, unde înnoptează, întâlnesc iar 
flândrezi şi alte neamuri asemănătoare. Bălgradul, sau 
Alba lulia, cum încep să-i spună noii stăpânitori, îşi 
arată zidirile albe ale cetăţii înspre prânzul de a doua 
zi. Aici rămân mai mult timp. Sunt mai multe de văzut 
decât la Sibiu. Se opresc îndelung în faţa marilor case 
de piatră şi cărămidă începute. Încă-i în toi ştergerea 
urmărilor năvălirii tătăreşti şi întărirea şanţurilor şi 
zidurilor de apărare. 


După ce pun piciorul pe pământul ţării, în urma 
unei scurte opriri la Orăştie, Armina-l întreabă pe Mihai 
nedumerită: 

- Cum vine asta că în cetăţile văzute toţi cei care 
muncesc erau de o limbă cu noi, iar cei care porunceau 
de alta? 

- Altfel este aşezată acum lumea pe-acolo, decât la 
noi. 

- Cât de multă bogăţie-i adunată în cetatea mare 
de piatră a Bălgradului. 

- Şi ce biserică vor să-nalţe? 

- Dacă mi-ar fi spus cineva n-aş fi crezut că se 
poate înălța aşa ceva. Câtă muncă, câtă piatră, var, 
lemne... Tare mai sunt mulţumită de acest drum şi de 
tot ce-am văzut. 

- Cel mai mult mă bucur eu, că am putut să-ţi aduc 
această mulţumire. De multe ori, pe drumurile mele, 
mă gândeam, când vedeam ceva frumos, cerăuecă 
nu pot să-l împart cu tine. 

- In grija cui ar fi rămas casa, copiii şi ţara pe care 
tu mi-o încredinţai? Apoi tu îmi povesteai totul. Mie-mi 
făcea atâta plăcere să te ascult, încât în gândul meu 
refăceam aproape aidoma, după câte văd acum, 
drumurile tale. 

- Totuşi este altfel când le vezi. 

- Este, dar să nu cerem soartei prea mult. Să nu-şi 
întoarcă de la noi faţa-i bună. 

- Nu putem trăi însă numai din poveşti. De aceea 
mă zbat să-ţi aduc cât mai multe din aceste împliniri. 
Doresc atât să simţi că viaţa-i bogată şi-n plăceri, nu 
numai în greutăţi ce apasă pe umeri. 

- Simt cu câtă dragoste mă ocroteşti şi tare mă 
bucură această grijă a ta. 

- Eu totuşi socotesc că împreună putem face, de 


ne sunt prielnice împrejurările, şi mai mult. 

- Sunt atât de mândră când văd cum toţi aşteaptă 
dezlegări de la tine şi sunt mulţumiţi de ele. Să ştii că 
sunt întotdeauna alături de tine în această zbatere! 

- Să nu te sfieşti să-mi spui când greşesc. 

- Nu te iert, n-ai grijă. Ţiu bine seama de ceea ce, 
cu adevărat, socotesc că mi se cade. 

- Stă în puterea mea ca acest ce „ţi se cade” săţi-l 
măresc, nu precupeţesc nici o osteneală ca să-l fac cât 
mai cuprinzător. 

- De aceea mă socotesc eu o soţie norocoasă, 
fericită. 

- Aşa vei fi şi-n viitor! 

- Totu-i ca anii, anii să fie buni. 

16. CTITORIA 

Frumuseţea ării Hațegului, cu munţii ei 
maiestuoşi, câmpiile mănoase, încadrată de înfăptuirile 
localnicilor, se mai cerea întregită cu ceva pentru a-şi 
spori măreţia, după socoteala voievodului Mihai care o 
cuprindea cu privirea de pe coama Lupoanei. Ce mult i 
s-ar potrivi înspre mijlocul ei o turlă, care spărgând 
coroanele pădurii ar domina împrejurimile. Viziunea 
bisericii pe care visează s-o înalțe pe tăpşanul Sfintei 
Marii i se luminează în minte şi aureolează bucuria 
timpurilor bune care le sunt date celor de sub 
îndrumarea lui. În drumurile prin ţară Mihai întâlneşte 
şi la ceilalţi această dorinţă. Fiecare i-o mărturiseşte în 
felul lui. Cel mai deseori este întâmpinat cu 
binecuvintări pline de recunoştinţă: 

- Ai adus noroc ţării, Voievoade. Uite ce 
înfloritoare-i de când eşti în fruntea ei. De-ar ţine 
timpurile acestea bune, care ne fac să uităm necazurile 
peste care am trecut. 

Cunoscându-i gândul care îl frământă, mulţi îl 


îndeamnă să treacă la înfăptuirea lui, că doar belşugu-i 
la îndemâna tuturora şi sunt în măsură să-l sprijine la 
nevoie. 

- Ar trebui să lăsăm un lăcaş pe urma noastră, să 
fie ca o oglindire a vremurilor pe care le trăim. 

Spune Arminei toate aceste îndemnuri. Ea nu 
scapă prilejul să i le întărească, şi se pomenesc 
amândoi vorbind despre o biserică ca aceea din Strei 
ori din Densuş. Mai înflăcărată, ea încearcă de fiecare 
dată să-l urnească din cumpănita-i căutare, luându-l 
chiar în răspăr pentru nehotărârea de care dă dovadă. 

- Dacă toţi te îndeamnă, de ce te codeşti să treci 
de-a dreptul la treabă? Ce mai aştepţi? 

- Incă nu-mi este îndeajuns desluşită imaginea ei. 
N-am izbutit s-o trec din inimă în minte. 

- Pot să te ajut cu ceva? 

- Da! Să mergem împreună la bisericile din Densuş 
şi Strei. Poţi? 

- Pentru a te vedea odată începând lucrarea putem 
pleca unde şi când vrei. 

indemnul arzător al Arminei, turnat cu atâta 
mărinimie peste propriul său imbold, îl încinge într-o 
aşa măsură că nu mai are astâmpăr locului. Vrea să se 
vadă o dată cu primul pas făcut. Următorii ştie că vor 
veni de la sine. Cu destulă greutate îşi mai lasă două 
săptămâni, mai bine zis două duminici, una la Densuş 
şi alta la Strei, ca ultim răgaz. După aceea nici o zi! 
Sub jurământ. Prea a dat dovadă de nehotărâre. Ceea 
ce până acum îl încetinea de data aceasta îl grăbeşte. 
Să ridice biserica până mai ţin anii buni. De ce nu s-ar 
folosi de ei? Cheamă pe Şerban lemnarul şi Danciu 
zidarul, cunoscuţi drept cei mai iscusiţi ziditori de 
biserici şi case mai de fală, să i se înfăţişeze pregătiţi 
de drum cât mai neîntârziat. 


O zoreşte pe Armina, pe copii, pe Lie, să sfârşească 
odată pregătirile ca să poată porni cât mai repede. 
Vrea să ajungă încă pe lumină la Densuş, să poată 
vedea în voie biserica, în care a fost de atâtea ori, la 
slujbă, dar a cercetat-o numai pe dinăuntru, când îi da 
roată, în grabă, cu privirile din strană. N-a căutat însă 
niciodată s-o vadă în amănunt şi pe dinafară. 

Tocmai de aceea de cum a ajuns se face că îl caută 
pe părintele Claudiu şi înconjoară o dată şi încă o dată, 
cu toţi ai lui, măreaţța clădire. li arată Arminei, când 
înfăţişarea destul de ciudată a turnului crescut tocmai 
din creştetul naosului, când stâlpii de înălţare şi 
proptirile de afară. Se opreşte mai alei asupra 
neobişnuitelor cioplituri de piatră de pe la colţuri. 
Starea ei nu-i prea bună. Arsă de năvălirea tătarilor, se 
vede că n-a fost refăcută, ci mai mult cârpită. Are 
multe de făcut şi aici. Între timp se iveşte şi părintele 
Claudiu care îşi cere iertare că nu i-a întâmpinat cum 
se cuvine. Se aştepta ca sosirea să le fie mai târzie. 
Bucuros că sunt aici îi pofteşte în casa-i aflată la doi 
paşi, unde sunt aşteptaţi ca oaspeţi. Seara a fost un 
prilej deosebit de a sta de vorbă despre feluritele 
înfăţişări pe care le au ctitoriile zidite în ţară sau pe 
care le pot avea cele noi, care nădăjduiesc că se vor 
înălța. 

După slujba de a doua zi, în poiana din faţa 
bisericii se reînsufleţeşte vorbirea începută de seara, 
de astă dată urmată şi de măsurări şi ciocăniri. Cu o 
scară Mihai se suie pe acoperiş. Coborât, se opreşte 
din nou la ceea ce-l doare, şi anume, ce învățături ar 
putea trage din felul cum şi-au înfăptuit gândul 
ziditorii. li încurcă pe Şerban şi Danciu cu cele mai 
sucite întrebări cu privire la lemnărie şi zidărie. După 
ce se încredinţează că nu mai poate afla nimic de la ei 


se întoarce iarăşi înspre părintele Claudiu, care 
înţelegându-l îi dă nişte lămuriri ajutătoare: 

- Mi se pare oarecum pătrată şi felul cum îi e 
înălţat turnul peste mijloc mi-aminteşte de templele 
vechi, când masa de jertfe era la mijloc şi deasupra-i 
înălţarea deschisă, care lăsa ca fumul să se îndrepte 
spre cer. Când se aducea jertfa, gura de sus care 
străpungea acoperişul se deschidea, iar când totul era 
isprăvit, se acoperea, ca pe altar să nu plouă ori ningă, 
şi să nu se murdărească. 

- Ai dreptate, părinte Claudiu, poate-i din vremurile 
acelea vechi. 

- Nu chiar toată, Voievoade, că de adăugat, s-a tot 
adăugat la ea, chiar şi de către noi, după cum credinţa 
ta ne-a ajutat s-o reînălţăm din ruinarea în care o 
adusese sălbatica năvălire tătară. 

- Acum îmi dau seama că mai sunt multe de făcut. 

- Da trebuie bine păstrată! Mai are şubreziri şi noi 
nu ne învrednicim s-o întărim. Nici nu suntem destul de 
cuprinşi ca s-o facem. 

- Nu las eu, părinte, să se năruiască o astfel de 
moştenire venită, o simt, de la cei mai vechi dintre 
strămoşii noştri, trăiţi pe vremea poate a lui Traian. 

- Socotesc că aceasta-i cea mai veche biserică din 
tară. 

- Este, Voievoade, că piatra şi cărămida sunt mai 
tari decât lemnul, care ori putrezeşte, ori îl macină 
carii. 

- Peste tot, pe bucăţile de marmoră sunt semne 
latineşti. De unde-s aduse? 

- Din sus, dinspre năruirile de la Grădişte. 

- Mare aşezare şi mari oameni trebuie să fi locuit 
acolo, dacă din casele lor s-a putut scoate atâta piatră 
de aproape nu-i om să n-aibă, prin jur, una în 


gospodăria lui. 

- O dovedesc rămăşiţele încă în picioare, destul de 
grăitoare! 

Mulţumindu-i lui Claudiu şi pentru buna primire, 
Mihai cu ai săi pornesc înapoi, înspre Haţeg. Socoteşte 
că prin cercetarea făcută şi lămuririle primite atât de la 
densuşeni cât şi de la Serban şi Danciu, i s-au limpezit 
multe din tainele măreției bisericii din Densuş. Este 
bucuros de lucrurile folositoare gândului său, văzute şi 
auzite aici. 

Mihai, care preţuieşte foarte mult părerile Arminei, 
o îndeamnă să şi le spună, să-şi dea seama de rodul 
celor văzute la Densuș: 

- Dacă te uiţi la casele noastre, par scunde, faţă de 
cele ce se pot închipui după urmele rămase aici. Fără 
doar şi poate că poporul care a lăsat atâta zidărie în 
părăsire trebuie să fi fost de frunte, slăbit de cine ştie 
care altele mai tari ca el. 

- Dacă-i vorba de închipuire, las-o să zboare la 
ceea ce ai văzut la Bălgrad şi Sibiu. Vezi că şi pe 
vremea noastră se înalţă case mari de piatră şi 
cărămidă, biserici ce ameţesc prin ascuţimea turnurilor 
lor. 

- Ai dreptate, Mihai, totuşi trebuie să fi fost oameni 
pricepuţi şi puternici. 

- Da, nişte străbuni de-ai noştri, de la care, chiar 
dacă ne-a rămas numai atât din pricina multelor 
năvăliri, avem multe de învăţat. 

- Uite la Sandrin şi Grina cum îţi sorb cuvintele. 

- M-aş bucura dac-ar prinde cu adevărat rostul lor, 
că doar şi pentru ei le spun. Să cunoască de unde ne 
tragem. 

- Înţeleg şi ei cât pot, după mintea lor fragedă. 

- Din păcate, cu toată zbaterea mea, nici eu nu 


izbutesc să desluşesc prea mult. De un lucru nu mă în- 
doiesc, dealtfel spus şi de bătrânii noştri, că de la 
Roma ne tragem. Asta o dovedeşte potrivirea limbii cu 
a celor din Raguza şi Zara precum şi cu a corăbierilor şi 
negustorimii venită acolo de peste mare. Vezi tu că 
ruinele nu se aseamănă între ele ceea ce dovedeşte că 
sunt făcute de două neamuri. 

- Şi aşa, Mihai, ne dezvăluiesc destule. Măcar de 
am fi în stare să lăsăm şi noi ceva asemănător 
urmaşilor. 

Duminica următoare pleacă la Strei. Cneazul Jurca 
şi familia lui, ştiind că vin, le iese în cale. 

Deşi biserica de aici n-are nici o asemănare cu cea 
din Densuş, a cărei înfăţişare îi place mai mult, Mihai o 
cercetează amănunţit urmărind cu totul alte scopuri. 
Trece mai uşor peste ceea ce o face mai deosebită de 
cele din jur. Caută mai ales să-i pătrundă scăderile. Pe 
acestea trebuie să le îndrepte, dacă vrea să-i 
depăşească pe cei care au înălţat-o. Înainte vreme, 
când totul era în mintea şi inima lui doar un vis, nu-l 
lăsa să izbucnească afară. Acum însă când parc-o şi 
vede, primeşte cu plăcere părerea oricui. Cneazul Jurca 
are grijă ca după slujbă să fie înconjurat de cei mai 
buni ziditori de biserici din împrejurimi. Unii sunt veniţi 
chiar de la Orăştie. Se sfătuieşte cu ei în toate 
privinţele. 

După ce se despart de cneazul Jurca şi apucă 
drumul mai scurtat, prin Măceu şi peste Slivuţ, la 
Haţeg, Armina nu se poate stăpâni să nu-şi arate 
nedumerirea care o roade încă de când au vorbit 
despre biserica din Densuş: 

- De ce o vrei, Mihai, neapărat din piatră? Nu vezi 
cât de frumoase sunt cele din lemn? 

- Ca să dăinuiască, Armino, şi să plutească peste 


„scunzimea” caselor noastre de care mi-ai vorbit tu. Să 
le înalțe şi pe ele. Un semn care să încânte privirile. Să 
stăpânească pădurea. Să fie ca şi o scăpare din 
îmbrăţişarea pământului prinsă într-o ţâşnire spre bolta 
cerească. 

- Acum începe să se limpezească şi-n mintea mea 
ceea ce doreşti tu să faci. 

- O s-o facem, căci o parte din greutăţi va trebui să 
le înlături tu. 

- Dacă închid ochii parcă mi se înfăţişează cum va 
fi. O cetate a luminii, Mihai. O ţintă spre care se pot 
îndrepta privirile celor aflaţi pe drumuri. 

- N-am cărat nici măcar o piatră ori un pumn de 
nisip şi tu o şi văzuşi isprăvită. 

- Spune-mi, însă, când începem? 

- Să vedem mai întâi dacă ţara ne mai vrea. 
Socotesc eă e timpul să-i dăm socoteală de ceea ce am 
făcut şi s-o lăsăm să hotărască asupra celor pe care le 
vrea în viitor. De aceea am chemat adunarea cnejilor şi 
juzilor. 

- Glumeşti, Mihai! Pe cine-i fi vrând să aducă în 
fruntea ei? 

- Eu? Pe nimeni şi poate nici ţara. Asta o s-o 
vedem la întrunirea celor cu răspundere în hotărârea 
soartei sale. Poate sunt unii care ţintesc s-ajungă-n 
cap. Nici nu-i de mirare faptul. Nimeni nu-i ales pe 
viaţă. Şi apoi starea de Voievod dă putere, cinstiri, 
venituri, care toate-s îmbietoare şi ahtiaţi după aşa 
ceva nu-s greu de găsit. 

- Ca înrăitul Cânda? 

- Înrăiţi, neînrăiţi, sunt în drepturile lor să 
râvnească dacă pot câştiga încrederea celorlalţi. 

- De-ar fi ei tari, ce i-ar mai sili pe ceilalţi să-i vrea! 

- Încercările lor de până acum au dat greş. Ce să-i 


faci? Cânda s-a molipsit de la noua nobilime a 
principatului. Visează să fie o căpetenie care să 
hotărască pentru toţi, crezându-se în stare pentru aşa 
ceva. Pluteşte iar cu capul prin nori. Uită cu câte jertfe 
şi-au păstrat ai noştri „drepturile” venite tocmai din 
cine ştie ce îndepărtate vremi. Au ajuns prea turnate în 
sânge şi se sting numai o dată cu secarea acestuia. Va 
avea mult de furcă cel care va încerca să le încalce. 
Poate că înşelăciunea va prinde pe ici pe colo pe câte 
un neajutorat, dar de bună voie nimeni nu i-ar îngădui 
să strice rânduiala moştenită. 

Adunarea celor îndreptăţiţi să hotărască asupra 
cârmulirii ţării nu are decât cuvinte de laudă pentru 
Mihai. 

Oricât se zbat prepuşii lui Cânda să găsească 
noduri în papură, răutăţile lor sunt luate în râs şi 
socotite ca încercări nepotrivite de a aţâţa zizania. Cei 
mulţi întăresc însă ceea ce se vorbeşte peste tot, că o 
dată cu alegerea noului voievod şi soarta ţării a intrat 
într-o zodie bună. Cu această temeinică încredințare, 
Mihai are în faţa lui ani ca să cârmuiască ţara, până 
când el ori alţii vor crede de cuviinţă că ar fi bine să se 
adune pentru alegerea altuia. 

Chiar de a doua zi după această dezlegare a 
mâinilor, cum socoteşte el întărirea în scaunul 
voievodal, trece la punerea pe roate a zidirii ctitoriei 
sale. Începutul îl fac securile abătute din plin peste 
ghebul ţepos al movilii care apără satul Orlea de 
năpustirile vijelioase ale Râului Mare. Răsunetele 
îndemnurilor viguroase, ale izbiturilor înlănţuite şi apoi 
ale căderilor trunchiurilor s-aud ca nişte zvâcniri 
înăbuşite, până şi în depărtata aşezare voievodală. 
Orliştea tristă, sub înghețarea adusă de proaspătul 
suflu al iernii, prinde viaţă. Până când vremea rea 


ajunge în toată puterea ei, cea mai mare parte din 
tăieri, cioplitură şi cărat este, pe măsura hotărâtă, 
îndeplinită. De Crăciun oamenii se împrăştie pe la 
casele lor să aştepte vremea potrivită pentru celelalte 
lucruri pregătitoare. 

De cum se vădesc primele semne ale primăverii 
toţi cei cu răspunderi în începerea lucrului, ca Şerban 
lemnarul şi Danciu zidarul, împreună cu Adam, omul de 
încredere de pe vremea ridicării aşezării voievodale, 
dau târcoale locului. Destul de des îl găsesc pe Mihai 
fie singur, fie cu Armina, poposiţi din drum ori anume 
veniţi în luminişul larg al tăierilor din toamnă. 

Adam ca să-l liniştească că nu se întârzie lucrarea 
începe scoaterea rădăcinilor şi netezirea vârfului 
dezgolit al movilii. Îl ajută şi timpul care, încălzindu-se, 
zvântă pământul uşurând desţelenirea. 

Chemat la obişnuita adunare de primăvară care se 
ţine la aşezarea lui Litovoi de pe Jii, Armina îl însoţeşte 
până la Orlea. Bucuros de felul cum merge lucrul Mihai 
îi spune: 

- După ce mă voi întoarce de la Litovoi, vom face 
măsurătorile. Cred că până atunci tot ee-i de făcut va fi 
terminat. 

- Pleacă liniştit, Mihai! Cei de aici rămân în grija 
mea şi o să lucreze c-o tragere de inimă de o să te 
minunezi când te vei întoarce! 

- Şi mă rog de ce crezi că vor fi mai stăruitori când 
rămân cu tine, decât dacă sunt eu aici? 

- Le e ruşine de mine să se lase pe tânjală. Ştiu cât 
mă bucur când văd că lucrul merge repede şi bine. Nu 
vor să-mi răpească această mulţumire. 

- Bine-i să ai încredere în tine! 

Liniştit că în urma lui totul va merge bine şi cu 
spor, Mihai ia calea muntelui. Armina îl înlocuieşte să 


nu i se simtă lipsa. 

Bucuria revederii se împerechează repede cu 
aceea a hotărârii ca peste câteva zile să înceapă 
măsurătorile pentru săparea temeliilor bisericii. Oricât 
îl roade nerăbdarea de a vedea cum arată pe pământ 
mult râvnita temelie, trebuie să vadă şi de treburile 
ţării. Armina-i simte frământarea şi, ca să-l facă să i-o 
mărturisească, o ia pe ocolite: 

- Mihai, mă bucur că veştile cu care te-ai întors de 
la Litovoi sunt liniştitoare. 

- Oarecum, Armina. 

- De ce de-abia oarecum? 

- l-adevărat că moartea lui Batu, căpetenia 
tătarilor şi lupta care se dă între cei care vor să-i ia 
locul slăbeşte ameninţarea năvălirii. 

- Până se lămuresc între ei, o să putem răsufla cât 
de cât uşuraţi. 

- Vezi că trebuie să întoarcem judecarea faptelor 
pe toate feţele. Scăpăm de-o grijă şi creşte alta. Se 
limpezeşte într-o parte şi se înnegurează într-alta. 
Regele Bela, scăpând teama tătarilor, mi-e că-şi va 
aduce aminte de noi mai mult decât trebuie. Nobilimea 
şi oastea sa se revarsă ca nişte ape mari care cresc 
întruna în jurul nostru şi ne ameninţă cu încetul. Au şi 
umplut valea Mureşului şi parcă apele Streiului nostru 
sunt împinse înapoi. Nu mai pot să se scurgă. O să 
trebuiască să merg până la cneazul de la Strei, să 
vorbim între patru ochi despre acest lucru. 

- Poate că îşi au şi ei certurile lor şi o să ne lase în 
pace. 

- Au! Regele Bela aflat la Buda se ceartă cu fiul său 
Ştefan înscăunat la Cluj. Fiecare se vrea stăpân peste 
pământurile româneşti  cotropite şi prefăcute în 
principat al Transilvaniei. 


- Şi pe noi ce ne atinge cearta lor? După cât ai 
spus noi nu facem parte din principat aşa că n-avem 
nimic cu Ştefan. Îi dăm regelui Bela darea hotărâtă şi 
ne vedem de ale noastre şi el de ale lui. 

- Nu-i chiar atât de limpede totul. Sub Bela regatul 
era mare încât de-abia îl stăpânea. Mai mult se lăuda, 
decât îl avea în puterea sa. Acum însă Ştefan, principe 
tânăr, îndrăzneţ, îl înfruntă pe taică-său, chiar cu 
armele, numai să fie şi el căpetenie de ţară şi încă una 
mare şi puternică. 

- Şi atunci dă peste noi? 

- Cine poate şti? Poate vom avea un răgaz până se 
statorniceşte în noua-i domnie. Poate nu îndrăzneşte 
să ne atace, noi fiind socotiți tot ca nişte vasali de-al lui 
taică-său. 

- De va încerca nici noi n-o să-i facem voia! 

- Nu, dar uite că ne tulbură liniştea. 

- De când e lumea, Mihai, pare să fi fost aşa. Când 
te visezi mai liniştit atunci te paşte necazul! 

Şi în această aspră ciocnire dintre tată şi fiu 
trebuie să găsească cumpăna dreaptă, ca nu cumva 
înverşunarea născută din setea de cuceriri a celor doi 
stăpânitori de popoare să se reverse şi înspre ţara sa, 
a Hațegului, care cel puţin până acum a putut să-şi ţină 
şi întărească faima de cel mai liniştit şi înfloritor 
colţişor al ținutului „de peste păduri”. 

Ca o întărire a acestei faime, de praznicul Adormirii 
Maicii Domnului din al 1264-lea an de la naşterea lui 
Hristos, biserica, rod al credinţei şi al celei mai bune 
priceperi omeneşti cunoscute în ţara Hațegului, este 
gata. De aceea-i şi atâta zor în jurul ei. Mihai şi Armina 
se învârt prin mulţimea prinsă cu tot felul de 
împodobiri. Nici nu le vine să creadă că este chiar 
mâine ziua mult aşteptată a târnosirii. După ce 


socotesc că au dat toate îndrumările trebuincioase ca 
gătirea să fie cu adevărat sărbătorească, se aşază 
ceva mai deoparte. Nu vor să-i încurce pe cei care 
lucrează, dar nici să le fie stânjenită cuprinderea 
întreagă a tăpşanului. Sunt mulţumiţi că vara mai 
ploioasă ca de obicei i-a păstrat verdeţii plăcuta 
frăgezime şi vigoare, iar aceasta întăreşte subţirimea 
şi înălţimea feciorească a clopotniţei, trăgând după ea 
şi solida închegare a trupului, prin luminarea adusă de 
albimea zidurilor şi a  prăştilii  acoperişurilor. 
Prospeţimea varului şi a luciului lemnăriei clopotniţei 
adună acum, în plin nămiaz, toată strălucirea soarelui 
de vară. Brâuri de cetini şi flori agăţate din fereastră în 
fereastră îmbrăţişează clădirea. 

Ziua sfințirii rămâne de neuitat, prin prânzirea de 
obşte care se prelungeşte mai până sub umbrirea 
asfinţitului. Mihai şi Armina sunt tare mulţumiţi de 
vorbele bune pe care le aud pentru felul cum au 
desăvârşit un gând care nu la puţini li s-a părut mult 
prea îndrăzneţ. 

Şi astfel ţara are ce să vorbească un lung şir de 
ani, că nimic nu i-a mai întunecat seninătatea păcii şi a 
liniştii. Descâlcirea înţelesurilor mersului lumii din jur 
Mihai o vede trecută, de către fruntaşii voievodului, pe 
seama lui. O primeşte ca o întărire a încrederii pe care 
o au toţi în iscusinţa sa de a-i duce pe drumul cel bun. 
Dar în afară de grija soartei ţării are de hotărât şi 
asupra căilor care vor aduce împlinirea fericirii 
propriilor săi copii, bătând de acum la pragul tinereţii. 
Nu scapă prilejul binevenit, când Armina aduce vorba 
despre viitorul lor, în legătură cu ceea ce alţii s-au şi 
gândit să facă pentru copiii de o seamă cu Sandrin şi 
Grina şi-i spune: 

- Dacă am avut parte numai de doi, lucrurile sunt 


mai lămurite. 

- S-avem noroc să ne trăiască şi să fie buni, că 
ajung şi doi. 

- Drepturile din  cnezatul  Băieşti, care este 
moştenirea mea părintească, le voi trece asupra lui 
Sandrin şi cele pe care le ai tu în cnezatul Hațegului să 
rămână Grinei. Bineînţeles, toate după ce nu vom mai 
fi noi. Până atunci stau tot sub ocrotirea noastră. 

- Aşa-i datina, Mihai! De ce s-o stricăm? E bună! 

- Nu crezi că Sandrin, care-i destul de mare, ar 
trebui să meargă la Ohaba mea părintească din 
Băieşti? 

- De ce să plece de acasă, sare neliniştită Armina, 
căreia nu-i vine să se despartă de copil. 

- Aşa-i datina. N-ai zis tu că nu vom fi tocmai noi 
cei care s-o stricăm? 

- Am zis, dar nu m-am gândit chiar să plece de 
lângă noi. Să-l înstrăinez? Socotesc că totuşi încă-i 
destul de crud. Mai are nevoie de... 

- Nu pleacă peste lume, nici în străini, ci între ai 
săi. Acolo unde-şi va întemeia căminul şi unde, prin 
strădania sa, îşi va îmbelşuga viaţa! 

- Dar aici oare nu-i loc destul şi nu se găseşte şi 
pentru el ce să facă? Văd că ai sumedenie de feciori pe 
lângă tine. 

- Trebuie să-şi cunoască moşia. Să prindă drag de 
ea. Şi acest drag să înfigă rădăcini în el, ca să-l doară 
orice ştirbire a drepturilor sale. 

- Mai merge peste vară, din când în când. O să am 
grijă eu să-l trimit. 

- Nu, Armina! El se va duce acolo ca părtaş în 
toate, nu ca oaspe. Oaspetele dacă se simte bine îşi 
face o părere bună despre locurile şi oamenii care-l 
ospătează. Dacă nu, se rupe de ele şi de ei, căutând ce 


doreşte în altă parte. Pe părtaş însă îl doare dacă 
treburile nu merg cum trebuie şi pune umărul să le 
îndrepte. 

- Ai dreptate, Mihai. Dar se pot împăca toate cu un 
pic de înţelegere, doar e copilul tău. Ce, ţie nu ţie 
drag? 

- Ba da şi tocmai de aceea sunt, după cum laşi tu 
să se înţeleagă, atât de neînduplecat. Dealtfel, Sandrin 
acolo o să stea la neamurile noastre. De unde vrei să 
pornească, dacă ne va fi dată bucuria să-l vedem şi pe 
el unul dintre cei aleşi? Poate chiar îndreptăţit să 
conducă ţara? Din mijlocul alor săi, al obştei sale! 
Numai prin cinstirile pe care şi le poate câştiga de la 
alţii e bine să se înalțe şi nu prin faptul că-i copilul 
nostru. Nu-i poate ajuta cu nimic împrejurarea că-i sunt 
tată, dacă el nu dovedeşte... 

- Că-i vrednic de tine, dragul meu. Simt că o va 
dovedi. 

- Atunci lasă-i deschisă, spre întărirea lui şi mulţu- 
mirea noastră, această cale. 

- Şi ce o să facă acolo? 

- Ceea ce fac toţi cei care au fost şi sunt de vârsta 
lui! 

Socotind-o drept o hotărâre a cărei aducere la 
îndeplinire nu mai îngăduie nici o amânare, Mihai îşi ia 
feciorul şi pleacă, însoţit de Armina, la Băieşti. Grijulia 
mamă îi trimite cu o zi înainte pe Mezinca şi Lie să-i 
ducă lucrurile. Când sosesc găsesc pe capii familiilor 
obştei şi juzii satului adunaţi la casa părintească, dată 
în grija unchiului Neda al Julonilor. Sunt veniţi şi cnejii 
din jur, ca împreună cu toţii să întărească intrarea ca 
„părtaş” în obşte a lui Sandrin. Treaba se face repede. 
Nu se găseşte nimeni care să se împotrivească. Mai 
mult ţine petrecerea, care oricum s-ar fi făcut, că-i 


doar zi de sărbătoare. 

Mihai îşi lasă câtva timp feciorul să se obişnuiască 
cu noua-i stare de sine stătătoare. Are destule 
încunoştinţări despre felul cum şi-o foloseşte. Când 
unchiul, când mătuşa, iar duminica însuşi Sandrin vine 
la Haţeg, aşa că aude destule. Desprinde din ce spune, 
chiar dacă mai încearcă să ascundă din greutăţile 
începutului, că oricât de plin de suflet şi de încrezător 
este, îl descumpăneşte adeseori trecerea peste 
ciocnirile mai aspre. Se descurcă greu când trebuie să 
prefacă în muncă rodnică fosta joacă a păşunatului 
vitelor sau a strânsului de pe câmp ori de prin curte. 
Acum socoteşte Mihai că a sosit vremea de cumpănă 
când trebuie să-i vie în ajutor, să-l sprijine. Plecarea la 
Băieşti în acest scop îi este grăbită şi de oful repetat al 
Arminei că băiatul poate are nevoie de o îndrumare 
sau mângâiere, date altfel de către părinţi decât de 
ceilalţi. 

Când se întoarce peste câteva zile, ea îl aşteaptă 
la poartă nerăbdătoare să afle ce-i face copilul, cum se 
descurcă singur din țesătura deasă a grijilor. Plin de 
voie bună îi răspunde glumind: 

- În primul rând nu mai e copil. Apoi nu l-am lăsat 
ca pe un năpăstuit care trebuie să le ia pe toate de la 
capăt. Este între neamuri de nădejde care de-abia îl 
văd. Mi-e chiar teamă să nu-l răsfeţe scutindu-l de 
unele munci mai grele. 

- Ti-i pomeni că le-ai spus să-l apese? 

- Nu! Am încredere, că de va simţi că se poartă cu 
el altfel decât vede la ceilalţi de aceeaşi vârstă, le-o va 
spune răspicat şi le va cere să fie acolo, unde-i greul. 

- Aşa-s tinerii, înflăcăraţi! 

- Cum vrei atunci să se înveţe cu el? Doar ştii că 
amândoi ne-am zbătut să cunoască de mic cât mai 


multe. Tu l-ai învăţat ca în tot ce face să pună tragere 
de inimă, ca şi pe Grina. lar eu acum i-am pus în mână 
plugul să înveţe să facă bucate. Am mânat eu vitele şi 
el a apăsat pe coarne să-i cunoască pământului 
puterea. Apoi ne-am schimbat. Am văzut cum 
sudoarea picurată de pe mâinile încordate şi faţa-i 
prăjită de soare s-a înfrățit cu reveneala pământului. 
lar la grăpat, când vântul a învolburat pulberea uscată 
de deasupra, m-am bucurat cum, săltat de grapă, unde 
bulgării  întăriţi nu-i primeau colții, rumeneala 
ostenelii-i îi făcea smeadă faţa-i, vrând parcă să 
oprească firişoarele pe care i le fura vântul din țarină. 
Tot eu am să-i pun în mână prăşitoarea, sapa, secera 
ca să i se înmoaie şalele, coasa să-i înmlădieze mijlocul 
şi furca să-i întărească bratele. Mi-a făcut şi mie 
plăcere să mai mângâi atâtea unelte rămase de la 
moşul şi tatăl meu, al cărui nume-l poartă. Lui însă 
i-am dat din cele mai noi, mai spornice. 

- Ajunge dragul meu. Ştiu că eşti un tată la fel de 
bun, după cum eşti şi soţ. 


Nu trece bine un an şi Mihai are bucuria de a-l 
vedea pe Sandrin ridicat în fruntea feciorilor din 
Băieşti. După socoteala sa, atât de nepărtinitoare cât 
omeneşte este cu putinţă, pe care şi-o face este 
încredinţat că i se cuvine pe bună dreptate acest loc. 
Acum înţelegerea lor ia chipuri noi, adevăraţi bărbaţi: 

- Sandrine, cred că a sosit timpul să cunoşti şi tu 
cât se întinde moşia strămoşească şi cât o să ai după 
ce nu voi mai fi eu. Dacă munca ta va putea cuprinde 
mai mult, nimeni nu te opreşte să-ţi lărgeşti ogoarele 
prin desţeleniri. Acum însă că tot suntem pe ploştină şi 
cositul l-am isprăvit vino să ne suim la Fântâna Rece să 
încercăm să cuprindem cu privirea cnezatul nostru. 


Ajunşi sus se răcoresc cu apa ca de gheaţă a 
izvorului. Se aşază pe o dezvelitură de stâncă şi 
măsoară cu privirea valea de sus a Streiului, 
desfăşurată în faţa lor. Mihai i-arată lui Sandrin: 

- Tot ce este în lungul şi la stânga Râului Alb până 
în apa Nucşoarei şi apoi Orlea, este cnezatul nostru. 
Ale noastre-s, şi înţeleg prin noi pe unchii, mătuşile, 
verii şi verişoarele tale, toate folosinţele acestui loc ca: 
pământuri arate sau care se pot ara, livezile, fânețele, 
păşunile, pădurile, dealurile, văile, munţii, viile, apele 
curgătoare ori necurgătoare, locurile de pescuit, 
vadurile şi şipotele pentru mori. Vatra de baştină a 
familiei este Ohaba. Ea nu poate fi înstrăinată şi 
rămâne scutită de orice servituţi ori îndatoriri. Dar să 
ştii că pentru ca drepturile noastre să nu fie încălcate 
trebuiesc apărate. 

- Cu toate puterile mele, tată! 

17. PUHOAIELE 

Întâmplările anului 1266 de la naşterea lui Hristos 
întăresc temeinicia temerilor lui Mihai, în privinţa 
străduinţelor lui Ştefan de a-şi lărgi principatul pe 
socoteala regatului tatălui său. Se vede silit să-şi 
înteţească iscodirea asupra desfăşurării lor. Forţat de 
reînsufleţirea răscoalei cumanilor din partea de jos a 
regatului, Bela încheie pace cu fiul său şi-l recunoaşte 
drept principe neatârnător de coroana ungară. Acum 
Mihai se vede aşezat între doi care vor trage de el. 
Unul, regele, care vrea să-l ţină sub înalta lui protecţie 
şi altul, principele, să treacă de partea lui. Işi dă seama 
că cel de care trebuie să se ferească este ultimul, 
căruia o deosebit de prielnică împrejurare vine să-i 
crească pe neaşteptate puterea. Până acum, principele 
Ştefan, la orice mişcare, trebuia să ţină seama să nu-şi 
lase spatele descoperit înspre hanatul tătaro-cuman, 


de dincolo de munţi. Ori de acolo, spre norocul lui, nu-l 
mai paşte nici o primejdie. În urma morţii hanului 
Berke, căpeteniile tătare se luptă între ele, care să-i 
urmeze ls putere. Incrâncenatele încleştări dinlăuntru 
nu le mai îngăduie să se gândească la năvăliri în afară. 

Mihai socoteşte că nu are altă cale de ales decât 
aceea a pregătirii de apărare. Strângerea feciorilor, 
încă neîncercaţi în mânuirea armelor şi a ducerii luptei, 
nu a trezit prea multă mirare în rândurile oamenilor 
ţării. Sunt obişnuiţi ca zbaterile lui Mihai de a-i pregăti 
rânduri, rânduri şi chiar dacă sunt acum mai multe 
luate deodată, poate urmăreşte să-şi mai uşureze 
ostenelea în viitor, când cine ştie ce se mai hotărăşte 
să înfăptuiască. Impăcaţi că sunt toţi pe pământul ţării, 
despărțiți de către munţi şi păduri de locurile unde 
schimbările de  stăpânitori răstoarnă  rânduielile 
cunoscute de ei, îşi văd liniştiţi de bunăstarea lor când 
anu-i bun şi de necazuri când anu-i rău. 

Dăinuirea umezelii şi căldurii nedrămuite a verii 
aduc surâsuri de mulţumire pe faţa lui Mihai, când 
pipăie rodul greu al grânelor pornite pe copt. Pe ici, pe 
colo mai sunt lanuri cu destule culcături de furtună, dar 
întrezăritul belşug al culesului acoperă aceste 
neînsemnate pierderi. Cei aflaţi printre ele în 
călduroasa zi de vară, ştergându-şi năduşeala ce le 
înmoaie cămăşile, îl opresc din drumu-i înspre Ostrov, 
ca să schimbe câteva vorbe despre mersul bun al 
timpului. Nici el nu întârzie prea mult şi nici oamenii 
nu-l ţin. Sunt cu toţii de părere că se schimbă vremea 
şi se grăbesc. 

- Prea pripeşte soarele. Trebuie să plouă. Ar prinde 
bine. Ar astâmpăra arşiţa. 

- Numai mâine o s-o mai înghiţim. De poimâine o 
s-o astâmpere sfântul Ilie care o să-şi treacă duruind 


caru-i de foc, cu picurări de scântei, peste pământ. 

- Uitaţi-vă la custuri! Au şi început să le fiarbă 
căldările împânzite cu nouraşi vineţii. 

Ajuns la Ostrov, îşi pune feciorii fără întârziere la 
lucru. Priveşte din când în când mulţumit cum pe la 
amiază, când copiii gustă din plin scăldatul, încep să se 
scurgă printre strungăreţele colţilor de pe crestele 
Retezatului sub arşiţa necruțătoare a soarelui, mari 
clăbuci albi strălucitori. Ochii buni ai tineretului, când 
îşi mai îndreaptă trupurile din aplecarea muncii, 
urmăresc cu bucurie alunecarea vârcolacilor albi de pe 
culmile golaşe peste păduri şi le doreşte grabnica 
sosire. Ce plăcut ar fi să-şi deşerte înghiţiturile grozave 
de apă suptă prin gurile curcubeielor, ca să mai 
domolească dogoarea strecurată până şi sub umbra 
copacilor răsfiraţi pe  haturile dintre  lanuri. Cu 
repeziciune se albesc toate zările. Razele arzătoare nu 
lasă însă să se împreune norii. Ca printr-o uriaşă 
spărtură mişcătoare soarele-şi trimite aprinsu-i parcă 
tot mai necruţător. Şi totuşi inelul spărturii se 
strâmteaza mereu. Zările se întunecă. Munţii dispar 
învăluiţi de o fumărie neagră, despicată de alungite 
limbi de foc, de parcă ar arde pădurea. 

Boarea rece aduce împrăştierea nădufului. Cu ceva 
înainte ca să se sugrume ultima strecurare a soarelui, 
stropi mari încep să se abată vijelios, într-o ploaie 
turnată peste tot cu găleata. Intunecimea creşte, 
aburirea de la prima stropitură se risipeşte repede sub 
pulberea apoasă a picăturilor sfărâmate în ciocnirea 
aspră cu pământul zgrunţuros. Puterea-i de sorbire se 
îneacă sub şuvoaiele puternic crescute. 

Plouă toată noaptea. Dimineaţa când se luminează 
cât de cât, Mihai vede apele umflate, revărsate prin 
lunci. Urmăreşte cu îngrijorare cum se scurg scurtături, 


trunchiuri dezrădăcinate, buşteni, pe repedea fierbere 
galben mâloasă. De s-ar opri însă aici. Auzise de cu 
noapte cum le creşte vuietul. Este obişnuit eu el. In 
fiecare an albiile-şi schimbă culcuşul, umplând cu 
viituri şi bolovani, când o parte, când alta a luncilor. 
Priveşte cum sătenii Ostrovului cu cristacele pe umeri 
se îndreaptă spre apă. Mai prind în grabă câte un ochi 
fugit, în timp ce copiii cu străiţele după gât se bălăcesc 
în urma lor prin bălțile înmulţite pe cărări. Întotdeauna 
apele crescute le aduc pescuit bogat. 

Îşi reia împreună cu feciorii-i lucrul, îi place cu câtă 
tragere de inimă curăţă iazurile morilor ca să le pregă- 
tească pentru măcinişul care bate la uşă, mai crescut 
ca în alţi ani, după cum arată spicele. Vremea se 
întunecă iarăşi. Se uită cu grijă la măgura cetăţii înspre 
care urcă Armina însoţită de maică-sa. Bătrâna 
doamnă Aniţa nu se imte prea bine, iar zăduful de jos, 
din ţară, o înăbuşe. Numai aerul răcoros de sus îi mai 
uşurează răsuflarea. Slăbită cum este, vrea să fie în 
apropierea locului de odihnă a fie iertat soţului ei. 
Simte că nu mai are mult de trăit. Numai de nu le-ar 
prinde ploaia, printre ale cărei răbufniri s-au strecurat 
neudate până acum. Gândeşte că totuşi Armina, când 
a văzut că se strică vremea, ar fi făcut mai bine să-şi 
amâne plecarea la cetate. Ar fi putut trece şi peste 
câteva zile la obişnuita curăţenie de vară, şi la fiertul 
smeurii, murelor, afinelor şi a măceşilor, că doar nu le 
isprăveau urşii pe toate. 

În cea de-a treia zi de ploaie Mihai urmăreşte cu 
destulă nelinişte îndesirea şi înnegrirea norilor. O nouă 
rupere a zăgazurilor cereşti poate să se prefacă într-o 
mare nenorocire. Feciorii înalţă şi cârpesc de zor 
iezăturile. Glumesc voioşi, nepăsători de ploaia ce 
începe să răpăiască. O bubuitură îi face însă pe toţi să 


se întoarcă înspre munţi. Furtuna se dezlănţuie cu 
puteri parcă înnoite. Fug sub turnarea ca de gânlă şi se 
înghesuie într-o moară bine priponită în mijlocul 
Ostrovului mare. O negreală rece se rostogoleşte de pe 
povârnişurile muntelui. Moara tresare la fiecare 
tunătură. Nici o geană luminoasă nu se crapă în 
vălătucirea norilor. Curge de sus şi creşte apăria de 
parcă sunt rupte băierile cerului. Un vuiet îngrozitor şi 
o prăvălire peste fire de ape, clatină moara, gata, gata 
s-o împingă de pe temeliile-i de piatră. Apele şi-au 
umplut toate mătcile Şi acum o iau de-a valma. 
Sbârcea morarul se suie în pod şi-şi scoate capul 
printr-o fierăstruică. Îngrozit de năvala de ape pe care 
o vede, coboară atât de speriat, cum nu-l mai văzuse 
Mihai niciodată. Doar ploi şi revărsări au mai fost. Se 
vede însă că nici una ca asta, de-i spune cu atâta 
hotărâre: 

- Voievoade, trebuie să ieşim la ridicătură că altfel 
ne prăpădim. Apa de acum bate în prispă. Va trece în 
curând peste ea. Sint păţit. lute, până mai e vreme! 

Mihai dă din cap în semn de aprobare. Morarul îşi 
cheamă nevasta şi-o pune să adune câteva ţoale 
pentru învelirea copiilor. Aceasta se închină cerând 
îndurare pentru cei aflaţi în primejdie: 

- Doamne de n-ar fi prins pe cineva pe cărarea 
dintre ostroave, că nu mai scapă. 

Se simte oricum ocrotită văzându-se cu atâţi 
bărbaţi, unul şi unul, împrejurul ei. Mihai trimite pe 
Sandrin cu încă doi să aducă caii adăpostiţi în spatele 
morii. Suie morăriţa şi copiii în şei şi pornesc prin apa 
ajunsă până la genunchi. Caii ţinuţi strâns de căpestre 
pipăie locul unde calcă, ferind şi pe cei care-i mână de 
multe împiedicări şi goluri primejdioase. In frunte 
merge morarul. Cunoaşte bine locurile şi caută vadurile 


gârlelor Ostrovului, acum unite într-o scurgere, fără 
urme de maluri. La o slăbire a răbufnirii vântului şi ploii 
aud, ca venite de pe altă lume, strigăte deznădăjduite 
de copil, de femeie. Mihai îi îndeamnă să se risipească 
puţin ca să ghicească cine strigă, când de odată-l aud 
pe morar întrebând: 

- Fată, hăi! Ce-i cu tine? 

Se strâng pe lângă el să vadă cu cine vorbeşte. 
Lâng-o salcie pletoasă, prinsă de crengile atârnânde, 
văd luptându-se cu apele o fată, care cheamă 
disperată: 

- Tătucă, tătucă, hăi! 

Mihai încearcă să vadă dacă nu-i cineva mai jos 
tras de şuvoiul învolburat. Cum dă cu ochii de ei, fata 
întreabă strigând din răsputeri: 

- Oameni buni, nu l-aţi întâlnit pe tata? 

- Da pe unde-i, fată? 

- L-a tras apa eu cal cu tot, că era încărcat cu ţoale 
şi merinde. Mi-a strigat să-l aştept şi nu-l mai văd. 

Sleită de puteri, nu se mai poate ţine de crengi. 
Sandrin nu pregetă şi se avântă prin vâltoare spre fată. 
Deodată calul se huruie şi el se pomeneşte săltat de 
ape din şa. Cei ce-l privesc încremenesc. Calul fornăie 
speriat. Se propteşte pe picioarele dinapoi, care ating 
fundul bolovănos al gropii şi rămâne cu capul afară. 
Dacă simte pământul sub copite se potoleşte şi începe 
să înoate tras de Sandrin bine prins în frâie. Ceilalţi 
aşteaptă gata să-i sară în ajutor. 

- Bine că a scăpat, s-aude oftatul de uşurare al lui 
Mihai. 

Cu aceeaşi huruitură de bolovani, Sandrin şi calul 
se înalţă din apă pe limba înţelenită dintre sălcii. Fata 
se bălăbăneşte, cu mâinile încleştate de ramuri, pe 
jumătate înmuiată în apă. Sandrin o prinde cu un braţ 


şi-i opreşte rotirea în vârtejele vâltorilor. Nu izbuteşte 
însă să-i descleşteze mâinile de pe crengile cu frunzele 
smulse de alunecarea strânsorii. Ea încearcă să-i spună 
ceva, dar fălcile-i rămân înţepenite. Cade moale peste 
braţul lui. El rupe crengile şi cu frâul agăţat pe umăr 
caută locul cel mai potrivit pentru întoarcere. Morarul 
Sbârcea, ca să-l ajute, îi iese mai pe sus înainte, 
arătându-i pe unde să ocolească mâncătura. Fata dă 
semne de trezire. Cu greu se dezmeticeşte. Încearcă 
iarăşi să vorbească, dar nu se înţelege nimic din 
bolboroseala ei. În sfârşit, Sandrin o aduce la taică-său. 
Mihai o întreabă blând: 

- A cui eşti? 

- A lui Nichifor din Luncani, Voichiţa! 

- A, Voichiţa! Şi ce cauţi aici? 

- Merg cu tata la cetate că-i de rând la pază. 

- Şi unde-i taică-tău? 

- Mai jos, cum vă spusei. Poate încearcă să vie şi-l 
ţine apa. Ajutaţi-l! 

S-o fi rătăcit, căutaţi-l, nu mă lăsaţi singură. Scăpaţi-l! 
Nu mai am... 

| se înmoaie picioarele şi mâinile. Cade pierdută în 
braţele lui Sandrin. 

- Sandrine, du-o sus în cetate. Vezi ia-o pe de 
margini, pe picioarele colnicelor Lupoanei. Mai departe 
de apă. Noi ceilalţi rămânem să-l căutăm pe Nichifor. 
Mi-amintesc acum că-i de rând la pază. Doamne, ce 
nenorocire! Morarule, du-i pe ai tăi la un colţ mai ferit 
şi întoarce-te, că ştii mai bine locurile. 

Ploaia începe să-şi subţieze picăturile. Răpăiala se 
preface în cernere. Negura plină ce se tăvăleşte peste 
coroana ciuruită a pădurii înghite lumina, de parcă se 
lasă noaptea. Cât merge prin apă, Sandrin poartă fata 
pe braţe, descurcându-se greu prin ceața lăsată tot 


mai jos. Ajuns pe dâmb, o ia călare pe valea Râuşorului 
în sus. Ţine fata sprijinită pe şa, strânsă la pieptul său. 
Calul merge singur croindu-şi drum peste vâlcelele 
înecate până iese în drumul cetăţii. Ajuns sus, 
povesteşte în mare, pe nerăsuflate cele ce s-au 
întâmplat. 

- Săraca de ea! oftează cu durere Armina. l-atât de 
istovită. Doarme? 

- Nu, mamă, tot timpul a vorbit în neştire. 

- Doamne, să nu se prăpădească fata! Are mare 
fierbinţeală. Du-o iute sus în camera voievodală. 

După ce o aşază pe laviţă, Armina încearcă, 
frecând-o cu oţet, să-i reîncălzească bruma de viaţă 
rămasă în ea. Maică-sa o ajută dându-i cele 
trebuincioase învelirii fetei, când deodată se poticneşte 
şi mai, mai să cadă. 

- O, mamă, dar şi dumneata ai mare fierbinţeală. 
Hai repede în pat. Te-a prins ploaia ieri, când ai 
coborât la biserică şi ai răcit. 

In timp ce Mihai se lupta jos, în ţară, cu greutăţile 
pricinuite de puhoi, sus, la cetate, Armina înconjurată 
de credincioasele-i femei şi fete se zbate cu îndârjire 
să smulgă din pieptul mamei şi al fetei ghearele morţii. 
Cu ochii înroşiţi de plâns şi nedormită le dă tot felul de 
leacuri şi înalţă rugi fierbinţi pentru sănătate. 

Trupul împovărat de ani şi fără puteri al mamei nu 
se mai împotriveşte sorții şi aşteaptă, aproape desprins 
de lume, obştescul sfârşit. Cel al Voichiţei, dimpotrivă, 
învinge boala. De câte ori nu i s-a părut că-i pierdut şi 
ultimul strop de viaţă. Dintr-odată îşi revine şi întoarce 
ca prin minune calea vieţii-i, din întuneric la lumină. 
Buzele-i arse de fierbinţeală cheamă întruna, când abia 
şoptit, când mai tare, pe taică-său. Cine are inima să-i 
spună că a fost găsit de câteva zile şi îngropat? Că-i 


aşteptată de  bunica-i bătrână, rămasă singură, 
aproape neputincioasă, în casa şi lângă mormântul din 
poiana Cucilor de pe Brădoasă Luncanilor. 

Nu trece nici o săptămână şi doamna Aniţa-i 
aşezată pentru vecie alături de cel care i-a fost soţ, în 
cimitirul de pe coasta măgurii Zimbrilor. 

Cu toată durerea ei Armina se bucură când vede 
cum se înzdrăveneşte fata. Şi înainte de a se întoarce 
acasă are cea mai grea îndatorire care-i seacă inima. 
S-o încunoştinteze pe Voichiţa despre pieirea tatălui ei. 
Cât timp a fost ţintuită în pat a tot dus-o cu vorba că 
n-a venit s-o vadă că-i doborât, slăbit de boală. Acuma 
când se simte în stare să umble socoteşte că poate să 
se ducă să-l îngrijească, nespus de bucuroasă că-i în 
viaţă. Nu mai are ce face şi-i vorbeşte că badea 
Nichifor a avut soarta mamei, a doamnei. Se 
dezmeticeşte greu Voichiţa şi-şi vîră faţa, umplută de 
lacrimile care curg în voie, mai adânc în poala Arminei 
ca şi când ar vrea să-şi ferească făptura de o nouă 
lovitură grozavă. Seara, povestindu-i lui Mihai starea 
nenorocită a bietei fete, cuprinsă de milă, se întreabă: 

- Ce se va face doar cu tână-sa în vârful dealului la 
Luncani? 

- Dacă va vrea, să rămână pe lângă tine, cum sunt 
şi celelalte fete fără de sprijin, care văd că se simt bine 
în casa noastră. Poate să şi-o aducă şi pe tână-sa 
bătrână. 

- Ştiu eu dac-o vrea? 

- De ce să nu vrea? Nu este şi Sânziana şi Victoria, 
la fel cu ea, să nu mai vorbim de celelalte alungate ori 
rămase pe drumuri. Câte n-au plecat de la noi spre 
casa lor, pline de noroc şi mulţumire. Poate găseşte şi 
ea pe cineva s-o îndrăgească şi se va mărita. 

- O să încerc să vorbesc cu ea. 


Îndrăgirea bate la poarta inimii ei sfâşiate, prin 
grija pe care Sandrin nu încearcă s-o ascundă în 
privinţa bunului mers al sănătăţii-i. Poate la început 
numai pentru că a fost acela care s-a zbătut, aproape 
peste puterile omeneşti, s-o pună la adăpost de 
nemiloasa vremuire. Armina, cu gândul numai la binele 
Voichiţei, nu ia seama la tresărirea lui Sandrin, sosit şi 
el de la Băieşti pentru duminică, când aude că, 
înzdrăvenită cum se simte, are puteri să împartă cu 
tână-sa amărăciunea care li s-a vărsat amândoura în 
viaţă şi îl roagă s-o ajute să se întoarcă acasă. 

-Nu poate să rămână vatra  strămoşească 
părăsită. Dacă sufletul vreunuia dintre cei plecaţi se va 
întoarce şi o va găsi stinsă, făr de foc, va pleca foarte 
amărât, crezând că n-a mai rămas nimeni să se 
îngrijească de odihnirea lor. 

- Şi la noi îţi vei putea îndeplini, împreună cu tâna, 
îndatoririle creştineşti. Ai să fii ca o soră a Grinei, 
prietenă cu Sânziana şi Victoria. Noi o să-ţi ţinem loc 
de părinţi şi o să avem grijă ca drepturile rămase de pe 
urma lui taică-tău să fie păzite, până când vei hotărî tu 
asupra a ceea ce socoţi că-i mai bine pentru viitorul 
tău. Casa noastră te primeşte cu drag. 

- Vă mulţumesc! Sunteţi prea buni. N-aş vrea să vă 
mai împovăraţi şi cu mine. Aţi făcut îndeajuns! 

- Gândeşte-te la tine, Voichiţo, nu la noi. 

- lartă-mă Dornniţă bună, e mai bine să mă întorc 
acasă. 

Voichiţa îşi dă seama că nu-i numai o dorinţă, ci şi 
nevoie această plecare. Nu e bine să mai rămână. Este 
cuprinsă de un nelămurit simţământ că între ea şi 
Sandrin, aflat mai tot timpul în preajmă-i, plin de grijă 
să nu-i lipsească nimic, ori de câte ori vine acasă, s-ar 
putea deschide o portiţă de nedorit. 


- Cum doreşti tu, Voichiţo. O să te însoţească 
Sandrin şi cu Grina până acasă. 

- De ce să se ostenească şi să piardă vremea, pot 
merge şi singură. 

- Dacă lor le va face plăcere, îi pot opri eu? 

Mihai şi Armina îi dăruiesc toate cele trebuincioase 
traiului mai aspru, de sus, de pe dealuri, mai ales că 
iarna taie aproape toate drumurile de legătură. La 
plecare, Mihai îi mai spune odată: 

- Ai să fii ca şi copilul nostru, aceasta în numele 
prieteniei care mă lega de tatăl tău. 

- Sandrin, s-o ai în paza ta, ca pe o soră mai mică, 
adaugă Armina. 

- Voi avea-o mamă! 

Această grijă se şi vede în îndesarea desagilor 
aruncaţi peste calul de povară. | se pare că tot nu 
cuprind îndeajuns şi că mai trebuie pus ceva, încât 
stârneşte râsul lui Mihai şi al Arminei. Ei pun însă 
purtarea prea inimoasă a lui Sandrin pe seama înfoierii 
în pene fireşti pe care şi-o dă, ca să desăvârşească 
fapta-i de laudă din noaptea de pomină a potopului. 

Nu dau prea multă însemnătate faptului că 
Sandrin, ascuns după jalea pentru bunică-sa, cam 
ocoleşte hora satului, unde multe fete l-ar dori 
alăturea. De asemenea nu-i miră că fără să mai fie 
îndemnat, o ia pe Grina, mai pe vrute, mai pe nevrute 
şi s-abat pe la Luncani, ori de câte ori poate, să vadă 
dacă nu mai are nevoie de ceva mai „mica lui soră” 
Voichiţa. Prea sunt prinşi cu multe ca să se mai aplece 
şi asupra zburdărilor astea tinereşti ale copiilor. Au 
doar atâtea de făcut pentru vindecarea rănilor 
pricinuite de potop, chiar în inima ţării. Mai sunt şi 
ştirile rele venite de afară. Se zbat să le desprindă 
înţelesul. Prea-i mare învălmăşeala de înştiinţări 


primite, pe căile iscoadelor şi ale drumeţilor care 
străbat ţara. Întărirea neîncetată a puterii noii nobilimi 
aşezată la Deva şi lăţirea domeniilor până în hotarele 
ţării nu-i poate lăsa nepăsători. Mai ales de când 
Ştefan, ca principe neatârnat al Transilvaniei, se mută 
tot mai des cu toată curtea lui în această cetate. Nu se 
ştie ce gânduri îi stârneşte vederea culmilor semeţe 
ale Retezatului şi deschiderea largă a văii Streiului. In 
orice drum al lui, în josul şi în susul Mureşului, când 
vine ori pleacă de la Deva, se împiedică de ele. Mihai 
parcă-i simte privirile hrăpăreţe, de aceea-i şi spune 
înciudat Arminei: 

- Cetatea asta a Devei este cocoţată peste 
capetele noastre ca să iscodească, să ne pândească şi 
să ne amintească puterea celui care o stăpâneşte. 

- Ai dreptate! Este ca o fereastră deschisă spre 
curtea noastră. 

- Mai rău, că-i pusă chiar în coasta ei şi noi nu 
putem înălța gardul să-i oprim cercetarea. 

- Bine, dar cei de acolo zic că apără drumul 
Mureşului, pe unde ar putea veni tătarii. 

- Una-i pentru ce au pornit şi alta-i la ce pot să 
ajungă. De nu va fi bună, din lipsă de folosire împotriva 
tătarilor, tare mi-e frică să nu fie prielnică pentru 
lărgirea stăpânirii lor înspre noi, adică asupra noastră. 

- Dar bine Mihai, nu suntem noi ai regelui? li dă 
mâna principelui să se întindă spre ce-i al tatălui său? 

- Dacă se simte mai tare, ce să-l oprească? 

- Ai simţit tu ceva ca să-ţi faci gânduri negre? 

- Ei, Armino, omul trebuie să pună răul înainte, că 
binele venit pe neaşteptate bucură, pe când răul te 
ameţeşte, te descumpăneşte, te înspăimântă şi până 
să-ţi revii pierzi şi timp şi puteri. 

- Dar de ce te frămânţi atunci? 


- Fiindcă mi-a sosit vestea morţii regelui Bela. Ur- 
maşul lui este Ştefan, principele, care până mai ieri 
întărea grăbit cetatea Devei, să-l oprească pe 
taică-său, dacă i-ar pi venit gustul să urce pe Mureş în 
sus. Acum însă este el rege şi împrejurarea se 
schimbă. 

- Poate-n bine, Mihai! 

- Da şi nu, Armino! Până una alta să ne vedem de 
necazurile noastre. Ce o mai fi făcând Sandrin că de 
două săptămâni n-a mai dat pe acasă. 

Armina şi Mihai abia-şi pot stăpâni râsul când se 
pomenesc cu mătuşa Florica venită anume de la 
Băieşti să se plângă împotriva „luncănencii” care prin 
farmece a furat minţile lui Sandrin de-l trage, când şi 
cum vrea, înspre ea. 

Este făcută foc şi nu le iartă nici lor nepăsarea cu 
care privesc la pierderea băiatului. Dar după ce pleacă 
socotesc că a venit timpul să-şi spună fiecare părerea. 
Are doar dreptate mătuşa când le spune că-i în joc 
soarta copilului lor! Armina face începutul: 

- Ei, ce să facem, se făcu mare şi Sandrin. Bărbat 
în toată firea. 

- Poate vrea şi el să se aşeze! 

- Oare n-ar fi bine să stai de vorbă cu el? 

- L-am aşteptat să vie! 

- N-o fi îndrăznind băiatul. 

- Dar ea o fi vrând? Te-ai întrebat? 

- Ce-ar putea să-şi dorească mai mult? 

- Şi totuşi-s-aude că... 

- N-ar vrea să ne supere pentru cât bine i-am 
făcut, că ai ei nu sunt pe seama noastră! 

- Să trecem peste asta. Dar cu celelalte cum stă, 
pricepere gospodărească, îndemânare, mă înţelegi tu... 

- Nu m-ar supăra s-o am ca noră. 


- Atunci, Armino, să fie într-un ceas bun! Să ne 
bucurăm de ei. 

- Să fie, Mihai. Mai stai puţin, că încă n-am isprăvit. 
Ce te grăbeşti? Doar mai avem de vorbit de cineva. 

- De cine? 

- Despre Grina! A crescut şi ea. E frumuşică, deş- 
teaptă, harnică, pricepută. 

- Laudă-te gură. 

- Şi cu parte bună în obşte. Ce vrei, e cea mai 
jucată la horă. Roiesc flăcăii în jurul ei. Nu zici nimic? 
La Sandrin erai mai grăbit în răspunsuri. Ai ceva de 
spus? 

- Nu, am de ascultat. Spune tot. 

- Marcu, feciorul lui Cânda, ar vrea să vie să ţi-o 
ceară. 

- Intre atâţia, în tot roiul, n-aţi găsit pe altul? 

- Stai Mihai, nu te înfuria. S-o luăm pe îndelete. Nu 
eu l-am găsit. Asta aşa, ca s-o ştii. Ei s-au găsit. Inima 
nu are minte întotdeauna. 

- l-arăt eu Grinei inimă. Să n-aud de ei. Nici gândul 
să n-o încerce că am s-o las să-l ia. Auzi cu cine s-a 
găsit să se mărite? Cu feciroul celui mai aprig duşman 
al meu. Cu acela care ar vrea să fure stăpânirile de la 
toţi, ca să fie el cel mai mare şi mai tare Ştii ce 
apucături are Cânda. Aşa şi-a crescut şi feciorul, pe 
Marcu. Şi eu să-i dau fata. Mă fac de râsul întregii ţări. 
Nu, nu, asta niciodată! 

- Mihai, gândeste-te, sunt tineri, se îndrăgesc. 
Poate ea-l potoleşte şi-l aduce pe calea dorită de noi şi 
se-mbună şi duşmănia asta care n-are nici un rost. 

- Auzi, n-are nici un rost! Vrei să zici că eu judec 
greşit? 

- Nu, dar lasă-mă să isprăvesc. Ea înveninează 
două vieţi tinere. 


- Cheam-o să aud eu ce îndrăzneşte să-mi spună. 

- Că se omoară, sau nu se mai mărită, dacă nu-l ia 
pe Marcu. 

- N-are decât! 

- Mihai, vrei să ne pierdem copila? Tu ştii ce 
înseamnă dragostea! Sângele nostru fierbe-n ea. Nici 
noi n-am prea mers în pas cu vrerea tuturor. Am 
întâmpinat destule piedici şi n-am pregetat şi nu ne 
pare rău. 

- Armino! Ce mă sileşti să fac! Să mă încuscrez 
CU... 

- De, Mihai, nu-s chiar toate cele care-s pe voia 
altora şi pe voia noastră. 

- Am să mă mai gândesc. 

- O faci pentru fericirea copilului nostru. 

- Lasă-mă să mă dezmeticesc 

- Te las Mihai oricât, dar eu mă pregătesc. 

- Fă cum vrei. Dacă totu-i hotărât, ce mă mai 
fierbi? 

- Nu, tu hotărăşti şi după câte te cunosc niciodată, 
când ştiut care-i calea cea bună, n-ai mai căutat după 
alta mai rea. 

- Fie! Dar dacă nu va ieşi bine să nu-mi scoţi tot 
mie ochii! 


Venită ziua nunţii lui Sandrin cu Voichiţa şi a Grinei 
cu Marcu, se zbat ca ea să cuprindă toată cinstirea 
cuvenită unor vlăstare de voievod. Este în joc doar 
obrazul lui. Nu poate fi mai prejos decât cuscrul său 
Cânda care a venit cu de toate, în văzul lumii, ca să se 
ştie că şi fecioru-i este de neam mare şi înstărit. la 
parte la petrecere, care încetul cu încetul, pe măsură 
ce se încălzeşte, îl face uite de ghimpele din inimă şi 
de discuţia cu Armina că a împreunat nunțile. 


Aproape se încheie o săptămână de petrecere şi 
toţi oaspetii se trag înspre casele lor. După ce îi 
însoțesc până sus, la pasul Vâlcanului, pe cei veniţi de 
peste munţi, de la Jii şi Argeş, Mihai se întoarce agale 
spre Băieşti, unde, oricât îl îndeamnă inima să stea la 
casa „tinerilor” care-s pe placul lui, nu se opreşte decât 
în treacăt să nu 1e tulbure primele zile ale fericirii şi se 
îndreaptă spre casa lui rămasă dintr-o dată goală. 
Parcă-i sună în urechi vorbele Arminei „o să rămânem 
singuri cuci”. J 
18. RAZVRATIREA 

Pe neaşteptate, în anul 1272, ia sfârşit scurta 
domnie a lui Ştefan şi este înscăunat ca rege al 
Ungariei Ladislau, copilul său nevârstnic. 

Trăit de acum sub doi regi, Mihai ştie că orice 
domnie nouă îşi are tăriile şi slăbiciunile ei. Ori asta-i 
cea mai slabă, judecând după vârsta celui aflat în 
capul ei. Bănuieşte că acelaşi gând o să-l bată şi pe 
Litovoi, aşa că atunci când soseşte Vuciu cu chemarea 
lui, pentru o nouă mare întrunire a căpeteniilor 
româneşti, la aşezarea de pe Jii, îl găseşte gata de 
plecare. 

În ziua hotărâtă se strâng toţi cei veniţi în marele 
loc de pe lunca jiilor. Aşa cum s-a împământenit de- 
acum obiceiul, Litovoi este cel care-i aşezat în fruntea 
adunării. Chemarea fiind făcută de el, din partea lui 
trebuie să vină şi lămurirea rostului întrunirii, ceea ce 
şi face de îndată ce sunt adunaţi cu toţii. 

- V-am chemat să ne sfătuim asupra felului cum 
trebuie să ne purtăm faţă de regatul ungar acum, când 
regele este încă un copil şi certurile între nobilii săi, 
prelați, conți, baroni, herţogi şi alţii slăbesc puterea 
regală, faţă de care noi suntem legaţi. 

- Ce ne-a adus până acum această legătură, ca 


foloase pentru noi? 

- Plata din partea noastră a censului, cneaze loan. 
Adică înjumătăţirea, fără folos, a veniturilor noastre, ca 
regele să ne socotească între familiarii săi, fără să ne fi 
văzut măcar odată la faţă. Ne lasă în pace când nu-i 
nici o ameninţare şi ne îndeamnă să ne apărăm cum 
vom şti de-ncepe vreo năvală. Cu atât ne-am ales! 

- Dacă aşa stau lucrurile de ce să-i plătim atât 
amar de bănet? Oare trebuie să ne fie chiar aşa frică 
de el? Este chiar atât de puternic? Atunci de ce cere, 
de peste tot, ajutoare? Aduce în părţile noastre străini 
de tot felul, ca să huzurească de pe urma moşiei şi 
muncii noastre. De ce să nu încercăm să ne scuturăm 
de povara acestor trântori? 

- Cam pentru ceea ce a spus judele Manea de pe 
Argeş ne-am adunat, cinstiţi voievozi, cneji, juzi şi că- 
petenii de oşti! 

Mihai priveşte cu înţeles spre Litovoi. Acesta dă din 
cap mulţumit că s-a ajuns la această parte mai 
spinoasă a felului cum trebuiesc văzute legăturile lor 
cu regatul ungar, pe care el n-ar fi putut s-o dezvăluie 
chiar aşa din plin. Îl urmăreşte încordat pe cneazul Lup, 
care se ridică să vorbească. Este unul dintre cei mai 
îndărătnici, care se împotriveşte la orice schimbare a 
stării de acum: 

- S-o luăm încet şi cu socoteală, voievoade Litovoi. 
să nu ne pripim, ca să n-avem pentru ce să ne căim. 
Pe mine nu mă strică cu nimic schimbarea regelui. 
Negustoria pe Olt merge. Oricât dau, mai rămâne. De 
ce m-aş lega la cap de unde nu mă doare? 

- Ai dreptate, cneaze Lup, de ce să ne pripim, că 
răul l-avem. De ce să ne scăpăm de el? Ne stă doar 
bine cu e1 în spate! 

- Chiar aşa, Bărbate, oricât râzi l-am dus cu bine. 


De ce ne sculăm şi să stricăm, în mai rău, pe cel pe 
care-l avem. 

Spusele lui Lup trezesc murmure în adunare, mai 
ales între cei aflaţi de partea „transilvană” a muntelui 
care sunt ameninţaţi întruna cu înghiţirea de către 
comitatele regeşti şi nobiliare înfiinţate în jurul lor. 
Când îl vede pe cneazul Opriş din părţile Făgăraşului 
cum se frământă, Mihai îl îndeamnă să vorbească. 
Acesta nu se mai stăpâneşte şi izbucneşte mânios de 
judecata îngustă a cneazului Lup, care numai la el se 
gândeşte. 

- Trebuie să ne ţinem tari şi să i ne împotrivim. Nu 
putem aştepta cu mâinile în sân, cum vrea cneazul 
Lup, ca să ne cotropească! 

Litovoi socoteşte că acum este potrivit ca Mihai să 
întărească făgaşul pe care a alunecat vorbirea şi-i face 
semnn să se scoale. Mihai atât aşteaptă şi-şi spune 
înflăcărat părerea: 

- Să pornim de la starea de fapt. Să încheiem noi 
târgul care a fost încercat cu cavalerii magistrului 
Rembald frâncul. Adică regele Bela, care a domnit mai 
bine de douăzeci de ani, a socotit că aceştia l-ar fi 
putut apăra de năvălirile ţarului Tih, ale tătarilor şi 
cumanilor, începute prin părţile de mai jos de noi. În 
schimbul acestei apărări i-a încărcat cu drepturi şi 
privilegii. Să vedem acum, cine a făcut „serviciile” de 
care avea nevoie regele Bela? 

- Noi, cade răspunsul într-un amestec de glasuri. 

- Bane Laurenţiu şi cneaze loan, cine v-a ajutat în 
rândurile când v-au încercat cetele ţarului bulgar Tih? 
Cine a luptat în cetatea Severinului şi pe câmpiile din 
josul Dunării, ca să-l azvârle pe cotropitor pe celălalt 
mal? 

- Voi, cu toţii! 


- A avut regele Bela vreun folos de pe urma 
acestei lupte a noastre? 

- A avut! Fără noi pătrundea ţarul bulgar înspre 
comitatele lui şi se unea cu cumanii, sârbii şi croații. 
Aceştia cu toţii de-abia aşteptau să se răscoale şi nu 
ştiu ce s-ar fi întâmplat cu regele şi cu nobilii săi prinşi 
în plină dezbinare pentru întâietate. 

- l-adevărat că noi am luptat fără să mai aşteptăm 
ajutorul regelui? Am făcut, aşadar, treaba pe care 
regele o aştepta de la cavaleri. Nu ni se cuvine oare şi 
răsplătirea care era hotărâtă pentru aceştia? Pot să fie 
pentru aceleaşi fapte, bune în cazul de faţă, răsplătiri 
deosebite, după neamul care le-a făcut, unul frânc şi 
altul român? Faţă de felul cum se dă împrejurarea cred 
că ne putem socoti în dreptul nostru de a-i înlocui pe 
cavalerii frânci nu numai la „greu”, ci şi la „bine”. 

- Cum vine asta, Voievoade? Să ne luăm drepturi 
pe care nu ni le-a dat nimeni? 

- Le luăm, cneaze loan, pe cele date pentru 
anumite „fapte” celor care le vor săvârşi. Ori aceştia 
suntem noi. Dacă erau „frâncii”, ale lor ar fi fost 
foloasele. Cum ei n-au fost, ci noi, de ce n-ar fi ale 
noastre? 

Dumirit, poate nu chiar în întregime, cneazul loan 
se aşază, lăsându-l să vorbească pe cneazul Lup, care 
iarăşi dă semne de nerăbdare. Privindu-l drept în ochi 
pe Litovoi, îi cere să-l lămurească „pe faţă” ce vrea, că 
doar el este cel care i-a adunat. S-o lase mai moale 
„prepuşii” care-i netezesc calea înspre cea pe care ar 
vrea să îndrepte adunarea. Cu o mişcare repezită, 
Mihai dă să se ridice să-l înveţe minte cum să se 
poarte şi să vorbească, dar Litovoi îl opreşte, şoptindu-i 
„lasă-mi-l mie”. Apoi înfruntându-l pe Lup, cu o privire 
la fel de tăioasă, spune cu glasul bătând a batjocură: 


- Greu mai pricepi, cneaze Lup! Capu-i de vină, nu 
gura. Află că vreau să oprim, din veniturile şi foloasele 
pe care le plătim regelui din Buda, ceea ce ni se cuvine 
pentru serviciile pe care i le-am făcut şi i le facem. 
Asta, după prețuirea lui proprie, în învoiala cu frâncii, 
depăşeşte ceea ce suntem noi îndatoraţi să-i dăm. 
Adică de acum înainte să nu-i mai dăm nimic! Ai 
priceput? 

- Asta-i răscoală, Voievoade! 

- Nu, cneaze! Este răfuiala unei învoieli şi intrarea 
în drepturile cuvenite. Regele nu şi-a îndeplinit 
îndatoririle, aşa că nu rămân în picioare nici ale 
noastre, care răspund la cele ale lui! 

- Cum nu şi le-a ţinut? Noi am plătit şi el ne-a lăsat 
să trăim liniştiţi, în pace! Cu ceea ce vrei să faci, 
voievoade, nu mă împac. Rămân cum sunt! Ştiu eu ce 
poate ieşi de aici? De ce să mă bag? Faceţi ce vreţi pe 
moşiile voastre şi eu în cnezatul meu. Dar, ia stai să te 
mai întreb ceva. Ce se face cu veniturile şi foloasele pe 
care nu le mai dăm, după cum zici, regelui? 

- Le punem la un loc şi ne întărim oastea. 

- Adică ţi le dăm ţie ca să-ţi faci tu oaste! 

- Da, ca să te apăr şi pe tine şi pe toţi ceilalţi de 
năvălitorii din afară. 

- Şi eu cu ce mă aleg? 

- Cu scuteala unui rând din ce plăteşti azi. 

- Ştii că ai cap, Voievoade! Vrei să mă dau pe 
mâna ta. Să-ţi dau oastea ca să poţi să mă călăreşti 
cum vrei tu. După câte înţeleg nu se prea schimbă 
nimic. Eu tot „gloaba” rămân, doar că mi se schimbă 
stăpânul. Fă tu pe călăreţul dacă te simţi în stare şi 
ceilalţi te vor. 

- Stai, stai, cneaze, că ai apucat-o razna! 

- Apoi, Voievoade, cum vrei tu nu-i pe folosul meu. 


Eu rămân credincios regelui. Cu el mă împac mai uşor, 
decât cu tine, săltat peste mine. Asta niciodată! Aşa că 
n-am ce mai căuta aici. Plec cu ai mei cu tot. 
Sculaţi-vă, vâlceni, şi după mine. 

- Stai, cneaze, doar tu ziceai „să nu ne pripim”. Nu 
ne putem rupe de ai noştri cu atâta uşurinţă 

- Te găsişi tocmai tu, Hurezene, mai deştept dintre 
ceilalţi! Cine vrea ca să mă urmeze bine, cine nu, să 
rămână. Ne vom socoti noi acasă. De ce vă codiţi? 
Porniţi! 

- Eu zic să mai rămânem, că nu-i nimic rău în asta. 

- Rămâi tu, câine, că de mult mă paşti. Ceilalţi 
după mine! 

Se scoală şi furios înfruntă adunarea prefăcută 
într-o vâltoare de nemulţumire împotriva purtării sale 
duşmănoase. Bătrânul cneaz Hurezeanu dă din umeri 
spunînd: „Aşa păţim cu el”. Priveşte în jur să vadă câţi 
dintre vâlceni au rămas cu el. Este bucuros că sunt 
destui. Numai neamurile şi „căţeii” s-au tras să-l 
urmeze pe Lup. Voievodul Seneslau, fulgerându-l cu 
privirea, îl înfruntă aspru: 

- Să nu uiţi, cneaze Lup, că eşti ca o pană înfiptă 
între noi. N-avem ce face, suntem siliţi să trecem peste 
moşia ta, că păsări să zburăm încă n-am ajuns şi nici 
împărţiţi nu putem să stăm pentru buna voie a 
dumitale. Să fim înţeleşi! 

- Ba să binevoiţi să mă ocoliţi! Pe din jos. Altfel o 
să daţi peste oamenii mei şi nu vă va fi bine. la aminte, 
voievoade Litovoi! 

- Vom vedea, şi acum pleacă, până nu ne ieşim din 
sărite, că ne eşti oaspe şi intrăm în păcat. Dacă-ţi place 
să fii slugoi, n-ai decât! 

Sub ploaia de râsete batjocoritoare şi blesteme, 
cneazul Lup cu cei care s-au hotărât să-l urmeze 


părăsesc adunarea. După ce se reaşază şi murmurele 
scad, voievodul Seneslau cere tăcere ca să poată 
vorbi. În liniştea aşternută pune răspicat întrebarea: 

- Socotiţi că este de luat în seamă ceea ce a spus 
voievodul Litovoi, în privinţa sosirii timpului ruperii 
legăturii nefolositoare şi foarte, foarte scumpe pentru 
noi? Putem cu oştile noastre unite să cuprindem toate 
părţile care sunt din bătrâni în stăpânirea noastră? ÎI 
încredinţaţi pe voievodul Litovoi, ca în numele nostru al 
tuturora, să amâne pe trimişii regelui, în drum spre noi, 
pentru prețuirea şi primirea foloaselor şi veniturilor, 
după cum va vedea că-i împrejurarea fără să împingă 
însă deocamdată la ruptura întreagă? 

- Da! Să facă după cum socoate că-i mai bine! 

- Atunci treaba noastră-i încheiată! 

-Vă mulţumim la toţi şi dumitale, voievoade 
Seneslau, că mă laşi să trec înaintea ta! 

- Eşti mai tânăr, voievoade Litovoi. Mai ager la 
trup, aşa că fără să ne coborâm noi pe noi, ştii bătrânii 
ţinem la judecată, în schimb iuţeala, pătrunderea, 
puterea sunt de partea ta. 

- Tăria mea stă în faptul că vă simt pe toţi alăturea 
de mine, chiar dacă suntem risipiţi pe mari întinderi. 
Vă doresc drum bun şi sănătate la cei de acasă. 

- Mai staţi, oameni buni, un pic. După cum mai 
spusei, într-un fel mai înainte, suntem cam mulţi 
înălbiţi de vremuri aici, iar unii dintre noi prea-s 
gârboviţi şi slabi. 

- Şi nu mai putem duce, cneaze loan, pe umerii 
noştri greutăţile. Am pregătit umeri mai tineri să le 
poarte şi am vrea ca prea cinstitele voastre feţe să le 
cunoască. O facem ca să ştiţi că aceasta-i voia noastră, 
chiar dacă unii n-o împărtăşesc. Însă mai mult pe 
ascuns, decât pe faţă! Cei mulţi ai noştri sunt de 


partea lui Bărbat şi a llenei că n-am avut parte de 
urmaş bărbătesc. Dar am avut în schimb noroc de un 
„Bărbat”! Drepturile voievodale ale Ţării Româneşti au 
fost încredințate de poporul ei fetei mele mai mari, 
Illeana şi prin ea soţului ei „voievodul” Bărbat, de azi 
înainte. Ai mei de acasă l-au îmbrăţişat cu căldură şi-l 
socot de-al lor. Fac asta că de, ştie doar Cel de Sus cât 
îmi voi mai putea duce zilele şi dacă voi mai putea 
apuca o nouă adunare. 

- Să te bucuri cât mai mult de ei. Socot că ceea ce 
faci e bine. De aceea te şi urmez. Eu las în urma mea 
pe nepotu-meu Văsiluţ, care-i şi frate de-al lui Litovoi şi 
Bărbat, că după taică-tău şi maică-mea, un moş avea. 
Unit să fie cnezatul meu cu voievodatul tău, Litovoi, că 
n-o să fie rău de el. Oricum soarta lui este legată de 
cea a voievodatului vostru. E doar o culme destul de 
rotunjită dinspre văile voastre înspre a mea. Şi cum îţi 
merge voi, socot că-i bine să meargă şi ai mei. Nepotul 
a crescut mai mult pe lângă mine. Scoală, Văsiluţ, să te 
vadă toţi! Ai mei i-au dat nevastă de la noi şi i-au 
botezat primul urmaş, făcându-mă vrând, nevrând, 
străbunic! 

- Nici eu nu-s mai prejos decât voievodul Seneslau 
şi cneazul loan. Vreau să vi-l înfăţişez pe fecioru-meu, 
Micuţ. L-am luat ca ajutor la cârmuirea banatului 
Severinului, se înveţe cu ea ca să se ştie face prețuit 
de cei care-l cunosc, fie că sunt de-ai lui. fie că sunt 
mai de departe! 

- Să trăiască tinerii şi voi, „vârstnicii” să vă 
bucuraţi de ei! 

Mihai se uită mai cu luare aminte la chipul lui 
Micuţ, căci trăsăturile lui tinereşti şi îmbujorate de 
sângele care-i potopeşte obrajii, când ajunge ţinta 
tuturor privirilor, sunt ale maică-si, Demiana, din anii 


vârstei lui, când a cunoscut-o el. 

- Cu aceasta, oameni buni, adunarea noastră a 
luat sfârşit. Voievodul Seneslau, banul Laurenţiu, 
cneazul loan, voievodul Mihai, Bărbat, Micuţ, Văsiluţ şi 
cu mine, cu voia voastră, vom hotărî care-s măsurile 
cele mai bune, pentru ca viitorul să ne fie luminat de 
împrejurări prielnice şi scutit de  întunecimile 
primejdiilor. Şi-acum poftiţi să ne veselim. Masa ne 
aşteaptă! 

Ziua atât de încărcată şi mai ales plină de 
„încălziri”, oricât a fost încheiată cu „răcoriri” din 
pivniţa bine rostuită a aşezării lui Litovoi, lasă totuşi 
urme şi peste noapte, întârzâindu-i somnul lui Mihai. 
Dă la o parte venirea solului regal pentru prețuirea 
foloaselor şi veniturilor coroanei. La fel şi pe cneazul 
Lup, pe care poate îl va îndemna gândul bun să nu se 
amestece. Ceea ce îl sicâie însă este faptul petrecut la 
urmă, şi anume acela al recunoaşterii de urmaşi, 
făcute de voievodul Seneslau, banul Laurenţiu şi 
cneazul loan în faţa adunării. | se pare că totuşi în 
rânduiala lor este ceva deosebit de cea pe care a 
pomenit-o în voievodatul său şi de la care încearcă sa 
nu se abată. l-adevărat că toţi au amintit de un fel de 
încredinţări care însă nu seamănă a alegere aşa cum o 
înţelege el. Apoi cum de s-a potrivit ca toţi să-şi ia 
urmaşi din propriile lor familii, ca şi când scaunul 
voievodal ori de cneaz sau ban ar fi o moştenire. Poate 
că au dreptate că şi-au crescut copiii şi nepoţii pentru 
asta şi aşa-s mai îndrituiţi ca alţii să le urmeze. 
Doamne, isteaţă mai este Armina lui de parcă ghiceşte 
ce-i în altă parte de-i tot dă înainte să-l lase în urmă-i 
pe Sandrin. Oare să nu-l alăture la conducere, cum a 
făcut banul Laurenţiu cu Micuţ? Are timp să vadă şi să 
se încredinţeze cum e mai bine. Acum sunt însă alte 


griji la rând. O să vorbească şi cu ea. Cm aceste 
gânduri adoarme adânc. 

Când lui Mihai i se pare că aţipeşte se şi pomeneşti 
strigat de Litovoi. Sare în picioare şi iese numaidecât în 
tindă, unde dă peste voievodul Seneslau cu Bărbat, 
banul Laurenţiu cu Micuţ şi cneazul loan cu Văsiluţ, 
adică tocmai cei care trebuie, după cum a hotărât 
adunarea, să caute cea mai bună scăpare de sub 
apăsătoarea „ocrotire” a coroanei regale. 

Trec fără să pregete la îndeplinirea grelei 
încredinţări pe care au primit-o. Creşte încordarea 
chipurilor, ca o dovadă a strădaniei fiecăruia de a da 
tot ce-i mai bun în mintea şi inima sa pentru izbânda 
țintei, pe care de bună voie, cunoscându-i urmările 
primejdioase, şi-au însuşit-o. Nu vor să-i dezamăgească 
pe ceilalţi care şi-au pus nădejdea în ei şi se străduiesc 
să îndrepte desfăşurarea împrejurărilor născute de 
slăbirea puterii regale în folosul lor. Odată ajunşi aici, 
trebuie să vadă dacă au destulă putere pentru 
înfruntarea pe care vor s-o dezlănţuie. Judecarea stării 
fiecăruia este întoarsă pe toate feţele, astfel ca nimic 
să nu le scape din ceea ce ar putea fie să-i ajute, fie să 
se ridice împotriva lor. De-abia seara târziu, după 
multe frământări, ajung cu toţii la o hotărâre. Ca să 
înlăture orice înţelegere greşită a cuprinsului ei, Litovoi 
o mai repetă o dată: 

- Bane Laurenţiu, deocamdată te ţii deoparte, ca 
să nu fii prins între două focuri, cel al regelui ungur 
Ladislau şi al ţarului bulgar Tih. Cei doi s-ar putea 
înţelege peste dumneata. La fel şi tu, Mihai, nu te 
amesteci. Ai aceeaşi vecinătate primejdioasă. Staţi 
liniştiţi ca şi când nici nu ştiţi ce se întâmplă sub 
poalele munţilor de aici. Pe trimisul regelui, de trece 
spre noi, îl îndrumați cu cinstea cuvenită, ca el să aibă 


de spus numai lucruri bune despre purtarea voastră. 
Cnezatul dumitale, moş loane, îl înfrăţim cu ale noastre 
şi oamenii de oaste ai dumitale îi facem una cu ai 
noştri. Domnia ta, voievoade Seneslau, să-l sfătuieşti, 
iar tu, Bărbat, să asculţi cuvântul înţelept ce ţi-l spune. 

- Mă înţeleg eu cu ei. Sunt doar ai mei, întregeşte 
Seneslau. 

- Eu o să mă răfuiesc cu Lup. Voi căuta ca în locul 
fie ales cneaz Hurezan, care-i alături de noi. 

- Fii cu grijă, Litovoi. Lup are o culă foarte bine 
întărită. Ai prăpădi prea mulţi oameni ca s-o cucereşti. 

- Să vedem, voievoade Seneslau, câţi îi mai rămân 
credincioşi? 

- Mulţi, puţini, tot mai bine ar fi să cazi la învoială 
cu el. Poate şi-a mai schimbat gândurile de când a 
plecat de aici. 

- Oricum, trebuie să sfârşesc cu el! Nu se poate să 
nu mă împiedic sau să nu fiu tăiat în două de-ai lui 
când ies înspre Olt, ca s-ajung prin Loviştea la Amlaş şi 
Făgăraş. Vreau să am calea deschisă şi spatele 
acoperit. Până isprăvesc cu Lup, tu, Bărbat, treci în 
valea Dâmboviţei şi cuprinde cât mai multe din 
aşezările româneşti, presărate pe văi, unde-i mai slabă 
stăpânirea cumană. 

- Şi cu trimisul regelui ce se întâmplă? 

- II primesc şi o să mă târguiesc cu el sau mai bine 
zis amân orice plată. Am să-l rog frumos să înfăţişeze 
regelui şi sfetnicilor săi că faţă de serviciile ce-i 
aducem nu mai e potrivit să şi plătim. Aşa se cuvine 
doar să facă un popor care-i de sine stătător. Voi vedea 
ce zice. De va fi nevoie îi voi spune că vom apăra cu 
toată puterea şi dârzenia noastră această neatârnare. 
Acum vine ce-i mai greu pentru voi şi anume: să 
hotărâți pe cel care să fie căpetenia înfruntării. Acesta 


să aibe putere deplină şi supunere fără de cârtire din 
partea fiecăruia dintre noi. 

- Tu să fii căpetenia, Litovoi! 

- Ca să nu fiu înţeles greşit, de aceea mai spun 
odată: supunerea trebuie să fie deplină! Toţi să fiți 
pregătiţi când vă voi cere şi aşa cum va suna 
îndrumarea mea. Altfel, dacă aveţi o altă părere şi 
socotiți că înfruntarea noastră nu pare a avea sorţi de 
izbândă spuneţi-o şi rămânem cum suntem. 

- Stăm alături de tine. Nu te îndoi de credinţa 
noastră pe care o mai întărim o dată! 

- Nu ne mai rămâne atunci decât să aducem la 
îndeplinire cele hotărâte! 

A doua zi dimineaţa Mihai îl scoală pe Litovoi să-şi 
ia rămas bun. Schimbă de câteva ori între ei plosca 
scăpată, ca prin minune, pe fund, cu câteva gâturi de 
vinaţ, din prăpădul care a deschis cina şi se 
îmbrăţişează frăţeşte. Până să mai ridice Litovoi plosca 
încă odată, calul lui Mihai sare gardul taberei ostăşeşti, 
gonind spre munte. 

Drumul pe care îl are de făcut îi dă răgaz destul să 
adâncească hotărârile pline de urmări întărite prin 
cuvântul lui Litovoi în adunarea de pe Jii. Simte nevoia 
să facă încă o dată acest lucru, întrucât ele se răsfrâng 
nu numai asupra lui, ci şi asupra celor care l-au ales 
căpetenia lor. Şi n-ar vrea să-i păgubească cu ceva prin 
vreo scăpare ori uşurinţă de-a lui. Tocmai de aceea le 
ia din nou la rând şi le mai cântăreşte o dată. Cea cu 
oprirea plăţii foloaselor şi veniturilor către rege 
deocamdată nu-l priveşte. Şi-au luat-o asupră-le Litovoi 
şi Seneslau. De mare însemnătate-i însă recunoaşterea 
lui Litovoi drept căpetenie unică a românilor şi 
jurământul de a-l asculta, aproape la fel ca pe un rege. 
Vine apoi greaua încercare, pe care atât ar fi vrut s-o 


înlăture, a zdrobirii cneazului Lup. Un sâmbure de 
adevăr este totuşi în teama lui Lup, se dă legat pe 
mâinile lui Litovoi. Urmăreşte Litovoi ceva, care nici el, 
ca prieten, încă n-a ajuns să afle? Având oastea pe 
socoteala sa poate să îngenunche pe oricine i se 
împotriveşte. l-ar prinde bine chiar şi lui la Haţeg aşa 
ceva când se gândeşte că nedoritul lui cuscru Cânda-i 
un fel de „Lup”. Poate n-ar strica să i-o ia chiar înainte. 
Dar aici toate-şi găsesc însă un rost mai larg şi anume: 
scuturarea jugului străin şi pentru a o înfăptui Litovoi 
este omul cel mai potrivit. Apoi hotărârile luate se cer 
îndeplinite. Una fără celelalte nu se poate. Oricum îşi 
socoteşte cuvântul bine dat şi promite că şi-l va ţine 
cinstit, fără să mai măsoare acum îndatoririle şi jertfele 
care i se vor cere pentru ca tuturor românilor cârmuiţi 
de ei să le fie mai bine. Cel puţin aceasta-i credinţa lui 
acum. . DI 
19. VALVATAI 

Ajuns acasă, începe o strunire puternică a 
ostăşimii. Nu-i iartă nici pe cei mai vârstnici, 
îndemnându-i să întregească cu noi fapte amintirile 
trecutului. Nicicând ţara n-a răsunat de atâtea întreceri 
voiniceşti, care-i aduc lui Mihai o mulţime de oşteni de 
seamă. Se simte în măsură răspundă chemării lui 
Litovoi, dacă acesta va găsi cu cale s-o facă. Nu trece 
prea mult timp şi se pomeneşte că soseşte Vuciu ca să 
aducă şi să afle ştiri despre cele ce se petrec în jurul 
lor şi la ei înşişi. L-a trimis Litovoi după ce şi-a 
îndeplinit, aşa cum s-a hotărât, cele două îndatoriri 
rămase asupră-i. In primul rând şi-a croit şi întărit 
drumul înspre Olt. N-a fost deloc uşoară înlăturarea 
cneazului Lup, după câte povesteşte în timpul cinei 
Vuciu. Vărsarea de sânge n-a putut fi înlăturată. 
Dealtfel, după judecata lui Mihai şi cneazul a greşit. În 


loc să cheme adunarea obştească ca să se sfătuiască 
asupra găsirii unei căi de mijloc, de împăcare, de cum 
a ajuns acasă, s-a pus pe răfuială cu rudeniile celor 
care nu l-au însoţit la plecarea sa de la întrunirea de 
atunci. A fost necruţător cu ele ca să ţină minte cei 
care l-au părăsit şi care sunt fugiţi, de teama lui, prin 
ascunzători, că el nu iartă pe cei care îndrăznesc să-l 
înfrunte. Rugat de cei năpăstuiţi să-i ajute, Litovoi n-a 
pregetat să pornească împreună cu oastea trebuitoare 
să-l alunge pe Lup. Scuipă a scârbă când Vuciu îi 
povesteşte mai departe cum Lup a trimis solie la 
curtea regală a Budei să ceară ocrotire şi ajutor, dar 
mai ales ca să-l pârască pe Litovoi că ar vrea să ia 
locul regelui pentru părţile de aici ale regatului şi să se 
înscăuneze „principe”. Spre nenorocul lui şi binele 
tuturor celorlalţi legaţi de hotărârile luate la adunarea 
de pe Jii, Bărbat îi dibăcise solia şi-i închisese gura 
pentru totdeauna. Când s-a văzut încolţit de oastea lui 
Litovoi printre căpeteniile căreia se afla şi el, Vuciu, 
cneazul Lup a dat înapoi şi s-a închis în cula de la 
Ohaba Lupeştilor pe Cheia, în sus, împreună cu 
susţinătorii săi. Era întărit ca într-o cetate. Ar fi fost 
greu de scos din vizuina-i printr-o luptă de cucerire a 
culii. Litovoi a trecut cu grosul oastei înainte, făcându-l 
pe Lup să creadă că nici nu ştie de ascunzătoarea lui. A 
rămas pe seama sa şi a lui Văsiluţ, fratele cel mai mic 
al lui Litovoi, să-l mântuie. Şi-au luat un pâlc de oameni 
de nădejde şi s-au apropiat pe furiş noaptea de culă. 
Dacă Lup a văzut că primejdia a trecut, a ieşit să-şi 
împrospăteze din cele trebuincioase şi să iscodească 
ce mai e nou pe vale. Oamenii săi au cercetat dacă 
este vreun semn de primejdie prin jur, fără să se uite 
tocmai sus unde ei stăteau ascunşi prin vârfurile 
copacilor. După îndepărtarea pâlcului lui Lup au 


coborât şi au aşteptat până a venit un om de încredere 
al acestuia. L-au prins, silindu-l să ceară celor 
dinlăuntru să-i deschidă poarta. De cum a fost 
deszăvorâtă, au năvălit în curte şi după o luptă scurtă, 
dar sângeroasă, cula se găsea în puterea lor. Mai apoi, 
Lup, bucuros că a scăpat de Litovoi, a pătruns 
nepăsător înăuntru. N-a vrut să se predea şi a fost 
străpuns de o suliță. După pieirea lui, adunarea 
obştească l-a ales cneaz pe Hurezan care-i acum 
alături de Litovoi la vama de la Genune în strâmtoarea 
Oltului. 

Mihai dă din cap că a înţeles şi nu mai doreşte să 
asculte alte amănunte în această privinţă. Aşteaptă ca 
Vuciu să-i vorbească despre felul cum s-a descurcat 
Litovoi cu trimisul de la Buda, acesta fiind primul prag 
al înfruntării puterii regale pentru a cărei înfrângere 
s-au legat cu toţii. Cât de mult ar dori ca această 
izbândă să-l însoţească peste tot pe Litovoi şi ca 
piezele rele să fi pierit o dată cu cneazul Lup. Se 
scutură aproape furios că iarăşi şi-a amintit ele el şi-i 
face semn lui Vuciu să înceapă a-i povesti întâlnirea cu 
solul regesc. 

Află că Litovoi, mare vulpoi cum este, l-a primit 
foarte bine, cu supunere şi cinste pe nobilul ungur şi l-a 
încântat cu toate laudele pentru prea puternicul său 
ocrotitor, regele. Dar când au trecut la socoteli, l-a 
rugat să-l ierte că-i arată cum a cheltuit el veniturile şi 
foloasele despre care este vorba ca să apere aceste 
îndepărtate posesiuni ale regatului. l-a înfăţişat 
îndatoririle născute de faptul că a fost lipsit de sprijinul 
cavalerilor loaniţi, care s-au pierdut pe drum şi că a 
trebuit singur să adune pe ceilalţi români, dealtfel cum 
suna încuviințarea regelui Bela, ca să preîntâmpine 
încălcarea pământurilor regelui sau ale celor aflaţi sub 


ocrotirea lui. Serviciile făcute coroanei ungare şi în 
numele ei atât l-au sărăcit, de nu mai are de unde să 
plătească vreo dare! Nobilul nu era însă prost. A înţeles 
că vrea să-l ducă şi mai departe, vorbirea lor s-a scurs 
cam în felul următor: 

- Îţi baţi joc de mine, voievoade Litovoi? 

- Cum se poate să spui una ca asta, baroane de 
Ketskemet! 

- Atunci, te rog, să părăseşti imediat stăpânirile pe 
care le-ai cotropit tu cu fraţii tăi şi să plăteşti foloasele 
cuvenite maiestăţii sale pentru timpul de când ele n-au 
mai fost împlinite. 

- Cum să le părăsesc baroane, când eu în oricare 
din ele sunt la mine acasă? Ai mei de acolo mă socot 
azi ca mai marele lor, ca şi domnia ta pe domeniile pe 
care le ai, căci peste tot e ţară românească, chiar dacă 
nu-i încă toată strânsă la un loc. Regele-i doar mai 
câştigat să aibă un singur credincios, pe care să se 
sprijine cu nădejde, decât mai mulţi, cu firi atât de 
felurite. 

- Regele nu te-a încredinţat să-i strici întocmirile 
lui. 

- Nu i le-am stricat. Dimpotrivă, i le-am întărit, 
strângându-le la un loc. 

- Dacă-i eşti credincios, plăteşte-i ceea ce i se 
cuvine şi-i eşti dator. 

- De unde, de vreme ce pentru apărarea lui 
cheltuiesc mai mult decât foloasele ce i s-ar cuveni? 

- De ce nu eşti înţelegător, Voievoade? Plăteşte 
partea ta şi lasă-i pe cei îndreptăţiţi să vadă de 
celelalte posesiuni regale aşa cum se pricep. Să se 
descurce ei cu noi. Nu pe domnia ta o priveşte felul 
cum mă înţeleg cu ei. O să trec pe la fiecare, aşa cum 
este statornicit. 


- Oriunde te-ai duce, dai peste mine, că eu sunt cel 
îndreptăţit să vorbească pentru ei din încredințarea pe 
care mi-au dat-o. 

- Ai să plăteşti scump înfruntarea şi jignirea pe 
care o aduci maiestăţii sale. 

- Eşti sol şi te cinstesc, baroane de Ketskemet, dar 
numai până când rămii în marginile soliei. Ţi-amintesc 
însă că nu eşti chemat să judeci faptele mele. Lasă 
aceasta pe seama celui îndreptăţit s-o facă, adică 
regelui, care sunt sigur că va înţelege cât valorează 
credinţa şi mai ales serviciile mele. 

- Am să aduc la cunoştinţă maiestăţii sale cele 
spuse de domnia ta. 

După ce tace Vuciu, înviorat de cele auzite, Mihai 
se deschide la faţă şi-l bate pe umăr mulţumit pentru 
limpezimea cu care a povestit totul. Îl întreabă glumetţ;: 

- Şi tu crezi, Vuciule, că regele ori curtea lui o să se 
lipsească, de dragul vorbirii frumoase a lui Litovoi, de 
veniturile şi foloasele de care are atâta nevoie? 

- Rămâne de văzut în ce stare se află. Ori noi ştim 
că acum nu are puterea să-şi împlinească voinţa. 
Vremea trece şi faptul petrecut se împământeneşte, 
dacă el nu izbuteşte să-l înlăture. Cam aşa judecă 
Litovoi. 

- Uşor nu-i va fi nici regelui de va încerca să-i dea 
din nou tărie stării vechi şi nici nouă de a o apăra pe 
cea de azi îndreptată pe atât de râvnita cale a 
înfăptuirii. 

Mihai dă să se scoale, să se mişte un pic că a 
înţepenit de atâta şedere, dar Vuciu îl opreşte: 

- Stai, cumnate, că n-am făcut doar atâta drum 
numai pentru a-ţi povesti fapte întâmplate. Litovoi vrea 
să ştie de la tine dacă se simte vreo pregătire prin 
părţile învecinate nouă? Ce fel de ştiri ai putut să 


culegi? 

- Să nu uităm că regele-i crescut în Transilvania şi 
că taică-său Ştefan, când era principe, prin întărirea 
cetăţii de la Deva, ne cam dădea târcoale. Apoi 
maică-sa-i de prin părţile cumane. Chiar dacă nu din 
cele pe care le-a alipit Bărbat voievodatului lui 
Seneslau, este totuşi simţitoare la orice îi aminteşte de 
ţara-i de baştină. Cred că regele şi maică-sa nu vor 
trece cu uşurinţă peste încălcarea stâpânirilor şi 
domeniilor, pentru ei strămoşeşti, nu numai regeşti. 

- Atunci trebuie să fim gata de apărare? 

- Da şi cât mai bine, căutând să-i aţâţăm şi pe alţii 
împotriva coroanei ungare. 

- Mai este vreun alt fapt deosebit? 

- Da! Nemulțumirea cumanilor aşezaţi în părţile 
mureşene pică foarte bine. Spune-i lui Litovoi că ei au 
atacat cetatea Devei şi magistrului Csaky nu i-a venit 
chiar atât de uşor să-i astâmpere. 

- Până când are atâtea răzvrătiri de potolit la el în 
casă, nu se va amesteca la noi. 

- Să-i mai spui, Vuciule, că eu sunt pregătit şi să 
atac şi să mă apăr, după cum va socoti el. 

- Am înţeles, Mihai. Aş vrea înainte de a pleca să 
trec pe la cimitirul cetăţii s-aprind o luminare la 
căpătâiul părinţilor. Soră, tu nu vii? 

- Ba vine, răspunde în locul ei Mihai, că ea are grija 
cetăţii şi mai sunt acolo destule de făcut. Eu o iau pe 
Strei jos, să m-apropii cât pot de Deva. 

De la cneazul Jurca din Strei, la care ia a doua zi 
prânzul, Mihai, însoţit numai de credinciosul său Lie, 
porneşte îmbrăcat ca nobil dalmat, cu scutierul său, pe 
vale, în jos, spre Mureş. Numai aşa, în împrejurările de 
acum când drumurile-s înţesate de oşteni regali, crede 
că poate răzbate spre Bălgrad ca să afle ştiri de la 


Buda. Acolo trebuie să ajungă, după o înştiinţare a lui 
Nicolo, prietenul său negustorul din Raguza, de care 
Armina nu ştie. Socoteşte că peste noapte este bine să 
rămână la moş Sevăr, la Simeria. 

Tare se mai bucură moş Sevăr când se întoarce pe 
înserat. lese împreună cu el în susul ogrăzii. Privirile 
alunecă înspre dealul Devei, care pare săltat de 
semeţia rândurilor de ziduri. Acestea cresc în melc cu 
cochilia colţurată prin turnurile care străjuiesc vârful 
unde se află înălţată cetatea propriu-zisă. 

Acum se zăreşte un adevărat furnicar pe coastele 
tăiate de drumul de urcare, mai ales la strâmteala 
găurii săpate în piatră ca să-i oprească pe nepoftiţi, 
dacă ajung până acolo. Principele Transilvaniei îşi mută 
curtea aici, fiind mai la adăpos decât în Bălgrad sau 
Alba lulia cum îi spun noii stăpâni. Câtă dreptate au 
avut, când vorbeau rândul trecut, că blestemata asta 
de zidărie care a cerut atâta osteneală şi sânge 
românesc, în loc să-i apere de tătari, îi va adăpost pe 
asupritorii pătrunşi atât de primejdios în mijlocul lor. 
Rămân până seara târziu de vorbă. Mihai îl ascultă pe 
moş Sevăr cum deapănă obida coborâtă pe Mureş, în 
jos, o dată cu venirea nobilimii, popimii şi oastei 
regale. Acum măsura răbdării lor este vârfuită şi nu ei 
sunt de vină pentru ceea ce va urma. 

A doua zi moş Sevăr nu se lasă până Mihai nu-l pri- 
meşte ca însoțitor pe fecioru-i Cornel. Îi va prinde bine 
pentru înţelegerea cu românii care, pentru un nobil 
dalmat cum se înfăţişează el, pot fi mai primejdioşi 
decât oştirea ungară. Doamne fereşte să dea peste 
unii mai îndărătnici, care să nu aştepte lămuriri şi să-l 
lovească pe nevăzute. Or Cornel este ştiut şi-şi are 
legăturile lui. Cunoaşterea lor nu-i poate fi decât 
folositoare. Prin ele va putea afla multe despre ceea ce 


urmăreşte, adică starea „puterii” regeşti şi a 
principelui şi cam cât din oastea acestora ar putea fi 
folosită împotriva răzvrătirii lui Litovoi. 

Ajuns în cetatea Alba lulia, spre norocul său, Mihai 
îl găseşte pe Nicolo la casa ştiută. Acesta-i cere iertare 
că l-a pus pe drumuri, dar împrejurarea fiind grea, 
chiar amenințătoare, el n-a avut cum să mai ajungă 
până la Haţeg. De aceea i-a trimis vorbă că n-ar strica 
să sa întâlnească în vreun fel. N-ar fi pregetat la drum, 
dar a socotit că-i mai folositor să fie de faţă la ceea ce 
se întâmplă la Bălgrad. Au multe să-şi povestească de 
când nu s-au întâlnit. Sosit de curând de la curtea 
regală din Buda, Nicolo îi spune că acolo s-a hotărât ca 
după o ultimă încercare de a-l aduce pe Litovoi la 
ascultare, oastea va trece la nimicirea lui. De fapt este 
de acum pe drum ca să potolească răscoalele de aici, 
apoi pe cea din părţile Sibiului. De acolo va cobori 
înspre ţinuturile româneşti aflate acum sub stăpânirea 
lui Litovoi. 

Pe deplin lămurit porneşte cu cei doi însoțitori 
înapoi spre ţară, pe un drum mai ocolit, însă mai ferit. 
N-are nici un folos să se primejduiască acum când a 
aflat ceea ce trebuia să ştie. Ocolul pe care-l fac îi 
prinde bine şi lui Cornel pentru înțelegerile pe care le 
încheie, în numele lui taică-său, cu o mulţime de cneji 
scoşi din drepturi şi trecuţi în rândul „gloatei” de noii 
stăpânitori înarmaţi cu donaţii regeşti. 

Ajuns la Haţeg, ]l întâmpină Mezinca bucuroasă cu 
vestea: 

- Voichiţa e în ajun de a vă face bunici şi domniţa 
Armina, care-i este ca o mamă, a plecat ca să-i fie de 
ajutor. Ne-a spus să te rugăm să treci şi dumneata 
când te vei întoarce, de-ţi îngăduie timpul. 

Uită toate oboselile drumului şi-şi grăbeşte calul de 


parcă ar întârzia de la cine ştie ce întâlnire. La ieşirea 
din Ciopia se întâlneşte cu Armina: 

- Mihai, e băiat. Are trei zile. Sunt sănătoşi şi el şi 
Voichiţa. 

- Şi de ce te-ai grăbit să pleci? 

- Simţeam c-ai să te întorci tu şi voiam să mă 
găseşti acasă, aşa cum ştiu că-ţi place. 

- Uite că acum aş fi vrut să mai zăboveşti. Să ajung 
şi eu să-mi văd nepotul. 

- N-avem decât să ne întoarcem, dacă nu eşti 
ostenit! 

Pe repezeală îi spune câte ceva despre drumul 
făcut, fără ca să intre în amănunte. Trece repede la 
noua lor îmbucurare şi la căsnicia plină de nădejdi a lui 
Sandrin. Armina îi întăreşte părerea: 

- Tare-s mulţumită de Voichiţa. Mare noroc a avut 
Sandrin că s-au luat. Mă bucur că dragostea şi 
înţelegerea lor a dat rod. lţi seamănă micuțul! 

- Zău? Ei, Armino, vrei şi tu să mă încânţi, cei mici 
seamănă cu cine vrei! 

- Poţi să fii încântat. Eu aşa mi te-am închipuit 
când ai fost mic. 

- Şi-acum, cât sunt de vârstnic, tot mai trag la 
răsfăţ. 

- Bunicule, bunicule, zău că n-arăţi anii care-i ai. 

- Nu ştiu de ce, însă mi se par pe zi ce trec mai 
grei. Mai cu sforţări înfrunt vâltorile care mă cuprind. 

- Poate chiar şi vâltorile sunt mai întărite şi mai 
primejdioase. Îmi pari în sufletul tău amărât. Nu sunt 
bune veştile aflate? 

- O să-ţi povestesc la întoarcere. Să nu mă vadă de 
prima dată nepotu-meu întunecat şi să-şi facă cine ştie 
ce părere rea despre mine. 

Nu are răbdare să intre ca lumea în curte, ci din 


fugă îi aruncă Arminei frâul şi se repede pe trepte în 
casă, de o sperie pe mătuşa Florica şi pe Voichiţa. 
Aceasta, ruşinată de felul cum îl primeşte, de-abia 
îngaimă câteva cuvinte de bun sosit şi-i cere iertare 
pentru neorânduiala din casă. Mătuşa Florica, scăpând 
mai repede din tulburarea adusă de intrarea lui 
neaşteptată, îi spune: 

- Ce să-i faci, aşa-i când casa are un nou stăpân! 

- La fel a fost şi cu mine, mătuşă. 

- N-ai făcut tu tărăboi ca ăsta. lacă abia încropit şi 
ne frământă pe toţi. 

- Poate-l liniştesc eu, moaşă Lina. 

Voichiţa, nespus de bucuroasă că a ţinut să vie 
dânsul să-l vadă, de cum a sosit, îl ia din braţele 
bătrânei moaşe Lina şi i-l întinde: 

- la-l, tată! Să-i fii cea mai bună ursitoare. Să-ţi 
calce pe urme. Să-ţi poarte cu cinste numele, ca 
niciodată să nu te ruşinezi de purtarea şi faptele lui. 

- Să vă bucuraţi voi şi pe lângă voi, cât vom mai fi 
şi noi, fata mea. 

O sărută părinteşte pe frunte. l-a plăcut de la 
început fata asta blândă şi bună şi pe măsură ce 
vremea trece îi place mai mult. E plină de îndemnuri şi 
deprinderi de a da o faţă plăcută vieţii celor din jurul 
ei, oricât de micuță şi plăpândă pare. O întrece în 
însuşiri pe fii-sa Grina, care-i mai iute la fire şi 
râzgâiată. In căsnicia lui Sandrin vede reînnoirea 
căsniciei lui cu Armina. De ar putea ocroti fericirea lor 
şi a celorlalţi aflaţi în grija lui. Oricum, dacă apucă să 
se închege solid temelia, casa rezistă mai uşor la orice 
fel de zdruncinături. Şi această temelie se zbate el s-o 
întărească, chiar de-şi va scurge-n ea ultima-i fărâmă 
de viaţă. 

Arminei i se pare că s-a uitat aşa, cu nepotul în 


braţe, că stă, stă şi-l priveşte lung, mirat poate că tace. 
Când vede însă că micuțul dă semne de trezire, ca să 
nu-i strice multumirea adusă de faptul că în braţele lui 
s-a liniştit, îi spune: 

- Dă-l Voichiţei să-l alăpteze. L-ai ursit destul. Apoi 
v-aţi înţeles de la început. Ai văzut cum a tăcut în bra- 
tele tale? 

- Chiar că l-am ursit, dar nu ştiu dacă-i destul. 

- O, Mihai, nicicând nu eşti mulţumit cu ceea ce 
dai. Ţi se pare întotdeauna că puteai da mai mult şi te 
învinovăţeşti că nu te-ai mai zbătut poate îndeajuns. 
Dacă am fi toţi ca tine ar fi raiul pe pământ! Acum însă 
hai spre casă, că ne prinde noaptea şi-i fi ostenit. 

- Eram, Armino, dar ţinându-l în braţe pe cel mic 
oboseala s-a topit. 

- Cu atât mai bine, putem să grăbim pasul. 

Armina socoteşte că nu-i bine să strice liniştea pe 
care şi-au câştigat-o şi lasă întrebările pe a doua zi: 

- Mihai, ce ai aflat tu de te-ai întors atât de 
tulburat? 

- Sunt nemulțumiri şi frământări mari pe toată 
valea Mureşului, de la Bălgrad până la Deva. 

- S-au iscat iarăşi răzvrătiri împotriva asupritorilor? 

- Da! Noii stăpânitori cu altfel de viaţă şi înţelegere 
decât a noastră în privinţa credinţei oamenilor, 
răstoarnă tot ce a fost orânduire veche şi dreaptă şi 
cer, cer mereu foloase şi slujiri de parcă numai ei ar 
trebui să trăiască. 

- Cum, nu sunt bine statornicite şi cunoscute înda- 
toririle şi drepturile atât ale unora cât şi ale altora? 

- Cresc întotdeauna însă numai într-o parte, ori ca 
apăsare pentru satele noastre, ori ca drepturi pentru 
căpeteniile de orice fel. 

- Cum, nu ţin seama de starea şi puterea 


oamenilor? 

- Nu! Nici pentru cei de un neam cu ei, care de-s 
mici pătimesc la fel cu ai noştri. Nu domneşte decât 
bunul plac. Orice-i supus astâmpărării crescânde a 
setei de îmbogăţire şi putere, care aduce mărire. 

- Şi cnejii, juzii, ce fac? , 

- Prea puţinii care au mai rămas îi mai înfruntă. 
Alţii se mai dau cu stăpânirea, că din foloasele care 
curg pentru cei mari se pot înfrupta şi ei. Aceştia din 
urmă nu-s mulţi. Unii au ajuns însă mari, uitând din 
nefericire de unde vin. 

- Cum, de pe spinarea rudelor, prietenilor, apropia- 
ţilor îşi adună averi? 

- lau în numele altora şi dacă le mai scapă ceva 
printre degete, se socot fără de vină. Cât priveşte 
obştiile, ele sunt sfărâmate, tocmai ca să nu se poată 
opune îngenuncherii. Cei mai mulţi din fruntea lor 
împărtăşesc soarta mulţimii. Nimeni nu-i mai întreabă 
ce au fost şi sunt socotiți după ceea ce au ajuns azi. 

- Asta-i hoţie curată. Şi când vin să ia nu încearcă 
să se împotrivească nimeni? 

- Cum să nu, sunt destui cei care îi înfruntă, nu 
numai ai noştri, dar chiar dintr-ai lor, că asuprirea-i una 
pentru toţi! Dar ei au oaste, cetăţi şi slugarnici. Sunt 
prea tari ca să fie alungaţi. Li se mai aminteşte însă că 
nu pot să-şi facă de cap chiar cum vor. 

- Dar năpăstuiţii? 

- Sunt robiţi ori alungaţi de ajung pe drumuri prin 
tară ori în afara ei. 

- Măcar de ne-ar feri soarta pe noi de astfel de 
încercări. 

- Aceasta-i strădania noastră ca să stăvilim 
revărsarea potopitoare. Apele, ai văzut, au înecat 
pământurile, dar s-au retras şi viaţa a reîncolţit şi a 


rodit. Năvălirea asta însă de ne va cuprinde, cu greu se 
va mai scurge şi o să ne năpădească sărăcia şi 
suferinţa. 

- Nu poate să piară, Mihai, rânduiala asta a noastră 
venită din bătrâni. Au trecut atâtea peste ea şi nu şi-a 
plecat fruntea. Nu poate fi săpată că-i prea adânc 
înfiptă şi-n pământ, şi-n trupurile noastre. 

- Din păcate pot veni măcinări şi surpături atât din- 
lăuntru, ca de la alde Cândeşti, cât şi din afară, de la 
cei cocoţaţi în cetatea Devei. 

- Văd că avem destule pricini de frământare. 

- Mi-a scăpat din vedere să-ţi mai spun că la Hu- 
nedoara, în aşezarea întărită şi bine adăpostită din 
fundul văii Cerna, regele şi-a trimis un comite. Cam un 
fel de voievod, cu drepturi foarte mari, cap al unor 
ţinuturi şi căpetenie de oaste. 

- Bine, dar voievozii sunt aleşi de popor! 

- La ei puterea-i în trepte. Pe cea mai de sus stă 
regele şi-i unge pe ceilalţi, apoi fiecare pe cei de pe o 
treaptă mai de jos ca ei. 

- Rămână cu ale lor acolo unde-s şi pe noi să ne 
lase cu ale noastre, că ne sunt potrivite. 

- Ai zis bine „să ne lase”. Dar dacă nu ne lasă? 

- Aici, i-aici, Mihai! O să-i înfruntăm! 

- Ni se cere însă şi puterea, că doar vrerea 
n-ajunge, şi o vom avea! 

- Ai spus-o, Mihai, ca pe un jurământ. 

- Cam aşa-i şi mă simt întărit să-l ţin! 

Şi ca întărirea-i să nu rămână vorbă goală, se hotă- 
răşte ca începând de a doua zi să treacă, cu şi mai 
multă tărie şi încredere în soarta bună, la pregătirea 
preîntâmpinării celei rele! Fără să mai pregete s-apucă 
şi strânge în jurul său întreaga frunte a feciorilor 
voievodatului. 


Împreună cu câţiva din cei vechi şi încercaţi ca Lie, 
Vlaicu, Adam, Nandra, Criştioc, se porneşte să-i înveţe 
cum să lupte mai cu spor. 


Până să isprăvească cu treburile-i ostăşeşti, Mihai 
se pomeneşte în toamna anului 1276 venită peste el şi 
odată ea şi cu ştirea începerii războiului dintre Ladislau 
şi regele Ottokar al Boemiei. Acum se lămureşte de ce 
prepuşii regelui au jupuit, într-o măsură atât de mare, 
sătenii de pe valea Mureşului căutând să împlinească 
astfel atât ceea ce n-au căpătat de la Litovoi cât şi 
părţile nedate de cine ştie câţi ca el. li plânge pe bieţii 
oameni că iarna, aşezată cu o vrăjmăşie rar întâlnită, îi 
găseşte cu cămările goale. Odată cu foamea le creşte 
ura şi setea de răzbunare. 

Când soseşte primăvara se înteţesc înştiinţările 
primite de la iscoadele sale că sătenii, fără să mai ţină 
seama de ce neam, limbă, port şi credinţă sunt, se 
înţeleg pe ascuns pună stavilă oricăror noi asupriri 
venite din partea nobililor, capilor de biserică şi oaste. 

Pe neaşteptate soseşte vestea încheierii păcii între 
Ladislau şi Ottokar. Oastea regală este în grabă 
îndreptată spre Transilvania. În miezul verii ea ajunge 
la Cluj. Sosirea atât de grabnică a acesteia, unită cu 
sfaturile domneşti pentru înţelegere, aduc o oarecare 
astâmpărare a ciocnirilor. Cele care mai izbucnesc 
ici-colo pot fi cu uşurinţă stinse fie pe calea înfricării, 
fie pe cea a căderii la înţelegere asupra drepturilor 
celor mari şi a îndatoririlor celor mici. 

Această _liniştire  înşelătoare, despre a cărei 
nestatornicie Mihai are destule semne, îl fac pe rege 
să-şi coboare oastea la Alba lulia. De aici o îndreaptă 
prin Vinţ înspre Sibiu. Pentru Mihai este limpede că 
urmăreşte, ca odată ajuns în valea Oltului, să cuprindă 


Amlaşul şi Făgăraşul, posesiunile lui Seneslau socotite 
de el că sunt cotropite de Litovoi prin fratele său, 
Bărbat. După aceasta ar urma scurgerea prin 
strâmtoare în jos, dincolo de munţi şi silirea lui Litovoi 
la supunere cu plata datoriilor vechi, o dată cu 
reînstăpânirea puterii regale şi în această parte 
mărginaşă, dar de mare însemnătate a regatului. 
Zbârnâie legătura dintre el şi Litovoi întinsă în lanţ, 
peste munţii Cândrelului până în valea Oltului unde-i 
ieşit acesta ca să-şi întâmpine duşmanul. 

Când îi soseşte vestea ieşirii grosului oastei lui 
Ladislau din Alba lulia, Mihai se hotărăşte să coboare şi 
el pe Strei până la poarta de jos a ţării, încredinţându-i 
Arminei grija părţii ei de sus: 

- Armină, a sosit clipa de cumpănă. Trebuie să fim 
gata pentru orice înfruntare. Oastea regală în frunte cu 
magistrul Gheorghe, după ce a înecat în sânge 
răscoala saşilor din Alba lulia şi Sibiu, a pornit să intre 
în ţara Amlaşului şi să coboare pe Olt. Tu, draga mea, 
pleci sus la cetate, care rămâne în întregime în grija ta 
şi a celor împărţiţi acolo, pentru ca nu cumva nişte 
cete regale răzlețe să se strecoare, dinspre comitatele 
de pe Timiş, spre noi. Eu aştept pe Strei în jos să văd 
ce se întâmplă. 

- De ar trece şi această grea încercare cu bine! Ai 
grijă de flăcăi şi de Sandrin. 

- Am de toţi că toţi sunt ca şi copiii mei! 

- Mihai, acum, după trecerea anilor, parcă 
despărţirea-i mai grea. Nici una din trecut nu pare pe 
măsura celei de acum. 

- Cu bine, Armino! la-ţi nepoţii cu tine. Da, da, şi 
pe cel din partea Grinei. Ai auzit bine? Şi el tot al 
nostru este. 1 

Dă pinteni calului să nu mai vadă ochii înlăcrimaţi 


ai Arminei, care porneşte şi ea pe Râul Mare în sus, 
înspre cetate. Ajuns sub dealul Orlei, se întoarce ca să 
mai privească odată turla ascuţită a bisericii. Socoteşte 
că Armina, ajunsă cam pe la Bărăşti, va face acelaşi 
lucru. 

La Strei îl găseşte gata de plecare pe cneazul 
Jurca, împreună cu ceilalţi cneji sosiți încă de ieri. Din 
dreptul Călanului se împart în trei pâlcuri ca să poată 
cuprinde atât gura văii Streiului, cât şi dealurile de pe 
margini. Una are în faţă cetatea de la Deva, alta 
întăriturile de la Hunedoara şi cea de a treia drumul 
Orăştiei. 

Înainte de a se îndrepta fiecare înspre locul 
hotărât, Mihai mai ţine un scurt sfat cu cnejii din capul 
pâlcurilor. 

- Cum sunt împrejurările, cneaze Jurca, pe Mureş? 

- Ce să zic, Voievoade? Flacăra răscoalei pâlpâie 
peste tot în satele româneşti, săseşti sau ungureşti 
supuse aceleiaşi apăsări nobiliare. Nu a înecat-o 
potopul de sânge vărsat. Focurile de la Alba lulia mai 
fumegă. Vâlvătăi se văd şi la aşezările şi curţile 
baroneşti de pe Mureş în jos. Chiar şi poporimea 
secuilor dă semne de nerăbdare. Nevoiaşii şi oropsiţii 
de peste tot, fără să ţină seamă de neam, caută să se 
înfrăţească! 

- Sunt gata toate pregătirile după înţelegerea 
noastră? 

- Arcurile şi suliţele-s cărate la locurile ştiute. 
Tolbele cu săgeți sunt împrăştiate în scorburile 
însemnate de oamenii pregătiţi să coboare cu ele. La 
noapte le împart la cei fugiţi prin păduri, fără alegere 
de-s români, unguri ori saşi din părţile Orăştiei şi 
Vinţului. 

- Despre oastea care a înăbuşit răscoala de la Alba 


lulia ce ştii? 

- Este în plină scurgere înspre Sibiu. 

- inseamnă că-l atacă pe Litovoi cât de curând. 

- Când o să înceapă ei acolo, o să îndemnăm 
dezlănţuirea de aici? 

- Aşa m-am înţeles, ca să-i uşurăm pe-ai noştri de 
pe Olt, unde apăsarea va fi grozavă. Nu se poate ca o 
parte din oastea regală să nu se întoarcă pentru 
astâmpărarea încăierării de aici. 

- Numai de i-am putea înmlădia după nevoia 
noastră pe nemulţumiţii din aceste părţi. Sunt grozav 
de înverşunaţi, mai ales că nobilimea stăpânitoare 
înteţeşte amenințările, să-i bage în sperieţi, acum, 
când se ştie sub ocrotirea oastei regale. Slujitorimea 
nobiliară, înarmată până-n dinţi, cutreieră satele şi lasă 
prăpăd în urmă-i. 

- Unde socoţi că-i mai potrivit să stau? 

- Cred că pe virful Cărpinişului. De acolo vederea 
este deschisă în toate părţile. 

- Să vă ţineţi mai mult pe spinările împădurite ale 
dealurilor. Cei de pe luncă, mai subţiaţi, se vor zbate 
să-i împiedice pe cei care vor încerca să se împlânte în 
noi, dar numai cât trebuie ca ei să creadă că atâţia 
suntem cu toţii. Şi-acum fiecare după rânduiala 
hotărâtă la locul lui! 

Cei mai buni, mai iscusiţi, pornesc pe luncă-n jos. 
Oricât încearcă Mihai să se stăpânească, privirea-l 
caută, atât cât se poate vedea prin pădure pe Sandrin, 
pus cu pălcul obştei băieştenilor, la locul cel mai de 
nădejde, dar şi mai greu. Il are alături pe văru-său 
Nandra cu pâlcul obăbenilor. Ei sunt primii care se vor 
ciocni cu oastea regală, dacă aceasta va apuca drumul 
Streiului. 

In câteva zile cei fugiţi prin păduri au fost strânşi şi 


înarmaţi, gata să pornească. Pâlcurile nobilimii nu 
bănuiesc în mersul lor de la o aşezare întărită la alta, 
privirile pline de ură şi setoase de răzbunare care, de 
prin desişuri, le urmăresc paşii. Nici nu este de mirare, 
faţă de purtarea lor neomenească. După cum află 
Mihai nu mai puţin decât ieri au păţit-o rău de tot cei 
din satul Pestiş, aflat la poalele Cărpinişului. Aceştia 
fiind la rând pentru slujirea curţii întărite de la 
Hunedoara, judele, pus de comite, cu toate strădaniile 
lui, n-a putut să strângă chiar atâţia oameni câţi i s-au 
cerut deoarece cei mai mulţi erau împrăştiaţi pentru 
alte treburi pe la aşezările nobililor din jur. Când a 
văzut căpetenia curţii ce puţini sunt, a pus oştenii să-i 
ciomăgească. Apoi a trimis judele ca să-i aducă şi pe 
ceilalţi, altfel tot satul va păţi ca ei. De rău ce-au fost 
loviți, unii, până să fie duşi acasă, şi-au dat duhul. 
Vestea noii nelegiuiri s-a întins repede, făcând să 
clocotească satul. Cele mai întărâtate sunt femeile. 
Răsunetele furiei lor ţin trează pădurea înţesată de 
fugiţi: 

- Blestemaţii ne omoară bărbaţii şi copiii! 

- Ne fură şi necinstesc fetele, surorile! 

- Mânca-i-ar relele şi praful să se aleagă de ei! 

Noaptea nu izbuteşte să astâmpere frământarea 
din Pestiş. Pe uliţi vorbele de deznădejde se amestecă 
cu amenințările într-un clocot de izbucniri ce nu se pot 
potoli: 

- De vor veni mâine, o să-i tăiem pe toţi şi aşa o 
să-i trimitem comitelui. 

- Să nu-i mai lăsăm să pună piciorul în sat. 

- Să ştim odată ce şi cât trebuie să dăm. 

- Nu fiecare să-şi facă voia pe spinarea noastră! 

A doua zi, când comitele Andrei vede că-i pustiu la 
porţile curţii, cheamă înfuriat căpetenia oastei. li 


porunceşte să-şi adune oamenii şi să pornească de 
îndată cu el la Pestiş. Castelanul Iosif al Devei, aflat la 
Hunedoara pentru treburi, încearcă să-l liniştească pe 
comitele Andrei: 

- N-ar fi mai bine să mai chibzuim? Nu te pripi cu 
măsurile. Să-i strângem şi pe ceilalţi oaspeţi ai 
dumitale şi să hotărâm împreună ce-i mai bine de 
făcut! 

- De ce să dăm atâta însemnătate acestui fapt 
mărunt, castelane losif? Invăţ eu adunătura asta 
murdară de valahi cum trebuie să se poarte. O să-i fac 
să se târiie în faţa mea cerându-mi iertare pentru 
necuviinţa şi înfruntarea lor sfidătoare. 

- Totuşi să vedem ce zic şi ceilalţi. Ascultă-mă ca 
vechi prieten şi mai bun cunoscător al oamenilor de pe 
aici. 

La stăruința castelanului Iosif, comitele Andrei îşi 
cheamă oaspeţii în sala mare a aşezării. Vin, în frunte 
cu arhidiaconul catolic, nobilii din jur şi căpeteniile 
ostaşilor. La îndemnul comitelui se aşază fiecare după 
treapta nobiliară pe care se află. Oricât sunt de 
strâmtoraţi de împrejurările neprielnice, nu uită că unii 
sunt baroni, alţii înalţi dregători, înalţi prelați, familiari 
ai regelui, iar alţii doar nobili pământeni abia 
recunoscuţi ca atare. După ce-l ascultă pe comite, sunt 
cu toţii de părere că trebuie să dea dovadă de hotărâre 
altfel li se vor urca în cap ţărănoii ăştia veşnic 
plângăcioşi şi puturoşi. Mirându-i oarecum pe cei de 
faţă, obişnuiţi ca hotărârea s-o ia întotdeauna cel mai 
mare, comitele întreabă: 

- Cum este însă mai cu cale să facem? 

- Dacă-mi daţi voie, se ridică unul din proaspeţii 
daţi pe brazdă cu noua stăpânire, eu, care-i cunosc mai 
bine, cred că azi, dacă am merge, n-am găsi nici un 


bărbat în sat. Sunt toţi fugiţi în pădure. Am da numai 
peste bătrâni, femei şi copii. Să-i lăsăm. E sâmbătă. 
Văzând că nu se întâmplă nimic, mâine, duminică, se 
vor întoarce acasă. 

- Atunci sunt de părere, se ridică baronul Arpad, 
să-i îngenunchem aşa după cum am izbutit s-o fac eu 
din plin pe moşiile mele şi anume: o parte din noi şi 
familiile noastre să plece mâine dimineaţă pentru 
liturghie la Pestiş, unde arhidiaconul Clement va oficia 
serviciul divin. Desigur că vor fi însoţiţi de oameni 
înarmaţi. Totul se va petrece ca şi când duminica 
venim la împăciuire. Judele să fie încunoştinţat ca să-i 
poftească pe săteni la biserică în întâmpinarea noastră. 
Îi vom culege ca din oală. În timp ce se desfăşoară 
slujba la biserică, oamenii noştri răscolesc satul şi-i 
prind pe ticăloşi. Apoi i-aducem aici. Şi avem ac de 
cojocul lor să-i facem să înţeleagă că de aceea-s 
născuţi, să ne slujească. Ce ziceţi? 

- Iscusit mai eşti, dragă baroane Arpad, îl laudă 
comitele, bătându-l pe umăr. 

- Aş mai adăuga, spune Francisc, căpetenia oastei, 
ca o parte din oşteni să aştepte aici, gata pregătiţi, să 
ne sară în ajutor, dacă va fi nevoie. La primul semnal 
de primejdie, că nu poţi şti ce se mai poate întâmpla 
cu înrăiţii ăştia, o să-i chem la Pestiş. Valahii dacă sunt 
porniţi nu mai au teamă de nimic, nici chiar de 
Dumnezeu, mai ales când este vorba de apărarea 
aşa-ziselor drepturi bătrâne româneşti pe care le 
socotesc la fel cu cele sfinte şi nu se rup nici morţi de 
ele. 

- Nu cred că este nevoie, spune plin de îngâmfare 
baronul. Spadele noastre sunt pavăze sigure împotriva 
oricăror încercări de înfruntare ori atac. 

- Totuşi nu strică, baroane Arpad, stăruie 


castelanul Iosif. 

- Precum vă e voia. Să nu umflam însă primejdia, 
primeşte binevoitor baronul. 

- Dar nici s-o  micşorăm, se  încăpăţânează 
castelanul. 

- Fie, primeşte şi comitele Andrei. 

- Acum însă mă iertaţi, trebuie să mă întorc la 
cetate. Comite Andrei, n-o să te superi dacă te rog să 
ţii legătura cu mine. Voi fi şi eu pregătit pentru a vă 
sprijini dacă va fi nevoie. 

- Îţi mulţumesc pentru gândurile-ţi bune, prietene 
losif. Cred însă că ne vom descurca şi singuri. Nu-i aşa, 
baroane Arpad? 

- Mâine seară după vecernie o să sărbătorim pacea 
pe care am adus-o între supușii noştri dragi, răspunde 
ironic baronul. 

Judele din Pestiş care, în sfârşit, soseşte se închină 
şi se jură că a făcut tot ce a putut să-i aducă pe 
oameni pe calea cea bună, dar n-a izbutit să-i adune ca 
să vină cu el. 

- Du-te şi spune-le oamenilor că mâine venim să 
ascultăm sfânta Liturghie  slujită de  sfinţia sa 
arhidiaconul Clement, împreună cu familiile noastre şi 
să poftească şi ei, să cinstească precum se cuvine 
feţele nobile care coboară în mijlocul lor. După slujbă le 
vom asculta păsurile să hotărâm pacea între noi. 

Duminică dimineață sătenii  Pestişului  tresar 
bănuitori când văd de departe numărul, peste măsură 
de mare, al ostaşilor însoțitori. Bărbaţii, simțind că nu-i 
lucru curat, se topesc repede, luând potecile dealului 
spre vârful Cărpinişului. 

Glasurile melodioase ale clopotelor care răsună 
peste văile împădurite ale Cărpinişului îi vestesc pe cei 
aflaţi la pândă prin ascunzişurile de deasupra Pestişului 


despre începerea sfintei Liturghii. 

Mihai stă de vorbă cu Cornel, feciorul lui moş Sevăr 
Simeran, cneazul de la Simeria, care are în grijă 
legătura cu fugiţii prin păduri. Trebuie să-şi facă astfel 
îndatorirea ca aceştia să nu bage de seamă de unde le 
vine sprijinirea. Acum încearcă să-i înlesnească mai 
buna cunoaştere a locurilor din faţa lor. 

Cercetează amândoi valea ca să se dumirească 
asupra păcii nefireşti care pare că domneşte în jurul 
bisericii unde-s intrate „măririle” venite să asculte 
slujba în clădirea de-abia sfinţită ca un prim lăcaş de 
închinăciune a catolicei şi aspostolicei biserici de la 
Roma în acest nou comitat al regatului ungar. Doar în 
livadă, pe sub merii plini de văratecele lor poame, se 
văd câţiva oşteni, răsfiraţi să le culeagă. Unde sunt 
însă ceilalţi? Să fi intrat în biserică? De intrat în sat au 
intrat, dar de ieşit nu i-a văzut nimeni. Verdeaţa 
bogată a ogrăzilor îi împiedică să vadă ce se petrece în 
cuprinsul satului. Nu trece însă multă vreme şi se 
dumiresc. Poiana bisericii se umple, sub ochii lor, de 
cei adunaţi cu de-a sila de prin case şi mânaţi ca vitele 
să se închine celor care le cinstesc satul cu venirea lor. 
După cum spune Cornel, ale cărui priviri agere, 
tinereşti, deosebesc mai multe, oştenii nu par să se fi 
ostenit în zadar intrând în casele oamenilor. Se mişcă 
mai greoi ca la venire semn că sunt bine burduşiţi pe 
dedesubt cu lucruri mici furate, dar de preţ. Dacă ei 
s-au mulţumit cu ce au putut strânge, nu în aceeaşi 
măsură i-au îndeplinit voia comitelui. Acesta iese 
înveselit din biserică când i se şopteşte că porunca sa 
a fost îndeplinită. Cum dă cu ochii de adunătura de 
muieret, bătrâni şi copii, se încruntă, scrâşneşte din 
dinţi şi dă drumul la nişte înjurături foarte puţin 
potrivite locului unde se află. Trece apoi la ameninţări 


care întăresc spaima şi plânsetele celor strânşi. 

- Să-i ţineţi aici, în văzul celor fugiţi pe dealuri. 
Dacă până la vecernie bărbaţii nu se întorc să-şi scoată 
femeile, părinţii, copiii, îi duceţi pe prinşi la curte! 

Nu le trebuie multă vreme, după reîntoarcerea 
comitelui la slujba liturghiei, fugiţilor şi apoi lui Mihai 
să-i afle spusele. Oricât de cu grijă sunt oştenii, 
zvârlugile de copii se strecoară printre picioare şi ţuşt 
peste gard şi de acolo în pădure. Pe măsură ce se 
înmulţesc cei care aud ce-i aşteaptă pe ţărcuiţi în 
curtea bisericii creşte şi numărul celor hotărâți să iasă 
din pădure să încerce orice pentru scăparea prinşilor. 

Fără să aştepte vreun îndemn, pun mâna pe 
arcurile, suliţele, securile, ciomegele pregătite anume 
pentru ei de oamenii de încredere ai cneazului Sevăr 
Simeran. Cu ele în mâini vor să se năpustească asupra 
oştenilor comitelui, în neorânduială, fiecare de capul 
lui. Mihai îşi dă seama câte jertfiri fără de rost ar aduce 
această pripire. Îl trimite pe Cornel să încerce să-i 
domolească. Ca om cunoscut de toţi este şi ascultat. 
Trece din grămadă în grămadă şi-i sfătuieşte să 
aştepte mai întâi ieşirea celor din biserică să vadă ce 
vor să facă până la vecernie, slujba fiind de-acum pe 
isprăvite. 

La îndemnul său, privirile lor ascuţite urmăresc 
orice mişcare din jurul bisericii. Scormonesc orice 
colţişor cu grijă de a nu le scăpa ceva din ce se 
întâmplă acolo. Văd cum ies cu toţii din biserică. Putinii 
săteni împreună cu judele nu sunt lăsaţi să plece, ci 
puşi să care coşurile şi ulcioarele aduse pentru 
petrecerea de amiazi. Comitele trimite pe baronul 
Arpad înainte să găsească un loc potrivit în lunca 
înverzită a Cernei pentru întinderea pe iarbă a mesei. 
El rămâne în urmă aşteptându-l pe arhidiacon ca să 


meargă împreună. Aruncă o ochire dispreţuitoare şi 
scuipă peste mâinile celor care-i cer îndurare. După ce 
se răsteşte la oşteni că-i va nenoroci de va izbuti să 
scape vreunul dintre cei prinşi, pleacă împreună cu 
arhidiaconul ca să-i ajungă pe ceilalţi din urmă. 

Acum socoteşte Mihai că-i sosit prilejul potrivit ca 
oamenii să se apropie de sat, în dreptul ieşirii din susul 
Cernei. Acolo să-i aştepte şi să-i lovească pe cei care 
mână  prinşii înspre Hunedoara. Cornel trece mai 
departe această îndemnare. Oamenii se însoțesc pe 
familii, vecinătăţi ori prietenii şi coboară înspre 
marginea pădurii, ca târâş prin lanuri, fânețe şi livezi 
să pătrundă, nesimţiţi de oştenii de pază, până la 
drum. Pe urmele lor se furişează întăririle trimise de 
Mihai să-i sprijine dacă mersul răfuielii cu slujitorimea 
Hunedoarei s-ar întoarce împotriva lor. 

Timpul trece repede pe patul verde al ţelenişului 
luncii, unde prânzului îmbelşugat îi urmează odihna 
pentru cei mai îngreuiaţi şi gluma şi joaca pentru 
tineret. Cel care dă semnalul de încetare a petrecerii 
este prea sfinţia sa arhidiaconul Clement. Nu-i prea 
ascultat la început, dar când ajunge stăruitor şi le cere 
să se gândească şi la cele ale Domnului, toţi i se 
supun. l-aşteaptă doar vecernia ca să încheie cu o 
mulţumire Celui care le-a dat ziua asta atât de 
frumoasă. Apoi, mai au de făcut drumul până acasă şi 
înserarea nu aşteaptă după ei. Toată lumea este atât 
de voioasă de parcă-s uitate necazurile cu sătenii din 
Pestiş. Doar mirarea unei doamne le aminteşe de 
răfuiala pentru care s-au adunat: 

- Cum de n-au venit copiii satului să strângă 
rămăşiţele prânzului nostru? Aşa eram obişnuite la 
moşia noastră din apropierea Budei. Mai făceam şi noi 
câteva milostenii. 


- Ori ne desfătam asmuţind ogarii asupra lor. Ce 
mai goană ar fi fost! 

- O! O ! Baroane, ştim cât eşti de grijuliu ca să pe- 
trecem bine şi zău imi pare rău că n-am putut să-ţi văd 
ogarii la lucru. 

Baronul Arpad, plin de el, primeşte surăzător lauda 
şi-i răspunde, printr-o uşoară aplecare de om încrezut, 
zburdalnicei închinări a tinerei fete a comitelui care, 
cam zvăpăiată cum este, îi face pe faţă ochi dulci, cu 
toate că o are alături pe nepotrivita-i nevastă, cum se 
plânge el, cam la toţi şi mai ales la toate. 

Satul pe care-l străbat li se pare părăsit. Doar câinii 
urlă ca rămaşi fără de stăpâni. Nici curtea bisericii nu 
mai este însufleţită. Aşezaţi pe iarba livezii, strânşi unii 
într-alţii, păziţi de oşteni, rar de tot mai scot câte un 
oftat înfundat. Pe feţele lor se văd semnele neputinței. 
Comitele se înroşeşte ca un rac de furie când dă cu 
ochii tot de ei. Caută cu privirea să vadă dacă a venit 
vreun bărbat să-şi scape familia. Nu vede însă nici 
unul. Mânios izbucnește: 

- Valahi spurcaţi, v-arăt eu vouă. Porniţii-i de 
îndată! 

Pătrunde grăbit în biserică să nu întârzie începutul 
vecerniei, arhidiaconul aşteptându-i aşezarea în strana 
de cinste. Strigătele deznădăjduite ale femeilor şi 
copiilor îmboldiţi necruţător de împunsăturile suliţelor 
ostaşilor care-i mână înspre poarta curţii bisericii, se 
lovesc neputincioase de uşile ferecate, în dosul cărora 
cei dinlăuntru înalţă în cor rugi pentru stârpirea 
îndemnurilor rele pe care diavolul le strecoară în 
inimile celor păcătoşi. Învălmăşeala de oşteni şi prinşi 
se pierde în praful drumului. Doar slujitorii care ţin caii 
stăpânilor mai rămân tolăniţi prin livadă, în aşteptarea 
isprăvirii vecerniei. 


De cum se îndepărtează şi nu mai pot fi auziţi de 
cei din biserică, oştenii porniţi înspre Hunedoara, bine 
afumaţi cum sunt, că le-a picat destul de la masa 
domnească se pun pe hăulit, de parcă toată lumea ar fi 
a lor. Nu ies însă bine din sat, mai la lărgime, că se 
pomenesc înhăţaţi de gât şi izbiţi de securi şi ciomege, 
de nişte diavoli răsăriţi parcă din pământ, copaci, 
lanuri, gropi, de peste tot. Luaţi pe neaşteptate, cu 
cumpetele pierdute, sunt fără prea multă alegere 
trimişi în lumea unde nu mai pot face vreun rău. Până 
să afle cei rămaşi la cai în livada bisericii ce se 
întâmplă la marginea satului, se văd şi ei încăpuţi sub 
ploaia de săgeți. Când clopotul începe să sune de 
încheierea vecerniei răpunerea acestora este pe 
sfârşite. Arhidiaconul rosteşte ultimele cuvinte ale 
binecuvântării sale părinteşti şi ridică mâna să facă 
deasupra capetelor plecate din strane semnul crucii. 
Deodată rămâne mut, cu ochii holbaţi şi cu mâna 
înţepenită la jumătatea drumului. Pocnitura puternică a 
uşii şi strigătul smuls de fiorul morţii îi face pe toţi să 
se întoarcă îngroziţi. Atârnat de clanţă, un oştean, cu 
sângele gâlgâind din piept, horcăie: 

- Suntem pierduţi! 

Femeile şi copiii, cuprinşi de frică, încep să ţipe, să 
plângă, să cadă în genunchi şi să se închine. Cu greu 
se dezmeticesc şi bărbaţii. Nu izbutesc nici cum să le 
liniştească. Mamele speriate îşi caută copiii care se 
ascund chiar sub fustele lor. Celor însărcinate le vine 
rău. Până la urmă, comitele Andrei, cu spada gata de 
atac, se îndreaptă înspre uşa trântită de perete să 
vadă ce se întâmplă afară. Un slujitor „slugarnic” se 
grăbeşte să-l întreacă şi se aşază pe prag să-i facă la 
ieşire cuvenita plecăciune, ca astfel să-i fie ţinută 
minte supuşenia. Nu apucă însă să se mai dezdoaie. O 


săgeată bine ţintită îl înţepeneşte pentru totdeauna. 
Femeile se sperie din nou. Bărbaţii le împing în dosul 
altarului şi le înghesuie în sacristie, dându-le pe mâna 
arhidiaconului ca să le potolească. Cavalerul Francisc, 
căpetenia oastei comitelui, se furişează pe lângă 
perete şi, ajuns în dreptul uşii, o trânteşte pe clanţă şi 
o zăvoreşte sub cutremurarea înfigerii săgeţilor. 

Oarecum uşuraţi că sunt la adăpost de bătaia 
săgeţilor, ţin un scurt sfat, în timp ce femeile şi copiii 
se roagă să scape din greaua încercare în care se află. 
Bărbaţii hotărăsc ca unul dintre ei să se urce în turn să 
vadă ce se petrece în jurul lor. Cavalerul Francisc cere 
să-i fie încredinţată lui această primejdioasă încercare. 
Pune mai întâi pe un slujitor să tragă cât poate de tare 
clopotele, doar, doar, bătăile-i deznădăjduite vor fi 
auzite de cei din Hunedoara, Deva, ori de trecători pe 
drumul mare. Oricât îl asurzesc dangătele, urcă grăbit, 
dar când ajunge în dreptul primelor ferestruici 
săgeţile-i amintesc că nu-i apărat de nimic împotriva 
urii celor de afară. Zbârnâiturile care-i răsună în urechi 
sunt mai puternice decât bătaia clopotelor şi fac să-l 
treacă sudorile reci ale înfricoşării când se strecoară 
de-a buşilea ca să nu mai poată fi ţintit. Cu greu 
izbuteşte să cuprindă cu vederea împrejurimea. Orice 
încercare de a cerceta mai cu amănunţime curtea 
bisericii atrage săgețile asupra lui. Coboară prins între 
aceleaşi primejdii ca la urcare. În sfârşit, ajunge în 
dosul uşii, se închină bucuros că a scăpat cu faţa 
neînsângerată. Ceea ce le poate spune celor care-l 
aşteaptă nu este deloc încurajator: 

- Comite Andrei, suntem înconjurați şi nu avem 
altceva de făcut decât să aşteptăm ajutoarele, care nu 
vor întârzia să vină. Nu se poate ca oştenii mei, văzând 
că nu-i urmăm să nu se întrebe de ce nu venim şi să nu 


se întoarc după noi. 

- Nu, cavalere Francisc, eu sunt de părere să ne 
facem loc şi să deschidem drum cu spada. 

- Nu ajungi, baroane, nici să-i înalţi tăişul şi te 
doboară potopul de săgeți. 

- Să încerce sfinţia sa Arhidiaconul, poate cade la 
înţelegere cu ei. Nu vor fi atât de păgâni să tragă în 
odăjdiile sfinţite. 

- Zadarnic, doamnă Elisabeta,  necredincioşii 
aceştia nu cinstesc nimic! 

- Atunci e mai bine să aşteptăm. Punem un pândar 
în turn să ne înştiinţeze despre cele ce se petrec în jur 
şi să facă semnele cunoscute de ai noştri, dacă-i va 
vedea apropiindu-se. 

- Da, Comite, este cel mai cuminte lucru! 

Încetul cu încetul se liniştesc, punându-şi nădejdea 
în baterea clopotelor a primejdie şi isteţimea celor de 
acasă. 

Puternicile ziduri ale bisericii le dau încrederea că 
sunt o pavăză de nădejde până la sosirea ajutoarelor. 
Adumbrirea începe să se aştearnă în biserică, ca semn 
că soarele-i pe asfinţit. Cu cât se scurge însă timpul, cu 
atât aşteptarea începe să se facă iarăşi sâcâitoare. 

Deodată sar cu toţii bucuroşi. Nu mai sună 
dangătul clopotelor ca semn că pândarul din turn a 
văzut apropierea ajutoarelor. Doamna Elisabeta, soţia 
comitelui, mulţumeşte cerului că au scăpat. 

Celelalte femei se îmbrăţişează uşurate şi chipurile 
bărbaţilor se luminează. Baronul nu poate pierde 
prilejul să se laude: 

- Nu v-am spus eu? 

De sus, se aude însă întruna chemarea de a urca 
cineva, mai mult îngrijorată decât voioasă, de uşurare. 
Când comitele Andrei şi cavalerul Niculae, cu mari 


feriri, ca să nu-i nimerească ochitorii nevăzuţi de afară, 
ajung în clopotniţă şi privesc la ce le arată pândarul, 
rămân ca pieriţi. Văd cum se apropie de zidurile 
bisericii căpiţe mişcătoare de paie şi mănunchiuri de 
vreascuri. Aud şi rostogoliri de buşteni pe care cei 
aflaţi chiar sub streaşină le proptesc de ziduri. 
Comitele scrâşneşte din dinţi şi înjurătura la care îi dă 
drumul înşiră toţi sfinţii, amintiţi cu atâta pioşenie cu 
puţin mai înainte de către arhidiacon. 

- Nu spuneţi nimic jos. Doar n-o să ardă pietrăria 
asta! 

- Să n-ajungă la ferestre şi acoperiş. 

- Poate nu va ajunge şi până atunci vin ai noştri. 
Trage înainte clopotele! 

Întuneceala din biserică sporeşte înspăimântând, şi 
mai mult femeile, care văd sulurile de fum cum se 
înfuioară în dreptul ferestrelor. Mirosul de paie arse se 
strecoară îmbâcsind aerul dinlăuntru. Nu trece mult şi 
flăcările îşi aruncă lumina lor roşietică de parcă s-ar 
cobori asupra bisericii tot aprinsul asfinţitului. Limbile-n 
tăişuri scânteinde se năpustesc asupra a tot ce este 
lemnărie. O dată cu trosnirea grinzilor începe să se 
arate întreaga grozăvie a stării celor închişi sub 
această clădărie de fulgerări răbufninde. 

Pândarul din turn coboară îngrozit de-abia mai 
găsind sprijiniri neaprinse în schelăria care susţine 
poditura turlei. Mai mult se lasă să alunece de-a lungul 
funiilor. Dangătele scoase de zgâlţăiturile disperatei lui 
sărituri în gol, de pe ultima scară de jos, seamănă cu 
nişte scâncete de om ajuns la capătul puterilor. 

Cei care-l trag mai mult mort decât viu sub bolta 
pronaosului trebuie să se ferească să nu cadă peste ei 
încolăcirea de foc a frânghiei. 

După ce au prefăcut lăcaşurile ferestrelor în găuri 


negre prin care pătrunde fumul gros şi înecăcios, 
flăcările ajung să îmbrăţişeze acoperişul. Cei dinlăuntru 
strâng în mijlocul pronaosului tot ce se poate aprinde. 
Focul se întinde şi pardoseala se preface repede într-o 
vatră de cuptor. Peste jarul picurând din tavan, care 
aprinde stranele de margine, varsă toată apa sfinţită şi 
vinul din biserică, uitând de setea care, sub căldura 
înăbuşitoare, le crapă buzele. Între timp, acoperişul 
ajunge e vâlvătaie. Nu mai au timp de aşteptare. Din 
clipă în clipă se pot pomeni îngropaţi de prăbugşirile 
care îi ameninţă din toate părţile. Trebuie să iasă, dar 
uşa-i înfundată. Ca nişte scoşi din minţi, bărbaţii izbesc 
cu spadele. Fierul lor se împlântă în carnea prăjită a 
trupurilor slujitorilor răpuşi în livadă. Sunt aşezate în 
stive în prag. Nu mai pot îndura. Sparg opreliştile şi 
sar, căutând aer. Il plătesc însă cu viaţa de cum 
răzbesc până la el. Baronul Arpad râmâne aplecat 
pentru vecie peste spada-i înfiptă în pământ sub 
greutatea răsturnării. Comitele Andrei, îmbrăţişat cu 
cavalerul Francisc, care încearcă să-l sprijine, sunt 
două făclii. Femeile şi copiii împreună cu arhidiaconul 
Clement împărtăşesc trista soartă a pârjolirii sacristiei. 
Un vuiet îngrozitor cutremură împrejurimile. S-au 
surpat bolțile rămase fără sprijinul groaselor bârne de 
stejar ajunse-n subţirimi de pari. Apoi urmează 
clinchetele clopotelor care se fac zob în rostogolirea în 
hornul plin de funingine al turlei, prin care pufăie în 
voie fumul răbufnit din ceea ce a fost odată trupul atât 
de măreț al bisericii. 
20. PRABUSIREA 

Cufundat în întunecimea îndesată pe sub rotatele 
înfoiri ale carpenilor noduroşi de atâtea vremi, Mihai în 
picioare urmăreşte îngândurat din ascunzişul ales incă 
de peste zi pâlpâirile vetrei de foc care-şi trimite 


răsfrângerile roşietice peste toată valea Cernei. Toate 
cele petrecute în după-amiaza acestei duminici în 
Pestiş i se par că au fost întru totul închegări ale vrerii 
sale. Pestişenii, înfierbântaţi de atâta pătimire, s-au 
purtat ea şi cum ar fi fost îndrumați de el. Cu cugetul 
curat, ia asupra lui oricare faptă de-a lor. Nu mai 
puteau răbda nelegiuirea unor stapânitori fără suflet, şi 
ceea ce a fost mai rău pentru ei înşişi, fără de nici un 
pic de minte. Simte cum aproape toţi sătenii s-au tras 
înspre veşnic ocrotitoarea pădure. 

Cei scăpaţi cu viaţă simt nevoia să-şi liniştească 
frica de moarte care le-a intrat în oase când s-au văzut 
porniţi înspre Hunedoara. Luptătorii trebuie să-şi 
reîntărească puterile istovite de năpustirea peste 
slujitorii comitelui şi de înteţirea nimicitorului foc. Cu 
setea de răzbunare potolită şi împăcaţi sufleteşte nu 
vor altceva decât să doarmă. Pe el însă nu-l aşteaptă 
încă odihna. După ce i-a ajutat să-şi recâştige 
încrederea că pot înfrunta şi răsplăti după fapte 
asuprirea, nu-i poate părăsi fără de sprijin, în primejdia 
ce o aduce ziua de mâine. Pentru a găsi cea mai 
potrivită cale de întărire a pestişenilor în faţa sorții, 
simte că trebuie să se sfătuiască cu Cornel. Se miră 
chiar că n-a venit până acum. După câteva chemări se 
lămureşte că nu-i nimeni în juru-i. Poate îi găseşte în 
ascunzişurile aşezate ceva mai sus. Aude un glas 
cunoscut. l-al lui moş Sevăr. A picat cât se poate de 
bine 

Obişnuitul schimb de urări când dau cu ochii unul 
de altul se îndeplineşte foarte scurt. Trec repede la cee 
ce-i frământă pe toţi. 

Pestişul nu poate rămâne pustiu, dar nici lăsat 
pradă răzbunării deosebit de crunte care-i paşte pe cei 
ce se vor întoarce. Soarta acestora este însă legată de 


un alt fapt care întrece ca însemnătate strâmta vale a 
Cernei, umple chiar larga vale a Mureşului şi îi cuprinde 
pe toţi cei care gem sub genunchiul asupririi. Se cere 
ca focul izbucnit aici să nu rămână singuratic. Trebuie 
neapărat aprinse şi împrăştiate peste tot cât mai multe 
făclii. 

- Toţi copiii mei, în frunte cu Cornel, căruia să nu-i 
duci grija, Voievoade, sunt pe drum şi să nu te mire 
dacă în zilele următoare vei vedea înroşit cerul. Se 
găsesc desul care să judece că dacă au îndrăznit 
pestişenii să-i ardă ca pe şobolani, de ce n-ar îndrăzni 
şi ei, îi spune lui Mihai plin de încredere moş Sevăr. 

Rugămintea lui este ca încă vreo câteva zile, o 
parte din oştenii lui Mihai să rămână amestecați cu 
oamenii de pe valea Cernei, ca să ţină tăiată ostăşimea 
din Hunedoara de cea aflată în cetatea Devei. Oricum 
trebuie aţintită calea castelanului losif. Acesta, chiar 
dacă nu va fi cu totul nimicit, cel puţin să se înfricoşeze 
atât de grozav, încât să se ferece în cetatea lui până 
când îi vine rândul să se închine ori să fugă. Încrezător 
că soarta bună este de partea lor, moş Sevăr îşi ia 
rămas bun şi se pierde în întunericul de nepătruns al 
miezului de noapte. 

Mihai mai întârzie puţin până se lămureşte cu 
oamenii săi ce au de făcut în zilele următoare. Vrea ca 
sprijinul său să fie pe măsura aşteptării lui moş Sevăr. 

După câteva nopţi, cerul pe care îl cercetează cu 
destulă nelinişte începe din nou să răsfrângă învăpăieri 
roşietice ca semn că feciorii lui moş Sevăr sunt cu 
nădejde puşi pe lucru. Aproape toate satele de pe 
Mureş, dintre Deva şi Alba lulia sunt în fierbere. Când 
se mai strecoară câteodată până înspre drumul mare, 
îşi dă seama de întinderea răscoalei după înghesuiala 
care-i pe el. Nobilimea aciuită prin sate îşi părăseşte 


curţile întărite şi încearcă să-şi găsească adăposturi 
mai puternice în cetăţile Albei lulii şi Devei ori în 
aşezările întărite ca Hunedoara, Orăştie, Vinţ. Unirea 
ostaşilor şi a slujitorimii le întăreşte puterea, ceea ce le 
înlesneşte să dea adeseori lovituri grele sătenilor răz- 
vrătiţi. O astfel de încercare de a-şi croi drum înspre 
Deva o fac şi cei de la Hunedoara. Mai, mai să-i dea 
peste cap pe oamenii lui moş Sevăr. Nu stă pe gânduri 
şi pe nepregătite le sare în ajutor şi schimbă soarta 
înfruntării. Atât aşteaptă cei de pe Cerna şi sar să-şi 
verse amarul peste zidurile Hunedoarei care au fost 
martore la atâtea pedepsiri şi nedreptăţi, 
prefăcându-le în surpături. Când le vede năruite ca 
după o năpraznică furtună parcă-l cuprinde mila de 
atâta muncă irosită în zadar pentru ridicarea lor. Cu 
atâta sete a fost izbită, încât i se pare că răsculații au 
încercat nici mai mult, nici mai puţin, să radă cetatea 
de pe faţa pământului să nu mai ajungă niciodată cuib 
ocrotitor pentru asupritori. 

Cu toată răzvrătirea înteţită, Mihai socoteşte că 
totuşi este prea puţin ce se face de vreme ce nu 
primeşte atât de mult aşteptata ştire a ruperii unei 
părţi din oastea care-l caută pe Litovoi. Nici de la el 
nu-i mai sosesc veşti. Ştie doar că săptămâna care 
vine ar putea fi hotărâtoare. Oştile-s ajunse aproape 
faţă în faţă pe pământul Amlaşului. Işi simte scurtat 
timpul de aşteptare. Nu-i de-ajuns ca cetatea Devei să 
fie  împresurată. Trebuie neapărat luată! Numai 
căderea ei ar avea răsunetul care să-i dea de gândit 
regelui şi să-l facă să-şi ciuntească oastea în plină 
coborâre a văii Cibinului, după ieşirea din cetatea 
Sibiului. Cu sprijinul lui Cornel strânge încercuirea până 
sub zidurile cetăţii. Castelanul losif pare să se înmoaie 
şi cere un schimb de solii. 


Poate că în câteva zile s-ar fi isprăvit cu el dacă nu 
s-ar fi lăţit vestea, atât de aşteptată de Mihai, a sosirii 
oastei regale, care în frunte cu magistrul Gheorghe a 
trecut de Sebeş şi se îndreaptă cu repeziciune spre 
Orăştie. Bucuria lui Mihai este însă de scurtă durată. 
lzbânda se dovedeşte înşelătoare. Intoarcerea oastei 
se datoreşte altei împrejurări. O află seara, când 
chemat în grabă sus pe Cârpiniş, unde ştiau cei din 
ţară că-l pot găsi, dă peste faţa trasă de neodihnă şi 
amărăciune a cumnatului său, Vuciu. Venise peste 
locurile neprimitoare ale Surianului, tocmai de pe valea 
Sadului, trimis de Bărbat să-i vestească înfrângerea şi 
moartea lui Litovoi. Nici nu-i vine să creadă ce-i aud 
urechile. Năucit, pentru câteva clipe se scutură ca să 
iasă din vâltoarea deznădejdii care vrea să-l prindă în 
vârtejul ei. Îşi stăpâneşte răzvrătirea împotriva 
nedreptei întocmiri a sorții care i-a adus pierderea unui 
prieten atât de bun. Indepărtează gândul năruirii 
tuturor nădejdilor puse în el. Cu glas uşor înăsprit de 
învălmăşeala de porniri care-i răscoleşte fiinţa, îi cere 
lui Vuciu să-i spună tot ce ştie şi i-a încredinţat Bărbat 
să-l încunoştinţeze. 

Vuciu se scoală, cu destulă greutate, se propteşte 
pe picioarele îndepărtate şi cu braţele desfăcute 
începe să-i arate cum au fost aşezaţi pe câmpul de 
luptă. Litovoi se afla la mijloc pe tăpşanul de deasupra 
Boiţei, Bărbat de partea Oltului, tras pe deluţul 
Tălmaciului. El era la stânga lui Litovoi pe la Prislopul 
Sadului. Oastea regală, ieşită pe după amiază din 
Sibiu, înnoptase la Veştem. Se vede că magistrul 
Gheorghe, care era în fruntea ei, aflase că Litovoi îi 
aţine calea la Tălmaciu. Face popasul acesta ca să-l 
ajungă din urmă întăririle cu care venea principele 
Ugrinus al Transilvaniei. Litovoi alesese ca prim loc de 


ciocnire strâmtătura de la Tălmaciu. Urmărea ca 
dezlănţuirea oastei magistrului Gheorghe să se înfunde 
în punga dintre Boiţa şi Porceşti. Despre sosirea 
principelui nu prea ştia multe. A crezut că nu se va 
amesteca. Cum putea însă rămâne deoparte când 
râvnea atât de mult la mănosul câmp al Făgăraşului. 
Văzând că Ugrinus întârzie, magistrul a pornit de unul 
singur. Litovoi a simţit că acesta o face anume, 
socotind că-i va fi ajutorul mai prețuit şi va primi 
răsplătiri regale pe măsura voii lui. In faţă avea o parte 
din călărime. Urma apoi mulţimea celor pe jos şi apoi 
altă călărime. Li se vedeau de departe coifurile, 
armurăria şi zalele de pe ei cum luceau în soarele 
dimineţii. Nu i-a înfricoşat însă pe români înşiruirea lor 
nesfârşită. „Cam aşa cum arăta cea a tătarilor când 
ne-a tăiat ţara în două” zice mai mult pentru el Mihai. 
Litovoi i-a lăsat să se subţie pe gâtul din susul 
Tălmaciului şi numai după ce au încercat să se răsfire 
la lărgime i-a făcut semn lui Văsiluţ, pitit prin sălcişul şi 
arinişul luncii Cibinului, să dea peste ei. N-avea de 
gând să-i ţie pe loc, ci să-i năucească, să-i întărâte şi 
să-i silească să se îndese, ca să nu se poată mişca în 
voie. Aşa s-a şi întâmplat. Atunci călărimea regală s-a 
năpustit, izbutind să răzbată în jos. Au căzut multi 
dintre ei, dar şi dintr-ai lui Văsiluţ care s-a tras înspre 
cetele lui Bărbat pe coasta pieptişă bine împădurită. 
Magistrul Gheorghe, crezând că a şi făcut spărtura 
ţintită, a pornit în galop înspre Olt. De-abia a început 
să se desfăşoare ca să umple cotul pe care-l face apa, 
că Litovoi, în fruntea călărimii, s-a azvărlit peste el. In 
ciocnirea cumplită au scânteiat platoşele şi lăncile ca 
două cremeni din colții cei mai aspri ai munţilor. 
Românii cu caii lor mai mărunți, dar iuți, parcă săltau 
împrejurul călăreţilor greoi de armuri ai magistrului 


Gheorghe. Îngrămădeala s-a întețit când au intrat în 
hora luptei şi cei de pe jos. Pe seama lui Bărbat a 
rămas cea de-a doua călărime. Cine oare se socoteşte 
în stare să înfăţişeze în vorbe măcelul care a fost? In 
tot cazul, mai îngrozitor decât şi-l poate închipui 
cineva. Vuciu îşi trece mâna peste ochi de parcă ar 
vrea să înlăture hidoasa vedenie a celor petrecute 
acolo: 

- Necruţătoarele ciocniri, în fruntea cărora întruna 
se avânta Litovoi, au prefăcut verdeaţa câmpului Boiţei 
într-o răscolire roşietică, încât luptătorii aproape că nu 
se mai cunoşteau din care oaste făceau parte. Inspre 
amiaz, în furia luptei, cele două căpetenii, Litovoi şi 
magistrul, au ajuns faţa-n faţă. infruntarea lor 
înmărmurise, pentru un moment, pe cei care se băteau 
în jur. Deodată un „ura” românesc s-a înălţat peste 
câmpul de bătălie. Magistrul cu piciorul sfârtecat a fost 
înconjurat de ai săi care se zbăteau 
să-l scoată din luptă. Oastea regală a încercat să se 
descleşteze din încrâncenata încăierare. In timp ce 
Litovoi îi îndemna pe ai noştri să nu slăbească 
apăsarea. Şi în aceste clipe, când victoria ne surâdea, 
porunca tunătoare a lui Litovoi ne făcea să ne rânduim 
din nou pentru înfruntarea unei primejdii picate ca din 
senin. Tuturor ni s-a părut că avem o vedenie când ni 
s-a desluşit în priviri, în plină năvălire, călărimea 
princepelui Ugrinus al Transilvaniei, care cobora 
dinspre Tălmaciu. Cu toată sleirea oastei noastre, 
Litovoi a izbutit să recumpănească lupta. Era înspre 
asfinţit şi soarta bătăliei era departe de a fi hotărâtă. 
Atunci Litovoi şi-a deschis cale pentru a-l încolţi pe 
Ugrinus care rămăsese oarecum descoperit, ca urmare 
a destrămării însoţirii sale. Cu spada ridicată i-a tăiat 
principelui orice cale de scăpare, silindu-l să primească 


lupta. Şi tocmai atunci, când toate păreau de partea 
noastră, a căzut năpasta care ne-a pierdut. Eu mă 
aflam în apropierea lui Litovoi, ca la nevoie să-i pot fi 
de sprijin, când la o săritură calul lui s-a poticnit. 
Călcase într-o armură spartă şi-şi frânsese piciorul. 
Litovoi a pierit din ochii mei, azvârlit de calul care se 
răsturnase. Caii din jur, intraţi în sperieţi se învălmăşiră 
şi îl prinseră sub copitele lor. Am sărit în ajutorul lui, 
dar când am izbutit să-l scoatem era prea târziu. Işi 
dăduse suflarea de pe urmă. Aşa a pierit căpetenia 
noastră, nu doborât în luptă, ci în urma unui pas 
nenorocit, chiar când izbânda era neîndoios cu faţa 
spre noi. 

Mihai râmâne mut de durerea pierderii prietenului 
bun, rudei, omului de nădejde care a fost Litovoi 
pentru el. După un timp de tăcere în care îşi recapătă 
stâpânirea de sine, îl îndeamnă pe Vuciu să urmeze, 
întrebându-l cu glasul sugrumat de durere: „şi după 
aceea?” 

Vuciu reia povestirea faptelor care au dus până la 
urmă, datorită înverşunării cu care românii au vrut să 
răzbune aspra lovitură a sorții care le-a răpit voievodul, 
la încheierea nehotărâtă a soartei bătăliei, o dată cu 
venirea serii. Peste noapte trupul neînsufleţit al 
viteazului, îndrăgitului şi priceputului voievod a fost 
purtat înspre, Loviştea, unde dealtfel Bărbat, care i-a 
luat locul, hotărâse să se tragă cu toţii, fiindu-le 
apărarea mai uşoară. 

Ce i s-a întâmplat lui Ugrinus nu s-a aflat, dar nu 
i-a mai urmărit. Dimpotrivă, şi-a strâns oastea rămasă 
şi a pornit împreună eu sângeratul magistru Gheorghe 
înspre Sibiu. Retragerea-i grăbită l-a pus pe gânduri pe 
Bărbat. A doua zi iscoadele au adus vestea că oastea 
regală şi princiară se îndreaptă înspre Alba lulia, ca să 


se întâlnească cu regele de acum sosit acolo. Împreună 
vor mai întâi să liniştească stările pe valea Mureşului, 
unde răscoala a întrecut măsura unei răfuieli şi s-a 
prefăcut în luptă făţişă pentru libertate. După aceea 
vor să treacă peste munţi să isprăvească cu 
voievodatul Litua. Pentru ca să afle ce se întâmplă aici 
l-a trimis Bărbat. Cât îl priveşte, acesta o să le dea de 
ştire despre ceea ce s-a hotărât să facă. Până atunci îl 
roagă să ţină pe loc oastea regală cu toate puterile pe 
care le are. Apoi, Vuciu tace. Mihai însă, văzând că nu 
mai spune nimic, murmură: 

- Doamne, cât ne era de aproape izbânda! De ce ai 
dat pasul acela rău? Şi nici nu ne îngădui să-i cinstim 
cum se cuvine sfârşitul? 

Nici el nu-şi dă seama dacă întrebarea mai 
scrâşnită între dinţi a spus-o cu cuvenita pioşenie 
creştinească a împăcării în faţa sorții, sau ca o 
răzvrătire împotriva unei nedreptăţi strigătoare la cer. 
Îşi şterge pe furiş o amară lăcrimare, încearcă să-şi 
înăbuşe plânsu. Sâcâit de nenorocitul acela de „pas 
greşit” care i s-a înfipt în minte ca un cui înroşit, se 
înfierbântă iarăşi înțelegând din spusele lui Vuciu ce 
bine mergeau toate, până la neaşteptata lui cădere. 
Ruperea acelui picior blestemat de cal s-ar putea, ca în 
locul înălţării spre care pluteau, să le pricinuiască 
frângerea propriilor lor gâturi. Liniştindu-se, trece la 
dezvăluirea întregii lui zbateri de când oastea regelui, 
în vederea pedepsirii lui Litovoi, şi-a pus piciorul pe 
pământul românesc sau transilvan, cum au început să-i 
spună cei care-s aşezaţi în pusta ungară. Cât s-a mai 
bucurat socotind că atins ţinta de a-i uşura lupta lui 
Litovoi prin aducerea grabnică încoace a oastei regale. 
Răscoala pe care a sprijinit-o l-a silit pe Ugrinus să 
părăsească câmpul de bătaie, fără să mai dea lupta 


hotărâtoare. Cum să nu-şi iasă din fire când se 
gândeşte că, dacă nu era „pasul rău”, Litovoi fost viu. 
În locul lui ar fi zăcut în pământ Ugrinus, că teafăr, 
după cum îi spune că s-a repezit Litovoi la el, n-ar mai 
fi scăpat, nici dacă avea pavăza diavolului în faţă. Şi 
atunci, prin pacea care s-ar fi încheiat, vechile libertăţi 
pentru care au luptat şi cei aflaţi în Amlaş şi cei de aici, 
de pe Mureş, ar fi fost iarăşi întărite. S-ar putea spune 
că a rămas în locu-i Bărbat. Ce, el nu-i la fel de bun ca 
Litovoi? Nu zice nimeni că nu. Dar până să se dreagă 
„greşitul pas” s-a pierdut timp şi acesta i-a îngăduit 
regelui şi lui Ugrinus să şi-l schimbe pe al lor şi să vină 
aici. Impreunaţi răsculații mureşeni nu-i vor putea opri. 

Intâmplările care urmează întăresc această 
întunecată prezicere a lui Mihai. Românimea şi 
săsimea de pe valea Mureşului este despicată în două, 
împinsă în pădurile de pe lături, iar oştirea de sub 
îndrumarea personală a lui Ladislau porneşte în jos, 
spre Orăştie şi Deva. Intre timp soseşte şi Bărbat cu 
partea de oaste pe care a putut-o căra cu el peste şeile 
Cândrelului şi Surianului. Întâlnirea dintre cei doi 
prieteni are loc la Strei, în casele cneazului Jurca. Sunt 
adunaţi acolo toţi cnejii, juzii, căpeteniile de cete şi 
moş Sevăr cu Cornel. Ştiu cu toţii de tăvălugul care 
vine asupra lor, dar au credinţa că nu le lipseşte 
puterea să-l proptească în faţa dealului Uroiului şi să 
nu-l lase să se urnească pe Strei în sus. Pâlcurile lui 
Mihai, îngroşate cu răsculații de pe Mureş aduşi de moş 
Sevăr, au fost întărite pe rândul al doilea cu oştenii lui 
Bărbat mai puţin cunoscători ai locurilor. Toţi sunt de 
părere că lui Mihai trebuie să i se încredinţeze 
îndrumarea apărării. Bărbat este lăsat liber să poată 
relua legătura cu ai lui de acasă. Chiar nu i-ar strica un 
drum până la aşezarea de pe Jii ca să-i tragă pe cei 


rămaşi în Loviştea până dincoace şi să-i aşeze pe 
Dealul Babii ca străji ai pasului Vâlcanului. Dacă oastea 
regală va apuca să-l treacă, dusă va fi pe râpă „căruţa” 
lor românească şi scoasă pentru cine ştie câtă vreme 
din rândul celor care însufleţesc drumurile lumii. 

Reîntors sus pe culmea  Cărpinişului, Mihai 
urmăreşte pe moş Sevăr cum coboară coasta cu pasu-i 
vioi ca să ajungă la Bârcea, unde sunt adunate 
celelalte căpetenii ale obştiilor încă nefărâmiţate de 
puterea nobiliară de pe Mureş. După ce-l pierde din 
vedere parcă îl apucă un simţământ de şovăială în 
privinţa viitorului. Ce bine ar fi fost dacă o avea pe 
Armina mai aproape ca să aibă cu cine să-şi schimbe 
gândurile. Îi este însă de ajuns să privească înălţările 
albăstrii ale Retezatului ca s-o simtă cât îi e de aproape 
prin viaţa pe care o dă cetăţii. De la aceasta, ca 
dintr-un caier, pornesc firele care împânzesc ţara. Sunt 
ca nişte vine care răspândesc curajul şi încrederea în 
ziua bună de mâine. Cât de legat este şi el, prin 
această împânzire, de adăpostul unde se află nepoţii, 
nora şi fata. Dacă îşi coboară privirea mai aproape, jos, 
pe Strei, găseşte fără greş locul unde este Sandrin, 
nădejdea lui, şi Marcu Cânda, ginerele său nedorit, dar 
parcă totuşi, după câte i se pare, cioplit mai mult după 
voia lui decât după cea a lui Cânda, tatăl său. Alături e 
Lie gata să sară la orice chemare a sa. De câţi ani oare 
sunt legaţi unul de altul? Ehei, de mulţi şi să dea 
Domnul ca şirul lor să tot crească. 

Cei dragi ai lui, „ostaşii”, precum şi toţi cei din ţară 
îi sunt atât de apropiaţi şi-l întăresc prin sprijinul lor. 

Primejdia se ridică dinspre Mureş. Acolo colcăie ne- 
cunoscuţii, duşmanii, cei care vor să-l supună. Simte că 
dacă nu vor izbuti să-i stăvilească se vor strădui să-l 
nimicească. Ca să fie bine limpezită starea în care se 


află mai are de făcut o socoteală. Trebuie să 
cântărească puterea care îl ameninţă şi cea pe care o 
are, dar mai ales cum poate folosi apărările naturale 
venite în ajutor. Câţi lănceri, câţi arcaşi, câţi suliţaşi, 
câţi ghiogari şi câtă strânsură are el şi câţi duşmanii. 
Mai mult, câtă-i călărime şi câtă-i pe jos. După câte a 
izbutit să afle de la iscoade, şi anume de la cele mai de 
seamă, bunii lui prieteni Nicolo şi Domenico, care în 
această împrejurare grea s-au abătut pe la el, Ladislau, 
mândrul rege al Ungariei, le-a făcut o „cinstire” 
deosebită scoţându-i în văzul lumii care-i cunoaşte ori 
a ajuns, cu acest prilej, să-i cunoască. Cinstirea stă în 
faptul că pentru a-i aduce la „ascultare” a venit cu 
oastea cu care l-a înfruntat şi pe Ottokar, regele 
Boemiei. Chiar dacă a mai pierdut ceva din ea, 
întăririle aduse de Ugrinus, principele Transilvaniei, o 
sporesc simţitor. lată-i astfel ajunşi pe aceeaşi treaptă 
a puterii ostăşeşti cu regii care se strâmbau cu scârbă 
şi râs când auzeau de ei. 

Mai este ceva ce din nefericire nu ştie Mihai şi care 
i-a scăpat din vedere. El nu priveşte decât coborâşul 
pe Mureş, pe unde au venit întotdeauna oştirile regale 
de când au început cotropirea pământului românesc. 
De data asta, oastea pe care o mai are Ladislau, 
scăpată de grija cumanilor, sârbilor, slovenilor şi 
croaților, urcă spre el, dinspre Arad. Cu aceştia a greşit 
socoteala. 

Dar nu avea pe nimeni împrejuru-i ca s-o îndrepte. 
Sub ochii lui, oastea regală venind de la Alba lulia 
ajunge în câteva zile la Deva şi, după ciocniri 
sângeroase şi hărţuieli păgubitoare, izbuteşte să 
despresoare cetatea. După aceea se revarsă chiar la 
picioarele sale pe valea Cernei şi înfrânge dârza 
apărare a lui moş Sevăr de la Hunedoara. El a şi pierit 


acolo. Cornel i-a adus jalnica veste. Acesta nu-şi iartă 
că l-a ascultat când l-a trimis după ajutoare, cu scopul 
vădit ca să-l îndepărteze de prăpăd. Acum nu are 
altceva de făcut decât să-i cinstească numele înăsprind 
lupta. Urmează câteva zile de linişte în care puhoiul 
oştirii regelui creşte, creşte întruna. De-abia acum 
vede Mihai că el sporeşte mult mai mult decât pot să-l 
umfle cei coborâţi pe Mureş şi îşi dă seama că pot veni 
şi din jos de Deva. Dar e prea târziu s-o mai spună 
altora. Ţine pentru sine întreaga îngrijorare născută de 
această neprevăzută primejdie. 

Răgazul pe care nădăjduieşte să-l aibă ca să caute 
ieşirea cea mai lesnicioasă din încurcătura în care-i pus 
este repede tăiat. Un oştean sosit în goană din partea 
cneazului Jurca îl vesteşte că-i aşteptat la Strei de 
către o solie regală în frunte cu castelanul losif. 
Coboară nu prea grăbit ca să-i facă pe trimişii regali să 
creadă că nu se află prin apropiere. Castelanul îi cere 
să se alăture oştirii regale, căreia urmează să-i 
înlesnească trecerea peste munte înspre ţara Litua. Nu 
are alt răspuns de dat decât că nu cunoaşte o astfel de 
îndatorire. Ştie doar atât că pentru apărarea 
pământurilor şi drepturilor sale, dacă acestea îi sunt 
încălcate, regele-i îndatorat să-l apere în schimbul 
veniturilor şi foloaselor pe care le are de la el. Ori aici 
nu-i vorba de apărare, ci de încălcare. Oricât încearcă 
solii să-l facă să înţeleagă că-i înspre binele său să 
treacă de partea regelui, nu primeşte. Nu socoteşte că 
Bărbat, aflat acum în tara sa, Litua, cotropeşte 
stăpâniri regale. Dealtfel, după cum este pe deplin 
încredinţat, acesta nu râvneşte la pământul haţegan, ci 
se mulţumeşte cu al său de peste munte. Aşa stând 
lucrurile nu va îngădui nimănui să intre în ţara sa. Nici 
chiar regelui, căruia învoiala dintre ei nu-i dă 


nicidecum acest drept de trecere. Dacă totuşi 
îndrăzneşte, Mihai îl va socoti ca pe orice duşman şi-l 
va întâmpina cu arma în mână. 

Faţă de dârza lui împotrivire, castelanul trece la 

ameninţări. Ştie el că nu-i străin de tulburările de pe 
Mureş şi arderea bisericii din Pestiş. Bine că îşi dă în 
sfârşit arama pe faţă! O să-i pară rău că nu-l ascultă. li 
vorbeşte doar ca prieten, care nu vrea ca armele să-i 
hotărască soarta. Dacă vede că n-o scoate la capăt cu 
el pleacă înfuriat. Regelui nu-i vine să creadă spusele 
comitelui. Ar fi vrut să-şi scutească oastea de această 
ciocnire deloc surăzătoare prin nişte locuri tare 
neprimitoare. Dar n-are ce face şi hotărăşte ca intrarea 
în valea Streiului, înspre ţara Hațegului, să fie începută 
chiar din dimineaţa următoare. 
__ Pornirea se face puţin după răsăritul soarelui. 
Incetul cu încetul se încheagă înşiruirea care urmează 
drumul ce duce spre aşezarea cnezială a lui Jurca de 
pe Strei. Mihai a rămas pe loc după plecarea soliei 
regale în frunte cu castelanul Iosif. Nici nu s-a pus 
oastea regală bine în mişcare, că el a şi aflat că vine în 
pas de voie, ca şi când ar merge de la un popas la altul 
pe un drum lung pe care-l are de făcut. Cei din frunte, 
mai subţiaţi, cum se întâmplă cu oştirile numeroase, 
sunt lăsaţi să treacă de pâlcurile lui Sandrin şi Nandra 
şi daţi pe mâna celor ale lui Marcu, care, fără multă 
bătaie de cap, le sugrumă. Când soseşte însă partea 
îngroşată a şerpuitoarei înaintări a oştirii regale, arcaşii 
încep să-şi dovedească măiestria. Cu aceasta, 
crâncena bătălie, pentru cucerire din partea lui 
Ladislau şi de apărare de către Mihai a ţării Hațegului, 
este dezlănţuită. 

Încep zile grele şi pentru unii şi pentru alţii. 
Încurcătura pentru oştirea regală este pricinuită de 


faptul că nu se poate desfăşura şi nu-şi prea vede 
duşmanul. Cam bate pasul pe loc. 

Regele îşi dă seama că se află în faţa unei apărări 
foarte bine orânduite. Ca să-şi scutească oastea de 
pierderi, pentru a căror refacere îi lipsesc banii 
trebuincioşi, mai face o încercare de împăcare cu 
Bărbat. Vrea ca acesta să asculte glasul înţelepciunii, 
după câte spune solia, care de data asta îl are în cap 
pe Petre, noul comite de Hunedoara, înscăunat doar de 
câteva zile. Mihai îl trimite în plină noapte în sus la 
Dealul Babii, cum îi spune comitelui, dar de fapt fl- 
trimite pe dealul Orlea. Acesta îl primeşte la lumina 
făcliilor. Ajunşi faţă în faţă, se măsoară cu privirile, de 
parcă ar fi vrut să se cunoască bine unul pe altul. 
Comitele este cel care începe, spunând dorinţa regală: 

- Maiestatea sa regele îţi cere să i te înfăţişezi ca 
să-ţi mărturiseşti vinele. El te va ierta. Poţi avea 
încredere în dreptatea şi înalta sa bunătate. Uitate vor 
fi toate săvârşite de tine şi de ai tăi. După reîntărirea 
drepturilor coroanei şi împlinirea pagubelor pe care i 
le-ai pricinuit, pacea şi prietenia vor domni din nou 
între ea şi tine. 

- Dacă maiestatea sa vrea cu adevărat să-mi fie şi 
să-i fiu prieten, stare din care n-are decât de câştigat 
în apărarea lui de duşmanii de pe Dunărea de jos, 
atunci să mă lase să-mi văd de necazurile mele. El a 
pornit războiul, el să-l oprească şi pacea va domni între 
noi. 

- Maiestatea sa s-a dovedit foarte îngăduitoare cu 
neamul tău. Nu întinde prea mult coarda. Il sileşti să-şi 
uite această mărinimoasă bunăvoință. 

- Decât s-o plătesc cu un preţ atât de scump, mai 
bine mă lipsesc de ea! 

- Inseamnă că-i nesocoteşti vrerea. Nu te pripi, Vo- 


ievoade! Maiestatea sa are răbdare, gânduri şi simţă- 
minte de împăciuire. 

- Da, dar vrea şi  îngenunchere, ascultare, 
mărturisirea vinilor şi mai ales întoarcerea de unde am 
plecat. 

- Da şi nu-i firesc să vrea asta? 

- O fi, dar din păcate nu pot să i-o împlinesc eu. Ce 
te miri, comite? Am şi eu vrerile mele. Să fiu liber şi cu 
voievodatul de sine stătător. Să nu se amestece nimeni 
în ceea ce socotesc că-i bine să fac în el. Spune-i toate 
acestea maiestăţii sale şi sunt încredinţat că dacă-i 
drept şi bun mă va înţelege! 

- Îi voi spune, dar mi-e c-o să-ţi pară rău mai târziu 
că nu l-ai ascultat. Aş fi vrut să te am prieten mai ales 
că îţi sunt vecin. 

- Cine poate şti? 

- Armele vor vorbi. 

- Nu numai ale voastre! 

- Bineînţeles, Voievoade! 

După înclinările de despărţire comitele coboară 
Streiul, iar Bărbat urcă înspre adevăratul Deal al Babii, 
unde-şi are oastea, în mare parte refăcută. Cu această 
întâlnire se pare că orice cale de înţelegere este tăiată. 

Atacul oastei regale nu întârzie să se dezlănţuie de 
îndată ce regele află împotrivirea lui Bărbat de a i se 
supune. Primele ciocniri sunt deosebit de sângeroase şi 
izbânda spargerii acestei prime porţi a ţării ori a refa- 
cerii ei îi înşeală când pe unii, când pe alţii. Seara învă- 
luie însă îngrozitoare mormane de trupuri de oameni şi 
cai sfârtecaţi în fel şi chip. 

Printre cei greu loviți se află şi Sandrin. De-abia a 
putut Nandra să-l tragă mai deoparte să nu fie zdrobit 
de rostogolirea dăinată a luptei. O lance duşmană i-a 
frânt mâna. Acum, împreună cu ceilalţi răniţi, este 


purtat înspre Haţeg. 

A doua zi oastea regelui izbuteşte să desfacă 
poarta ţinută închisă cu atâta străşnicie de Sandrin şi 
Nandra în prima zi. Lărgeşte spărtura şi înspre prânz 
pătrunde până la întăriturile aşezării cneazului Jurca. 
Printre cei căzuţi se află şi Marcu, ginerele său. Mihai 
pune să sune din toate cornurile chemarea pâlcurilor 
aflate în aşteptare pe dealurile de pe laturile văii 
Streiului. Năpustirea fulgerătoare a acestora mătură 
totul din faţa lor şi când se împreună, pe înserat, 
oastea regală este împinsă iarăşi cam pe acolo de 
unde a plecat. Comitele Petre, care a primit sarcina să 
deschidă drumul, spumegă de furie pentru atât de 
neaşteptata dare înapoi. Socoteşte că dacă ar fi izbutit 
să frângă acest blestemat prag, ajunsu-i la Dealul Babii 
nu i-ar fi fost decât ca un salt voinicesc, după câte îşi 
aminteşte că-i de aproape din noaptea când ca sol 
regal l-a întâlnit pe Bărbat. Cheamă în ajutor pe 
unchiu-i, magistrul Gheorghe, care mai şchioapătă de 
pe urma rănii suferite în bătălia din Amlaş. Acesta, 
după ce se lămureşte la faţa locului, cere îngăduinţa 
regelui ca să-i dea un răgaz de o zi pentru a ataca 
dintr-odată din mai multe părţi, învăluind de pe culmi 
pe apărătorii din vale. 

Ciocnirile de pe lunca Streiului îşi trimit răsunetele 
dureroase până sus în adăposturile din munte unde 
sunt purtai cei răniţi de către bătrâni, femei şi copii, 
fără să ţină careva seama de greutăţile drumului. Când 
îşi vede Armina în ce stare îi este adus feciorul, 
rămâne pentru o clipă ca pierdută, crezându-l, după 
cât este de galben şi înţepenit, că este fără de suflare. 
Se dezmeticeşte repede de cum pune mâna pe el. Uită 
împunsătura avută inimă la prima-i vedere şi-şi 
stăpâneşte tremurul mâinilor când îi cercetează rănile. 


Fără să-i scape vreo lacrimă trece la spălarea şi 
oblojirea lor. În sfârşit, îl simte întors la viaţă. Cu 
ajutorul Mezincii îl duce sus şi-l aşază în patul unde 
cine ştie cât va fi silit să rămână țintuit şi trece grabnic 
la ceilalţi care au nevoie de ajutorul ei. Seara, când 
pică de oboseală, n-o lasă să doarmă o altă frământare 
decât aceea a sănătăţii copilului ei şi anume cum îi va 
spune  Voichiţei nenorocirea care le-a lovit pe 
amândouă. Fără să se mai poată stăpâni, lasă plânsul 
să-şi ia toate vămile. Micul Mihăiţă, rămas cu ea în 
lipsa Voichiţei care-i dusă la stâna Petrile din munte, 
când o vede că plânge încearcă s-o potolească şi s-o 
mângâie. Dacă o vede că tot lăcrimează începe să 
scâncească. Într-un târziu se ostoiesc amândouă 
plânsurile şi somnul pune stăpânire peste ei. 

Magistrul Gheorghe nu iroseşte în zadar ziua de 
răgaz îngăduită de rege. Îşi împarte oastea în trei părţi, 
cam aşa cum şi-a pregătit şi Mihai apărarea. După ce 
s-a lămurit bine asupra slăbiciunilor apărării lui Mihai, îl 
atacă în faţă cu grosul oastei. Totodată trimite călăreţi 
atât pe valea Cernei cât şi pe cea a Grădiştei, Aceştia 
pot cu uşurinţă ieşi mai sus de Strei. In primejdie de a 
fi învăluit, Mihai îşi trage pâlcurile spre Orlea. Oricât 
vrea Bărbat să-i sară în ajutor, nu-l lasă. El trebuie să 
aibă ultimul cuvânt de spus. Numai aşa pot recâştiga 
tot ce au pierdut şi vor mai pierde. Il ţintuieşte pe 
comitele Petre sub poalele Orlei. Spre necazul său însă, 
cneazul Mărilă Pogan îl încunoştinţează că nu mai 
poate ţine pe loc pe comitele Timişoarei venit cu oaste 
multă şi proaspătă pe valea Bistrei. Nu mai are ce face 
şi părăseşte Orlea, apoi Haţegul şi se trage pe culmea 
Lupoanei înspre cetatea Colţului. Aici îşi uneşte 
oamenii rămaşi cu cei ai lui Pogan şi se rânduiesc 
pentru apărarea cetăţii. Oastea lui Ladislau, întărită şi 


cu cetele aduse de comitele Timişoarei, cuprinde toată 
ţara. Doar muntele rămâne în stăpânirea lui Mihai. 
Grosul oastei urcă în sus, pe Strei, până ajunge în 
fundătura Barului. Sus pe coastele Dealului Babii este 
înfipt Bărbat. Oricâte încercări face magistrul Gheorghe 
nu izbuteşte să-l clintească. Magistrul tună şi fulgeră 
revărsându-şi furia asupra nepotului său, comitele 
Petre, pe care-l face neputincios şi  mocăit. 
Spumegarea-i creşte când aude de  încurcarea 
comitelui Timişoarei între ostroavele Râului Mare unde 
cneazul Mărilă Pogan îl joacă după pofta sa. Trece el în 
fruntea oastei de la Bar şi pe comitele Petre îl trimite în 
ajutorul comitelui Timişoarei. Ei trebuie să cucerească 
şi cetatea Colę de a cărei însemnătate în îndâriita 
apărare a haţeganilor şi-a dat în sfârşit seamă. 
Totodată, înteţeşte încercările de a lua Dealul Babii. 
Oştenii-i însă se zbat ca peştii pe uscat în faţa puterii 
de nepătruns a lui Bărbat. Cel puţin de l-ar putea 
prinde cei doi comiţi pe Mihai. Ar avea atunci în mâna 
lui puterea de a-l face pe Bărbat ca în schimbul 
libertăţii acestuia, să cadă la o împăcare folositoare 
atât lui însuşi cât şi regelui. In acelaşi timp această 
războire, care i-a mâncat sufletul, i-a stricat sănătatea 
şi i-a pătat faima de priceput oştean, s-ar încheia spre 
binele şi mulţumirea tuturor. 

Numai că la fel de nenorocos se dovedeşte şi 
comitele Petre. Oricâţi oameni aruncă în luptă nu se 
poate apropia de măgura cetăţii. Grindini de săgeți, 
suliţi şi securi le taie calea ori de câte ori reînnoieşte 
încercarea. Nu poate însă ca această îndârjire să ţină 
până la nesfârşit. Apărătorii se văd siliţi să dea înapoi 
când comitele Timişoarei, fără să mai ţină seama de 
pierderile pe care le suferă, străpunge apărarea lui 
Mărilă şi pătrunde pe Râuşor în sus, până sub cetate. 


Cam aceeaşi răsturnare o izbuteşte şi comitele Petre 
dinspre Nucşoara. Lui Mihai nu-i rămâne altceva decât 
să se închidă în cetate cu puţinii ostaşi care i-au mai 
rămas în stare să lupte, din măcinarea grozavă care 
ţine de atâta amar de vreme. Comitele Petre, 
văzându-se sub zidurile atât de bine ferite chiar şi 
vederii din câmpiile de jos, nu slăbeşte deloc atacul, 
dar apărarea celor dinlăuntru se ţine bine. De cum se 
apropie de primele întăriruri, împroşcări necruțătoare 
de săgeți îi silesc pe ai săi să dea îndărăt. 

Cei din cetate îşi închină toate puterile grijei cum s- 
o apere. Femeile se alătură bărbaţilor şi trag alături de 
ei în orice îndrăzneţ strecurat înspre poalele apărărilor. 
Armina este în fruntea lor. Săgeţile ei nu-şi prea 
greşesc ţinta dacă ostaşul nesocotit intră în bătaia 
arcului pe care-l mânuieşte ca un desăvârşit arcaş. Nici 
la aruncarea suliţei nu se face de ruşine. Incât seara 
când Mihăiţă o întreabă „câţi, bunică?” degetele-i arată 
mai mulţi decât ştie el să numere. 

Dar nici cei doi comiţi nu se lasă şi împânzesc faţa 
măgurii cu trăgători aleşi unul şi unul. Strecuraţi 
printre stânci şi mărăcinişuri izbutesc să răzbată în 
prima curte. Celor din cetate nu le mai rămâne timp 
pentru închis ochii nici noaptea. Cu toţii şi toate sunt 
căţăraţi în scobirile zidurilor cetăţii. Tupilați pe după 
stânci şi mărăcini, ostaşii regali mai izbutesc să prindă 
câte unul din apărători ori apărătoare în şuieratul 
săgeţii nimerită tocmai în fărâma de deschizătură 
tăiată în zid. Poate şi ei sunt miraţi că de cele mai 
multe ori aud vaiete de femeie înfiorând prăpăstiile. 

Stoarcerilor de peste zi a puterii li se adaugă amă- 
răciunea jalnicelor despărţiri noptatice de trupurile 
neînsufleţite lăsate să cadă în golul clenţuros. Cât îi 
înfurie, peste toate celelalte, blestematele păsări de 


pradă care din tot muntele şi-au mutat hăituirile aici şi 
se rotesc ca nişte cobe. După încercări zadarnice de 
pătrundere în cetate, care sleiesc nu numai pe cei din 
afară, ci şi pe ce dinlăuntrul ei, Mihai şi Armina rămân 
uimiţi de liniştea care se aşterne într-o bună zi. Îi văd 
pe atacatori că se retrag înspre adăposturi mai 
primitoare. Şi nu după mult timp, spre mirarea lor, se 
iveşte o solie. Este lăsată să se apropie atât cât trebuie 
ca să se facă auzită: 

- Predaţi-vă, că voievodul Bărbat a fost prins! 
Aşteptăm răspunsul vostru până mâine dimineaţă la 
răsăritul soarelui. 

Uluiţi de vestea primită, cei din cetate sunt 
hotărâți să nu se predea în nici un caz chiar dacă 
Bărbat este prins. Trebuie însă să afle neapărat care-i 
adevărata stare de lucruri în ţară. Rupţi cum sunt de 
ea nici nu-şi dau seama care-i cea mai potrivită cale 
pentru ieşirea din răscrucea în care se găsesc. Câtă 
vreme erau prinşi în focul luptei nu-şi puneau astfel de 
întrebări. Acum însă, scrutând zarea din turnuleţ, se 
frământă ce este mai bine să facă. Până la urmă, Mihai 
socoteşte că nu are altă cale decât să se strecoare din 
cetate, ca pe cărările ferite din munte să ajungă la 
Dealul Babii. Armina îşi dă seama că este singurul 
lucru pe care îl are de făcut. Aşteaptă doar să se 
întunece bine, să nu cadă în vreo plasă întinsă de 
duşmanii care nu se poate să nu aştepte din partea lor 
la o astfel de încercare deznădăjduită. Prinşi de 
pregătiri, nici n-au băgat de seamă căderea serii. 
Socotindu-le pe toate încheiate, se aşază puţin ca să se 
odihnească şi să se sfătuiască înainte de plecare. 

Când, deodată, aud desluşit că vine dinspre 
întunecimea prăpastiei unde, în fund, vâjâie Râuşorul, 
cunoscutul cântat de buhă ca semn că cineva vrea să 


intre în cetate şi cere să fie ajutat. Aplecaţi peste o 
ieşitură a stâncii se zbat să pătrundă negreala de sub 
ei. Nu pot însă să deosebească ceva. In schimb prind 
un „aici”, „aici”, foarte lămurit. Cineva trebuie să fie 
agăţat de vreun cleant şi nu mai poate urca. Caută 
repede nişte funii. 

Răsfiraţi pe zidul cetăţii şi la ferestre, vântură 
funiile lăsate peste prăpastie. Fiecare este cu sufletul 
la gură. În sfârşit, Mezinca şopteşte „trage cineva”. 
Mihai şi eu Lie fac câteva semne prin scuturarea funiei 
strigând „apucă bine”. După un scurt răgaz încep să 
tragă cu putere. Cu multă greutate izbutesc să-l tragă 
sus pe cel care s-a înnodat cu nădejde de funie. Se 
prăbuşeşte de cum trece marginea tăioasă a stâncii. 
Când îl întorc pe faţă văd că-i Nandra. Este plin de 
zgîrieturi şi cu vinele umflate gata să se spargă de 
atâta încordare. Fără să mai stea pe gânduri, Armina ia 
o găleată de apă şi i-o azvârle peste cap. Buzele 
căscate, bine umezite, încep să se mişte. Frecat cu 
oţet şi scuturat întruna, Nandra se freacă la ochi să se 
lămurească unde-i: 

- Nu eşti pe cea lume, nepoate! Ai izbândit să 
ajungi în cetate! 

Dezmeticit, începe să vorbească de-a dreptul 
despre ceea ee-i fierbe pe toţi: 

- Regele Ladislau i-a mai trimis o solie voievodului 
Bărbat că vrea să se înţeleagă cu el şi să facă pace. L-a 
poftit la el, în cetatea Devei. A jurat că-i lasă liberă 
întoarcerea dacă nu se împacă. Voievodul a primit ca 
să mai oprească din vărsarea de sânge. De cum a 
coborât însă Dealul Babii, comitele Petre, cu care v-aţi 
chinuit şi pe aici, în loc să-l primească cu cinstea 
cuvenită, după cum suna solia regelui, furios că 
voievodul Bărbat rândul trecut n-a vrut să-i primească 


târgul, a sărit la el. l-a legat oamenii şi pe el l-a socotit 
prins. Cât pe ce să-l omoare. Aşa stau lucrurile. Eu 
de-abia am scăpat din mâna lui. Oamenii nu ştiu ce să 
facă. Se împrăştie dacă nu-i nimeni să-i ţină în mână. 
Ce ne facem unchiule? 

- Luptăm înainte! în frunte cu mine! 

- Dar cum oare? Noi suntem aici. Cum putem 
ajunge la ei? 

- O să vezi! Acum du-te şi te odihneşte. Ai puţin 
timp să te întăreşti. Nu-l pierde! Daţi-i tot ce-i trebuie. 
Hai Armina să vedem amândoi ce avem de făcut. 

Ajunşi în odaia lor, se aşază alături pe pat, el 
cuprinzându-i cu braţul umerii a sprijin. Simte că 
această alăturare l-a ajutat întotdeauna în agerimea 
minţii şi dreptatea hotărârii. 

- Armino, vei putea tu să ţii piept singură, doar cu 
femeile tale, duşmanilor care ne-nconjoară? 

- Voi putea, Mihai! 

- Oricât mă doare inima, că ştiu în ce împrejurare 
grea te las, trebuie să plec. Nici unul dintre cei care 
rămân aici nu te poate ajuta, dimpotrivă, tu trebuie, 
răniţi cum sunt, să-i ajuţi. 

- Nu te gândi la mine. Eu sunt la adăpost. Tu ce 
vrei să faci? 

- Să ies cu ultimii mei oameni prin ascunzătoare şi 
să iau locul lui Bărbat în fruntea celor rămaşi. 

- E singurul lucru ce-l ai de făcut. Altă cale nu 
avem deschisă. Ai grijă de tine, că eu mă voi descurca 
aici. 

- Să mergem să-l văd pe Sandrin înainte de 
plecare. 

Sandrin, care este tot oblojit pe partea stingă a 
trupului, sub îngrijirea Voichiţei şi a Arminei, s-a mai 
înzdrăvenit şi se mişcă prin încăpere ca să-i scutească 


pe ceilalţi să-şi piardă vremea cu el. Ba mai împinge 
câte un vas cu apă sau întinde o haină celor mai rău 
loviți ca el. 

- Sandrine, eu plec, să ai grijă de mama! 

- Voi avea, tată! Pleacă liniştit! 

- Rămâneţi cu bine! 

Dă mâna şi cu ceilalţi îmbărbătându-i. Apoi se duce 
cu Armina în sala mare. Îşi cheamă oamenii şi le 
spune: 

- Pregătiţi-vă! Plecăm chiar acum să ajungem fără 
de nici o întârziere la Dealul Babii. Cobor de îndată vă 
iau. Lie, să fie gata toţi la timp! 

Scurta lor îmbrăţişare le potoleşte tulburarea. Se 
simt ca după o slujbă dinainte orânduită. Deschid 
intrarea ascunsă de iconostas. Aprind lumânările şi-l 
cheamă pe Lie cu oamenii. Aceştia păşesc codindu-se 
în odaia voievodală. Cu lumânarea în mână, intră unul 
după altul în strâmta săpătură ce duce spre inima 
muntelui. Un ultim semn şi lespedea se lasă peste ei. 
Armina împinge iconostasul la loc şi pune cheia raiului, 
iarăşi, în mâna sfântului Petru. Este liniştită, împăcată 
cu gândul că totul merge bine. 

Dimineaţa, soarele nici nu-şi înalţă bine faţa-i 
lucitoare şi solul oastei regale bate-n poartă după 
răspuns. Când aude „nu-ul” foarte răspicat spus de un 
glas îngroşat să pară bărbat, trage o înjurătură şi o 
ameninţare de s-ar fi tremurat şi munţii dacă le-ar fi 
putut înţelege. Încep zile lungi de hărţuială în care 
atacatorii pătrund până sub zidurile cetăţii dar 
apărătoarele, cu toată istovirea lor, izbutesc, cu 
puterea deznădejdei, să-i alunge. Armina este întruna 
însoţită, ca de nişte umbre îngemănate ale ei, de Grina 
şi Voichiţa, când se află sus, pe zidul de apărare. Altfel 
Voichiţa are în grija ei răniții, iar Grina, gospodăria 


cetăţii. De câte ori nu li se pare că totul se prăbuşeşte 
şi că din afară vor izbuti să pătrundă în cetate. Până la 
urmă apărarea lor îndârjită îi înspăimântă şi-i sileşte să 
dea îndărăt. In aceste clipe îngrozitoare până şi răniții 
se târăsc trăgind c-o mână ori aruncând bolovanii gata 
pregătiţi pentru cei ce se strecoară sub ziduri. Şi clipa 
socotită ca ultimă se preface într-alta de uşurare. Sunt 
toate slăbite. Neodihna le brăzdează feţele. Nici una nu 
se plânge însă şi nu se dă înapoi de la treburi pe care 
altă dată le socoteau bărbăteşti şi nici nu îndrăzneau 
să se apuce de ele. 

Intr-o dimineaţă, după atâtea zile de chin, oştenii 
regelui încetează asaltul şi încep să coboare valea 
Râuşorului. Ele însă continuă pânda, neştiind ce se 
întâmplă. Le e frică de vreo capcană. Dar până la urmă 
despresurarea se adevereşte. 

21. RASCUMPARAREA 

Pe măsură ce se depărtează de tainiţa cetăţii, 
Mihai şi însoțitorii săi pătrund tot mai greu pe strâmta 
săpătură, ca de sobol, făcută în măruntaiele muntelui. 
Nu se vede nimic. Lumânările şi opaiţele mai mult îi 
orbesc decât le deschid calea. Sunt năduşiţi de mersul 
pe brânci în aerul îmbâăcsit de mucezeală. Din când în 
când îi mai răcoreşte câte o boare pătrunsă prin 
crăpăturile anume făcute pentru primenirea aerului. Se 
lovesc întruna de colții pânditori din toate părţile. Mihai 
ţine înspre spate opaițul pe care-l duce sa să poată 
sfredeli cu vederea, cât mai departe, rotunda 
scobitură. Celorlalţi nu le lăsa altă grijă decât să-l 
urmeze. || trec fiori, prefăcuţi în sudoare rece, ori de 
câte ori se iveşte câte o cotitură. Cum se va descurca 
dacă vreo cădere de stânci le taie calea? îşi face fel de 
fel de socoteli, cum ar putea, de-i va fi dat s-o 
păţească şi să nu izbutească, să iasă pe coasta 


prăpăstioasă. La întoarcere însă nu se gândeşte. Cu 
orice preţ trebuie să răzbată. Picurările spărturilor 
încep să se facă lipicioase. Neplăcute prin năclăirea cu 
care îi umplu palmele şi mânjesc genunchii şi binefăcă- 
toare prin stropii ca de gheaţă care-i răcoresc creştetul 
înfierbântat. Incep să-i ţiuie urechile. Uită să mai 
cerceteze întortocherile şi se afundă, când mirat de 
iscusinţa celor care s-au gândit la o atât de potrivită 
ieşire din cetate, când mâniat că au lungit-o atâta. 
Pornit pe astfel de gânduri nu-şi mai păzeşte opaițul şi 
o boare trimisă de o ţâşnire de apă din pumnii strânşi 
de piatră ai muntelui îi stinge flăcăruia. Rând pe rând 
se duc şi micile lumini ale mucurilor rămase din 
lumânările celorlalţi, lăsându-i în bezna cea mai 
cumplită. N-are încotro şi îndârjit reîncepe târâşul pe 
pipăite căutând să recâştige timpul pierdut. Numai că 
o izbitură în cap îl face să geamă. Duce mâna la frunte 
unde dă peste un cucui crescut iute ca oul de 
porumbel. Scrâşneşte din dinţi şi îşi stăpâneşte 
durerea pipăind bolovanul colţuros care le închide 
drumul. Până aici le-a fost. De ceea ce s-a temut n-a 
scăpat. Săpătura-i înfundată! N-au nici loc să se 
opintească mai mulţi ca să încerce o rostogolire a 
pietroiului. Boarea care i-a lăsat în întuneric se simte 
din nou, parcă mai întărită. Trebuie să fie o scăpare 
prin gaura pe unde se strecoară. Cere o suliță şi 
împunge marginile săpăturii. Suliţa pătrunde. O ridică. 
Lemnul cozii păârâie, dar şi bolovanul se clatină ca un 
ou. Se trage şi Lie. Inghesuiţi până la înăbuşire cu 
Nandra peste ei, împing cu umerii suliţele împlântate 
sub piatră. Aceasta se rostogoleşte uşor. Răsuflă 
uşurat. Se strecoară prin deschizătură şi rămâne o 
clipă nedumerit. Se poate? Chiar au ajuns la capăt? Se 
scoală în picioare şi se dă la o parte să le facă loc şi 


celorlalţi, glumind: 

- Aţi văzut cum au dres moşii noştri să nu se mai 
ostenească să-şi stingă opaiţele la capăt? Isteți 
oameni! Ce ziceţi? 

Nu mai aşteaptă răspunsul şi, la slaba lumină a 
lunii, ajutat de ceilalţi, aşază bolovanul la loc. lese 
afară şi se pomeneşte sub ştiuta duruitoare a 
Râuşorului, cam în dreptul vârfului Ascuţit. De aici, 
calea le este deschisă, cu toată greutatea ei, căci 
trebuie să străbată Retezatul de la un capăt la altul. ŞI 
tocmai fiindcă au atâta de mers, după ce se 
dezmorţesc cu apa rece a Râuşorului, o pornesc la 
drum bărbăteşte. Mihai vrea ca zorile să-i prindă sus, 
pe curmătura dintre capătul Lolaiei şi vârful Strugari, 
ca să iasă la stâna de pe valea Pietrile. De cum îi văd, 
oamenii îl întâmpină bucuroşi: 

- Dac-ai venit, Voievoade, se întorc şi vremurile 
cele bune de mai ieri! Să ne fii sănătos! 

Lui Mihai îi creşte inima când i-aude. Nu-i puţin 
lucru să aibă dovada că încă-i vie în toţi încrederea în 
îndreptarea vremurilor şi în faptul că el este cel care o 
va aduce. Cu toate că istovirea li se vede pe faţă, nici 
unul nu trage la odihnă. Se schimbă de hainele 
înnoroiate şi sfâşiate. lau câteva îmbucături în fugă şi 
sar pe cai. Li se par tare lungi cele şapte praguri ale 
văii Pietrile. Totuşi, iuți de picior cum sunt, o dată cu 
apusul soarelui, bat şi ei la poarta Bucurei, iar când se 
aprinde luceafărul poposesc la stâna de la gura 
Bucurei. Aici, după ce-şi astâmpără repede foamea 
intră cu toţii în împărăţia viselor. Dimineaţa întâmpină 
răsăritul pe şaua plaiului Mic. Prânzesc şi schimbă caii 
la stâna „La fete”, unde Mihai se desfată cu plăcuta 
afinată pregătită de băciţa Iconia, pe voia lui şi a 
Arminei. 


Seara poposesc în Câmpul lui Neag. Mihai pică 
de-a dreptul peste un sfat ostăşesc al căpeteniilor 
oştirii lui Bărbat. Sosirea lui este primită cu chiote de 
bucurie. Niculaie, Văsiluţ, Vuciu, Albu de pe Argeş, toţi 
îl poftesc să ia locul de frunte. Jumătate din grijile lor le 
socotesc risipite, după cum reiese din spusele bătrânei 
căpetenii a taberei de pe jii, Niculae: 

- Bine ai venit, voievoade Mihai! Ne-a sosit 
căpetenia care ne lipsea în aceste împrejurări. Când 
vor auzi de tine, oamenii se vor strânge iarăşi în jurul 
nostru şi vom putea închide drumul muntelui! 

Pe lângă atâtea nopţi, ce mai înseamnă încă una 
nedormită? Mai ales una ca asta, în care Mihai află că 
puterea lor este slăbită, dar nu sfărâmată. Au atât cât 
le trebuie pentru ca şi vorba lor să aibă „greutate” 
când se hotărăşte pacea. Acest fapt se cere adus cât 
mai curând la cunoştinţa egelui, ca Bărbat să nu se 
simtă singur şi slab în faţa lui. 

Spre norocul lor, chiar a doua zi fac această 
înştiinţare. Mereu  neastâmpăratul comite Petre, 
crezând că Bărbat a lăsat în urma lui doar cete răzlețe 
în plină risipire se gândeşte că nu i-ar strica să vie în 
faţa regelui cu „ploconul” deschiderii drumului spre 
pasul  Vâlcanului. Cu acest gând împărtăşit şi 
magistrului Gheorghe, care-l sprijină din toate puterile, 
fiindu-i doar nepot de soră, îşi strânge cetele în jurul 
Livadiei. Mihai, care de-abia apucase să se întindă şi el 
puţin, se pomeneşte chemat de un fecioraş să vină 
degrabă spre Crivadia, că oastea regală se pregăteşte 
pătrundă spre satul Petros. 

Fără să se mai pregete, Mihai sare pe calul adus de 
finul său, Mihăiţă, băiatul lui Neag, şi, cu fecioraşul 
după el, o ia în sus spre Dealul Babii, ca să iasă la 
Merişor. Pe toată valea jiilor de sus este întâmpinat cu 


bineţe pline de cinstire de cei tineri şi de nădejde, de 
cei încărunţiţi. 

- Da mulţi mai sunteţi, fraţilor! 

- Suntem, Voievoade! Ai cu cine face treabă, şi un 
chiar foarte bună. 

- Cu astfel de oameni nu pierim niciodată oricâte 
rele s-ar abate peste noi! 

Vorbele acestea, care sunt mai mult un răsunet 
gândului său, Mihai se pomeneşte că le spune 
flăcăiaşului trimis de Lie. Acesta se ţine în urmă-i ca un 
căţeluş, care ar vrea să se alipească şi el de un stăpân. 
Nici nu s-a uitat prea bine să vadă cine-i. Nu-şi 
aminteşte să-l mai fi întâlnit. Cu cine naiba aduce, aşa 
negricios de parcă fi fost uns cu funingine, că nu-i 
numai pârlit de soarele verii. 

- la ascultă, sprâncenatule, al cui eşti? 

- A lui Niegomir Băsărabă! 

- A lui Băsărabă? 

- Da, Tihomir, fecioru-i cel mai mic! Nepotul 
voievodului Bărbat. 

- Aha! Acum mi-aduc aminte de tine. De la a doua 
nevastă. Veveriţa aia de verişoară a lui Bărbat. Cum de 
ai ajuns aici? 

- Aşa ne-a venit vorba de la badea Lie şi Nandra ne 
strângem pe lângă unchiu Bărbat toţi cei care suntem 
în putere, să ţinem piept ostaşilor regelui. 

- Şi tu eşti în putere, prâsleo? 

- Sunt, Voievoade! 

- Ai dat faţă cu... 

- Oho! Chiar alături de unchiu! 

- Taci mă, nu mă necăji! 

-O iartă-mă, Voievoade, că mă pornii pe 
lăudăroşenii. M-am nimerit însă lângă unchiul Bărbat 
când comitele Petre l-a înfruntat la Bar. Şi l-am 


răsturnat că prea băga cu duşmănie în dumnealui. 

- Şi cum făcuşi? 

- Am tras cu praştia, ca David! 

- De unde ştii tu de el? 

- De la părintele Blasiu. Când ne învăţa literele şi 
cânturile ne mai povestea şi câte ceva din biblie. 

Fără să vrea, Mihai se întoarce şi priveşte mai 
cercetător pe acest fecioraş atât de dezgheţat şi-şi 
pune întrebarea: „Oare sunt mulţi ca ăsta? Bine ar fi!” 

- Voievoade, uite-l pe badea Lie, ne-a ieşit în cale. 
Mă ierţi, mă duc la pâlcul meu. 

- Să te ţii pe lângă mine, Tihomire! 

- Da! Să trăieşti, Voievoade! 

Tihomir rămâne mult în urmă ca să-i lase pe cei 
mari să vorbească în voie între ei. De la Dealul Babii 
coboară însoţit de Lie spre Merişor unde sunt adunate 
căpeteniile cetelor răsfirate pe lăsările dinspre Crivadia 
ale muntelui. Toţi sunt bucuroşi că-l văd. Cel mai 
mulţumit este însă el când aude că odată cu vestirea 
sosirii lui s-au topit gândurile de ducă ale celor mai 
mulţi, care socoteau că nu ar mai avea pentru ce sta 
aici, de vreme ce „capii” i-au părăsit. Unul, Litovoi, 
mort, celălalt, Bărbat, prins la rege, iar el gonit în 
cetate-i, ca într-o vizuină încolţită de vânători şi dulăi. 
Acum când îl văd, pricep că nu-i totul, pierdut şi îşi 
recâştigă încrederea că multe se mai pot îndrepta, 
chiar dacă nu la fel cum au fost la început. Sunt plini 
de îndârjire împotriva acestui îngâmfat comite Petre 
pentru încălcarea cunoscutelor rânduieli ale ospeţiei şi 
soliei când s-a aruncat asupra lui Bărbat, la plecarea 
acestuia înspre Deva, la rege. Cât de mult îi surâde o 
răfuială cu el. Prea i se vâră întruna în cale. Hotărăşte 
ca sfatul să-l ţină pe căpăţâna golaşă a Crivadiei, de 
unde au valea Streiului de sus desfăşurată la picioarele 


lor. Nu întâmpină greutăţi în împărţirea cetelor, 
împrejurimile fiindu-le acum cunoscute şi celor de pe 
Jiii de jos, care stau de atâta vreme de veghe aicea. 
După ce se împart la locurile lor, Mihai rămâne încă o 
vreme să-şi privească aşezarea de baştină aflată în 
această parte a ţării. Acolo unde Lupoanea stă tolănită, 
trasă spre pântecele ei, se află ohaba lui, pe care nu 
de mult a încredinţat-o lui Sandrin. Acum poate dorm şi 
mănâncă în ea oştenii regali. Dar mâine? O să vadă ce 
aduce începutul de aici. Trebuie să aibă grijă ca 
ascunderea în peşteri şi sub pereţii Streiului să fie cât 
mai grabnică, să nu prindă de veste comitele Petre. 

Noaptea şi-o petrece pe şaua îngustă care leagă 
căpăţâna de piatră a Crivadiei de piciorul muntelui. 
Când veni Lie să-l trezească, el urmărea de mult 
apropierea oastei comitelui. Acum face ocolul ca să 
apuce în sus, înspre Crivadia, pe coasta mai lină din 
partea aceea. Aşteaptă liniştit ca grosul ei să intre în 
fundătura  Petrosului. Atunci dă şuierul năpustirii 
cetelor sale. Aceştia îi ciocnesc de sus numai în creştet 
cu tot ce se poate arunca. Comitele se zvârcoleşte. In 
cine să tragă? De se uită în sus îl orbeşte soarele. Mihai 
se şi înveseleşte. 

Toată lupta a ajuns un fel de glumă, când nişte 
copii se apleacă peste ghizdul fântânii, aruncă 
pietricele, văd cercurile apei şi apoi fug să nu-i prindă 
părinţii. Dându-şi seama în ce încurcătură a intrat, 
comitele îşi trage oamenii îndărăt. Nu apucă însă să 
iasă bine din bătaia celor de sus că sar peste ei, ca 
nişte arătări, cei ascunşi de cu seară prin peşteri. De la 
aceştia primeşte însă o altă snopeală. De data asta 
lovirile ating picioarele cailor care se duc peste cap de 
parcă ar fi fost împiedicaţi. Acum oştenii lui Mihai îi 
urmăresc la câmp deschis. După cum fug şi unii şi alţii, 


ar ajunge cu toţii până-n seară la Haţeg. Cu multă 
părere de râu, pune să se sune cornul opririi. Socoteşte 
că-i destulă palma batjocoritoare pe care a primit-o 
comitele Petre. Nu-i trebuie mai mult. S-ar putea să-l 
aţâţe pe rege şi să-i strice socotelile lui Bărbat. Când 
aude comitele de la cine i se trage ruşinea, într-o 
pornire nestăpânită de răzbunare, scoate spada şi o 
vântură spre căpăţâna Crivadiei. 

- Ai să mi-o plăteşti valah blestemat! 

Mihai însă nu se mai găseşte la Crivadia, ci la sfat 
cu Vuciu, sus pe Dealul Babii. Acesta se pregăteşte să 
plece la rege atât ca sol al celor de aici cât şi ca om de 
legătură cu Bărbat. 

Vestea „paparei” pe care a mâncat-o comitele 
Petre a ajuns la Deva odată cu Vuciu. Acolo îl primeşte 
castelanul losif care-i îngăduie legătura cu Bărbat, ca 
să-l sprijine în încheierea păcii şi a îndeplinirii 
îndatoririlor care se vor naşte din ea. Solia lui Vuciu 
este bine primită de rege. Vede în ea o mai grabnică 
scăpare din această stare încurcată care-l stoarce de 
bani şi-i slăbeşte puterea în faţa propriilor săi nobili. 
Oricum, poate grăbi prețuirea pagubelor suferite de el 
prin neascultarea lui Bărbat şi a fraţilor săi. 

Tot bietului Vuciu îi cade pe cap, când se întoarce 
după vreo câteva zile de la plecarea-i ca sol, 
îndatorirea de a-i spune lui Mihai, fără să-i scape ceva, 
ceea ce s-a vorbit şi hotărât la rege. 

- Mai întâi să-mi spui cum s-a auzit la curte bătaia 
pe care a mâncat-o „prietenul” nostru, comitele Petre 
„de Haţeg”, cum se vrea de acum chemat. 

- Se zice că regele când a auzit, de faţă fiind şi mai 
marii comitelui, ar fi glumit: Nu ţi-am spus, principe, că 
valahii ăştia şi din groapă izbesc cu copita dacă-ţi bagi 
nasul în oala lor. Hai să scoatem ce putem şi să 


isprăvim odată cu ei. 

- Bănuiesc eu cine ţi-a şoptit vorbele astea. Isteţul 
cela de Nicolo. Al naibii cum ştie să fie întotdeauna 
acolo unde trebuie. Dar tu ce mă fierbi şi, în loc să-mi 
spui ce s-a petrecut la rege, îmi torni glume de la 
curte? 

- Ho, cumnate, că aşa-mi ceruşi! 

- Vezi că pe astea le ţii minte mai uşor. 

- Şi ţie îţi plac mai mult. 

- Bine ar fi s-avem de vorbit numai despre ele. Hai, 
dă-i drumul, ce vrea regele? 

- Ca toate să se întoarcă, în părţile de dincolo de 
munte, aşa cum au fost mai înainte, Bărbat trebuie să 
plătească pentru Litovoi  întreitul veniturilor şi 
foloaselor întârziate. O dată că aşa-i înţelegerea cu 
regele Bela. A doua oară să acopere ce s-a risipit cu 
războiul. A treia oară să ţie minte că nu numai greşelile 
faţă de Cel de Sus se plătesc, ci şi faţă de cei de care 
eşti legat aicea jos. Bărbat i-a mulţumit regelui că i-a 
întins mai întâi un pocal de vin, dar tare-i pare rău că 
până să-l ia a turnat în el fiere. Prea-i amar ca să-l 
poată da pe gât. Regele i-a răspuns: 

„Vei sta, valahule, aici până când îl vei bea ca să 
pot turna din nou în el din cel curat al prieteniei şi 
libertăţii”. Bărbat l-a înfruntat: „Nu aşa ne-a fost 
înţelegerea, Maiestate, ori cuvântul unui rege-i sfânt!” 
Răspunsul a venit de îndată, „când este dat sfinţilor 
care nu greşesc niciodată”. Am simţit cotul lui Bărbat. 
l-am răspuns printr-o dare din umeri că n-avem ce 
face. El murmură „prost am fost că m-am dat pe mâna 
lui”. Eu am socotit cumnate că regele fără bani nu 
pleacă. Se bătea cu noi până când îi scotea şi am fi 
ajuns la mai mult decât cere acum. Se vede că Bărbat 
a socotit la fel şi a răspuns că plăteşte dacă regele îl 


lasă să se descurce cum crede el în păaţile de dincolo 
de munţi aşa după cum i-a dat mână liberă regele Bela 
lui Litovoi. Ladislau n-a zis nimic. Doreşte numai să i se 
verse toate veniturile şi foloasele fie prin Bărbat, fie de 
fiecare. Nu-i pasă cine le strânge. Vrea să nu mai aibă 
nici o tulburare din partea lui. Bărbat socoate că 
acestea sunt şi pe voia lui. Când să se treacă la 
hotărârea felului în care urmează să fie plătită 
răscumpărarea, principele Ugrinus al Transilvaniei, 
care se aprinsese tare la faţă, întreabă: „dar ce, lui nui 
se cuvine nimic?”. Cere ca Amlaşul, Făgăraşul şi ţara 
Hațegului să fie alipite principatului său. 

- Cum să ne rupă de ai noştri? l-auzi, tâlharul! 

- Regele n-a vrut însă să audă. Ba chiar a sărit în 
sus. Cum să-i dea ţara Hațegului, care ţine de el însuşi, 
ca stăpânire nemijlocită a coroanei. Oricât s-a certat 
Ştefan, taică-său, cu Bela, bunicu-său, n-a căpătat-o. | 
s-a părut că-i chiar o nesocotinţă din partea principelui 
s-o ceară. Ajungând la ceartă, Ugrinus i-a amintit că se 
află în principatul său. Regele i-a răspuns supărat că 
„nu pentru mult timp”. Ce va fi înţeles Ugrinus din 
aceste vorbe nu ştiu, dar s-a potolit de îndată. Cred că 
i s-a părut că regele îl ameninţă cu pierderea scaunului 
de principe. 

- lată cum din cearta lor scăparăm noi cu faţa 
curată. iți mulţumesc, cumnate, pentru veştile bune, 
iar cele rele să le fie de cap celor care le-au prilejuit. 

- Stai, cumnate, că n-am isprăvit. Acum vine 
partea grea care te priveşte! 

- Cum adică? Ce a mai rămas? 

- Ceea ce-i mai greu: plata răscumpărării! 

- Numai să vie Bărbat şi vom pune mână de la 
mână şi-l mulţumim într-un an, doi, pe rege. 

- Bine ar fi ca regele să gândească la fel, dar vezi, 


el vrea banii de îndată şi numai când îi are în mână îl 
dezleagă pe Bărbat de îndatorire. 

- Dar cum să-i dea dacă-l ţine închis acolo? 

- Dar dacă Bărbat îl trage pe sfoară şi când se 
vede liber cu oastea pe care o are poate să-i mai dea 
destule dureri de cap. Ori nobilii lui atât aşteaptă, să-l 
vadă slăbit, sărăcit, cu oastea neplătită, ca să-l ia în 
râs şi să-şi întărească stăpânirile lor nobiliare, care 
înghit întruna din cele regale. Şi atunci cineva de mare 
greutate urmează să rămână în locul lui, până când 
acesta varsă răscumpărarea. 

- Da pe cine dintr-ai lui Bărbat a pus ochii regele? 
Nu-l văd pe cel care să cântărească atâta groază de 
bani. L-a numit? 

- Cum să nu: voievodul Mihai al ţării Hațegului. 

- iți baţi joc de mine, Vuciule? la nu te întrece cu 
gluma! Că atât cât îmi eşti de cumnat o păţeşti. 

- Cum mi-aş putea îngădui uşurinţe faţă de tine! 
Doar eşti mai vârstnic decât mine. Tu ai fost ales de 
rege să fii „ostatic”. lar ca să nu stai prea mult acolo, 
hai să-i adunăm pe ai noştri şi să strângem banii! 

Cei care au fost chemaţi n-au întrebat prea multe 
şi s-au repezit la aşezările lor să-şi aducă părţile. Au 
timp destul pe drum să judece întorsăturile sorții după 
cum îi duce mintea, însă în două săptămâni trebuie să 
fie înapoi la Câmpul lui Neag, unde se strâng banii. 
Paza banilor care vor fi aduşi este încredinţată de Mihai 
finului său, Neag, ajuns om de nădejde. Cel care 
odinioară, dacă nu era Armina, de ce să nu 
recunoască, ar fi fost un om „înfierat”, pribegit cine 
ştie pe unde. Dar să lase asta, el însuşi trebuie să-şi 
aducă partea lui aici. Nu-i vine deloc uşor s-o 
pornească iarăşi, pe ocolite, ca hoţii. Totuşi nu poate 
să se încumete să treacă printre oştenii care-i co- 


tropesc ţara, nici măcar gol, dar cu atâta bănet. 

Tot vechii lui însoțitori, Lie şi Nandra, îi ţin de urât 
pe drumul prin munte până la cetate. Merge tăcut. Are 
atâtea socoteli de făcut, fără să pună la cântar 
greutatea pe care o simte pe suflet când se gândeşte 
la ceea ce trebuie să-i spună Arminei. Prea-i leagă ani 
mulţi ca să nu-i vorbească deschis şi ca ea să nu-l 
înţeleagă aşa cum se înfăţişează împrejurarea de 
acum. Cu asta se înseninează şi se porneşte pe glume 
asupra felului cum se vor descurca după ce îi va înghiţi 
iarăşi săpătura de sobol din măruntaiele de piatră ale 
muntelui. Spre norocul lor sunt scutiţi de aşa ceva. Pot 
chiar scurta drumul. Coboară de al Pietrile pe apa 
Nucşoarei şi se strecoară printre cleanţurile feţei 
Vârfului Ascuţit de-a dreptul în poarta cetăţii, care-i 
despresurată de unguri. Aceştia petrec în lege la Râu 
de Mori, unde comitele Petru a fost văzut împăcându- 
se destul de bine cu Cânda, care parcă a uitat că 
slujitorii acestuia l-au trecut pe feciorul său Marcu, 
bărbatul Grinei, în rândul celor care nu se mai întorc 
niciodată. Poarta o găseşte bine zăvorâtă şi oricât de 
hoţeşte s-au apropiat, pândara i-a simţit şi mai, mai 
să-i săgeteze când i-a văzut cu câtă îndrăzneală se 
apropie. Când îi recunoaşte se loveşte de astă dată 
femeieşte peste gură şi strigă: 

- Domniţă... a... a! Vai de mine ce proastă sunt, 
era cât pe ce să trag în Voievod! 

- Ai vedenii, fato! 

- Nu, aşteaptă la poartă. 

- Şi de ce nu sări să deschizi? 

- Că bine zici, Domniţă. Am şi uitat, năucită cum 
sunt! 

Mihai începe îmbrăţişările cu cei mai iuți da picior 
şi ăştia-s nepoţii, apoi fetele şi la urmă o cuprinde pe 


bătrâna-i cu stânga-i pe după gât, aşa ca să-şi 
amintească de cum a fost odată. Sandrin tot cu mâna 
legată, primeşte o palmă drăgăstoasă pe umărul cel 
sănătos. Este bucuros că şi-i vede strânşi pe toţi la un 
loc. Se întunecă uşor când o vede pe Grina îmbrăcată 
în negru, pentru Marcu. 

Ca să scape de întrebări o ia înspre încăperea cea 
mare, poate s-o găsi şi pentru ei ceva de mâncare şi de 
băut. După ce îşi astâmpără foamea se îndreaptă cu 
Armina spre odaia lor de sus. De-abia intraţi ea-i 
spune: 

- Mihai, acum suntem numai noi, ia spune-mi ce 
ascunde voioşia asta care sună, pentru mine, altfel 
decât cea cu care m-ai învăţat. 

Îi povesteşte cele petrecute între rege şi Bărbat, 
ocolind întruna partea care-l priveşte de-a dreptul pe 
el. 

- Mihai, dragul meu, nu te încurca în ocolişuri. 
Oricât e de grea apăsarea uşurează-te 
împărtăşindu-mi-o. 

- Mă doare că o dată cu moartea lui Litovoi s-au 
prăbuşit atâtea nădejdi. 

- Să înăbuşim izbucnirea durerilor noastre, că 
poate ale altora sunt mai mari şi dacă nu-i uşurăm noi, 
cine să aibă grijă de ei? 

- Ei rămân, Armino, pe mai departe în seama ta. 
Eu mai am atâtea de făcut până când îl văd pe Bărbat 
liber şi lumea reaşezată după cea stabilită prin 
„înţelegerea” cu Ladislau. Partea mai grea este că eu 
voi rămâne în locul lui Bărbat ca „prins” până când 
este adus preţul răscumpărării în cetatea Devei. 

- Doamne, de ce ne baţi atât de rău? Cu ce ţi-am 
greşit? Ce, n-are încredere regele că Bărbat va plăti? 

- N-are! Nu vrea să rămână cumva fără bani. Ori 


acum tocmai la asta trebuie să ajut. Vom da întâi noi 
din ce putem. Bărbat o să ni-i întoarcă. Nu-i timp de 
şovăială. Trebuie să-l scăpăm repede ca domnii zilelor 
noastre să nu-şi schimbe gândurile. 

- Ah, de le-am vedea odată pe toate duse până la 
capăt şi pe tine scăpat de aceşti oameni înverşunaţi! 

- Cel mai înverşunat este comitele Petre, care era 
mai să fie omorât de nepotul lui Bărbat, feciorul lui 
Niegomir Băsărabă. Poate-ţi aminteşti de flăcăiandrul 
acela oacheş, Tihomir. Spumegă de furie comitele că 
n-a putut să zdrobească oastea lui Bărbat şi să-l prindă 
altfel decât ca „oaspete” al regelui. 

- Cred că peste Dealul Babii nu izbutea comitele 
nicicum să treacă! 

- Nu! Apoi nu mai vorbesc, uite că-mi vine sa şi 
râd, cu tot necazul ce ne apasă, de câte glume să fac 
pe socoteala lui, că el, oamenii săi n-au fost în stare să 
ia cetatea asta apărată numai de femei. El râvneşte să 
fie numit comite de Haţeg, cu împuternicirea să-i 
păzească regelui primirea „dreaptă” a foloaselor şi 
veniturilor ce i se cuvin de la noi. Numai bine nu va fi, 
de va izbuti, dar să lăsăm asta pentru mai târziu. 

- Şi cum socoteşti, Mihai, că le vom putea împăca 
pe toate? 

- Tu rămâi aci cu oştenii mei cei mai încercaţi pe 
care-i adună Lie şi Nandra. Eu mă întorc la Câmpul lui 
Neag, unde se adună banii. 

- Unde ai zis? La câmpul lui Neag? La finul nostru? 
A ajuns el la atâta cinste şi încredere? 

- Da, Armino, şi-ţi mulţumesc că m-ai îndemnat 
să-l ajut când a dat năpasta peste el şi Salomea, 
aşezându-l pe câmpul ce acum îi poartă cu cinste 
numele. 

- Mulţumirea-i că totul a ieşit bine! Şi cu banii? 


- Pe cei aduşi de către prietenii lui Bărbat îi 
rotunjim noi, cu ceea ce va mai lipsi. N-o să te superi 
că sunt silit să umblu la averea din ascunzătoare. 
Poate va trebui să luăm ceva şi din ceea ce a rămas de 
la taică-tău, dacă nu ne va ajunge atât cât am izbutit 
să strângem amândoi. 

- O, Mihai! Se poate să vorbeşti astfel? Ce-i acolo 
i-al nostru. Foloseşte-i cum socoteşti tu că-i mai bine. 

- Să nu primeşti pe nimeni în cetate până nu mă 
întorc eu! Am s-aşez iscoade să vă înştiinţeze de se în- 
dreaptă vreun pâlc regal înspre voi. Să ştii că nu vin cu 
gânduri curate. Ori urmăresc jaful, ori întârzierea sau 
chiar împiedicarea înţelegerii cu regele, trimişi de 
nobilii care vor să aciuieze ca stăpâni peste noi. 

- Din partea mea să fii liniştit. Nu va intra nimeni în 
cetate. Mă doare că iarăşi pleci pe drumuri atât de 
primejdioase. Nu uita anii care-i porţi pe umeri şi 
încărunţirea părului. Îţi cer să te fereşti de relele care-s 
prea peste măsura puterilor tale ca să poţi fi cu 
adevărat folositor ţării! Eu nu mă pot odihni aici până 
când nu te vei întoarce şi nu vom ajunge iarăşi la casa 
noastră. 

Nici nu are parte Armina de linişte, întrucât 
nenumărate pâlcuri vrăjmaşe, părelnic răzlețe, se abat 
înspre cetatea Colţului. Dar fug grăbite de împroşcarea 
arcurilor apărătorilor, ale căror săgeți, chiar de-s 
țâşnite din „slabe” mâini de femeie, nu-şi greşesc mai 
niciodată ţinta! 

În timpul acesta Mihai face socoteli în casa lui 
Neag. Mai sunt câţiva întârziaţi de venit. Pe unii dintre 
ei poate vremea rea ori boala i-a împiedicat să vină. 
Alţii se vor fi gândit că nu-i nimerit să plătească pentru 
a se alege cu un stăpân pe locul căruia ar fi îndrituiţi să 
stea şi ei. A învăţat doar cât este de ciudată firea 


omenească. Pune de la el, în afară de partea lui, tot 
ceea ce lipseşte. 

Prea mult se lungeşte aşteptarea nerăbdătoare a 
regelui, care stă tot pe socoteala lor cu slujitorimea-i 
numeroasă. Toată familia Neag este prinsă de 
fierbinţeala ajutorării „naşului mare”. Salomea croieşte 
şi coase la săculeţi, Neag i-ajută lui Mihai să numere 
banii, iar finu Mihăiţă îi aşază în săculeţii daţi de 
maică-sa şi-i leagă cu grijă la gură. Când totu-i 
terminat, Mihai îl roagă pe Vuciu să-l însoţească la 
Deva pentru „facerea schimbului”. S-a gândit că-i mai 
cu cap să pornească de aici, decât de la cetate. De ce 
să-şi amestece ţara în acest târg dacă nu-i nevoie. S-ar 
putea să-i deschidă regelui pofta să-l ia şi pe el la rând 
după ce termină cu Bărbat. Mai cuminte-i să fie 
mijlocitor decât părtaş ori făptaş. Apoi, nu vrea ca 
Armina să-l vadă cum pleacă, zice-se, însoţit de 
suliţaşii regelui. Drumul îl fac în mare grabă. La Deva 
se încrucişează pe scările cetăţii cu Bărbat care este 
eliberat. 

După trei zile de „ospeţie”, pe care îşi dă bine 
seama că nu va putea să le uite cât va trăi, castelanul 
losif, în numele regelui, îi deschide uşa înştiinţându-l 
că-i liber, toate îndatoririle pe care şi le-a luat Bărbat 
fiind, spre mulţumirea celor chemaţi să le cerceteze, 
cu sfinţenie aduse la îndeplinire. Se bucură că pe drum 
întâlneşte oastea comitelui Petre care se trage la 
porunca regelui înspre valea Mureşului, aici 
nemaiavând rost să stea. La Dealul Babii îl aşteaptă 
Bărbat cu care se îmbrăţişează. Acesta-i spune cu glas 
înmuiat de dragoste frăţească: 

- lartă-mă Mihai, că de la Armina mi-am cerut 
iertare. M-am repezit la cetate în aceste trei zile. V-am 
pus la grele încercări. 


- N-ai de ce, Bărbate! Ce, tu n-ai fi făcut la fel dacă 

erai în locul meu? 
N-ai fi cumpănit o clipă să mă scapi! Acum faptul cel 
mai însemnat este că nu mai avem drumurile tăiate. 
Nu se mai deschid chiar atât de luminoase cum le-am 
dorit, dar cel puţin tu poţi să mai înfăptuieşti multe din 
cele gândite de noi. Eu aici trebuie să înteţesc lupta 
aspră, să nu las să ne fie ştirbite drepturile. 

- Mihai, voi fi mereu lângă tine! 

- Atât cât se poate, Bărbate, că nu atârnă numai 
de tine. Am credinţa că noi vom fi primii care să ne 
bucurăm de tot ce veţi înfăptui voi şi vom fi întăriţi în 
lupta noastră ştiind că vă avem ca sprijin pentru 
vremuri grele. Acum hai la ai tăi că te aşteaptă! Sunt 
mulţi strânşi pe valea de sus a jiilor, mai ales din 
neamurile-ţi din partea Băsărabilor, care se tem că atât 
magistrul Gheorghe cât şi comitele Petre îl vor urmări 
pe Tihomir şi ai lui pentru că i-a adus vărsarea 
sângelui. Te însoțesc până la culmea trecătorii. 

Ca şi alţii care s-au oprit înaintea lui pe această 
culme, Mihai simte ce „vârf” înseamnă în viaţa lui 
de-acum înainte această cumpănă a apelor din pasul 
Vâlcanului. Chiar dacă va fi şi pe mai departe tot o 
legătură, se va înălța însă şi ca un hotar despărțitor. 
Oricât se stăpâneşte simte o împunsătură în inimă, 
ştiind că nu-l va mai putea răzbate decât prin pârleazul 
pe care va fi în stare să-l încropească. Oare pentru 
câtă vreme? Trecerea-i poate fi de rudă, prieten, 
treburi ori fugă, dar nu ca părtaş la adunările care 
hotărăsc destinele românimii libere. Ţara-i este strânsă 
la pieptul străin al regatului ungar, stăpânire 
nemijlocită a coroanei, care îl veghează de la acea 
blestemată a te a Devei. 


22. INTEMEIEREA 

Coborârea de la trecătoarea Vâlcanului după 
despărţirea de Bărbat i se pare lui Nandra, care-l 
însoţeşte pe Mihai, tare înceată. Inseamnă că Mihai 
este frământat de gânduri pe care vrea să şi le 
limpezească încă atâta vreme cât se află aici sus, că în 
vâltoarea care-l aşteaptă jos, în ţară, cu greu îşi va găsi 
răgaz pentru aşa ceva. Nu greşeşte. Este tare 
întunecat. Închis în el însuşi, se zbate să-şi potolească 
necazul pentru nestăpânirea firii sale păcătoase, care 
întotdeauna ia partea neagră a întâmplărilor, în loc să 
facă la fel ca toată lumea şi să-şi aţintească privirile 
asupra luminării căii pe care-s porniţi. Intoarcerea 
acasă a adus bucuria pe feţele tuturor. Nu şi-au făcut 
gânduri despre cele ce vor găsi acolo. O să se 
descurce, numai să se vadă iarăşi în casa, la munca, în 
mijlocul familiilor lor. Dovadă este această golire a văii 
de sus a celor două Jiuri aproape ca la o bătaie 
vrăjitorească din palme. Nu s-a păstrat nimic din 
freamătul de viaţă care a fosi aici, nu mai departe 
decât ieri. După această liniştire în privinţa celor mulţi, 
pune stăpânire pe el frământarea întrebării ce va găsi 
Bărbat acasă. Nu se întoarce doar cu cununa victoriei 
pe frunte, ci ca un om care s-a împiedicat în văzul 
tuturor şi are nevoie de sprijinire ca să se ridice şi să-şi 
regăsească dreapta ţinere pe picioare. 

De ce să se întrebe însă doar cum va fi primit 
Bărbat de vreme ce nici el nu se va simţi prea bine în 
faţa părinţilor care şi-au pierdut copiii. Ar putea 
vreunul să-l întrebe, de ce te-ai amestecat, voievoade? 
Ce avea Litovoi de împărţit cu regele era treaba lui, nu 
a ta! Şi atunci poate n-ar fi trecut tăvălugul oastei 
regale peste ţară, sau chiar dacă trecea ar fi fost altfel. 
Dar putea să stea de-o parte! Să aştepte, ca după ce 


ar fi fost ceilalţi înghiţiţi, să-i vină şi lui rândul, cum a şi 
poftit dealtfel principele Ugrinus? Cererea lui n-a fost 
altceva decât destăinuirea unui gând de mult timp 
înfiripat şi cu stăruinţă urmărit. Să stea cu mâinile 
încrucişate şi să nu-i ajute pe năpăstuiţii de pe valea 
Mureşului care, nemaiputând îndura asuprirea, s-au 
răzvrătit? Altul, un Cânda, ar putea s-o facă. Inima lui 
de frate însă i-ar fi sărit din piept în ţărână dacă le 
întorcea spatele când ei, prin fie iertatul moş Sevăr, îi 
cereau sprijin. Dar cu ce s-au ales toţi aceştia în frunte 
cu el? Au arătat că nu pot fi călcaţi oricum în picioare! 
Sunt cineva de care trebuie să se ţină seama. Ceea ce 
nu le-a izbutit azi, ca urmare a unei împrejurări 
nefericite, pot sa înfăptuiască mâine. Cei care sunt în 
măsură să vadă ceva mai departe decât înfrângerea de 
acum înţeleg, de bună seamă, ce mult a însemnat 
încolţirea gândului unirii românilor. Câtă putere a 
adunat. Prima înmugurire n-a vieţuit, dar a doua? 
Poate da în floare şi apoi în rod pentru că-i 
însămânţată în mii şi mii de inimi şi minţi, care bat şi 
gândesc la fel. 

Acum însă de ce şi-o fi lungit drumul? Poate-i 
nevoie grabnică de el. Aşa şi era! Il aştepta şi Armina şi 
țara. Nevasta să-şi vadă odată ca toate celelalte 
bărbatul acasă, iar ţara să aibă cât mai degrabă pe 
cineva care să se îngrijească de reaşezarea ei. 
Împrejurarea nu-i chiar atât de grea ca după năvălirea 
tătară, dar cere totuşi destulă alergătură şi osteneală. 
Nimeni nu pregetă la ştergerea cât mai grabnică a 
vremelnicei cotropiri regale şi viaţa obişnuită, de toate 
zilele, îşi regăseşte destul de repede vechea-i albie. L-a 
mai văzut Armina căzut pe gânduri în multe din serile 
de iarnă, dar l-a lăsat în pace, ştiind că era sâcâit de 
multe mărunţişuri, peste care altă dată trecea cu 


uşurinţă. Dar acum îl cam scot din sărite pentru timpul 
pe care i-l răpesc şi bătaia de cap istovitoare pe care 
i-o dau. Astă seară însă i se pare mai frământat. Poate 
chiar tulburat. Cu toate că se fereşte ca ea să simtă 
ceva, totuşi i se pare că l-ar uşura dacă l-ar îndemna 
să-i vorbească despre ce-i apasă inima. De aceea, 
văzându-şi înainte de cusătură, îi zice ca într-o doară: 

- Mihai, mi s-a părut mie, sau chiar te gândeşti la 
ceva mai însemnat de eşti atât de tăcut. Te frământă 
ceva ? 

- Veştile primite de la Bărbat nu sunt de loc liniş- 
titoare. Prin moartea lui Litovoi şi lipsa îndelungată a 
lui Bărbat s-a iscat şi acolo destulă tulburare. Alături de 
cei credincioşi sunt şi mulţi prieteni făţarnici care 
doresc să ajungă de sine stătători şi tânjesc după un 
loc de căpetenie. Rămânând de capul lor, şi-au făcut o 
seamă de înjghebări pe care venirea lui Bărbat le cam 
încurcă. Pentru a-şi uşura învârtelile au împrăştiat 
ştirea că şi el e mort şi că s-a isprăvit cu domnia celor 
de pe Jii. Cu deosebire, în cnezatul răpusului cneaz Lup 
s-au ridicat urmaşii să-şi recâştige drepturile. Bărbat, 
sleit cum e, are nevoie de ajutor. Ce bine i-ar fi prins 
ceva de la mine de nu s-ar fi sucit atât de potrivnic 
soarta noastră. Asta mă frământă! Mă gândesc că 
poate Sandrin... 

- Dar nu-i pe deplin întremat. 

- Apoi Lie, Nandra şi poate alţii, câţiva. 

- Şi ce să facă? 

- Cu un pâlc, dacă aş putea alcătui unul, i-aş 
trimite lui Bărbat banii şi armele de care-i atât de lipsit. 

- Crezi tu că s-ar găsi oameni care să-şi lase din 
nou feciorii să meargă la pierzanie? 

- S-ar găsi oşteni destui s-o facă! Şi mai ales 
băieşteni, bărbăteni şi băsărabi. Ei s-ar strecura mai 


uşor şi sunt mai legaţi de el. 

- Văd că ai fi în stare să te duci şi tu. 

- Poate c-ar trebui. Dar ajunge că-mi trimit 
feciorul! 

- Şi de ce ar trebui? 

- Să mă răcoresc un pic. Prea multe am adunat în 
mine. Dacă m-aş simţi ca înainte poate le-aş mai 
potoli. 

- Şi mie de ce nu mi te destăinuieşti? 

- De ce să te amărăsc şi pe tine? 

- Eu am simţit de mult că te frământă ceva de care 
trebuie să-mi vorbeşti. N-am vrut să te silesc s-o faci 
ispitindu-te şi poate necăjindu-te. Acum însă spune! 

- Greu mi-a fost să trec prin ţară între oşteni 
străini. Nu-mi plecasem niciodată privirea. Atunci însă, 
fiind prea grea, căuta numai pământul. Nu voiam ca el 
să mă înghită, ci încercam să ajung până la cei care se 
odihnesc în sânu-i să aflu dacă i-am tulburat ori nu. Am 
primit răspunsul că lupta pentru libertate nu poate fi 
pierdută. Înăbuşită azi, reizbucneşte mâine, peste un 
an, peste doi, pierdută de unii, este recâştigată de cei 
care îi urmează. Şi când m-am liniştit, mi-a răsărit în 
faţă Cânda. Avea, ori mi s-a părut mie, un zimbet 
batjocoritor. Oare poate să fie chiar atât de câine să se 
bucure de răul ţării, că nu-i numai al meu? 

- Ţi s-a părut! O fi el hrăpăreţ, dar acum este lovit 
prin moartea lui Marcu şi în primejdie ca noi toţi. Nu-i 
apărat de avere şi putere! 

- Apoi primirea de la cetatea Deva, ca a unui om 
rând. Privirile dispreţuitoare ale slujitorilor, cu toate că 
eram cel mai de preţ acolo. Întăream doar plata unei 
sume atât de mari. Făceau pe neştiutorii că mai aveam 
oaste stare să le facă destule nopţi neliniştite! 

- O, Mihai, aşa-i zbaterea aceasta a vieţii. Mai vine 


o înălţare, apoi o cădere, ca să nu săltăm în trufie şi să 
nesocotim ce ne este sortit. 

- Şi noaptea, noaptea aceea îngrozitoare! Mi se 
părea că toţi huhurezii, ciovicele s-au adunat la 
fereastra cu gratii a turnului unde eram închis şi-şi 
vuiau strigătele înspăimântătcare, prevestitoare de 
rele. Mă simţeam atât de singur! 

- Cum, nu te-ai gândit la noi, că eu sunt cu gândul 
tine, că nici unul dintre noi, nicicând, nu te vom părăsi? 

- Am găsit, i-adevărat, cu cât creştea noaptea, un 
sprijin în gândul la voi. Şi apoi, pe măsura descreşterii 
beznei şi a însăilării luminilor răsăritului, mă întăream 
şi cântăream, cu mintea şi inima din ce în ce mai 
limpezită, tot ce am de făcut ca nici unul dintre ai 
noştri să nu mai treacă prin poarta vreunei cetăţi 
regale sau curţi domneşti, ca prins, ca îngenuncheat, ci 
ca „om” de sine stătător cu drepturile-i strămoşeşti 
recunoscute. Am simţit cum creşte hotărârea ca să duc 
această luptă fără de cruţare, atât cât mă vor ţine 
puterile şi să-i răscolesc şi pe ceilalţi, pe bătrâni şi 
tineri, ca niciodată să nu se lase călcaţi şi înnămoliţi de 
valul cotropirii, oricât de necruţător ar fi el. Dreptatea 
şi libertatea răzbat până la urmă peste orice oprelişti. 
Cum să fac ca acest gând să fie mai bine trecut în 
faptă era ceea ce mă frământa când mă vedeai tu 
tăcut şi îngândurat. Nu era osteneală şi rămânere în 
urmă de bătrân, ci încăpățânare de om ce se 
preţuieşte pe el şi pe alţii, când este încredinţat că atât 
lui cât şi celorlalţi li se cuvine prețuirea. 

- Şi crezi, Mihai, că pe mine mă stăpâneau altfel de 
gânduri? 

- Nu. Dar tu, Armina, mai aveai şi grija noastră şi 
atunci am socotit că-i mai bine să nu grăbesc 
împărtăşirea celor ce-şi căutau aşezarea în mine. 


Aşteptam să se limpezească orice nelămurire, ca 
spovedania mea să fie primită de tine şi să-mi aducă 
iertarea şi înțelegerea pe care mi-ai arătat-o 
întotdeauna. 

- O, dragul meu, încărcat de ani şi ani, n-ai pierdut 
nimic din îndemânarea de a trage spuza de partea ta. 

- Acum însă, trebuie să aţâţăm alt foc. Ţara-i 
cremenea, noi amnarul ce o scapără, iar iasca inimile 
oamenilor noştri, care trebuie să prindă scânteia, să se 
aprindă, să treacă-n vâlvătaie, să ardă nepăsarea şi să 
frigă pe oricine s-ar atinge de stăpânirea cu care s-au 
pomenit de când sunt! Adică tocmai ce simbolizează 
cetatea Colț! 

- Dacă sar toţi apărătorii, cetatea poate înfrunta, 
într-adevăr, duşmanii! 

- Depinde şi de căpetenie. Trebuie să ştie cum să- 
şi îndrume oastea! 

- Eu văd însă că tu vrei ca pe o parte din ostaşi să-i 
trimiţi în altă parte! 

- Să scap o cetate care-i acum sub ameninţare şi 
oricum, dacă-i întărită, la rându-i va putea să m-ajute. 
De se duce ea pe copcă, a noastră rămâne singură în 
pustiu şi nimic nu ne îndreptăţeşte să credem că vom 
putea sa scăpăm şi noi! 

- Când îi trimiţi? 

- Cred că şi sunt pe drum. 

-la ascultă dumneata, cu ce drept îmi trimiţi 
feciorul şi mie nici nu-mi spui? 

- Cu dreptul pe care mi l-ai dat să vorbesc 
câteodată în numele amândurora! 

- Şi tocmai aici te găseşte să-l pui în fapt? 

- Am întrebat-o în schimb pe nor-ta. 

- De aceea-ţi tot făceai drum pe la Băieşti, ba să-ţi 
vezi nepotul, ba să vezi cum merge moşia, câte verzi şi 


uscate nu-mi îndrugai ca să nu văd adevărata pricină 

- Acum, că ţi-am spus şi fapta-i săvârşită, 
judecă-mă, osândeşte-mă, că de înturnat din drum nu 
se mai întorc ei, chiar dac-am vrea noi. 

- Du-te şi roagă-te pentru întoarcerea lor cât mai 
grabnică după ce au înfăptuit cele ce le-ai spus, că eu, 
de o săptămână de când au plecat, asta fac în fiecare 
seară! 

- Cum, ştiai? 

- De ce te miri? 

- Şi m-ai lăsat să-ţi spun atâtea, fără să-ţi fie 
măcar ruşine că-l minţi pe omul care a venit să-şi 
deschidă inima. 

- N-am vrut să-l fac tocmai pe el să se ruşineze că 
lucrează pe ascuns. De s-ar întoarce cu bine copiii 
acasă, să fii bucuros de ceea ce-ţi vor povesti ei. Să te 
încălzească cele ce-ţi vor spune alţii despre ei. Să fii 
mândru de Sandrin. Să ai putere să scaperi pe 
cremenea ţării amnarul încrederii în viitorul nostru! 
Indreptarea-ţi să găsească întotdeauna zarea de 
lumină. 

- Am plecat. Altfel toată noaptea va trebui să mi-o 
petrec binecuvântânduc-ţi urările, chiar aşa mai pe de-a 
valma luate! 


S-au scurs aproape trei luni şi de la cei plecaţi 
Mihai primeşte numai veşti fugare. Ce naiba se va fi 
întâmplat acolo de le trebuie atâta vreme? A trecut 
aproape întreaga primăvară când se rostuieşte munca 
pământului şi se trezeşte totul la viaţă. Atâtea şi atâtea 
s-au înfăptuit, iar nevolnicii aceştia trimişi ca oameni 
de nădejde nu izbutesc să isprăvească nimic. Întârzie 
prea peste măsură. „Nu, nu-i a bine”, îşi zice Mihai. „Şi 
eu care aici m-am zbătut să fac treabă bună pentru 


feciorul tău” îi spune Arminei, ca şi când ea ar purta 
vina greutăților care-l ţin pe Sandrin şi ceilalţi departe. 
Până la urmă se socoteşte că n-au fost chiar toate 
limpezite la Băieşti. Mai are de vorbit câţiva din 
numeroasa familie ca recunoaşterea lui Sandrin drep 
cneaz să nu aibă piedici. Ştie doar că mătuşa Leonora 
ori chiar Sâmza, care cam duc bărbaţii de nas, ar vrea 
ca unul din copiii lor, oricare, să fie ales cneaz. 
Îndreptăţirea lor este mai mare decât cea a lui Sandrin 
întrucât sunt din cei „stătători” în Băieşti. li sună în 
urechi vorbele Sâmzei: „ce, parcă fecioru-ţi rămâne 
aici? Mâine-poimâine îl vedem în locu-ţi voievod!” 
Încercările lui de a le lămuri că „voievozii” nu-s cu 
drepturi pe viaţă, ci sunt aleşi, câtă vreme răspund 
aşteptărilor ţării, primesc răspunsul tăios, dar adevărat 
„Nu-i fi ales pe viaţă, dar eşti voievod de-o viaţă!” Ce 
să le mai răspundă? Le lasă în plata Domnului. La urma 
urmei, n-ar fi nimic rău în faptul că l-ar urma Sandrin. 
Totuşi este mai bine ca alegerea să se oprească asupra 
„cneazului” nu a „feciorului” de voievod. Nu se ia el 
după cele ce a văzut la ceilalţi voievozi, când s-a ţinut 
adunarea de pe Jii, unde cârmuirea, să nu-i zică 
stăpânirea voievodatului, este de acum un drept al 
„familiei”. 

Toate acestea şi le spune în drum spre Băieşti 
unde a pornit de dimineaţă cu Armina. Ea îl aude că tot 
mormăie ceva, dar crede că-i necăjit pentru lipsa de 
ştiri lămuritoare de la Sandrin. L-a îndemnat să plece şi 
a primit să-l însoţească socotind că-i face bine 
schimbarea, după cât este de tare cuprins de 
neastâmpăr. Când i-a spus că s-ar putea să pice pe 
neaşteptate s-a zburlit: „Dar ce, o să aştepte el, om 
bătrân, până binevoieşte dumnealui să vie?” Armina 
tace. Il lasă să creadă că o „duce”. Doar mersul la 


Băieşti este ca şi când ar ieşi în cale lui Sandrin. 

În sfârşit, la vreo trei zile de la venirea la Băieşti, 
se înţelege cu toţi şi face alegerea lui Sandrin, chiar 
dacă el nu-i de faţă, cu martori, aşa cum statorniceşte 
legea românească. Ca la lucru gata făcut „binevoiesc” 
să apară voioşi şi mult aşteptaţii. Îi ia în primire ca să-l 
ţină mint. După ce îl lasă să se răcorească, Sandrin îl 
lămureşte: 

- N-a mers prea uşor, tată. Nenea Bărbat îţi mul- 
țumeşte pentru tot ce-ai făcut. L-ai ajutat să-şi 
reîntregească stăpânirea cum a fost înainte, când trăia 
fie iertatul naş Litovoi. Insă trebuie să-ţi spun, cu 
părere de rău, că voievodul Seneslau a trecut în lumea 
drepţilor. N 

- Hodinească-se-n pace! Incepem să ne stingem 
unul câte unul. Ce să-i faci, asta ne e soarta. 

- Nenea Bărbat a fost ales în locul lui. S-a hotărât 
să se aşeze la curtea de pe Argeş, lăsându-l pe Văsiluţ, 
nepotul lui, cneaz la Jii sub ascultarea sa. La Argeş e 
mai ferit de regele Ladislau. L-a atras, i-adevărat, şi 
lelea Ileana. Tare-i iubit de oamenii de acolo. 

- Şi fugiţii de pe Mureş şi cei care l-au însoţit de 
aici cum s-au aşezat? 

- Şi-au găsit pământuri şi s-au pus pe treabă. S-au 
şi înfrățit cu cei de pe acolo. Pe văru-i după nevastă, 
Niegomir Băsărab, l-a aşezat chiar pe lângă curte şi pe 
Tihomir l-a luat la el în casă, s-aibă şi el un fecior dacă 
a avut noroc numai de fete. 

- Sandrine, mi-ai adus veşti bune cu privire la Băr- 
bat şi mâhnitoare cu privire la stingerea lui Seneslau. 
Îţi mulţumesc, fiule, că ai fost la înălţimea aşteptărilor 
mele! 

- Mândria a fost pentru mine, tată! Am mers doar 
în numele tău, care era rostit de toţi cu dragoste şi 


cinstire. Dar pe aici ce s-a mai întâmplat? 

- Nimic, nimic de seamă, doar băieştenii aceştia, ai 
tăi, socotindu-mă bătrân şi pribegit din ohaba 
strămoşească, te-au ales în locul meu cneaz. 

- O! îţi mulţumesc, tată! 

- Eu îţi doresc, fiule, să ai puterea şi înţelepciunea 
ca să păzeşti neştirbite drepturile stăpânirii venite de 
cine ştie cât de departe, poate chiar dinspre începutul 
lumii. Oricum, cel puţin de pe vremea tare veche a 
celor ale căror nume le găsim însemnate peste tot pe 
marmuri, pietre tăiate şi pe care le purtăm şi noi. Să le 
treci îmbunătăţite copiilor tăi, după cum mi-au venit şi 
mie de la moşul tău al cărui nume îl porţi. Pe ei să-i 
înveţi la fel. 

- Aşa voi face, tată! 

- Du-te să primeşti şi binecuvântarea maică-ti, că 
te aşteaptă împreună cu Voichiţa şi Mihăiţă. 

Întors la Haţeg, îl urmăresc spusele Sâmzei că 
„stă” în fruntea voievodatului „de o viaţă”. intoarce şi 
pe faţă şi pe dos înţelesul urzicător al acestor vorbe 
răutăcioase. El a socotit că ţara „îl ţine” sau „îi cere” să 
fie voievod. Nu este el omul care să „stea” în fruntea ei 
dacă nu-l vrea. Poate mai sunt şi alţii care gândesc la 
fel. Acum, după împrejurarea grea prin care au trecut 
cu toţii, poate unii socotesc că n-ar strica o schimbare 
şi aici. Ca să nu-l mai frământe îndoiala, cheamă pe 
aleşii ţării ca să hotărască. Le vorbeşte deschis despre 
toate cele întâmplate, ca oricine să-i poată judeca pe 
drept purtarea ca „voievod” şi nu lupă vorbe. 

- Oameni buni, cunoaşteţi cele întâmplate şi ştiţi 
că de acum înainte noi ţinem de-a dreptul de rege, 
despărțiți fiind de fraţii noştri de peste munţi. 

- Şi ce-i rău în asta? 

- Păcat, cneaze Cânda, că nici acum nu poţi să vezi 


răul. 

- Chiar aşa, cuscre Mihai, unde poate fi? Şi ei şi noi 
tinem tot de rege, dar fiecare pe seama lui. 

- Doar că acum suntem o mână slabă în faţa lui, 
căreia oricât i se cere trebuie să dea, pe când înainte 
era o pădure de braţe, care se putea împotrivi când i 
se cerea peste măsură. 

- Parcă-i o socoteală mai bună ca atunci când îi de 
dat, să dai de-a dreptul şi nu pe ocolite, printr-o altă 
mână. Cum se-nţelegeau cei de pe Jii cu împuterniciţii 
curţii, ne putem înţelege şi noi. Cât priveşte puterea, 
n-avem decât ne aşezăm în rând cu nobilimea aflată 
împrejurul nostru, că nu suntem doar mai prejos decât 
ea. 

- Vrei să zici cumva că dădeau mai mult decât 
partea dreaptă? 

- Nu! Dar acum n-o să dăm tot partea dreaptă? 

- Dacă ar fi după cum socoţi tu parte dreaptă, ar 
trebui să dăm numai noi tot şi tu nimic. Ne cunoaştem 
Cândeo, îl înfruntă cneazul Itu Itul, feciorul lui moş Itu, 
trecut şi el dincolo de marginile acestei lumi. 

- Şi-apoi cunoaştem noi apucăturile tale, care prea 
seamănă cu ale lor, de aceea te simţi bine între ei. 

- Da ce, jude Roşca, fecioru-meu Marcu n-a pierit 
în lupta cu oastea regală? Mi-ar fi rămas moşia fără 
urmaşi dacă n-aş fi fost binecuvântat cu nepotu-mi 
Artemie, care-i şi al tău, cuscre Costa. Amândoi i-am 
plâns moartea, doar că pe mine mă durea mai mult că 
era feciorul meu şi pe tine mai puţin că-ţi era doar 
ginere şi nu prea îl aveai la inimă. 

- Aş vrea însă să-mi creşti nepotul în credinţele 
noastre şi nu după vrerile tale. 

- Ştiu eu cum să-l cresc ca să se priceapă să-şi 
apere şi să-şi mărească moşia! N-am nevoie de 


sfaturile tale! 

- Să lăsăm sfada, voievoade Minai, şi să trecem 
mai departe la ceea ce voiai să ne spui, încearcă să-i 
împace judele Gliga. 

- Primejdia mare nu ne ameninţă din partea regelui 
Ladislau, ci din a duşmanului aflat în apropierea 
noastră, voievodul Ugrinus al Transilvaniei. Cu oamenii 
săi bine proptiţi la Deva, este cu ochii pe noi. Cetatea-i 
un cuib de ulii ce ne pândeşte. Magistrul Gheorghe şi 
cu comitele Petre de-abia aşteaptă să se înscăuneze în 
părţile noastre. Cneaze Cânda, vrei să păţim ceea ce 
au păţit fraţii noştri din Făgăraş, unde voievodul 
Ugrinus le-a spart obştea şi s-a făcut stăpân peste 
moşiile Făgăraş şi Sâmbăta? Asta-i ceea ce ne 
aşteaptă. Ne putem pomeni foarte uşor „donaţi” cine 
ştie cui de „maiestatea sa”. Mai răsuflăm câtă vreme 
se ceartă între ei pentru putere, dar când scapă din 
încleştare se vor năpusti peste noi de va fi vai de 
mama noastră! 

- Asta aşa-i! Dar ce-i de făcut? întreabă cneazul 
Mărilă Pogan. 

- V-am spus că primejdia-i mai mică din partea re- 
gelui, însă el, după câte ştiu, e prinsul baronilor şi al 
conților. l-atât de înconjurat de ei, că nici nu se mai 
poate mişca. O să-l silească să le recunoască multe. 
Atunci va fi numai cu numele rege. Dacă va vrea să-şi 
recucerească puterea va trebui să lupte straşnic. Aşa 
că şi noi suntem siliţi să ne strângem cu toţii, dârzi pe 
drepturile noastre, împotriva celor de aici, cerând 
recunoaşterea întăririlor regale, ca nimeni să nu se 
poată strecura între noi. Mai ales să nu ne mâncăm 
unii pe alţii, slăbind astfel prin fărâmiţare obştiile. E 
mai uşor să mesteci câte o bucată prinsă dintr-o 
muşcătură, decât mărul tot, cu care poţi să te îneci. 


Chiar dacă se va statornici prin putere peste capul 
nostru vreun străin, să-l facem să simtă că aici nu 
poate trăi. Nimeni să nu se însoţească cu el. Să i se 
pară că este înconjurat într-un ocol, întocmai ca şi o 
sălbăticiune  prinsă-n cuşcă. Asta zic eu să fie 
îndrumarea pe care s-o daţi copiilor voştri. Eu am să 
apăr cu toată puterea care mi-a mai rămas legea 
noastră românească, nelăsând ca ea să fie stricată nici 
de cei dintre noi cărora nu le place cele cuprinse în ea, 
nici de veneticii cu obiceiuri străine firii neamului 
nostru. 

- Mă ierţi, Voievoade, începe cu glasul slăbit judele 
Balul din Petros, eu sunt mai bătrân şi mai greu poate 
în înţelegere şi judecată. Aş vrea să mă lămureşti cum 
vine că noi suntem de ai regelui şi nu de ai 
voievodului. Cred că-i cu cale să fim ai noştri şi gata! 
Cum vine de-ai altuia? 

- Aşa suntem. Peste noi nu-i nimeni altcineva. Nu 
dăm nimănui socoteală despre ceea ce facem în casa 
noastră. Ne plătim censul datorat regelui pentru 
„ocrotirea” lui. Aşa sunt vremurile. Ne cer să fim legaţi 
de unul mare şi tare, ca să nu ne sfâşie alţii mai slabi 
decât el, dar mai tari ca noi. 

- Mai înainte parcă nu spuseşi chiar aşa, cuscre 
Mihai? 

- Mai înainte am vorbit despre cele ce ni se pot 
întâmpla. V-am arătat faţa mai întunecată a lucrurilor. 
Cele hotărâte o dată cu răscumpărarea lui Bărbat nu 
schimbă nimic din starea în care ne-a găsit sfârşitul 
luptelor. 

- Trebuia să ne fi spus şi asta, Voievoade. Să fim 
lămuriţi. Să ştim cum să-i învăţăm pe cei tineri să se 
apere. 

- Ai dreptate, moş Balul, ei trebuie să ştie! 


Mihai se uită lung la Sandrin şi inima i se umple de 
bucurie. Pentru prima dată ia şi el parte la adunarea 
voievodatului. Trecerea lui în rândul cnejilor îi dă acest 
drept. Fără să-şi dea seama îl fură pentru o clipă 
gândurile. Prin el nădăjduieşte ca spusele lui de acum 
să aibă tărie atunci când îl va înlocui în toate. Şi mai 
sunt câţiva tineri: Mărilă, ltul şi alţii. Stâlpările ţării. 
Dealtfel aşa este şi întocmirea adunării. Două părţi din 
bătrâni şi a treia tineret, ca ea să se primenească 
mereu, dar nici să nu-şi strice rosturile. Celor care 
hotărăsc li se cere să cunoască întotdeauna cum 
păşeşte neamul în vreme. 

Până să-şi readune gândurile, adunarea îi întăreşte 
spusele şi-i dă încredințarea de a cârmui şi chivernisi 
pe mai departe voievodatul. Cei mai mulţi se fac că nu 
văd împunsăturile cu cuscrul său Cânda, care aduc 
oarecum a îndărătnicie de bătrân. Nimeni nu se 
îndoieşte de marea lui grijă ca totul în ţară să meargă 
cât mai bine. | se vede bunăvoința de a împlini oricui 
voia, dacă nu se ciocneşte de vrerea celor mulţi. Apoi 
nu-i zgândăreşte cu greutăţile pe care socoate că le 
poate înlătura singur. Drege cum ştie numai să-i 
scutească de amărăciuni şi ţineri pe loc, chiar dacă 
trece mai mult dintr-ale sale. Şi câte împrejurări 
dintr-acestea nu se ivesc! Indeplineşte cu sfinţenie 
îndatoririle voievodatului, numai să nu-i vadă pe 
împuterniciţii regali foindu-se pe aici: 

- Vreau să-i învăţ, Sandrine, că atât au ei a se 
amesteca la noi: să-şi ia veniturile şi nimic mai mult. 

Mereu îi spune acest lucru lui Sandrin în serile când 
se apleacă împreună asupra treburilor voievodatului. 
Cu bună ştiinţă începe să-l pregătească, pentru cine 
ştie ce grabnică nevoie, ca să-l aibă ca înlocuitor. Acum 
nu o mai poate apăsa cu aşa ceva pe Armina, că doar 


sunt doi bărbaţi în toată firea în casă. Sandrin, după 
ce-l ascultă, cum este şi firesc, îl întreabă: 

- Şi ei o să se mărginească numai la strângerea 
veniturilor? 

- Fără îndoială ca nu! însă noi trebuie să ne 
zbatem să se împământenească acest fapt ca să-l 
prefacem în obicei. Oricât ar fi de puternici îi putem sili 
să se ţină de rânduiala odată hotărâtă. 

- Şi cum îi înfruntăm dacă totuşi încearcă s-o 
încalce? 

- Ţinându-ne din răspunteri pe aceeaşi treaptă cu 
ei, că nu suntem cu nimic mai prejos. Să nu-i lăsăm să 
ne înjosească, să ne înfricoşeze, să le vânturăm pe la 
nas, chiar de doboară pe vreunul din noi, dovada 
dăinuirii noastre aici şi a drepturilor ohabnice pe care 
le avem. Ascultă bine, Sandrine, bagă în cap cele ce-ţi 
spun şi nu uita să i le torni în minte şi în sânge şi lui 
Mihăiţă. 

- N-am să uit, tată! 

- Şi mai ales să nu uiţi că noi suntem una cu cei ai 
lui Bărbat. Un hotar tras de un om, fie el chiar rege, nu 
poate despărţi ceea ce e făcut din aceeaşi plămădeală 
de când s-a împărţit omenirea pe semintii şi neamuri. 

- Nici asta, tată! Dealtfel văd că nu ne uită nici ei. 
Afară sunt oamenii lui Bărbat. Par a fi gătiţi de 
sărbătoare. 

- Măi, ăştia-s vornicei. Dar pentru cine oare? 

Numărul mare de vornicei, înfăţişarea lor, precum 
şi darurile aduse, arată că nu-i vorba de o poftire 
obişnuită. Într-adevăr, primul vornicel, după închinările 
care se spun pe Argeş, îi roagă din partea lui Bărbat, 
domn al Ţării Româneşti cuprinzând şi voievodatul 
Litua, precum şi în numele doamnei Ileana, să le facă 
bucuria să vie să le cunune copiii. Mândra lor fată 


Gherghina, cu îngăduitoarea învoire a părinţilor, şi-a 
ales ca mire pe Tihomir, prea îndrăgitul nepot de 
verişoară al măriei sale voievodul Bărbat. După cum se 
ştie, Tihomir se trage de pe aici, din neamul 
Băsărabilor, din care o parte şi-a durat o nouă şi de 
nădejde aşezare în primitoarea luncă a Argeşului. 
Răspunsul dat de vornicelul haţegan, care de cum a 
auzit despre ce este vorba s-a şi gătit şi pregătit să fie 
de faţă la chemare, nu este mai puţin înflorat. El roagă 
solia venită să ducă prea măritului domn al marii Ţări 
Româneşti recunoştinţa poporului ţării Hațegului 
pentru cinstirea cu care o bucură prin încredințarea, 
din nou, în mâinil preaiubitului său voievod Mihai a 
cheii măreţei curţi de pe Argeş pe timpul nunţii. După 
ce pleacă vorniceii argeşeni, frăţeşte însoţiţi de cei 
haţegani până sus, la trecătoarea din munte, Mihai îi 
spune lui Sandrin: 

- E rândul vostru, fiul meu. Voi o să-i cununaţi! 

- Insă în numele vostru, tată. O să mergem cu toţii, 
aşa cum cere obiceiul. 

- Şi tu ai început să-mi aminteşti de obiceiuri. 
Numai maică-ta vorbea de ele ori de câte ori îi 
opăceam apa de la moară. 

- O zisei şi eu, tată, aşa, într-o doară. 

- Da de mine de ce te legi? 

- Să văd, Armino, dacă te ţii de el. 

- Dacă-i obicei. 

- Atunci, ne încumetăm, Armino, la anii noştri, să 
facem un astfel de drum? 

- Eu nu vreau să-ţi stric voia! 

- Şi, mă rog, de unde şi până unde ştii care-i voia 
mea? 

- Să mergi, ţi se vede pe faţă teama să nu zic 
cumva că-i prea greu. 


- Ai dreptate, Armino, vreau să mergem. Drumul 
ne va aminti de tinereţe. Prin strângerea laolaltă vom 
retrăi vremurile bune de altădată, când împărţeam şi 
binele şi răul între noi. Cine ştie dacă vom mai apuca 
vreodată mai târziu să fim cu toţii împreună. 

Vestea chemării la nuntă se lărgeşte repede în 
toată ţara. La toate, şi bune şi rele, le pune capăt 
plecarea celor aleşi să-i însoţească pe naşi şi să aducă 
fală ţării. 

La aşezarea de pe Jii îi întâmpină cu cinstirea 
cuvenită Văsiluţ. De asemenea li se alătură, venind de 
la Severin, Micuţ. Tatăl acestuia, banul Laurenţiu, nu 
s-a îndemnat la drum. Este şi Vuciu cu Maria, dar şi ei 
se ascund după tinerii care le împodobesc casa, ca să 
se răsfrângă şi asupră-le o parte din strălucirea lor. Îi 
însoţeşte şi mult îndurerata doamnă Opreana. Simt cu 
toţii o deosebită plăcere să asculte urările care li se fac 
prin sate când oamenii, uitându-se lung după fruntea 
voinicească, dau cu ochii de mersul lor bătrânesc, mai 
agale. Pentru Mihai şi Armina, cu cât păşesc mai înspre 
Olt, cu atât le ajung mai tulburătoare amintirile. Ceilalţi 
se şi miră cu câtă uşurinţă recunosc locurile de parcă 
numai pe aici şi-ar fi petrecut toată tinereţea. Sunt 
bucuroşi că Sandrin şi Voichiţa au parte să guste din 
plăcerile acestei încântătoare călătorii. Mihai, când îi 
vede că trec cu uşurinţă peste unele privelişti, poate 
din cele mai luminoase, dă să se avânte pe urmele lor 
ca să-i întoarcă. Armina îl opreşte. Poate copiii caută 
altceva decât încântătoarea privelişte descoperită de 
ei. Il convinge să-i lase să culeagă ce vor din 
frumuseţile ce li se desfăşoară în faţă. Acum 
împrejurările sunt altfel. Tineretul se strânge 
mănunchi, cu voie bună, râs şi glumă. Se mai 
pomenesc şi-n doi aplecându-se visători asupra florilor 


în pastelate culori din poieni şi de pe plaiuri, ca să le 
soarbă înmiresmările din potirele sfielnic ridicate. 

La nuntă, Armina, Mihai şi cei de-o seamă cu ei ca 
vârstă, se văd împinşi mai înspre marginile petrecerii, 
unde toate-s mai domoale. Ce să mai intre în roata în- 
focată a jocului! les hăbuciţi din învârtirea-i răpăitoare 
atunci când vor totuşi să le arate tinerilor ce pot, sau 
mai bine zis ce au putut odată. Nu rămân însă în afara 
petrecerii. Prelungesc şederea în jurul meselor la 
mâncare şi băutură glumind şi depănând amintiri. 
Bărbat, cuprinzând în aceeaşi îmbrăţişare prietenească 
umărul Arminei şi al lui Mihai, spune cu glas tare, uşor 
ameţit de atâtea închinări câte i s-au adus ca tată 
socru. 

- Naşo, naşule, frate Mihai, tare aş vrea ca şi copiii 
noştri să fie fraţi cum am fost, suntem şi vom fi noi cât 
vom trăi. 

Lui Mihai îi râd ochii uşor umezi de bucurie când 
văd ce bine se descurcă Sandrin şi Voichiţa ca naşi. 
După un uşor tuşit ca să înghită nodul ce i se pune în 
gât ori de cîle ori îşi aminteşte de blestemata hotărâre 
de la Deva, le urează: 

- Să le ajute soarta ca între ei să domnească 
înţelegerea şi nu o vor duce rău împreună. 

- Poate că într-o zi, după cum noi vom fi una în 
sânul acestor munţi, şi ei vor fi uniţi, iar cărările şi 
plaiurile româneşti vor răsuna de cântecele lor 
înfrăţite. 

- Nici nu s-ar putea altfel, Bărbate! Dar de ce să ne 
întristăm şi să risipim vremea pe care-o avem pentru 
petrecere cu gânduri negre. Cei tineri se vor tot întâlni, 
dar noi? 

- Mai ştii, vericule, poate la anu! 

- Chiar, că mai ai fete de măritat. 


- Ori nepot de botezat! 

- Mai ştii? Dracii ăştia de copii sunt în stare de 
orice. Ne mai pun iarăşi pe drumuri. Nu se sinchisesc ei 
de bătrâneţele noastre! 


Nu s-a încheiat bine anul de la nuntă şi iată-i din 
nou la drum pe toţi. Gherghina a născut un băiat. 

Poate aşa este datul sorții ca acest vlăstar al 
Băsărabilor haţegani să fie cel care va da, prin 
cuminţenia, vitejia şi puterea sa, strălucire numelui de 
român pe care ei au căutat să-l ridice în cinste, dar 
n-au izbutit chiar pe măsura voii lor. 

23. NECLINIIŢII 

Acum, după ce anii s-au mai îndreptat, 
aducându-le pe lângă linişte, belşug şi mulţumirea de a 
fi bunici, Armina a tot crezut că Mihai o să se 
potolească. Să se bucure şi ei de zilele pe care le mai 
au de trăit. Nici poveste însă de aşa ceva. 
Neastâmpărul care l-a făcut o viaţă întreagă să se tot 
zbată ca binele să-l prefacă în mai bine nu dă semne 
de vreo domolire. Niciodată nu socoteşte că-i de ajuns 
ceea ce „este” şi nu se lasă până nu-l aduce cum 
socoteşte el că „trebuie să fie”. Cu toate că îşi dă 
seama că puterile au început să-i scârţâie, nu se lasă 
şi-şi sporeşte osteneala, ca împlinirea vrerii să nu 
sufere. 

Câte griji nu-i face cu această fire în necurmat 
neastâmpăr. Nu mai departe decât astă vară, ce a mai 
păţit cu el când i-a spus să-i lase numai pe cei tineri să 
meargă la botezul de la curtea de Argeş. A sărit ca ars. 
Cum să lipsească „Voievodul” ţării Hațegului tocmai de 
la botezul „puiului” de voievod al Ţării Româneşti? Să 
nu fie el de faţă la împlântarea acolo a unui Băsărabă 
de aici? Nu numai că s-au dus, dar mai mult, nu s-a 


lăsat până când botezatul Basarab, pruncul ud, n-a 
trecut şi prin mâinile lui după ce Sandrin l-a primit ca 
naş. La întoarcere i-a spus că a făcut-o ca „voievod” al 
unei părţi a pământului românesc nu ca un bătrân 
nătâng râvnitor să fie în frunte. 

Intr-adevăr nu este uşor să fii voievod. Nu-i numai 
un prilej de mărire şi avuţie, ci dimpotrivă de multă, 
foarte multă frământare. Asta nu din auzite, ci din cele 
trăite şi simţite de ea în atâţia ani de când împart 
împreună binele şi răul. De câte ori nu s-a gândit că 
poate ar fi fost mai bine să fi rămas cneaz pe moşia lui 
la Băieşti. Ar fi fost mai multă vreme alături, nu 
despărțiți cum i-au ţinut plecările lui dese şi 
îndelungate în care aşteptarea se împletea cu teama 
de a nu i se fi întâmplat ceva. Dar atunci oare ar mai fi 
fost al ei? S-ar mai fi împletit cărările vieţii lor până 
într-atât încât să ajungă una? Tot e mai bine cum a fost 
şi este, cu toate că nici acum la bătrâneţe nu sunt 
lăsaţi în pace. 

Nu i-au venit din senin aceste gânduri Arminei, ci 
la sosirea unui sol de la Deva care, în lipsa lui Mihai, 
plecat cu Sandrin după treburi prin ţară, îi 
încredinţează ei rugămintea principelui Transilvaniei, 
Lorand Borşa, ca voievodul să poftească până la el. 
Bănuieşte de ce-l cheamă. Auzise doar că tătarii, 
încăpuţi iarăşi pe mâna destoinică a noului han Nogai, 
se pregătesc să pornească pe drumul râvnit de ei 
înspre apus. Când se întoarce Mihai şi aude de 
chemare, izbucneşte: 

- Mă aşteptam la ea. Au nevoie de noi. Îmi va cere, 
de bună seamă, să-mi strâng oamenii şi să iau parte la 
apărarea cetăţii dacă Nogai îşi mai revarsă hoardele 
prin partea noastră. Au şi început să prade prin părţile 
de răsărit şi miazănoapte ale Transilvaniei. Principele 


Lorand Borşa ne tămâie că are mare încredere în 
ajutorul pe care îl putem da, ţintind vădit să ne 
alăturăm oştirii sale. 

- Nu-i bine aşa? Sunteţi mai mulţi. Puteţi să-i 
stăpâniţi mai cu uşurinţă! 

- - Nu-i numai asta, Armino. Vrând, nevrând ne 
amestecăm cu ei şi ajungem o parte a lor şi nu e bine. 
L-am simţit eu că urmăreşte să ne înghită. Nenorocirea 
e că-i destul de tare. Regele-i neputincios în faţa 
propriilor sale slugi, „baronii”, cum li se zice. Lorand 
are principatul mare care, chiar dacă-i aârnat de rege 
ca al meu, atât de mic pe lângă al lui, merge cam cum 
vrea. Aşa eum eram şi noi când intram la un loc sub 
Litovoi, cu ceilalţi cneji şi voievozi români. 

- Poate mergi şi tu cu gândul prea departe. 

- Ceea ce mă frământă e că nu văd destul de 
lămurit calea care mi se aşterne-n faţă. Ce să fac, 
Armino? Am îmbălrinit. Mi-a slăbit vederea. Mă lasă 
puterile şi totuşi simt că aici mai este nevoie de mine. 
Altfel le-aş lăsa pe toate pe mâini mai tinere. 

- Sandrin e doar pregătit să te ajute. 

- El sau altul care o fi mai priceput, mai vrednic. 

- Eu nu văd altul! 

- Fiindcă priveşti cu ochi de mamă! 

- Da ce, tu nu-i eşti părinte? 

- Sunt, Armina. Sunt însă unul ceva mai mare, ca 
să zic aşa, al ţării, nu numai al copiilor mei şi atunci 
trebuie să mă gândesc la toţi, nu numai la cei care-s 
mai apropiaţi. 

Totuşi, Sandrin este pus de Mihai înaintea celorlalţi 
de o seamă cu el. 

l-a dat în grijă pe feciorii tineri care-s chemaţi la oaste. 
Nu ca să se uşureze el, cum crede Armina, ci ca să-l 
înveţe cum să-i îndrume şi lumea să se obişnuiască cu 


el în fruntea lor. De asemenea, potriveşte astfel ca el 
să fie de faţă la ciocnirile pe care le are cu magistrul 
Gheorghe, noul castelan al Devei, ca să cunoască 
duşmanii ţării şi la ce se pot aştepta din partea lor. Mai 
necopt, Sandrin încearcă să-l liniştească, să nu vadă 
lucrurile mai în negru decât sunt. El îi atrage însă 
luarea aminte: 

- Deschide bine ochii, Sandrine, şi  ascute-ţi 
mintea, numai aşa vei putea pătrunde la rădăcina 
amenințării ce creşte peste pământurile noastre. Intre 
noi şi ei se învârtoşează o luptă pe viaţă şi pe moarte. 

- Nu văd, tată, ce te nelinişteşte atât? 

- Ai orbul găinilor, Sandrine! la judecă şi tu puţin 
starea noastră şi-a lor. Suntem cu toţi luaţi de necruţă 
toarele ape ale năvălirii. Unii, şi ăştia sunt ei, ajung să 
se prindă de nuieluşul sălciilor de pe margini. În loc să 
ne ajute şi pe noi să scăpăm, ne apasă la fund să ne 
înecăm. Să rămână singuri stăpânitori pe pământul de 
unde s-a retras urgia năvălirii. 

- Tot nu-s prea lămurit. 

- Mă faci să mă îndoiesc de mine însumi, Sandrine, 
dacă nu vezi nimic. Ascultă! Tătarii dau peste noi. Pe 
mine magistrul mă împinge la luptă, iar el se strecoară 
în spatele meu să mă încalece. 

- Destul, tată! Ai dreptate! Eu n-am încă privirea 
pătrunzătoare ca a ta, aşa că iartă-mi greutatea cu 
care am înţeles. 

După multă gândire se hotărăşte să-l ia şi pe 
Sandrin la Deva. Mai bine-i ca „domnii” de acolo să 
vadă că lângă trunchiul bătrân, scorburos, cum îl 
socotesc ei, se înalţă mlădiţa tânără care va duce viaţa 
rădăcinii mai departe. Să nu se gândească vreunul din 
cetatea Devei că după ce isprăveşte cu acest bătrân 
valah încăpățânat, vor găsi pe cineva mai pe voia şi 


înţelesul lor. Vrea să le arate că s-ar putea ca urmaşu-i 
să fie feciorul său, crescut în credinţele sale. Toate 
acestea i le spune lui Sandrin pe drum. De cum ajunge, 
este de îndată poftit la Lorand, principele Transilvaniei. 

- Voievoade Mihai, despre dumneata nu mi se spun 
decât vorbe bune. 

- Mulţumesc pentru buna primire cu care mă cin- 
steşti, mărite Principe şi pentru îmbărbătarea care o 
cuprind vorbele tale. Prind bine, tare bine, unui om 
care a trecut prin atâtea şi a gustat din plin din 
suferinţă, dar a şi învăţat multe de pe urma lor. 

- Ţi-am spus cuvintele de laudă fără de nici un 
gând ascuns. De aceea vreau ca să vorbim deschis 
asupra noii primejdii tătăreşti. Regele-i prea slab ca să 
ne fie de vreun ajutor. Tătarii sunt peste noi şi pustiesc 
prin părţile de răsărit ale principatului. Noi ne-am tras 
mai încoace, unde socotesc că suntem mai adăpostiţi. 
Se cere ca şi domnia ta să fii alături de noi în această 
luptă. 

- Cum, principe Lorand? 

- In împrejurarea în care cel care-ţi cere nu sunt 
eu, ci regele! 

- Că prieten? Ca părtaş de nevoie? 

- Ca prieten, ori părtaş, cum vrei! Îndatoririle pe 
are le ai faţă de rege rămân bune faţă de mine, atât ca 
oaste cât şi ca sprijin pentru cetatea regală de aici. 

- Te ajut, Principe! Rămân însă cum sunt! 

- Rămâi şi cât voi fi eu nu se va atinge nimeni de 
rânduiala voastră, cu învoiala însă de a nu vă însoţi cu 
duşmanii noştri. 

- De ce ne-am amesteca noi în treburile Mărimii 
tale, dacă ne laşi să ne măcinăm necazurile noastre? 

- Ai cuvântul unui cavaler că va fi cum ţi-am spus. 
Nu uita că-i mai bun prietenul de aproape, adică eu, 


decât cel de departe, adică regele, mai ales slab cum 
este. 

- Nu uit, principe Lorand, şi n-o să uite nici feciorul 
meu, Sandrin, care are cinstea să se încline în faţa 
Domniei tale ca să poată duce mai departe cuvântul 
ţării mele, dacă mie-mi va amuţi gura! 

- Vorbele mele vor avea aceeaşi tărie şi faţă de el! 

- Îţi mulţumesc, principe Lorand! 

- Să fii sănătos, voievoade Mihai, şi înţelegerea 
dintre noi să aibă viaţă cât mai lungă. 

- Aceasta-i şi dorinţa noastră. 

Pe drum înspre casă, Mihai îşi întreabă feciorul 
cam ce crede el că ar trebui să facă dacă s-ar afla ca 
voievod, în locul lui. 

- Să mă pregătesc, tată, să fiu gata când mă va 
chema Voievodul Lorand. 

- Da, fătul meu, dar cu o mică întârziere ca să nu 
fii tu primul care îi înfruntă pe tătari, ci el. Ţine minte! 
Caută să nu ieşi mai slăbit decât el din încercarea 
puterilor. Mai bine zis tu să-l ajuţi, nu el pe tine. 

- Tare-s încurcate socotelile astea şi eu n-am 
priceperea trebuitoare să mă descurc în ele. 

- Dacă-ţi deschizi bine ochii şi-ţi ascuţi auzul vei 
prinde freamătul lor dinlăuntru, ascuns mulţimii care 
crede că totul se mărgineşte la ceea ce-i pe faţă. Or, 
adevărul este că vâltorile din adâncuri te ridică ori te 
scad mai mult decât valurile de deasupra văzute de 
toţi! Cred că m-ai înţeles, aşa că acum pregăteşte 
oastea pentru apărarea noastră! 

De cum ajung acasă, Sandrin începe, ca şi 
taică-său pe vremuri, întocmirea unei apărări din cele 
mai straşnice. Spre norocul tuturor însă ameninţarea 
tătară se  risipeşte de la sine, prin schimbarea 
îndrumării ei care ocoleşte părţile transilvănene ale 


regatului ungar. Toţi răsuflă uşuraţi. Singura căreia nu-i 
este dat să se bucure de îndepărtarea primejdiei este 
tot inima atât de greu încercată a voievodului Mihai, în 
care se înfige un nou ghimpe însângerător. Depărtatul 
rege Ladislau socoteşte tocmai acum că-i timpul să-şi 
răsplătească pe unii din slujitorii-i mai credincioşi. În 
fruntea lor se află magistrul Gheorghe, neîmpăcatul lui 
duşman, ale cărui oşti l-au răpus pe Litovoi. Dania 
regelui ameninţă în mod direct starea lui de până 
acum. Simte dintr-odată cum i se taie răsuflarea. Ca 
într-un vârtej se pornesc să se rotească cele 
dimprejurul lui. Se clatină. Îşi strânge toate puterile şi 
izbuteşte să se aşeze, ascunzându-şi ameţeala. 

-Ce ai, tată, se grăbeşte înspre el Sandrin, 
văzîndu-l atât de pierit. 

- Nimic. Ce să am? la aşa o slăbiciune. Doar sunt 
bătrân şi eu. 

- Nu te-am văzut niciodată aşa, tată. 

- S-apropie vremea, fiule, să mă vezi şi mai rău. 

- Fugi de aici, tată, eşti doar încă în putere. 

- Sunt, Voichiţă, nu zic nu! De n-ar fi afurisitele 
astea de apăsări tocmai aici, în coşul pieptului. 

- Hai şi te odihneşte puţin, o să-ţi treacă, îl 
îndeamnă Armina îngrijorată. 

- Vrei să mă înzdrăveneşti? Atunci ia toarnă-mi un 
căuş de afinată. Să vezi ce mă mai aprind! 

- E din cea trimisă de Grina, de la stâna „La Fete”. 

- Cât ne-am împrăştiat. Ea, săraca, în loc să fie la 
casa ei, i-acolo sus, în creierul munţilor. Sandrin la 
Băieşti, iar noi ca doi cuci în atâta căsoaie. Sandrine, 
să mi-l aduci pe Mihăiţă! Că pe nepotu-mi din partea 
Cândeştilor îl descântă ei. Doamne, de ne-ar semăna 
mai mult nouă, să iasă om spre cinstea neamului 
nostru! 


- Eu iţi zisei aşa, ca într-o doară, de Grina şi uite 
unde ajunseşi, îi spune mustrătoare Armina. 

- Aşa-i fură pe bătrâni gândurile. Odată pornite alu- 
necă şi nu le mai pot opri! Tare-mi pare rău c-am dat 
pe Grina după feciorul lui Cânda. M-aţi bătut la cap c-o 
să se înţeleagă bine şi uite ce a ieşit. 

- Cine-i de vină că s-a prăpădit? Ce, tu n-ai 
lăcrimat? Doar a fost sfârtecat de săgeată duşmană! 

- Asta aşa-i. Să mă odihnesc. Mai bine-i. Am 
început să înşir vorbe făr de rost. 


Anii îl apasă şi el nu vrea să se încovoaie, chiar 
dacă băţu-i de sânger ajunge un sprijin tot mai de 
nădejde şi nedespărţit. Ce să-i mai însemne pe răboj. 
Grinda este aproape toată crestată. De şase ori câte 
zece se înşiră crestăturile, ca vrăbiile pe ramuri. Câte 
vor mai urma oare de vreme ce cinci sunt de-acum 
însemnate. Toţi îl văd ca pe un gorun stufos, care însă 
nu mai înfruntă vremuirea ca altă dată. Cât poate, 
rămâne mai pe lângă casă. Il cheamă din ce în ce mai 
adeseori pe Sandrin să-l înlocuiască acolo unde se cere 
alergătură obositoare. Nu lipseşte de la nici o slujbă, 
oricât ar fi de mică sărbătoarea. Strana lui de la Sfânta 
Mărie Orlea, care altă dată, de multe ori era goală, 
acum îl îmbie. Rămâne în ea chiar după ce oamenii se 
scurg din biserică. In răcoarea plăcută din jurul lui, 
simte cum se limpezeşte ceva în el şi-i uşurează luarea 
hotărârii cerute de împrejurarea care-l frământă. De 
asemenea se simte din ce în ce mai bine în liniştea de 
la cetate, de unde se întoarce întotdeauna înviorat. 
Mihăiţă, acum flăcăiaş bine înălţat, îl însoţeşte mai 
peste tot ca o umbră. Câte nu-i spune, câte nu-l învaţă! 
Băiatul, chiar dacă nu le pricepe pe toate, nu-l săcâie. 
Lasă pe altădată răspunsurile neprimite. II întreabă 


apoi pe neaşteptate. Şi aceasta-i face plăcere. Îi 
mângiie cu drag pe creştetul învălmăşit de cârlionţii 
negri ca pana corbului. Fără doar şi poate că-i 
seamănă ca înfăţişare. De i-ar semăna şi-n altele, 
socoteşte el. 

Nu-i este dat însă să stea prea mult liniştit, cum 
este acum. Intors acasă la Haţeg face, împreună cu 
Mihăiţă, pentru ceilalţi nepoți prichindei, o morişcă pe 
apa Galbinei ce udă fundul ogrăzii. Încântaţi de felul în 
care se învârte, se odihnesc cu toţii pe ţelina pufoasă a 
malului. Privirile lui Mihai s-afundă-n zarea senină de 
deasupra desişului luncii. Ce mulţumit se simte în roata 
asta zburdalnică de copii. Harnică şi bună fată mai este 
Voichiţa. Tare-i este recunoscător pentru cei cinci 
nepoţei cu care i-a umplut curtea voievodală ca o 
nepreţuită  îmbucurare a  bătrâneţelor sale. Se 
rânduiesc cam din doi în doi ani: Mătieş, Lăscuţ, 
Năndrel şi lonuţ. Mihăiţă-i de acum băiat mare. De 
aceea se şi înţelege atât de bine cu el. Nu se poate 
plânge nici de Artemie, nepotu-i de la Grina. Totuşi i se 
pare că din când în când izbucnesc din el porniri 
hrăpăreţe moştenite fără doar şi poate de la nedoritu-i 
cuscru Cânda. De ar fi aici, cu ceilalţi, ce s-ar mai face 
stăpân pe morişcă cum vrea şi moşu-său pe morile 
cele adevărate de la Ostrov. Dar să lase gândurile 
astea care, dacă se înteţesc, îi întunecă bucuria zilei de 
azi. Mai bine să se răsfeţe cu creşterea şi înflorirea 
mlădiţelor care îi încântă ochii. Cât de mult îi mai 
înveselesc aceşti vajnici urmaşi pustia bătrâneţii. Simte 
că prin ei glia strămoşească îşi împrospătează vigoarea 
şi nu va ajunge nicicând să se părăginească dacă hora, 
atât a muncii cât şi a veseliei, se lărgeşte şi 
prelungeşte întruna în veac. 

Odată ce a gustat din plăcuta uşurare pe care i-o 


aduce trecerea pe umerii tineri şi puternici ai lui 
Sandrin a unei părţi tot mai „cu greutate” din povara 
treburilor ţării, caută orice prilej ca să scape de cât mai 
multe dintre ele. Se simte atât de bine pierzându-şi 
vremea cu nepoţii, încât a început Armina să-i ia în 
răspăr. Dumnezeu să le înţeleagă şi pe femeile astea. 
Până mai ieri sta aproape toată ziua cu gura pe el că 
nu se mai satură de alergătură şi bătaie de cap, iar 
acum că a dat în mintea copiilor, uitând cine este. Nu 
şi-a uitat de el chiar în măsura în care crede Armina. 
Vrea doar să-şi încerce băiatul, să vadă ce poate. 
Ochii-i rămaşi ageri veghează însă asupra lui. Nu-l 
lipseşte de îndrumările de care are nevoie orice tânăr, 
din partea bătrânilor „buni”, dintre care se socoteşte 
că de acum face parte. Că se simte bine scăpat din 
atâtea încleştări ostenitoare, şi aceasta-i adevărat. 
Chiar dacă ar vrea, nu s-ar mai putea întoarce la ele. 
Îşi dă seama că nu mai are puterea de care altă dată 
făcea atâta risipă. Recunoaşte că Sandrin, cel puţin 
până acum, nu i-a dezminţit aşteptările. 

Îmbătrâniţii Lie şi Nandra, necruţători în cele 
ostăşeşti, îl vorbesc de bine pe Sandrin. In cele 
gospodăreşti, creşterea veniturilor şi  foloaselor 
dovedeşte că are iscusinţă şi mână bună. Mai trebuie 
să-l înveţe cuprinderea cât mai largă a lumii în care 
trăieşte. Când i-a încredinţat moşia strămoşească s-a 
urcat cu el la Fântâna rece. Socoteşte însă că nu-i este 
deajunsă vederea de la înălţimea aceea mijlocie. 
Trebuie să se urce cu el mai sus, pe vârful Retezatului, 
de unde în rotirea privirii îşi va da seama cum „ţara” 
este un cerc mai mic prins într-unul foarte mare, care 
se cere cunoscut. Are mai curând decât se aşteaptă 
prilejul de a-l face să-şi frământe mintea cu înfruntările 
şi cu îmbucările fireşti ale acestor două cercuri. 


E mai bine să înceapă cu înfruntările. De rău 
trebuie să se păzească. Binele este doar aşteptat. 
Acum să-l vadă însă ce doreşte de vine atât de grăbit 
înspre el. 

- Tată, a venit de la Deva o solie şi ar vrea să stea 
de vorbă cu dumneata. 

- Nu vezi că am treabă. Lasă-i să aştepte! 

- Nu se poate, tată. Sunt oameni de seamă! De ce 
să-i supărăm? ? 

- Şi eu că sunt tulburat, să nu mă supăr? l-auzi 
judecată. Hai, Mihăiţă! O să isprăvim după ce scăpăm 
de ei. Dar ce naiba vor? 

- Au să ţi-o spună dumitale. 

- Nimic de bine, că ăştia-s ca şi croncănitoarele 
diavolului. 

- Tată, poate nu va fi chiar aşa. Ascultă-i, te rog, 
liniştit. 

- Am să-i ascult doar n-o să mă înveţi tu cum să 
mă port! 

Într-adevăr, i-ascultă cu grijă şi răbdare, aşa cum 
se cuvine să se poarte cu nişte soli. li roagă însă să-l 
lase să se gândească asupra soliei lor. O să dea 
răspunsul la locul şi vremea potrivită. Nimic nu simt 
veniţii din ceea ce se petrece în el, oricât îl sfredelesc 
cu privirile şi-l ispitesc cu întrebările. Le mulţumeşte 
pentru solie. Îi ospătează şi-i lasă să plece nedumeriţi 
în privinţa a ceea ce va face el. 

- Multe mai am de învăţat, tată, de la dumneata! 

- Grăbeşte-te, Sandrine, cât mă mai rabdă lumea 
de aici... 

- Lasă, tată, nu-i nici o grabă. Am timp destul. 

- Doar că nu noi hotărâm acest timp. 

Cum nu mai vrea să-l aţâţe, Sandrin trece la 
răspunsul pe care-l aşteaptă solia sosită. 


- Ce facem, tată? Mergem sau nu? 

- Grea întrebare, băiete. Nici eu nu ştiu cum am 
putea ieşi mai bine din greaua încurcătură în care ne 
aflăm. Trebuie să judecăm foarte bine răspunsul! 

- Chemarea asta la adunarea nobililor ce se va ţine 
la Turda, făcută de însuşi voievodul Lorand Borşa, ne 
pune în rând cu toţi ceilalţi nobili transilvăneni. 
Socotesc că nu-i nimic rău în ea. Dimpotrivă, mi se 
pare ca o mare cinstire. 

- Şi o mare iscusinţă de prindere a noastră printre 
supuşii săi. Aşa că vezi, trebuie să întoarcem „înalta” 
poftire pe toate feţele. Dacă mergem, recunoaştem că 
suntem dintr-ai lui. Dacă nu mergem, ne poate socoti 
duşmani. 

- Totuşi, ce-i de făcut? 

- Să nu ne grăbim, să putem ajunge la hotărârea 
cea mai de folos pentru noi. 

- Dacă nu mergem, cine ştie ce măsuri pot să ia 
împotriva noastră. Dacă mergem, la cine ştie ce 
hotărâri luate acolo suntem nevoiţi să ne supunem. 
Oricum o dăm, numai bine nu pare să fie. 

- Bate-ţi capul, băiete, că tu te duci de aşa va fi 
mai bine, ori, tu îi vei înfrunta, de nu te duci. Eu sunt 
prea bătrân pentru orice se va întâmpla. 

- Nu însă, tată, şi pentru sfatul şi hotărârea cea 
mai bună. 

- Unde ai dreptate, ai! Să lăsăm să se coacă un 
picuţ gândurile peste noapte. Astăzi am avut destule. 
O să mai vorbim mâine cu mintea mai odihnită şi 
limpezită. 

- Da, tată! Eu aş vrea însă să plec la Băieşti, unde 
ştii că lucrul câmpului este în toi, ca primăvara. . 

- Ai să pleci după ce-mi aduci răspunsul. lţi mai 
pun odată întrebarea să n-o uiţi: cum este mai bine să 


facem? Asta ca să te obişnuieşti să gândeşti singur, 
cum vei fi silit s-o faci când nu voi mai fi eu. 

Ca bătrânii care n-au somn când trebuie să doarmă 
şi adorm când ar trebui să fie trezi, cum glumea câte 
odată pe socoteala câte unui bătrân adormit în plină 
adunare, păţeşte şi el, perpelindu-se toată noaptea. 
Odată cu răsăritul soarelui este în picioare. Sandrin nu 
se lasă mult aşteptat: 

- Mergem, tată, la Turda! 

- Bine, Sandrine! Poţi pleca la Băieşti. 

Nu-l întreabă ce l-a îndemnat să dea acest 
răspuns, ceteşte că amândoi, cunoscind aceleaşi 
lucruri, nu puteau ajunge decât la aceeaşi încheiere, 
născută din dragostea şi grija pe care o poartă 
moştenirii strămoşeşti, ca nicicând să nu se 
înstrăineze. 

Deîndată după sfânta Maria Mică îi însoțesc cu 
toţii, chiar şi Mihăiţă, pe Sandrin, Voichiţa, Nandra şi 
cei doi feciori din pâlcul băieştenilor până dincolo de 
Băcia, ca să-i vadă intraţi pe drumul Mureşului înspre 
Orăştie. După ce s-au pierdut în zare se întorc. 

Cu cât zilele trec şi socotesc că se apropie 
înapoierea lor, încep să-i aştepte. Întârzierea le preface 
aşteptarea în nerăbdare şi apoi în neastâmpăr. 

Iscoadele aduc însă vestea că de-abia de vreo 
săptămână s-a spart adunarea cea mare de la Turda. 
Lasă deoparte treburile mai domolite ca să le iasă în 
cale la Strei. Unul din feciorii lui Nanda, pornit dinainte 
de Orăştie cu o zi mai devreme, le dă de ştire că în 
curînd vor fi cu toţii în Haţeg. Mihai şi Armina sunt 
cuprinşi de bucuria revederii când văd cât de voioasă 
le este înfăţişarea. 

Mihai hotărăşte să cheme adunarea obştească să 
ia cunoştinţă de cele petrecute la sfătuirea mai marilor 


prinţului transilvănean. Aşa cum este şi firesc, cu toate 
că mai sunt şi păreri potrivnice, îl lasă pe Sandrin, ca 
unul care a fost de faţă, să înfăţişeze cinstitei adunări 
atât rostul mergerii lui la Turda, cât şi foloasele pe care 
le pot trage cu toţii din cunoaşterea celor vorbite şi 
hotărâte acolo. Ca orice tată, se bucură de prilejul cei 
se dă feciorului său de a se ridica în ochii celor mai de 
seamă oameni ai ţării. Are totuşi şi o uşoară strângere 
de inimă ca nu cumva, cu atâtea priviri aţintite asupra 
lui, şi mai binevoitoare şi mai răutăcioase, să-şi piardă 
firea şi să se iîncurce. Ar vrea să-i dea ceva din puterea 
de stăpânire pe care a simţit de atâtea ori că o are 
asupra celor care-l ascultă. Dar ştie că aşa ceva nu se 
poate da. Cu această uşoară tulburare în suflet îi face 
semn lui Sandrin că poate să vorbească. Inceputul e 
bun. Se potoleşte şi se aşază liniştit, în timp ce, după 
mulţumirile cuvenite adunăii pentru cinstea pe care i-o 
face  ascultându-l, Sandrin le la veştile atât de 
aşteptate de toţi: 

- Am plecat la adunarea oamenilor de frunte din 
principatul numit al Transilvaniei nu ca să mă plec în 
faţa lor, ci, dimpotrivă, să le arăt că drepturile noastre 
sunt ohabnice, de veci şi scutite de orice slujbe. Am 
socotit că-i bine să ştie cu toţii acest lucru şi dacă 
cineva avea vreo îndoială asupra temeiniciei lor am 
aşteptat s-o ridice. Nu s-a găsit nici unul! Trebuia să 
merg că tata a avut cuvântul principelui Lorand că aici, 
în ţară, „noi suntem cei care hotărâm, nu alţii”. În afară 
de acestea s-a mai petrecut un fapt care cerea 
lămuriri: la Buda, regele Ladislau a început să-i 
răsplătească cu drepturi pe cei care au luptat 
împotriva noastră când eram strânşi cu toţii în jurul fie 
iertatului voievod Litovoi. Aceştia, la rândul lor, dau 
altora din ele, fac danii, care ne jignesc şi ne ameninţă. 


- Să nu le recunoaştem! Sunt de părere cei mai 
mulţi. 

- De veţi putea, Sandrine, să nesocotiţi hotărârea 
regală! 

Mihai nu se grăbeşte să-i răspundă lui Cânda, al 
cărui râs batjocoritor arată că urmăreşte să-l încurce 
pe Sandrin cu întrebări tăioase. Acesta însă nu se 
pierde şi caută să-i lămurească asupra stării tulburi din 
regat, unde regele-i aproape ca un „prins” al baronilor 
săi. Cneazul Mărilă Pogan, cunoscut iute din fire, sare 
şi se înfige în picioare, drept ca un fag din cel înfrățit 
cu brazii, cu toate că poartă pe umeri povara atâtor ani 
şi-i îndeamnă: 

- Să ne lepădăm de el! 

Dacă îl văd ceilalţi că doar atât a avut de spus, cer 
ca să nu se mai amestece nimeni şi să-l lase pe 
Sandrin să vorbească. 

- Transilvania-i ca o ţară în afara regatului. Prin- 
cipelui aflat în fruntea ei nu-i prea pasă de rege. 

- Să nu ne pese nici de unul, nici de altul! 

- Nu-i tot atât de uşor de făcut, ca de spus, îi 
înfruntă, cneazul Jurca pe vorbăreţi. 

După aceste întreruperi din partea celor cu 
mâncărimi la limbă, Sandrin primeşte încuviințarea să 
continue. 

- Nouă ne pasă însă de principele Lorand fiindcă el 
este aici, în coastele noastre, sau noi suntem în 
coastele lui. Nu putem şti ce anume găseşte de se 
simte atât de bine tocmai în cetatea asta a Devei, când 
are atâtea altele mai primitoare. În drumul făcut le-am 
văzut doar. Gânduri bune în orice caz nu nutreşte faţă 
de noi. Cred că-l întărâtă împotriva noastră atât 
magistrul Gheorghe, cât şi comitele Petru. Aşa că am 
socotit că e bine să fim de faţă dacă se pune ceva la 


cale împotriva noastră. 

- Şi ce a fost la Turda? 

- O adunare ca a noastră, dieta principatului 
Transilvaniei întocmai ca şi cea a regatului de la Buda. 
Ea a hotărât care-s îndatoririle faţă de principe, care la 
rându-i se va socoti pentru toţi cu regele. Aşa că 
veniturile şi foloasele ce le plăteam până acuma 
regelui, le vom da pe viitor principelui Lorand. 

- Dar de ce să i le dăm lui? Dacă nu le dăm celui 
pe care îl socotim în dreptul său, de ce să le dăm 
altuia? 

- N-ar fi mai bine să nu mai dăm nimic şi să folosim 
totul pentru noi, sare din nou cneazul Pogan. 

- Dacă nu le dăm noi, vine el să le ia, în numele 
regelui, că are acest drept. lar dacă vine, nu s-ar 
mulţumi numai cu cât dăm, ci şi-ar cere parte pentru 
osteneala lui. Aşa că-i mai bine să nu ne băgăm în 
cearta lor. Noi le plătim. Regele să şi le ia de la 
principe, răspunde cu înţelepciune Sandrin. M-am 
alăturat  maramureşenilor,  bistriţenilor,  bârsenilor 
veniţi şi ei la adunare. 

- Fă aşa cum e mai bine, cu sfatul lui taică-tău. 

Cu aceste cuvinte, însuşite şi de către ceilalţi, 
judele Roşca, aflat în fruntea adunării, socoteşte că se 
poate trece la încheierea ei, mulţumindu-i lui Sandrin 
pentru felul cum şi-a îndeplinit îndatorirea pe care i-a 
dat-o taică-său în numele ţării. Când se amestecară ca 
să mai vorbească şi de ale lor, Mihai, care este atât de 
bucuros de cinstea pe care i-a făcut-o feciorul său, se 
pomeneşte că-l aude din spate pe Cânda, cum îl ia în 
batjocură: 

- Ce, Voievoade, îţi pregăteşti urmaş la conducerea 
ţării? Te umflaşi ca un păun când îl văzuşi pe Sandrin 
ce sfătos se învârte în mijlocul nostru. Nu uita că mai 


sunt şi alţi cneji de nădejde pentru ţară. 

- Lasă mai bine să fie creangă tânără din trunchiul 
vechi, decât aşa cum vor unii, să sădească în pământul 
nostru tulpină străină. 

- Că nu ti-i da la mine! Nu uita că preţul plătit de 
mine e mai mare decât al tău şi apoi în nepotu-tău 
avem sângele amestecat. Te-am pus pe tine primul ca 
să-ţi fiu pe plac. Ceea ce faci îmi vine bine şi mie. li 
deschizi drum şi nepotului, care-i doar şi al tău. Că de, 
câte nu se pot întâmpla cu noi, cei de acum. 

- Taci, afurisitule! Scuipă-ţi în sân, cobe! 

- Hă! Hă !Hă! S-a înfuriat moşneagul că i-am spus 
adevărul. 

- Ţara s-aleagă pe cel care va fi mai vrednic. 

- Păi cam aşa zic şi eu, dar numai după ce nu te 
mai are în cap pe tine. Apoi el poate aştepta, e mic. Se 
va măsura, poate, cu văru-său, Mihăiţă! Mai ştii? O să 
te învârteşti de ciudă în mormânt, Voievoade, că spiţa 
mea va izbândi! 

- Lăsaţi că aţi început să vă certaţi ca şi când noi 
n-am mai fi şi aţi hotărî doar voi doi, încearcă să-i 
potolească judele Roşca. Să aşteptăm ce aduc nou 
împrejurările. Ele vor arăta destoinicia şi vrednicia celui 
mai în drept. 

Mihai uită repede răutăcioasele cuvinte ale lui 
Cânda şi, plin de nădejde în puterea de judecată şi 
muncă a lui Sandrin, îi încredinţează toate treburile 
dinlăuntru ale ţării. Pe nesimţite el se trage din faţa 
tinereţii care năvăleşte cu înfocarea zorilor, ca să dea 
viaţă adumbririi unde înţelepciunea bătrânilor ţine 
aprinse candelele stelelor, pentru îndreptarea celor 
care orbăcăiesc în căutarea cărărilor pierdute. Cu ceea 
ce-i în plină lumină se descurcă uşor Sandrin. Mai greu 
îi vine când dă de ascunzişuri. Nu se lasă încurcat de 


treburile de fiecare zi. Simţurile-i viguroase le răvăşesc 
pe acestea. Se zbate însă în faţa celor din sufletele 
oamenilor şi ale destinelor acestora, fie că-i vorba de al 
fiecăruia în parte, fie de ale popoarelor din jur. Acolo 
unde-i mai mult de gândit decât de făcut, Mihai ia 
asupră-i partea de gândire, iar fapta rodită de ea i-o 
lasă lui Sandrin. Ca să-l ferească de greşeli, îl învaţă, 
fără să simtă, cum să se poarte cu oamenii apropiaţi, 
dar şi cu cei din afara ţării, fie prieteni sau duşmani. Cu 
câtă răbdare caută să-l înveţe cum să se folosească de 
iscoade şi, mai ales, cum să desprindă din amestecul 
încunoştinţărilor primite ceea ce-i de însemnătate 
pentru soarta sa şi a oamenilor care şi-au pus nădejdea 
în el, ca să-i apere de lovituri neaşteptate. 

Nu trece mult şi întâmplările care zguduie viaţa 
popoarelor din jurul lor îi cer lui Sandrin să arate cu ce 
s-a ales din îndrumările date de taică-său. Regele 
Ladislau, prins de baronii săi, sfârşeşte spintecat de 
necruţătoarele lor spade. Răsturnarea, care întăreşte 
puterea nobiliară în dauna celei regale, cuprinde numai 
ameninţări pentru  fiinţarea liberă a voievodatului 
Hategului. Pe Mihai îl îngrijorează slăbiciunea regală 
care-l lasă dintr-odată descoperit. Ce bătrâneţe 
amărâtă îi este dat să trăiască! Şi în ce stare încurcată 
lasă ţara dacă el, Doamne fereşte, se duce. Cum să se 
descurce Sandrin într-o astfel de împrejurare? Totuşi, a 
judecat bine băiatul cu prilejul mersului la Turda, când 
nu s-a bizuit pe puterea regelui, şi a înfruntării acestuia 
cu principele Lorand Borşa. 

N-a fost de ajuns însă pentru ziua de azi o singură 
veste rea sosită. La ea trebuie să se adauge alta ca să 
crească şi mai mult necazurile. Un om trimis de 
Tihomir îi vesteşte că socru-său se stinge încetul cu 
încetul. A şi cerut să i se aprindă lumânarea. Poate de 


când a plecat omul s-a şi sfârşit. Mihai, cu umerii 
căzuţi, îi face semn că a înțeles şi că-i liber să-şi vadă 
de drum. El însă îşi învârte pălăria în mână, cerând 
parcă încă un pic de ascultare. Il întreabă mirat ce mai 
vrea. 

- Voievoade Mihai, rugămintea din urmă a 
voievodului Bărbat este să-l trimiţi pe cneazul Sandrin 
la înălţarea lui Tihomir a lui Băsărabă pe scaunul 
voievodal al Ţării Româneşti. Alegerea s-a împlinit încă 
de pe vremea când dumnealui mai era încă în putere. 
N-ar vrea nici voievodul Tihomir, că noi de acum aşa îl 
socotim, ca tocmai naşu Sandrin şi naşa Voichiţa, 
părinţii lui sufleteşti, singurii care i-au mai rămas, să 
lipsească de la această sărbătoare poate şi aşa 
întunecată de stingerea voievodului Bărbat. 

Socotindu-şi încheiată solia, argeşeanul cere 
îngăduinţa să plece. Ingândurat, Mihai i-o dă. Armina, 
care i-a urmărit îngrijorată neobişnuita strângere a 
umerilor ca şi când ar fi vrut să se apere de o 
prăbuşire, se apropie de el. Vrea să-i spună câteva 
vorbe de îmbărbătare. Mihai însă i-o ia înainte: 

- Am rămas singurul dintre ei, Armino. Acuşi îmi 
vine şi mie rândul. Când oare? Să mă grăbesc. Mai am 
destule de împlinit, să nu mă pomenesc, ca şi Bărbat, 
că moartea nu-mi mai dă păs. a 

- Lasă, ursule, că eşti în toate puterile! Işi rupe 
secera moartea când s-ar atinge de tine. 

- Sunt, Armino! Doar că-s un pic surd, un pic orb, 
un pic uituc şi pe deasupra destul de ştirb. Incolo, aşa 
cum mă vezi tu. Dar altceva mă frământă: că nu îmi 
voi îndeplini îndatoririle cu care am întârziat cam peste 
măsura cerută de înfăptuirea lor. 

Armina nu i-a înţeles chiar tot mormăitul. Aude 
însă cum îl pomeneşte întruna pe Bărbat şi grija pe 


care acesta a avut-o ca să lase stările limpezi în urma 
lui. Ascultă cum urmează să-şi depene gândurile. Tare 
trebuie să fie frământat de ceva de mare însemnătate 
dacă se judecă atât de aprig pe el însuşi. A uitat că-i de 
faţă, vede asta după cât este de bucuros când dă cu 
ochii de ea: 

- Aici erai, Armino? 

- Aici. Mi s-a părut că vrei să-mi spui ceva. 

- Da. Da. Acum m-am lămurit. Auzi tu, Armino. 
Lasă că-ţi voi spune mai târziu. Acum hai să pregătim 
pe tineri. Nu vezi ce noroc pe capul lor? Au parte 
numai de plimbare şi petrecere. Să tot trăieşti aşa. 

- Am avut şi noi partea noastră, Mihai, să recu- 
noaştem. E rândul lor. 

- De li s-ar împlini lor ceea ce ni s-a stricat nouă, 
celor care am vrut să facem ceva, dar se vede că nu 
ne-au ţinut puterile. Sau poate ne-a părăsit norocul. 
Doamne, dă-le lor ceea ce ai socotit că nu ni se cuvine 
nouă! 

În zilele următoare nu are astâmpăr nici noaptea. Îi 
tulbură şi somnul Arminei. Îi este mereu teamă să nu le 
lipsească ceva din gătire şi daruri. Să nu ştirbească cu 
ceva strălucirea cu care copiii trebuie să se înfăţişeze 
acolo, că doar sunt din oameni de neam şi cu dare de 
mână. li zoreşte şi la plecare, parcă-i este frică să nu 
întârzie, cu toate că Sandrin îi tot schimbă socotelile cu 
timpul pe care îl cere călătoria. Nu-i lasă să pornească 
până ce cchii-i de vultur, care în astfel de împrejurări 
îşi regăsesc tăria de odinioară, nu-i cercetează cu 
de-amănuntul. Mulţumit, le dă drumul. Poate va mai 
apuca şi el această măreaţă sărbătoare, pe care ştie că 
n-ar vrea s-o întunece cu jelirea stingerii lui. 

Părea că după atâta zbuciumare, el, care se 
dăruieşte cu toate puterile minţii, sufletului şi trupului 


când se hotărăşte să facă un lucru, se va linişti. Peste 
zi mai merge cum merge că îşi ia nepoţii şi-şi pierde 
vremea cu ei, făcându-le arcuri, praştii sau zbârnăitori. 
În schimb seara nu-şi găseşte locul. Se scoală dintr-un 
loc şi se aşază într-altul, iar după culcare se tot învârte 
când pe o parte când pe alta, tuşind sau dregându-şi 
glasul ca înaintea unei cuvântări. Aceste semne o fac 
pe Armina să-şi dea seama că el simte nevoia să-şi 
uşureze cugetul de ceva care acolo s-a transformat pe 
încetul în hotărâre. Este gata să înceapă, apoi se 
codeşte. Ca să-i înlesnească mărturisirea, i-o ia ca şi 
altădată înainte, zicându-i aşa, ca într-o doară: 

- Mihai, parcă mai alaltăieri voiai să-mi spui ceva şi 
te-ai oprit, că veniră negustorii ăia străini cu văru 
Roşca. 

- Nu-mi amintesc. 

- Ba mi se pare că şi începuseşi. 

- Ah, da! Despre Sandrin. 

- Ce-i cu el? 

- Ştii, când am auzit ce a făcut Bărbat pentru 
gineru-său m-a săgetat şi pe mine un gând că n-ar fi 
rău să fac şi eu acelaşi lucru pentru Sandrin. 

- Fugi încolo! Doamne, iartă-mă! Nu cobi! Fă-ţi 
cruce şi scuipă într-o parte să-l alungi pe ucigă-l toaca. 

- Nu aşa, femeie. Nu aşa cum crezi tu m-am gândit 
eu. Socotesc că sunt bătrân şi ostenit. Voievodatul cere 
alergătură. Eu nu mai pot. De trimis tot pe el îl trimit. 
Atunci de ce să nu fie întărit pentru ceea ce s-a 
învrednicit să dovedească. 

- Hm! N-ar fi rău! Dar cum? Când? 

- Poate s-o ivi ceva care s-o ceară. 

Prilejul nu se lasă mult aşteptat, în aceste vremuri 
tulburi, când regatul ungar era sfâşiat de luptele 
pentru întâietate dintre casele nobiliare. Ca să-şi arate 


puterea şi să-şi deschidă drum înspre starea de 
neatârnare de care se bucura Transilvania pe vremea 
principelui Ştefan, Lorand Borşa cheamă din nou dieta 
principatului, la care este poftit să ia parte şi Mihai. 
Fără să stea pe gânduri îi mulţumeşte voievodului 
Borşa pentru chemare, dar îl roagă să-l ierte, că 
sănătatea şi bătrâneţea îl împiedică să vină. Il trimite 
în schimb pe feciorul său, Sandrin, care a fost şi la 
Turda ca împuternicit din partea Ţării Hațegului în- 
tocmai cum este el. Tăinuieşte cu judele Roşca asupra 
faptului cum i s-ar putea da lui Sandrin această 
împuternicire ca vorbele lui să aibă în dietă greutatea 
care li se cere. Judele este de părere că împuternicirea 
nu i-o poate da decât adunarea obştească. Poate ar fi 
bine s-o întrunească. Mihai nu are nimic împotrivi şi-i 
spune aşa, ca dus pe gânduri, că el se simte prea 
ostenit şi ar vrea să-şi vadă de bătrâneţele şi bolile lui. 
Atât îl întoarce pe jude până când acesta scapă 
întrebarea: 

- Oare n-ar fi mai bine să-l alegem pe Sandrin 
voievod? 

- Uite că la aşa ceva nu m-am gândit, dar fiind pe 
lângă el l-aş putea ajuta. 

Judele Roşca se loveşte cu palma peste gură şi-i 
spune râzând: 

- Bine, Voievoade, ce mă tot suceşti, când socoţi 
că-i bine ca Sandrin să-ţi urmeze. li vine greu să-l 
înfăţişezi adunării. Lasă c-o fac eu şi să ştii că are sorți 
de izbândă. 

- Dacă zici, jude Roşca, s-o facem şi pe asta, că de, 
suntem bătrâni şi nu-i bine să rămână în urma noastră 
stările încurcate. 

Adunarea se întruneşte la chemarea judelui Roşca. 
Cei mai mulţi nu vor să audă de plecarea lui Mihai din 


capul ţării. Dar când judele îşi spune părerea că ar fi 
bine ca Sandrin să-i ia locul lui taică-său, cei de faţă se 
împart cam în două. Unii care îl sprijină cu tărie. 
Aceştia sunt cei pregătiţi dinainte. Alţii ar vrea să mai 
aştepte, socotind că nu-i încă destul de copt. Mihai 
rămâne mirat când îl vede pe Cânda cu câtă tărie-i de 
partea lui. Îl priveşte neîncrezător, temându-se de 
vreun gând rău din partea lui. Dar acesta voios îi face 
cu ochiul, iar când vede că nu-l înţelege se apropie şi-i 
şopteşte: 

- Ce, uitaşi, Voievoade, după unul de-al dumitale 
poate vine rândul unuia de-al meu. Nu! Nu te mânia. 
Ştii, nepotul tău, Artemie, creşte şi-ţi e şi el un fel de 
urmaş. Acum ţi-l sprijin eu pe al tău. Poate mai târziu 
ai tăi îl vor sprijini pe al meu. O mână, Voievoade, 
spală pe alta. 

Dacă-l aud şi pe Cânda că-i îndeamnă să fie de 
partea lui Sandrin, cei nehotărâţi, rând pe rând, se 
scutură de orice îndoială şi noul voievod este ales 
tocmai atunci când ţara se aştepta mai puţin la aşa 
ceva. Cel care rămâne până la urmă pe gânduri este 
tot Mihai. N-a stricat, oare, trecând voievodatul de la 
tată la fiu, întocmirile bătrâne care opresc aici 
statornicirea unor moşteniri întemeiate pe dreptul ce 
s-ar cuveni prin născare? Dar dacă toţi în jurul său au 
făcut la fel, poate că nu-i nimic rău în asta. Gându-i 
zboară la fie iertatul Bărbat, care n-a mai ieşit din 
iarnă, după ce gineru-i a fost ales voievod. Fără 
îndoială că dacă a făcut asta, l-a socotit mai bun, altfel 
i-ar fi lăsat locul lui Văsiluţ, fratele-i din fruntea 
voievodatului Litua. Acum însă-i prea târziu să mai 
cântărească îndemnarea care s-a copt în el prin 
trecerea vremii, atât de bogată în fapte bune şi rele, 
însă toate cu învăţămintele lor. Totuşi, ca să nu aibă 


mustrări de cuget, se apucă şi ia pe rând pe cnăijii şi 
juzii care ar fi fost îndreptăţiţi să râvnească la scaunul 
de voievod şi-i aşază alături de Sandrin. Incearcă să 
judece nepărtinitor. Nu-şi dă seama cât izbuteşte, dar 
se zbate să fie cinstit. Alăturarea fiecăruia de Sandrin 
arată că acesta are cele mai multe însuşiri care se cer 
unui voievod. Tot e bine că l-a pregătit. Cu nici un gând 
rău însă. Se pare că a izbutit în strădaniile lui şi ceilalţi 
sunt mulţumiţi. Atunci de ce să-şi mai facă griji din 
partea asta, îl aşteaptă doar atâtea altele. 

Nu grăbeşte sărbătoarea alegerii, mai ales că 
Sandrin trebuie să plece la dietă. Nu vrea să facă ceva 
pripit, ca să nu zică cineva că bate fierul până-i cald ca 
să nu se răcească. Îi este de ajuns că la alegere şi-au 
spus cuvântul cei care sunt în drept. Infăptuirea părţii 
sărbătoreşti a alegerii o ia asupra lui. Vremea însă, ca 
şi în atâtea alte dăţi, îi încurcă iarăşi socotelile. II pune 
pe Sandrin pe drumuri tocmai când are nevoie de el ca 
să se săvârşească odată mult aşteptata sărbătoare a 
înălţării pe scaunul de sus al adunării. Chiar se 
frământă, neştiind cine îi împiedică să împlinească 
faptul început. O întreabă pe Armina, crezând că-i 
dezleagă ea taina. Aşteptarea-i este însă răsplătită cu 
atâtea bucurii, încât Armina-l ia chiar în râs că se 
veseleşte ca un copil la primirea unui lucru mult dorit. 
Cel care i-o vesteşte este însuşi Sandrin întors de peste 
munte unde a fost, fără ştirea a prea multora, să-şi 
ajute finul cu un pâlc de nădejde la rotunjirea 
pământurilor de sub stăpânirea lui: 

- Tată, Tihomir a făcut treabă bună. A cuprins 
pământurile până peste apele Prahovei. Cnejii de pe 
acolo, ajutaţi de el, s-au scuturat de stăpânirea 
cumană şi s-au alăturat cu cnezatele lor Ţării 
Româneşti. În partea cealaltă, după o încrâncenată 


încleştare cu ţarul bulgar, a scăpat banatul Severinului 
de cotropire. La început ţarul a izbutit să ia cetatea 
Severinului. Partea mai rea este că l-au omorât pe 
Micuţ cu toţi ai săi. Eu am ajuns tocmai la timp, când 
bătălia era în toi şi Tihomir cam bătea pasul pe loc. 
Intrarea noastră în luptă a schimbat sorții ei îndoielnici 
trecându-i înspre noi. l-am isprăvit iute. De-abia 
prindeau ai noştri să arunce hoiturile în Dunăre. După 
liniştire, cnejii şi juzii banatului l-au rugat pe Tihomir 
să-i ia şi pe ei sub ocrotire şi să facă Severinul una cu 
Tara Românească. 

Mihai îşi îmbrăţişează cu drag băiatul. Şi în timp ce 
îl bate pe umăr ca să-şi ascundă tulburarea, îl 
năpădesc aducerile aminte ale tinereţii. Ce mult e de 
când s-a luptat la Severin cu țarii Sventislav şi Tih. Şi 
desfăcându-se din braţele lui îl întrebă: 

- Atunci, Sandrine, facem sărbătorirea? 

- Da! ŞI-l vom avea ca oaspe şi pe domnul Ţării 
Româneşti care, mă rog, vine să-şi mai vadă 
neamurile. Astfel i-astupăm gura principelui Borşa. 
Asta ca să te simţi dumneata ca pe vremuri, când 
împreună cu fie iertaţii voievozi Litovoi şi Bărbat aţi 
început lupta al cărei rod îl culegem noi. Il aduce şi pe 
micuțul Basarab să ne cunoască ţara şi neamurile! 

Petrecerea a cuprins toată ţara şi a ţinut, după 
cum s-a mutat dintr-un loc într-altul, mai bine de o 
săptămână. După ce oaspeţii au plecat la casele lor şi 
viaţa cea de toate zilele şi-a reluat făgaşul, numai ce-l 
aude Armina pe Mihai, înainte de culcare: 

- Mulţumescuc-ţi ţie, Doamne, că m-ai învrednicit 
s-apuc şi aceste zile pline de binecuvântare pentru 
neamul meu. Acum sunt împăcat. 

Armina, care-l urmăreşte, îşi simte ochii umeziţi şi 
după atâta bucurie parcă o cuprinde un fel de frică, 


inima-i începe să se zbată. Nu s-a strecurat oare acolo 
pasărea neagră a prevestirilor rele? 

În noaptea aceea nu izbuteşte să adoarmă. De 
câte ori aţipeşte şi este gata s-o cuprindă somnul, i se 
pare că Mihai se scoală şi vrea să plece undeva în 
bezna nopţii. Sare şi-l pipăie. Când îl simte şi-i aude 
răsuflarea cu care-i atât de obişnuită se culcă la loc. De 
cum adoarme o cuprinde acelaşi vis. In sfârşit, 
oboseala o doboară şi ca niciodată doarme dusă până 
mai târziu. Când se luminează bine şi Mihai, care caută 
ceva, răstoarnă un scaun, sare buimăcită. Se freacă la 
ochi şi-i trebuie un timp până se dezmeticeşte. Oare ce 
a visat, de-i atât de tulburată? Nimic rău. Doar că Mihai 
a plecat singur la biserica lor, Sfânta Mărie Orlea. A 
fugit după el, dar nu l-a putut ajunge. Oprită la poartă, 
l-a urmărit cum a intrat în biserica luminată ca de 
sărbătoare. Când a vrut să păşească şi ea, uşa s-a 
trântit. N-a izbutit s-o deschidă. S-a zbătut să intre dar, 
ostenită, a alunecat pe prispă unde a adormit. 

Tot nu-i venea ceva la îndemână Arminei după 
visul pe azi noapte. Ar fi vrut să-l oprească pe Mihai să 
plece pe Orlea. Să lase pe o altă zi, că doar vara are 
destule pentru astfel de trebi, cum începuse el să-şi 
găsească de când „scăpase” de voievodat. Dar nu-l 
lasă afurisiţii de nepoți în pace. Trag de el până se 
învoieşte, că doar aşa i-a învăţat, că o vorbă „dată” 
trebuie neapărat „ţinută”. Nu-i om întreg acela care se 
tot suceşte şi îi suceşte şi pe ceilalţi. Mătieş şi Lăscuţ, 
săltaţi acum peste şase ani, îl ameninţă că dacă nu-şi 
ţine vorba îl duc în faţa juzilor. N-are încotro, trebuie să 
le facă pe plac. Lasă că tot jocul cu cuvântul dat n-a 
fost altceva decât o înşelare a bunicii. Copiii văd şi 
înteţesc amenințările cu judecata. Ca să scape, că-i 
vede pregătindu-se să vie pe capul ei, îi îndeamnă: 


- Hai, plecaţi! Mihai ai de grijă cum umbli cu ei. Ştii 
că locu-i greu şi plin de vipere. 

- O să-i feresc de toate. Ce naiba, doar nu ne suim 
pe Orlea pentru întâia dată. Mă toci la cap ca şi când 
aş fi un netot. Zău, Armino, sunt eu îmbătrânit, dar nu 
chiar să nu mai ştiu ce fac. 

- Numai să-l prind eu pe vreunul că vine cu o 
julitură, şchiop că l-a sângerat vreun ghimpe, ori 
lăcrămând că i-a intrat ceva în ochi, că-i întind cu 
nădejde urechile şi nu scapi nici tu, cât eşti de bătrân. 

Ca să nu se răzgândească buna, cei trei o şterg 
prin fundul ogrăzii, înspre livada care-i suie pe Slivuţ, în 
dosul Orlei. Ajunşi pe coama de unde pot să vadă deo 
parte valea Râului Mare şi de cealaltă cea a Streiului 
de jos, o cotesc la dreapta înspre lăţitul spate al Orlei. 
Mihai îi opreşte într-un luminiş şi le arată ce înfăţişare 
ciudată are acest spate. Se văd urme de curăţire şi 
netezire pe care s-au ridicat întărituri, zidării şi săpături 
în trepte de apărare care depăşesc omul cel mai 
crescut în înălţime. Copiii se uită şi dau din umeri. 

- la, nişte dărăpănături. 

- Da, dragii mei, rămase din cetatea pe care au 
avut-o, cine poate şti când, unii din strămoşii noştri, 
după cum povestesc moşii la nepoți. 

- Bine, bunule, o să le povestim şi noi nepoților. 
Hai să le vedem mai de aproape. 

Nu le arde lor de săpături şi ziduri vechi, caută prin 
scorburi după ouă. Incearcă nuieluşul alunelor şi se iau 
după şopârle, alergând încât de-abia se poate ţine de 
ei. Când i-ajunge, îi găseşte îmbujoraţi şi însetaţi: 

- Bunule, tare-i cald. Nu vrei să ne răcorim un pic 
la izvorul caprelor? 

Îngenuncheaţi peste oglinda limpede a izvorului, 
după ce se satură de apă încep să se strâmbe unul la 


altul, scoţându-şi limba. Ca să-i împiedice să ajungă la 
bătaie, Mihai ia o pietricică şi o aruncă peste capetele 
lor de sparge ca-n ţăndări luciul apei. 

- Parcă era vorba să ne odihnim? 

Stau cât stau liniştiţi, mai mult îmbufnaţi că le-a 
stricat joaca şi apoi îşi reiau hârjoana, îndemnându-l să 
pornească pe coamă în sus. Soarele îi cam aprinde în 
creştet cum urcă aplecaţi. Lăscuţ, privind cerul, i-l 
arată spunând: 

- Bunule, ne apucă ploaia prea pripeşte soarele! 

- Cam fierb norii-n custuri, adaugă Mătieş. 

- la te uită! Cine v-a învăţat să cunoaşteţi semnele 
vremii? 

- Buna! 

- Şi dacă ne-o prinde ce-o să fie? Ne scaldă un pic 
şi gata! 

Ajunşi chiar pe creştetul Orlei, asudaţi şi aprinşi de 
soare, văd Retezatul înecat de negreală, cu nori 
ameninţători porniţi să se încleşteze cu soarele. 

- Vezi, bunule, c-o să plouă! 

- Hai să dăm privirea roată, că vom găsi noi un 
adăpost de se va dezlănţui. O să treacă repede. 

Şi începe să le vorbească despre tot ce se vede şi 
ceea ce este săpat din alte vremuri în înfăţişarea de 
acum. Se opresc deodată şi copiii-l aud întrebându-se: 

- Oare de ce nu am ridicat eu aici o cetate? Ce 
bine se dă locul. Vedere largă. Bună pentru toate. Am 
să-i spun lui Sandrin să se gândească la asta. 

- Ce zici de cetate, bunule? 

- Veniţi să vedem cum ar fi dac-am aşeza una aici. 
Cum ar mai veghea ţara! Aici ar fi turnul şi-n juru-i un 
guler adâncit de apărare. De sus vederea-i largă şi 
tragerea uşoară. Eu sunt în ea. Voi atacaţi-mă! 

- Tragem! Păzeşte-te, bunule! 


Când pornesc săgețile din arcurile lur de copii, 
Sfântul Ilie de sus, parcă vrând să le întărească jocul, 
dezlănţuie o fulgerare şi un trăsnet de se cutremură 
Orlea din toate încheieturile. 

- Vezi, bunule, ce bine am ţintit. Ti-am dărâmat 
cetatea şi ai rămas gol în ploaie. 

Incepe să toarne cu găleata. 

- Haideţi sub stejarul cela. Ne acoperă cu coroana-i 
plină. 

- Nu, bunule, că-i muma pădurii în ea! 

- N-are tărie când e udă! Haideţi că ne face ploaia 
ciuciulete. Haideţi odată, dracilor, că-mi găsesc naşu 
cu tâna, când află că v-aţi vânjolit prin ploaie. 

Cerul se închide de tot. Ploaia se înteţeşte. Stau ei 
cât stau sub frunzişul des, feriţi de picăturile cât nişte 
stropiri din tecile curcubetelor, cum fac în joaca lor. 
Până la urmă însă se pomenesc peste capete cu 
prelingeri picurânde care se prefac iute în scurgeri ce 
pătrund până la piele. De unde răcorirea de la început 
fusese o plăcere, acum, sub bătaia vântului şi ropotul 
grindinii, li se lăţeşte umezeala-n spate. 

- Haideţi spre casă că ne prinde noaptea şi ploaia 
nu mai stă. 

Armina se face foc de cum îi vede în ce stare vin. 
Arată de parcă s-ar fi scăldat în Galbina tulbure, 
îmbrăcaţi, şi acuma au ieşit din şipotul ei. 

- Om bătrân şi fără minte. Nu ţi-am spus că nu-i de 
plecat? Şi pe voi, zvăpăiaţilor, vă învăţ eu minte. 

Clipindu-le ştrengăreşte din ochi, Mihai îşi îndemnă 
nepoţii să înfulece din îmbietoarea fiertură pregătită 
proaspăt de Armina care încă-i mai dojeneşte. Sătui, se 
strâng lângă foc şi izbucnesc în râs stârnind din nou 
mânia Arminei care-i goneşte pe toţi cu joarda la 
culcare. 


A doua zi Mihai simte un junghi în spinare. Cu toate 
că după ploaia de ieri, afară e răcoare, lui îi este tare 
cald. Spre prânz junghiul îi cuprinde şi pieptul. 

- Mihai, ţie nu ţi-i bine? Răsufli greu şi tare eşti 
aprins la faţă. 

- Mă simt cam obosit. Mă duc să mă întind puţin. 

Peste noapte îl cuprinde frigul şi o sudoare rece-i 
scaldă tot trupul. De-abia izbuteşte să murmure: 

- Armina! Armina ! Mi-e tare rău. 

Ea sare repede din pat şi aprinde opaițul. Când 
pune mâna pe el simte cum arde cu toate că se plânge 
de răceală, iar dinţii îi clănţăne cu putere sub 
scuturarea frigurilor. Îi trezeşte pe toţi ai casei. 
îndeamnă pe Mezinca să aţâţe cât mai iute focul. Pune 
la fiert nişte buruieni de leac. Lie aduce nişte bolovani 
să-i înfierbânte ca să-i încălzească picioarele reci ca 
gheaţa. Îl freacă cu oţet din vinul cel mai tare şi îl 
descântă pentru orice legare de blestem. Când vede că 
leacurile sale sunt neputincioase trimite după babele 
cele mai pricepute din sat. 

O săptămână se zbate Mihai între fierbinţeală şi 
îngheţ până când ostenit, răpus, se linişteşte. Se simte 
sleit de puteri. Abia mai poate îngâna: 

- Armino, eu mă duc... Sprijineşte-mă, te rog... cu 
braţele... nu numai cu inima... cum ai făcut de atâtea 
ori... ca să pot vorbi cu Sandrin... Unde-i? 

- Sunt aici, tată! 

- Sandrine, apropie-te şi ascultă. Am urcat în viaţa 
mea multe golgote... şi am răzbit... dar numai fiindcă 
întotdeauna am avut credinţa ca la capătul lor... va 
străluci... izbânda! Dacă păstrezi şi tu această 
credinţă... şi o treci copiilor tăi... şi aşa mai departe, 
după cât de departe vine din trecut, neamul nostru va 
dăinui. Va ajunge împăcarea pe care o urmăreşte cu 


cele năzuite cât şi cu cele ale... sorții sale, încât fiecare 
fiu al lui va putea spune că îi pare rău de prea puţinele 
zile pe care le are... faţă de minunăţiile pe care i le 
poate da... viaţa. g 

Nu mai poate continua. Il cuprinde o slăbiciune 
care îl trage la somn, cu toată zbaterea lui de a nu se 
lăsa copleşit de el. A fost somnul din care nu s-a mai 
trezit. 

Purtat pe umeri de ostaşii feciorului său, aşa cum 
cerea datina, a fost petrecut la groapa săpată în 
dreapta turlei bisericii sfintei Mării, pe care a înălţat-o, 
de popor. 

Dangătele clopotelor îşi împletesc cu bocitoarele 
glasurile de jale, iar feţele celor care îl urmează sunt 
umezite de lacrimile de întristare şi recunoştinţă ale 
plânsului molcom. Vrerea tuturor este ca să-i aducă o 
ultimă mărturie, acum când se mai găseşte între ei, cât 
de mult a fost cinstit şi îndrăgit. 

După ce îl coboară în sânul pământului, între 
strămoşi, nu este nevoie ca groparii să-l acopere. A 
fost de ajuns să fie făcută prima şi cea mai îndurerată 
aruncare a unui pumn din atât de iubitul pământ al 
ţării de mâna tremurătoare a Arminei ca să se înşiruie 
celelalte care au împlinit îndatorirea groparilor. După 
cei apropiaţi ca Sandrin, Voichiţa, Grina, Mihăiţă, 
Artemie, Năndrel, lonuţ, Lăscuţ şi Mătieş au urmat 
ceilalţi mulţi veniţi să se mai afle odată alături de el. 

Până înspre înserat peste groapa umplută creşte 
întruna movila  întrecând mărimea obişnuită, 
prefăcându-se într-un dureros dar strigător semn de 
recunoştinţă şi aducere aminte a celui care a fost unul 
dintre vitejii Ţării Hațegului. 

Peste un an poposeste şi trupul Arminei lângă al lui 
Mihai, nu mai puţin plânsă de toţi. Cei care au fost atât 


de uniţi ca ei în viaţă, sunt sortiţi să se unească fără de 
multă aşteptare şi în moarte. 


CUPRINS 

